
	《春秋左氏傳》原名《左氏春秋》，簡稱《左傳》，是中国古代一部编年体的史书。儒家列爲十三經，以爲《春秋》三《傳》之一〈與《春秋公羊傳》、《春秋梁傳》合稱「《春秋》三《傳》」〉。但自古亦有學者以當時史書多以「春秋」爲名，而謂其爲一家之史而非《春秋》註本。	[image: Documentation for the TextInfo template.]版本

春秋者，魯史記之名也。記事者，以事繫日，以日繫月，以月繫時，以時繫年，所以紀遠近，別同異也。故史之所記，必表年以首事；年有四時，故錯舉以為所記之名也。周禮有史官，掌邦國四方之事，達四方之志。諸侯亦各有國史，大事書之於策，小事簡牘而已。孟子曰：「楚謂之檮杌，晉謂之乘，而魯謂之春秋，其實一也。」韓宣子適魯，見易象與魯春秋，曰：「周禮盡在魯矣。吾乃今知周公之德，與周之所以王也。」韓子所見，蓋周之舊典禮經也。


周德既衰，官失其守，上之人不能使春秋昭明，赴告策書，諸所記注，多違舊章。仲尼因魯史策書成文，考其真偽，而志其典禮，上以遵周公之遺制，下以明將來之法。其教之所存，文之所害，則刊而正之，以示勸誡。其餘皆即用舊史，史有文質，辭有詳略，不必改也。故傳曰：「其善志。」又曰：「非聖人孰能修之。」蓋周公之志，仲尼從而明之。左丘明受經於仲尼，以為經者不刊之書也。故傳或先經以始事，或後經以終義，或依經以辨理，或錯經以合異，隨義而發其例之所重。舊史遺文，略不盡舉，非聖人所修之要故也。身為國史，躬覽載籍，必廣記而備言之。其文緩，其旨遠，將令學者原始要終，尋其枝葉，究其所窮，優而柔之，使自求之；饜而飫之，使自趨之。若江海之浸，膏澤之潤，渙然冰釋，怡然理順，然後為得也。其發凡以言例，皆經國之常制，周公之垂法，史書之舊章，仲尼從而脩之，以成一經之通體。其微顯闡幽，裁成義類者，皆據舊例而發義，指行事以正褒貶。諸稱書、不書、先書、故書、不言、不稱、書曰之類，皆所以起新舊，發大義，謂之變例。然亦有史所不書，即以為義者，此蓋春秋新意，故傳不言凡，曲而暢之也。其經無義例，因行事而言，則傳直言其歸趣而已，非例也。故發傳之體有三，而為例之情有五。一曰微而顯，文見於此而義起在彼，稱族尊君命，舍族尊夫人，梁亡、城緣陵之類是也。二曰志而晦，約言示制，推以知例，參會不地、與謀曰及之類是也。三曰婉而成章，曲從義訓，以示大順，諸所諱避，璧假許田之類是也。四曰盡而不汙，直書其事，具文見意，丹楹、刻桷、天王求車、齊侯獻捷之類是也。五曰懲惡而勸善，求名而亡，欲蓋而章，書齊豹盜、三叛人名之類是也。推此五體以尋經、傳，觸類而長之，附于二百四十二年行事，王道之正，人倫之紀備矣。


或曰：春秋以錯文見義，若如所論，則經當有事同文異而無其義也。先儒所傳，皆不其然。答曰：春秋雖以一字為褒貶，然皆須數句以成言，非如八卦之爻，可錯綜為六十四也，固當依傳以為斷。古今言左氏春秋者多矣，今其遺文可見者十數家，大體轉相祖述，進不成為錯綜經文以盡其變，退不守丘明之傳；於丘明之傳，有所不通，皆沒而不說，而更膚引公羊穀梁，適足自亂。預今所以為異，專脩丘明之傳以釋經，經之條貫，必出於傳，傳之義例，總歸諸凡。推變例以正褒貶，簡二傳而去異端，蓋丘明之志也。其有疑錯，則備論而闕之，以俟後賢。然劉子駿創通大義，賈景伯父子、許惠卿，皆先儒之美者也。末有穎子嚴者，雖淺近亦復名家。故特舉劉賈許穎之違，以見同異，分經之年與傳之年相附，比其義類，各隨而解之，名曰《經傳集解》。又別集諸例，及地名、譜第、歷數，相與為部，凡四十部，十五卷，皆顯其異同，從而釋之，名曰釋例，將令學者觀其所聚異同之說，釋例詳之也。


或曰：春秋之作，左傳及穀梁無明文，說者以為仲尼自衛反魯，修春秋，立素王，丘明為素臣。言公羊者亦云黜周而王魯，危行言遜，以避當時之害，故微其文，隱其義。公羊經止獲麟，而左氏經終孔丘卒，敢問所安？答曰：異乎余所聞。仲尼曰：「文王既沒，文不在茲乎？」此制作之本意也。歎曰：「鳳鳥不至，河不出圖，吾已矣夫！」蓋傷時王之政也。麟鳳五靈，王者之嘉瑞也，今麟出非其時，虛其應而失其歸，此聖人所以為感也。絕筆于獲麟之一句者，所感而起，固所以為終也。


曰：然春秋何始於魯隱公？答曰：周平王，東周之始王也；隱公，讓國之賢君也。考乎其時則相接，言乎其位則列國，本乎其始則周公之祚胤也。若平王能祈天永命，紹開中興，隱公能弘宣祖業，光啟王室，則西周之美可尋，文武之跡不墜。是故因其歷數，附其行事，采周之舊，以會成王義，垂法將來。所書之王，即平王也；所用之歷，即周正也；所稱之公，即魯隱也。安在其黜周而王魯乎？子曰：「如有用我者，吾其為東周乎！」此其義也。若夫制作之文，所以彰往考來，情見乎辭，言高則旨遠，辭約則義微，此理之常，非隱之也。聖人包周身之防，既作之後，方復隱諱以避患，非所聞也。子路使門人為臣，孔子以為欺天，而云仲尼素王，丘明素臣，又非通論也。先儒以為制作三年，文成致麟，既已妖妄，又引經以至仲尼卒，亦又近誣。據公羊經止獲麟，而左氏「小邾射」不在三叛之數，故余以為感麟而作，作起獲麟，則文止於所起，為得其實，至於反袂拭面，稱「吾道窮」，亦無取焉。

隱公元年


傳


　　惠公元妃孟子。孟子卒，繼室以聲子，生隱公。宋武公生仲子，仲子生而有文在其手，曰「爲魯夫人」。故仲子歸于我，生桓公而惠公薨，是以隱公立而奉之。


經


元年，春，王正月。


三月，公及邾儀父盟于蔑。


夏，五月，鄭伯克段于鄢。


秋，七月，天王使宰咺來歸惠公、仲子之賵。


九月，及宋人盟于宿。


冬，十有二月，祭伯來。


公子益師卒。


傳


　　元年春，王周正月。不書即位，攝也。


　　三月，公及邾儀父盟于蔑，邾子克也。未王命，故不書爵。曰「儀父」，貴之也。公攝位而欲求好於邾，故為蔑之盟。


　　夏四月，費伯帥師城郎。不書，非公命也。


　　初，鄭武公娶于申，曰武姜，生莊公及共叔段。莊公寤生，驚姜氏，故名曰「寤生」，遂惡之。愛共叔段，欲立之。亟請于武公，公弗許。及莊公即位，為之請制。公曰：「制，巖邑也，虢叔死焉，佗邑唯命。」請京，使居之，謂之京城大叔。祭仲曰：「都城過百雉，國之害也。先王之制：大都不過參國之一，中五之一，小九之一。今京不度，非制也，君將不堪。」公曰：「姜氏欲之，焉辟害？」對曰：「姜氏何厭之有？！不如早為之所，無使滋蔓！蔓，難圖也。蔓草猶不可除，況君之寵弟乎？！」公曰：「多行不義，必自斃，子姑待之。」


　　既而大叔命西鄙、北鄙貳於己。公子呂曰：「國不堪貳，君將若之何？欲與大叔，臣請事之；若弗與，則請除之。無生民心。」公曰：「無庸，將自及。」大叔又收貳以為己邑，至于廩延。子封曰：「可矣，厚將得眾。」公曰：「不義，不暱，厚將崩。」大叔完聚，繕甲兵，具卒乘，將襲鄭。夫人將啟之。公聞其期，曰：「可矣！」命子封帥車二百乘以伐京。京叛大叔段，段入于鄢，公伐諸鄢。五月辛丑，大叔出奔共。


　　書曰：「鄭伯克段于鄢。」段不弟，故不言弟；如二君，故曰克；稱鄭伯，譏失教也：謂之鄭志。不言出奔，難之也。


　　遂寘姜氏于城穎，而誓之曰：「不及黃泉，無相見也。」既而悔之。


　　潁考叔為潁谷封人，聞之，有獻於公，公賜之食，食舍肉。公問之，對曰：「小人有母，皆嘗小人之食矣，未嘗君之羹，請以遺之。」公曰：「爾有母遺，繄我獨無！」潁考叔曰：「敢問何謂也？」公語之故，且告之悔。對曰：「君何患焉？若闕地及泉，隧而相見，其誰曰不然？」公從之。公入而賦：「大隧之中，其樂也融融！」姜出而賦：「大隧之外，其樂也洩洩！」遂為母子如初。


　　君子曰：「潁考叔，純孝也，愛其母，施及莊公。《詩》曰：『孝子不匱，永錫爾類。』其是之謂乎！」


　　秋，七月，天王使宰咺來歸惠公、仲子之賵。緩，且子氏未薨，故名。天子七月而葬，同軌畢至；諸侯五月，同盟至；大夫三月，同位至；士踰月，外姻至。贈死不及尸，弔生不及哀，豫凶事，非禮也。


　　八月，紀人伐夷。夷不告，故不書。有蜚。不為災，亦不書。


　　惠公之季年，敗宋師于黃。公立，而求成焉。九月，及宋人盟于宿，始通也。


　　冬，十月，庚申，改葬惠公。公弗臨，故不書。惠公之薨也，有宋師，太子少，葬故有闕，是以改葬。衛侯來會葬，不見公，亦不書。


　　鄭共叔之亂，公孫滑出奔衛。衛人為之伐鄭，取廩延。鄭人以王師、虢師伐衛南鄙。請師於邾，邾子使私於公子豫。豫請往，公弗許，遂行。及邾人、鄭人盟于翼。不書，非公命也。


　　新作南門。不書，亦非公命也。


　　十二月，祭伯來，非王命也。


　　眾父卒。公不與小斂，故不書日。


隱公二年


經


二年，春，公會戎于潛。


夏，五月，莒人入向。


無駭帥師入極。


秋，八月，庚辰，公及戎盟于唐。


九月，紀裂繻來逆女。


冬，十月，伯姬歸于紀。


紀子帛、莒子盟于密。


十有二月乙卯，夫人子氏薨。


鄭人伐衛。


傳


　　二年春，公會戎于潛，修惠公之好也。戎請盟，公辭。


　　莒子娶于向，向姜不安莒而歸。夏，莒人入向，以姜氏還。


　　司空無駭入極，費庈父勝之。


　　戎請盟。秋，盟于唐，復修戎好也。


　　九月，紀裂繻來逆女，卿為君逆也。


　　冬，紀子帛、莒子盟于密，魯故也。


　　鄭人伐衛，討公孫滑之亂也。


隱公三年


經


三年，春，王二月，己巳，日有食之。


三月，庚戌，天王崩。


夏，四月，辛卯，君氏卒。


秋，武氏子來求賻。


八月庚辰，宋公和卒。


冬十有二月，齊侯，鄭伯盟于石門。


癸未，葬宋穆公。 


傳


　　三年春，王三月，壬戌，平王崩，赴以庚戌，故書之。


　　夏，君氏卒──聲子也。不赴於諸侯，不反哭于寢，不祔于姑，故不曰：「薨」。不稱夫人，故不言葬，不書姓。為公故，曰：「君氏」。


　　鄭武公、莊公為平王卿士。王貳于虢，鄭伯怨王。王曰：「無之」。故周、鄭交質。王子狐為質於鄭，鄭公子忽為質於周。王崩，周人將畀虢公政。四月，鄭祭足帥師取溫之麥。秋，又取成周之禾。周、鄭交惡。


　　君子曰：「信不由中，質無益也。明恕而行，要之以禮，雖無有質，誰能間之？苟有明信，澗谿沼沚之毛，蘋蘩蘊藻之菜，筐筥錡釜之器，潢汙行潦之水，可薦於鬼神，可羞於王公，而況君子結二國之信。行之以禮，又焉用質？《風》有《采繁》、《采蘋》，《雅》有《行葦》、《泂酌》，昭忠信也。」


　　武氏子來求賻，王未葬也。


　　宋穆公疾，召大司馬孔父而屬殤公焉，曰：「先君舍與夷而立寡人，寡人弗敢忘。若以大夫之靈，得保首領以沒，先君若問與夷，其將何辭以對？請子奉之，以主社稷，寡人雖死，亦無悔焉。」對曰：「羣臣願奉馮也。」公曰：「不可。先君以寡人為賢，使主社稷，若棄德不讓，是廢先君之舉也。豈曰能賢？光昭先君之令德，可不務乎？吾子其無廢先君之功。」使公子馮出居於鄭。八月庚辰，宋穆公卒。殤公即位。


　　君子曰：「宋宣公可謂知人矣。立穆公，其子饗之，命以義夫。《商頌》曰：『殷受命咸宜，百祿是荷。』其是之謂乎！」


　　冬，齊、鄭盟于石門，尋盧之盟也。庚戌，鄭伯之車僨于濟。


　　衛莊公娶于齊東宮得臣之妹，曰莊姜，美而無子，衛人所為賦《碩人》也。又娶于陳，曰厲媯，生孝伯，蚤死。其娣戴媯，生桓公，莊姜以為己子。


　　公子州吁，嬖人之子也，有寵而好兵，公弗禁，莊姜惡之。石碏諫曰：「臣聞愛子，教之以義方，弗納于邪。驕、奢、淫、泆，所自邪也。四者之來，寵祿過也。將立州吁，乃定之矣，若猶未也，階之為禍。夫寵而不驕，驕而能降，降而不憾，憾而能眕者，鮮矣。且夫賤妨貴，少陵長，遠間親，新間舊，小加大，淫破義，所謂六逆也。君義，臣行，父慈，子孝，兄愛，弟敬，所謂六順也。去順效逆，所以速禍也。君人者將禍是務去，而速之，無乃不可乎？」弗聽。


　　其子厚與州吁游，禁之，不可。桓公立，乃老。


隱公四年


經


四年，春，王二月，莒人伐杞，取牟婁。


戊申，衛州吁弒其君完。


夏，公及宋公遇于清。


宋公、陳侯、蔡人、衛人伐鄭。


秋，翬帥師會宋公、陳侯、蔡人、衛人伐鄭。


九月，衛人殺州吁于濮。


冬十有二月，衛人立晉。


傳


　　四年春，衛州吁弒桓公而立。


　　公與宋公為會，將尋宿之盟。未及期，衛人來告亂。夏，公及宋公遇于清。


　　宋殤公之即位也，公子馮出奔鄭，鄭人欲納之。及衛州吁立，將修先君之怨于鄭，而求寵於諸侯，以和其民，使告於宋曰：「君若伐鄭，以除君害，君為主，敝邑以賦與陳、蔡從，則衛國之願也。」宋人許之。於是陳、蔡方睦於衛，故宋公、陳侯、蔡人、衛人伐鄭，圍其東門，五日而還。


　　公問於眾仲曰：「衛州吁其成乎？」對曰：「臣聞以德和民，不聞以亂。以亂，猶治絲而棼之也。夫州吁，阻兵而安忍。阻兵無眾，安忍無親，眾叛親離，難以濟矣。夫兵猶火也，弗戢，將自焚也。夫州吁弒其君而虐用其民，於是乎不務令德，而欲以亂成，必不免矣。」


　　秋，諸侯復伐鄭。宋公使來乞師，公辭之。羽父請以師會之，公弗許，固請而行。故書曰「翬帥師」，疾之也。諸侯之師敗鄭徒兵，取其禾而還。


　　州吁未能和其民，厚問定君於石子。石子曰：「王覲為可。」曰：「何以得覲？」曰：「陳桓公方有寵於王，陳、衛方睦，若朝陳使請，必可得也。」厚從州吁如陳。石碏使告于陳曰：「衛國褊小，老夫耄矣，無能為也。此二人者，實弒寡君，敢即圖之。」陳人執之，而請涖於衛。九月，衛人使右宰丑涖殺州吁于濮，石碏使其宰獳羊肩涖殺石厚于陳。


　　君子曰：「石碏，純臣也，惡州吁而厚與焉。『大義滅親』，其是之謂乎！」


　　衛人逆公子晉于邢。冬十二月，宣公即位。書曰「衛人立晉」，眾也。


隱公五年


經


五年，春，公矢魚于棠。


夏四月，葬衛桓公。


秋，衛師入郕。


九月，考仲子之宮。初獻六羽。


邾人、鄭人伐宋。


螟。


冬十有二月，辛巳，公子彄卒。


宋人伐鄭，圍長葛。 


傳


　　五年春，公將如棠觀魚者。臧僖伯諫曰：「凡物不足以講大事，其材不足以備器用，則君不舉焉。君，將納民於軌、物者也。故講事以度軌量謂之『軌』；取材以章物采謂之『物』。不軌不物謂之亂政。亂政亟行，所以敗也。故春蒐、夏苗、秋獮、冬狩，皆於農隙以講事也。三年而治兵，入而振旅，歸而飲至，以數軍實。昭文章，明貴賤，辨等列，順少長，習威儀也。鳥獸之肉不登於俎，皮革齒牙、骨角毛羽不登於器，則公不射，古之制也。若夫山林川澤之實，器用之資，皁隸之事，官司之守，非君所及也。」公曰：「吾將略地焉。」遂往，陳魚而觀之。僖伯稱疾不從。書曰「公矢魚于棠」，非禮也，且言遠地也。


　　曲沃莊伯以鄭人、邢人伐翼，王使尹氏、武氏助之。翼侯奔隨。


　　夏，葬衛桓公。衛亂，是以緩。


　　四月，鄭人侵衛牧，以報東門之役。衛人以燕師伐鄭。鄭祭足、原繁、洩駕以三軍軍其前，使曼伯與子元潛軍軍其後。燕人畏鄭三軍而不虞制人。六月，鄭二公子以制人敗燕師于北制。君子曰：「不備不虞，不可以師。」


　　曲沃叛王。秋，王命虢公伐曲沃，而立哀侯于翼。


　　衛之亂也，郕人侵衛，故衛師入郕。


　　九月，考仲子之宮，將萬焉。公問羽數於眾仲。對曰：「天子用八，諸侯用六，大夫四，士二。夫舞，所以節八音，而行八風，故自八以下。」公從之。于是初獻六羽，始用六佾也。


　　宋人取邾田。邾人告於鄭曰：「請君釋憾於宋，敝邑為道。」鄭人以王師會之。伐宋，入其郛，以報東門之役。宋人使來告命。公聞其入郛也，將救之，問於使者曰：「師何及？」對曰：「未及國。」公怒，乃止，辭使者曰：「君命寡人同恤社稷之難，今問諸使者，曰『師未及國』，非寡人之所敢知也。」


　　冬，十二月辛已，臧僖伯卒。公曰：「叔父有憾於寡人，寡人弗敢忘。」葬之加一等。


　　宋人伐鄭，圍長葛，以報入郛之役也。


隱公六年


經


六年，春，鄭人來渝平。


夏，五月，辛酉，公會齊侯盟于艾。


秋，七月。


冬，宋人取長葛。 


傳


　　六年春，鄭人來渝平，更成也。


　　翼九宗五正頃父之子嘉父，逆晉侯于隨，納諸鄂。晉人謂之鄂侯。


　　夏，盟于艾，始平于齊也。


　　五月庚申，鄭伯侵陳，大獲。往歲，鄭伯請成于陳，陳侯不許。五父諫曰：「親仁善鄰，國之寶也。君其許鄭。」陳侯曰：「宋、衛實難，鄭何能為？」遂不許。


　　君子曰：「善不可失，惡不可長，其陳桓公之謂乎？長惡不悛，從自及也。雖欲救之，其將能乎？《商書》曰：『惡之易也，如火之燎于原，不可鄉邇，其猶可撲滅？』周任有言曰：『為國家者，見惡，如農夫之務去草焉，芟夷蘊崇之，絕其本根，勿使能殖，則善者信矣。』」


　　秋，宋人取長葛。


　　冬，京師來告饑。公為之請糴於宋、衛、齊、鄭，禮也。


　　鄭伯如周，始朝桓王也。王不禮焉。周桓公言於王曰：「我周之東遷，晉、鄭焉依。善鄭以勸來者，猶懼不蔇，況不禮焉？鄭不來矣！」


隱公七年


經


七年，春，王三月，叔姬歸于紀。


滕侯卒。


夏，城中丘。


齊侯使其弟年來聘。


秋，公伐邾。


冬，天王使凡伯來聘。戎伐凡伯于楚丘，以歸。


傳


　　七年春，滕侯卒。不書名，未同盟也。凡諸侯同盟，於是稱名，故薨則赴以名，告終稱嗣也，以繼好息民，謂之禮經。


　　夏，城中丘，書，不時也。


　　齊侯使夷仲年來聘，結艾之盟也。


　　秋，宋及鄭平。七月庚申，盟于宿。公伐邾，為宋討也。


　　初，戎朝于周，發幣于公卿，凡伯弗賓。冬，王使凡伯來聘。還，戎伐之于楚丘以歸。


　　陳及鄭平。十二月，陳五父如鄭涖盟。壬申，及鄭伯盟，歃如忘。洩伯曰：「五父必不免，不賴盟矣。」鄭良佐如陳涖盟，辛巳，及陳侯盟，亦知陳之將亂也。


　　鄭公子忽在王所，故陳侯請妻之。鄭伯許之，乃成昬。


隱公八年


經


八年，春，宋公、衛侯遇于垂。


三月，鄭伯使宛來歸祊。庚寅，我入祊。


夏，六月，己亥，蔡侯考父卒。辛亥，宿男卒。


秋，七月，庚午，宋公、齊侯、衛侯盟于瓦屋。


八月，葬蔡宣公。


九月辛卯，公及莒人盟于浮來。


螟。


冬十有二月，無駭卒。


傳


　　八年春，齊侯將平宋、衛，有會期。宋公以幣請於衛，請先相見，衛侯許之，故遇于犬丘。


　　鄭伯請釋泰山之祀而祀周公，以泰山之祊易許田。三月，鄭伯使宛來歸祊，不祀泰山也。


　　夏，虢公忌父始作卿士于周。


　　四月甲辰，鄭公子忽如陳逆婦媯。辛亥，以媯氏歸。甲寅，入于鄭。陳鍼子送女。先配而後祖。鍼子曰：「是不為夫婦。誣其祖矣，非禮也，何以能育？」


　　齊人卒平宋、衛于鄭。秋，會于溫，盟于瓦屋，以釋東門之役，禮也。


　　八月丙戌，鄭伯以齊人朝王，禮也。


　　公及莒人盟于浮來，以成紀好也。


　　冬，齊侯使來告成三國。公使眾仲對曰：「君釋三國之圖，以鳩其民，君之惠也。寡君聞命矣，敢不承受君之明德。」


　　無駭卒。羽父請謚與族。公問族於眾仲。眾仲對曰：「天子建德，因生以賜姓，胙之土而命之氏。諸侯以字為謚，因以為族。官有世功，則有官族，邑亦如之。」公命以字為展氏。


隱公九年


經


九年，春，天子使南季來聘。


三月癸酉，大雨，震電。庚辰，大雨雪。


挾卒。


夏，城郎。


秋七月。


冬，公會齊侯于防。


傳


　　九年春，王三月癸酉，大雨霖以震，書始也。庚辰，大雨雪，亦如之。書，時失也。凡雨，自三日以往為霖。平地尺為大雪。


　　夏，城郎，書，不時也。


　　宋公不王。鄭伯為王左卿士，以王命討之，伐宋。宋以入郛之役怨公，不告命。公怒，絕宋使。


　　秋，鄭人以王命來告伐宋。


　　冬，公會齊侯于防，謀伐宋也。


　　北戎侵鄭，鄭伯禦之。患戎師，曰：「彼徒我車，懼其侵軼我也。」公子突曰：「使勇而無剛者，嘗寇而速去之。君為三覆以待之。戎輕而不整，貪而無親，勝不相讓，敗不相救。先者見獲必務進，進而遇覆必速奔，後者不救，則無繼矣。乃可以逞。」從之。


　　戎人之前遇覆者奔，祝聃逐之。衷戎師，前後擊之，盡殪。戎師大奔。十一月甲寅，鄭人大敗戎師。


隱公十年


經


十年，春，王二月，公會齊侯、鄭伯于中丘。


夏，翬帥師會齊人、鄭人伐宋。


六月，壬戌，公敗宋師于菅。辛未，取郜。辛巳，取防。


秋，宋人、衛人入鄭。宋人、蔡人、衛人伐戴。鄭伯伐取之。


冬，十月，壬午，齊人、鄭人入郕。


傳


　　十年春，王正月，公會齊侯，鄭伯于中丘。癸丑，盟于鄧，為師期。


　　夏五月，羽父先會齊侯、鄭伯伐宋。


　　六月戊申，公會齊侯、鄭伯于老桃。壬戌，公敗宋師于菅。庚午，鄭師入郜。辛未，歸于我。庚辰，鄭師入防。辛巳，歸于我。君子謂：「鄭莊公於是乎可謂正矣。以王命討不庭，不貪其土以勞王爵，正之體也。」


　　蔡人、衛人、郕人不會王命。


　　秋七月庚寅，鄭師入郊。猶在郊，宋人、衛人入鄭。蔡人從之伐戴。八月壬戌，鄭伯圍戴。癸亥，克之，取三師焉。宋、衛既入鄭，而以伐戴召蔡人，蔡人怒，故不和而敗。


　　九月戊寅，鄭伯入宋。


　　冬，齊人、鄭人入郕，討違王命也。


隱公十一年


經


十有一年，春，滕侯、薛侯來朝。


夏，公會鄭伯于時來。


秋，七月，壬午，公及齊侯、鄭伯入許。


冬十有一月，壬辰，公薨。


傳


　　十一年春，滕侯、薛侯來朝，爭長。薛侯曰：「我先封。」滕侯曰：「我，周之卜正也。薛，庶姓也，我不可以後之。」


　　公使羽父請於薛侯曰：「君與滕君辱在寡人。周諺有之曰：『山有木，工則度之；賓有禮，主則擇之。』周之宗盟，異姓為後。寡人若朝于薛，不敢與諸任齒。君若辱貺寡人，則願以滕君為請。」


　　薛侯許之，乃長滕侯。


　　夏，公會鄭伯于郲，謀伐許也。鄭伯將伐許，五月甲辰，授兵于大宮。公孫閼與潁考叔爭車，潁考叔挾輈以走，子都拔棘以逐之，及大逵，弗及，子都怒。


　　秋七月，公會齊侯、鄭伯伐許。庚辰，傅于許，潁考叔取鄭伯之旗蝥弧以先登。子都自下射之，顛。瑕叔盈又以蝥弧登，周麾而呼曰：「君登矣！」鄭師畢登。壬午，遂入許。許莊公奔衛。


　　齊侯以許讓公。公曰：「君謂許不共，故從君討之。許既伏其罪矣，雖君有命，寡人弗敢與聞。」乃與鄭人。


　　鄭伯使許大夫百里奉許叔以居許東偏，曰：「天禍許國，鬼神實不逞于許君，而假手于我寡人。寡人唯是一二父兄不能共億，其敢以許自為功乎？寡人有弟，不能和協，而使餬其口於四方，其況能久有許乎？吾子其奉許叔以撫柔此民也，吾將使獲也佐吾子。若寡人得沒于地，天其以禮悔禍于許？無寧茲許公復奉其社稷。唯我鄭國之有請謁焉，如舊昬媾，其能降以相從也。無滋他族實偪處此，以與我鄭國爭此土也。吾子孫其覆亡之不暇，而況能禋祀許乎？寡人之使吾子處此，不唯許國之為，亦聊以固吾圉也。」乃使公孫獲處許西偏，曰：「凡而器用財賄，無寘於許。我死，乃亟去之。吾先君新邑於此，王室而既卑矣，周之子孫日失其序。夫許，大岳之胤也，天而既厭周德矣，吾其能與許爭乎？」


　　君子謂：「鄭莊公於是乎有禮。禮，經國家、定社稷、序民人、利後嗣者也。許，無刑而伐之，服而舍之，度德而處之，量力而行之，相時而動，無累後人，可謂知禮矣。」


　　鄭伯使卒出豭，行出犬、雞，以詛射潁考叔者。君子謂：「鄭莊公失政刑矣。政以治民，刑以正邪，既無德政，又無威刑，是以及邪。邪而詛之，將何益矣！」


　　王取鄔、劉、蒍、邗之田于鄭，而與鄭人蘇忿生之田：溫、原、絺、樊、隰郕、欑茅、向、盟、州、陘、隤、懷。君子是以知桓王之失鄭也。恕而行之，德之則也，禮之經也。己弗能有而以與人，人之不至，不亦宜乎？


　　鄭、息有違言，息侯伐鄭。鄭伯與戰于竟，息師大敗而還。君子是以知息之將亡也。不度德，不量力，不親親，不徵辭，不察有罪，犯五不韙，而以伐人，其喪師也，不亦宜乎！


　　冬十月，鄭伯以虢師伐宋。壬戌，大敗宋師，以報其入鄭也。宋不告命，故不書。凡諸侯有命，告則書，不然則否。師出臧否，亦如之。雖及滅國，滅不告敗，勝不告克，不書于策。


　　羽父請殺桓公，將以求大宰。公曰：「為其少故也，吾將授之矣。使營菟裘，吾將老焉。」羽父懼，反譖公于桓公，而請弒之。公之為公子也，與鄭人戰于狐壤，止焉。鄭人囚諸尹氏，賂尹氏，而禱於其主鍾巫，遂與尹氏歸，而立其主。十一月，公祭鍾巫，齊于社圃，館于寪氏。壬辰，羽父使賊弒公于寪氏，立桓公，而討寪氏，有死者。不書葬，不成喪也。

桓公元年


經


　　元年，春，王正月，公即位。


　　三月，公會鄭伯于垂，鄭伯以璧假許田。


　　夏，四月，丁未，公及鄭伯盟于越。


　　秋，大水。


　　冬，十月。 


傳


　　元年春，公即位，修好于鄭。鄭人請復祀周公，卒易祊田。公許之。三月，鄭伯以璧假許田，為周公、祊故也。


　　夏，四月，丁未，公及鄭伯盟于越，結祊成也。盟曰：「渝盟，無享國。」


　　秋，大水。凡平原出水為大水。


　　冬，鄭伯拜盟。


　　宋華父督見孔父之妻于路，目逆而送之，曰：「美而艷。」


桓公二年


經


　　二年，春，王正月戊申，宋督弒其君與夷及其大夫孔父。


　　滕子來朝。


　　三月，公會齊侯、陳侯、鄭伯于稷，以成宋亂。


　　夏，四月，取郜大鼎于宋。戊申，納于大廟。


　　秋，七月，杞侯來朝。


　　蔡侯、鄭伯會于鄧。


　　九月，入杞。


　　公及戎盟于唐。


　　冬，公至自唐。


傳


　　二年春，宋督攻孔氏，殺孔父而取其妻。公怒，督懼，遂弒殤公。


　　君子以督為有無君之心，而後動於惡，故先書弒其君。會于稷，以成宋亂，為賂故，立華氏也。


　　宋殤公立，十年十一戰，民不堪命。孔父嘉為司馬，督為大宰，故因民之不堪命，先宣言曰：「司馬則然。」已殺孔父而弒殤公，召莊公于鄭而立之，以親鄭。以郜大鼎賂公，齊、陳、鄭皆有賂，故遂相宋公。


　　夏四月，取郜大鼎于宋。戊申，納于大廟。非禮也。臧哀伯諫曰：「君人者，將昭德塞違，以臨照百官；猶懼或失之，故昭令德以示子孫。是以清廟茅屋，大路越席，大羹不致，粢食不鑿，昭其儉也；袞、冕、黻、珽，帶、裳、幅、舄，衡、紞、紘、綖，昭其度也；藻、率、鞞、鞛，鞶、厲、游、纓，昭其數也；火、龍、黼、黻，昭其文也；五色比象，昭其物也；錫、鸞、和、鈴，昭其聲也；三辰旂旗，昭其明也。夫德，儉而有度，登降有數。文、物以紀之，聲、明以發之，以臨照百官，百官於是乎戒懼，而不敢易紀律。今滅德立違，而寘其賂器於大廟，以明示百官。百官象之，其又何誅焉？國家之敗，由官邪也；官之失德，寵賂章也。郜鼎在廟，章孰甚焉？武王克商，遷九鼎于雒邑，義士猶或非之，而況將昭違亂之賂器於大廟。其若之何？」公不聽。周內史聞之，曰：「臧孫達其有後於魯乎！君違，不忘諫之以德。」


　　秋七月，杞侯來朝，不敬，杞侯歸，乃謀伐之。


　　蔡侯、鄭伯會于鄧，始懼楚也。


　　九月，入杞，討不敬也。


　　公及戎盟于唐，修舊好也。


　　冬，公至自唐，告于廟也。凡公行，告于宗廟；反行，飲至、舍爵，策勳焉，禮也。特相會，往來稱地，讓事也。自參以上，則往稱地，來稱會，成事也。


　　初，晉穆侯之夫人姜氏，以條之役生太子，命之曰仇。其弟以千畝之戰生，命之曰成師。師服曰：「異哉，君之名子也！夫名以制義，義以出禮，禮以體政，政以正民。是以政成而民聽，易則生亂。嘉耦曰妃，怨耦曰仇，古之命也。今君命大子曰仇，弟曰成師，始兆亂矣，兄其替乎？」


　　惠之二十四年，晉始亂，故封桓叔于曲沃，靖侯之孫欒賓傅之。師服曰：「吾聞國家之立也，本大而末小，是以能固。故天子建國，諸侯立家，卿置側室，大夫有貳宗，士有隸子弟，庶人、工、商各有分親，皆有等衰。是以民服事其上，而下無覬覦。今晉，甸侯也，而建國，本既弱矣，其能久乎？」


　　惠之三十年，晉潘父弒昭侯而納桓叔，不克。晉人立孝侯。


　　惠之四十五年，曲沃莊伯伐翼，弒孝侯。翼人立其弟鄂侯。鄂侯生哀侯。哀侯侵陘庭之田。陘庭南鄙啟曲沃伐翼。


桓公三年


經


　　三年，春，正月，公會齊侯于嬴。


　　夏，齊侯、衛侯胥命于蒲。


　　六月，公會杞侯于郕。


　　秋七月壬辰朔，日有食之，既。


　　公子翬如齊逆女。


　　九月，齊侯送姜氏于讙。


　　公會齊侯於讙。


　　夫人姜氏至自齊。


　　冬，齊侯使其弟年來聘。


　　有年。 


傳


　　三年春，曲沃武公伐翼，次于陘庭，韓萬御戎，梁弘為右，逐翼侯于汾隰，驂絓而止。夜獲之，及欒共叔。


　　會于嬴，成昬于齊也。


　　夏，齊侯、衛侯胥命于蒲，不盟也。


　　公會杞侯于郕，杞求成也。


　　秋，公子翬如齊逆女。修先君之好。故曰「公子」。


　　齊侯送姜氏于讙，非禮也。凡公女嫁于敵國，姊妹，則上卿送之，以禮於先君；公子，則下卿送之。於大國，雖公子，亦上卿送之。於天子，則諸卿皆行，公不自送。於小國，則上大夫送之。


　　冬，齊仲年來聘，致夫人也。


　　芮伯萬之母芮姜惡芮伯之多寵人也，故逐之，出居于魏。


桓公四年


經


　　四年，春，正月，公狩于郎。


　　夏，天王使宰渠伯糾來聘。


傳


　　四年春，正月，公狩于郎。書，時，禮也。


　　夏，周宰渠伯糾來聘。父在，故名。


　　秋，秦師侵芮，敗焉，小之也。


　　冬，王師、秦師圍魏，執芮伯以歸。


桓公五年

經


　　五年春正月，甲戌、己丑，陳侯鮑卒。


　　夏，齊侯鄭伯如紀。天王使仍叔之子來聘。葬陳桓公。城祝丘。


　　秋，蔡人、衛人、陳人從王伐鄭。大雩。螽。


　　冬，州公如曹。


傳


　　五年春正月，甲戌，己丑，陳侯鮑卒，再赴也。於是陳亂，文公子佗殺大子免而代之。公疾病而亂作，國人分散，故再赴。


　　夏，齊侯、鄭伯朝于紀，欲以襲之。紀人知之。


　　王奪鄭伯政，鄭伯不朝。秋，王以諸侯伐鄭，鄭伯禦之。


　　王為中軍；虢公林父將右軍，蔡人、衛人屬焉；周公黑肩將左軍，陳人屬焉。


　　鄭子元請為左拒，以當蔡人、衛人；為右拒，以當陳人，曰：「陳亂，民莫有鬬心，若先犯之，必奔。王卒顧之，必亂。蔡、衛不枝，固將先奔，既而萃於王卒，可以集事。」從之。曼伯為右拒，祭仲足為左拒，原繁、高渠彌以中軍奉公，為魚麗之陳，先偏後伍，伍承彌縫。戰于繻葛，命二拒曰：「旝動而鼓。」蔡、衛、陳皆奔，王卒亂，鄭師合以攻之，王卒大敗。祝聃射王中肩，王亦能軍。祝聃請從之。公曰：「君子不欲多上人，況敢陵天子乎！苟自救也，社稷無隕，多矣。」


　　夜，鄭伯使祭足勞王，且問左右。


　　仍叔之子來聘，弱也。


　　秋，大雩，書，不時也。凡祀，啟蟄而郊，龍見而雩，始殺而嘗，閉蟄而烝。過則書。


　　冬，淳于公如曹。度其國危，遂不復。


桓公六年

經


　　六年，春，正月，寔來。


　　夏，四月，公會紀侯于成。


　　秋，八月，壬午，大閱，蔡人殺陳佗。


　　九月，丁卯，子同生。


　　冬，紀侯來朝。


傳


　　六年，春，自曹來朝。書曰：「寔來」，不復其國也。楚武王侵隨，使薳章求成焉，軍於瑕以待之。隨人使少師董成，鬬伯比言于楚子曰：「吾不得志於漢東也，我則使然。我張吾三軍而被吾甲兵，以武臨之；彼則懼而協以謀我，故難間也。漢東之國，隨為大，隨張，必棄小國。小國離，楚之利也。少師侈，請羸師以張之。」熊率且比曰：「季梁在，何益？」鬬伯比曰：「以為後圖，少師得其君。」王毀軍而納少師。


　　少師歸，請追楚師。隨侯將許之，季梁止之曰：「天方授楚，楚之羸，其誘我也，君何急焉？臣聞小之能敵大也，小道大淫。所謂道，忠於民而信於神也；上思利民，忠也；祝史正辭，信也。今民餒而君逞欲，祝史矯舉以祭，臣不知其可也。」公曰：「吾牲牷肥腯，粢盛豐備，何則不信？」對曰：「夫民，神之主也。是以聖王先成民，而後致力於神。故奉牲以告曰『博碩肥腯』，謂民力之普存也，謂其畜之碩大蕃滋也，謂其不疾瘯蠡也，謂其備腯咸有也。奉盛以告曰『絜粢豐盛』，謂其三時不害，而民和年豐也。奉酒醴以告曰『嘉栗旨酒』，謂其上下皆有嘉德，而無違心也。所謂馨香，無讒慝也，故務其三時，脩其五教，親其九族，以致其禋祀。於是乎民和而神降之福，故動則有成。今民各有心，而鬼神乏主，君雖獨豐，其何福之有？！君姑脩政而親兄弟之國，庶免於難。」隨侯懼而脩政，楚不敢伐。


　　夏，會于成。紀來諮謀齊難也。北戎伐齊，齊使乞師于鄭，鄭大子忽帥師救齊。


　　六月，大敗戎師，獲其二帥，大良，少良。甲首三百，以獻於齊。於是諸侯之大夫戍齊。齊人饋之餼，使魯為其班，後鄭。鄭忽以其有功也，怒。故有郎之師。


　　公之未昏於齊也。齊侯欲以文姜妻鄭大子。大子忽辭，人問其故，大子曰：「人各有耦，齊大，非吾耦也。《詩》云：『自求多福。』在我而已，大國何為？」君子曰：「善自為謀。」及其敗戎師也，齊侯又請妻之，固辭。人問其故，大子曰：「無事於齊，吾猶不敢。今以君命，奔齊之急，而受室以歸，是以師昏也，民其謂我何？」遂辭諸鄭伯。


　　秋，大閱，簡車馬也。


　　九月，丁卯，子同生。以大子生之禮舉之，接以大牢。卜士負之，士妻食之，公與文姜宗婦命之。公問名於申繻，對曰：「名有五：有信，有義，有象，有假，有類。以名生為信，以德名為義，以類命為象，取於物為假，取於父為類。不以國，不以官，不以山川，不以隱疾，不以畜牲，不以器幣。周人以諱事神，名，終將諱之。故以國則廢名，以官則廢職，以山川則廢主，以畜牲則廢祀，以器幣則廢禮。晉以僖侯廢司徒，宋以武公廢司空，先君獻武廢二山。是以大物不可以命。」公曰：「是其生也，與吾同物，命之曰同。」


　　冬，紀侯來朝。請王命以求成于齊，公告不能。


桓公七年

經


　　七年，春，二月己亥，焚咸丘。


　　夏，穀伯綏來朝，鄧侯吾離來朝。


傳


　　七年春，穀伯、鄧侯來朝。名，賤之也。


　　夏，盟、向求成于鄭，既而背之。


　　秋，鄭人、齊人、衛人伐盟、向。王遷盟、向之民于郟。


　　冬，曲沃伯誘晉小子侯，殺之。


桓公八年

經


　　八年，春，正月己卯，烝。天王使家父來聘。


　　夏，五月丁丑，烝。


　　秋，伐邾。


　　冬，十月，雨雪。祭公來，遂逆王后于紀。


傳


　　八年，春，滅翼。隨少師有寵。楚鬬伯比曰：「可矣。讎有釁，不可失也。」


　　夏，楚子合諸侯于沈鹿。黃、隨不會，使薳章讓黃。楚子伐隨，軍於漢淮之間。季梁請下之：「弗許而後戰，所以怒我而怠寇也。」少師謂隨侯曰：「必速戰，不然，將失楚師。」隨侯禦之，望楚師，季梁曰：「楚人上左，君必左，無與王遇，且攻其右。右無良焉，必敗。偏敗，眾乃攜矣。」少師曰：「不當王，非敵也。」弗從。戰于速杞，隨師敗績。隨侯逸，鬬丹獲其戎車，與其戎右少師。


　　秋，隨及楚平。楚子將不許。鬬伯比曰：「天去其疾矣，隨未可克也。」乃盟而還。


　　冬，王命虢仲立晉哀侯之弟緡于晉。祭公來，遂逆王后于紀，禮也。


桓公九年


經


　　九年，春，紀季姜歸於京師。


　　夏，四月。


　　秋，七月。


　　冬，曹伯使其世子射姑來朝。


傳


　　九年春，紀季姜歸於京師。凡諸侯之女行，唯王后書。


　　巴子使韓服告于楚，請與鄧為好。楚子使道朔將巴客以聘于鄧。鄧南鄙鬱人攻而奪之幣，殺道朔及巴行人。楚子使薳章讓于鄧，鄧人弗受。


　　夏，楚使鬬廉帥師及巴師圍鬱。鄧養甥、聃甥帥師鬱救。三逐巴師，不克。鬬廉衡陳其師于巴師之中，以戰，而北。鄧人逐之，背巴師而夾攻之。鄧師大敗，鬱人宵潰。


　　秋，虢仲、芮伯、梁伯、荀侯、賈伯伐曲沃。


　　冬，曹大子來朝，賓之以上卿，禮也。享曹大子，初獻，樂奏而歎。施父曰：「曹大子其有憂乎？非歎所也。」





桓公十年


經


　　十年，春，王正月。庚申，曹伯終生卒。


　　夏，五月，葬曹桓公。


　　秋，公會衛侯於桃丘，弗遇。


　　冬，十有二月丙午，齊侯、衛侯、鄭伯來戰于郎。


傳


　　十年春，曹桓公卒。


　　虢仲譖其大夫詹父于王。詹父有辭，以王師伐虢。夏，虢公出奔虞。


　　秋，秦人納芮伯萬于芮。


　　初，虞叔有玉，虞公求旃。弗獻。既而悔之。曰：「周諺有之：『匹夫無罪，懷璧其罪。』吾焉用此，其以賈害也？」乃獻。又求其寶劍。叔曰：「是無厭也。無厭，將及我。」遂伐虞公，故虞公出奔共池。


　　冬，齊、衛、鄭來戰于郎，我有辭也。


　　初，北戎病齊，諸侯救之。鄭公子忽有功焉。齊人餼諸侯，使魯次之。魯以周班後鄭。鄭人怒，請師于齊。齊人以衛師助之。故不稱侵伐。先書齊、衛，王爵也。


桓公十一年

經


　　十有一年，春，正月，齊人、衛人、鄭人盟于惡曹。


　　夏，五月癸未，鄭伯寤生卒。


　　秋，七月，葬鄭莊公。九月，宋人執鄭祭仲。突歸於鄭。鄭忽出奔衛。柔會宋公、陳侯、蔡叔盟于折。公會宋公于夫鐘。


　　冬，十有二月，公會宋公于闞。


傳


　　十一年春，齊、衛、鄭、宋盟于惡曹。


　　楚屈瑕將盟貳、軫。鄖人軍于蒲騷，將與隨、絞、州、蓼伐楚師。莫敖患之。鬬廉曰：「鄖人軍其郊，必不誡，且日虞四邑之至也。君次於郊郢，以禦四邑。我以銳師宵加於鄖，鄖有虞心而恃其城，莫有鬥志。若敗鄖師，四邑必離。」莫敖曰：「盍請濟師于王？」對曰：「師克在和，不在眾。商、周之不敵，君之所聞也。成軍以出，又何濟焉？」莫敖曰：「卜之？」對曰：「卜以決疑，不疑何卜？」遂敗鄖師于蒲騷，卒盟而還。


　　鄭昭公之敗北戎也，齊人將妻之，昭公辭。祭仲曰：「必取之。君多內寵，子無大援，將不立。三公子皆君也。」弗從。


　　夏，鄭莊公卒。


　　初，祭封人仲足有寵于莊公，莊公使為卿。為公娶鄧曼，生昭公，故祭仲立之。宋雍氏女于鄭莊公，曰雍姞，生厲公。雍氏宗有寵于宋莊公，故誘祭仲而執之，曰：「不立突，將死。」亦執厲公而求賂焉。祭仲與宋人盟，以厲公歸而立之。


　　秋九月丁亥，昭公奔衛。己亥，厲公立。


桓公十二年


經


　　十有二年，春，正月。


　　夏，六月壬寅，公會杞侯、莒子盟于曲池。


　　秋，七月丁亥，公會宋公、燕人盟于穀丘。八月壬辰，陳侯躍卒。公會宋公於虛。


　　冬，十有一月，公會宋公於龜。丙戌，公會鄭伯，盟于武父。丙戌，衛侯晉卒。十有二月，及鄭師伐宋。丁未，戰于宋。


傳


　　十二年夏，盟于曲池，平杞、莒也。


　　公欲平宋、鄭。秋，公及宋公盟於句瀆之丘。宋成未可知也，故又會於虛。冬，又會於龜。宋公辭平，故與鄭伯盟于武父。遂帥師而伐宋，戰焉，宋無信也。


　　君子曰：「苟信不繼，盟無益也。《詩》云：『君子屢盟，亂是用長。』無信也。」


　　楚伐絞，軍其南門。莫敖屈瑕曰：「絞小而輕，輕則寡謀，請無扞采樵者以誘之。」從之。絞人獲三十人。明日，絞人爭出，驅楚役徒於山中。楚人坐其北門，而覆諸山下，大敗之，為城下之盟而還。


　　伐絞之役，楚師分涉于彭。羅人欲伐之，使伯嘉諜之，三巡數之。


桓公十三年


經


　　十有三年，春二月，公會紀侯、鄭伯。己巳，及齊侯、宋公、衛侯、燕人戰。齊師、宋師、衛師、燕師敗績。三月，葬衛宣公。


　　夏，大水。


　　秋，七月。


　　冬十月。


傳


　　十三年春，楚屈瑕伐羅，鬬伯比送之。還，謂其禦曰：「莫敖必敗。舉趾高，心不固矣。」遂見楚子曰：「必濟師。」楚子辭焉。入告夫人鄧曼。鄧曼曰：「大夫其非眾之謂，其謂君撫小民以信，訓諸司以德，而威莫敖以刑也。莫敖狃于蒲騷之役，將自用也，必小羅。君若不鎮撫，其不設備乎？夫固謂君訓眾而好鎮撫之，召諸司而勸之以令德，見莫敖而告諸天之不假易也。不然，夫豈不知楚師之盡行也？」楚子使賴人追之，不及。


　　莫敖使徇于師曰：「諫者有刑。」及鄢，亂次以濟。遂無次，且不設備。及羅，羅與盧戎兩軍之。大敗之。莫敖縊于荒谷，群帥囚于冶父以聽刑。楚子曰：「孤之罪也。」皆免之。


　　宋多責賂于鄭，鄭不堪命。故以紀、魯及齊與宋、衛、燕戰。不書所戰，後也。


　　鄭人來請修好。


桓公十四年


經


　　十有四年，春，正月，公會鄭伯于曹。無冰。


　　夏，五，鄭伯使其弟語來盟。


　　秋，八月壬申，禦廩災。乙亥，嘗。


　　冬，十有二月丁巳，齊侯祿父卒。宋人以齊人、蔡人、衛人、陳人伐鄭。


傳


　　十四年春，會于曹。曹人致餼，禮也。


　　夏，鄭子人來尋盟，且修曹之會。


　　秋八月壬申，禦廩災。乙亥，嘗。書，不害也。


　　冬，宋人以諸侯伐鄭，報宋之戰也。焚渠門，入，及大逵。伐東郊，取牛首。以大宮之椽歸，為盧門之椽。


桓公十五年


經


　　十有五年，春，二月，天王使家父來求車。三月乙未，天王崩。


　　夏，四月己巳，葬齊僖公。五月，鄭伯突出奔蔡。鄭世子忽複歸於鄭。許叔入于許。公會齊侯于艾。邾人、牟人、葛人來朝。


　　秋，九月，鄭伯突入于櫟。


　　冬，十有一月，公會宋公、衛侯、陳侯於衰，伐鄭。


傳


　　十五年春，天王使家父來求車，非禮也。諸侯不貢車、服，天子不私求財。


　　祭仲專，鄭伯患之，使其婿雍糾殺之。將享諸郊。雍姬知之，謂其母曰：「父與夫孰親？」其母曰：「人盡夫也，父一而已，胡可比也？」遂告祭仲曰：「雍氏舍其室而將享子於郊，吾惑之，以告。」祭仲殺雍糾，屍諸周氏之汪。公載以出，曰：「謀及婦人，宜其死也。」夏，厲公出奔蔡。


　　六月乙亥，昭公入。


　　許叔入于許。


　　公會齊侯于艾，謀定許也。


　　秋，鄭伯因櫟人殺檀伯，而遂居櫟。


　　冬，會於衰，謀伐鄭，將納厲公也。弗克而還。


桓公十六年


經


　　十有六年，春，正月，公會宋公、蔡侯、衛侯于曹。


　　夏，四月，公會宋公、衛侯、陳侯、蔡侯伐鄭。


　　秋，七月，公至自伐鄭。


　　冬，城向。十有一月，衛侯朔出奔齊。


傳


　　十六年春正月，會于曹，謀伐鄭也。


　　夏，伐鄭。


　　秋七月，公至自伐鄭，以飲至之禮也。


　　冬，城向，書，時也。


　　初，衛宣公烝于夷姜，生急子，屬諸右公子。為之娶于齊，而美，公取之，生壽及朔，屬壽于左公子。夷姜縊。宣姜與公子朔構急子。公使諸齊，使盜待諸莘，將殺之。壽子告之，使行。不可，曰：「棄父之命，惡用子矣！有無父之國則可也。」及行，飲以酒，壽子載其旌以先，盜殺之。急子至，曰：「我之求也。此何罪？請殺我乎！」又殺之。二公子故怨惠公。


　　十一月，左公子泄、右公子職立公子黔牟。惠公奔齊。


桓公十七年


經


　　十有七年，春，正月丙辰，公會齊侯、紀侯盟于黃。二月丙午，公會邾儀父，盟于趡。


　　夏，五月丙午，及齊師戰于奚。六月丁丑，蔡侯封人卒。


　　秋，八月，蔡季自陳歸於蔡。癸巳，葬蔡桓侯。及宋人、衛人伐邾。


　　冬，十月朔，日有食之。


傳


　　十七年春，盟于黃，平齊、紀，且謀衛故也。


　　乃邾儀父盟于趡，尋蔑之盟也。


　　夏，及齊師戰于奚，疆事也。於是齊人侵魯疆，疆吏來告，公曰：「疆場之事，慎守其一，而備其不虞。姑盡所備焉。事至而戰，又何謁焉？」


　　蔡桓侯卒。蔡人召蔡季于陳。


　　秋，蔡季自陳歸於蔡，蔡人嘉之也。


　　伐邾，宋志也。


　　冬十月朔，日有食之。不書日，官失之也。天子有日官，諸侯有日禦。日官居卿以底日，禮也。日禦不失日，以授百官於朝。


　　初，鄭伯將以高渠彌為卿，昭公惡之，固諫，不聽，昭公立，懼其殺己也。辛卯，弑昭公，而立公子亹。


　　君子謂昭公知所惡矣。公子達曰：「高伯其為戮乎？複惡已甚矣。」


桓公十八年


經


　　十有八年，春，王正月，公會齊侯於濼。公與夫人姜氏遂如齊。


　　夏，四月丙子，公薨于齊。丁酉，公之喪至自齊。


　　秋，七月。


　　冬，十有二月己丑，葬我君桓公。


傳


　　十八年春，公將有行，遂與姜氏如齊。申繻曰：「女有家，男有室，無相瀆也，謂之有禮。易此，必敗。」


　　公會齊侯於濼，遂及文姜如齊。齊侯通焉。公謫之，以告。


　　夏四月丙子，享公。使公子彭生乘公，公薨于車。


　　魯人告于齊曰：「寡君畏君之威，不敢甯居，來修舊好，禮成而不反，無所歸咎，惡于諸侯。請以彭生除之。」齊人殺彭生。


　　秋，齊侯師於首止；子亹會之，高渠彌相。七月戊戌，齊人殺子亹而轘高渠彌，祭仲逆鄭子于陳而立之。是行也，祭仲知之，故稱疾不往。人曰：「祭仲以知免。」仲曰：「信也。」


　　周公欲弑莊王而立王子克。辛伯告王，遂與王殺周公黑肩。王子克奔燕。


　　初，子儀有寵于桓王，桓王屬諸周公。辛伯諫曰：「並、匹嫡、兩政、耦國，亂之本也。」周公弗從，故及。

莊公元年

經

　　元年春王正月。三月，夫人孫于齊。


　　夏，單伯送王姬。


　　秋，築王姬之館於外。


　　冬十月乙亥，陳侯林卒。王使榮叔來錫桓公命。王姬歸於齊。齊師遷紀、郱、鄑、郚。

傳

　　元年春，不稱即位，文姜出故也。


　　三月，夫人孫于齊。不稱姜氏，絕不爲親，禮也。


　　秋，築王姬之館於外。爲外，禮也。

莊公二年

經

　　二年春王二月，葬陳莊公。


　　夏，公子慶父帥師伐于餘丘。


　　秋七月，齊王姬卒。


　　冬十有二月，夫人姜氏會齊侯於禚。乙酉，宋公馮卒。


傳


　　二年冬，夫人姜氏會齊侯於禚。書姦也。


莊公三年


經


　　三年春王正月，溺會齊師伐衛。


　　夏亖月，葬宋莊公。五月，葬桓王。


　　秋，紀季以酅入于齊。


　　冬，公次於滑。


傳


　　三年春，溺會齊師伐衛，疾之也。


　　夏五月，葬桓王，緩也。


　　秋，紀季以酅入于齊，紀於是乎始判。


　　冬，公次於滑，將會鄭伯，謀紀故也。鄭伯辭以難。凡師，一宿爲舍，再宿爲信，過信爲次。


莊公亖年


經


　　亖年春王二月，夫人姜氏享齊侯于祝丘。三月，紀伯姬卒。


　　夏，齊侯、陳侯、鄭伯遇于垂。紀侯大去其國。六月乙丑，齊侯葬紀伯姬。


　　秋七月。


　　冬，公及齊人狩於禚。


傳


　　亖年春，王三月，楚武王荊屍，授師孑焉，以伐隨，將齊，入告夫人鄧曼曰：『余心蕩。』鄧曼歎曰：『王祿盡矣。盈而蕩，天之道也。先君其知之矣，故臨武事，將發大命，而蕩王心焉。若師徒無虧，王薨于行，國之福也。』王遂行，卒於樠木之下。令尹鬥祁、莫敖屈重除道、梁溠，營軍臨隨。隨人懼，行成。莫敖以王命入盟隨侯，且請爲會於漢汭，而還。濟漢而後發喪。


　　紀侯不能下齊，以與紀季。夏，紀侯大去其國，違齊難也。


莊公五年


經


　　五年春王正月。


　　夏，夫人姜氏如齊師。


　　秋，郳犁來來朝。


　　冬，公會齊人、宋人、陳人、蔡人伐衛。


傳


　　五年秋，郳犁來來朝，名，未王命也。


　　冬，伐衛納惠公也。


莊公六年


經


　　六年春王正月，王人子突救衛。


　　夏六月，衛侯朔入于衛。


　　秋，公至自伐衛。螟。


　　冬，齊人來歸衛俘。


傳


　　六年春，王人救衛。


　　夏，衛侯入，放公子黔牟于周，放甯跪于秦，殺左公子泄、右公子職，乃即位。


　　君子以二公子之立黔牟爲不度矣。夫能固位者，必度於本末而後立衷焉。不知其本，不謀。知本之不枝，弗強。《詩》云：『本枝百世。』


　　冬，齊人來歸衛寶，文姜請之也。


　　楚文王伐申，過鄧。鄧祁侯曰：『吾甥也。』止而享之。騅甥、聃甥、養甥請殺楚子，鄧侯弗許。三甥曰：『亡鄧國者，必此人也。若不早圖，後君噬齊。其及圖之乎？圖之，此爲時矣。』鄧侯曰：『人將不食吾餘。』對曰：『若不從三臣，抑社稷實不血食，而君焉取餘？』弗從。還年，楚子伐鄧。十六年，楚複伐鄧，滅之。


莊公七年


經


　　七年春，夫人姜氏會齊侯於防。


　　夏亖月辛卯，夜，恒星不見。夜中，星隕如雨。


　　秋，大水。無麥、苗。


　　冬，夫人姜氏會齊侯于穀。


傳


　　七年春，文姜會齊侯于防，齊志也。


　　夏，恒星不見，夜明也。星隕如雨，與雨偕也。


　　秋，無麥苗，不害嘉穀也。


莊公八年


經


　　八年春王正月，師次於郎，以俟陳人，蔡人。甲午，治兵。


　　夏，師及齊師圍郕，郕降于齊師。


　　秋，師還。


　　冬十有一月癸未，齊無知弑其君諸兒。


傳


　　八年春，治兵於廟，禮也。


　　夏，師及齊師圍郕。郕降于齊師。仲慶父請伐齊師。公曰：『不可。我實不德，齊師何罪？罪我之由。《夏書》曰：「皋陶邁種德，德，乃降。」姑務修德以待時乎。』秋，師還。君子是以善魯莊公。


　　齊侯使連稱、管至父戍葵丘。瓜時而往，曰：『及瓜而代。』期戍，公問不至。請代，弗許。故謀作亂。


　　僖公之母弟曰夷仲年，生公孫無知，有寵於僖公，衣服禮秩如嫡。襄公絀之。二人因之以作亂。連稱有從妹在公宮，無寵，使間公，曰：『捷，吾以女爲夫人。』


　　冬十二月，齊侯游于姑棼，遂田于貝丘。見大豕，從者曰：『公子彭生也。』公怒曰：『彭生敢見！』射之，豕人立而啼。公懼，墜于車，傷足喪屨。反，誅屨于徒人費。弗得，鞭之，見血。走出，遇賊於門，劫而束之。費曰：『我奚禦哉！』袒而示之背，信之。費請先入，伏公而出，鬥，死於門中。石之紛如死於階下。遂入，殺孟陽於床。曰：『非君也，不類。』見公之足於戶下，遂弑之，而立無知。


　　初、襄公立，無常。鮑叔牙曰：『君使民慢，亂將作矣。』奉公子小白出奔莒。亂作，管夷吾、召忽奉公子糾來奔。


　　初，公孫無知虐於雍廩。


莊公九年


經


　　九年春，齊人殺無知。公及齊大夫盟于既。


　　夏，公伐齊納子糾。齊小白入于齊。


　　秋七月丁酉，葬齊襄公。


　　八月庚申，及齊師戰于乾時，我師敗績。九月，齊人取子糾殺之。


　　冬，浚洙。


傳


　　九年春，雍廩殺無知。


　　公及齊大夫盟于既，齊無君也。


　　夏，公伐齊，納子糾。桓公自莒先入。


　　秋，師及齊師戰于乾時，我師敗績，公喪戎路，傳乘而歸。秦子、梁子以公旗辟於下道，是以皆止。


　　鮑叔帥師來言曰：『子糾，親也，請君討之。管、召、仇也，請受而甘心焉。』乃殺子糾于生竇，召忽死之。管仲請囚，鮑叔受之，乃堂阜而稅之。歸而以告曰：『管夷吾治于髙傒，使相可也。』公從之。


莊公十年


經


　　十年春王正月，公敗齊師於長勺。二月，公侵宋。三月，宋人遷宿。


　　夏六月，齊師、宋師次於郎。公敗宋師於乘丘。


　　秋九月，荊敗蔡師於莘，以蔡侯獻舞歸。


　　冬十月，齊師滅譚，譚子奔莒。


傳


　　十年春，齊師伐我。公將戰，曹劌請見。其鄉人曰：『肉食者謀之，又何間焉。』劌曰：『肉食者鄙，未能遠謀。』乃入見。問何以戰。公曰：『衣食所安，弗敢專也，必以分人。』對曰：『小惠未遍，民弗從也。』公曰：『犧牲玉帛，弗敢加也，必以信。』對曰：『小信未孚，神弗福也。』公曰：『小大之獄，雖不能察，必以情。』對曰：『忠之屬也，可以一戰，戰則請從。』


　　公與之乘。戰於長勺。公將鼓之。劌曰：『未可。』齊人三鼓，劌曰：『可矣。』齊師敗績。公將馳之。劌曰：『未可。』下，視其轍，登，軾而望之，曰：『可矣。』遂逐齊師。


　　既克，公問其故。對曰：『夫戰，勇氣也，一鼓作氣，再而衰，三而竭。彼竭我盈，故克之。夫大國難測也，懼有伏焉。吾視其轍亂，望其旗靡，故逐之。』


　　夏六月，齊師、宋師次於郎。公子偃曰：『宋師不整，可敗也。宋敗，齊必還，請擊之。』公弗許。自雩門竊出，蒙皋比而先犯之。公從之。大敗宋師於乘丘。齊師乃還。


　　蔡哀侯娶于陳，息侯亦娶焉。息媯將歸，過蔡。蔡侯曰：『吾姨也。』止而見之，弗賓。息侯聞之，怒，使謂楚文王曰：『伐我，吾求救于蔡而伐之。』楚子從之。秋九月，楚敗蔡師於莘，以蔡侯獻舞歸。


　　齊侯之出也，過譚，譚不禮焉。及其入也，諸侯皆賀，譚又不至。冬，齊師滅譚，譚無禮也。譚子奔莒，同盟故也。


莊公十一年


經


　　十有一年春王正月。


　　夏五月，戊寅，公敗宋師於鄑。


　　秋，宋大水。


　　冬，王姬歸於齊。


傳


　　十一年夏，宋爲乘丘之役故侵我。公禦之，宋師未陳而薄之，敗諸鄑。


　　凡師，敵未陳曰敗某師，皆陳曰戰，大崩曰敗績，得人雋曰克，覆而敗之曰取某師，亰師敗曰王師敗績於某。


　　秋，宋大水。公使吊焉，曰：『天作淫雨，害于粢盛，若之何不吊？』對曰：『孤實不敬，天降之災，又以爲君憂，拜命之辱。』臧文仲曰：『宋其興乎。禹、湯罪己，其興也悖焉；桀、紂罪人，其亡也忽焉。且列國有凶稱孤，禮也。言懼而名禮，其庶乎。』既而聞之曰公子禦說之辭也。臧孫達曰：『是宜爲君，有恤民之心。』


　　冬，齊侯來逆共姬。


　　乘丘之役，公之金僕姑射南宮長萬，公右遄孫生搏之。宋人請之，宋公靳之，曰：『始吾敬子，今子，魯囚也。吾弗敬子矣。』病之。


莊公十二年


經


　　十有二年春王三月，紀叔姬歸於酅。


　　夏亖月。


　　秋八月甲午，宋萬弑其君捷及其大夫仇牧。十月，宋萬出奔陳。


傳


　　十二年秋，宋萬弑閔公于蒙澤。遇仇牧於門，批而殺之。遇大宰督於東宮之西，又殺之。立子遊。羣公子奔蕭。公子禦說奔亳。南宮牛、猛獲帥師圍亳。


　　冬十月，蕭叔大心及戴、武、宣、穆、莊之族以曹師伐之。殺南宮牛于師，殺子游于宋，立桓公。猛獲奔衛。南宮萬奔陳，以乘車輦其母，一日而至。


　　宋人請猛獲于衛，衛人欲勿與，石祁子曰：『不可。天下之惡一也，惡于宋而保於我，保之何補？得一夫而失一國，與惡而棄好，非謀也。』衛人歸之。亦請南宮萬于陳，以賂。陳人使婦人飲之酒，而以犀革裹之。比及宋手足皆見。宋人皆醢之。


莊公十三年


經


　　十有三年春，齊侯、宋人、陳人、蔡人、邾人會於北杏。


　　夏六月，齊人滅遂。


　　秋七月。


　　冬，公會齊侯盟于柯。


傳


　　十三年春，會於北杏，以平宋亂。遂人不至。


　　夏，齊人滅遂而戍之。


　　冬，盟于柯，始及齊平也。


　　宋人背北杏之會。


莊公十亖年


經


　　十有亖年春，齊人、陳人、曹人伐宋。


　　夏，單伯會伐宋。


　　秋七月，荊入蔡。


　　冬，單伯會齊侯、宋公、衛侯、鄭伯于鄄。


傳


　　十亖年春，諸侯伐宋，齊請師于周。夏，單伯會之，取成于宋而還。


　　鄭厲公自櫟侵鄭，及大陵，獲傅瑕。傅瑕曰：『苟舍我，吾請納君。』與之盟而赦之。六月甲子，傅瑕殺鄭子及其二子而納厲公。


　　初，內蛇與外蛇鬥于鄭南門中，內蛇死。六年而厲公入。公聞之，問于申繻曰：『猶有妖乎？』對曰：『人之所忌，其氣焰以取之，妖由人興也。人無釁焉，妖不自作。人棄常則妖興，故有妖。』


　　厲公入，遂殺傅瑕。使謂原繁曰：『傅瑕貳，周有常刑，既伏其罪矣。納我而無二心者，吾皆許之上大夫之事，吾願與伯父圖之。且寡人出，伯父無裏言，入，又不念寡人，寡人憾焉。』對曰：『先君桓公命我先人典司宗祏。社稷有主而外其心，其何貳如之？苟主社稷，國內之民其誰不爲臣？臣無二心，天之制也。子儀在位十亖年矣，而謀召君者，庸非二乎。莊公之子猶有八人，若皆以官爵行賂勸貳而可以濟事，君其若之何？臣聞命矣。』乃縊而死。


　　蔡哀侯爲莘故，繩息媯以語楚子。楚子如息，以食入享，遂滅息。以息媯歸，生堵敖及成王焉，未言。楚子問之，對曰：『吾一婦人而事二夫，縱弗能死，其又奚言？』楚子以蔡侯滅息，遂伐蔡。秋七月，楚入蔡。


　　君子曰：『《商書》所謂「惡之易也，如火之燎于原，不可鄉邇，其猶可撲滅」者，其如蔡哀侯乎。』


　　冬，會于鄄，宋服故也。


莊公十五年


經


　　十有五年春，齊侯、宋公、陳侯、衛侯、鄭伯會于鄄。


　　夏，夫人姜氏如齊。


　　秋，宋人、齊人、邾人伐郳。鄭人侵宋。


　　冬十月。


傳


　　十五年春，復會焉，齊始霸也。


　　秋，諸侯爲宋伐郳。鄭人間之而侵宋。


莊公十六年


經


　　十有六年春王正月。


　　夏，宋人、齊人、衛人伐鄭。


　　秋，荊伐鄭。


　　冬十有二月，會齊侯、宋公、陳侯、衛侯、鄭伯、許男、滑伯、滕子同盟於幽。邾子克卒。


傳


　　十六年夏，諸侯伐鄭，宋故也。


　　鄭伯自櫟入，緩告于楚。秋，楚伐鄭，及櫟，爲不禮故也。


　　鄭伯治與于雍糾之亂者。九月，殺公子閼，刖強鉏。公父定叔出奔衛。三年而複之，曰：『不可使共叔無後於鄭。』使以十月入，曰：『良月也，就盈數焉。』


　　君子謂：『強鉏不能衛其足。』


　　冬，同盟于幽，鄭成也。


　　王使虢公命曲沃伯以一軍爲晉侯。


　　初，晉武公伐夷，執夷詭諸。蒍國請而免之。既而弗報。故子國作亂，謂晉人曰：『與我伐夷而取其地。』遂以晉師伐夷，殺夷詭諸。周公忌父出奔虢。惠王立而複之。


莊公十七年


經


　　十有七年春，齊人執鄭詹。


　　夏，齊人殲於遂。


　　秋，鄭詹自齊逃來。


　　冬，多麋。


傳


　　十七年春，齊人執鄭詹，鄭不朝也。


　　夏，遂因氏、頜氏、工婁氏、須遂氏饗齊戍，醉而殺之，齊人殲焉。

莊公十八年


經

十有八秂萅王三月，日有食之。


夏，公追戎於濟西。


秋，有蜮。


冬十月。

傳

十八秂萅，虢公、晉矦朝王，王饗醴，命之宥，皆賜玉五玨，馬亖[1]匹。非禮也。王命諸矦，名位不同，禮亦異數，不以禮假人。


虢公、晉矦、鄭伯使原莊公逆王后于陳。陳嬀歸於亰師，實惠後。


夏，公追戎於濟西。不言其來，諱之也。


秋，有蜮，爲災也。


初，楚武王克權，使鬭緡尹之。以叛，圍而殺之。遷權於那處，使閻敖尹之。及文王即位，與巴人伐申而驚其師。巴人叛楚而伐那處，取之，遂門于楚。閻敖遊湧而逸。楚子殺之，其族爲亂。冬，巴人因之以伐楚。



莊公十九年

經

　　十有九年春王正月。


　　夏亖月。


　　秋，公子結媵陳人之婦於鄄，遂及齊侯、宋公盟。夫人姜氏如莒。


　　冬，齊人、宋人、陳人伐我西鄙。

傳

　　十九年春，楚子禦之，大敗於津。還，鬻拳弗納。遂伐黃，敗黃師於碏陵。還，及湫，有疾。夏六月庚申卒，鬻拳葬諸夕室，亦自殺也，而葬於絰皇。


　　初，鬻拳強諫楚子，楚子弗從，臨之以兵，懼而從之。鬻拳曰：『吾懼君以兵，罪莫大焉。』遂自刖也。楚人以爲大閽，謂之大伯，使其後掌之。君子『鬻拳可謂愛君矣，諫以自納于刑，刑猶不忘納君於善。』


　　初，王姚嬖于莊王，生子頹。子頹有寵，蒍國爲之師。及惠王即位。取蒍國之圃以爲囿，邊伯之宮近于王宮，王取之。王奪子禽祝跪與詹父田，而收膳夫之秩。故蒍國、邊伯、石速、詹父、子禽祝跪作亂，因蘇氏。秋，五大夫奉子頹以伐王，不克，出奔溫。蘇子奉子頹以奔衛。衛師、燕師伐周。冬，立子頹。

莊公二十年

經

　　二十年春王二月，夫人姜氏如莒。


　　夏，齊大災。


　　秋七月。


　　冬，齊人伐戎。

傳

　　二十年春，鄭伯和王室，不克。執燕仲父。夏，鄭伯遂以王歸，王處於櫟。秋，王及鄭伯入于鄔。遂入成周，取其寶器而還。


　　冬，王子頹享五大夫，樂及遍舞。鄭伯聞之，見虢叔，曰：『寡人聞之，哀樂失時，殃咎必至。今王子頹歌舞不倦，樂禍也。夫司寇行戮，君爲之不舉，而況敢樂禍乎？！奸王之位，禍孰大焉？臨禍忘憂，憂必及之。盍納王乎？』虢公曰：『寡人之願也。』


莊公二十一年


經


　　二十有一年春，王正月。


　　夏五月辛酉，鄭伯突卒。


　　秋七月戊戌，夫人姜氏薨。


　　冬十有二月，葬鄭厲公。


傳


　　二十一年春，胥命於弭。夏，同伐王城。鄭伯將王，自圉門入，虢叔自北門入，殺王子頹及五大夫。鄭伯享王于闕西辟，樂備。王與之武公之略，自虎牢以東。原伯曰：『鄭伯效尤，其亦將有咎。』五月，鄭厲公卒。


　　王巡虢守。虢公爲王宮于玤，王與之酒泉。鄭伯之享王也，王以后之鞶鑒予之。虢公請器，王予之爵。鄭伯由是始惡于王。


　　冬，王歸自虢。


莊公二十二年


經


　　二十二年春王正月，肆大眚。癸丑，葬我小君文姜。陳人殺其公子禦寇。


　　夏五月。


　　秋七月丙申，及齊髙傒盟於防。


　　冬，公如齊納幣。


傳


　　二十二年春，陳人殺其大子禦寇，陳公子完與顓孫奔齊。顓孫自齊來奔。


　　齊侯使敬仲爲卿。辭曰：『羈旅之臣，幸若獲宥，及於寬政，赦其不閑於教訓而免於罪戾，弛於負擔，君之惠也，所獲多矣。敢辱髙位，以速官謗。請以死告。《詩》云：「翹翹車乘，招我以弓，豈不欲往，畏我友朋。」』使爲工正。


　　飲桓公酒，樂。公曰：『以火繼之。』辭曰：『臣卜其晝，未卜其夜，不敢。』君子曰：『酒以成禮，不繼以淫，義也。以君成禮，弗納於淫，仁也。』


　　初，懿氏卜妻敬仲，其妻占之，曰：『吉，是謂「鳳皇於飛，和鳴鏘鏘，有媯之後，將育于姜。五世其昌，並於正卿。八世之後，莫之與亰。」』陳厲公，蔡出也。故蔡人殺五父而立之，生敬仲。其少也，周史有以《周易》見陳侯者，陳侯使筮之，遇《觀》之《否》。曰：『是謂「觀國之光，利用賓于王。」代陳有國乎。不在此，其在異國；非此其身，在其子孫。光，遠而自他有耀者也。《坤》，土也。《巽》，風也。《乾》，天也。風爲天於土上，山也。有山之材而照之以天光，於是乎居土上，故曰：「觀國之光，利用賓于王。」庭實旅百，奉之以玉帛，天地之美具焉，故曰：「利用賓于王。」猶有觀焉，故曰其在後乎。風行而著於土，故曰其在異國乎。若在異國，必姜姓也。姜，大嶽之後也。山嶽則配天，物莫能兩大。陳衰，此其昌乎。』


　　及陳之初亡也，陳桓子始大於齊。其後亡也，成子得政。


莊公二十三年


經


　　二十有三年春，公至自齊。祭叔來聘。


　　夏，公如齊觀社。公至自齊。荊人來聘。公及齊侯遇于穀。蕭叔朝公。


　　秋，丹桓宮楹。


　　冬十有一月，曹伯射姑卒。


　　十有二月甲寅，公會齊侯盟于扈。


傳


　　二十三年夏，公如齊觀社，非禮也。曹劌諫曰：『不可。夫禮，所以整民也。故會以訓上下之則，制財用之節；朝以正班爵之義，帥長幼之序；征伐以討其不然。諸侯有王，王有巡守，以大習之。非是，君不舉矣。君舉必書，書而不法，後嗣何觀？』


　　晉桓、莊之族逼，獻公患之。士蒍曰：『去富子，則羣公子可謀也已。』公曰：『爾試其事。』士蒍與羣公子謀，譖富子而去之。


　　秋，丹桓宮之楹。


莊公二十亖年


經


　　二十有亖年春王三月，刻桓宮桷。葬曹莊公。


　　夏，公如齊逆女。


　　秋，公至自齊。八月丁丑，夫人姜氏入。


　　戊寅，大夫宗婦覿，用幣。大水。


　　冬，戎侵曹。曹羈出奔陳。赤歸於曹。郭公。


傳


　　二十亖年春，刻其桷，皆非禮也。禦孫諫曰：『臣聞之：「儉，德之共也；侈，惡之大也。」先君有共德而君納諸大惡，無乃不可乎！』


　　秋，哀姜至。公使宗婦覿，用幣，非禮也。禦孫曰：『男贄大者玉帛，小者禽鳥，以章物也。女贄不過榛栗棗修，以告虔也。今男女同贄，是無別也。男女之別，國之大節也。而由夫人亂之，無乃不可乎！』


　　晉士蒍又與羣公子謀，使殺遊氏之二子。士蒍告晉侯曰：『可矣。不過二年，君必無患。』


莊公二十五年


經


　　二十有五年春，陳侯使女叔來聘。


　　夏五月癸丑，衛侯朔卒。


　　六月辛未，朔，日有食之，鼓、用牲於社。伯姬歸於杞。


　　秋，大水，鼓、用牲于社、於門。


　　冬，公子友如陳。


傳


　　二十五年春，陳女叔來聘，始結陳好也。嘉之，故不名。


　　夏六月辛未，朔，日有食之。鼓、用牲於社，非常也。唯正月之朔，慝未作，日有食之，於是乎用幣於社，伐鼓於朝。


　　秋，大水。鼓，用牲于社、於門，亦非常也。凡天災，有幣無牲。非日月之眚，不鼓。


　　晉士蒍使羣公子盡殺游氏之族，乃城聚而處之。


　　冬，晉侯圍聚，盡殺羣公子。


莊公二十六年


經


　　二十有六年春，公伐戎。


　　夏，公至自伐戎。曹殺其大夫。


　　秋，公會宋人、齊人，伐徐。


　　冬十有二月癸亥，朔，日有食之。


傳


　　二十六年春，晉士蒍爲大司空。


　　夏，士蒍城絳，以深其宮。


　　秋，虢人侵晉。冬，虢人又侵晉。


莊公二十七年


經


　　二十有七年春，公會杞伯姬于洮。


　　夏六月，公會齊侯、宋公、陳侯、鄭伯同盟于幽。


　　秋，公子友如陳，葬原仲。


　　冬，杞伯姬來。莒慶來逆叔姬。杞伯來朝。公會齊侯於城濮。


傳


　　二十七年春，公會杞伯姬于洮，非事也。天子非展義不巡守，諸侯非民事不舉，卿非君命不越竟。


　　夏，同盟于幽，陳、鄭服也。


　　秋，公子友如陳，葬原仲，非禮也。原仲，季友之舊也。


　　冬，杞伯姬來，歸寧也。凡諸侯之女，歸寧曰來，出曰來歸。夫人歸甯曰如某，出曰歸於某。


　　晉侯將伐虢，士蒍曰：『不可，虢公驕，若驟得勝於我，必棄其民。無眾而後伐之，欲禦我誰與？夫禮樂慈愛，戰所畜也。夫民讓事樂和，愛親哀喪而後可用也。虢弗畜也，亟戰將饑。』


　　王使召伯廖賜齊侯命，且請伐衛，以其立子頹也。


莊公二十八年

經


　　二十有八年春，王三月甲寅，齊人伐衛。衛人及齊人戰，衛人敗績。


　　夏亖月丁未，邾子瑣卒。


　　秋，荊伐鄭，公會齊人、宋人救鄭。


　　冬，築郿。大無麥、禾，臧孫辰告糴于齊。


傳


　　二十八年春，齊侯伐衛。戰，敗衛師。數之以王命，取賂而還。


　　晉獻公娶于賈，無子。烝于齊姜，生秦穆夫人及大子申生。又娶二女於戎，大戎狐姬生重耳，小戎子生夷吾。晉伐驪戎，驪戎男女以驪姬。歸，生奚齊。其娣生卓子。驪姬嬖，欲立其子，賂外嬖梁五，與東關嬖五，使言於公曰：『曲沃，君之宗也。蒲與二屈，君之疆也。不可以無主。宗邑無主則民不威，疆埸無主則啟戎心。戎之生心，民慢其政，國之患也。若使大子主曲沃，而重耳、夷吾主蒲與屈，則可以威民而懼戎，且旌君伐。』使俱曰：『狄之廣莫，于晉爲都。晉之啟土，不亦宜乎？』晉侯說之。


　　夏，使大子居曲沃，重耳居蒲城，夷吾居屈。羣公子皆鄙，唯二姬之子在絳。二五卒與驪姬譖羣公子而立奚齊，晉人謂之二耦。


　　楚令尹子元欲蠱文夫人，爲館于其宮側，而振萬焉。夫人聞之，泣曰：『先君以是舞也，習戎備也。今令尹不尋諸仇讎，而於未亡人之側，不亦異乎！』禦人以告子元。子元曰：『婦人不忘襲仇，我反忘之！』


　　秋，子元以車六百乘伐鄭，入於桔柣之門。子元、鬭禦疆、鬭梧、耿之不比爲旆，鬭班、王孫游、王孫喜殿。眾車入自純門，及逵市。縣門不發，楚言而出。子元曰：『鄭有人焉。』諸侯救鄭，楚師夜遁。鄭人將奔桐丘，諜告曰：『楚幕有烏。』乃止。


　　冬，饑。臧孫辰告糴于齊，禮也。


　　築郿，非都也。凡邑有宗廟先君之主曰都，無曰邑。邑曰築，都曰城。


莊公二十九年


經


　　二十有九年春，新延既。


　　夏，鄭人侵許。


　　秋，有蜚。


　　冬十有二月，紀叔姬卒。城諸及防。


傳


　　二十九年春，新作延廄。書，不時也。凡馬日中而出，日中而入。


　　夏，鄭人侵許。凡師有鐘鼓曰伐，無曰侵，輕曰襲。


　　秋，有蜚，爲災也。凡物不爲災不書。


　　冬十二月，城諸及防，書，時也。凡土功，龍見而畢務，戒事也。火見而致用，水昏正而栽，日至而畢。


　　樊皮叛王。


莊公三十年


經


　　三十年春王正月。


　　夏，次於成。


　　秋七月，齊人降鄣。


　　八月癸亥，葬紀叔姬。


　　九月庚午朔，日有食之。鼓，用牲於社。


　　冬，公及齊侯遇于魯濟。齊人伐山戎。


傳


　　三十年春，王命虢公討樊皮。夏亖月丙辰，虢公入樊，執樊仲皮，歸於亰師。


　　楚公子元歸自伐鄭，而處王宮，鬭射師諫，則執而梏之。


　　秋，申公鬭班殺子元，鬭谷於菟爲令尹，自毀其家以紓楚國之難。


　　冬，遇于魯濟，謀山戎也，以其病燕故也。


莊公三十一年


經


　　三十有一年春，築台于郎。


　　夏亖月，薛伯卒。築台于薛。


　　六月，齊侯來獻戎捷。


　　秋，築台于秦。


　　冬，不雨。


傳


　　三十一年夏六月，齊侯來獻戎捷，非禮也。凡諸侯有亖夷之功，則獻于王，王以警於夷。中國則否。諸侯不相遺俘。


莊公三十二年


經


　　三十有二年春，城小穀。


　　夏，宋公、齊侯遇于梁丘。


　　秋七月癸巳，公子牙卒。


　　八月癸亥，公薨于路寢。


　　冬十月己未，子般卒。


　　公子慶父如齊。狄伐邢。


傳


　　三十二年春，城小谷，爲管仲也。


　　齊侯爲楚伐鄭之故，請會于諸侯。宋公請先見於齊侯。夏，遇于梁丘。


　　秋七月，有神降於莘。


　　惠王問諸內史過曰：『是何故也？』對曰：『國之將興，明神降之，監其德也；將亡，神又降之，觀其惡也。故有得神以興，亦有以亡，虞、夏、商、周皆有之。』王曰：『若之何？』對曰：『以其物享焉，其至之日，亦其物也。』王從之。內史過往，聞虢請命，反曰：『虢必亡矣，虐而聽於神。』


　　神居莘六月。虢公使祝應、宗區、史嚚享焉。神賜之土田。史嚚曰：『虢其亡乎！吾聞之：國將興，聽於民；將亡，聽於神。神，聰明正直而一者也，依人而行。虢多涼德，其何土之能得！』


　　初，公築台臨黨氏，見孟任，從之。閟，而以夫人言，許之。割臂盟公，生子般焉。雩，講于梁氏，女公子觀之。圉人犖自牆外與之戲。子般怒，使鞭之。公曰：『不如殺之，是不可鞭。犖有力焉，能投蓋於稷門。』


　　公疾，問後於叔牙。對曰：『慶父材。』問于季友，對曰：『臣以死奉般。』公曰：『鄉者牙曰慶父材。』成季使以君命命僖叔待于鍼巫氏，使鍼季酖之，曰：『飲此則有後於魯國，不然，死且無後。』飲之，歸，及逵泉而卒，立叔孫氏。


　　八月癸亥，公薨于路寢。子般即位，次於黨氏。冬十月己未，共仲使圉人犖賊子般於黨氏。成季奔陳。立閔公。


斠勘


	↑ 傳世本『亖』作『三』。『賜馬三匹』不合禮制。《書・周書・文矦之命》有『用賚爾秬鬯一卣、彤弓一、彤矢百、盧弓一、盧矢百、馬亖匹。』，《儀禮・覲禮》有『天子賜矦氏以車服。迎于外門外，再拜。路先設，西上，路下亖』，《昭公六秂》有『見如見王，以其乘馬八匹私面。見子皮如上卿，以馬六匹。見子產，以馬亖匹。見子大叔，以馬二匹。』，《竹書紀秂・武乙》有『卅亖年，周王季歴來朝，王賜地卅里、玉十瑴、馬八匹。』，應矦見工鐘銘有『唯正二月初吉。王歸自成周。應矦見工遺王于周。辛未，王格于康宫，榮伯入右應矦見工。賜彤弓一、彤矢百、馬亖匹。』，應矦見工簋銘有『唯正月初吉丁亥，王在某，饗酒，應矦見工友，賜玉五瑴、馬亖匹。』，尹姞鬲銘有『君蔑尹姞曆，賜玉五品、馬亖匹。』。塙明傳世本作『三』爲訛誤。

閔公元年


經


元年春，王正月，齊人救邢。


夏六月，辛酉，葬我君莊公。


秋八月，公及齊侯盟于落姑。季子來歸。


冬，齊仲孫來。


傳


元年春，不書即位，亂故也。


狄人伐邢。管敬仲言於齊侯曰：「戎狄豺狼，不可厭也；諸夏親暱，不可棄也；宴安酖毒，不可懷也。《詩》云：『豈不懷歸？畏此簡書。』簡書，同惡相恤之謂也。請救邢以從簡書。」齊人救邢。


夏，六月，葬莊公，亂故，是以緩。


秋，八月，公及齊侯盟于落姑，請復季友也。齊侯許之，使召諸陳，公次于郎以待之。「季子來歸」，嘉之也。


冬，齊仲孫湫來省難。書曰「仲孫」，亦嘉之也。仲孫歸，曰：「不去慶父，魯難未已。」公曰：「若之何而去之？」對曰：「難不已，將自斃，君其待之。」公曰：「魯可取乎？」對曰：「不可，猶秉周禮。周禮，所以本也。臣聞之，『國將亡，本必先顛，而後枝葉從之』。魯不棄周禮，未可動也。君其務寧魯難而親之。親有禮，因重固，間攜貳，覆昬亂，霸王之器也。」


晉侯作二軍，公將上軍，大子申生將下軍。趙夙御戎，畢萬為右，以滅耿、滅霍、滅魏。還，為大子城曲沃。賜趙夙耿，賜畢萬魏，以為大夫。


士蒍曰：「大子不得立矣，分之都城，而位以卿，先為之極，又焉得立？不如逃之，無使罪至。為吳大伯，不亦可乎？猶有令名，與其及也。且諺曰：『心苟無瑕，何恤乎無家？』天若祚大子，其無晉乎！」


卜偃曰：「畢萬之後必大。萬，盈數也；魏，大名也。以是始賞，天啟之矣。天子曰兆民，諸侯曰萬民。今名之大，以從盈數，其必有眾。」


初，畢萬筮仕於晉，遇《屯》之《比》。辛廖占之，曰：「吉。《屯》固、《比》入，吉孰大焉？其必蕃昌。《震》為土、車從馬、足居之、兄長之、母覆之、眾歸之、六體不易、合而能固、安而能殺，公侯之卦也。公侯之子孫，必復其始。」


閔公二年


經


二年春，王正月，齊人遷陽。


夏，五月，乙酉，吉禘于莊公。


秋，八月，辛丑，公薨。


九月，夫人姜氏孫于邾。公子慶父出奔莒。


冬，齊高子來盟。


十有二月，狄入衛。


鄭棄其師。


傳


二年春，虢公敗犬戎于渭汭。舟之僑曰：「無德而祿，殃也。殃將至矣。」遂奔晉。


夏，吉禘于莊公，速也。


初，公傅奪卜齮田，公不禁。秋八月辛丑，共仲使卜齮賊公于武闈。成季以僖公適邾。共仲奔莒，乃入，立之。以賂求共仲于莒，莒人歸之。及密，使公子魚請。不許，哭而往。共仲曰：「奚斯之聲也。」乃縊。


閔公，哀姜之娣叔姜之子也，故齊人立之。共仲通於哀姜，哀姜欲立之。閔公之死也，哀姜與知之，故孫于邾。齊人取而殺之于夷，以其尸歸，僖公請而葬之。


成季之將生也，桓公使卜楚丘之父卜之。曰：「男也。其名曰友，在公之右。間于兩社，為公室輔。季氏亡，則魯不昌。」又筮之，遇《大有》之《乾》，曰：「同復于父，敬如君所。」及生，有文在其手曰「友」，遂以命之。


冬，十二月，狄人伐衛。衛懿公好鶴，鶴有乘軒者。將戰，國人受甲者皆曰：「使鶴，鶴實有祿位，余焉能戰？」公與石祁子玦，與甯莊子矢，使守，曰：「以此贊國，擇利而為之。」與夫人繡衣，曰：「聽于二子。」渠孔御戎，子伯為右，黃夷前驅，孔嬰齊殿。及狄人戰于熒澤，衛師敗績，遂滅衛。衛侯不去其旗，是以甚敗。狄人囚史華龍滑與禮孔，以逐衛人。二人曰：「我，大史也，實掌其祭。不先，國不可得也。」乃先之。至，則告守曰：「不可待也。」夜與國人出。狄入衛，遂從之，又敗諸河。


初，惠公之即位也少，齊人使昭伯烝於宣姜，不可，強之。生齊子、戴公、文公、宋桓夫人、許穆夫人。文公為衛之多患也，先適齊。及敗，宋桓公逆諸河，宵濟。衛之遺民男女七百有三十人，益之以共、滕之民為五千人，立戴公以廬于曹。許穆夫人賦《載馳》。齊侯使公子無虧帥車三百乘、甲士三千人以戍曹。歸公乘馬，祭服五稱，牛羊豕雞狗皆三百與門材。歸夫人魚軒，重錦三十兩。


鄭人惡高克，使帥師次于河上，久而弗召。師潰而歸，高克奔陳。鄭人為之賦《清人》。


晉侯使大子申生伐東山皋落氏。里克諫曰：「大子奉冢祀，社稷之粢盛，以朝夕視君膳者也，故曰冢子。君行則守，有守則從。從曰撫軍，守曰監國，古之制也。夫帥師，專行謀，誓車旅，君與國政之所圖也，非大子之事也。師在制命而已。稟命則不威，專命則不孝，故君之嗣適不可以帥師。君失其官，帥師不威，將焉用之？且臣聞皋落氏將戰，君其舍之。」公曰：「寡人有子，未知其誰立焉！」不對而退。


見大子，大子曰：「吾其廢乎？」對曰：「告之以臨民，教之以軍旅，不共是懼，何故廢乎？且子懼不孝，無懼弗得立，修己而不責人，則免於難。」


大子帥師，公衣之偏衣，佩之金玦。狐突御戎，先友為右，梁餘子養御罕夷，先丹木為右，羊舌大夫為尉。先友曰：「衣身之偏，握兵之要，在此行也，子其勉之。偏躬無慝，兵要遠災，親以無災，又何患焉？」狐突歎曰：「時，事之徵也；衣，身之章也；佩，衷之旗也。故敬其事，則命以始；服其身，則衣之純；用期衷，則佩之度。今命以時卒，閟其事也；衣之尨服，遠其躬也；佩以金玦，棄其衷也。服以遠之，時以閟之；尨，涼；冬，殺；金，寒；玦，離；胡可恃也？雖欲勉之，狄可盡乎？」梁餘子養曰：「帥師者，受命於廟，受脤於社，有常服矣。不獲而尨，命可知也。死而不孝，不如逃之。」罕夷曰：「尨奇無常，金玦不復，雖復何為？君有心矣。」先丹木曰：「是服也，狂夫阻之。曰『盡敵而反』，敵可盡乎？雖盡敵，猶有內讒，不如違之。」狐突欲行。羊舌大夫曰：「不可。違命不孝，棄事不忠。雖知其寒，惡不可取，子其死之。」


大子將戰，狐突諫曰：「不可，昔辛伯諗周桓公云：『內寵並后，外寵二政，嬖子配適，大都耦國，亂之本也。』周公弗從，故及於難。今亂本成矣，立可必乎？孝而安民，子其圖之！與其危身以速罪也。」


成風聞成季之繇，乃事之，而屬僖公焉，故成季立之。


僖之元年，齊桓公遷邢于夷儀。二年，封衛于楚丘。邢遷如歸，衛國忘亡。


衛文公大布之衣、大帛之冠，務材訓農，通商惠工，敬教勸學，授方任能。元年，革車三十乘；季年，乃三百乘。

僖公元年


經


元年春，王正月。齊師、宋師、曹伯次于聶北，救邢。


夏，六月，邢遷于夷儀。齊師、宋師、曹師城邢。


秋，七月，戊辰。夫人姜氏薨于夷，齊人以歸。楚人伐鄭。


八月，公會齊侯、宋公、鄭伯、曹伯、邾人于檉。


九月，公敗邾師于偃。


冬，十月，壬午，公子友帥師敗莒師于酈，獲莒拏。


十有二月，丁已，夫人氏之喪至自齊。


傳


元年春，不稱即位，公出故也。公出復入不書，諱之也。諱國惡，禮也。


諸侯救邢。邢人潰，出奔師。師遂逐狄人，具邢器用而遷之，師無私焉。


夏，邢遷于夷儀。諸侯城之，救患也。凡侯伯，救患、分災、討罪，禮也。


秋，楚人伐鄭，鄭即齊故也。


盟于犖，謀救鄭也。


九月，公敗邾師于偃，虛丘之戍將歸者也。


冬，莒人來求賂，公子友敗諸酈，獲莒子之弟拏。非卿也，嘉獲之也。公賜季友汶陽之田，及費。


夫人氏之喪至自齊，君子以齊人殺哀姜也，為已甚矣。女子從人者也。


僖公二年


經


二年春，王正月。城楚丘。


夏五月，辛巳，葬我小君哀姜。虞師、晉師滅下陽。


秋九月，齊侯、宋公、江人、黃人盟于貫。


冬十月，不雨。楚人侵鄭。


傳


二年春，諸侯城楚丘而封衛焉。不書，所會後也。


晉荀息請以屈產之乘，與垂棘之璧，假道於虞以伐虢。公曰：「是吾寶也。」對曰：「若得道於虞，猶外府也。」公曰：「宮之奇存焉。」對曰：「宮之奇之為人也，懦而不能強諫。且少長於君，君暱之。雖諫，將不聽。」乃使荀息假道於虞，曰：「冀為不道，入自顛軨，伐鄍三門。冀之既病，則亦唯君故。今虢為不道，保於逆旅，以侵敝邑之南鄙。敢請假道以請罪于虢。」虞公許之，且請先伐虢。宮之奇諫，不聽，遂起師。


夏，晉里克、荀息帥師會虞師伐虢，滅下陽。先書虞，賄故也。


秋，盟于貫，服江、黃也。


齊寺人貂始漏師于多魚。


虢公敗戎于桑田。晉卜偃曰：「虢必亡矣。亡下陽不懼，而又有功，是天奪之鑒，而益其疾也！必易晉而不撫其民矣，不可以五稔。」


冬，楚人伐鄭，鬬章囚鄭聃伯。


僖公三年


經


三年春，王正月，不雨。


夏，四月，不雨。徐人取舒。


六月，雨。


秋，齊侯、宋公、江人、黃人會于陽穀。


冬，公子友如齊蒞盟。楚人伐鄭。


傳


三年春，不雨。


夏，六月，雨。自十月不雨，至于五月，不曰旱，不為災也。


秋，會于陽穀，謀伐楚也。齊侯為陽穀之會，來尋盟。


冬，公子友如齊蒞盟。


楚人伐鄭，鄭伯欲成。孔叔不可，曰：「齊方勤我，棄德不祥。」


齊侯與蔡姬乘舟于囿，蕩公。公懼，變色。禁之，不可。公怒，歸之，未之絕也。蔡人嫁之。


僖公四年


經


四年春，王正月。公會齊侯、宋公、陳侯、衛侯、鄭伯、許男、曹伯侵蔡。蔡潰，遂伐楚，次于陘。


夏，許男新臣卒。楚屈完來盟于師，盟于召陵。齊人執陳轅濤塗。


秋，及江人、黃人伐陳。


八月，公至自伐楚。葬許穆公。


冬，十有二月，公孫茲帥師會齊人、宋人、衛人、鄭人、許人、曹人侵陳。


傳


四年春，齊侯以諸侯之師侵蔡。蔡潰，遂伐楚。楚子使與師言曰：「君處北海，寡人處南海，唯是風馬牛不相及也。不虞君之涉吾地也，何故？」管仲對曰：「昔召康公命我先君大公曰：『五侯九伯，女實征之，以夾輔周室。』賜我先君履，東至于海，西至于河，南至于穆陵，北至于無棣。爾貢包茅不入，王祭不共，無以縮酒，寡人是徵。昭王南征而不復，寡人是問。」對曰：「貢之不入，寡君之罪也，敢不共給。昭王之不復，君其問諸水濱。」師進，次于陘。


夏，楚子使屈完如師。師退，次于召陵。齊侯陳諸侯之師，與屈完乘而觀之。齊侯曰：「豈不穀是為？先君之好是繼。與不穀同好，如何？」對曰：「君惠徼福於敝邑之社稷，辱收寡君，寡君之願也！」齊侯曰：「以此眾戰，誰能禦之？以此攻城，何城不克？」對曰：「君若以德綏諸侯，誰敢不服？君若以力，楚國方城以為城，漢水以為池，雖眾，無所用之。」屈完及諸侯盟。


陳轅濤塗謂鄭申侯曰：「師出於陳鄭之間，國必甚病。若出於東方，觀兵於東夷，循海而歸，其可也。」申侯曰：「善。」濤塗以告齊侯，許之。申侯見曰：「師老矣！若出於東方而遇敵，懼不可用也。若出於陳鄭之間，共其資糧、屝屨，其可也。」齊侯說，與之虎牢，執轅濤塗。


秋，伐陳，討不忠也。


許穆公卒于師，葬之以侯，禮也。凡諸侯薨于朝會，加一等。死王事，加二等。於是有以袞斂。


冬，叔孫戴伯帥師，會諸侯之師侵陳。陳成，歸轅濤塗。


初，晉獻公欲以驪姬為夫人，卜之不吉，筮之吉。公曰：「從筮。」卜人曰：「筮短龜長，不如從長。且其繇曰：『專之渝，攘公之羭。一薰一蕕，十年尚猶有臭。』必不可。」弗聽，立之。生奚齊，其娣生卓子。及將立奚齊，既與中大夫成謀，姬謂大子曰：「君夢齊姜，必速祭之。」大子祭于曲沃，歸胙于公，公田，姬寘諸宮。六日，公至，毒而獻之。公祭之地，地墳；與犬，犬斃；與小臣，小臣亦斃。姬泣曰：「賊由大子。」大子奔新城，公殺其傅杜原款。或謂大子：「子辭，君必辯焉。」大子曰：「君非姬氏，居不安，食不飽。我辭，姬必有罪。君老矣，吾又不樂。」曰：「子其行乎？」大子曰：「君實不察其罪，被此名也以出，人誰納我？」十二月，戊申，縊于新城。姬遂譖二公子曰：「皆知之。」重耳奔蒲，夷吾奔屈。


僖公五年


經


五年春，晉侯殺其世子申生。杞伯姬來朝其子。


夏，公孫茲如牟。公及齊侯、宋公、陳侯、衛侯、鄭伯、許男、曹伯，會王世子于首止。


秋，八月，諸侯盟于首止。鄭伯逃歸，不盟。楚人滅弦，弦子奔黃。


九月，戊申朔，日有食之。


冬，晉人執虞公。


傳


五年春，王正月。辛亥朔，日南至。公既視朔，遂登觀臺以望。而書，禮也。凡分、至、啟、閉，必書雲物，為備故也。


晉侯使以殺大子申生之故來告。

 
初，晉侯使士蒍為二公子築蒲與屈。不慎，寘薪焉。夷吾訴之，公使讓之。士蒍稽首而對曰：「臣聞之：無喪而慼，憂必讎焉；無戎而城，讎必保焉。寇讎之保，又何慎焉？！守官廢命，不敬；固讎之保，不忠。失忠與敬，何以事君？《詩》云：『懷德惟寧，宗子惟城。』君其脩德而固宗子，何城如之？三年將尋師焉，焉用慎？」退而賦曰：「狐裘尨茸，一國三公，吾誰適從？」及難，公使寺人披伐蒲。重耳曰：「君父之命不校。」乃徇曰：「校者，吾讎也。」踰垣而走。披斬其袪，遂出奔翟。


夏，公孫茲如牟，娶焉。


會于首止。會王大子鄭，謀寧周也。


陳轅宣仲怨鄭申侯之反己於召陵，故勸之城其賜邑，曰：「美城之，大名也，子孫不忘。吾助子請。」乃為之請於諸侯而城之，美。遂譖諸鄭伯曰：「美城其賜邑，將以叛也。」申侯由是得罪。


秋，諸侯盟。王使周公召鄭伯曰：「吾撫女以從楚，輔之以晉，可以少安。」鄭伯喜於王命，而懼其不朝於齊也，故逃歸不盟。孔叔止之曰：「國君不可以輕，輕則失親；失親，患必至。病而乞盟，所喪多矣！君必悔之。」弗聽，逃其師而歸。


楚鬭穀於菟滅弦，弦子奔黃。於是江、黃、道、柏方睦於齊，皆弦姻也。弦子恃之而不事楚，又不設備，故亡。


晉侯復假道於虞以伐虢，宮之奇諫曰：「虢，虞之表也。虢亡，虞必從之。晉不可啟，寇不可翫。一之謂甚，其可再乎？諺所謂『輔車相依，脣亡齒寒』者，其虞虢之謂也！」公曰：「晉，吾宗也。豈害我哉？」對曰：「大伯、虞仲，大王之昭也。大伯不從，是以不嗣。虢仲、虢叔，王季之穆也，為文王卿士，勳在王室，藏於盟府。將虢是滅，何愛於虞？且虞能親於桓、莊乎？其愛之也，桓、莊之族何罪，而以為戮，不唯偪乎？親以寵偪，猶尚害之，況以國乎？」公曰：「吾享祀豐絜，神必據我。」對曰：「臣聞之，鬼神非人實親，惟德是依。故《周書》曰：『皇天無親，惟德是輔。』又曰：『黍稷非馨，明德惟馨。』又曰：『民不易物，惟德緊物。』如是，則非德，民不和，神不享矣。神所馮依，將在德矣。若晉取虞，而明德以薦馨香，神其吐之乎？」弗聽，許晉使。宮之奇以其族行，曰：「虞不臘矣，在此行也，晉不更舉矣。」


八月，甲午，晉侯圍上陽，問於卜偃曰：「吾其濟乎？」對曰：「克之。」公曰：「何時？」對曰：「童謠云：『丙之晨，龍尾伏辰；均服振振，取虢之旂。鶉之賁賁，天策焞焞，火中成軍，虢公其奔。』其九月十月之交乎？丙子旦，日在尾，月在策，鶉火中，必是時也。」


冬，十二月，丙子朔，晉滅虢，虢公醜奔京師。師還，館于虞，遂襲虞，滅之。執虞公及其大夫井伯，以媵秦穆姬，而脩虞祀，且歸其職貢於王。故書曰：「晉人執虞公。」罪虞，且言易也。


僖公六年


經


六年春，王正月。


夏，公會齊侯、宋公、陳侯、衛侯、曹伯伐鄭，圍新城。


秋，楚人圍許。諸侯遂救許。


冬，公至自伐鄭。


傳


六年春，晉侯使賈華伐屈，夷吾不能守，盟而行，將奔狄。郤芮曰：「後出同走，罪也。不如之梁，梁近秦而幸焉。」乃之梁。


夏，諸侯伐鄭，以其逃首止之盟故也。圍新密，鄭所以不時城也。


秋，楚子圍許，以救鄭。諸侯救許，乃還。


冬，蔡穆侯將許僖公以見楚子於武城。許男面縛銜璧，大夫衰絰，士輿櫬。楚子問諸逢伯，對曰：「昔武王克殷，微子啟如是，武王親釋其縛。受其璧而祓之，焚其櫬，禮而命之，使復其所。」楚子從之。


僖公七年


經


七年春，齊人伐鄭。


夏，小邾子來朝。鄭殺其大夫申侯。


秋，七月，公會齊侯、宋公、陳世子款、鄭世子華，盟于甯母。曹伯班卒。公子友如齊。


冬，葬曹昭公。


傳


七年春，齊人伐鄭。孔叔言於鄭伯曰：「諺有之曰：『心則不競，何憚於病？』既不能彊，又不能弱，所以斃也。國危矣，請下齊以救國。」公曰：「吾知其所由來矣，姑少待我。」對曰：「朝不及夕，何以待君？」


夏，鄭殺申侯以說于齊，且用陳轅濤塗之譖也。


初，申侯申出也，有寵於楚文王。文王將死，與之璧，使行，曰：「唯我知女。女專利而不厭，予取予求，不女疵瑕也。後之人，將求多於女，女必不免。我死，女必速行，無適小國，將不女容焉。」既葬，出奔鄭，又有寵於厲公。子文聞其死也，曰：「古人有言曰：『知臣莫若君。』弗可改也已！」


秋，盟于甯母，謀鄭故也。


管仲言於齊侯曰：「臣聞之：招攜以禮，懷遠以德。德禮不易，無人不懷。」齊侯脩禮於諸侯，諸侯官受方物。


鄭伯使大子華聽命於會，言於齊侯曰：「洩氏、孔氏、子人氏三族，實違君命。若君去之以為成，我以鄭為內臣，君亦無所不利焉。」齊侯將許之。管仲曰：「君以禮與信屬諸侯，而以姦終之，無乃不可乎？子父不奸之謂禮，守命共時之謂信。違此二者，姦莫大焉。」公曰：「諸侯有討於鄭，未捷；今苟有釁，從之，不亦可乎？」對曰：「君若綏之以德，加之以訓辭，而帥諸侯以討鄭；鄭將覆亡之不暇，豈敢不懼？若摠其罪人以臨之，鄭有辭矣，何懼？且夫合諸侯以崇德也。會而列姦，何以示後嗣？夫諸侯之會，其德刑禮義，無國不記，記姦之位，君盟替矣。作而不記，非盛德也。君其勿許，鄭必受盟。夫子華既為大子，而求介於大國，以弱其國，亦必不免。鄭有叔詹、堵叔、師叔三良為政，未可間也。」齊侯辭焉。子華由是得罪於鄭。


冬，鄭伯使請盟于齊。


閏月，惠王崩。襄王惡大叔帶之難，懼不立，不發表而告難于齊。


僖公八年

經


八年春，王正月。公會王人、齊侯、宋公、衛侯、許男、曹伯、陳世子款盟于洮。鄭伯乞盟。


夏，狄伐晉。


秋，七月，禘于大廟，用致夫人。


冬，十有二月，丁未，天王崩。


傳


八年春，盟于洮，謀王室也。鄭伯乞盟，請服也。襄王定位而後發喪。


晉里克帥師，梁由靡御，虢射為右，以敗狄于采桑。梁由靡曰：「狄無恥，從之必大克。」里克曰：「懼之而已，無速眾狄。」虢射曰：「期年狄必至，示之弱矣。」


夏，狄伐晉，報采桑之役也，復期月。


秋，禘而致哀姜焉，非禮也。凡夫人不薨于寢，不殯于廟，不赴于同，不祔于姑，則弗致也。


冬，王人來告喪，難故也，是以緩。


宋公疾，大子茲父固請曰：「目夷長且仁，君其立之。」公命子魚。子魚辭曰：「能以國讓，仁孰大焉？！臣不及也！且又不順。」遂走而退。


僖公九年


經


九年春，王三月，丁丑，宋公御說卒。


夏，公會宰周公、齊侯、宋子、衛侯、鄭伯、許男、曹伯于葵丘。


秋，七月，乙酉，伯姬卒。


九月，戊辰，諸侯盟于葵丘。甲子，晉侯佹諸卒 。


冬，晉里奚克殺其君之子奚齊。


傳


九年春，宋桓公卒。未葬，而襄公會諸侯，故曰「子」。凡在喪，王曰「小童」，公侯曰「子」。


夏，會于葵丘，尋盟，且脩好，禮也。


王使宰孔賜齊侯胙，曰：「天子有事于文武，使孔賜伯舅胙。」齊侯將下拜。孔曰：「且有後命，天子使孔曰：『以伯舅耋老，加勞賜一級，無下拜。』」對曰：「天威不違顏咫尺，小白，余敢貪天子之命無下拜？恐隕越于下，以遺天子羞，敢不下拜？」下拜登受。


秋，齊侯盟諸侯于葵丘，曰：「凡我同盟之人，既盟之後，言歸于好。」


宰孔先歸，遇晉侯曰：「可無會也。齊侯不務德而勤遠略，故北伐山戎，南伐楚，西為此會也。東略之不知，西則否矣。其在亂乎！？君務靖亂，無勤於行。」晉侯乃還。


九月，晉獻公卒。里克、㔻鄭欲納文公，故以三公子之徒作亂。


初，獻公使荀息傅奚齊。公疾，召之曰：「以是藐諸孤，辱在大夫，其若之何？」稽首而對曰：「臣竭其股肱之力，加之以忠貞。其濟，君之靈也；不濟，則以死繼之。」公曰：「何謂忠貞？」對曰：「公家之利，知無不為，忠也；送往事居，耦俱無猜，貞也。」


及里克將殺奚齊，先告荀息曰：「三怨將作，秦晉輔之，子將何如？」荀息曰：「將死之。」里克曰：「無益也。」荀叔曰：「吾與先君言矣，不可以貳。能欲復言，而愛身乎？雖無益也，將焉辟之？且人之欲善，誰不如我？我欲無貳，而能謂人已乎？」


冬，十月，里克殺奚齊于次。書曰：「殺其君之子」，未葬也。荀息將死之，人曰：「不如立卓子而輔之。」荀息立公子卓以葬。


十一月，里克殺公子卓于朝。荀息死之。


君子曰：「《詩》所謂『白圭之玷，尚可磨也；斯言之玷，不可為也。』荀息有焉！」


齊侯以諸侯之師伐晉，及高梁而還，討晉亂也。令不及魯，故不書。


晉郤芮使夷吾重賂秦以求入，曰：「人實有國，我何愛焉？入而能民，土於何有？」從之。


齊隰朋帥師會秦師，納晉惠公。


秦伯謂郤芮曰：「公子誰恃？」對曰：「臣聞亡人無黨，有黨必有讎。夷吾弱不好弄，能鬥不過，長亦不改，不識其他。」公謂公孫枝曰：「夷吾其定乎？」對曰：「臣聞之：唯則定國。《詩》曰：『不識不知，順帝之則』，文王之謂也。又曰：『不僭不賊，鮮不為則』，無好無惡，不忌不克之謂也。今其言多忌克，難哉！」公曰：「忌則多怨，又焉能克？是吾利也。」


宋襄公即位，以公子目夷為仁，使為左師以聽政，於是宋治。故魚氏世為左師。


僖公十年


經


十年春，王正月，公如齊。狄滅溫，溫子奔衛。晉里克弒其君卓，及其大夫荀息。


夏，齊侯、許男伐北戎。晉殺其大夫里克。


秋，七月。


冬，大雨雪。


傳


十年春，狄滅溫，蘇子無信也。蘇子叛王即狄，又不能於狄，狄人伐之，王不救，故滅。蘇子奔衛。


夏，四月，周公忌父、王子黨，會齊隰朋，立晉侯。晉侯殺里克以說。將殺里克，公使謂之曰：「微子則不及此。雖然，子弒二君與一大夫，為子君者，不亦難乎？」對曰：「不有廢也，君何以興？欲加之罪，其無辭乎？臣聞命矣。」伏劍而死。於是丕鄭聘于秦，且謝緩賂，故不及。


晉侯改葬共大子。


秋，狐突適下國，遇大子。大子使登僕，而告之曰：「夷吾無禮，余得請於帝矣，將以晉畀秦，秦將祀余。」對曰：「臣聞之，神不歆非類，民不祀非族，君祀無乃殄乎！且民何罪？失刑乏祀，君其圖之。」君曰：「諾，吾將復請。七日，新城西偏，將有巫者而見我焉。」許之，遂不見。及期而往，告之曰：「帝許我罰有罪矣，敝於韓。」


丕鄭之如秦也，言於秦伯曰：「呂甥、郤稱、冀芮實為不從。若重問以召之，臣出晉君，君納重耳，蔑不濟矣。」


冬，秦伯使泠至報問，且召三子。郤芮曰：幣重而言甘，誘我也。遂殺丕鄭、祁舉及七輿大夫：左行共華、右行賈華、叔堅、騅歂、纍虎、特宮、山祁，皆里丕之黨也。


丕豹奔秦，言於秦伯曰：「晉侯背大主而忌小怨，民弗與也。伐之必出。」公曰：「失眾，焉能殺？違禍，誰能出君？」


僖公十一年


經


十有一年春，晉殺其大夫丕鄭父。


夏，公及夫人姜氏，會齊侯于陽穀。


秋，八月，大雩。


冬，楚人伐黃。


傳


十一年春，晉侯使以丕鄭之亂來告。


天王使召武公、內史過賜晉侯命。受玉惰。過歸告王曰：「晉侯其無後乎！王賜之命，而惰於受瑞，先自棄也已，其何繼之有？禮，國之幹也；敬，禮之輿也。不敬則禮不行，禮不行則上下昏，何以長世？」


夏，揚、拒、泉、皋、伊雒之戎同伐京師，入王城，焚東門，王子帶召之也。秦晉伐戎以救周。


秋，晉侯平戎于王。黃人不歸楚貢。


冬，楚人伐黃。


僖公十二年


經


十有二年春，王三月，庚午，日有食之。


夏，楚人滅黃。


秋，七月。


冬，十有二月，丁丑，陳侯杵臼卒。


傳


十二年春，諸侯城衛楚丘之郛，懼狄難也。


黃人恃諸侯之睦于齊也，不共楚職，曰：「自郢及我九百里，焉能害我？」


夏，楚滅黃。


王以戎難故，討王子帶。


秋，王子帶奔齊。


冬，齊侯使管夷吾平戎于王，使隰朋平戎于晉。


王以上卿之禮饗管仲，管仲辭曰：「臣，賤有司也。有天子之二守國、高在，若節春秋，來承王命，何以禮焉？陪臣敢辭。」王曰：「舅氏，余嘉乃勳，應乃懿德，謂督不忘。往踐乃職，無逆朕命。」管仲受下卿之禮而還。


君子曰：「管氏之世祀也，宜哉！讓不忘其上。《詩》曰：『愷悌君子，神所勞矣。』」


僖公十三年


經


十有三年春，狄侵衛。


夏，四月，葬陳宣公。公會齊侯、宋公、陳侯、衛侯、鄭伯、許男、曹伯于鹹。


秋，九月，大雩。


冬，公子友如齊。


傳


十三年春，齊侯使仲孫湫聘于周，且言王子帶。事畢，不與王言。歸復命曰：「未可。王怒未怠，其十年乎？不十年，王弗召也。」


夏，會于鹹，淮夷病杞故，且謀王室也。


秋，為戎難故，諸侯戍周。齊仲孫湫致之。


冬，晉薦饑，使乞糴于秦。秦伯謂子桑：「與諸乎？」對曰：「重施而報，君將何求？重施而不報，其民必攜，攜而討焉，無眾必敗。」謂百里：「與諸乎？」對曰：「天災流行，國家代有。救災恤鄰，道也。行道有福。」丕鄭之子豹在秦，請伐晉。秦伯曰：「其君是惡，其民何罪？」秦於是乎輸粟于晉，自雍及絳相繼，命之曰「汎舟之役」。


僖公十四年


經


十有四年春，諸侯城緣陵。


夏，六月，季姬及鄫子遇于防，使鄫子來朝。


秋，八月，辛卯，沙鹿崩。狄侵鄭。


冬，蔡侯肸卒。


傳


十四年春，諸侯城緣陵而遷杞焉。不書其人，有闕也。


鄫季姬來寧，公怒，止之，以鄫子之不朝也。


夏，遇于防，而使來朝。


秋，八月，辛卯，沙鹿崩。晉卜偃曰：「期年將有大咎，幾亡國。」


冬，秦饑，使乞糴于晉。晉人弗與。慶鄭曰：「背施無親，幸災不仁，貪愛不祥，怒鄰不義。四德皆失，何以守國？」虢射曰：「皮之不存，毛將安傅？」慶鄭曰：「棄信背鄰，患孰恤之？無信患作，失援必斃。是則然矣。」虢射曰：「無損於怨，而厚於寇，不如勿與。」慶鄭曰：「背施幸災，民所棄也。近猶讎之，況怨敵乎？」弗聽。退曰：「君其悔是哉！」


僖公十五年


經


十有五年春，王正月，公如齊。楚人伐徐。


三月，公會齊侯、宋公、陳侯、衛侯、鄭伯、許男、曹伯，盟于牡丘，遂次于匡。公孫敖帥師，及諸侯之大夫救徐。


夏，五月，日有食之。


秋，七月，齊師、曹師伐厲。


八月，螽。


九月，公至自會。季姬歸于鄫。己卯晦，震夷伯之廟。


冬，宋人伐曹。楚人敗徐于婁林。


十有一月，壬戌，晉侯及秦伯戰于韓，獲晉侯。


傳


十五年春，楚人伐徐，徐即諸夏故也。


三月，盟于牡丘，尋葵丘之盟，且救徐也。孟穆伯帥師，及諸侯之師救徐，諸侯次于匡以待之。


夏，五月，日有食之。不書朔與日，官失之也。


秋，伐厲，以救徐也。


晉侯之入也，秦穆姬屬賈君焉，且曰：「盡納群公子。」晉侯烝於賈君，又不納群公子，是以穆姬怨之。晉侯許賂中大夫，既而皆背之。賂秦伯以河外列城五，東盡虢略，南及華山，內及解梁城，既而不與。晉饑，秦輸之粟；秦饑，晉閉之糴，故秦伯伐晉。


卜徒父筮之，吉：「涉河，侯車敗。」詰之。對曰：「乃大吉也。三敗，必獲晉君。其卦遇《蠱》，曰：『千乘三去，三去之餘，獲其雄狐。』夫狐蠱，必其君也。《蠱》之貞，風也；其悔，山也。歲云秋矣，我落其實，而取其材，所以克也。實落材亡，不敗何待？」三敗及韓。


晉侯謂慶鄭曰：「寇深矣，若之何？」對曰：「君實深之，可若何？」公曰：「不孫。」卜右，慶鄭吉。弗使，步揚御戎，家僕徒為右。乘小駟，鄭入也。慶鄭曰：「古者大事，必乘其產。生其水土而知其人心，安其教訓，而服習其道，唯所納之，無不如志。今乘異產以從戎事，及懼而變，將與人易。亂氣狡憤，陰血周作，張脈僨興，外彊中乾。進退不可，周旋不能，君必悔之。」弗聽。


九月，晉侯逆秦師，使韓簡視師。復曰：「師少於我，鬥士倍我。」公曰：「何故？」對曰：「出因其資，入用其寵，饑食其粟，三施而無報，是以來也。今又擊之，我怠秦奮，倍猶未也。」公曰：「一夫不可狃，況國乎？」遂使請戰，曰：「寡人不佞，能合其眾而不能離也。君若不還，無所逃命。」秦伯使公孫枝對曰：「君之未入，寡人懼之，入而未定列，猶吾憂也。苟列定矣，敢不承命？」韓簡退曰：「吾幸而得囚。」


壬戌，戰于韓原。晉戎馬還濘而止，公號慶鄭。慶鄭曰：「愎諫違卜，固敗是求，又何逃焉？」遂去之。梁由靡御韓簡，虢射為右，輅秦伯，將止之。鄭以救公誤之，遂失秦伯。秦獲晉侯以歸。晉大夫反首拔舍，從之。秦伯使辭焉，曰：「二三子何其慼也！寡人之從君而西也，亦晉之妖夢是踐，豈敢以至？」晉大夫三拜稽首曰：「君履后土而戴皇天，皇天后土，實聞君之言，群臣敢在下風。」


穆姬聞晉侯將至，以大子罃、弘與女簡、璧，登臺而履薪焉。使以免服衰絰逆，且告曰：「上天降災，使我兩君匪以玉帛相見，而以興戎。若晉君朝以入，則婢子夕以死；夕以入，則朝以死。唯君裁之。」乃舍諸靈臺。


大夫請以入。公曰：「獲晉侯，以厚歸也，既而喪歸，焉用之？大夫其何有焉？且晉人慼憂以重我，天地以要我，不圖晉憂，重其怒也。我食吾言，背天地也。重怒難任，背天不祥，必歸晉君。」公子縶曰：「不如殺之，無聚慝焉。」子桑曰：「歸之而質其大子，必得大成。晉未可滅，而殺其君，祇以成惡。且史佚有言曰：『無始禍，無怙亂，無重怒。』重怒難任，陵人不祥。」乃許晉平。


晉侯使郤乞告瑕呂飴甥，且召之。子金教之言曰：「朝國人而以君命賞。且告之曰：『孤雖歸，辱社稷矣，其卜貳圉也。』」眾皆哭。晉於是乎作爰田。呂甥曰：「君亡之不恤，而群臣是憂，惠之至也，將若君何？」眾曰：「何為而可？」對曰：「征繕以輔孺子。諸侯聞之，喪君有君，群臣輯睦，甲兵益多。好我者勸，惡我者懼，庶有益乎！」眾說，晉於是乎作州兵。


初，晉獻公筮嫁伯姬於秦，遇歸妹之睽。史蘇占之，曰：「不吉。其繇曰：『士刲羊，亦無衁也；女承筐，亦無貺也。西鄰責言，不可償也。歸妹之睽，猶無相也。』震之離，亦離之震。『為雷為火，為嬴敗姬。車說其輹，火焚其旗，不利行師，敗于宗丘。歸妹睽孤，寇張之弧。姪其從姑，六年其逋，逃歸其國，而棄其家，明年，其死於高梁之虛。』」


及惠公在秦，曰：「先君若從史蘇之占，吾不及此夫。」韓簡侍，曰：「龜，象也；筮，數也。物生而後有象，象而後有滋，滋而後有數。先君之敗德，及可數乎？史蘇是占，勿從何益？《詩》曰：『下民之孽，匪降自天。僔沓背憎，職競由人。』」


震夷伯之廟，罪之也，於是展氏有隱慝焉。


冬，宋人伐曹，討舊怨也。


楚敗徐于婁林，徐恃救也。


十月，晉陰飴甥會秦伯，盟于王城。秦伯曰：「晉國和乎？」對曰：「不和。小人恥失其君而悼喪其親，不憚征繕以立圉也，曰：『必報讎，寧事戎狄。』君子愛其君而知其罪，不憚征繕以待秦命，曰：『必報德，有死無二。』以此不和。」秦伯曰：「國謂君何？」對曰：「小人慼，謂之不免；君子恕，以為必歸。小人曰：『我毒秦，秦豈歸君？』君子曰：『我知罪矣，秦必歸君。貳而執之，服而舍之。德莫厚焉，刑莫威焉。服者懷德，貳者畏刑。此一役也，秦可以霸。納而不定，廢而不立，以德為怨，秦不其然？』」秦伯曰：「是吾心也。」改館晉侯，饋七牢焉。


蛾析謂慶鄭曰：「盍行乎？」對曰：「陷君於敗，敗而不死，又使失刑，非人臣也。臣而不臣，行將焉入？」


十一月，晉侯歸。丁丑，殺慶鄭而後入。


是歲，晉又饑，秦伯又餼之粟，曰：「吾怨其君而矜其民。且吾聞唐叔之封也，箕子曰：『其後必大。』晉其庸可冀乎？姑樹德焉，以待能者。」於是秦始征晉河東，置官司焉。


僖公十六年


經


十有六年春，王正月，戊申朔，隕石于宋五。是月，六鷁退飛，過宋都。


三月，壬申，公子季友卒。


夏，四月，丙申，鄫季姬卒。


秋，七月，甲子，公孫茲卒。


冬，十有二月，公會齊侯、宋公、陳侯、衛侯、鄭伯、許男、邢侯、曹伯于淮。


傳


十六年春，隕石于宋五，隕星也。六鷁退飛，過宋都，風也。周內史叔興聘于宋，宋襄公問焉，曰：「是何祥也？吉凶焉在？」對曰：「今茲魯多大喪，明年齊有亂。君將得諸侯而不終。」退而告人曰：「君失問。是陰陽之事，非吉凶所生也。吉凶由人，吾不敢逆君故也。」


夏，齊伐厲，不克。救徐而還。


秋，狄侵晉，取狐、廚、受鐸，涉汾，及昆都，因晉敗也。


王以戎難告于齊，齊徵諸侯而戍周。


冬，十一月，乙卯，鄭殺子華。


十二月，會于淮，謀鄫，且東略也。


城鄫，役人病，有夜登丘而呼曰：「齊有亂。」不果城而還。


僖公十七年


經


十有七年春，齊人、徐人伐英氏。


夏，滅項。


秋，夫人姜氏會齊侯于卞。


九月，公至自會。


冬，十有二月，乙亥，齊侯小白卒。


傳


十七年春，齊人為徐伐英氏，以報婁林之役也。


夏，晉大子圉為質於秦，秦歸河東而妻之。


惠公之在梁也，梁伯妻之。梁嬴孕，過期。卜招父與其子卜之，其子曰：「將生一男一女。」招曰：「然。男為人臣，女為人妾。」故名男曰圉，女曰妾。及子圉西質，妾為宦女焉。


師滅項。淮之會，公有諸侯之事，未歸而取項。齊人以為討而止公。


秋，聲姜以公故，會齊侯于卞。


九月，公至。書曰「至自會」，猶有諸侯之事焉，且諱之也。


齊侯之夫人三，王姬、徐嬴、蔡姬，皆無子。齊侯好內，多內寵，內嬖如夫人者六人：長衛姬生武孟，少衛姬生惠公，鄭姬生孝公，葛嬴生昭公，密姬生懿公，宋華子生公子雍。公與管仲屬孝公於宋襄公，以為大子。


雍巫有寵於衛共姬，因寺人貂以薦羞於公，亦有寵。公許之，立武孟。管仲卒，五公子皆求立。


冬，十月，乙亥，齊桓公卒。易牙入，與寺人貂因內寵以殺群吏，而立公子無虧。孝公奔宋。


十二月，乙亥，赴。辛巳，夜殯。


僖公十八年


經


十有八年春，王正月，宋公、曹伯、衛人、邾人，伐齊。


夏，師救齊。


五月，戊寅，宋師及齊師戰于甗，齊師敗績。狄救齊。


秋，八月，丁亥，葬齊桓公。


冬，邢人、狄人伐衛。


傳


十八年春，宋襄公以諸侯伐齊。


三月，齊人殺無虧。


鄭伯始朝于楚。楚子賜之金，既而悔之，與之盟曰：「無以鑄兵。」故以鑄三鍾。


齊人將立孝公，不勝四公子之徒，遂與宋人戰。


夏，五月，宋敗齊師于甗，立孝公而還。


秋，八月，葬齊桓公。


冬，邢人、狄人伐衛，圍菟圃。衛侯以國讓父兄子弟，及朝眾，曰：「苟能治之，燬請從焉。」眾不可，而從師于訾婁。狄師還。


梁伯益其國而不能實也，命曰「新里」，秦取之。


僖公十九年


經


十有九年春，王三月，宋人執滕子嬰齊。


夏，六月，宋公、曹人、邾人盟于曹南。鄫子會盟于邾。己酉，邾人執鄫子用之。


秋，宋人圍曹。衛人伐邢。


冬，會陳人、蔡人、楚人、鄭人，盟于齊。梁亡。


傳


十九年春，遂城而居之。


宋人執滕宣公。


夏，宋公使邾文公用鄫子于次睢之社，欲以屬東夷。司馬子魚曰：「古者六畜不相為用，小事不用大牲，而況敢用人乎？祭祀以為人也。民，神之主也。用人，其誰饗之？齊桓公存三亡國以屬諸侯，義士猶曰薄德。今一會而虐二國之君，又用諸淫昏之鬼，將以求霸，不亦難乎？得死為幸。」


秋，衛人伐邢，以報菟圃之役。於是衛大旱，卜有事於山川，不吉。甯莊子曰：「昔周饑，克殷而年豐。今邢方無道，諸侯無伯，天其或者欲使衛討邢乎？」從之，師興而雨。


宋人圍曹，討不服也。子魚言於宋公曰：「文王聞崇德亂而伐之，軍三旬而不降。退脩教而復伐之，因壘而降。《詩》曰：『刑于寡妻，至于兄弟，以御于家邦。』今君德無乃猶有所闕，而以伐人，若之何？盍姑內省德乎，無闕而後動。」


陳穆公請脩好於諸侯，以無忘齊桓之德。


冬，盟于齊，脩桓公之好也。


梁亡，不書其主，自取之也。初，梁伯好土功，亟城而弗處，民罷而弗堪，則曰「某寇將至。」乃溝公宮，曰：「秦將襲我。」民懼而潰，秦遂取梁。


僖公二十年


經


二十年春，新作南門。


夏，郜子來朝。


五月，乙巳，西宮災。鄭人入滑。


秋，齊人、狄人盟于邢。


冬，楚人伐隨。


傳


二十年春，新作南門。書，不時也。凡啟塞從時。


滑人叛鄭，而服於衛。


夏，鄭公子士、洩堵寇，帥師入滑。


秋，齊狄盟于邢，為邢謀衛難也。於是衛方病邢。


隨以漢東諸侯叛楚。


冬，楚鬭穀於菟帥師伐隨，取成而還。


君子曰：「隨之見伐，不量力也。量力而動，其過鮮矣。善敗由己，而由人乎哉？《詩》曰：『豈不夙夜，謂行多露。』」


宋襄公欲合諸侯。臧文仲聞之曰：「以欲從人則可，以人從欲鮮濟。」


僖公二十一年


經


二十有一年春，狄侵衛。宋人、齊人、楚人盟于鹿上。


夏，大旱。


秋，宋公、楚子、陳侯、蔡侯、鄭伯、許男、曹伯，會于盂，執宋公以伐宋。


冬，公伐邾。楚人使宜申來獻捷。


十有二月，癸丑，公會諸侯盟于薄。釋宋公。


傳


二十一年春，宋人為鹿上之盟，以求諸侯於楚，楚人許之。公子目夷曰：「小國爭盟，禍也。宋其亡乎，幸而後敗。」


夏，大旱，公欲焚巫、尫。臧文仲曰：「非旱備也。脩城郭，貶食省用，務穡勸分，此其務也，巫、尫何為？天欲殺之，則如勿生。若能為旱，焚之滋甚。」公從之。是歲也，饑而不害。


秋，諸侯會宋公于盂。子魚曰：「禍其在此乎？君欲已甚，其何以堪之？」於是楚執宋公以伐宋。


冬，會于薄以釋之。子魚曰：「禍猶未也，未足以懲君。」


任、宿、須句、顓臾，風姓也。實司大皞與有濟之祀，以服事諸夏。邾人滅須句，須句子來奔，因成風也。成風為之言於公曰：「崇明祀，保小寡，周禮也。蠻夷猾夏，周禍也。若封須句，是崇皞濟而脩祀紓禍也。」


僖公二十二年


經


二十有二年春，公伐邾，取須句。


夏，宋公、衛侯、許男、滕子伐鄭。


秋，八月，丁未，及邾人戰于升陘。


冬，十有一月，己巳，朔，宋公及楚人戰于泓，宋師敗績。


傳


二十二年春，伐邾，取須句，反其君焉，禮也。


三月，鄭伯如楚。


夏，宋公伐鄭。子魚曰：「所謂禍在此矣。」


初，平王之東遷也，辛有適伊川，見被髮而祭於野者，曰：「不及百年，此其戎乎！其禮先亡矣。」


秋，秦、晉遷陸渾之戎于伊川。


晉大子圉為質於秦，將逃歸，謂嬴氏曰：「與子歸乎？」對曰：「子，晉大子，而辱於秦。子之欲歸，不亦宜乎？寡君之使婢子侍執巾櫛，以固子也。從子而歸，棄君命也。不敢從，亦不敢言。」遂逃歸。


富辰言於王曰：「請召大叔。《詩》曰：『協比其鄰，昏姻孔云。』吾兄弟之不協，焉能怨諸侯之不睦？」王說。王子帶自齊復歸于京師，王召之也。


邾人以須句故出師。公卑邾，不設備而禦之。臧文仲曰：「國無小，不可易也。無備雖眾，不可恃也。《詩》曰：『戰戰兢兢，如臨深淵，如履薄冰。』又曰：『敬之敬之，天惟顯思，命不易哉！』先王之明德，猶無不難也，無不懼也，況我小國乎？君其無謂邾小，蜂、蠆有毒，而況國乎？」弗聽。


八月，丁未，公及邾師戰于升陘，我師敗績。邾人獲公冑，縣諸魚門。


楚人伐宋以救鄭。宋公將戰，大司馬固諫曰：「天之棄商久矣，君將興之，弗可赦也已。」弗聽。


冬，十一月，己巳，朔，宋公及楚人戰于泓。宋人既成列，楚人未既濟。司馬曰：「彼眾我寡，及其未既濟也，請擊之。」公曰：「不可。」既濟而未成列，又以告。公曰：「未可。」既陳而後擊之，宋師敗績，公傷股，門官殲焉。


國人皆咎公。公曰：「君子不重傷，不禽二毛。古之為軍也，不以阻隘也。寡人雖亡國之餘，不鼓不成列。」子魚曰：「君未知戰。勍敵之人，隘而不列，天贊我也。阻而鼓之，不亦可乎？猶有懼焉。且今之勍者，皆吾敵也。雖及胡耇，獲則取之，何有於二毛？明恥教戰，求殺敵也。傷未及死，如何勿重？若愛重傷，則如勿傷。愛其二毛，則如服焉。三軍以利用也，金鼓以聲氣也。利而用之，阻隘可也。聲盛致志，鼓儳可也。」


丙子晨，鄭文夫人芈氏、姜氏勞楚子於柯澤。楚子使師縉示之俘馘。


君子曰：「非禮也。婦人送迎不出門，見兄弟不踰閾，戎事不邇女器。」


丁丑，楚子入饗于鄭。九獻，庭實旅百，加籩豆六品。饗畢，夜出，文芈送于軍。取鄭二姬以歸。


叔詹曰：「楚王其不沒乎？為禮卒於無別。無別不可謂禮，將何以沒？」諸侯是以知其不遂霸也。


僖公二十三年


經


二十有三年春，齊侯伐宋，圍緡。


夏，五月，庚寅，宋公茲父卒。


秋，楚人伐陳。


冬，十有一月，杞子卒。


傳


二十三年春，齊侯伐宋，圍緡，以討其不與盟于齊也。


夏，五月，宋襄公卒，傷於泓故也。


秋，楚成得臣帥師伐陳，討其貳於宋也。遂取焦、夷，城頓而還。子文以為之功使為令尹。叔伯曰：「子若國何？」對曰：「吾以靖國也。夫有大功而無貴仕，其人能靖者與，有幾？」


九月，晉惠公卒。


懷公命無從亡人。期期而不至，無赦。狐突之子毛及偃，從重耳在秦，弗召。


冬，懷公執狐突曰：「子來則免。」對曰：「子之能仕，父教之忠，古之制也。策名委質，貳乃辟也。今臣之子，名在重耳，有年數矣。若又召之，教之貳也。父教子貳，何以事君？刑之不濫，君之明也，臣之願也。淫刑以逞，誰則無罪？臣聞命矣。」乃殺之。


卜偃稱疾不出，曰：「《周書》有之：『乃大明服。』己則不明，而殺人以逞，不亦難乎？民不見德，而唯戮是聞，其何後之有？」


十一月，杞成公卒。書曰「子」，杞夷也。不書名，未同盟也。凡諸侯同盟，死則赴以名，禮也。赴以名，則亦書之，不然則否，辟不敏也。


晉公子重耳之及於難也，晉人伐諸蒲城。蒲城人欲戰，重耳不可，曰：「保君父之命而享其生祿，於是乎得人。有人而校，罪莫大焉。吾其奔也。」遂奔狄，從者狐偃、趙衰、顛頡、魏武子、司空季子。


狄人伐廧咎如，獲其二女，叔隗、季隗，納諸公子。公子取季隗，生伯鯈、叔劉。以叔隗妻趙衰，生盾。將適齊，謂季隗曰：「待我二十五年，不來而後嫁。」對曰：「我二十五年矣，又如是而嫁，則就木焉。請待子。」處狄十二年而行。


過衛，衛文公不禮焉。出於五鹿，乞食於野人，野人與之塊。公子怒，欲鞭之。子犯曰：「天賜也。」稽首受而載之。


及齊，齊桓公妻之，有馬二十乘。公子安之，從者以為不可，將行，謀於桑下。蠶妾在其上，以告姜氏。姜氏殺之，而謂公子曰：「子有四方之志，其聞之者，吾殺之矣。」公子曰：「無之。」姜曰：「行也。懷與安，實敗名。」公子不可。姜與子犯謀，醉而遣之。醒，以戈逐子犯。


及曹，曹共公聞其駢脅，欲觀其裸。浴，薄而觀之。僖負羈之妻曰：「吾觀晉公子之從者，皆足以相國。若以相，夫子必反其國。反其國，必得志於諸侯。得志於諸侯，而誅無禮，曹其首也。子盍蚤自貳焉？」乃饋盤飧，寘璧焉。公子受飧反璧。


及宋，宋襄公贈之以馬二十乘。


及鄭，鄭文公亦不禮焉。叔詹諫曰：「臣聞天之所啟，人弗及也。晉公子有三焉，天其或者將建諸，君其禮焉。男女同姓，其生不蕃。晉公子，姬出也，而至于今，一也。離外之患，而天下不靖晉國，殆將啟之，二也。有三士足以上人，而從之，三也。晉鄭同儕，其過子弟，固將禮焉，況天之所啟乎？」弗聽。


及楚，楚子饗之，曰：「公子若反晉國，則何以報不穀？」對曰：「子女玉帛，則君有之。羽毛齒革，則君地生焉。其波及晉國者，君之餘也，其何以報？」君曰：「雖然，何以報我？」對曰：「若以君之靈，得反晉國，晉楚治兵，遇於中原，其辟君三舍。若不獲命，其左執鞭弭，右屬櫜鞬，以與君周旋。」


子玉請殺之。楚子曰：「晉公子廣而儉，文而有禮。其從者肅而寬，忠而能力。晉侯無親，外內惡之。吾聞姬姓，唐叔之後，其後衰者也，其將由晉公子乎？天將興之，誰能廢之？違天必有大咎。」乃送諸秦。


秦伯納女五人，懷嬴與焉。奉匜沃盥，既而揮之。怒曰：「秦晉匹也，何以卑我？」公子懼，降服而囚。


他日，公享之。子犯曰：「吾不如衰之文也，請使衰從。」公子賦《河水》，公賦《六月》。趙衰曰：「重耳拜賜。」公子降，拜稽首，公降一級而辭焉。衰曰：「君稱所以佐天子者命重耳，重耳敢不拜？」


僖公二十四年


經


二十有四年春，王正月。


夏，狄伐鄭。


秋，七月。


冬，天王出居于鄭。晉侯夷吾卒。


傳


二十四年春，王正月，秦伯納之。不書，不告入也。


及河，子犯以璧授公子，曰：「臣負羈絏，從君巡於天下。臣之罪甚多矣，臣猶知之，而況君乎？請由此亡。」公子曰：「所不與舅氏同心者，有如白水。」投其璧于河。


濟河，圍令狐，入桑泉，取臼衰。


二月，甲午，晉師軍于廬柳。秦伯使公子縶如晉師。師退，軍于郇。辛丑，狐偃及秦、晉之大夫盟于郇。壬寅，公子入于晉師。丙午，入于曲沃。丁未，朝于武宮。戊申，使殺懷公于高梁。不書，亦不告也。


呂、郤畏偪，將焚公宮而弒晉侯。寺人披請見。公使讓之，且辭焉，曰：「蒲城之役，君命一宿，女即至。其後余從狄君以田渭濱，女為惠公來求殺余，命女三宿，女中宿至。雖有君命，何其速也？夫袪猶在，女其行乎。」對曰：「臣謂君之入也，其知之矣。若猶未也，又將及難。君命無二，古之制也。除君之惡，唯力是視。蒲人、狄人，余何有焉？今君即位，其無蒲、狄乎？齊桓公置射鉤而使管仲相。君若易之，何辱命焉？行者甚眾，豈唯刑臣？」公見之，以難告。


三月，晉侯潛會秦伯于王城。己丑，晦，公宮火。瑕甥、郤芮不獲公，乃如河上，秦伯誘而殺之。晉侯逆夫人嬴氏以歸。秦伯送衛於晉三千人，實紀綱之僕。


初，晉侯之豎頭須，守藏者也。其出也，竊藏以逃，盡用以求納之。及入，求見。公辭焉以沐。謂僕人曰：「沐則心覆，心覆則圖反，宜吾不得見也。居者為社稷之守，行者為羈絏之僕，其亦可也，何必罪居者？國君而讎匹夫，懼者甚眾矣。」僕人以告，公遽見之。


狄人歸季隗于晉，而請其二子。文公妻趙衰，生原同、屏括、摟嬰。趙姬請逆盾與其母。子餘辭。姬曰：「得寵而忘舊，何以使人？必逆之。」固請，許之。來，以盾為才，固請于公，以為嫡子，而使其三子下之。以叔隗為內子，而己下之。


晉侯賞從亡者，介之推不言祿，祿亦弗及。推曰：「獻公之子九人，唯君在矣。惠、懷無親，外內棄之。天未絕晉，必將有主。主晉祀者，非君而誰？天實置之，而二三子以為己力，不亦誣乎？竊人之財，猶謂之盜，況貪天之功以為己力乎？下義其罪，上賞其姦，上下相蒙，難與處矣。」其母曰：「盍亦求之？以死誰懟？」對曰：「尤而效之，罪又甚焉。且出怨言，不食其食。」其母曰：「亦使知之，若何？」對曰：「言，身之文也。身將隱，焉用文之？是求顯也。」其母曰：「能如是乎？與女偕隱。」遂隱而死。晉侯求之不獲，以綿上為之田，曰：「以志吾過，且旌善人。」


鄭之入滑也，滑人聽命。師還，又即衛。鄭公子士洩、堵俞彌帥師伐滑。王使伯服、游孫伯如鄭請滑。鄭伯怨惠王之入而不與厲公爵也，又怨襄王之與衛、滑也，故不聽王命而執二子。王怒，將以狄伐鄭。富辰諫曰：「不可。臣聞之，大上以德撫民，其次親親，以相及也。昔周公弔二叔之不鹹，故封建親戚以蕃屏周。管、蔡、郕、霍、魯、衛、毛、聃、郜、雍、曹、滕、畢、原、酆、郇，文之昭也。邗、晉、應、韓，武之穆也。凡、蔣、邢、茅、胙、祭，周公之胤也。召穆公思周德之不類，故糾合宗族于成周而作詩，曰：『常棣之華，鄂不韡韡。凡今之人，莫如兄弟。』其四章曰：『兄弟鬩于牆，外禦其侮。』如是，則兄弟雖有小忿，不廢懿親。今天子不忍小忿以棄鄭親，其若之何？庸勳，親親，暱近，尊賢，德之大者也。即聾，從昧，與頑，用嚚，姦之大者也。棄德崇姦，禍之大者也。鄭有平、惠之勳，又有厲、宣之親，棄嬖寵而用三良，於諸姬為近，四德具矣。耳不聽五聲之和為聾，目不別五色之章為昧，心不則德義之經為頑，口不道忠信之言為嚚。狄皆則之，四姦具矣。周之有懿德也，猶曰『莫如兄弟』，故封建之。其懷柔天下也，猶懼有外侮，扞禦侮者莫如親親，故以親屏周。召穆公亦云。今周德既衰，於是乎又渝周、召以從諸姦，無乃不可乎？民未忘禍，王又興之，其若文、武何？」王弗聽，使頹叔、桃子出狄師。


夏，狄伐鄭，取櫟。


王德狄人，將以其女為后。富辰諫曰：「不可。臣聞之曰：『報者倦矣，施者未厭。』狄固貪惏，王又啟之。女德無極，婦怨無終，狄必為患。」王又弗聽。


初，甘昭公有寵於惠后，惠后將立之，未及而卒。昭公奔齊，王復之。又通於隗氏。王替隗氏。頹叔、桃子曰：「我實使狄，狄其怨我。」遂奉大叔以狄師攻王。王御士將禦之，王曰：「先后其謂我何？寧使諸侯圖之。」王遂出，及坎欿，國人納之。


秋，頹叔、桃子奉大叔以狄師伐周，大敗周師，獲周公忌父、原伯、毛伯、富辰。王出適鄭，處于氾。大叔以隗氏居于溫。


鄭子華之弟子臧出奔宋，好聚鷸冠。鄭伯聞而惡之，使盜誘之。八月，盜殺之于陳宋之間。


君子曰：「服之不衷，身之災也。《詩》曰：『彼己之子，不稱其服。』子臧之服，不稱也夫！《詩》曰：『自詒伊慼。』其子臧之謂矣。《夏書》曰：『地平天成。』稱也。」


宋及楚平，宋成公如楚。還，入於鄭。鄭伯將享之，問禮於皇武子。對曰：「宋，先代之後也，於周為客。天子有事，膰焉。有喪，拜焉。豐厚可也。」鄭伯從之。享宋公有加，禮也。


冬，王使來告難，曰：「不穀不德，得罪于母弟之寵子帶，鄙在鄭地氾，敢告叔父。」臧文仲對曰：「天子蒙塵于外，敢不奔問官守。」王使簡師父告于晉，使左鄢父告于秦。


天子無出，書曰「天王出居于鄭」，辟母弟之難也。天子凶服降名，禮也。


鄭伯與孔將鉏、石甲父、侯宣多省視官具于氾，而後聽其私政，禮也。


衛人將伐邢，禮至曰：「得其守，國不可得也。我請昆弟仕焉。」乃往得仕。


僖公二十五年


經


二十有五年春，王正月，丙午，衛侯燬滅邢。


夏，四月，癸酉，衛侯燬卒。宋蕩伯姬來逆婦。宋殺其大夫。


秋，楚人圍陳。納頓子于頓。葬衛文公。


冬，十有二月，癸亥，公會衛子、莒慶盟于洮。


傳


二十五年春，衛人伐邢，二禮從國子巡城，掖以赴外，殺之。


正月，丙午。衛侯燬滅邢，同姓也，故名。禮至為銘曰：「余掖殺國子，莫余敢止。」


秦伯師于河上，將納王。狐偃言於晉侯曰：「求諸侯莫如勤王。諸侯信之，且大義也。繼文之業，而信宣於諸侯，今為可矣。」


使卜偃卜之，曰：「吉。遇黃帝戰于阪泉之兆。」公曰：「吾不堪也。」對曰：「周禮未改，今之王，古之帝也。」公曰：「筮之。」筮之，遇大有之睽，曰：「吉。遇公用享于天子之卦也。戰克而王饗，吉孰大焉。且是卦也，天為澤以當日，天子降心以逆公，不亦可乎？大有去睽而復，亦其所也。」


晉侯辭秦師而下。三月，甲辰。次于陽樊，右師圍溫，左師逆王。


夏，四月，丁巳。王入于王城，取大叔于溫，殺之于隰城。


戊午，晉侯朝王。王饗醴，命之宥。請隧，弗許，曰：「王章也。未有代德而有二王，亦叔父之所惡也。」與之陽樊、溫、原、欑茅之田。晉於是始起南陽。


陽樊不服，圍之。蒼葛呼曰：「德以柔中國，刑以威四夷，宜吾不敢服也。此誰非王之親姻，其俘之也？」乃出其民。


秋，秦、晉伐鄀。楚鬭克、屈禦寇以申息之師戍商密。秦人過析，隈入而係輿人，以圍商密，昏而傅焉。宵，坎血加書，偽與子儀、子邊盟者。商密人懼曰：「秦取析矣，戍人反矣！」乃降秦師。囚申公子儀、息公子邊以歸。楚令尹子玉追秦師，弗及。遂圍陳，納頓子于頓。


冬，晉侯圍原，命三日之糧。原不降，命去之。諜出，曰：「原將降矣。」軍吏曰：「請待之。」公曰：「信，國之寶也，民之所庇也。得原失信，何以庇之？所亡滋多。」退一舍而原降。遷原伯貫于冀。趙衰為原大夫，狐溱為溫大夫。


衛人平莒于我。


十二月，盟于洮，脩衛文公之好，且及莒平也。


晉侯問原守於寺人勃鞮。對曰：「昔趙衰以壺飧從徑，餒而弗食。」故使處原。


僖公二十六年


經


二十有六年春，王正月。己未，公會莒子、衛甯速盟于向。齊人侵我西鄙。公追齊師至酅，不及。


夏，齊人伐我北鄙。衛人伐齊。公子遂如楚乞師。


秋，楚人滅夔，以夔子歸。


冬，楚人伐宋，圍緡。公以楚師伐齊，取穀。公至自伐齊。


傳


二十六年春，王正月。公會莒茲平公、甯莊子盟于向，尋洮之盟也。齊師侵我西鄙，討是二盟也。


夏，齊孝公伐我北鄙。衛人伐齊，洮之盟故也。


公使展喜犒師，使受命于展禽。齊侯未入竟，展喜從之，曰：「寡君聞君親舉玉趾，將辱於敝邑，使下臣犒執事。」齊侯曰：「魯人恐乎？」對曰：「小人恐矣，君子則否。」齊侯曰：「室如縣罄，野無青草，何恃而不恐？」對曰：「恃先王之命。昔周公、大公股肱周室，夾輔成王，成王勞之而賜之盟曰：『世世子孫，無相害也！』載在盟府，大師職之。桓公是以糾合諸侯而謀其不協，彌縫其闕而匡救其災，昭舊職也。及君即位，諸侯之望曰：『其率桓之功。』我敝邑用不敢保聚，曰：『豈其嗣世九年而棄命廢職，其若先君何？君必不然。』恃此以不恐。」齊侯乃還。


東門襄仲、臧文仲如楚乞師。臧孫見子玉而道之伐齊、宋，以其不臣也。


夔子不祀祝融與鬻熊。楚人讓之，對曰：「我先王熊摯有疾，鬼神弗赦而自竄于夔。吾是以失楚，又何祀焉？」


秋，楚成得臣、鬭宜申帥師滅夔，以夔子歸。


宋以其善於晉侯也，叛楚即晉。


冬，楚令尹子玉、司馬子西帥師伐宋，圍緡。公以楚師伐齊，取穀。凡師，能左右之曰「以」。寘桓公子雍於穀，易牙奉之以為魯援。楚申公叔侯戍之。桓公之子七人，為七大夫於楚。


僖公二十七年


經


二十有七年春，杞子來朝。


夏，六月，庚寅，齊侯昭卒。


秋，八月，乙未，葬齊孝公。乙巳，公子遂帥師入杞。


冬，楚人、陳侯、蔡侯、鄭伯、許男圍宋。十有二月，甲戌，公會諸侯盟于宋。


傳


二十七年春，杞桓公來朝，用夷禮，故曰「子」。公卑杞，杞不共也。


夏，齊孝公卒，有齊怨，不廢喪紀，禮也。


秋，入杞，責無禮也。


楚子將圍宋，使子文治兵於睽，終朝而畢，不戮一人。子玉復治兵於蒍，終日而畢，鞭七人，貫三人耳。國老皆賀子文，子文飲之酒。蒍賈尚幼，後至，不賀。子文問之，對曰：「不知所賀。子之傳政於子玉，曰：『以靖國也。』靖諸內而敗諸外，所獲幾何？子玉之敗，子之舉也，舉以敗國，將何賀焉？子玉剛而無禮，不可以治民，過三百乘，其不能以入矣。苟入而賀，何後之有？」


冬，楚子及諸侯圍宋，宋公孫固如晉告急。先軫曰：「報施救患，取威定霸，於是乎在矣。」狐偃曰：「楚始得曹，而新昏於衛，若伐曹、衛，楚必救之，則齊、宋免矣。」於是乎蒐于被廬，作三軍，謀元帥。趙衰曰：「郤縠可。臣亟聞其言矣，說《禮》、《樂》而敦《詩》、《書》。《詩》、《書》，義之府也；《禮》、《樂》，德之則也；德、義，利之本也。《夏書》曰：『賦納以言，明試以功，車服以庸。』君其試之。」乃使郤縠將中軍，郤溱佐之；使狐偃將上軍，讓於狐毛而佐之；命趙衰為卿，讓於欒枝、先軫；使欒枝將下軍，先軫佐之。荀林父御戎，魏犨為右。


晉侯始入而教其民，二年，欲用之。子犯曰：「民未知義，未安其居。」於是乎出定襄王，入務利民，民懷生矣。將用之，子犯曰：「民未知信，未宣其用。」於是乎伐原以示之信。民易資者，不求豐焉，明徵其辭。公曰：「可矣乎？」子犯曰：「民未知禮，未生其共。」於是乎大蒐以示之禮。作執秩以正其官，民聽不惑，而後用之。出穀戍，釋宋圍，一戰而霸，文之教也。


僖公二十八年


經


二十有八年春，晉侯侵曹。晉侯伐衛，公子買戍衛，不卒戍，刺之。楚人救衛。


三月，丙午，晉侯入曹，執曹伯，畀宋人。


夏，四月，己巳，晉侯、齊師、宋師、秦師及楚人戰于城濮，楚師敗績。楚殺其大夫得臣。衛侯出奔楚。


五月，癸丑，公會晉侯、齊侯、宋公、蔡侯、鄭伯、衛子、莒子盟于踐土。陳侯如會。公朝于王所。


六月，衛侯鄭自楚復歸于衛，衛元咺出奔晉。陳侯款卒。


秋，杞伯姬來。公子遂如齊。


冬，公會晉侯、齊侯、宋公、蔡侯、鄭伯、陳子、莒子、邾人、秦人于溫。天王狩于河陽。壬申，公朝于王所。晉人執衛侯，歸之于京師。衛元咺自晉復歸于衛。諸侯遂圍許。曹伯襄復歸于曹，遂會諸侯圍許。


傳


二十八年春，晉侯將伐曹，假道于衛，衛人弗許。還自河南濟，侵曹，伐衛。


正月，戊申，取五鹿。


二月，晉郤縠卒。原軫將中軍，胥臣佐下軍，上德也。晉侯、齊侯盟于斂盂。衛侯請盟，晉人弗許。衛侯欲與楚，國人不欲，故出其君以說于晉。衛侯出居于襄牛。公子買戍衛，楚人救衛，不克。公懼於晉，殺子叢以說焉，謂楚人曰：「不卒戍也。」晉侯圍曹，門焉，多死。曹人尸諸城上，晉侯患之，聽輿人之謀曰：「稱舍於墓。」師遷焉，曹人兇懼，為其所得者棺而出之。因其兇也而攻之。


三月，丙午，入曹。數之，以其不用僖負羈而乘軒者三百人也。且曰：「獻狀。」令無入僖負羈之宮而免其族，報施也。魏犨、顛頡怒曰：「勞之不圖，報於何有！」爇僖負羈氏，魏犨傷於胸。公欲殺之而愛其材，使問，且視之病，將殺之。魏犨束胸，見使者曰：「以君之靈，不有寧也。」距躍三百，曲踊三百。乃舍之，殺顛頡以徇于師，立舟之僑以為戎右。


宋人使門尹般如晉師告急。公曰：「宋人告急，舍之，則絕；告楚，不許。我欲戰矣，齊、秦未可，若之何？」先軫曰：「使宋舍我而賂齊、秦，藉之告楚。我執曹君而分曹、衛之田以賜宋人。楚愛曹、衛，必不許也。喜、賂、怒、頑，能無戰乎？」公說，執曹伯，分曹衛之田以畀宋人。


楚人入居于申，使申叔去穀，使子玉去宋，曰：「無從晉師。晉侯在外十九年矣，而果得晉國。險阻艱難，備嘗之矣！民之情偽，盡知之矣！天假之年，而除其害，天之所置，其可廢乎！《軍志》曰：『允當則歸。』又曰：『知難而退。』又曰：『有德不可敵。』此三志者，晉之謂矣！」


子玉使伯棼請戰，曰：「非敢必有功也，願以間執讒慝之口。」王怒，少與之師，唯西廣、東宮與若敖之六卒實從之。子玉使宛春告於晉師，曰：「請復衛侯而封曹，臣亦釋宋之圍。」子犯曰：「子玉無禮哉！君取一，臣取二，不可失矣。」先軫曰：「子與之。定人之謂禮，楚一言而定三國，我一言而亡之，我則無禮，何以戰乎？不許楚言，是棄宋也。救而棄之，謂諸侯何？楚有三施，我有三怨。怨讎已多，將何以戰？不如私許復曹、衛以攜之，執宛春以怒楚，既戰而後圖之。」公說，乃拘宛春於衛，且私許復曹、衛。曹衛告絕於楚。子玉怒，從晉師。晉師退。軍吏曰：「以君辟臣，辱也。且楚師老矣，何故退？」子犯曰：「師直為壯，曲為老，豈在久乎？微楚之惠不及此，退三舍辟之，所以報也。背惠食言，以亢其讎，我曲楚直，其眾素飽，不可謂老。我退而楚還，我將何求？若其不還，君退臣犯，曲在彼矣。」退三舍，楚眾欲止，子玉不可。


夏，四月，戊辰，晉侯、宋公、齊國歸父、崔夭、秦小子憖次于城濮。楚師背酅而舍，晉侯患之，聽輿人之誦，曰：「原田每每，舍其舊而新是謀。」公疑焉。子犯曰：「戰也！戰而捷，必得諸侯。若其不捷，表裡山河，必無害也。」公曰：「若楚惠何？」欒貞子曰：「漢陽諸姬，楚實盡之。思小惠而忘大恥，不如戰也。」晉侯夢與楚子搏，楚子伏己而盬其腦，是以懼。子犯曰：「吉！我得天，楚伏其罪，吾且柔之矣。」子玉使鬬勃請戰，曰：「請與君之士戲，君馮軾而觀之，得臣與寓目焉。」晉侯使欒枝對曰：「寡君聞命矣。楚君之惠，未之敢忘，是以在此。為大夫退，其敢當君乎？既不獲命矣，敢煩大夫謂二三子：『戒爾車乘，敬爾君事，詰朝將見。』」


晉車七百乘，韅、靷、鞅、靽。晉侯登有莘之虛以觀師，曰：「少長有禮，其可用也！」遂伐其木以益其兵。己巳，晉師陳于莘北，胥臣以下軍之佐當陳、蔡。子玉以若敖之六卒將中軍．曰：「今日必無晉矣！」子西將左，子上將右。胥臣蒙馬以虎皮，先犯陳、蔡。陳、蔡奔，楚右師潰。狐毛設二旆而退之。欒枝使輿曳柴而偽遁，楚師馳之。原軫、郤溱以中軍公族橫擊之。狐毛、狐偃以上軍夾攻子西，楚左師潰。楚師敗績。子玉收其卒而止，故不敗。


晉師三日館穀，及癸酉而還。甲午，至于衡雍，作王宮于踐土。


鄉役之三月，鄭伯如楚致其師。為楚師既敗而懼，使子人九行成于晉，晉欒枝入盟鄭伯。


五月，丙午，晉侯及鄭伯盟于衡雍。丁未，獻楚俘于王，駟介百乘，徒兵千。鄭伯傅王，用平禮也。


已酉，王享醴，命晉侯宥。王命尹氏及王子虎、內史叔興父策命晉侯為侯伯，賜之大輅之服，戎輅之服，彤弓一，彤矢百，玈弓矢千，秬鬯一卣，虎賁三百人。曰：「王謂叔父：『敬服王命，以綏四國，糾逖王慝。』」晉侯三辭，從命，曰：「重耳敢再拜稽首，奉揚天子之丕顯休命。」受策以出，出入三覲。


衛侯聞楚師敗，懼，出奔楚，遂適陳，使元咺奉叔武以受盟。


癸亥，王子虎盟諸侯于王庭。要言曰：「皆獎王室，無相害也！有渝此盟，明神殛之！俾隊其師，無克祚國，及其玄孫，無有老幼！」君子謂是盟也信，謂晉於是役也能以德攻。


初，楚子玉自為瓊弁玉纓，未之服也。先戰，夢河神謂己曰：「畀余，余賜女孟諸之麋。」弗致也。大心與子西使榮黃諫，弗聽。榮季曰：「死而利國，猶或為之，況瓊玉乎？是糞土也，而可以濟師，將何愛焉？」弗聽。出告二子曰：「非神敗令尹，令尹其不勤民，實自敗也！」既敗，王使謂之曰：「大夫若入，其若申息之老何？」子西、孫伯曰：「得臣將死，二臣止之曰：『君其將以為戮。』」及連穀而死。晉侯聞之而後喜可知也，曰：「莫余毒也已！蒍呂臣實為令尹，奉己而已，不在民矣！」


或訴元咺於衛侯曰：「立叔武矣。」其子角從公，公使殺之。咺不廢命，奉夷叔以入守。


六月，晉人復衛侯。甯武子與衛人盟于宛濮，曰：「天禍衛國，君臣不協，以及此憂也。今天誘其衷，使皆降心以相從也。不有居者，誰守社稷？不有行者，誰扞牧圉？不協之故，用昭乞盟于爾大神以誘天衷。自今日以往，既盟之後，行者無保其力，居者無懼其罪。有渝此盟，以相及也。明神先君，是糾是殛。」


國人聞此盟也，而後不貳。衛侯先期入，甯子先，長牂守門以為使也，與之乘而入。公子歂犬、華仲前驅。叔孫將沐，聞君至，喜，捉髮走出，前驅射而殺之。公知其無罪也，枕之股而哭之。歂犬走出，公使殺之。元咺出奔晉。


城濮之戰，晉中軍風于澤，亡大旆之左旃。祁瞞奸命，司馬殺之以徇于諸侯。使茅茷代之。師還。壬午，濟河。舟之僑先歸，士會攝右。


秋，七月，丙申，振旅愷以入于晉，獻俘授馘，飲至大賞，徵會討貳。殺舟之僑以徇于國，民於是大服。君子謂：「文公其能刑矣！三罪而民服。《詩》云：『惠此中國，以綏四方。』不失賞刑之謂也。」


冬，會于溫，討不服也。


衛侯與元咺訟，甯武子為輔，鍼莊子為坐，士榮為大士。衛侯不勝。殺士榮，刖鍼莊子，謂甯俞忠而免之。執衛侯，歸之于京師，寘諸深室。甯子職納橐饘焉。元咺歸于衛，立公子瑕。


是會也，晉侯召王，以諸侯見，且使王狩。仲尼曰：「以臣召君，不可以訓。」故書曰：「天王狩于河陽。」言非其地也，且明德也。


壬申，公朝于王所。丁丑，諸侯圍許。


晉侯有疾，曹伯之豎侯獳貨筮史，使曰：「以曹為解。齊桓公為會而封異姓，今君為會而滅同姓。曹叔振鐸，文之昭也。先君唐叔，武之穆也。且合諸侯而滅兄弟，非禮也。與衛偕命，而不與偕復，非信也。同罪異罰，非刑也。禮以行義，信以守禮，刑以正邪。舍此三者，君將若之何？」公說，復曹伯，遂會諸侯于許。


晉侯作三行以禦狄，荀林父將中行，屠擊將右行，先篾將左行。


僖公二十九年


經


二十有九年春，介葛盧來。公至自圍許。


夏，六月，會王人、晉人、宋人、齊人、陳人、蔡人、秦人，盟于翟泉。


秋，大雨雹。


冬，介葛盧來。


傳


二十九年春，葛盧來朝，舍于昌衍之上。公在會，饋之芻米，禮也。


夏，公會王子虎、晉孤偃、宋公孫固、齊國歸父、陳轅濤塗、秦小子憖，盟于翟泉，尋踐土之盟，且謀伐鄭也。卿不書，罪之也。在禮，卿不會公、侯，會伯、子、男可也。


秋，大雨雹，為災也。


冬，介葛盧來，以未見公，故復來朝，禮之。加燕好，介葛盧聞牛鳴，曰：「是生三犧，皆用之矣，其音云。」問之而信。


僖公三十年


經


三十年春，王正月。


夏，狄侵齊。


秋，衛殺其大夫元咺及公子瑕。衛侯鄭歸于衛。晉人、秦人圍鄭。介人侵蕭。


冬，天王使宰周公來聘。公子遂如京師，遂如晉。


傳


三十年春，晉人侵鄭，以觀其可攻與否。狄間晉之有鄭虞也。


夏，狄侵齊。晉侯使醫衍酖衛侯。甯俞貨醫，使薄其酖，不死。公為之請，納玉於王與晉侯，皆十榖。王許之。


秋，乃釋衛侯。衛侯使賂周歂、冶廑，曰：苟能納我，吾使爾為卿。周、冶殺元咺及子適、子儀。公入，祀先君。周、冶既服，將命，周歂先入，及門，遇疾而死。冶廑辭卿。


九月，甲午，晉侯、秦伯圍鄭，以其無禮於晉，且貳於楚也。晉軍函陵，秦軍汜南。佚之狐言於鄭伯曰：「國危矣！若使燭之武見秦君，師必退。」公從之。辭曰：「臣之壯也，猶不如人。今老矣，無能為也已！」公曰：「吾不能早用子，今急而求子，是寡人之過也。然鄭亡，子亦有不利焉。」許之。夜縋而出，見秦伯，曰：「秦、晉圍鄭，鄭既知亡矣。若亡鄭而有益於君，敢以煩執事。越國以鄙遠，君知其難也，焉用亡鄭以倍鄰？鄰之厚，君之薄也。若舍鄭以為東道主，行李之往來，共其乏困，君亦無所害。且君嘗為晉君賜矣，許君焦、瑕，朝濟而夕設版焉，君之所知也。夫晉，何厭之有？既東封鄭，又欲肆其西封，若不闕秦，將焉取之？闕秦以利晉，唯君圖之。」秦伯說，與鄭人盟。使杞子、逢孫、楊孫戍之，乃還。子犯謂擊之，公曰：「不可。微夫人力不及此。因人之力而敝之，不仁。失其所與，不知。以亂易整，不武。吾其還也。」亦去之。


初，鄭公子蘭出奔晉，從於晉侯伐鄭，請無與圍鄭。許之。使待命于東。鄭石甲父、侯宣多逆以為大子，以求成于晉，晉人許之。


冬，王使周公閱來聘。饗有昌歜、白、黑、形鹽。辭曰：「國君，文足昭也，武可畏也，則有備物之饗，以象其德。薦五味，羞嘉穀，鹽虎形，以獻其功。吾何以堪之？」


東門襄仲將聘于周，遂初聘于晉。


僖公三十一年


經


三十有一年春，取濟西田。公子遂如晉。


夏，四月，四卜郊，不從，乃免牲。猶三望。


秋，七月。


冬，杞伯姬來求婦。狄圍衛。


十有二月，衛遷于帝丘。


傳


三十一年春，取濟西田，分曹地也。使臧文仲往，宿於重館。重館人告曰：「晉新得諸侯，必親其共，不速行，將無及也。」從之。分曹地自洮以南，東傅于濟，盡曹地也。


襄仲如晉，拜曹田也。


夏，四月，四卜郊，不從，乃免牲，非禮也。猶三望，亦非禮也。禮不卜常祀，而卜其牲日。牛卜日曰牲，牲成而卜郊。上怠慢也。望，郊之細也。不郊，亦無望可也。


秋，晉蒐于清原，作五軍似禦狄。趙衰為卿。


冬，狄圍衛，衛遷于帝丘。卜曰三百年。


衛成公夢康叔曰：「相奪予享。」公命祀相。甯武子不可，曰：「鬼神非其族類，不歆其祀。杞、鄫何事？相之不享，於此久矣。非衛之罪也。不可以間成王、周公之命祀，請改祀命。」


鄭洩駕惡公子瑕，鄭伯亦惡之，故公子瑕出奔楚。


僖公三十二年


經


三十有二年春，王正月。


夏，四月，己丑，鄭伯捷卒。衛人侵狄。


秋，衛人及狄盟。


冬，十有二月，己卯，晉侯重耳卒。


傳


三十二年春，楚鬭章請平于晉，晉陽處父報之。晉楚始通。


夏，狄有亂。衛入侵狄，狄請平焉。


秋，衛人及狄盟。


冬，晉文公卒。庚辰，將殯于曲沃，出絳，柩有聲如牛。卜偃使大夫拜曰：「君命大事，將有西師過軼我，擊之，必大捷焉。」


杞子自鄭使告于秦曰：「鄭人使我掌其北門之管，若潛師以來，國可得也。」穆公訪諸蹇叔，蹇叔曰：「勞師以襲遠，非所聞也。師勞力竭，遠主備之，無乃不可乎！師之所為，鄭必知之。勤而無所，必有悖心。且行千里，其誰不知？」公辭焉。召孟明、西乞、白乙，使出師於東門之外。蹇叔哭之曰：「孟子，吾見師之出，而不見其入也！」公使謂之曰：「爾何知？中壽，爾墓之木拱矣！」蹇叔之子與師，哭而送之曰：「晉人禦師必於殽，殽有二陵焉。其南陵，夏后皋之墓也。其北陵，文王之所辟風雨也。必死是間，余收爾骨焉。」秦師遂東。


僖公三十三年


經


三十有三年春，王二月，秦人入滑。齊侯使國歸父來聘。


夏，四月，辛巳，晉人及姜戎敗秦師于殽。癸巳，葬晉文公。狄侵齊。公伐邾，取訾婁。


秋，公子遂帥師伐邾。晉人敗狄于箕。


冬，十月，公如齊。十有二月，公至自齊。乙巳，公薨于小寢。隕霜不殺草，李梅實。晉人、陳人、鄭人伐許。


傳


三十三年春，秦師過周北門，左右免冑而下，超乘者三百乘。王孫滿尚幼，觀之，言於王曰：「秦師輕而無禮，必敗。輕則寡謀，無禮則脫。入險而脫，又不能謀，能無敗乎？」


及滑，鄭商人弦高將市於周，遇之。以乘韋先，牛十二，犒師，曰：「寡君聞吾子將步師出於敝邑，敢犒從者。不腆敝邑為從者之淹，居則具一日之積，行則備一夕之衛。」且使遽告于鄭。鄭穆公使視客館，則束載、厲兵、秣馬矣。使皇武子辭焉，曰：「吾子淹久於敝邑，唯是脯資，餼牽竭矣。為吾子之將行也，鄭之有原圃，猶秦之有具囿也。吾子取其麋鹿，以閒敝邑，若何？」杞子奔齊，逢孫楊孫奔宋。孟明曰：「鄭有備矣，不可冀也。攻之不克，圍之不繼，吾其還也。」滅滑而還。


齊國莊子來聘，自郊勞至于贈賄，禮成而加之以敏。臧文仲言於公曰：「國子為政，齊猶有禮，君其朝焉。臣聞之，服於有禮，社稷之衛也。」


晉原軫曰：「秦違蹇叔而以貪勤民，天奉我也。奉不可失，敵不可縱。縱敵患生，違天不祥，必伐秦師。」欒枝曰：「未報秦施而伐其師，其為死君乎？」先軫曰：「秦不哀吾喪而伐吾同姓，秦則無禮，何施之為？吾聞之，一日縱敵，數世之患也。謀及子孫，可謂死君乎！」遂發命，遽興姜戎。子墨衰絰，梁弘御戎，萊駒為右。


夏，四月，辛巳，敗秦師于殽，獲百里孟明視、西乞術、白乙丙以歸。遂墨以葬文公，晉於是始墨。文嬴請三帥，曰：「彼實構吾二君。寡君若得而食之，不厭，君何辱討焉？使歸就戮于秦，以逞寡君之志，若何？」公許之。先軫朝，問秦囚。公曰：「夫人請之，吾舍之矣。」先軫怒曰：「武夫力而拘諸原，婦人暫而免諸國，墮軍實而長寇讎，亡無日矣！」不顧而唾。公使陽處父追之，及諸河，則在舟中矣。釋左驂，以公命贈孟明。孟明稽首曰：「君之惠，不以纍臣釁鼓，使歸就戮于秦。寡君之以為戮，死且不朽。若從君惠而免之，三年將拜君賜。」秦伯素服郊次，鄉師而哭，曰：「孤違蹇叔，以辱二三子，孤之罪也！不替孟明，孤之過也！大夫何罪？且吾不以一眚掩大德。」


狄侵齊，因晉喪也。公伐邾，取訾婁，以報升陘之役。邾人不設備。


秋，襄仲復伐邾。狄伐晉，及箕。


八月，戊子，晉侯敗狄于箕。郤缺獲白狄子。先軫曰：匹夫逞志於君而無討，敢不自討乎？免冑入狄師，死焉。狄人歸其元，面如生。


初，臼季使過冀，見冀缺耨，其妻饁之。敬，相待如賓。與之歸，言諸文公曰：「敬，德之聚也！能敬必有德。德以治民，君請用之！臣聞之，出門如賓，承事如祭，仁之則也。」公曰：「其父有罪，可乎？」對曰：「舜之罪也，殛鯀，其舉也興禹。管敬仲，桓之賊也，實相以濟。康誥曰：『父不慈，子不祗，兄不友，弟不共，不相及也。』《詩》曰：『采葑采菲，無以下體。』君取節焉可也！」文公以為下軍大夫。反自箕，襄公以三命命先且居將中軍，以再命命先茅之縣賞胥臣，曰：「舉郤缺，子之功也。」以一命命郤缺為卿，復與之冀，亦未有軍行。


冬，公如齊，朝，且弔有狄師也。反，薨于小寢，即安也。


晉、陳、鄭伐許，討其貳於楚也。楚令尹子上侵陳、蔡。陳、蔡成，遂伐鄭，將納公子瑕。門于桔柣之門，瑕覆于周氏之汪。外僕髡屯禽之以獻。文夫人斂而葬之鄶城之下。


晉陽處父侵蔡，楚子上救之，與晉師夾泜而軍。陽子患之，使謂子上曰：「吾聞之，『文不犯順，武不違敵。』子若欲戰，則吾退舍，子濟而陳，遲速唯命。不然，紓我，老師費財，亦無益也！」乃駕以待。子上欲涉，大孫伯曰：「不可。晉人無信，半涉而薄我，悔敗何及？不如紓之。」乃退舍。陽子宣言曰：「楚師遁矣！」遂歸。楚師亦歸。大子商臣譖子上曰：「受晉賂而辟之，楚之恥也。罪莫大焉！」王殺子上。


葬僖公，緩，作主，非禮也。凡君薨，卒哭而祔，祔而作主，特祀於主，烝、嘗、禘於廟。

文公元年


經

元年春，王正月，公即位。


二月，癸亥，日有食之。天王使叔服來會葬。


夏，四月，丁巳，葬我君僖公。天王使毛伯來錫公命。晉侯伐衛。叔孫得臣如京師。衛人伐晉。


秋，公孫敖會晉侯于戚。


冬，十月，丁未，楚世子商臣弒其君頵。公孫敖如齊。


傳

元年春，王使內史叔服來會葬。公孫敖聞其能相人也，見其二子焉。叔服曰：「穀也食子，難也收子。穀也豐下，必有後於魯國。」


於是閏三月，非禮也。先王之正時也，履端於始，舉正於中，歸餘於終。履端於始，序則不愆。舉正於中，民則不惑。歸餘於終，事則不悖。


夏，四月，丁巳，葬僖公。


王使毛伯衛來錫公命，叔孫得臣如周拜。


晉文公之季年，諸侯朝晉。衛成公不朝，使孔達侵鄭，伐緜、訾、及匡。晉襄公既祥，使告于諸侯而伐衛，及南陽。先且居曰：「效尤，禍也。請君朝王，臣從師。」晉侯朝王于溫，先且居、胥臣伐衛。


五月，辛酉朔，晉師圍戚。


六月，戊戌，取之，獲孫昭子。


衛人使告于陳，陳共公曰：「更伐之，我辭之。」衛孔達帥師伐晉。君子以為古，古者越國而謀。


秋，晉侯疆戚田，故公孫敖會之。


初，楚子將以商臣為大子，訪諸令尹子上，子上曰：「君之齒未也，而又多愛，黜乃亂也。楚國之舉，恒在少者，且是人也，蜂目而豺聲，忍人也，不可立也。」弗聽。既又欲立王子職而黜大子商臣。商臣聞之而未察，告其師潘崇曰：「若之何而察之？」潘崇曰：「享江芊而勿敬也。」從之。江芊怒曰：「呼，役夫！宜君王之欲殺女而立職也。」告潘崇曰：「信矣。」潘崇曰：「能事諸乎？」曰：「不能。」「能行乎？」曰：「不能。」「能行大事乎？」曰：「能。」


冬，十月，以宮甲圍成王。王請食熊蹯而死，弗聽。丁未，王縊。謚之曰「靈」，不瞑，曰「成」，乃瞑。


穆王立，以其為大子之室與潘崇，使為大師，且掌環列之尹。


穆伯如齊，始聘焉，禮也。凡君即位，卿出並聘，踐脩舊好，要結外援，好事鄰國，以衛社稷，忠信卑讓之道也。忠，德之正也。信，德之固也。卑讓，德之基也。


殽之役，晉人既歸秦師，秦大夫及左右皆言於秦伯曰：「是敗也，孟明之罪也，必殺之。」秦伯曰：「是孤之罪也。周芮良夫之詩曰：『大風有隧，貪人敗類。聽言則對，誦言如醉。匪用其良，覆俾我悖。』是貪故也，孤之謂矣。孤實貪以禍夫子，夫子何罪？」復使為政。


文公二年


經


二年春，王二月，甲子，晉侯及秦師戰于彭衙，秦師敗績。


丁丑，作僖公主。


三月，乙巳，及晉處父盟。


夏，六月，公孫敖會宋公、陳侯、鄭伯、晉士縠盟于垂隴。


自十有二月不雨，至于秋七月。


八月，丁卯，大事于大廟，躋僖公。


冬，晉人、宋人、陳人、鄭人、伐秦。公子遂如齊納幣。


傳


二年春，秦孟明視帥師伐晉，以報殽之役。


二月，晉侯禦之。先且居將中軍、趙衰佐之；王官無地御戎；狐鞫居為右。甲子，及秦師戰于彭衙，秦師敗績。晉人謂秦拜賜之師。戰于殽也，晉梁弘御戎、萊駒為右。戰之明日，晉襄公縛秦囚，使萊駒以戈斬之。囚呼、萊駒失戈，狼瞫取戈以斬囚，禽之以從公乘，遂以為右。箕之役，先軫黜之，而立續簡伯。狼瞫怒，其友曰：盍死之？瞫曰：吾未獲死所。其友曰：吾與女為難。瞫曰：《周志》有之：勇則害上，不登於明堂。死而不義，非勇也。共用之謂勇，吾以勇求右，無勇而黜，亦其所也。謂上不我知，黜而宜，乃知我矣。子姑待之！及彭衙既陳，以其屬馳秦師，死焉。晉師從之，大敗秦師。君子謂狼瞫於是乎君子。《詩》曰：君子如怒，亂庶遄沮。又曰：王赫斯怒，爰整其旅。怒不作亂，而以從師，可謂君子矣。秦伯猶用孟明。孟明增脩國政，重施於民。趙成子言於諸大夫曰：秦師又至，將必辟之。懼而增德，不可當也。《詩》曰：毋念爾祖，聿脩厥德。孟明念之矣。念德不怠，其可敵乎？


丁丑，作僖公主。書，不時也。


晉人以公不朝，來討。公如晉。


夏四月，己巳，晉人使陽處父盟公，以恥之。書曰：及晉處父盟，以厭之也。適晉不書，諱之也。


公未至，六月，穆伯會諸侯，及晉司空士縠盟于垂隴，晉討衛故也。書士縠，堪其事也。陳侯為衛請成于晉，執孔達以說。


秋八月，丁卯，大事于大廟，躋僖公，逆祀也。於是夏父弗忌為宗伯，尊僖公，且明見曰：吾見新鬼大，故鬼小，先大後小，順也。躋聖賢，明也。明順，禮也。君子以為失禮。禮無不順。祀，國之大事也，而逆之，可謂禮乎？子雖齊聖，不先父食，久矣。故禹不先鯀，湯不先契，文武不先不窋。宋祖帝乙，鄭祖厲王，猶上祖也。是以《魯頌》曰：春秋匪解，享祀不忒。皇皇后帝，皇祖后稷。君子曰禮，謂其后稷親，而先帝也。詩曰：問我諸姑，遂及伯姊。君子曰：禮謂其姊親而先姑也。仲尼曰：臧文仲其不仁者三，不知者三。下展禽、廢六關、妾織蒲，三不仁也。作虛器、縱逆祀、祀爰居，三不知也。


冬，晉先且居、宋公子成、陳轅選、鄭公子歸生，伐秦，取汪及彭衙而還，以報彭衙之役。卿不書，為穆公故，尊秦也，謂之崇德。襄仲如齊納幣，禮也。凡君即位，好舅甥，脩昏姻，娶元妃以奉粢盛，孝也。孝，禮之始也。


文公三年

經


春，王正月，叔孫得臣會晉人、宋人、陳人、衛人、鄭人，伐沈，沈潰。


夏，五月，王子虎卒。秦人伐晉。


秋，楚人圍江，雨螽于宋。


冬，公如晉。


十有二月，己巳，公及晉侯盟。晉陽處父帥師伐楚，以救江。


傳


春，莊叔會諸侯之師伐沈，以其服於楚也。沈潰。凡民，逃其上曰潰，在上曰逃。衛侯如陳，拜晉成也。


夏四月，乙亥，王叔文公卒，來赴，弔如同盟，禮也。秦伯伐晉，濟河焚舟，取王官及郊。晉人不出，遂自茅津濟，封殽尸而還。遂霸西戎，用孟明也。君子是以知，秦穆公之為君也，舉人之周也，與人之壹也；孟明之臣也，其不解也，能懼思也；子桑之忠也，其知人也，能舉善也。《詩》曰：于以采蘩？于沼于沚。于以用之？公侯之事。秦穆有焉；夙夜匪解，以事一人。孟明有焉；詒厥孫謀，以燕翼子。子桑有焉。


秋，雨螽于宋，隊而死也。


楚師圍江，晉先僕伐楚以救江。


冬，晉以江故告于周。王叔桓公、晉陽處父，伐楚，以救江。門于方城，遇息公子朱而還。


晉人懼其無禮於公也，請改盟。公如晉，及晉侯盟。晉侯饗公，賦《菁菁者莪》，莊叔以公降拜，曰：小國受命於大國，敢不慎儀？君貺之以大禮，何樂如之？抑小國之樂，大國之惠也。晉侯降辭，登成拜，公賦《嘉樂》。


文公四年

經


春，公至自晉。


夏，逆婦姜于齊。狄侵齊。


秋，楚人滅江。晉侯伐秦，衛侯使甯俞來聘。


冬十有一月，壬寅，夫人風氏薨。


傳


春，晉人歸孔達于衛。以為衛之良也，故免之。


夏，衛侯如晉拜。曹伯如晉會正。


逆婦姜于齊，卿不行，非禮也。君子是以知出姜之不允於魯也，曰：貴聘而賤逆之，君而卑之，立而廢之，棄信而壞其主，在國必亂，在家必亡。不允宜哉。《詩》曰：畏天之威，于時保之，敬主之謂也。


秋，晉侯伐秦，圍刓新城，以報王官之役。


楚人滅江，秦伯為之降服，出次，不舉，過數。大夫諫，公曰：同盟滅，雖不能救，敢不矜乎，吾自懼也。君子曰，詩云：惟彼二國，其政不獲，惟此四國，爰究爰度，其秦穆之謂矣。


衛甯武子來聘，公與之宴，為賦《湛露》，及《彤弓》。不辭，又不荅賦，使行人私焉。對曰，臣以為肄業及之也，昔諸侯朝正於王，王宴樂之，於是乎賦《湛露》，則天子當陽，諸侯用命也。諸侯敵王所愾，而獻其功，王於是乎賜之，彤弓一，彤矢百，玈弓矢千，以覺報宴。今陪臣來繼舊好，君辱貺之，其敢干大禮以自取戾。


冬，成風薨。


文公五年

經


春，王正月，王使榮叔歸含，且賵。


三月，辛亥，葬我小君成風。王使召伯來會葬。


夏，公孫敖如晉。秦人入鄀。


秋，楚人滅六。


冬十月，甲申，許男業卒。

傳


春，王使榮叔來含，且賵。召昭公來會葬，禮也。初，鄀叛楚即秦，又貳於楚。


夏，秦人入鄀。六人叛楚，即東夷。


秋，楚成大心、仲歸帥師滅六。冬，楚子燮滅蓼。臧文仲聞六與蓼滅，曰：皋陶、庭堅不祀忽諸？德之不建，民之無援，哀哉！


晉陽處父聘于衛，反過甯，甯嬴從之，及溫而還。其妻問之，嬴曰：以剛。《商書》曰：沈漸剛克，高明柔克。夫子壹之，其不沒乎！？天為剛德，猶不于時，況在人乎！且華而不實，怨之所聚也。犯而聚怨，不可以定身。余懼不獲其利，而離其難，是以去之。晉趙成子、欒貞子、霍伯、臼季，皆卒。


文公六年

經


春，葬許僖公。


夏，季孫行父如陳。秋，季孫行父如晉。


八月，乙亥，晉侯驩卒。


冬十月，公子遂如晉。葬晉襄公。晉殺其大夫陽處父。晉狐射姑出奔狄。


閏月不告月。猶朝于廟。


傳


春，晉蒐于夷，舍二軍。使狐射姑將中軍，趙盾佐之。陽處父至自溫，改蒐于董，易中軍。陽子，成季之屬也，故黨於趙氏，且謂趙盾能，曰：使能，國之利也。是以上之。宣子於是乎始為國政，制事典、正法罪、辟刑獄、董逋逃、由質要、治舊洿、本秩禮、續常職、出滯淹。既成，以授大傅陽子，與大師賈佗，使行諸晉國，以為常法。臧文仲以陳、衛之睦也，欲求好於陳。


夏，季文子聘于陳，且娶焉。秦伯任好卒，以子車氏之三子，奄息、仲行、鍼虎，為殉，皆秦之良也。國人哀之，為之賦《黃鳥》。君子曰：秦穆之不為盟主也，宜哉！死而棄民。先王違世，猶詒之法，而況奪之善人乎！？《詩》曰：人之云亡，邦國殄瘁。無善人之謂。若之何奪之？古之王者，知命之不長，是以並建聖哲、樹之風聲、分之采物、著之話言、為之律度、陳之藝極、引之表儀、予之法制、告之訓典、教之防利、委之常秩、道之以禮，則使毋失其土宜，眾隸賴之，而後即命。聖王同之。今縱無法以遺後嗣，而又收其良以死，難以在上矣。君子是以知秦之不復東征也。


秋，季文子將聘於晉，使求遭喪之禮以行。其人曰：將焉用之？文子曰：備豫不虞，古之善教也。求而無之，實難。過求何害？


八月，乙亥，晉襄公卒。靈公少，晉人以難故，欲立長君。趙孟曰：立公子雍。好善而長，先君愛之，且近於秦。秦舊好也。置善則固，事長則順，立愛則孝，結舊則安。為難故，故欲立長君。有此四德者，難必抒矣。賈季曰：不如立公子樂。辰嬴嬖於二君，立其子，民必安之。趙孟曰：辰嬴賤，班在九人，其子何震之有？且為二嬖，淫也。為先君子，不能求大，而出在小國，辟也。母淫子辟，無威；陳小而遠，無援。將何安焉？杜祁以君故，讓偪姞而上之；以狄故，讓季隗而已次之，故班在四。先君是以愛其子，而仕諸秦，為亞卿焉。秦大而近，足以為援；母義子愛，足以威民。立之，不亦可乎？使先蔑、士會，如秦，逆公子雍。賈季亦使召公子樂于陳。趙孟使殺諸郫。賈季怨陽子之易其班也，而知其無援於晉也。


九月，賈季使續鞫居殺陽處父。書曰晉殺其大夫，侵官也。


冬十月，襄仲如晉。葬襄公。


十一月，丙寅，晉殺續簡伯。賈季奔狄。宣子使臾駢送其帑。夷之蒐，賈季戮臾駢。臾駢之人，欲盡殺賈氏以報焉。臾駢曰：不可。吾聞前志有之曰：敵惠敵怨，不在後嗣，忠之道也。夫子禮於賈季，我以其寵報私怨，無乃不可乎！？介人之寵，非勇也；損怨益仇，非知也；以私害公，非忠也。釋此三者，何以事夫子？！盡具其帑，與其器用財賄，親師扞之，送致諸竟。


閏月不告朔，非禮也。
閏以正時，時以作事，事以厚生，生民之道，於是乎在矣。不告閏朔，棄時政也，何以為民？


文公七年

經


春，公伐邾。


三月，甲戌，取須句，遂城郚。


夏，四月，宋公王臣卒，宋人殺其大夫。戊子，晉人及秦人戰于令狐，晉先蔑奔秦，狄侵我西鄙。


秋，八月，公會諸侯，晉大夫，盟于扈。


冬，徐伐莒，公孫敖如莒蒞盟。


傳


春，公伐邾，間晉難也。


三月，甲戌，取須句，寘文公子焉，非禮也。


夏，四月，宋成公卒。於是公子成為右師，公孫友為左師，樂豫為司馬，鱗矔為司徒，公子蕩為司城，華御事為司寇。昭公將去群公子，樂豫曰：「不可，公族，公室之枝葉也，若去之，則本根無所庇陰矣，葛藟猶能庇其本根，故君子以為比，況國君乎？此諺所謂庇焉，而縱尋斧焉者也，必不可，君其圖之，親之以德，皆股肱也，誰敢攜貳，若之何去之？」不聽，穆襄之族，率國人以攻公，殺公孫固，公孫鄭，于公宮。六卿和公室，樂豫舍司馬，以讓公子卬。昭公即位而葬。書曰：「宋人殺其大夫。」不稱名，眾也，且言非其罪也。


秦康公送公子雍于晉，曰：「文公之入也，無衛，故有呂郤之難。」乃多與之徒衛。穆嬴日抱太子以啼于朝，曰：「先君何罪，其嗣亦何罪，舍適嗣不立，而外求君，將焉寘此？」出朝則抱以適趙氏，頓首於宣子曰：「先君奉此子也，而屬諸子曰，此子也才，吾受子之賜；不才，吾唯子之怨。今君雖終，言猶在耳，而棄之，若何？」宣子與諸大夫皆患穆嬴，且畏偪，乃背先蔑而立靈公，以禦秦師，箕鄭居守。趙盾將中軍，先克佐之，荀林父佐上軍，先蔑將下軍，先都佐之，步招御戎，戎津為右，及堇陰，宣子曰：「我若受秦，秦則賓也；不受，寇也。既不受矣，而復緩師，秦將生心。先人有奪人之心，軍之善謀也；逐寇如追逃，軍之善政也。」訓卒利兵，秣馬蓐食，潛師夜起。戊子，敗秦師于令狐，至于刳首。己丑，先蔑奔秦，士會從之。先蔑之使也，荀林父止之曰：「夫人大子猶在，而外求君，此必不行，子以疾辭，若何？不然，將及，攝卿以往，可也，何必子，同官為寮，吾嘗同寮，敢不盡心乎？」弗聽，為賦《板》之三章，又弗聽。及亡，荀伯盡送其帑，及其器用財賄於秦，曰：「為同寮故也。」士會在秦三年，不見士伯。其人曰：「能亡人於國，不能見於此，焉用之？」士季曰：「吾與之同罪，非義之也，將何見焉？」及歸，遂不見。


狄侵我西鄙，公使告于晉。
趙宣子使因賈季問酆舒，且讓之。
酆舒問於賈季，曰：「趙衰、趙盾，孰賢？」
對曰，「趙衰，冬日之日也；趙盾，夏日之日也。」 


秋，八月，齊侯、宋公、衛侯、鄭伯、許男、曹伯，會晉趙盾，盟于扈，
晉侯立故也。公後至，故不書所會。
凡會諸侯，不書所會，後也。
後至不書其國，辟不敏也。


穆伯娶于莒，曰，戴已，生文伯；
其娣聲已，生惠叔。
戴已卒，又聘于莒。
莒人以聲已辭，則為襄仲聘焉。


冬，徐伐莒，莒人來請盟。
穆伯如莒蒞盟，且為仲逆。
及鄢陵，登城見之，美，自為娶之。
仲請攻之，公將許之。
叔仲惠伯諫曰：
「臣聞之，兵作於內為亂，於外為寇。寇猶及人，亂自及也。
今臣作亂，而君不禁，以啟寇讎，若之何？」
公止之，惠伯成之。
使仲舍之，公孫敖反之，復為兄弟如初。
從之。


晉郤缺言於趙宣子曰：「日衛不睦，故取其地。
今已睦矣，可以歸之。
叛而不討，何以示威？
服而不柔，何以示懷？
非威非懷，何以示德？
無德，何以主盟？
子為正卿，以主諸侯，而不務德，將若之何？
《夏書》曰：
『戒之用休，董之用威，勸之以九歌，勿使壞。』
九功之德，皆可歌也，謂之九歌。
六府三事，謂之九功。
水、火、金、木、土、穀、謂之六府。
正德、利用、厚生，謂之三事。
義而行之，謂之德禮。
無禮不樂，所由叛也。
若吾子之德，莫可歌也，其誰來之？
盍使睦者歌吾子乎？」
宣子說之。


文公八年

經


春，王正月。


夏，四月。


秋，八月，戊申，天王崩。


冬，十月，壬午，公子遂會晉趙盾，盟于衡雍。
乙酉，公子遂會雒戎，盟于暴。
公孫敖如京師，不至而復。丙戌，奔莒。螽。
宋人殺其大夫司馬，宋司城來奔。


傳


春，晉侯使解揚歸匡、戚之田于衛，
且復致公婿池之封，自申至于虎牢之竟。


夏，秦人伐晉，取武城，以報令狐之役。


秋，襄王崩，晉人以扈之盟來討。


冬，襄仲會晉趙孟，盟于衡雍，報扈之盟也。
遂會伊雒之戎，書曰，公子遂，珍之也。
穆伯如周弔喪，不至，以幣奔莒，從已氏焉。


宋襄夫人，襄王之姊也，昭公不禮焉。
夫人因戴氏之族，以殺襄公之孫孔叔、公孫鍾離，及大司馬公子卬，
皆昭公之黨也。司馬握節以死，故書以官。
司城蕩意諸來奔，效節於府人而出，公以其官逆之，
皆復之，亦書以官，皆貴之也。


夷之蒐，晉侯將登箕鄭父、先都，而使士縠，梁益耳，將中軍。
先克曰：「狐趙之勳，不可廢也。」
從之，先克奪蒯得田于堇陰，故箕鄭父、先都、士縠、
梁益耳、蒯得，作亂。


文公九年

經


春，毛伯來求金，夫人姜氏如齊。


二月，叔孫得臣如京師。辛丑，葬襄王。晉人殺其大夫先都。


三月，夫人姜氏至自齊。
晉人殺其大夫士縠，及箕鄭父。
楚人伐鄭。公子遂會晉人、宋人、衛人、許人，救鄭。


夏，狄侵齊。


秋，八月，曹伯襄卒。


九月，癸酉，地震。


冬，楚子使椒來聘。秦人來歸僖公成風之隧，葬曹共公。


傳


春，王正月，己酉，使賊殺先克。
乙丑，晉人殺先都，梁益耳。
毛伯衛來求金，非禮也。不書王命，未葬也。


二月，莊叔如周葬襄王。


三月，甲戌，晉人殺箕鄭父，士縠，蒯得。
范山言於楚子：「晉君少，不在諸侯，北方可圖也。」
楚子師于狼淵以伐鄭，囚公子堅，公子尨，及樂耳。
鄭及楚平，公子遂會晉趙盾、宋華耦、衛孔達、許大夫，救鄭，不及楚師。
卿不書，緩也，以懲不恪。


夏，楚侵陳，克壺丘，以其服於晉也。


秋，楚公子朱自東夷伐陳，陳人敗之，獲公子茷。
陳懼，乃及楚平。


冬，楚子越椒來聘，執幣傲。
叔仲惠伯：「是必滅若敖氏之宗，傲其先君，神弗福也。」


秦人來歸僖公成風之襚，禮也。
諸侯相弔賀也，雖不當事，苟有禮焉 ，書也，以無忘舊好。


文公十年

經


春，王三月，辛卯，臧孫辰卒，


夏，秦伐晉，楚殺其大夫宜申，自正月不雨，至于秋七月，及蘇子盟于女栗，


冬，狄侵宋，楚子，蔡侯，次于厥貉，


傳


春，晉人伐秦，取少梁，


夏，秦伯伐晉，取北徵，初楚范巫矞似，謂成王，與子玉，子西，曰，三君皆將強死，城濮之役，王思之，故使止子玉曰，毋死，不及，止子西，子西縊而縣絕，王使適至，遂止之，使為商公，沿漢泝江，將入郢，王在渚宮，下見之，懼而辭曰，臣免於死，又有讒言，謂臣將逃，臣歸死於司敗也，王使為工尹，又與子家謀弒穆王，穆王聞之，


五月，殺鬥宜申，及仲歸，


秋，七月，及蘇子盟于女栗，頃王立故也，陳侯，鄭伯，會楚子于息，


冬，遂及蔡侯，次于厥貉，將以伐宋，宋華御事曰，楚欲弱我也，先為之弱乎，何必使誘我，我實不能，民何罪，乃逆楚子，勞且聽命，遂，道以田孟諸，宋公為右盂，鄭伯為左盂，期思公復遂，為右司馬，子朱及文之無畏，為左司馬，命夙駕載燧，宋公違命，無畏抶其僕以徇，或謂子舟曰，國君不可戮也，子舟曰，當官而行，何彊之有，詩曰，剛亦不吐，柔亦不茹，毋縱詭隨，以謹罔極，是亦非辟彊也，敢愛死以亂官乎，厥貉之會，麇子逃歸，


文公十一年

經


春，楚子伐麇。


夏，叔仲彭生，會晉郤缺于承筐。


秋，曹伯來朝，公子遂如宋，狄侵齊。


冬，十月，甲午，叔孫得臣敗狄于鹹。


傳


春，楚子伐麇，成大心敗麇師於防渚，潘崇復伐麇，至于鍚穴。


夏，叔仲惠伯會晉郤缺于承筐，謀諸侯之從於楚者。


秋，曹文公來朝，即位而來見也。
襄仲聘于宋，且言司城蕩意諸而復之，
因賀楚師之不害也。


鄋瞞侵齊，遂伐我，公卜使叔孫得臣追之，
吉，侯叔夏御莊叔，綿房甥為右，
富父終甥駟乘。


冬，十月，甲午，敗狄于鹹，獲長狄僑如。
富父終甥樁其喉，以戈殺之，
埋其首於子駒之門，以命宣伯。


初，宋武公之世，鄋瞞伐宋，
司徒皇父帥師禦之，耏班御皇父充石，
公子穀甥為右，司寇牛父駟乘，以敗狄于長丘，
獲長狄緣斯，皇父之二子死焉。
宋公於是以門賞耏班，使食其征謂之耏門。


晉之滅潞也，獲僑如之弟焚如。


齊襄公之二年，鄋瞞伐齊，
齊王子成父獲其弟榮如，
埋其首於周首之北門。


衛人獲其季弟簡如，
鄋瞞由是遂亡。


郕大子朱儒，自安於夫鍾，國人弗徇。


文公十二年

經


春，王正月，郕伯來奔，杞伯來朝，


二月，庚子，子叔姬卒，


夏，楚人圍巢，


秋，滕子來朝，秦伯使術來聘，


冬，十有二月，戊午，晉人，秦人，戰于河曲，季孫行父帥師，城諸及鄆，


傳


春，郕伯卒，郕人立君，大子以夫鍾與郕邽來奔，公以諸侯逆之，非禮也，故書曰，郕伯來奔，不書地，尊諸侯也，杞桓公來朝，始朝公也，且請絕叔姬，而無絕昏，公許之，


二月，叔姬卒，不言杞，絕也，書叔姬，言非女也，楚令尹大孫伯卒，成嘉為令尹，群舒叛楚，夏，子孔執舒子平，及宗子，遂圍巢，


秋，滕昭公來朝，亦始朝公也，秦伯使西乞術來聘，且言將伐晉，襄仲辭玉曰，君不忘先君之好，照臨魯國，鎮撫其社稷，重之以大器，寡君敢辭玉，對曰，不腆敝器，不足辭也，主人三辭，賓客曰，寡君願徼福于周公，魯公，以事君，不腆先君之敝器，使下臣致諸執事，以為瑞節，要結好命，所以藉寡君之命，結二國之好，是以敢致之，襄仲曰，不有君子，其能國乎，國無陋矣，厚賄之，秦為令狐之役故，


冬，秦伯伐晉，取羈馬，晉人禦之，趙盾將中軍，荀林父佐之，郤缺將上軍，臾駢佐之，欒盾將下軍，胥甲佐之，范無恤御戎，以從秦師于河曲，臾駢曰，秦不能久，請深壘固軍以待之，從之，秦人欲戰，秦伯謂士會曰，若何而戰，對曰，趙氏新出其屬曰臾駢，必實為此謀，將以老我師也，趙有側室曰穿，晉君之婿也，有寵而弱，不在軍事，好勇而狂，且惡臾駢之佐上軍也，若使輕者肆焉，其可，秦伯以璧祈戰于河，十二月，戊午，秦軍掩晉上軍，趙穿追之不及，反，怒曰，裹糧坐甲，固敵是求，敵至不擊，將何俟焉，軍吏曰，將有待也，穿曰我不知謀，將獨出，乃以其屬出，宣子曰，秦獲穿也，獲一卿矣，秦以勝歸，我何以報，乃皆出戰，交綏，秦行人夜戒晉師曰，兩君之士，皆未憖也，明日請相見也，臾駢曰，使者目動而言肆，懼我也，將遁矣，薄諸河，必敗之，胥甲，趙穿，當軍門呼曰，死傷未收而棄之，不惠也，不待期而薄人於險，無勇也，乃止，秦師夜遁，復侵晉，入瑕，城諸及鄆，書時也，





文公十三年

經


春，王正月，


夏，五月，壬午，陳侯朔卒，邾子蘧蒢卒，自正月不雨，至于秋七月，大室屋壞，


冬，公如晉，衛侯會公于沓，狄侵衛，


十有二月，己丑，公及晉侯盟，公還自晉，鄭伯會公于棐，


傳


春，晉侯使詹嘉處瑕，以守桃林之塞，晉人患秦之用士會也，


夏，六卿相見於諸浮，趙宣子曰，隨會在秦，賈季在狄，難日至矣，若之何，中行桓子曰，請復賈季，能外事，且由舊勳，郤成子曰，賈季亂，且罪大，不如隨會，能賤而有恥，柔而不犯，其知足使也，且無罪，乃使魏壽餘偽以魏叛者，以誘士會，執其帑於晉，使夜逸，請自歸于秦，秦伯許之，履士會之足於朝，秦伯師于河西，魏人在東，壽餘曰，請東人之能與夫二三有司言者，吾與之，先使士會，士會辭曰，晉人虎狼也，若背其言，臣死，妻子為戮，無益於君，不可悔也，秦伯曰，若背其言，所不歸爾帑者，有如河，乃行，繞朝贈之以策，曰子無謂秦無人，吾謀適不用也，既濟，魏人譟而還，秦人歸其帑，其處者為劉氏，


邾文公卜遷于繹，史曰，利於民而不利於君，邾子曰，苟利於民，孤之利也，天生民而樹之君，以利之也，民既利矣，孤必與焉，左右曰，命可長也，君何弗為，邾子曰，命在養民，死之短長，時也，民苟利矣，遷也，吉莫如之，遂遷于繹，五月，邾文公卒，君子曰知命，


秋，七月，大室之屋壞，書不共也，


冬，公如晉朝且尋盟，衛侯會公于沓，請平于晉，公還，鄭伯會公于棐，亦請平于晉，公皆成之，鄭伯與公宴于棐，子家賦鴻鴈，季文子曰，寡君未免於此，文子賦四月，子家賦載馳之四章，文子賦采薇之四章，鄭伯拜，公荅拜，


文公十四年

經


春，王正月，公至自晉，邾人伐我南鄙，叔彭生帥帥伐邾，


夏，五月，乙亥，齊侯潘卒，


六月，公會宋公，陳侯，衛侯，鄭伯，許男，曹伯，晉趙盾，癸酉，同盟于新城，


秋，七月，有星孛入于北斗，公至自會，晉人納捷菑于邾，弗克納，


九月，甲申，公孫敖卒于齊，齊公子商人弒其君舍，宋子哀來奔，


冬，單伯如齊，齊人執單伯，齊人執子叔姬，


傳


春，頃王崩，周公閱與王孫，蘇爭政，故不赴，凡崩薨，不赴則不書，禍福不告亦不書，不懲敬也，邾文公之卒也，公使弔焉，不敬，邾人來討，伐我南鄙，故惠伯伐邾子叔姬妃齊昭公，生舍，叔姬無寵，舍無威，公子商人驟施於國，而多聚士，盡其家，貸於公有司以繼之，


夏，五月，昭公卒，舍即位，邾文公元妃齊姜，生定公，二妃晉姬，生捷菑，文公卒，邾人立定公，捷菑奔晉，


六月，同盟于新城，從於楚者服，且謀邾也，


秋，七月，乙卯夜，齊商人弒舍而讓元，元曰，爾求之久矣，我能事爾，爾不可使多蓄憾，將免我乎，爾為之，有星孛入于北斗，周內史叔服曰，不出七年，宋齊晉之君，皆將死亂，晉趙盾以諸侯之師八百乘，納捷菑于邾，邾人辭曰，齊出貜且長，宣子曰，辭順而弗從，不祥，乃還，周公將與王孫蘇訟于晉，王叛王孫蘇，而使尹氏與聃啟，訟周公于晉，趙宣子平王室而復之，楚莊王立，子孔，潘崇，將襲群舒，使公子燮與子儀守，而伐舒蓼，二子作亂，城郢，而使賊殺子孔，不克而還，


八月，二子以楚子出，將如商密，廬戢黎及叔麇誘之，遂殺鬥克，及公子燮，初，鬥克囚于秦，秦有殽之敗，而使歸求成，成而不得志，公子燮求令尹而不得，故二子作亂，穆伯之從己氏也，魯人立文伯，穆伯生二子於莒，而求復，文伯以為請，襄仲使無朝聽命，復而不出，二年而盡室以復適莒，文伯疾，而請曰，穀之子弱，請立難也，許之，文伯卒，立惠叔，穆伯請重賂以求復，惠叔以為請，許之，將來，


九月，卒于齊，告喪，請葬，弗許，宋高哀為蕭封人，以為卿，不義宋公而出，遂來奔，書曰，宋子哀來奔，貴之也，齊人定懿公，使來告難，故書以九月，齊公子元，不順懿公之為政也，終不曰公，曰夫已氏，襄仲使告于王，請以王寵，求昭姬于齊，曰，殺其子，焉用其母，請受而罪之，


冬，單伯如齊，請子叔姬，齊人執之，又執子叔姬，





文公十五年

經


春，季孫行父如晉，


三月，宋司馬華孫來盟，


夏，曹伯來朝，齊人歸公孫敖之喪，


六月，辛丑，朔，日有食之，鼓用牲于社，單伯至自齊，晉郤缺帥師伐蔡，戊申，入蔡，


秋，齊人侵我西鄙，季孫行父如晉，


冬，十有一月，諸侯盟于扈，


十有二月，齊人來歸子叔姬，齊侯侵我西鄙，遂伐曹，入其郛，


傳


春，季文子如晉，為單伯與子叔姬故也，


三月，宋華耦來盟，其官皆從之，書曰，宋司馬華孫，貴之也，公與之宴，辭曰，君之先臣督，得罪於宋殤公，名在諸侯之策，臣承其祀，其敢辱君，請承命於亞旅，魯人以為敏，


夏，曹伯來朝，禮也，諸侯五年再相朝，以脩王命，古之制也，齊人或為孟氏謀，曰，魯爾親也，飾棺寘諸堂阜，魯必取之，從之，卞人以告，惠叔猶毀以為請，立於朝以待命，許之，取而殯之，齊人送之書曰，齊人歸公孫敖之喪，為孟氏，且國故也，葬視共仲，聲己不視，帷堂而哭，襄仲欲勿哭，惠伯曰喪，親之終也，雖不能始，善終可也，史佚有言曰，兄弟致美，救乏，賀善，弔災，祭敬，喪哀，情雖不同，毋絕其愛親之道也，子無失道，何怨於人，襄仲說，帥兄弟以哭之，他年，其二子來，孟獻子愛之，聞於國，或譖之曰，將殺子，獻子以告，季文子二子曰，夫子以愛我聞，我以將殺子聞，不亦遠於禮乎，遠禮不如死，一人門于句鼆，一人門于戾丘，皆死，


六月，辛丑朔，日有食之，鼓用牲于社，非禮也，日有食之，天子不舉，伐鼓于社，諸侯用幣于社，伐鼓于朝，以昭事神，訓民事君，示有等威，古之道也，齊人許單伯請而赦之，使來致命，書曰，單伯至自齊，貴之也，新城之盟，蔡人不與，晉郤缺以上軍下軍伐蔡，曰，君弱，不可以怠，戊申，入蔡，以城下之盟而還，凡勝國，曰滅之，獲大城焉，曰入之，


秋，齊人侵我西鄙，故季文子告于晉，


冬，十一月，晉侯，宋公，衛侯，蔡侯，鄭伯許男，曹伯，盟于扈，尋新城之盟，且謀伐齊也，齊人賂晉侯，故不克而還，於是有齊難，是以公不會，書曰，諸侯盟于扈，無能為故也，凡諸侯會，公不與不書，諱君惡也，與而不書，後也，齊人來歸子叔姬，王故也，齊侯侵我西鄙，謂諸侯不能也，遂伐曹，人其郛，討其來朝也，季文子曰，齊侯其不免乎，己則無禮，而討於有禮者，曰，女何故行禮，禮以順天，天之道也，己則反天，而又以討人，難以免矣，詩曰，胡不相畏，不畏于天，君子之不虐幼賤，畏于天也，在周頌曰，畏天之威，于時保之，不畏于天，將何能保，以亂取國，奉禮以守，猶懼不終，多行無禮，弗能在矣，





文公十六年

經


春，季孫行父會齊侯于陽穀，齊侯弗及盟，


夏，五月，公四不視朔，


六月，戊辰，公子遂及齊侯，盟于郪丘，


秋，八月，辛未，夫人姜氏薨，毀泉臺，楚人，秦人，巴人，滅庸，


冬，十有一月，宋人弒其君杵臼，


傳


春，王正月，及齊平，公有疾，使季文子會齊侯于陽穀，請盟，齊侯不肯，曰，請俟君間，


夏，五月，公四不視朔，疾也，公使襄仲納賂于齊侯，故盟于郪丘，有蛇自泉宮出，入于國，如先君之數，


秋，八月，辛未，聲姜薨，毀泉臺，楚大饑，戎伐其西南，至于阜山，師于大林，又伐其東南，至于陽丘，以侵訾枝，庸人帥群蠻以叛楚，麇人率百濮聚於選，將伐楚，於是申息之北門不啟，楚人謀徙於阪高，蒍賈曰，不可，我能往，寇亦能往，不如伐庸，夫麇與百濮，謂我饑不能師，故伐我也，若我出師，必懼而歸，百濮離居，將各走其邑，誰暇謀人，乃出師，旬有五日，百濮乃罷，自廬以往，振廩同食，次于句澨，使廬戢黎侵庸，及庸方城，庸人逐之，囚子揚窗，三宿而逸，曰，庸師眾，群蠻聚焉，不如復大師，且起王卒，合而後進，師叔曰，不可，姑又與之遇，以驕之，彼驕我怒，而後可克，先君蚡冒所以服陘隰也，又與之遇，七遇皆北，唯裨，鯈，魚，人實逐之，庸人曰，楚不足與戰矣，遂不設備，楚子乘馹，會師于臨品，分為二隊，子越自石溪，子貝自仞，以伐庸，秦人巴人從楚師，群蠻從楚子盟，遂滅庸，宋公子鮑禮於國人，宋饑，竭其粟而貸之，年自七十以上，無不饋詒也，時加羞珍異，無日不數於六卿之門，國之材人，無不事也，親自桓以下，無不恤也，公子鮑美而豔，襄夫人欲通之，而不可，夫人助之施，昭公無道，國人奉公子鮑以因夫人，於是華元為右師，公孫友為左師，華耦為司馬，鱗鱹為司徒，蕩意諸為司城，公子朝為司寇，初，司城蕩卒，公孫壽辭司城，請使意諸為之，既而告人曰，君無道，吾官近，懼及焉，棄官則族無所庇，子，身之貳也，姑紓死焉，雖亡子，猶不亡族，既，夫人將使公田孟諸而殺之，公知之，盡以寶行，蕩意諸曰，盍適諸侯，公曰，不能其大夫，至于君祖母，以及國人，諸侯誰納我，且既為人君，而又為人臣，不如死，盡以其寶賜左右，以使行，夫人使謂司城去公，對曰，臣之而逃其難，若後君何，


冬，十一月，甲寅，宋昭公將田孟諸，未至，夫人王姬使帥甸攻而殺之，蕩意諸死之，書曰，宋人弒其君杵臼，君無道也，文公即位，使母弟須為司城，華耦卒，而使蕩虺為司馬，





文公十七年

經


春，晉人，衛人，陳人，鄭人，伐宋，


夏，四月，癸亥，葬我小君聲姜，齊侯伐我西鄙，


六月，癸未，公及齊侯盟于穀，諸侯會于扈，


秋，公至自穀，


冬，公子遂如齊，


傳


春，晉荀林父，衛孔達，陳公孫寧，鄭石楚，伐宋，討曰，何故弒君，猶立文公而還，卿不書，失其所也，


夏，四月，癸亥，葬聲姜，有齊難，是以緩，齊侯伐我北鄙，襄仲請盟，


六月，盟于穀，晉侯蒐于黃父，遂復合諸侯于扈，平宋也，公不與會，齊難故也，書曰諸侯，無功也，於是晉侯不見鄭伯，以為貳於楚也，鄭子家使執訊而與之書，以告趙宣子，曰，寡君即位三年，召蔡侯而與之事君，九月，蔡侯入于敝邑以行，敝邑以侯宣多之難，寡君是以不得與蔡侯偕，


十一月，克減侯宣多，而隨蔡侯以朝于執事，


十二年，六月，歸生佐寡君之嫡夷，以請陳侯于楚，而朝諸君，


十四年，七月，寡君又朝，以蕆陳事，


十五年，五月，陳侯自敝邑往朝于君，往年正月，燭之武往朝夷也，八月，寡君又往朝，以陳蔡之密邇於楚，而不敢貳焉，則敝邑之故也，雖敝邑之事君，何以不免，在位之中，一朝于襄，而再見于君，夷與孤之二三臣，相及於絳，雖我小國，則篾以過之矣，今大國曰，爾未逞吾志，敝邑有亡，無以加焉，古人有言曰，畏首畏尾，身其餘幾，又曰，鹿死不擇音，小國之事大國也，德，則其人也，不德，則其鹿也，鋌而走險，急何能擇，命之罔極，亦知亡矣，將悉敝賦，以待於鯈，唯執事命之，


文公二年，六月，壬申，朝于齊，


四年，二月，壬戌，為齊侵蔡，亦獲成於楚，居大國之間，而從於強令，豈其罪也，大國若弗圖，無所逃命，晉鞏朔行成於鄭，趙穿，公婿池，為質焉，


秋，周甘歜敗戎于邥垂，乘其飲酒也，


冬，十月，鄭大子夷，石楚，為質于晉，襄仲如齊，拜穀之盟，復曰，臣聞齊人將食魯之麥，以臣觀之，將不能齊君之語偷，臧文仲有言曰，民主偷必死，


文公十八年

經


春，王二月，丁丑，公薨于臺下，秦伯罃卒，


夏，五月，戊戌，齊人弒其君商人，


六月，癸酉，葬我君文公，


秋，公子遂，叔孫得臣，如齊，


冬，十月，子卒，夫人姜氏歸于齊，季孫行父如齊，莒弒其君庶其，


傳


春，齊侯戒師期，而有疾，醫曰，不及秋，將死，公聞之，卜曰，尚無及期，惠伯令龜，卜楚丘占之，曰，齊侯不及期，非疾也，君亦不聞，令龜有咎，二月，丁丑，公薨，


齊懿公之為公子也，與邴歜之父爭田，弗勝，及即位，乃掘而刖之，而使歜僕，納閻職之妻，而使職驂乘，


夏，五月，公游于申池，二人浴于池，歜以扑抶職，職怒，歜曰，人奪女妻而不怒，一抶女庸何傷，職曰，與刖其父而弗能病者何如，乃謀弒懿公，納諸竹中，歸舍爵而行，齊人立公子元，


六月，葬文公，


秋，襄仲，莊叔，如齊，惠公立故，且拜葬也，文公二妃，敬嬴生宣公，敬嬴嬖，而私事襄仲，宣公長，而屬諸襄仲，襄仲欲立之，叔仲不可，仲見于齊侯而請之，齊侯新立，而欲親魯，許之，


冬，十月，仲殺惡及視，而立宣公，書曰，子卒，諱之也，仲以君命召惠伯，其宰公冉務人止之，曰，入必死，叔仲曰，死君命可也，公冉務人曰，若君命可死，非君命何聽，弗聽，乃入，殺而埋之馬矢之中，公冉務人奉其帑以奔蔡，既而復叔仲氏，


夫人姜氏歸于齊，大歸也，將行哭而過市，曰天乎，仲為不道，殺適，立庶，市人皆哭，魯人謂之哀姜，


莒紀公子生大子僕，又生季佗，愛季佗而黜僕，且多行禮於國，僕因國人以弒紀公，以其寶玉來奔，納諸宣公，公命與之邑，曰，今日必授，季文子使司寇出諸竟，曰，今日必達，公問其故，季文子使大史克對曰，先大夫臧文仲，教行父事君之禮，行父奉以周旋，弗敢失隊，曰，見有禮於其君者事之，如孝子之養父母也，見無禮於其君者誅之，如鷹鸇之逐鳥雀也，先君周公制周禮曰，則以觀德，德以處事，事以度功，功以食民，作誓命曰，毀則為賊，掩賊為藏，竊賄為盜，盜器為姦，主藏之名，賴姦之用，為大凶德，有常無赦，在九刑不忘，行父還觀莒僕，莫可則也，孝敬忠信為吉德，盜賊藏姦為凶德，夫莒僕，則其孝敬，則弒君父矣，則其忠信，則竊寶玉矣，其人，則盜賊也，其器，則姦兆也，保而利之，則主藏也，以訓則昏，民無則焉，不度於善，而皆在於凶德，是以去之，


昔高陽氏有才子八人，蒼舒，隤敳，檮戭，大臨，尨降，庭堅，仲容，叔達，齊聖廣淵，明允篤誠，天下之民，謂之八愷，高辛氏有才子八人，伯奮，仲堪，叔獻，季仲，伯虎，仲熊，叔豹，季貍，忠肅共懿，宣慈惠和，天下之民，謂之八元，此十六族也，世濟其美，不隕其名，以至於堯，堯不能舉，舜臣堯，舉八愷，使主后土，以揆百事，莫不時序，地平天成，舉八元，使布五教于四方，父義，母慈，兄友，弟共，子孝，內平，外成，


昔帝鴻氏有不才子，掩義隱賊，好行凶德，醜類惡物，頑嚚不友，是與比周，天下之民，謂之渾敦，少皞氏有不才子，毀信廢忠，崇飾惡言，靖譖庸回，服讒蒐慝，以誣盛德，天下之民，謂之窮奇，顓頊有不才子，不可教訓，不知話言，告之則頑，舍之則嚚，傲很明德，以亂天常，天下之民，謂之檮杌，此三族也，世濟其凶，增其惡名，以至于堯，堯不能去，縉雲氏有不才子，貪于飲食，冒于貨賄，侵欲崇侈，不可盈厭，聚斂積實，不知紀極，不分孤寡，不恤窮匱，天下之民，以比三凶，謂之饕餮，舜臣堯，賓于四門，流四凶族，渾敦，窮奇，檮杌，饕餮，投諸四裔，以禦螭魅，是以堯崩而天下如一，同心戴舜，以為天子，以其舉十六相，去四凶也，故虞書數舜之功曰，慎徽五典，五典克從，無違教也，曰，納于百揆，百揆時序，無廢事也，曰賓于四門，四門穆穆，無凶人也，舜有大功二十而為天子，今行父雖未獲一吉人，去一凶矣，於舜之功，二十之一也，庶幾免於戾乎，


宋武氏之族道昭公子，將奉司城須以作亂，十二月，宋公殺母弟須，及昭公子使戴，莊，桓，之族，攻武氏於司馬子伯之館，遂出武穆之族，使公孫師為司城，公子朝卒，使樂呂為司寇，以靖國人。

宣公元年

經

元年春王正月，公即位。公子遂如齊逆女。


三月，遂以夫人婦姜至自齊。


夏，季孫行父如齊。晉放其大夫胥甲父于衛。公會齊侯于平州。公子遂如齊。


六月，齊人取濟西田。


秋，邾子來朝。楚子、鄭人，侵陳，遂侵宋。晉趙盾帥師救陳。宋公、陳侯、衛侯、曹伯，會晉師于棐林，伐鄭。


冬，晉趙穿帥師侵崇。晉人、宋人，伐鄭。


傳

元年春王正月，公子遂如齊逆女，尊君命也。


三月，遂以夫人婦姜至自齊，尊夫人也。


夏，季文子如齊，納賂，以請會。晉人討不用命者，放胥甲父于衛，而立胥克，先辛奔齊。會于平州，以定公位。東門襄仲如齊拜成。


六月，齊人取濟西之田。為立公故，以賂齊也。宋人之弒昭公也，晉荀林父以諸侯之師伐宋。宋及晉平，宋文公受盟于晉。又會諸侯于扈，將為魯討齊，皆取賂而還。鄭穆公曰：「晉不足與也。」遂受盟于楚。陳共公之卒，楚人不禮焉。陳靈公受盟于晉。


秋，楚子侵陳，遂侵宋。晉趙盾帥師救陳宋，會于棐林，以伐鄭也。楚蒍賈救鄭，遇于北林，囚晉解揚，晉人乃還。晉欲求成於秦，趙穿曰：「我侵崇，秦急崇必救之，吾以求成焉。」


冬，趙穿侵崇，秦弗與成。晉人伐鄭，以報北林之役。於是晉侯侈，趙宣子為政，驟諫而不入，故不競於楚。


宣公二年

經

二年春王二月，壬子，宋華元帥師，及鄭公子歸生帥師，戰于大棘，宋師敗績，獲宋華元。秦師伐晉。


夏，晉人、宋人、衛人、陳人，侵鄭。


秋，九月，乙丑，晉趙盾弒其君夷皋。


冬，十月，乙亥，天王崩。


傳

二年春，鄭公子歸生受命于楚，伐宋。宋華元、樂呂，御之。


二月，壬子，戰于大棘，宋師敗績，囚華元，獲樂呂，及甲車四百六十乘，俘二百五十人，馘百人。狂狡輅鄭人，鄭人入于井，倒戟而出之，獲狂狡。君子曰：「失禮違命，宜其為禽也。戎昭果毅以聽之，之謂禮。殺敵為果，致果為毅。易之戮也。」將戰，華元殺羊食士，其御羊斟不與。及戰，曰：「疇昔之羊，子為政，今日之事，我為政，與入鄭師，故敗。」君子謂羊斟非人也，以其私憾，敗國殄民，於是刑孰大焉。詩所謂人之無良者，其羊斟之謂乎。殘民以逞，宋人以兵車百乘，文馬百駟，以贖華元于鄭。半入，華元逃歸，立于門外，告而入，見叔牂，曰：「子之馬然也。」對曰：「非馬也，其人也。既合而來奔。」宋城，華元為植，巡功。城者謳曰：「睅其目，皤其腹，棄甲而復，于思于思，棄甲復來。」使其驂乘，謂之曰：「牛則有皮，犀兕尚多，棄甲則那。」役人曰：「從其有皮，丹漆若何。」華元曰：「去之，夫其口眾我寡。」秦師伐晉，以報崇也，遂圍焦。


夏，晉趙盾救焦，遂自陰地，及諸侯之師侵鄭，以報大棘之役。楚鬥椒救鄭，曰：「能欲諸侯而惡其難乎？」遂次于鄭，以待晉師。趙盾曰：「彼宗競于楚，殆將斃矣，姑益其疾，乃去之。」晉靈公不君，厚斂以彫牆，從臺上彈人，而觀其辟丸也。宰夫胹熊蹯不熟，殺之，寘諸畚，使婦人載以過朝。趙盾、士季，見其手，問其故，而患之。將諫，士季曰：「諫而不入，則莫之繼也。會請先，不入，則子繼之。」三進及溜，而後視之，曰：「吾知所過矣，將改之。」稽首而對曰：「人誰無過，過而能改，善莫大焉。詩曰：『靡不有初，鮮克有終。』夫如是，則能補過者鮮矣。君能有終，則社稷之固也，豈惟群臣賴之。又曰：『袞職有闕，惟仲山甫補之。』能補過也。君能補過，袞不廢矣。」猶不改。宣子驟諫，公患之，使鉏麑賊之。晨往，寢門闢矣，盛服將朝，尚早，坐而假寐。麑退，歎而言曰：「不忘恭敬，民之主也。賊民之主，不忠。棄君之命，不信。有一於此，不如死也。」觸槐而死。


秋，九月，晉侯飲趙盾酒，伏甲將攻之，其右提彌明知之，趨登曰：「臣侍君宴，過三爵，非禮也。」遂扶以下。公嗾夫獒焉。明搏而殺之。盾曰：「棄人用犬，雖猛何為。」鬥且出。提彌明死之。初，宣子田于首山，舍于翳桑，見靈輒餓，問其病，曰：「不食三日矣。」食之，舍其半，問之，曰：「宦三年矣，未知母之存否，今近焉，請以遺之。」使盡之，而為之簞食與肉，寘諸橐以與之。既而與為公介，倒戟以禦公徒，而免之。問何故，對曰：「翳桑之餓人也。」問其名居，不告而退。遂自亡也。乙丑，趙穿攻靈公于桃園。宣子未出山而復。大史書曰：「趙盾弒其君。」以示于朝。宣子曰：「不然。」對曰：「子為正卿，亡不越竟，反不討賊，非子而誰？」宣子曰：「嗚呼，我之懷矣，自詒伊慼，其我之謂矣。」孔子曰：「董狐，古之良史也，書法不隱。趙宣子，古之良大夫也，為法受惡，惜也。越竟乃免。」宣子使趙穿逆公子黑臀于周，而立之。壬申，朝于武宮。初，麗姬之亂，詛無畜群公子，自是晉無公族。及成公即位，乃宦卿之適子，而為之田，以為公族。又宦其餘子，亦為餘子。其庶子為公行。晉於是有公族、餘子、公行。趙盾請以括為公族，曰：「君姬氏之愛子也，微君姬氏，則臣狄人也。」公許之。


冬，趙盾為旄車之族，使屏季以其故族為公族大夫。


宣公三年

經

三年春王正月，郊牛之口傷，改卜牛，牛死，乃不郊，猶三望。葬匡王。楚子伐陸渾之戎。


夏，楚人侵鄭。


秋，赤狄侵齊，宋師圍曹。


冬，十月，丙戌，鄭伯蘭卒，葬鄭穆公。


傳

三年春，不郊而望，皆非禮也。望，郊之屬也；不郊，亦無望可也。晉侯伐鄭，及郔，鄭及晉平，士會入盟。楚子伐陸渾之戎，遂至于雒，觀兵于周疆。定王使王孫滿勞楚子。楚子問鼎之大小輕重焉。對曰：「在德不在鼎。昔夏之方有德也，遠方圖物，貢金九牧，鑄鼎象物，百物而為之備，使民知神姦，故民入川澤山林，不逢不若，螭魅罔兩，莫能逢之，用能協于上下，以承天休。桀有昏德，鼎遷于商，載祀六百。商紂暴虐，鼎遷于周。德之休明，雖小，重也。其姦回昏亂，雖大，輕也。天祚明德，有所底止。成王定鼎于郟鄏，卜世三十，卜年七百，天所命也。周德雖衰，天命未改。鼎之輕重，未可問也。」


夏，楚人侵鄭，鄭即晉故也。宋文公即位三年殺母弟須，及昭公子，武氏之謀也。使戴桓之族，攻武氏於司馬子伯之館，盡逐武穆之族。武穆之族，以曹師伐宋。


秋，宋師圍曹，報武氏之亂也。


冬，鄭穆公卒。初，鄭文公有賤妾，曰燕姞，夢天使與己蘭，曰：「余為伯鯈，余而祖也，以是為而子，以蘭有國香，人服媚之如是。」既而文公見之，與之蘭而御之，辭曰：「妾不才，幸而有子，將不信，敢徵蘭乎？」公曰：「諾。」生穆公，名之曰蘭。文公報鄭子之妃，曰陳媯，生子華、子臧。子臧得罪而出，誘子華而殺之南里，使盜殺子臧于陳宋之間。又娶于江，生公子士，朝于楚，楚人酖之，及葉而死。又娶于蘇，生子瑕、子俞彌，俞彌早卒。洩駕惡瑕，文公亦惡之，故不立也。公逐群公子，公子蘭奔晉，從晉文公伐鄭。石癸曰：「吾聞姬姞耦，其子孫必蕃。姞，吉人也，后稷之元妃也。今公子蘭，姞甥也，天或啟之，必將為君，其後必蕃。先納之，可以亢寵。」與孔將鉏、侯宣多，納之，盟于大宮，而立之，以與晉平。穆公有疾，曰：「蘭死，吾其死乎，吾所以生也。」刈蘭而卒。


宣公四年

經

四年春王正月，公及齊侯平莒及郯，莒人不肯，公伐莒，取向。秦伯稻卒。


夏，六月，乙酉，鄭公子歸生弒其君夷。赤狄侵齊。


秋，公如齊，公至自齊。


冬，楚子伐鄭。


傳

四年春，公及齊侯平莒及郯，莒人不肯，公伐莒取向，非禮也。平國以禮，不以亂。伐而不治，亂也。以亂平亂，何治之有？無治，何以行禮？楚人獻黿於鄭靈公，公子宋與子家將見，子公之食指動，以示子家，曰：「他日我如此，必嘗異味。」及入，宰夫將解黿，相視而笑，公問之，子家以告。及食大夫黿，召子公而弗與也。子公怒，染指於鼎，嘗之而出。公怒，欲殺子公。子公與子家謀先，子家曰：「畜老猶憚殺之，而況君乎？」反譖子家，子家懼而從之。


夏，弒靈公，書曰：「鄭公子歸生弒其君夷。」權不足也。君子曰：「仁而不武，無能達也。凡弒君稱君，君無道也；稱臣，臣之罪也。」鄭人立子良，辭曰：「以賢則去疾不足，以順則公子堅長。」乃立襄公。襄公將去穆氏而舍子良，子良不可曰：「穆氏宜存，則固願也。若將亡之，則亦皆亡，去疾何為？」乃舍之，皆為大夫。初，楚司馬子良，生子越椒，子文曰：「必殺之，是子也，熊虎之狀而豺狼之聲，弗殺，必滅若敖氏矣。」諺曰：「狼子野心。」是乃狼也，其可畜乎？子良不可，子文以為大慼。及將死，聚其族曰：「椒也知政，乃速行矣，無及於難。」且泣曰：「鬼猶求食，若敖氏之鬼，不其餒而？」及令尹子文卒，鬥般為令尹，子越為司馬，蒍賈為工正，譖子揚而殺之。子越為令尹，已為司馬，子越又惡之，乃以若敖氏之族，圄伯嬴於轑陽而殺之，遂處烝野，將攻王。王以三王之子為質焉，弗受，師于漳澨。


秋，七月，戊戌，楚子與若敖氏戰于皋滸，伯棼射王，汰輈，及鼓跗，著於丁寧。又射，汰輈，以貫笠轂。師懼，退。王使巡師曰：「吾先君文王克息，獲三矢焉，伯棼竊其二，盡於是矣。」鼓而進之，遂滅若敖氏。初，若敖娶于鄖，生鬥伯比，若敖卒，從其母畜于邧，淫于邧子之女，生子文焉。邧夫人使棄諸夢中，虎乳之，邧子田，見之，懼而歸，夫人以告，遂使收之。楚人謂乳穀，謂虎於菟，故命之曰鬥穀於菟。以其女妻伯比，實為令尹子文。其孫箴尹克黃，使于齊，還及宋，聞亂，其人曰：「不可以人矣。」箴尹曰：「棄君之命，獨誰受之？君，天也，天可逃乎？」遂歸復命，而自拘於司敗。王思子文之治楚國也，曰：「子文無後，何以勸善？」使復其所，改命曰生。


冬，楚子伐鄭，鄭未服也。


宣公五年

經

五年春，公如齊。


夏，公至自齊。


秋，九月，齊高固來逆叔姬，叔孫得臣卒。


冬，齊高固及子叔姬來，楚人伐鄭。


傳

五年春，公如齊，高固使齊侯止公，請叔姬焉。


夏，公至自齊，書過也。


秋，九月，齊高固來逆女，自為也，故書曰：「逆叔姬」，即自逆也。


冬，來，反馬也。楚子伐鄭，陳及楚平，晉荀林父救鄭伐陳。


宣公六年

經

六年春，晉趙盾、衛孫免，侵陳。


夏，四月。


秋，八月，螽。


冬，十月。


傳

六年春，晉衛侵陳，陳即楚故也。


夏，定王使子服求后于齊。


秋，赤狄伐晉，圍懷，及邢丘。晉侯欲伐之，中行桓子曰：「使疾其民，以盈其貫，將可殪也。周書曰：『殪戎殷。』此類之謂也。」


冬，召桓公逆王后于齊，楚人伐鄭，取成而還。鄭公子曼滿，與王子伯廖語，欲為卿。伯廖告人曰：「無德而貪，其在周易豐之離，弗過之矣。」間一歲，鄭人殺之。


宣公七年

經

七年春，衛侯使孫良夫來盟。


夏，公會齊侯伐萊。


秋，公至自伐萊，大旱。


冬，公會晉侯、宋公、衛侯、鄭伯、曹伯，于黑壤。


傳

七年春，衛孫桓子來盟，始通，且謀會晉也。


夏，公會齊侯伐萊，不與謀也。凡師出，與謀曰及，不與謀曰會。赤狄侵晉，取向陰之禾。鄭及晉平，公子宋之謀也，故相鄭伯以會。


冬，盟于黑壤，王叔桓公臨之，以謀不睦。晉侯之立也，公不朝焉，又不使大夫聘，晉人止公于會，盟于黃父，公不與盟，以賂免。故黑壤之盟不書，諱之也。


宣公八年

經

八年春，公至自會。


夏，六月，公子遂如齊，至黃，乃復。辛巳，有事于大廟，仲遂卒于垂。壬午，猶繹，萬入，去籥。戊子，夫人嬴氏薨。晉師、白狄，伐秦。楚人滅舒蓼。


秋，七月，甲子，日有食之，既。


冬，十月，己丑，葬我小君敬嬴，雨不克葬。庚寅，日中而克葬。城平陽，楚師伐陳。


傳

春，白狄及晉平。


夏，會晉伐秦。晉人獲秦諜，殺諸絳市，六日而蘇。有事于大廟，襄仲卒而繹，非禮也。楚為眾舒叛故，伐舒蓼，滅之。楚子疆之，及滑汭，盟吳越而還。晉胥克有蠱疾，郤缺為政。


秋，廢胥克，使趙朔佐下軍。


冬，葬敬嬴，旱無麻，始用葛茀，雨不克葬，禮也。禮，卜葬先遠日，辟不懷也。城平陽，書時也。陳及晉平，楚師伐陳，取成而還。


宣公九年

經

九年春王正月，公如齊，公至自齊。


夏，仲孫蔑如京師。齊侯伐萊。


秋，取根牟。


八月，滕子卒。


九月，晉侯、宋公、衛侯、鄭伯、曹伯，會于扈。晉荀林父帥師伐陳。辛酉，晉侯黑臀卒于扈。


冬，十月，癸酉，衛侯鄭卒。宋人圍滕。楚子伐鄭。晉郤缺帥師救鄭。陳殺其大夫洩冶。


傳

春，王使來徵聘。


夏，孟獻子聘于周，王以為有禮，厚賄之。


秋，取根牟，言易也。滕昭公卒。會于扈，討不睦也。陳侯不會，晉荀林父以諸侯之師伐陳。晉侯卒于扈，乃還。


冬，宋人圍滕，因其喪也。陳靈公與孔寧、儀行父，通於夏姬，皆衷其衵服以戲于朝。洩冶諫曰：「公卿宣淫，民無效焉，且聞不令，君其納之。」公曰：「吾能改矣。」公告二子，二子請殺之，公弗禁，遂殺洩冶。孔子曰：「詩云：『民之多辟，無自立辟。』其洩冶之謂乎！」楚子為厲之役故，伐鄭。晉郤缺救鄭，鄭伯敗楚師于柳棼，國人皆喜，唯子良憂，曰：「是國之災也，吾死無日矣。」


宣公十年

經

春，公如齊，公至自齊，齊人歸我濟西田。


夏，四月，丙辰，日有食之。己巳，齊侯元卒。齊崔氏出奔衛。公如齊。


五月，公至自齊。癸巳，陳夏徵舒弒其君平國。


六月，宋師伐滕。公孫歸父如齊。葬齊惠公。晉人、宋人、衛人、曹人，伐鄭。


秋，天王使王季子來聘。公孫歸父帥師伐邾，取繹。大水。季孫行父如齊。


冬，公孫歸父如齊。齊侯使國佐來聘。饑。楚子伐鄭。


傳

春，公如齊，齊侯以我服故，歸濟西之田。


夏，齊惠公卒，崔杼有寵於惠公，高、國畏其偪也。公卒而逐之，奔衛。書曰：「崔氏」，非其罪也，且告以族，不以名。凡諸侯之大夫違，告於諸侯曰：「某氏之守臣某，失守宗廟，敢告。」所有玉帛之使者則告，不然則否。公如齊奔喪。陳靈公與孔寧、儀行父，飲酒于夏氏。公謂行父曰：「徵舒似汝。」對曰：「亦似君。」徵舒病之。公出，自其廄射而殺之。二子奔楚。滕人恃晉而不事宋。


六月，宋師伐滕。鄭及楚平，諸侯之師伐鄭，取成而還。


秋，劉康公來報聘。師伐邾，取繹。季文子初聘于齊。


冬，子家如齊，伐邾故也。國武子來報聘。楚子伐鄭，晉士會救鄭，逐楚師于潁北，諸侯之師戍鄭。鄭子家卒。鄭人討幽公之亂，斲子家之棺而逐其族，改葬幽公，諡之曰靈。


宣公十一年

經

十有一年春王正月。


夏，楚子、陳侯、鄭伯，盟于辰陵。公孫歸父會齊人伐莒。


秋，晉侯會狄于欑函。


冬，十月，楚人殺陳夏徵舒。丁亥，楚子入陳，納公孫寧、儀行父于陳。


傳

十一年春，楚子伐鄭，及櫟，子良曰：「晉楚不務德而兵爭，與其來者可也。晉楚無信，我焉得有信。」乃從楚。


夏，楚盟于辰陵，陳鄭服也。楚左尹子重侵宋，王待諸郔。令尹蒍艾獵城沂，使封人慮事，以授司徒，量功命日，分財用，平板榦，稱畚築，程土物，議遠邇，略基趾，具餱糧，度有司，事三旬而成，不愆于素。晉郤成子求成于眾狄，眾狄疾赤狄之役，遂服于晉。


秋，會于欑函，眾狄服也。是行也，諸大夫欲召狄，郤成子曰：「吾聞之，非德莫如勤，非勤何以求人。能勤有繼，其從之也。詩曰：『文王既勤止。』文王猶勤，況寡德乎。」


冬，楚子為陳夏氏亂故，伐陳，謂陳人無動，將討於少西氏，遂入陳，殺夏徵舒，轘諸栗門，因縣陳。陳侯在晉，申叔時使於齊反，復命而退。王使讓之曰：「夏徵舒為不道，弒其君，寡人以諸侯討而戮之，諸侯縣公皆慶寡人，女獨不慶寡人，何故？」對曰：「猶可辭乎？」王曰：「可哉。」曰：「夏徵舒弒其君，其罪大矣。討而戮之，君之義也。抑人亦有言曰：『牽牛以蹊人之田，而奪之牛。』牽牛以蹊者，信有罪矣，而奪之牛，罰已重矣。諸侯之從也，曰：『討有罪也。』今縣陳，貪其富也。以討召諸侯，而以貪歸之，無乃不可乎？」王曰：「善哉，吾未之聞也。反之，可乎？」對曰：「吾儕小人，所謂取諸其懷而與之也。」乃復封陳，鄉取一人焉以歸，謂之夏州。故書曰：「楚子入陳，納公孫寧、儀行父于陳。」書有禮也。厲之役，鄭伯逃歸，自是楚未得志焉。鄭既受盟于辰陵，又徼事于晉。


宣公十二年

經


春，葬陳靈公。楚子圍鄭。


夏，六月，乙卯，晉荀林父帥師及楚子戰于邲，晉師敗績。


秋，七月。


冬，十有二月，戊寅，楚子滅蕭。晉人、宋人、衛人、曹人，同盟于清丘。宋師伐陳，衛人救陳。


傳


春，楚子圍鄭，旬有七日。鄭人卜行成不吉，卜臨于大宮，且巷出車，吉。國人大臨，守陴者皆哭。楚子退師，鄭人脩城，進復圍之。


三月，克之，入自皇門，至于逵路。鄭伯肉袒牽羊以逆，曰：「孤不天，不能事君，使君懷怒，以及敝邑，孤之罪也，敢不唯命是聽。其俘諸江南，以實海濱，亦唯命。其翦以賜諸侯，使臣妾之，亦唯命。若惠顧前好，徼福於厲、宣、桓、武，不泯其社稷，使改事君，夷于九縣，君之惠也，孤之願也，非所敢望也，敢布腹心，君實圖之。」左右曰：「不可許也，得國無赦。」王曰：「其君能下人，必能信用其民矣，庸可幾乎。」退三十里，而許之平。潘尪入盟，子良出質。


夏，六月，晉師救鄭，荀林父將中軍，先縠佐之，士會將上軍，郤克佐之，趙朔將下軍，欒書佐之，趙括、趙嬰齊為中軍大夫，鞏朔、韓穿為上軍大夫，荀首、趙同為下軍大夫，韓厥為司馬。及河，聞鄭既及楚平，桓子欲還，曰：「無及於鄭，而勦民，焉用之。楚歸而動，不後。」隨武子曰：「善。會聞用師觀釁而動，德、刑、政、事、典禮不易，不可敵也。不為是征。楚軍討鄭，怒其貳而哀其卑，叛而伐之，服而舍之，德刑成矣。伐叛，刑也；柔服，德也；二者立矣。昔歲入陳，今茲入鄭，民不罷勞，君無怨讟，政有經矣。荊尸而舉，商農工賈，不敗其業，而卒乘輯睦，事不奸矣。薦敖為宰，擇楚國之令典。軍行，右轅，左追蓐，前茅慮無，中權，後勁，百官象物而動，軍政不戒而備，能用典矣。其君之舉也，內姓選於親，外姓選於舊，舉不失德，賞不失勞，老有加惠，旅有施舍，君子小人，物有服章，貴有常尊，賤有等威，禮不逆矣。德立刑行，政成事時，典從禮順，若之何敵之？見可而進，知難而退，軍之善政也。兼弱攻昧，武之善經也。子姑整軍而經武乎？猶有弱而昧者，何必楚？」仲虺有言曰：「取亂侮亡，兼弱也。」汋曰：「於鑠王師，遵養時晦，耆昧也。」武曰：「無競惟烈，撫弱耆昧，以務烈所，可也。」彘子曰：「不可。晉所以霸，師武臣力也。今失諸侯，不可謂力；有敵而不從，不可謂武。由我失霸，不如死。且成師以出，聞敵彊而退，非夫也。命有軍師，而卒以非夫，唯群子能，我弗為也。」以中軍佐濟。知莊子曰：「此師殆哉。周易有之，在師之臨曰：『師出以律，否臧凶。』執事順成為臧，逆為否；眾散為弱，川壅為澤。有律以如己也，故曰律否臧。且律竭也，盈而以竭，夭且不整，所以凶也。不行謂之臨，有帥而不從，臨孰甚焉，此之謂矣。果遇必敗，彘子尸之，雖免而歸，必有大咎。」韓獻子謂桓子曰：「彘子以偏師陷，子罪大矣。子為元帥，師不用命，誰之罪也？失屬亡師，為罪已重，不如進也。事之不捷，惡有所分，與其專罪，六人同之，不猶愈乎？」師遂濟。楚子北師次於郔。沈尹將中軍，子重將左，子反將右，將飲馬于河而歸。聞晉師既濟，王欲還。嬖人伍參欲戰，令尹孫叔敖弗欲，曰：「昔歲入陳，今茲入鄭，不無事矣。戰而不捷，參之肉，其足食乎？」參曰：「若事之捷，孫叔為無謀矣。不捷，參之肉，將在晉軍，可得食乎？」令尹南轅反旆，伍參言於王曰：「晉之從政者新，未能行令，其佐先縠，剛愎不仁，未肯用命。其三帥者，專行不獲，聽而無上，眾誰適從。此行也，晉師必敗。且君而逃臣，若社稷何？」王病之，告令尹，改乘轅而北之，次于管以待之。晉師在敖鄗之間，鄭皇戌使如晉師曰：「鄭之從楚，社稷之故也，未有貳心。楚師驟勝而驕，其師老矣，而不設備，子擊之，鄭師為承，楚師必敗。」彘子曰：「敗楚服鄭，於此在矣，必許之。」欒武子曰：「楚自克庸以來，其君無日不討國人而訓之，于民生之不易，禍至之無日，戒懼之不可以怠。在軍，無日不討軍實而申儆之，于勝之不可保，紂之百克，而卒無後，訓之以若敖、蚡冒，篳路藍縷，以啟山林。箴之曰：『民生在勤，勤則不匱。』不可謂驕。先大夫子犯有言曰：『師直為壯，曲為老。』我則不德，而徼怨于楚，我曲楚直，不可謂老。其君之戎，分為二廣，廣有一卒，卒偏之兩。右廣初駕，數及日中，左則受之，以至于昏。內官序當其夜，以待不虞，不可謂無備。子良，鄭之良也；師叔，楚之崇也。師叔入盟，子良在楚，楚鄭親矣。來勸我戰，我克則來，不克遂往，以我卜也，鄭不可從。趙括、趙同曰：「率師以來，唯敵是求，克敵得屬，又何俟？必從彘子。」知季曰：「原屏，咎之徒也。」趙莊子曰：「欒伯，善哉！實其言，必長晉國。」楚少宰如晉師，曰：「寡君少遭閔凶，不能文。聞二先君之出入此行也，將鄭是訓定，豈敢求罪于晉？二三子無淹久。」隨季對曰：「昔平王命我先君文侯曰：『與鄭夾輔周室，毋廢王命。』今鄭不率，寡君使群臣問諸鄭，豈敢辱候人？敢拜君命之辱。」彘子以為諂，使趙括從而更之曰：「行人失辭，寡君使群臣遷大國之跡於鄭，曰：『無辟敵，群臣無所逃命。』」楚子又使求成于晉，晉人許之，盟有日矣。楚許伯御樂伯，攝叔為右，以致晉師。許伯曰：「吾聞致師者，御靡旌，摩壘而還。」樂伯曰：「吾聞致師者，左射以菆，代御執轡，御下兩馬，掉鞅而還。」攝叔曰：「吾聞致師者，右入壘，折馘，執俘而還。」皆行其所聞而復。晉人逐之，左右角之。樂伯左射馬而右射人，角不能進，矢一而已。麋興於前，射麋麗龜。晉鮑癸當其後，使攝叔奉麋獻焉，曰：「以歲之非時，獻禽之未至，敢膳諸從者。」鮑癸止之曰：「其左善射，其右有辭，君子也。」既免，晉魏錡求公族未得，而怒，欲敗晉師，請致師，弗許，請使，許之，遂往請戰而還。楚潘黨逐之，及熒澤，見六麋，射一麋以顧獻，曰：「子有軍事，獸人無乃不給於鮮，敢獻於從者。」叔黨命去之。趙旃求卿未得，且怒於失楚之致師者，請挑戰，弗許，請召盟，許之，與魏錡皆命而往。郤獻子曰：「二憾往矣，弗備必敗。」彘子曰：「鄭人勸戰，弗敢從也。楚人求成，弗能好也。師無成命，多備何為？」士季曰：「備之善，若二子怒楚，楚人乘我，喪師無日矣。不如備之。楚之無惡，除備而盟，何損於好？若以惡來，有備不敗。且雖諸侯相見，軍衛不徹，警也。」彘子不可。士季使鞏朔、韓穿帥七覆于敖前，故上軍不敗。趙嬰齊使其徒先具舟于河，故敗而先濟。潘黨既逐魏錡，趙旃夜至於楚軍，席於軍門之外，使其徒入之。楚子為乘廣三十乘，分為左右。右廣，雞鳴而駕，日中而說，左則受之，日入而說。許偃御右廣，養由基為右。彭名御左廣，屈蕩為右。乙卯，王乘左廣，以逐趙旃。趙旃棄車而走林，屈蕩搏之，得其甲裳。晉人懼二子之怒楚師也，使軘車逆之。潘黨望其塵，使騁而告曰：「晉師至矣。」楚人亦懼王之入晉軍也，遂出陳。孫叔曰：「進之，寧我薄人，無人薄我。詩云：『元戎十乘，以先啟行，先人也。』軍志曰：『先人有奪人之心，薄之也。』」遂疾進師，車馳卒奔，乘晉軍。桓子不知所為，鼓於軍中，曰：「先濟者有賞。」中軍下軍爭舟，舟中之指可掬也。晉師右移，上軍未動。工尹齊將右拒卒，以逐下軍。楚子使唐狡與蔡鳩居，告唐惠侯曰：「不穀不德而貪，以遇大敵，不穀之罪也。然楚不克，君之羞也，敢藉君靈，以濟楚師。」使潘黨率游闕四十乘，從唐侯以為左拒，以從上軍。駒伯曰：「待諸乎？」隨季曰：「楚師方壯，若萃於我，吾師必盡，不如收而去之，分謗生民，不亦可乎？殿其卒而退，不敗。」王見右廣，將從之乘，屈蕩尸之曰：「君以此始，亦必以終。」自是楚之乘廣先左。晉人或以廣隊，不能進，楚人惎之脫扃，少進，馬還，又惎之拔旆投衡，乃出。顧曰：「吾不如大國之數奔也。」趙旃以其良馬二，濟其兄與叔父，以他馬反。遇敵不能去，棄車而走林。逢大夫與其二子乘，謂其二子無顧。顧曰：「趙傁在後。」怒之，使下，指木曰：「尸女於是。」授趙旃綏以免。明日以表尸之，皆重獲在木下。楚熊負羈囚知罃，知莊子以其族反之，廚武子御。下軍之士多從之，每射，抽矢菆，納諸廚子之房。廚子怒曰：「非子之求，而蒲之愛，董澤之蒲，可勝既乎？」知季曰：「不以人子，吾子其可得乎？吾不可以苟射故也。」射連尹襄老，獲之，遂載其尸。射公子穀臣，囚之，以二者還。及昏，楚師軍於邲，晉之餘師不能軍，宵濟，亦終夜有聲。丙辰，楚重至於邲，遂次于衡雍。潘黨曰：「君盍築武軍，而收晉尸以為京觀？臣聞克敵，必示子孫，以無忘武功。」楚子曰：「非爾所知也。夫文，止戈為武。武王克商，作頌曰：『載戢干戈，載櫜弓矢，我求懿德，肆于時夏，允王保之。』又作武，其卒章曰：『耆定爾功。』其三曰：『鋪時繹思，我徂維求定。』其六曰：『綏萬邦，屢豐年。』夫武，禁暴、戢兵、保大、定功、安民、和眾、豐財者也，故使子孫無忘其章。今我使二國暴骨，暴矣；觀兵以威諸侯，兵不戢矣；暴而不戢，安能保大？猶有晉在，焉得定功？所違民欲猶多，民何安焉？無德而彊爭諸侯，何以和眾？利人之幾，而安人之亂，以為己榮，何以豐財？武有七德，我無一焉，何以示子孫？其為先君宮，告成事而已，武非吾功也。古者明王，伐不敬，取其鯨鯢而封之，以為大戮，於是乎有京觀，以懲淫慝。今罪無所，而民皆盡忠，以死君命，又何以為京觀乎？祀于河作先君宮，告成事而還。」


是役也，鄭石制，實入楚師，將以分鄭，而立公子魚臣。辛未，鄭殺僕叔及子服。君子曰：「史佚所謂毋怙亂者，謂是類也。詩曰：『亂離瘼矣，爰其適歸。』歸於怙亂者也夫。」鄭伯、許男，如楚。


秋，晉師歸，桓子請死，晉侯欲許之。士貞子諫曰：「不可。城濮之役，晉師三日穀，文公猶有憂色。左右曰：『有喜而憂，如有憂而喜乎？』公曰：『得臣猶在，憂未歇也。』困獸猶鬥，況國相乎？及楚殺子玉，公喜而後可知也，曰：『莫余毒也已。』是晉再克而楚再敗也。楚是以再世不競。今天或者大警晉也，而又殺林父以重楚勝，其無乃久不競乎？林父之事君也，進思盡忠，退思補過，社稷之衛也，若之何殺之？夫其敗也，如日月之食焉，何損於明？」晉侯使復其位。


冬，楚子伐蕭，宋華椒以蔡人救蕭。蕭人囚熊相宜僚及公子丙，王曰：「勿殺，吾退。」蕭人殺之。王怒，遂圍蕭，蕭潰。申公巫臣曰：「師人多寒，王巡三軍，拊而勉之，三軍之士，皆如挾纊。」遂傅于蕭。還無社與司馬卯言，號申叔展。叔展曰：「有麥麴乎？」曰：「無。」「有山鞠窮乎？」曰：「無。」「河魚腹疾奈何？」曰：「目于眢井而拯之。」「若為茅絰，哭井則已。」明日，蕭潰，申叔視其井，則茅絰存焉，號而出之。晉原縠、宋華椒、衛孔達、曹人，同盟于清丘，曰：「恤病討貳。」於是卿不書，不實其言也。宋為盟故，伐陳，衛人救之。孔達曰：「先君有約言焉，若大國討，我則死之。」


宣公十三年

經

十有三年春，齊師伐莒。


夏，楚子伐宋。


秋，螽。


冬，晉殺其大夫先縠。


傳

十三年春，齊師伐莒，莒恃晉而不事齊故也。


夏，楚子伐宋，以其救蕭也。君子曰：「清丘之盟，唯宋可以免焉。」


秋，赤狄伐晉，及清。先縠召之也。


冬，晉人討邲之敗，與清之師，歸罪於先縠而殺之，盡滅其族。君子曰：「惡之來也，己則取之，其先縠之謂乎？清丘之盟，晉以衛之救陳也，討焉，使人弗去，曰：『罪無所歸，將加而師。』孔達曰：『苟利社稷，請以我說。罪我之由，我則為政，而亢大國之討，將以誰任？我則死之。』」


宣公十四年

經

十有四年春，衛殺其大夫孔達。


夏，五月，壬申，曹伯壽卒。晉侯伐鄭。


秋，九月，楚子圍宋。葬曹文公。


冬，公孫歸父會齊侯于穀。


傳

十四年春，孔達縊而死，衛人以說于晉而免，遂告于諸侯曰：「寡君有不令之臣達，構我敝邑于大國，既伏其罪矣，敢告。」衛人以為成勞，復室其子，使復其位。


夏，晉侯伐鄭，為邲故也，告於諸侯，蒐焉而還。中行桓子之謀也，曰：「示之以整，使謀而來。」鄭人懼，使子張代子良于楚，鄭伯如楚，謀晉故也。鄭以子良為有禮，故召之。楚子使申舟聘于齊，曰：「無假道于宋。」亦使公子馮聘于晉，不假道于鄭。申舟以孟諸之役惡宋，曰：「鄭昭，宋聾，晉使不害，我則必死。」王曰：「殺女，我伐之。」見犀而行。及宋，宋人止之，華元曰：「過我而不假道，鄙我也。鄙我，亡也。殺其使者，必伐我。伐我，亦亡也。亡一也。」乃殺之。楚子聞之，投袂而起，屨及于窒皇，劍及于寢門之外，車及于蒲胥之市。


秋，九月，楚子圍宋。


冬，公孫歸父會齊侯于穀，見晏桓子，與之言魯樂。桓子告高宣子曰：「子家其亡乎，懷於魯矣。懷必貪，貪必謀人，謀人，人亦謀己，一國謀之，何以不亡？」孟獻子言於公曰：「臣聞小國之免於大國也，聘而獻物，於是有庭實旅百；朝而獻功，於是有容貌、采章、嘉淑，而有加貨。謀其不免也，誅而薦賄，則無及也。今楚在宋，君其圖之。」公說。


宣公十五年

經

十有五年春，公孫歸父會楚子于宋。


夏，五月，宋人及楚人平。


六月，癸卯，晉師滅赤狄潞氏，以潞子嬰兒歸。秦人伐晉。王札子殺召伯、毛伯。


秋，螽。仲孫蔑，會齊高固于無婁。初稅畝。


冬，蝝生，饑。


傳

十五年春，公孫歸父會楚子于宋。宋人使樂嬰齊告急于晉。晉侯欲救之，伯宗曰：「不可。古人有言曰：『雖鞭之長，不及馬腹。』天方授楚，未可與爭。雖晉之彊，能違天乎？諺曰：『高下在心，川澤納汙，山藪藏疾，瑾瑜匿瑕，國君含垢，天之道也。』君其待之。」乃止。使解揚如宋，使無降楚，曰：「晉師悉起，將至矣。」鄭人囚而獻諸楚，楚子厚賂之，使反其言，不許，三而許之。登諸樓車，使呼宋而告之，遂致其君命。楚子將殺之，使與之言曰：「爾既許不穀，而反之，何故？非我無信，女則棄之，速即爾刑。」對曰：「臣聞之，君能制命為義，臣能承命為信。信載義而行之為利，謀不失利，以衛社稷，民之主也。義無二信，信無二命。君之賂臣，不知命也。受命以出，有死無霣，又可賂乎？臣之許君，以成命也，死而成命，臣之祿也。寡君有信臣，下臣獲考，死又何求？」楚子舍之以歸。


夏，五月，楚師將去宋，申犀稽首於王之馬前，曰：「毋畏知死，而不敢廢王命，王棄言焉。」王不能荅。申叔時僕曰：「築室反耕者，宋必聽命。」從之，宋人懼，使華元夜入楚師，登子反之床，起之曰：「寡君使元以病告，曰：『敝邑易子而食，析骸以爨，雖然，城下之盟，有以國斃，不能從也。去我三十里，唯命是聽。』」子反懼，與之盟，而告王，退三十里。宋及楚平，華元為質，盟曰：「我無爾詐，爾無我虞。」潞子嬰兒之夫人，晉景公之姊也，酆舒為政而殺之，又傷潞子之目。晉侯將伐之，諸大夫皆曰：「不可，酆舒有三雋才，不如待後之人。」伯宗曰：「必伐之。狄有五罪：雋才雖多，何補焉？不祀，一也；耆酒，二也；棄仲章而奪黎氏地，三也；虐我伯姬，四也；傷其君目，五也。怙其雋才，而不以茂德，茲益罪也。後之人，或者將敬奉德義，以事神人，而申固其命。若之何待之？不討有罪，曰：『將待後。』後有辭而討焉，毋乃不可乎？夫恃才與眾，亡之道也，商紂由之故滅。天反時為災，地反物為妖，民反德為亂，亂則妖災生，故文反正為乏，盡在狄矣。」晉侯從之。


六月，癸卯，晉荀林父敗赤狄于曲梁，辛亥，滅潞，酆舒奔衛，衛人歸諸晉，晉人殺之。王孫蘇與召氏、毛氏，爭政，使王子捷殺召戴公及毛伯衛，卒立召襄。


秋，七月，秦桓公伐晉，次于輔氏。壬午，晉侯治兵于稷，以略狄土，立黎侯而還。及雒，魏顆敗秦師于輔氏，獲杜回，秦之力人也。初，魏武子有嬖妾，無子，武子疾，命顆曰：「必嫁是，疾病則曰：『必以為殉。』」及卒，顆嫁之，曰：「疾病則亂，吾從其治也。」及輔氏之役，顆見老人，結草以亢杜回，杜回躓而顛，故獲之。夜夢之曰：「余，而所嫁婦人之父也。爾用先人之治命，余是以報。」


晉侯賞桓子狄臣千室，亦賞士伯以瓜衍之縣，曰：「吾獲狄土，子之功也。微子，吾喪伯氏矣。」羊舌職說是賞也，曰：「周書所謂庸庸祗祗者，謂此物也夫。士伯庸中行伯，君信之，亦庸士伯，此之謂明德矣。文王所以造周，不是過也。故詩曰：『陳錫哉周，能施也。』率是道也，其何不濟！」晉侯使趙同，獻狄俘于周，不敬，劉康公曰：「不及十年，原叔必有大咎，天奪之魄矣。」


初，稅畝，非禮也，穀出不過藉，以豐財也。


冬，蝝生，饑，幸之也。


宣公十六年

經

十有六年春王正月，晉人滅赤狄甲氏及留吁。


夏，成周宣榭火。


秋，郯伯姬來歸。


冬，大有年。


傳

十六年春，晉士會帥師滅赤狄甲氏及留吁、鐸辰。


三月，獻狄俘晉侯，請于王，戊申，以黻冕命士會將中軍，且為大傅。於是晉國之盜，逃奔于秦。羊舌職曰：「吾聞之，禹稱善人，不善人遠，此之謂也。夫詩曰：『戰戰兢兢，如臨深淵，如履薄冰。』善人在上也，善人在上，則國無幸民。諺曰：『民之多幸，國之不幸也。』是無善人之謂也。」


夏，成周宣榭火，人火之也。凡火，人火曰火，天火曰災。


秋，郯伯姬來歸，出也。為毛召之難故，王室復亂。王孫蘇奔晉，晉人復之。


冬，晉侯使士會平王室。定王享之，原襄公相禮，殽烝。武子私問其故，王聞之，召武子曰：「季氏，而弗聞乎？王享有體薦，晏有折俎，公當享，卿當宴，王室之禮也。」武子歸而講求典禮，以脩晉國之法。


宣公十七年

經

十有七年春王正月，庚子，許男錫我卒。丁未，蔡侯申卒。


夏，葬許昭公，葬蔡文公。


六月，癸卯，日有食之。己未，公會晉侯、衛侯、曹伯、邾子，同盟于斷道。


秋，公至自會。


冬，十有一月，壬午，公弟叔肸卒。


傳

十七年春，晉侯使郤克徵會于齊。齊頃公帷婦人使觀之，郤子登，婦人笑於房。獻子怒，出而誓曰：「所不此報，無能涉河。」獻子先歸，使欒京廬待命于齊，曰：「不得齊事，無復命矣。」郤子至，請伐齊，晉侯弗許，請以其私屬，又弗許。齊侯使高固、晏弱、蔡朝、南郭偃，會，及斂盂。高固逃歸。


夏，會于斷道，討貳也。盟于卷楚，辭齊人。晉人執晏弱于野王，執蔡朝于原，執南郭偃于溫。苗賁皇使，見晏桓子，歸言於晉侯曰：「夫晏子何罪？昔者諸侯事吾先君，皆如不逮，舉言群臣不信，諸侯皆有貳志。齊君恐不得禮，故不出，而使四子來。左右或沮之曰：『君不出，必執吾使。』故高子及斂盂而逃。夫三子者曰：『若絕君好，寧歸死焉。』為是犯難而來。吾若善逆彼，以懷來者，吾又執之，以信齊沮，吾不既過矣乎？過而不改，而又久之，以成其悔，何利之有焉？使反者得辭，而害來者，以懼諸侯，將焉用之？」晉人緩之，逸。


秋，八月，晉師還。范武子將老，召文子曰：「燮乎，吾聞之，喜怒以類者鮮，易者實多。詩曰：『君子如怒，亂庶遄沮。君子如祉，亂庶遄已。』君子之喜怒，以已亂也。弗已者，必益之。郤子其或者欲已亂于齊乎？不然，余懼其益之也。余將老，使郤子逞其志，庶有豸乎？爾從二三子，唯敬。」乃請老，郤獻子為政。


冬，公弟叔肸卒，公母弟也。凡大子之母弟，公在曰公子，不在曰弟。凡稱弟，皆母弟也。


宣公十八年

經

十有八年春，晉侯、衛世子臧，伐齊。公伐杞。


夏，四月。


秋，七月，邾人戕鄫子于鄫。甲戌，楚子旅卒。公孫歸父如晉。


冬，十月，壬戌，公薨于路寢，歸父還自晉，至笙，遂奔齊。


傳

十八年春，晉侯、衛大子臧，伐齊，至于陽穀。齊侯會晉侯盟于繒，以公子彊為質于晉。晉師還，蔡朝、南郭偃，逃歸。


夏，公使如楚乞師，欲以伐齊。


秋，邾人戕鄫子于鄫。凡自虐其君曰弒，自外曰戕。楚莊王卒，楚師不出。既而用晉師，楚於是乎有蜀之役。公孫歸父以襄仲之立公也，有寵，欲去三桓，以張公室，與公謀而聘于晉，欲以晉人去之。


冬，公薨。季文子言於朝曰：「使我殺適立庶，以失大援者，仲也夫。」臧宣叔怒曰：「當其時，不能治也，後之人何罪？子欲去之，許請去之。」遂逐東門氏。子家還及笙，壇帷，復命於介。既復命，袒括髮，即位哭，三踊而出，遂奔齊。書曰：「歸父還自晉。」善之也。

成公元年

經

元年春。王正月。公即位。


二月。辛酉。葬我君宣公。無冰。


三月。作丘甲。


夏。臧孫許。及晉侯。盟于赤棘。


秋。王師敗績于茅戎。


冬。十月。


傳

元年春。晉侯使瑕嘉平戎于王。單襄公如晉拜成。劉康公徼戎。將遂伐之。叔服曰。背盟而欺大國。此必敗。背盟不祥。欺大國不義。神人弗助。將何以勝。不聽。遂伐茅戎。


三月。癸未。敗績于徐吾氏。為齊難故。作丘甲。聞齊將出楚師。


夏。盟于赤棘。


秋。王人來告敗。


冬。臧宣叔令脩賦繕完。具守備。曰。齊楚結好。我新與晉盟。晉楚爭盟。齊師必至。雖晉人伐齊。楚必救之。是齊楚同我也。知難而有備。乃可以逞。


成公二年

經

二年春。齊侯伐我北鄙。


夏。四月。丙戌。衛孫良夫帥師。及齊師戰于新築。衛師敗績。


六月。癸酉。季孫行父。臧孫許。叔孫僑如。公孫嬰齊。帥師會晉郤克。衛孫良夫。曹公子首。及齊侯戰于鞍。齊師敗績。


秋。七月。齊侯使國佐如師。己酉。及國佐盟于袁婁。


八月。壬午。宋公鮑卒。庚寅。衛侯速卒。取汶陽田。


冬。楚師。鄭師。侵衛。


十有一月。公會楚公子嬰齊于蜀。丙申。公及楚人。秦人。宋人。陳人。衛人。鄭人。齊人。曹人。邾人。薛人。鄫人。盟于蜀。


傳

二年春。齊侯伐我北鄙。圍龍。頃公之嬖人盧蒲就魁。門焉。龍人囚之。齊侯曰。勿殺。吾與而盟。無入而封。弗聽。殺而膊諸城上。齊侯親鼓。士陵城。三日。取龍。遂南侵。及巢丘。衛侯使孫良夫。石稷。甯相。向禽。將侵齊。與齊師遇。石子欲還。孫子曰。不可。以師伐人。遇其師而還。將謂君何。若知不能。則如無出。今既遇矣。不如戰也。


夏。有。石成子曰。師敗矣。子不少須。眾懼盡。子喪師徒。何以復命。皆不對。又曰。子國卿也。隕子。辱矣。子以眾退。我此乃止。且告車來甚眾。齊師乃止。次于鞫居。新築人仲叔于奚救孫桓子。桓子是以免。既。衛人賞之以邑。辭。請曲縣繁纓以朝。許之。仲尼聞之曰。惜也。不如多與之邑。唯器與名。不可以假人。君之所司也。名以出信。信以守器。器以藏禮。禮以行義。義以生利。利以平民。政之大節也。若以假人。與人政也。政亡。則國家從之。弗可止也已。孫桓子還於新築。不入。遂如晉乞師。臧宣叔亦如晉乞師。皆主郤獻子。晉侯許之七百乘。郤子曰。此城濮之賦也。有先君之明。與先大夫之肅。故捷。克於先大夫。無能為役。請八百乘。許之。郤克將中軍。士燮將上軍。欒書將下軍。韓厥為司馬。以救魯衛。臧宣叔逆晉師。且道之。季文子帥師會之。及衛地。韓獻子將斬人。郤獻子馳將救之。至。則既斬之矣。郤子使速以徇。告其僕曰。吾以分謗也。師從齊師于莘。


六月。壬申。師至于靡笄之下。齊侯使請戰。曰。子以君師。辱於敝邑。不腆敝賦。詰朝請見。對曰。晉與魯衛。兄弟也。來告曰。大國朝夕釋憾於敝邑之地。寡君不忍。使群臣請於大國。無令輿師。淹於君地。能進不能退。君無所辱命。齊侯曰。大夫之許。寡人之願也。若其不許。亦將見也。齊高固入晉師。桀石以投人。禽之。而乘其車。繫桑本焉。以徇齊壘。曰。欲勇者。賈余餘勇。癸酉。師陳于鞍。邴夏御齊侯。逢丑父為右。晉解張御郤克。鄭丘緩為右。齊侯曰。余姑翦滅此而朝食。不介馬而馳之。郤克傷於矢。流血及屨。未絕鼓音。曰。余病矣。張侯曰。自始合。而矢貫余手及肘。余折以御。左輪朱殷。豈敢言病。吾子忍之。緩曰。自始合。苟有險。余必下推車。子豈識之。然子病矣。張侯曰。師之耳目。在吾旗鼓。進退從之。此車。一人殿之。可以集事。若之何其以病。敗君之大事也。擐甲執兵。固即死也。病未及死。吾子勉之。左并轡。右援枹而鼓。馬逸不能止。師從之。齊師敗績。逐之。三周華不注。韓厥夢子輿謂己曰。且辟左右。故中御而從齊侯。邴夏曰。射其御者。君子也。公曰。謂之君子而射之。非禮也。射其左。越于車下。射其右。斃于車中。綦毋張喪車。從韓厥曰。請寓乘。從左右。皆肘之。使立於後。韓厥俛定其右。逢丑父與公易位。將及華泉。驂絓於木而止。丑父寢於轏中。蛇出於其下。以肱擊之。傷而匿之。故不能推車而及。韓厥執縶馬前。再拜稽首。奉觴加璧以進。曰。寡君使群臣為魯衛請。曰。無令輿師。陷入君地。下臣不幸。屬當戎行。無所逃隱。且懼奔辟。而忝兩君。臣辱戎士。敢告不敏。攝官承乏。丑父使公下如華泉取飲。鄭周父御佐車。宛茷為右。載齊侯以免。韓厥獻丑父。郤獻子將戮之。呼曰。自今無有代其君任患者。有一於此。將為戮乎。郤子曰。人不難以死免其君。我戮之不祥。赦之以勸事君者。乃免之。齊侯免。求丑父。三入三出。每出齊師以帥退。入于狄卒。狄卒皆抽戈楯冒之以入于衛師。衛師免之。遂自徐關入。齊侯見保者曰勉之。齊師敗矣。辟女子。女子曰。君免乎。曰。免矣。曰。銳司徒免乎。曰。免矣。曰。苟君與吾父免矣。可若何。乃奔。齊侯以為有禮。既而問之。辟司徒之妻也。予之石窌。晉師從齊師。入自丘。輿擊馬陘。齊侯使賓媚人。賂以紀甗。玉磬。與地。不可。則聽客之所為。賓媚人致賂。晉人不可。曰。必以蕭同叔子為質。而使齊之封內。盡東其畝。對曰。蕭同叔子非他。寡君之母也。若以匹敵。則亦晉君之母也。吾子布大命於諸侯。而曰必質其母以為信。其若王命何。且是以不孝令也。詩曰。孝子不匱。永錫爾類。若以不孝令於諸侯。其無乃非德類也乎。先王疆理天下。物土之宜而布其利。故詩曰。我疆我理。南東其畝。今吾子疆理諸侯。而曰盡東其畝而已。唯吾子戎車是利。無顧土宜。其無乃非先王之命也乎。反先王則不義。何以為盟主。其晉實有闕。四王之王也。樹德而濟同欲焉。五伯之霸也。勤而撫之。以役王命。今吾子求合諸侯。以逞無疆之欲。詩曰。布政優優。百祿是遒。子實不優。而棄百祿。諸侯何害焉。不然。寡君之命使臣。則有辭矣。曰。子以君師辱於敝邑。不腆敝賦。以犒從者。畏君之震。師徒橈敗。吾子惠徼齊國之福。不泯其社稷。使繼舊好。唯是先君之敝器土地不敢愛。子又不許。請收合餘燼。背城借一。敝邑之幸。亦云從也。況其不幸。敢不唯命是聽。魯衛諫曰。齊疾我矣。其死亡者。皆親暱也。子若不許。讎我必甚。唯子則又何求。子得其國寶。我亦得地而紓於難。其榮多矣。齊晉亦唯天所授。豈必晉。晉人許之。對曰。群臣帥賦輿。以為魯衛請。若苟有以藉口。而復於寡君。君之惠也。敢不唯命是聽。禽鄭自師逆公。


秋。七月。晉師及齊國佐盟于爰婁。使齊人歸我汶陽之田。公會晉師于上鄍。三帥先路三命之服。司馬。司空。輿帥。候正。亞旅。皆受一命之服。


八月。宋文公卒。始厚葬。用蜃炭。益車馬。始用殉。重器備。槨有四阿。棺有翰檜。君子謂華元。樂舉。於是乎不臣。臣。治煩去惑者也。是以伏死而爭。今二子者。君生則縱其惑。死又益其侈。是棄君於惡也。何臣之為。


九月。衛穆公卒。晉二子自役弔焉。哭於大門之外。衛人逆之。婦人哭於門內。送亦如之。遂常以葬。楚之討陳夏氏也。莊王欲納夏姬。申公巫臣曰。不可。君召諸侯。以討罪也。今納夏姬。貪其色也。貪色為淫。淫為大罰。周書曰。明德慎罰。文王所以造周也。明德。務崇之之謂也。慎罰。務去之之謂也。若興諸侯。以取大罰。非慎之也。君其圖之。王乃止。子反欲取之。巫臣曰。是不祥人也。是夭子蠻。殺御叔。弒靈侯。戮夏南。出孔儀。喪陳國。何不祥如是。人生實難。其有不獲死乎。天下多美婦人。何必是。子反乃止。王以予連尹襄老。襄老死於邲。不獲其尸。其子黑要烝焉。巫臣使道焉。曰。歸。吾聘女。又使自鄭召之。曰。尸可得也。必來逆之。姬以告王。王問諸屈巫。對曰。其信。知罃之父。成公之嬖也。而中行伯之季弟也。新佐中軍。而善鄭皇戌。甚愛此子。其必因鄭而歸王子。與襄老之尸。以求之。鄭人懼於邲之役。而欲求媚於晉。其必許之。王遣夏姬歸。將行。謂送者曰。不得尸。吾不反矣。巫臣聘諸鄭。鄭伯許之。及共王即位。將為陽橋之役。使屈巫聘於齊。且告師期。巫臣盡室以行。申叔跪從其父將適郢。遇之。曰。異哉。夫子有三軍之懼。而又有桑中之喜。宜將竊妻以逃者也。及鄭。使介反幣。而以夏姬行。將奔齊。齊師新敗。曰。吾不處不勝之國。遂奔晉。而因郤至。以臣於晉。晉人使為邢大夫。子反請以重幣錮之。王曰。止。其自為謀也則過矣。其為吾先君謀也則忠。忠。社稷之固也。所蓋多矣。且彼若能利國家。雖重幣。晉將可乎。若無益於晉。晉將棄之。何勞錮焉。晉師歸。范文子後入。武子曰。無為吾望爾也乎。對曰。師有功。國人喜以逆之。先入。必屬耳目焉。是代帥受名也。故不敢。武子曰。吾知免矣。郤伯見公曰。子之力也夫。對曰。君之訓也。二三子之力也。臣何力之有焉。范叔見。勞之如郤伯。對曰。庚所命也。克之制也。燮何力之有焉。欒伯見。公亦如之。對曰。燮之詔也。士用命也。書何力之有焉。宣公使求好于楚。莊王卒。宣公薨。不克作好。公即位。受盟于晉。會晉伐齊。衛人不行使于楚。而亦受盟于晉。從於伐齊。故楚令尹子重為陽橋之役以救齊。將起師。子重曰。君弱。群臣不如先大夫。師眾而後可。詩曰。濟濟多士。文王以寧。夫文王猶用眾。況吾儕乎。且先君莊王屬之曰。無德以及遠方。莫如惠恤其民而善用之。乃大戶。已責。逮鰥。救乏。赦罪。悉師。王卒盡行。彭名御戎。蔡景公為左。許靈公為右。二君弱。皆強冠之。


冬。楚師侵衛。遂侵我師于蜀。使臧孫往。辭曰。楚遠而久。固將退矣。無功而受名。臣不敢。楚侵及陽橋。孟孫請往賂之。以執斲執鍼織紝。皆百人。公衡為質。以請盟。楚人許平。


十一月。公及楚公子嬰齊。蔡侯。許男。秦右大夫說。宋華元。陳公孫寧。衛孫良夫。鄭公子去疾。及齊國之大夫。盟于蜀。卿不書匱盟也。於是乎畏晉而竊與楚盟。故曰匱盟。蔡侯許男不書。乘楚車也。謂之失位。君子曰。位其不可不慎也乎。蔡許之君。一失其位。不得列於諸侯。況其下乎。詩曰。不解于位。民之攸塈。其是之謂矣。楚師及宋。公衡逃歸。臧宣叔曰。衡父不忍數年之不宴。以棄魯國。國將若之何。誰居。後之人必有任是夫。國棄矣。是行也。晉辟楚。畏其眾也。君子曰。眾之不可已也。大夫為政。猶以眾克。況明君而善用其眾乎。大誓所謂商兆民離。周十人同者。眾也。晉侯使鞏朔獻齊捷于周。王弗見。使單襄公辭焉。曰。蠻夷戎狄。不式王命。淫湎毀常。王命伐之。則有獻捷。王親受而勞之。所以懲不敬。勸有功也。兄弟甥舅。侵敗王略。王命伐之。告事而已。不獻其功。所以敬親暱。禁淫慝也。今叔父克遂有功于齊。而不使命卿鎮撫王室。所使來撫余一人。而鞏伯實來。未有職司於王室。又奸先王之禮。余雖欲於鞏伯。其敢廢舊典以忝叔父。夫齊。甥舅之國也。而大師之後也。寧不亦淫從其欲。以怒叔父。抑豈不可諫誨。士莊伯不能對。王使委於三吏。禮之如侯伯克敵。使大夫告慶之禮。降於卿禮一等。王以鞏伯宴。而私賄之。使相告之曰。非禮也。勿籍。


成公三年

經

三年春。王正月。公會晉侯。宋公。衛侯。曹伯。伐鄭。辛亥。葬衛穆公。


二月。公至自伐鄭。甲子。新宮災。三日哭。乙亥。葬宋文公。


夏。公如晉。鄭公子去疾帥師伐許。公至自晉。


秋。叔孫僑如帥師圍棘。大雩。晉郤克。衛孫良夫。伐廧咎如。


冬。十有一月。晉侯使荀庚來聘。衛侯使孫良夫來聘。丙午。及荀庚盟。丁未。及孫良夫盟。鄭伐許。


傳

三年春。諸侯伐鄭。次于伯牛。討邲之役也。遂東侵鄭。鄭公子偃帥師禦之。使東鄙覆諸鄤。敗諸丘輿。皇戌如楚獻捷。


夏。公如晉拜汶陽之田。許恃楚而不事鄭。鄭子良伐許。晉人歸楚公子穀臣。與連尹襄老之尸于楚。以求知罃。於是荀首佐中軍矣。故楚人許之。王送知罃。曰。子其怨我乎。對曰。二國治戎。臣不才。不勝其任。以為俘馘。執事不以釁鼓。使歸即戮。君之惠也。臣實不才。又誰敢怨。王曰。然則德我乎。對曰。二國圖其社稷。而求紓其民。各懲其忿。以相宥也。兩釋纍囚。以成其好。二國有好。臣不與及。其誰敢德。王曰。子歸何以報我。對曰。臣不任受怨。君亦不任受德。無怨無德。不知所報。王曰。雖然。必告不穀。對曰。以君之靈。纍臣得歸骨於晉。寡君之以為戮。死且不朽。若從君之惠而免之。以賜君之外臣首。首其請於寡君。而以戮於宗。亦死且不朽。若不獲命。而使嗣宗職。次及於事。而帥偏師以脩封疆。雖遇執事。其弗敢違。其竭力致死。無有二心。以盡臣禮。所以報也。王曰。晉未可與爭。重為之禮而歸之。


秋。叔孫僑如圍棘。取汶陽之田。棘不服。故圍之。晉郤克。衛孫良夫。伐廧咎如。討赤狄之餘焉。廧咎如潰。上失民也。


冬。十一月。晉侯使荀庚來聘。且尋盟。衛侯使孫良夫來聘。且尋盟。公問諸臧宣叔曰。中行伯之於晉也。其位在三。孫子之於衛也。位為上卿。將誰先。對曰。次國之上卿。當大國之中。中當其下。下當其上大夫。小國之上卿。當大國之下卿。中當其上大夫。下當其下大夫。上下如是。古之制也。衛在晉。不得為次國。晉為盟主。其將先之。丙午。盟晉。丁未。盟衛。禮也。


十二月。甲戌。晉作六軍。韓厥。趙括。鞏朔。韓穿。荀騅。趙旃。皆為卿。賞鞍之功也。齊侯朝于晉。將授玉。郤克趨進曰。此行也。君為婦人之笑辱也。寡君未之敢任。晉侯享齊侯。齊侯視韓厥。韓厥曰。君知厥也乎。齊侯曰。服改矣。韓厥登舉爵曰。臣之不敢愛死。為兩君之在此堂也。荀罃之在楚也。鄭賈人有將窴諸褚中以出。既謀之。未行。而楚人歸之。賈人如晉。荀罃善視之。如實出已。賈人曰。吾無其功。敢有其實乎。吾小人。不可以厚誣君子。遂適齊。


成公四年

經

四年春。宋公使華元來聘。


三月。壬申。鄭伯堅卒。杞伯來朝。


夏。四月。甲寅。臧孫許卒。公如晉。葬鄭襄公。


秋。公至自晉。


冬。城鄆。鄭伯伐許。


傳

四年春。宋華元來聘。通嗣君也。杞伯來朝。歸叔姬故也。


夏。公如晉。晉侯見公不敬。季文子曰。晉侯必不免。詩曰。敬之敬之。天惟顯思。命不易哉。夫晉侯之命。在諸侯矣。可不敬乎。


秋。公至自晉。欲求成于楚。而叛晉。季文子曰。不可。晉雖無道。未可叛也。國大臣睦。而邇於我。諸侯聽焉。未可以貳。史佚之志有之曰。非我族類。其心必異。楚雖大。非吾族也。其肯字我乎。公乃止。


冬。十一月。鄭公孫申帥師疆許田。許人敗諸展陂。鄭伯伐許。取鉏任泠敦之田。晉欒書將中軍。荀首佐之。士燮佐上軍。以救許。伐鄭。取汜祭。楚子反救鄭。鄭伯與許男訟焉。皇戌攝鄭伯之辭。子反不能決也。曰。君若辱在寡君。寡君與其二三臣。共聽兩君之所欲。成其可知也。不然。側不足以知二國之成。晉趙嬰通于趙莊姬。


成公五年

經

五年春。王正月。杞叔姬來歸。仲孫蔑如宋。


夏。叔孫僑如會晉荀首于穀。梁山崩。


秋。大水。


冬。十有一月。己酉。天王崩。


十有二月。己丑。公會晉侯。齊侯。宋公。衛侯。鄭伯。曹伯。邾子。杞伯。同盟于蟲牢。


傳

五年春。原屏放諸齊。嬰曰。我在。故欒氏不作。我亡。吾二昆其憂哉。且人各有能有不能。舍我何害。弗聽。嬰夢天使謂己祭余。余福女。使問諸士貞伯。貞伯曰。不識也。既而告其人曰。神福仁而禍淫。淫而無罰。福也。祭其得亡乎。祭之之明日而亡。孟獻子如宋。報華元也。


夏。晉荀首如齊逆女。故宣伯餫諸穀。梁山崩。晉侯以傳召伯宗伯。宗辟重。曰。辟傳。重人曰。待我。不如捷之速也。問其所。曰。絳人也。問絳事焉。曰。梁山崩。將召伯宗謀之。問將若之何。曰。山有朽壤而崩。可若何。國主山川。故山崩川竭。君為之不舉。降服。乘縵。徹樂。出次。祝幣。史辭。以禮焉。其如此而已。雖伯宗。若之何。伯宗請見之。不可。遂以告而從之。許靈公愬鄭伯于楚。


六月。鄭悼公如楚訟。不勝。楚人執皇戌及子國。故鄭伯歸。使公子偃請成于晉。


秋。八月。鄭伯及晉趙同盟于垂棘宋公子圍龜為質于楚而歸。華元享之。請鼓譟以出。鼓譟以復入。曰。習攻華氏。宋公殺之。


冬。同盟于蟲牢。鄭服也。諸侯謀復會。宋公使向為人辭以子靈之難。


十一月。己酉。定王崩。


成公六年

經

六年春。王正月。公至自會。


二月。辛巳。立武宮。取鄟。衛孫良夫帥師侵宋。


夏。六月。邾子來朝。公孫嬰齊如晉。壬申。鄭伯費卒。


秋。仲孫蔑。叔孫僑如。帥師侵宋。楚公子嬰齊帥師伐鄭。


冬。季孫行父如晉。晉欒書帥師救鄭。


傳

六年春。鄭伯如晉拜成。子游相。授玉于東楹之東。士貞伯曰。鄭伯其死乎。自棄也已。視流而行速。不安其位。宜不能久。


二月。季文子以鞍之功立武宮。非禮也。聽於人以救其難。不可以立武。立武由己。非由人也。取鄟。言易也。


三月。晉伯宗。夏陽說。衛孫良夫。甯相。鄭人。伊雒之戎。陸渾。蠻氏。侵宋。以其辭會也。師于鍼。衛人不保。說欲襲衛。曰。雖不可入。多俘而歸。有罪不及死。伯宗曰。不可。衛唯信晉。故師在其郊。而不設備。若襲之。是棄信也。雖多衛俘而晉無信。何以求諸侯。乃止。師還。衛人登陴。晉人謀去故絳。諸大夫皆曰。必居郇瑕氏之地。沃饒而近盬。國利君樂。不可失也。韓獻子將新中軍。且為僕大夫。公揖而入。獻子從公立於寢庭。謂獻子曰。何如。對曰。不可。郇瑕氏土薄水淺。其惡易覯。易覯則民愁。民愁則墊隘。於是乎有沈溺重膇之疾。不如新田。土厚水深。居之不疾。有汾澮以流其惡。且民從教。十世之利也。夫山澤林盬。國之寶也。國饒。則民驕佚。近寶。公室乃貧。不可謂樂。公說。從之。


夏。四月。丁丑。晉遷于新田。


六月。鄭悼公卒。子叔聲伯如晉。命伐宋。秋。孟獻子。叔孫宣伯。侵宋。晉命也。楚子重伐鄭。鄭從晉故也。


冬。季文子如晉。賀遷也。晉欒書救鄭。與楚師遇於繞角。楚師還。晉師遂侵蔡。楚公子申。公子成。以申息之師救蔡。禦諸桑隧。趙同。趙括。欲戰。請於武子。武子將許之。知莊子。范文子。韓獻子。諫曰。不可。吾來救鄭。楚師去我。吾遂至於此。是遷戮也。戮而不已。又怒楚師。戰必不克。雖克不令。成師以出。而敗楚之二縣。何榮之有焉。若不能敗。為辱已甚。不如還也。乃遂還。於是軍師之欲戰者眾。或謂欒武子曰。聖人與眾同欲。是以濟事。子盍從眾。子為大政。將酌於民者也。子之佐十一人。其不欲戰者。三人而已。欲戰者可謂眾矣。商書曰。三人占。從二人。眾故也。武子曰。善鈞從眾。夫善。眾之主也。三卿為主。可謂眾矣。從之。不亦可乎。


成公七年

經

七年春。王正月。鼷鼠食郊牛角。改卜牛。鼷鼠又食其角。乃免牛。吳伐郯。


夏。五月。曹伯來朝。不郊猶三望。


秋。楚公子嬰齊帥師伐鄭。公會晉侯。齊侯。宋公。衛侯。曹伯。莒子。邾子。杞伯。救鄭。


八月。戊辰。同盟于馬陵。公至自會。吳入州來。


冬。大雩。衛孫林父出奔晉。


傳

七年春。吳伐郯。郯成。季文子曰。中國不振旅。蠻夷入伐。而莫之或恤。無弔者也。夫。詩曰。不弔昊天。亂靡有定。其此之謂乎。有上不弔。其誰不受亂。吾亡無日矣。君子曰。知懼如是。斯不亡矣。鄭子良相成公以如晉見。且拜師。


夏。曹宣公來朝。


秋。楚子重伐鄭。師于氾。諸侯救鄭。鄭共仲。侯羽。軍楚師。囚鄖公鍾儀。獻諸晉。


八月。同盟于馬陵。尋蟲牢之盟。且莒服故也。晉人以鍾儀歸。囚諸軍府。楚圍宋之役。師還。子重請取於申呂。以為賞田。王許之。申公巫臣曰。不可。此申呂所以邑也。是以為賦。以御北方。若取之。是無申呂也。晉鄭必至于漢。王乃止。子重是以怨巫臣。子反欲取夏姬。巫臣止之。遂取以行。子反亦怨之。及共王即位。子重。子反。殺巫臣之族子閻。子蕩。及清尹弗忌。及襄老之子黑要。而分其室。子重取子閻之室。使沈尹。與王子罷。分子蕩之室。子反取黑要。與清尹之室。巫臣自晉遺二子書曰。爾以讒慝貪惏事君。而多殺不辜。余必使爾罷於奔命以死。巫臣請使於吳。晉侯許之。吳子壽夢說之。乃通吳于晉。以兩之一卒適吳。舍偏兩之一焉。與其射御。教吳乘車。教之戰陳。教之叛楚。寘其子狐庸焉。使為行人於吳。吳始伐楚。伐巢。伐徐。子重奔命。馬陵之會。吳入州來。子重自鄭奔命。子重。子反。於是乎一歲七奔命。蠻夷屬於楚者。吳盡取之。是以始大。通吳於上國。衛定公惡孫林父。冬。孫林父出奔晉。衛侯如晉。晉反戚焉。


成公八年

經

八年春。晉侯使韓穿來言汶陽之田。歸之于齊。晉欒書帥師侵蔡。公孫嬰齊如莒。宋公使華元來聘。


夏。宋公使公孫壽來納幣。晉殺其大夫趙同。趙括。


秋。七月。天子使召伯來賜公命。


冬。十月。癸卯。杞叔姬卒。晉侯使士燮來聘。叔孫僑如會晉士燮。齊人。邾人。伐剡。衛人來媵。


傳

八年春。晉侯使韓穿來言汶陽之田。歸之于齊。季文子餞之。私焉。曰。大國制義。以為盟主。是以諸侯懷德畏討。無有貳心。謂汶陽之田。敝邑之舊也。而用師於齊。使歸諸敝邑。今有二命。曰。歸諸齊。信以行義。義以成命。小國所望而懷也。信不可知。義無所立。四方諸侯。其誰不解體。詩曰。女也不爽。士貳其行。士也罔極。二三其德。七年之中。一與一奪。二三孰甚焉。士之二三。猶喪妃耦。而況霸主。霸主將德是以而二三之。其何以長有諸侯乎。詩曰。猶之未遠。是用大簡。行父懼晉之不遠猶。而失諸侯也。是以敢私言之。


晉欒書侵蔡。遂侵楚。獲申驪。楚師之還也。晉侵沈。獲沈子揖。初從知范韓也。君子曰。從善如流。宜哉。詩曰。愷悌君子。遐不作人。求善也夫。作人斯有功績矣。是行也。鄭伯將會晉師。門于許東門。大獲焉。聲伯如莒。逆也。宋華元來聘。聘共姬也。


夏。宋公使公孫壽來納幣。禮也。晉趙莊姬為趙嬰之亡故。譖之于晉侯。曰。原屏將為亂。欒郤為徵。


六月。晉討趙同。趙括。武從姬氏畜于公宮。以其田與祁奚。韓厥言於晉侯曰。成季之勳。宣孟之忠。而無後。為善者其懼矣。三代之令王。皆數百年保天之祿。夫豈無辟王。賴前哲以免也。周書曰。不敢侮鰥寡。所以明德也。乃立武而反其田焉。


秋。召桓公來賜公命。晉侯使申公巫臣如吳。假道于莒。與渠丘公立於池上。曰。城已惡。莒子曰。辟陋在夷。其孰以我為虞。對曰。夫狡焉思啟封疆。以利社稷者。何國蔑有。唯然。故多大國矣。唯或思或縱也。勇夫重閉。況國乎。


冬。杞叔姬卒。來歸自杞。故書。晉士燮來聘。言伐郯也。以其事吳故。公賂之。請緩師。文子不可。曰。君命無貳。失信不立。禮無加貨。事無二成。君後諸侯。是寡君不得事君也。燮將復之。季孫懼。使宣伯帥師會伐郯。衛人來媵。共姬。禮也。凡諸侯嫁女。同姓媵之。異姓則否。


成公九年

經

九年春。王正月。杞伯來逆叔姬之喪以歸。公會晉侯。齊侯。宋公。衛侯。鄭伯。曹伯。莒子。杞伯。同盟于蒲。公至自會。


二月。伯姬歸于宋。


夏。季孫行父如宋致女。晉人來媵。


秋。七月。丙子。齊侯無野卒。晉人執鄭伯。晉欒書帥師伐鄭。


冬。十有一月。葬齊頃公。楚公子嬰齊帥師伐莒。庚申。莒潰。楚人入鄆。秦人白狄伐晉。鄭人圍許。城中城。


傳

九年春。杞桓公來逆叔姬之喪。請之也。杞叔姬卒。為杞故也。逆叔姬。為我也。為歸汶陽之田。故諸侯貳於晉。晉人懼。會於蒲。以尋馬陵之盟。季文子謂范文子曰。德則不競。尋盟何為。范文子曰。勤以撫之。寬以待之。堅疆以御之。明神以要之。柔服而伐貳。德之次也。是行也。將始會吳。吳人不至。


二月。伯姬歸于宋。楚人以重賂求鄭。鄭伯會楚公子成于鄧。


夏‧季文子如宋致女。復命。公享之。賦韓奕之五章。穆姜出于房。再拜曰。大夫勤辱。不忘先君。以及嗣君。施及未亡人。先君猶有望也。敢拜大夫之重勤。又賦綠衣之卒章而入。晉人來媵。禮也。


秋。鄭伯如晉。晉人討其貳於楚也。執諸銅鞮。欒書伐鄭。鄭人使伯蠲行成。晉人殺之。非禮也。兵交。使在其間可也。楚子重侵陳以救鄭。晉侯觀于軍府。見鍾儀。問之曰。南冠而縶者。誰也。有司對曰。鄭人所獻楚囚也。使稅之。召而弔之。再拜稽首。問其族。對曰。泠人也。公曰。能樂乎。對曰。先父之職官也。敢有二事。使與之琴。操南音。公曰。君王何如。對曰。非小人之所得知也。固問之。對曰。其為大子也。師保奉之。以朝于嬰齊。而夕于側也。不知其他。公語范文子。文子曰。楚囚。君子也。言稱先職。不背本也。樂操土風。不忘舊也。稱大子。抑無私也。名其二卿。尊君也。不背本。仁也。不忘舊。信也。無私。忠也。尊君。敏也。仁以接事。信以守之。忠以成之。敏以行之。事雖大必濟。君盍歸之。使合晉楚之成。公從之。重為之禮。使歸求成。


冬。十一月。楚子重自陳伐莒。圍渠丘。渠丘城惡。眾潰。奔莒。戊申。楚入渠丘。莒人囚楚公子平。楚人曰。勿殺。吾歸而俘。莒人殺之。楚師圍莒。莒城亦惡。庚申。莒潰。楚遂入鄆。莒無備故也。君子曰。恃陋而不備。罪之大者也。備豫不虞。善之大者也。莒恃其陋。而不脩城郭。浹辰之間。而楚克其三都。無備也夫。詩曰。雖有絲麻。無棄菅蒯。雖有姬姜。無棄蕉萃。凡百君子。莫不代匱。言備之不可以已也。秦人白狄伐晉。諸侯貳故也。鄭人圍許。示晉不急君也。是則公孫申謀之曰。我出師以圍許。為將改立君者。而紓晉使。晉必歸君。城中城。書時也。


十二月。楚子使公子辰如晉。報鍾儀之使。請修好結成。


成公十年

經

十年春。衛侯之弟黑背。帥師侵鄭。


夏。四月。五卜郊不從。乃不郊。


五月。公會晉侯。齊侯。宋公。衛侯。曹伯。伐鄭。齊人來媵。丙午。晉侯獳卒。


秋。七月。公如晉。


冬。十月。


傳

十年春。晉侯使糴茷如楚。報大宰子商之使也。衛子叔黑背侵鄭。晉命也。鄭公子班聞叔申之謀。


三月。子如立公子繻。


夏。四月。鄭人殺繻。立髡頑。子如奔許。欒武子曰。鄭人立君。我執一人焉何益。不如伐鄭。而歸其君。以求成焉。晉侯有疾。


五月。晉立大子州蒲以為君。而會諸侯伐鄭。鄭子罕賂以襄鍾。子然盟于脩澤。子駟為質。辛巳。鄭伯歸。晉侯夢大厲。被髮及地。搏膺而踊曰。殺余孫不義。余得請於帝矣。壞大門及寢門而入。公懼。入于室。又壞戶。公覺。召桑田巫。巫言如夢。公曰。何如。曰。不食新矣。公疾病。求醫于秦。秦伯使醫緩為之。未至。公夢疾為二豎子曰。彼良醫也。懼傷我。焉逃之。其一曰。居肓之上。膏之下。若我何。醫至。曰。疾不可為也。在肓之上。膏之下。攻之不可。達之不及。藥不至焉。不可為也。公曰。良醫也。厚為之禮而歸之。


六月。丙午。晉侯欲麥。使甸人獻麥。饋人為之。召桑田巫。示而殺之。將食。張。如廁。陷而卒。小臣有晨夢負公以登天。及日中。負晉侯出諸廁。遂以為殉。鄭伯討立君者。戊申。殺叔申。叔禽。君子曰。忠為令德。非其人猶不可。況不令乎。


秋。公如晉。晉人止公。使送葬。於是糴茷未反。


冬。葬晉景公。公送葬。諸侯莫在。魯人辱之。故不書。諱之也。


成公十一年

經

十有一年春。王三月。公至自晉。晉侯使郤犨來聘。己丑。及郤犨盟。


夏。季孫行父如晉。


秋。叔孫僑如如齊。


冬。十月。


傳

十一年春。王三月。公至自晉。晉人以公為貳於楚。故止公。公請受盟。而後使歸。郤犨來聘。且蒞盟。聲伯之母不聘。穆姜曰。吾不以妾為姒。生聲伯而出之。嫁於齊管于奚。生二子而寡。以歸聲伯。聲伯以其外弟為大夫。而嫁其外妹於施孝叔。郤犨來聘。求婦於聲伯。聲伯奪施氏婦以與之。婦人曰。鳥獸猶不失儷。子將若何。曰。吾不能死亡。婦人遂行。生二子於郤氏。郤氏亡。晉人歸之施氏。施氏逆諸河。沈其二子。婦人怒曰。已不能庇其伉儷而亡之。又不能字人之孤而殺之。將何以終。遂誓施氏。


夏。季文子如晉報聘。且蒞盟也。周公楚惡惠襄之偪也。且與伯與爭政。不勝。怒而出。及陽樊。王使劉子復之。盟于鄄而入。三日。復出奔晉。


秋。宣伯聘于齊。以脩前好。晉郤至與周爭鄇田。王命劉康公單襄公訟諸晉。郤至曰。溫。吾故也。故不敢失。劉子單子曰。昔周克商。使諸侯撫封。蘇忿生以溫為司寇。與檀伯達封于河。蘇氏即狄。又不能於狄。而奔衛。襄王勞文公。而賜之溫。狐氏。陽氏。先處之。而後及子。若治其故。則王官之邑也。子安得之。晉侯使郤至勿敢爭。宋華元善於令尹子重。又善於欒武子。聞楚人既許晉糴茷成。而使歸復命矣。


冬。華元如楚。遂如晉。合晉楚之成。秦晉為成。將會于令狐。晉侯先至焉。秦伯不肯涉河。次于王城。使史顆盟晉侯于河東。晉郤犨盟秦伯于河西。范文子曰。是盟也。何益。齊盟。所以質信也。會所信之始也。始之不從。其何質乎。秦伯歸而背晉成。


成公十二年

經

十有二年春。周公出奔晉。


夏。公會晉侯。衛侯。于瑣澤。


秋。晉人敗狄于交剛。


冬。十月。


傳

十二年春。王使以周公之難來告。書曰。周公出奔晉。凡自周無出。周公自出故也。宋華元克合晉楚之成。


夏。五月。晉士燮會楚公子罷。許偃。癸亥。盟于宋西門之外。曰。凡晉楚無相加戎。好惡同之。同恤菑危。備救凶患。若有害楚。則晉伐之。在晉。楚亦如之。交贄往來。道路無壅。謀其不協。而討不庭。有渝此盟。明神殛之。俾隊其師。無克胙國。鄭伯如晉聽成。會于瑣澤。成故也。狄人間宋之盟以侵晉。而不設備。


秋。晉人敗狄于交剛。晉郤至如楚聘。且蒞盟。楚子享之。子反相。為地室而縣焉。郤至將登。金奏作於下。驚而走出。子反曰。日云莫矣。寡君須矣。吾子其入也。賓曰。君不忘先君之好。施及下臣。貺之以大禮。重之以備樂。如天之福。兩君相見。何以代此。下臣不敢。子反曰。如天之福。兩君相見。無亦唯是一矢以相加遺。焉用樂。寡君須矣。吾子其入也。賓曰。若讓之以一矢。禍之大者。其何福之為。世之治也。諸侯間於天子之事。則相朝也。於是乎有享宴之禮。享以訓共儉。宴以示慈惠。共儉以行禮。而慈惠以布政。政以禮成。民是以息。百官承事。朝而不夕。此公侯之所以扞城其民也。故詩曰。赳赳武夫。公侯干城。及其亂也。諸侯貪冒。侵欲不忌。爭尋常以盡其民。略其武夫。以為己腹心股肱爪牙。故詩曰。赳赳武夫。公侯腹心。天下有道。則公侯能為民干城。而制其腹心。亂則反之。今吾子之言。亂之道也。不可以為法。然吾子主也。至敢不從。遂入卒事。歸以語范文子。文子曰。無禮必食言。吾死無日矣夫。


冬。楚公子罷如晉聘。且蒞盟。


十二月。晉侯及楚公子罷盟于赤棘。


成公十三年

經

十有三年春。晉侯使郤錡來乞師。


三月。公如京師。


五月。公自京師。遂會晉侯。齊侯。宋公。衛侯。鄭伯。曹伯。邾人。滕人。伐秦。曹伯盧卒于師。


秋。七月。公至自伐秦。


冬。葬曹宣公。


傳

十三年春。晉侯使郤錡來乞師。將事不敬。孟獻子曰。郤氏其亡乎。禮。身之幹也。敬。身之基也。郤子無基。且先君之嗣卿也。受命以求師。將社稷是衛。而惰棄君命也。不亡何為。


三月。公如京師。宣伯欲賜。請先使。王以行人之禮。禮焉。孟獻子從。王以為介。而重賄之。公及諸侯朝王。遂從劉康公。成肅公。會晉侯伐秦。成子受脤于社。不敬。劉子曰。吾聞之。民受天地之中以生。所謂命也。是以有動作禮義威儀之則。以定命也。能者養之以福。不能者敗以取禍。是故君子勤禮。小人盡力。勤禮莫如致敬。盡力莫如敦篤。敬在養神。篤在守業。國之大事。在祀與戎。祀有執膰。戎有受脤。神之大節也。今成子惰棄其命矣。其不反乎。


夏。四月。戊午。晉侯使呂相絕秦。曰。昔逮我獻公。及穆公相好。戮力同心。申之以盟誓。重之以昏姻。天禍晉國。文公如齊。惠公如秦。無祿。獻公即世。穆公不忘舊德。俾我惠公。用能奉祀于晉。又不能成大勳。而為韓之師。亦悔于厥心。用集我文公。是穆之成也。文公躬擐甲冑。跋履山川。踰越險阻。征東之諸侯。虞夏商周之胤。而朝諸秦。則亦既報舊德矣。鄭人怒君之疆場。我文公帥諸侯及秦圍鄭。秦大夫不詢于我寡君。擅及鄭盟。諸侯疾之。將致命于秦。文公恐懼。綏靜諸侯。秦師克還無害。則是我有大造于西也。無祿。文公即世。穆為不弔。蔑死我君。寡我襄公。迭我殽地。奸絕我好。伐我保城。殄滅我費滑。散離我兄弟。撓亂我同盟。傾覆我國家。我襄公未忘君之舊勳。而懼社稷之隕。是以有殽之師。猶願赦罪于穆公。穆公弗聽。而即楚謀我。天誘其衷。成王隕命。穆公是以不克逞志于我。穆襄即世。康靈即位。康公我之自出。又欲闕翦我公室。傾覆我社稷。帥我蝥賊。以來蕩搖我邊疆。我是以有令狐之役。康猶不悛。入我河曲。伐我涑川。俘我王官。翦我羈馬。我是以有河曲之戰。東道之不通。則是康公絕我好也。及君之嗣也。我君景公。引領西望曰。庶撫我乎。君亦不惠稱盟。利吾有狄難。入我河縣。焚我箕郜。芟夷我農功。虔劉我邊陲。我是以有輔氏之聚。君亦悔禍之延。而欲徼福于先君獻穆。使伯車來命我景公曰。吾與女同好棄惡。復脩舊德。以追念前勳。言誓未就。景公即世。我寡君是以有令狐之會。君又不祥。背棄盟誓。白狄及君同州。君之仇讎。而我之昏姻也。君來賜命曰。吾與女伐狄。寡君不敢顧昏姻。畏君之威。而受命于吏。君有二心於狄。曰。晉將伐女。狄應且憎。是用告我。楚人惡君之二三其德也。亦來告我曰。秦背令狐之盟。而來求盟于我。昭告昊天上帝。秦三公。楚三王。曰。余雖與晉出入。余唯利是視。不穀惡其無成德。是用宣之。以懲不壹。諸侯備聞此言。斯是用痛心疾首。暱就寡人。寡人帥以聽命。唯好是求。君若惠顧諸侯。矜哀寡人。而賜之盟。則寡人之願也。其承寧諸侯以退。豈敢徼亂。君若不施大惠。寡人不佞。其不能諸侯退矣。敢盡布之執事。俾執事實圖利之。秦桓公既與晉厲公為令狐之盟。而又召狄與楚。欲道以伐晉。諸侯是以睦於晉。晉欒書將中軍。荀庚佐之。士燮將上軍。郤錡佐之。韓厥將下軍。荀罃佐之。趙旃將新軍。郤至佐之。郤毅御戎。欒鍼為右。孟獻子曰。晉帥乘和。師必有大功。


五月。丁亥。晉師以諸侯之師。及秦師戰于麻隧。秦師敗績。獲秦成差。及不更女父。曹宣公卒于師。師遂濟涇。及侯麗而還。迓晉侯于新楚。成肅公卒于瑕。


六月。丁卯。夜。鄭公子班自訾求入于大宮。不能。殺子印。子羽。反軍于市。己巳。子駟帥國人盟于大宮。遂從而盡焚之。殺子如。子駹。孫叔。孫知。


曹人使公子負芻守。使公子欣時逆曹伯之喪。


秋。負芻殺其大子而自立也。諸侯乃請討之。晉人以其役之勞。請俟他年。


冬。葬曹宣公。既葬。子臧將亡。國人皆將從之。成公乃懼。告罪。且請焉。乃反而致其邑。


成公十四年

經

十有四年春。王正月。莒子朱卒。


夏。衛孫林父自晉歸于衛。


秋。叔孫僑如如齊逆女。鄭公子喜帥師伐許。


九月。僑如以夫人婦姜氏至自齊。


冬。十月。庚寅。衛侯臧卒。秦伯卒。


傳

十四年春。衛侯如晉。晉侯強見孫林父焉。定公不可。


夏。衛侯既歸。晉侯使郤犨送孫林父而見之。衛侯欲辭。定姜曰。不可。是先君宗卿之嗣也。大國又以為請。不許。將亡。雖惡之。不猶愈於亡乎。君其忍之。安民而宥宗卿。不亦可乎。衛侯見而復之。衛侯饗苦成叔。甯惠子相。苦成叔傲。甯子曰。苦成家其亡乎。古之為享食也。以觀威儀。省禍福也。故詩曰。兕觥其觩。旨酒思柔。彼交匪傲。萬福來求。今夫子傲。取禍之道也。


秋。宣伯如齊逆女。稱族。尊君命也。


八月。鄭子罕伐許。敗焉。戊戌。鄭伯復伐許。庚子。入其郛。許人平以叔申之封。


九月。僑如以夫人婦姜氏至自齊。舍族。尊夫人也。故君子曰。春秋之稱微而顯。志而晦。婉而成章。盡而不汙。懲惡而勸善。非聖人誰能脩之。衛侯有疾。使孔成子。甯惠子。立敬姒之子衎。以為大子。


冬。十月。衛定公卒。夫人姜氏既哭而息。見大子之不哀也。不內酌飲。歎曰。是夫也。將不唯衛國之敗。其必始於未亡人。烏呼。天禍衛國也。夫吾不獲鱄也。使主社稷。大夫聞之。無不聳懼。孫文子自是不敢舍其重器於衛。盡寘諸戚。而甚善晉大夫。


成公十五年

經

十有五年春。王二月。葬衛定公。


三月。乙巳。仲嬰齊卒。癸丑。公會晉侯。衛侯。鄭伯。曹伯。宋世子成。齊國佐。邾人。同盟于戚。晉侯執曹伯。歸于京師。公至自會。


夏。六月。宋公固卒。楚子伐鄭。


秋。八月。庚辰。葬宋共公。宋華元。出奔晉。宋華元自晉歸于宋。宋殺其大夫山。宋魚石出奔楚。


冬。十有一月。叔孫僑如會晉士燮。齊高無咎。宋華元。衛孫林父。鄭公子鰌。邾人。會吳于鍾離。許遷于葉。


傳

十五年春。會于戚。討曹成公也。執而歸諸京師。書曰。晉侯執曹伯。不及其民也。凡君不道於其民。諸侯討而執之。則曰。某人執某侯。不然則否。諸侯將見子臧於王。而立之。子臧辭曰。前志有之曰。聖達節。次守節。下失節。為君。非吾節也。雖不能聖。敢失守乎。遂逃奔宋。


夏。六月。宋共公卒。楚將北師。子囊曰。新與晉盟而背之。無乃不可乎。子反曰。敵利則進。何盟之有。申叔時老矣。在申。聞之曰。子反必不免。信以守禮。禮以庇身。信禮之亡。欲免得乎。楚子侵鄭。及暴隧。遂侵衛。及首止。鄭子罕侵楚。取新石。欒武子欲報楚。韓獻子曰。無庸。使重其罪。民將叛之。無民孰戰。


秋。八月。葬宋共公。於是華元為右師。魚石為左師。蕩澤為司馬。華喜為司徒。公孫師為司城。向為人為大司寇。鱗朱為少司寇。向帶為大宰。魚府為少宰。蕩澤弱公室。殺公子肥。華元曰。我為右師。君臣之訓。師所司也。今公室卑而不能正。吾罪大矣。不能治官。敢賴寵乎。乃出奔晉。二華。戴族也。司城。莊族也。六官者。皆桓族也。魚石將止華元。魚府曰。右師反必討。是無桓氏也。魚石曰。右師苟獲反。雖許之討。必不敢。且多大功。國人與之。不反。懼桓氏之無祀於宋也。右師討。猶有戌在。桓氏雖亡。必偏。魚石自止華元于河上。請討。許之。乃反。使華喜。公孫師。帥國人攻蕩氏。殺子山。書曰。宋殺大夫山。言背其族也。魚石。向為人。鱗朱。向帶。魚府。出舍於雎上。華元使止之。不可。


冬。十月。華元自止之。不可。乃反。魚府曰。今不從。不得入矣。右師視速而言疾。有異志焉。若不我納。今將馳矣。登丘而望之。則馳聘而從之。則決睢澨。閉門登陴矣。左師。二司寇。二宰。遂出奔楚。華元使向戌為左師。老佐為司馬。樂裔為司寇。以靖國人。晉三郤害伯宗。譖而殺之。及欒弗忌。伯州犁奔楚。韓獻子曰。郤氏其不免乎。善人。天地之紀也。而驟絕之。不亡何待。初。伯宗每朝。其妻必戒之曰。盜憎主人。民惡其上。子好直言。必及於難。


十一月。會吳于鍾離。始通吳也。許靈公畏偪于鄭。請遷于楚。辛丑。楚公子申遷許于葉。


成公十六年

經

十有六年春。王正月。雨木冰。


夏。四月。辛未。滕子卒。鄭公子喜帥師侵宋。


六月。丙寅朔。日有食之。晉侯使欒黶來乞師。甲午。晦。晉侯及楚子。鄭伯。戰于鄢陵。楚子鄭師敗績。楚殺其大夫公子側。


秋。公會晉侯。齊侯。衛侯。宋華元。邾人。于沙隨。不見公。公至自會。公會尹子。晉侯。齊國佐。邾人。伐鄭。曹伯歸自京師。


九月。晉人執季孫行父。舍之于苕丘。


冬。十月。乙亥。叔孫僑如出奔齊。


十有二月。乙丑。季孫行父及晉郤犨盟于扈。公至自會。乙酉。刺公子偃。


傳

十六年春。楚子自武城使公子成。以汝陰之田。求成于鄭。鄭叛晉。子駟從楚子盟于武城。


夏。四月。滕文公卒。鄭子罕伐宋。宋將鉏。樂懼。敗諸汋陂。退舍於夫渠。不儆。鄭人覆之。敗諸汋陵。獲將鉏樂懼。宋恃勝也。


衛侯伐鄭。至于鳴鴈。為晉故也。晉侯將伐鄭。范文子曰。若逞吾願。諸侯皆叛。晉可以逞。若唯鄭叛。晉國之憂。可立俟也。欒武子曰。不可以當吾世而失諸侯。必伐鄭。乃興師。欒書將中軍。士燮佐之。郤錡將上軍。荀偃佐之。韓厥將下軍。郤至佐新軍。荀罃居守。郤犨如衛。遂如齊。皆乞師焉。欒黶來乞師。孟獻子曰。有勝矣。戊寅。晉師起。


鄭人聞有晉師。使告于楚。姚句耳與往。楚子救鄭。司馬將中軍。令尹將左。右尹子辛將右過申。子反入見申叔時。曰。師其何如。對曰。德。刑。詳。義。禮。信。戰之器也。德以施惠。刑以正邪。詳以事神。義以建利。禮以順時。信以守物。民生厚而德正。用利而事節。時順而物成。上下和睦。周旋不逆。求無不具。各知其極。故詩曰。立我烝民。莫匪爾極。是以神降之福。時無災害。民生敦厖。和同以聽。莫不盡力。以從上命。致死以補其闕。此戰之所由克也。今楚內棄其民。而外絕其好。瀆齊盟。而食話言。奸時以動。而疲民以逞。民不知信。進退罪也。人恤所底。其誰致死。子其勉之。吾不復見子矣。姚句耳先歸。子駟問焉。對曰。其行速。過險而不整。速則失志。不整喪列。志失列喪。將何以戰。楚懼不可用也。


五月。晉師濟河。聞楚師將至。范文子欲反。曰。我偽逃楚。可以紓憂。夫合諸侯。非吾所能也。以遺能者。我若群臣輯睦以事君。多矣。武子曰。不可。


六月。晉楚遇於鄢陵。范文子不欲戰。郤至曰。韓之戰。惠公不振旅。箕之役。先軫不反命。邲之師。荀伯不復從。皆晉之恥也。子亦見先君之事矣。今我辟楚。又益恥也。文子曰。吾先君之亟戰也有故。秦狄齊楚皆彊。不盡力。子孫將弱。今三彊服矣。敵楚而已。唯聖人能外內無患。自非聖人。外寧必有內憂。盍釋楚以為外懼乎。甲午。晦。楚晨壓晉軍而陳。軍吏患之。范匄趨進曰。塞井夷灶。陳於軍中而疏行首。晉楚唯天所授。何患焉。文子執戈逐之。曰。國之存亡。天也。童子何知焉。欒書曰。楚師輕窕。固壘而待之。三日必退。退而擊之。必獲勝焉。郤至曰。楚有六間。不可失也。其二卿相惡。王卒以舊。鄭陳而不整。蠻軍而不陳。陳不違晦。在陳而囂。合而加囂。各顧其後。莫有鬥心。舊不必良。以犯天忌。我必克之。


楚子登巢車以望晉軍。子重使大宰伯州犁侍于王後。王曰。騁而左右。何也。曰。召軍吏也。皆聚於中軍矣。曰。合謀也。張幕矣。曰。虔卜於先君也。徹幕矣。曰。將發命也。甚囂且塵上矣。曰。將塞井夷灶而為行也。皆乘矣。左右執兵而下矣。曰。聽誓也。戰乎。曰。未可知也。乘而左右皆下矣。曰。戰禱也。伯州犁以公卒告王。苗賁皇在晉侯之側。亦以王卒告。皆曰。國士在。且厚。不可當也。苗賁皇言於晉侯曰。楚之良。在其中軍王族而已。請分良以擊其左右。而三軍萃於王卒。必大敗之。公筮之。史曰。吉。其卦遇復。曰。南國蹙。射其元。王中厥目。國蹙王傷。不敗何待。公從之。有淖於前。乃皆左右。相違於淖。步毅御晉厲公。欒鍼為右。彭名御楚共王。潘黨為右。石首御鄭成公。唐苟為右。欒范以其族夾公行。陷於淖。欒書將載晉侯。鍼曰。書退。國有大任。焉得專之。且侵官。冒也。失官。慢也。離局。姦也。有三罪焉。不可犯也。乃掀公以出於淖。癸巳。潘尪之黨。與養由基。蹲甲而射之。徹七札焉。以示王。曰。君有二臣如此。何憂於戰。王怒曰。大辱國。詰朝。爾射死藝。呂錡夢射月。中之。退入於泥。占之曰。姬姓。日也。異姓。月也。必楚王也。射而中之。退入於泥。亦必死矣。及戰。射共王中目。王召養由基。與之兩矢。使射呂錡。中項伏弢。以一矢復命。


郤至三遇楚子之卒。見楚子必下。免冑而趨風。楚子使工尹襄問之以弓。曰。方事之殷也。有韎韋之跗注。君子也。識見不穀而趨。無乃傷乎。郤至見客。免冑承命曰。君之外臣至。從寡君之戎事。以君之靈。間蒙甲冑。不敢拜命。敢告不寧。君命之辱。為事之故。敢肅使者。三肅使者而退。


晉韓厥從鄭伯。其御杜溷羅曰。速從之。其御屢顧。不在馬。可及也。韓厥曰。不可以再辱國君。乃止。郤至從鄭伯。其右茀翰胡曰。諜輅之。余從之乘。而俘以下。郤至曰。傷國君有刑。亦止。石首曰。衛懿公唯不去其旗。是以敗於熒。乃內旌於弢中。唐苟謂石首曰。子在君側。敗者壹大。我不如子。子以君免。我請止。乃死。


楚師薄於險。叔山冉謂養由基曰。雖君有命。為國故。子必射。乃射。再發盡殪。叔山冉搏人以役。中車折軾。晉師乃止。囚楚公子茷。欒鍼見子重之旌。請曰。楚人謂夫旌。子重之麾也。彼其子重也。日臣之使於楚也。子重問晉國之勇。臣對曰。好以眾整。曰。又何如。臣對曰。好以暇。今兩國治戎。行人不使。不可謂整。臨事而食言。不可謂暇。請攝飲焉。公許之。使行人執榼承飲。造于子重曰。寡君乏使。使鍼御持矛。是以不得犒從者。使某攝飲。子重曰。夫子嘗與吾言於楚。必是故也。不亦識乎。受而飲之。免使者而復鼓。


旦而戰。見星未已。子反命軍吏察夷傷。補卒乘。繕甲兵。展車馬。雞鳴而食。唯命是聽。晉人患之。苗賁皇徇曰。蒐乘補卒。秣馬利兵。脩陳固列。蓐食申禱。明日復戰。乃逸楚囚。王聞之。召子反謀。穀陽豎獻飲於子反。子反醉而不能見。王曰。天敗楚也夫。余不可以待。乃宵遁。晉入楚軍。三日穀。范文子立於戎馬之前。曰。君幼。諸臣不佞。何以及此。君其戒之。周書曰。惟命不于常。有德之謂。楚師還。及瑕。王使謂子反曰。先大夫之覆師徒者。君不在。子無以為過。不穀之罪也。子反再拜稽首曰。君賜臣死。死且不朽。臣之卒實奔。臣之罪也。子重復謂子反曰。初隕師徒者。而亦聞之矣。盍圖之。對曰。雖微先大夫有之。大夫命側。側敢不義。側亡君師。敢忘其死。王使止之。弗及而卒。戰之日。齊國佐。高無咎。至于師。衛侯出于衛。公出于壞隤。


宣伯通於穆姜。欲去季孟。而取其室。將行。穆姜送公。而使逐二子。公以晉難告。曰。請反而聽命。姜怒。公子偃。公子鉏。趨過指之曰。女不可。是皆君也。公待於壞隤。申宮儆備。設守而後行。是以後。使孟獻子守于公宮。


秋。會干沙隨。謀伐鄭也。宣伯使告郤犨曰。魯侯待于壞隤。以待勝者。郤犨將新軍。且為公族大夫。以主東諸侯。取貨于宣伯。而訴公于晉侯。晉侯不見公。曹人請于晉曰。自我先君宣公即位。國人曰。若之何。憂猶未弭。而又討我寡君。以亡曹國社稷之鎮公子。是大泯曹也。先君無乃有罪乎。若有罪。則君列諸會矣。君唯不遺德刑。以伯諸侯。豈獨遺諸敝邑。敢私布之。


七月。公會尹武公。及諸侯伐鄭。將行。姜又命公如初。公又申守而行。諸侯之師。次于鄭西。我師次于督揚。不敢過鄭。子叔聲伯使叔孫豹請逆于晉師。為食於鄭郊。師逆以至。聲伯四日不食以待之。食使者。而後食。諸侯遷于制田。知武子佐下軍。以諸侯之師侵陳。至于鳴鹿。遂侵蔡未反。諸侯遷于潁上。戊午。鄭子罕宵軍之宋齊。衛皆失軍。曹人復請于晉。晉侯謂子臧。反。吾歸而君。子臧反。曹伯歸。子臧盡致其邑與卿。而不出。宣伯使告郤犨曰。魯之有季孟。猶晉之有欒范也。政令於是乎成。今其謀曰。晉政多門。不可從也。寧事齊楚。有亡而已。蔑從晉矣。若欲得志於魯。請止行父而殺之。我斃蔑也。而事晉。蔑有貳矣。魯不貳。小國必睦。不然。歸必叛矣。


九月。晉人執季文子于苕丘。公還。待于鄆。使子叔聲伯請季孫于晉。郤犨曰。苟去仲孫蔑而止季孫行父。吾與子國。親於公室。對曰。僑如之情。子必聞之矣。若去蔑與行父。是大棄魯國。而罪寡君也。若猶不棄。而惠徼周公之福。使寡君得事晉君。則夫二人者。魯國社稷之臣也。若朝亡之。魯必夕亡。以魯之密邇仇讎。亡而為讎。治之何及。郤犨曰。吾為子請邑。對曰。嬰齊。魯之常隸也。敢介大國。以求厚焉。承寡君之命以請。若得所請。吾子之賜多矣。又何求。范文子謂欒武子曰。季孫於魯。相二君矣。妾不衣帛。馬不食粟。可不謂忠乎。信讒慝而棄忠良。若諸侯何。子叔嬰齊奉君命無私。謀國家不貳。圖其身不忘其君。若虛其請。是棄善人也。子其圖之。乃許魯平。赦季孫。


冬。十月。出叔孫僑如而盟之。僑如奔齊。


十二月。季孫及郤犨盟于扈。歸刺公子偃。召叔孫豹于齊而立之。齊聲孟子通僑如。使立於高國之閒。僑如曰。不可以再罪。奔衛。亦閒於卿。晉侯使郤至獻楚捷于周。與單襄公語。驟稱其伐。單子語諸大夫曰。溫季其亡乎。位於七人之下。而求掩其上。怨之所聚。亂之本也。多怨而階亂。何以在位。夏書曰。怨豈在明。不見是圖。將慎其細也。今而明之。其可乎。


成公十七年

經

十有七年春。衛北宮括帥師侵鄭。


夏。公會尹子。單子。晉侯。齊侯。宋公。衛侯。曹伯。邾人。伐鄭。


六月。乙酉。同盟于柯陵。


秋。公至自會。齊高無咎出奔莒。


九月。辛丑。用郊。晉侯使荀罃來乞師。


冬。公會單子。晉侯。宋公。衛侯。曹伯。齊人。邾人。伐鄭。十有一月。公至自伐鄭。壬申。公孫嬰卒于貍脤。十有二月丁已朔。日有食之。邾子貜且卒。晉殺其大夫郤錡。郤犨。郤至。楚人滅舒庸。


傳

十七年春。王正月。鄭子駟侵晉虛滑。衛北宮括救晉侵鄭。至于高氏。


夏。五月。鄭大子髡。頑侯獳。為質於楚。楚公子成。公子寅。戍鄭。公會尹武公。單襄公。及諸侯伐鄭。自戲童至于曲洧。晉范文子反自鄢陵。使其祝宗祈死曰。君驕侈而克敵。是天益其疾也。難將作矣。愛我者唯祝我使我速死。無及於難。范氏之福也。


六月。戊辰。士燮卒。乙酉。同盟于柯陵。尋戚之盟也。楚子重救鄭師于首止。諸侯還。齊慶克通于聲孟子。與婦人蒙衣乘輦。而入于閎。鮑牽見之。以告國武子。武子召慶克而謂之。慶克久不出。而告夫人曰。國子謫我。夫人怒。國子相靈公以會高鮑。處守及還。將至。閉門而索客。孟子訴之曰。高鮑將不納君而立公子角。國子知之。


秋。七月。壬寅。刖鮑牽而逐高無咎。無咎奔莒。高弱以盧叛。齊人來召鮑國而立之。初。鮑國去鮑氏而來。為施孝叔臣。施氏卜宰。匡句須吉。施氏之宰。有百室之邑與匡句須邑。使為宰以讓鮑國而致邑焉。施孝叔曰。子實吉。對曰。能與忠良。吉孰大焉。鮑國相施氏忠。故齊人取以為鮑氏。後仲尼曰。鮑莊子之知不如葵。葵猶能衛其足。


冬。諸侯伐鄭。


十月。庚午。圍鄭。楚公子申救鄭。師于汝上。


十一月。諸侯還。初。聲伯夢涉洹。或與己瓊瑰食之。泣而為瓊瑰。盈其懷。從而歌之曰。濟洹之水。贈我以瓊瑰。歸乎歸乎。瓊瑰盈吾懷乎。懼不敢占也。還自鄭。壬申。至于貍脤而占之。曰。余恐死。故不敢占也。今眾繁而從余三年矣。無傷也。言之之莫而卒。齊侯使崔杼為大夫。使慶克佐之。帥師圍盧。國佐從諸侯圍鄭。以難請而歸。遂如盧師。殺慶克以穀叛。齊侯與之盟于徐關而復之。


十二月。盧降。使國勝告難于晉。待命于清。晉厲公侈。多外嬖。反自鄢陵。欲盡去群大夫而立其左右。胥童以胥克之廢也。怨郤氏。而嬖於厲公。郤錡奪夷陽五田。五亦嬖於厲公。郤犨與長魚矯爭田。執而梏之。與其父母妻子同一轅。既矯。亦嬖於厲公。欒書怨郤至。以其不從己而敗楚師也。欲廢之。使楚公子茷告公曰。此戰也。郤至實召寡君。以東師之未至也。與軍帥之不具也。曰此必敗。吾因奉孫周以事君。公告欒書。書曰。其有焉。不然。豈其死之不恤。而受敵使乎。君盍嘗使諸周而察之。郤至聘于周。欒書使孫周見之。公使覘之信。遂怨郤至。厲公田。與婦人先殺而飲酒。後使大夫殺。郤至奉豕。寺人孟張奪之。郤至。射而殺之。公曰。季子欺余。厲公將作難。胥童曰。必先三郤。族大多怨。去大族不偪。敵多怨有庸。公曰。然郤氏聞之。郤錡欲攻公。曰雖死。君必危。郤至曰。人所以立。信知勇也。信不叛君。知不害民。勇不作亂。失茲三者。其誰與我。死而多怨。將安用之。君實有臣而殺之。其謂君何。我之有罪。吾死後矣。若殺不辜。將失其民。欲安得乎。待命而已。受君之祿。是以聚黨。有黨而爭命。罪孰大焉。壬午。胥童。夷羊五。帥甲八百。將攻郤氏。長魚矯請無用眾。公使清沸魋助之。抽戈結衽而偽訟者。三郤將謀於榭。矯以戈殺駒伯苦成叔於其位。溫季曰。逃威也。遂趨。矯及諸其車。以戈殺之。皆尸諸朝。胥童以甲劫欒書中行偃於朝。矯曰。不殺二子。憂必及君。公曰。一朝而尸三卿。余不忍益也。對曰。人將忍君。臣聞亂在外為姦。在內為軌。御姦以德。御軌以刑。不施而殺。不可謂德。臣偪而不討。不可謂刑。德刑不立。姦軌並至。臣請行。遂出奔狄。公使辭於二子曰。寡人有討於郤氏。郤氏既伏其辜矣。大夫無辱。其復職位。皆再拜稽首曰。君討有罪而免臣於死。君之惠也。二臣雖死。敢忘君德。乃皆歸。公使胥童為卿。公遊于匠麗氏。欒書。中行偃。遂執公焉。召士匄。士匄辭。召韓厥。韓厥辭。曰。昔吾畜於趙氏。孟姬之讒。吾能違兵。古人有言曰。殺老牛莫之敢尸。而況君乎。二三子不能事君。焉用厥也。舒庸人以楚師之敗也。道吳人圍巢。伐駕。圍釐虺。遂恃吳而不設備。楚公子橐師襲舒庸。滅之。


閏月。乙卯。晦。欒書中行偃殺胥童。民不與郤氏。胥童道君為亂。故皆書曰。晉殺其大夫。


成公十八年

經

十有八年春。王正月。晉殺其大夫胥童。庚申。晉弒其君州蒲。齊殺其大夫國佐。公如晉。


夏。楚子。鄭伯。伐宋。宋魚石復入于彭城。公至自晉。晉侯使士匄來聘。


秋。杞伯來朝。


八月。邾子來朝。築鹿囿。己丑。公薨于路寢。


冬。楚人鄭人侵宋。晉侯使士魴來乞師。


十有二月。仲孫蔑會晉侯。宋公。衛侯。邾子。齊崔杼。同盟于虛朾。丁未。葬我君成公。


傳

十八年春。王正月。庚申。晉欒書。中行偃。使程滑弒厲公。葬之于翼東門之外。以車一乘。使荀罃。士魴。逆周子于京師而立之。生十四年矣。大夫逆于清原。周子曰。孤始願不及此。雖及此。豈非天乎。抑人之求君。使出命也。立而不從將安用君。二三子用我今日。否亦今日。共而從君。神之所福也。對曰。群臣之願也。敢不唯命是聽。庚午。盟而入。館于伯子同氏辛巳。朝于武宮。逐不臣者七人。周子有兄而無慧。不能辨菽麥。故不可立。齊為慶氏之難故。甲申晦。齊侯使士華免以戈殺國佐于內宮之朝。師逃于夫人之宮。書曰。齊殺其大夫國佐。棄命專殺。以穀叛故也。使清人殺國勝。國弱來奔。王湫奔萊。慶封為大夫。慶佐為司寇。既。齊侯反國弱。使嗣國氏。禮也。


二月。乙酉朔。晉侯悼公即位于朝。始命百官。施舍己責。逮鰥寡。振廢滯。匡乏困。救災患。禁淫慝。薄賦斂。宥罪戾。節器用。時用民。欲無犯。時使魏相。士魴。魏頡。趙武為卿。荀家。荀會。欒黶。韓無忌為公族大夫。使訓卿之子弟。共儉孝弟。使士渥濁為大傅。使脩范武子之法。右行辛為司空。使脩士蒍之法。弁糾御戎。校正屬焉。使訓諸御知義。荀賓為右。司士屬焉。使訓勇力之士。時使卿無共御。立軍尉以攝之。祁奚為中軍尉。羊舌職佐之。魏絳為司馬。張老為候奄。鐸遏寇為上軍尉。籍偃為之司馬。使訓卒乘。親以聽命。程鄭為乘馬御。六騶屬焉。使訓群騶知禮。凡六官之長。皆民譽也。舉不失職。官不易方。爵不踰德。師不陵正。旅不偪師。民無謗言。所以復霸也。公如晉。朝嗣君也。


夏。六月。鄭伯侵宋。及曹門外。遂會楚子伐宋。取朝郟。楚子辛。鄭皇辰。侵城郜。取幽丘。同伐彭城。納宋魚石。向為人。鱗朱。向帶。魚府焉。以三百乘戍之而還。書曰復入。凡去其國。國逆而立之曰入。復其位曰復歸。諸侯納之曰歸。以惡曰復入。宋人患之。西鉏吾曰。何也。若楚人與吾同惡。以德於我。吾固事之也。不敢貳矣。大國無厭。鄙我猶憾。不然。而收吾憎。使贊其政。以間吾釁。亦吾患也。今將崇諸侯之姦。而披其地。以塞夷庚。逞姦而攜服。毒諸侯而懼吳晉。吾庸多矣。非吾憂也。且事晉何為。晉必恤之。公至自晉。晉范宣子來聘。且拜朝也。君子謂晉於是乎有禮。


秋。杞桓公來朝。勞公。且問晉故。公以晉君語之。杞伯於是驟朝于晉。而請為昏。


七月。宋老佐。華喜。圍彭城。老佐卒焉。八月。邾宣公來朝。即位而來見也。築鹿囿。書不時也。己丑。公薨于路寢。言道也。


冬‧十一月。楚子重救彭城伐宋。宋華元如晉告急。韓獻子為政。曰。欲求得人。必先勤之。成霸安彊。自宋始矣。晉侯師于台谷以救宋。遇楚師于靡角之谷。楚師還。晉士魴來乞師。季文子問師數於臧武仲。對曰。伐鄭之役。知伯實來。下軍之佐也。今彘季亦佐下軍。如伐鄭可也。事大國無失班爵。而加敬焉禮也。從之。


十二月。孟獻子會于虛朾。謀救宋也。宋人辭諸侯。而請師以圍彭城。孟獻子請于諸侯而先歸會葬。丁未。葬我君成公。書順也。

襄公元年

經

元年春．王正月．公即位．仲孫蔑會晉欒黶．宋華元．衛甯殖．曹人．莒人．邾人．滕人．宋人．薛人．圍宋彭城．


夏．晉韓厥帥師伐鄭．仲孫蔑會齊崔杼．曹人．邾人．杞人．次于鄫．


秋．楚公子壬夫帥師侵宋．


九月．辛酉．天王崩．邾子來朝．


冬．衛侯使公孫剽來聘．晉侯使荀罃來聘．


傳

元年春．己亥．圍宋彭城．非宋地．追書也．於是為宋討魚石．故稱宋．且不登叛人也．謂之宋志．彭城降晉．晉人以宋五大夫在彭城者歸．寘諸瓠丘．齊人不會彭城．晉人以為討．二月．齊大子光為質於晉．


夏．五月．晉韓厥．荀偃．帥諸侯之師伐鄭．入其郛．敗其徒兵於洧上．於是東諸侯之師．次于鄫以待晉師．晉師自鄭．以鄫之師侵楚焦夷．及陳．晉侯．衛侯．次于戚．以為之援．


秋．楚子辛救鄭．侵宋呂留．鄭子然侵宋．取犬丘．


九月．邾子來朝．禮也．


冬．衛子叔．晉知武子．來聘．禮也．凡諸侯即位．小國朝之．大國聘焉．以繼好結信．謀事補闕．禮之大者也．


襄公二年

經

二年春．王正月．葬簡王．鄭師伐宋．


夏．五月．庚寅．夫人姜氏薨．


六月．庚辰．鄭伯睔卒．晉師．宋師．衛甯殖．侵鄭．


秋．七月．仲孫蔑會晉荀罃．宋華元．衛孫林父．曹人．邾人．于戚．己丑．葬我小君齊姜．叔孫豹如宋．


冬．仲孫蔑會晉荀罃．齊崔杼．宋華元．衛孫林父．曹人．邾人．滕人．薛人．小邾人．于戚．遂城虎牢．楚殺其大夫公子申．


傳

二年春．鄭師侵宋．楚令也．齊侯伐萊．萊人使正輿子．賂夙沙衛以索馬牛．皆百匹．齊師乃還．君子是以知齊靈公之為靈也．


夏．齊姜薨．初．穆姜使擇美檟．以自為櫬．與頌琴．季文子取以葬．君子曰．非禮也．禮無所逆．婦養姑者也．虧姑以成婦．逆莫大焉．詩曰．其惟哲人．告之話言．順德之行．季孫於是為不哲矣．且姜氏．君之妣也．詩曰．為酒為醴．烝畀祖妣．以洽百禮．降福孔偕．齊侯使諸姜宗婦來送葬．召萊子．萊子不會．故晏弱城東陽以偪之．鄭成公疾．子駟請息肩於晉．公曰．楚君以鄭故．親集矢於其目．非異人任．寡人也．若背之．是棄力與言．其誰暱我．免寡人．唯二三子．


秋．七月．庚辰．鄭伯睔卒．於是子罕當國．子駟為政．子國為司馬．晉師侵鄭．諸大夫欲從晉．子駟曰．官命未改．會于戚．謀鄭故也．孟獻子曰．請城虎牢以偪鄭．知武子曰．善鄫之會．吾子聞崔子之言．今不來矣．滕薛小邾之不至．皆齊故也．寡君之憂．不唯鄭．罃將復於寡君．而請於齊．得請而告．吾子之功也．若不得請．事將在齊．吾子之請．諸侯之福也．豈唯寡君賴之．穆叔聘于宋．通嗣君也．


冬．復會于戚．齊崔武子．及滕薛小邾之大夫皆會．知武子之言故也．遂城虎牢．鄭人乃成．楚公子申為右司馬．多受小國之賂．以偪子重．子辛．楚人殺之．故書曰．楚殺其大夫公子申．


襄公三年

經

三年春．楚公子嬰齊帥師伐吳．公如晉．


夏．四月．壬戌．公及晉侯盟于長樗．公至自晉．


六月．公會單子．晉侯．宋公．衛侯．鄭伯．莒子．邾子．齊世子光．己未．同盟于雞澤．陳侯使袁僑如會．戊寅．叔孫豹．及諸侯之大夫．及陳袁僑盟．


秋．公至自會．


冬．晉荀罃帥師伐許．


傳

三年春．楚子重伐吳．為簡之師．克鳩茲．至于衡山．使鄧廖帥組甲三百．被練三千以侵吳．吳人要而擊之．獲鄧廖．其能免者．組甲八十．被練三百而已．子重歸．既飲至．三日．吳人伐楚．取駕．駕．良邑也．鄧廖．亦楚之良也．君子謂子重於是役也．所獲不如所亡．楚人以是咎子重．子重病之．遂遇心病而卒．


公如晉．始朝也．夏．盟于長樗．孟獻子相．公稽首．知武子曰．天子在．而君辱稽首．寡君懼矣．孟獻子曰．以敝邑介在東表．密邇仇讎．寡君將君是望．敢不稽首．


晉為鄭服故．且欲脩吳好．將合諸侯．使士匄告于齊曰．寡君使匄以歲之不易．不虞之不戒．寡君願與一二兄弟相見．以謀不協．請君臨之使．匄乞盟．齊侯欲勿許．而難為不協．乃盟於耏外．


祁奚請老．晉侯問嗣焉．稱解狐．其讎也．將立之而卒．又問焉．對曰．午也可．於是羊舌職死矣．晉侯曰．孰可以代之．對曰．赤也可．於是使祁午為中軍尉．羊舌赤佐之．君子謂祁奚於是能舉善矣．稱其讎．不為諂．立其子．不為比．舉其偏．不為黨．商書曰．無偏無黨．王道蕩蕩．其祁奚之謂矣．解狐得舉．祁午得位．伯華得官．建一官而三物成．能舉善也．夫唯善．故能舉其類．詩云．惟其有之．是以似之．祁奚有焉．


六月．公會單頃公及諸侯．己未．同盟于雞澤．晉侯使荀會逆吳子于淮上．吳子不至．楚子辛為令尹．侵欲於小國．陳成公使袁僑如會．求成．晉侯使和組父告于諸侯．秋．叔孫豹及諸侯之大夫．及陳袁僑盟．陳請服也．


晉侯之弟揚干．亂行於曲梁．魏絳戮其僕．晉侯怒謂羊舌赤曰．合諸侯以為榮也．揚干為戮．何辱如之．必殺魏絳．無失也．對曰．絳無貳志．事君不辟難．有罪不逃刑．其將來辭．何辱命焉．言終．魏絳至．授僕人書．將伏劍．士魴．張老．止之．公讀其書曰．日君乏使．使臣斯司馬．臣聞師眾以順為武．軍事有死無犯為敬．君合諸侯．臣敢不敬．君師不武．執事不敬．罪莫大焉．臣懼其死．以及揚干．無所逃罪．不能致訓．至於用鉞．臣之罪重．敢有不從．以怒君心．請歸死於司寇．公跣而出．曰．寡人之言．親愛也．吾子之討．軍禮也．寡人有弟．弗能教訓．使干大命．寡人之過也．子無重寡人之過．敢以為請．晉侯以魏絳為能．以刑佐民矣．反役．與之禮食．使佐新軍．張老為中軍司馬．士富為候奄．


楚司馬公子何忌侵陳．陳叛故也．許靈公事楚．不會于雞澤．


冬．晉知武子帥師伐許．


襄公四年

經

四年春．王三月．己酉．陳．侯午卒．


夏．叔孫豹如晉．


秋．七月．戊子．夫人姒氏薨．葬陳成公．八月．辛亥．葬我小君定姒．


冬．公如晉．陳人圍頓．


傳

四年春．楚師為陳叛故．猶在繁陽．韓獻子患之．言於朝曰．文王帥殷之叛國．以事紂．唯知時也．今我易之．難哉．三月．陳成公卒．楚人將伐陳．聞喪乃止．陳人不聽命．臧武仲聞之曰．陳不服於楚必亡．大國行禮焉而不服．在大猶有咎．而況小乎．夏．楚彭名侵陳．陳無禮故也．


穆叔如晉．報知武子之聘也．晉侯享之．金奏肆夏之三．不拜．工歌文王之三．又不拜．歌鹿鳴之三．三拜．韓獻子使行人子員問之．曰．子以君命辱於敝邑．先君之禮．藉之以樂．以辱吾子．吾子舍其大而重．拜其細．敢問何禮也．對曰．三夏．天子所以享元侯也．使臣弗敢與聞．文王．兩君相見之樂也．臣不敢及．鹿鳴．君所以嘉寡君也．敢不拜嘉．四牡．君所以勞使臣也．敢不重拜．皇皇者華．君教使臣曰．必諮於周．臣聞之．訪問於善為咨．咨親為詢．咨禮為度．咨事為諏．咨難為謀．臣獲五善．敢不重拜．


秋．定姒薨．不殯于廟．無櫬．不虞．匠慶謂季文子曰．子為正卿．而小君之喪不成．不終君也．君長．誰受其咎．初．季孫為己樹六檟於蒲圃東門之外．匠慶請木．季孫曰．略．匠慶用蒲圃之檟．季孫不御．君子曰．志所謂多行無禮．必自及也．其是之謂乎．


冬．公如晉聽政．晉侯享公．公請屬鄫．晉侯不許．孟獻子曰．以寡君之密邇於仇讎．而願固事君．無失官命．鄫無賦於司馬．為執事朝夕之命敝邑．敝邑褊小．闕而為罪寡君．寡君是以願借助焉．晉侯許之．楚人使頓間陳．而侵伐之．故陳人圍頓．無終子嘉父使孟樂如晉．因魏莊子納虎豹之皮．以請和諸戎．晉侯曰．戎狄無親而貪．不如伐之．魏絳曰．諸侯新服．陳新來和．將觀於我．我德則睦．否則攜貳．勞師於戎．而楚伐陳．必弗能救．是棄陳也．諸華必叛．戎禽獸也．獲戎失華．無乃不可乎．夏訓有之曰．有窮后羿．公曰．后羿何如．對曰．昔有夏之方衰也．后羿自鉏遷于窮石．因夏民以代夏政．恃其射也．不脩民事．而淫于原獸．棄武羅．伯困．熊髡．尨圉．而用寒浞．寒浞．伯明氏之讒子弟也．伯明后寒棄之．夷羿收之．信而使之．以為己相．浞行媚于內．而施賂于外．愚弄其民．而虞羿于田．樹之詐慝．以取其國家．外內咸服．羿猶不悛．將歸自田．家眾殺而亨之．以食其子．其子不忍食諸．死于窮門．靡奔有鬲氏．浞因羿室．生澆及豷．恃其讒慝詐偽而不德于民．使澆用師．滅斟灌及斟尋氏．處澆于過．處豷于戈．靡自有鬲氏．收二國之燼以滅浞．而立少康．少康滅澆于過．后杼滅豷于戈．有窮由是遂亡．失人故也．昔周辛甲之為大史也．命百官．官箴王闕．於虞人之箴曰．芒芒禹跡．畫為九州．經啟九道．民有寢廟．獸有茂草．各有攸處．德用不擾．在帝夷羿．冒于原獸．忘其國恤．而思其麀牡．武不可重．用不恢于夏家．獸臣司原．取告僕夫．虞箴如是．可不懲乎．於是晉侯好田．故魏絳及之．公曰．然則莫如和戎乎．對曰．和戎有五利焉．戎狄荐居．貴貨易土．土可賈焉．一也．邊鄙不聳．民狎其野．穡人成功．二也．戎狄事晉．四鄰振動．諸侯威懷．三也．以德綏戎．師徒不動．甲兵不頓．四也．鑒于后羿．而用德度．遠至邇安．五也．君其圖之．公說．使魏絳盟諸戎．脩民事．田以時．


冬．十月．邾人．莒人．伐鄫．臧紇救鄫．侵邾．敗于狐駘．國人逆喪者皆髽．魯於是乎始髽．國人誦之曰．臧之狐裘．敗我於狐駘．我君小子．朱儒是使．朱儒朱儒．使我敗於邾．


襄公五年

經

五年春．公至自晉．


夏．鄭伯使公子發來聘．叔孫豹鄫．世子巫．如晉．仲孫蔑．衛孫林父．會吳于善道．


秋．大雩．楚殺其大夫公子壬夫．公會晉侯．宋公．陳侯．衛侯．鄭伯．曹伯．莒子．邾子．滕子．薛伯．齊世子光．吳人．鄫人．于戚．公至自會．


冬．戍陳楚公子貞帥師伐陳．公會晉侯．宋公．衛侯．鄭伯．曹伯．齊世子光．救陳．


十有二月．公至自救陳．辛未．季孫行父卒．


傳

五年春．公至自晉．王使王叔陳生愬戎于晉．晉人執之．士魴如京師．言王叔之貳於戎也．


夏．鄭子國來聘．通嗣君也．穆叔覿鄫大子于晉．以成屬鄫．書曰．叔孫豹．鄫大子巫．如晉．言比諸魯大夫也．吳子使壽越如晉．辭不會于雞澤之故．且請聽諸侯之好．晉人將為之合諸侯．使魯衛先會吳．且告會期．故孟獻子．孫文子．會吳于善道．


秋．大雩．旱也．楚人討陳叛故．曰．由令尹子辛．實侵欲焉．乃殺之．書曰．楚殺其大夫公子壬夫．貪也．君子謂楚共王於是不刑．詩曰．周道挺挺．我心扃扃．講事不令．集人來定．已則無信．而殺人以逞．不亦難乎．夏書曰．成允成功．


九月．丙午．盟于戚．會吳．且命戍陳也．穆叔以屬鄫為不利．使鄫大夫聽命于會．楚子囊為令尹．范宣子曰．我喪陳矣．楚人討貳．而立子囊．必改行．而疾討陳．陳近于楚．民朝夕急．能無往乎．有陳．非吾事也．無之而後可．冬．諸侯戍陳．子囊伐陳．


十一月．甲午．會于城棣以救之．季文子卒．大夫入斂．公在位．宰庀家器為葬備．無衣帛之妾．無食粟之馬．無藏金玉．無重器備．君子是以知季文子之忠於公室也．相三君矣．而無私積．可不謂忠乎．


襄公六年

經

六年春．王三月．壬午．杞伯姑容卒．


夏．宋華弱來奔．


秋．葬杞桓公．滕子來朝．莒人滅鄫．


冬．叔孫豹如邾．季孫宿如晉．


十有二月．齊侯滅萊．


傳

六年春．杞桓公卒．始赴以名．同盟故也．宋華弱與樂轡少相狎．長相優．又相謗也．子蕩怒．以弓梏華弱于朝．平公見之．曰．司武而梏於朝．難以勝矣．遂逐之．


夏．宋華弱來奔．司城子罕曰．同罪異罰．非刑也．專戮於朝．罪孰大焉．亦逐子蕩．子蕩射子罕之門曰．幾日而不我從．子罕善之如初．


秋．滕成公來朝．始朝公也．莒人滅鄫．鄫恃賂也．


冬．穆叔如邾．聘且脩平．晉人以鄫故來討曰．何故亡鄫．季武子如晉見．且聽命．


十一月．齊侯滅萊．萊恃謀也．於鄭子國之來聘也．四月．晏弱城東陽．而遂圍萊．甲寅．堙之．環城．傅於堞．及杞桓公卒之月．乙未．王湫帥師及正輿子．棠人．軍齊師．齊師大敗之．丁未．入萊．萊共公浮柔奔棠．正輿子王湫奔莒．莒人殺之．四月．陳無宇獻萊宗器于襄公．晏弱圍棠．


十一月．丙辰．而滅之．遷萊于郳．高厚．崔杼．定其田．


襄公七年

經

七年春．郯子來朝．


夏．四月．三卜郊不從．乃免牲．小邾子來朝．城費．


秋．季孫宿如衛．


八月．螽．


冬．十月．衛侯使孫林父來聘．壬戌．及孫林父盟．楚公子貞帥師圍陳．


十有二月．公會晉侯．宋公．陳侯．衛侯．曹伯．莒子．邾子．于鄬．鄭伯髡頑如會．未見諸侯．丙戌．卒于鄵．陳侯逃歸．


傳

七年春．郯子來朝．始朝公也．


夏．四月．三卜郊不從．乃免牲．孟獻子曰．吾乃今而後知有卜筮．夫郊祀后稷．以祈農事也．是故啟蟄而郊．郊而後耕．今既耕而卜郊．宜其不從也．


南遺為費宰．叔仲昭伯為隧正．欲善季氏．而求媚於南遺．謂遺請城費．吾多與而役．故季氏城費．


小邾穆公來朝．亦始朝公也．


秋．季武子如衛．報子叔之聘．且辭緩報．非貳也．


冬．十月．晉韓獻子告老．公族穆子有廢疾．將立之．辭曰．詩曰．豈不夙夜．謂行多露．又曰．弗躬弗親．庶民弗信．無忌不才．讓其可乎．請立起也．與田蘇游．而曰好仁．詩曰．靖共爾位．好是正直．神之聽之．介爾景福．恤民為德．正直為正．正曲為直．參和為仁．如是則神聽之．介福降之．立之．不亦可乎．庚戌．使宣子朝．遂老．晉侯謂韓無忌仁．使掌公族大夫．


衛孫文子來聘．且拜武子之言．而尋孫桓子之盟．公登亦登．叔孫穆子相．趨進曰．諸侯之會．寡君未嘗後衛君．今吾子不後寡君．寡君未知所過．吾子其少安．孫子無辭．亦無悛容．穆叔曰．孫子必亡．為臣而君．過而不悛．亡之本也．詩曰．退食自公．委蛇委蛇．謂從者也．衡而委蛇必折．


楚子囊圍陳．會于鄬以救之．鄭僖公之為大子也．於成之十六年．與子罕適晉．不禮焉．又與子豐適楚．亦不禮焉．及其元年．朝于晉．子豐欲愬諸晉而廢之．子罕止之．及將會于鄬．子駟相．又不禮焉．侍者諫．不聽．又諫．殺子．及鄵．子駟使賊夜弒僖公．而以瘧疾赴于諸侯．簡公生五年．奉而立之．陳人患楚．慶虎．慶寅．謂楚人曰．吾使公子黃往而執之．楚人從之．二慶使告陳侯于會曰．楚人執公子黃矣．君若不來．群臣不忍社稷宗廟．懼有二圖．陳侯逃歸．


襄公八年

經

八年春．王正月．公如晉．


夏．葬鄭僖公．鄭人侵蔡．獲蔡公子燮．季孫宿會晉侯．鄭伯．齊人．宋人．衛人．邾人．于邢丘．公至自晉．莒人伐我東鄙．


秋．九月．大雩．


冬．楚公子貞帥師伐鄭．晉侯使士匄來聘．


傳

八年春．公如晉朝．且聽朝聘之數．


鄭群公子以僖公之死也．謀子駟．子駟先之．夏．四月．庚辰．辭殺子狐．子熙．子侯．子丁．孫擊．孫惡．出奔衛．庚寅．鄭子國．子耳．侵蔡．獲蔡司馬公子燮．鄭人皆喜．唯子產不順．曰．小國無文德而有武功．禍莫大焉．楚人來討．能勿從乎．從之．晉師必至．晉楚伐鄭．自今鄭國．不四五年．弗得寧矣．子國怒之．曰．爾何知．國有大命．而有正卿．童子言焉．將為戮矣．


五月．甲辰．會于邢丘．以命朝聘之數．使諸侯之大夫聽命．季孫宿．齊高厚．宋向戌．衛甯殖．邾大夫會之．鄭伯獻捷于會．故親聽命．大夫不書．尊晉侯也．


莒人伐我東鄙．以疆鄫田．


秋．九月．大雩．旱也．


冬．楚子囊伐鄭．討其侵蔡也．子駟．子國．子耳．欲從楚．子孔．子蟜．子展．欲待晉．子駟曰．周詩有之曰．俟河之清．人壽幾何．兆云詢多．職競作羅．謀之多族．民之多違．事滋無成．民急矣．姑從楚以紓吾民．晉師至．吾又從之．敬共幣帛．以待來者．小國之道也．犧牲玉帛．待於二竟．以待彊者．而庇民焉．寇不為害．民不罷病．不亦可乎．子展曰．小所以事大．信也．小國無信．兵亂日至．亡無日矣．五會之信．今將背之．雖楚救我．將安用之．親我無成．鄙我是欲．不可從也．不如待晉．晉君方明．四軍無闕．八卿和睦．必不棄鄭．楚師遼遠．糧食將盡．必將速歸．何患焉．舍之聞之．杖莫如信．完守以老楚．杖信以待晉．不亦可乎．子駟曰．詩云．謀夫孔多．是用不集．發言盈庭．誰敢執其咎．如匪行邁謀．是用不得于道．請從楚．騑也受其咎．乃及楚平．使王子伯駢告于晉曰．君命敝邑．脩而車賦．儆而師徒．以討亂略．蔡人不從．敝邑之人．不敢寧處．悉索敝賦．以討于蔡．獲司馬燮．獻于邢丘．今楚來討曰．女何故稱兵于蔡．焚我郊保．馮陵我城郭．敝邑之眾．夫婦男女．不遑啟處．以相救也．翦焉傾覆．無所控告．民死亡者．非其父兄．即其子弟．夫人愁痛．不知所庇．民知窮困．而受盟于楚．孤也與其二三臣．不能禁止．不敢不告．知武子使行人子員對之曰．君有楚命．亦不使一介行李．告于寡君．而即安于楚．君之所欲也．誰敢違君．寡君將帥諸侯以見于城下．唯君圖之．


晉范宣子來聘．且拜公之辱．告將用師于鄭．公享之．宣子賦摽有梅．季武子曰．誰敢哉．今譬於草木．寡君在君．君之臭味也．歡以承命．何時之有．武子賦角弓．賓將出．武子賦彤弓．宣子曰．城濮之役．我先君文公獻功于衡雍．受彤弓于襄王．以為子孫藏．匄也．先君守官之嗣也．敢不承命．君子以為知禮．


襄公九年

經

九年春．宋災．


夏．季孫宿如晉．


五月．辛酉．夫人姜氏薨．


秋．八月．癸未．葬我小君穆姜．


冬．公會晉侯．宋公．衛侯．曹伯．莒子．邾子．滕子．薛伯．杞伯．小邾子．齊世子光．伐鄭．


十有二月．己亥．同盟于戲．楚子伐鄭．


傳

九年春．宋災．樂喜為司城．以為政．使伯氏司里．火所未至．徹小屋．塗大屋．陳畚挶．具綆缶．備水器．量輕重．蓄水潦．積土塗．巡丈城．繕守備．表火道．使華臣具正徒．令隧正．納郊保．奔火所．使華閱討右官．官庀其司．向戌討左．亦如之．使樂遄庀刑器．亦如之．使皇鄖命校正出馬．工正出車．備甲兵．庀武守．使西鉏吾庀府守．令司宮巷伯儆宮．二師令四鄉正敬享．祝宗用馬于四墉．祀盤庚于西門之外．


晉侯問於士弱曰．吾聞之．宋災．於是乎知有天道．何故．對曰．古之火正．或食於心．或食於咮．以出內火．是故咮為鶉火．心為大火．陶唐氏之火正閼伯．居商丘．祀大火．而火紀時焉．相土因之．故商主大火．商人閱其禍敗之釁．必始於火．是以日知其有天道也．公曰．可必乎．對曰．在道．國亂無象．不可知也．


夏．季武子如晉．報宣子之聘也．穆姜薨於東宮．始往而筮之．遇艮之八．史曰．是謂艮之隨．隨其出也．君必速出．姜曰．亡．是於周易．曰．隨元亨利貞．咎．元．體之長也．亨．嘉之會也．利．義之和也．貞．事之幹也．體仁足以長人．嘉德足以合禮．利物足以和義．貞固足以幹事．然故不可誣也．是以雖隨咎．今我婦人而與於亂．固在下位．而有不仁．不可謂元．不靖國家．不可謂亨．作而害身．不可謂利．棄位而姣．不可謂貞．有四德者．隨而無咎．我皆無之．豈隨也哉．我則取惡．能無咎乎．必死於此．弗得出矣．


秦景公使士雃乞師于楚．將以伐晉．楚子許之．子囊曰．不可．當今吾不能與晉爭．晉君類能而使之．舉不失選．官不易方．其卿讓於善．其大夫不失守．其士競於教．其庶人力於農穡．商工皁隸．不知遷業．韓厥老矣．知罃稟焉．以為政．范匄少於中行偃而上之．使佐中軍．韓起少於欒黶．而欒黶士魴上之．使佐上軍．魏絳多功．以趙武為賢而為之佐．君明臣忠．上讓下競．當是時也．晉不可敵．事之而後可．君其圖之．王曰．吾既許之矣．雖不及晉．必將出師．秋．楚子師于武城．以為秦援．秦人侵晉．晉饑．弗能報也．


冬．十月．諸侯伐鄭．庚午．季武子．齊崔杼．宋皇鄖．從荀罃．士匄．門于鄟門．衛北宮括．曹人．邾人．從荀偃．韓起．門于師之梁．滕人．薛人．從欒黶．士魴．門于北門．杞人．郳人．從趙武．魏絳．斬行栗．甲戌．師于氾．令於諸侯曰．脩器備．盛餱糧．歸老幼．居疾于虎牢．肆眚圍鄭．鄭人恐．乃行成．中行獻子曰．遂圍之．以待楚人之救也．而與之戰．不然無成．知武子曰．許之盟而還師．以敝楚人．吾三分四軍．與諸侯之銳．以逆來者．於我未病．楚不能矣．猶愈於戰．暴骨以逞．不可以爭．大勞未艾．君子勞心．小人勞力．先王之制也．諸侯皆不欲戰．乃許鄭成．


十一月．己亥．同盟于戲．鄭服也．將盟．鄭六卿公子騑．公子發．公子嘉．公孫輒．公孫蠆．公孫舍之．及其大夫門子皆從鄭伯．晉士莊子為載書．曰．自今日既盟之後．鄭國而不唯晉命是聽．而或有異志者．有如此盟．公騑趨進曰．天禍鄭國．使介居二大國之閒．大國不加德音．而亂以要之．使其鬼神不獲歆其禋祀．其民人不獲享其土利．夫婦辛苦墊隘．無所底告．自今日既盟之後．鄭國而不唯有禮與彊．可以庇民者是從．而敢有異志者．亦如之．荀偃曰．改載書．公孫舍之曰．昭大神要言焉．若可改也．大國亦可叛也．知武子謂獻子曰．我實不德．而要人以盟．豈禮也哉．非禮何以主盟．姑盟而退．脩德息師而來．終必獲鄭．何必今日．我之不德．民將棄我．豈唯鄭．若能休和．遠人將至．何恃於鄭．乃盟而還．晉人不得志於鄭．以諸侯復伐之．


十二月．癸亥．門其三門．閏月．戊寅．濟于陰阪．侵鄭．次于陰口而還．子孔曰．晉師可擊也．師老而勞．且有歸志．必大克之．子展曰．不可．公送晉侯．晉侯以公宴于河上．問公年．季武子對曰．會于沙隨之歲．寡君以生．晉侯曰．十二年矣．是謂一終．一星終也．國君十五而生子．冠而生子．禮也．君可以冠矣．大夫盍為冠具．武子對曰．君冠．必以祼享之禮行之．以金石之樂節之．以先君之祧處之．今寡君在行．未可具也．請及兄弟之國．而假備焉．晉侯曰．諾．公還及衛．冠于成公之廟．假鍾磬焉．禮也．楚子伐鄭．子駟將及楚平．子孔．子蟜．曰．與大國盟．口血未乾而背之．可乎．子駟．子展．曰．吾盟固云唯彊是從．今楚師至．晉不我救．則楚彊矣．盟誓之言．豈敢背之．且要盟無質．神弗臨也．所臨唯信．信者言之瑞也．善之主也．是故臨之．明神不蠲要盟．背之可也．乃及楚平．公子罷戎入盟．同盟于中分．楚莊夫人卒．王未能定鄭而歸．晉侯歸．謀所以息民．魏絳請施舍．輸積聚以貸．自公以下．苟有積者．盡出之．國無滯積．亦無困人．公無禁利．亦無貪民．祈以幣更．賓以特牲．器用不作．車服從給．行之期年．國乃有節．三駕而楚不能與爭．


襄公十年

經

十年春．公會晉侯．宋公．衛侯．曹伯．莒子．邾子．滕子．薛伯．杞伯．小邾子．齊世子光．會吳于柤．


夏．五月．甲午．遂滅偪陽．公至自會．楚公子貞．鄭公孫輒．帥師伐宋．晉師伐秦．


秋．莒人伐我東鄙．公會晉侯．宋公．衛侯．曹伯．莒子．邾子．齊世子光．滕子．薛伯．杞．伯．小邾子．伐鄭．


冬．盜殺鄭公子騑．公子發．公孫輒．戍鄭虎牢．楚公子貞帥師救鄭．公至自伐鄭．


傳

十年春．會于柤．會吳子壽夢也．三月．癸丑．齊高厚相大子光．以先會諸侯于鍾離．不敬．士莊子曰．高子相大子以會諸侯．將社稷是衛．而皆不敬．棄社稷也．其將不免乎．夏．四月．戊午．會于柤．


晉荀偃．士匄．請伐偪陽而封宋向戌焉．荀罃曰．城小而固．勝之不武．弗勝為笑．固請．丙寅．圍之．弗克．孟氏之臣秦堇父．輦重如役．偪陽人啟門．諸侯之士門焉．縣門發．郰人紇抉之．以出門者．狄虒彌建大車之輪．而蒙之以甲．以為櫓．左執之．右拔戟．以成一隊．孟獻子曰．詩所謂有力如虎者也．主人縣布．堇父登之．及堞而絕之．隊則又縣之．蘇而復上者三．主人辭焉．乃退．帶其斷以徇於軍三日．諸侯之師．久於偪陽．荀偃．士匄．請於荀罃曰．水潦將降．懼不能歸．請班師．知伯怒．投之以机．出於其間曰．女成二事而後告余．余恐亂命．以不女違．女既勤君而興諸侯．牽帥老夫．以至于此．既無武守．而又欲易余罪．曰是實班師．不然克矣．余羸老也．可重任乎．七日不克．必爾乎取之．五月．庚寅．荀偃．士匄．帥卒攻偪陽．親受矢石．甲午．滅之．書曰．遂滅偪陽．言自會也．以與向戌．向戌辭曰．君若猶辱鎮撫宋國．而以偪陽光啟寡君．群臣安矣．其何貺如之．若專賜臣．是臣興諸侯以自封也．其何罪大焉．敢以死請．乃予宋公．宋公享晉侯于楚丘．請以桑林．荀罃辭．荀偃．士匄．曰．諸侯宋魯．於是觀禮．魯有禘樂．賓祭用之．宋以桑林享君．不亦可乎．舞師題以旌夏．晉侯懼而退．入于房．去旌．卒享而還．及著雍．疾．卜．桑林見．荀偃．士匄．欲奔請禱焉．荀罃不可曰．我辭禮矣．彼則以之．猶有鬼神．於彼加之．晉侯有間．以偪陽子歸．獻于武宮．謂之夷俘．偪陽．妘姓也．使周內史選其族嗣．納諸霍人．禮也．師歸．孟獻子以秦堇父為右．生秦丕茲．事仲尼．


六月．楚子囊．鄭子耳．伐宋．師于訾毋．庚午．圍宋門于桐門．晉荀罃伐秦．報其侵也．衛侯救宋．師于襄牛．鄭子展曰．必伐衛．不然．是不與楚也．得罪於晉．又得罪於楚．國將若之何．子駟曰．國病矣．子展曰．得罪於二大國必亡．病不猶愈於亡乎．諸大夫皆以為然．故鄭皇耳帥師侵衛．楚令也．孫文子卜追之．獻兆於定姜．姜氏問繇曰．兆如山陵．有夫出征．而喪其雄．姜氏曰．征者喪雄．禦寇之利也．大夫圖之．衛人追之．孫蒯獲鄭皇耳于犬丘．


秋．七月．楚子囊．鄭子耳．伐我西鄙．還圍蕭．八月．丙寅．克之．九月．子耳侵宋北鄙．孟獻子曰．鄭其有災乎．師競已甚．周猶不堪競．況鄭乎．有災．其執政之三士乎．


莒人間諸侯之有事也．故伐我東鄙．


諸侯伐鄭．齊崔杼使大子光先至于師．故長於滕．己酉．師于牛首．初子駟與尉止有爭．將禦諸侯之師．而黜其車．尉止獲．又與之爭．子駟抑尉止曰．爾車非禮也．遂弗使獻．初．子駟為田洫．司氏．堵氏．侯氏．子師氏．皆喪田焉．故五族聚群不逞之人．因公子之徒以作亂．於是子駟當國．子國為司馬．子耳為司空．子孔為司徒．冬．十月．戊辰．尉止．司臣．侯晉．堵女父．子師僕．帥賊以入．晨攻執政于西宮之朝．殺子駟．子國．子耳．劫鄭伯．以如北宮．子孔知之．故不死．書曰盜．言無大夫焉．子西聞盜．不儆而出．尸而追盜．盜入於北宮．乃歸授甲．臣妾多逃．器用多喪．子產聞盜為門者．庀群司．閉府庫．慎閉藏．完守備．成列而後出．兵車十七乘．尸而攻盜於北宮．子蟜帥國人助之．殺尉止．子師僕．盜眾盡死．侯晉奔晉．堵女父．司臣．尉翩．司齊．奔宋．子孔當國．為載書．以位序聽政辟．大夫諸司門子弗順．將誅之．子產止之．請為之焚書．子孔不可．曰．為書以定國．眾怒而焚之．是眾為政也．國不亦難乎．子產曰．眾怒難犯．專欲難成．合二難以安國．危之道也．不如焚書以安眾．子得所欲．眾亦得安．不亦可乎．專欲無成．犯眾興禍．子必從之．乃焚書於倉門之外．眾而後定．


諸侯之師．城虎牢而戍之．晉師城梧及制．士魴．魏絳．戍之．書曰．戍鄭虎牢．非鄭地也．言將歸焉．鄭及晉平．楚子囊救鄭．


十一月．諸侯之師還鄭而南．至於陽陵．楚師不退．知武子欲退．曰．今我逃楚．楚必驕．驕則可與戰矣．欒黶曰．逃楚．晉之恥也．合諸侯以益恥．不如死．我將獨進．師遂進．己亥．與楚師夾潁而軍．子蟜曰．諸侯既有成行．必不戰矣．從之將退．不從亦退．退楚必圍我．猶將退也．不如從楚．亦以退之．霄涉潁．與楚人盟．欒黶欲伐鄭師．荀罃不可．曰．我實不能禦楚．又不能庀鄭．鄭何罪．不如致怨焉而還．今伐其師．楚必救之．戰而不克．為諸侯笑
．克不可命．不如還也．丁未．諸侯之師還．侵鄭北鄙而歸．楚人亦還．


王叔陳生與伯輿爭政．王右伯輿．王叔陳生怒而出奔．及河．王復之．殺史狡以說焉．不入．遂處之．晉侯使士匄平王室．王叔與伯輿訟焉．王叔之宰．與伯輿之大夫瑕禽．坐獄於王庭．士匄聽之．王叔之宰曰．篳門閨竇之人．而皆陵其上．其難為上矣．瑕禽曰．昔平王東遷．吾七姓從王．牲用備具．王賴之．而賜之騂旄之盟．曰．世世無失職．若篳門閨竇．其能來東底乎．且王何賴焉．今自王叔之相也．政以賄成．而刑放於寵．官之師旅．不勝其富．吾能無篳門閨竇乎．唯大國圖之．下而無直．則何謂正矣．范宣子曰．天子所右．寡君亦右之．所左亦左之．使王叔氏與伯輿合要．王叔氏不能舉其契．王叔奔晉．不書．不告也．單靖公為卿士．以相王室．


襄公十一年

經

十有一年春．王正月．作三軍．


夏．四月．四卜郊不從．乃不郊．鄭公孫舍之帥師侵宋．公會晉侯．宋公．衛侯．曹伯．齊世子光．莒子．邾子．滕子．薛伯．杞伯．小邾子．伐鄭．


秋．七月．己未．同盟于亳城北．公至自伐鄭．楚子．鄭伯．伐宋．公會晉侯．宋公．衛侯．曹伯．齊世子光．莒子．邾子．滕子．薛伯．杞伯．小邾子．伐鄭．會于蕭魚．公至自會．楚執鄭行人．良霄


冬．秦人伐晉．


傳

十一年春．季武子將作三軍．告叔孫穆子曰．請為三軍．各征其軍．穆子曰．政將及子．子必不能．武子固請之．穆子曰．然則盟諸．乃盟諸僖閎．詛諸五父之衢．正月．作三軍．三分公室．而各有其一．三子各毀其乘．季氏使其乘之人．以其役邑入者無征．不入者倍征．孟氏使半為臣．若子若弟．叔孫氏使盡為臣．不然不舍．


鄭人患晉楚之故．諸大夫曰．不從晉．國幾亡．楚弱於晉．晉不吾疾也．晉疾．楚將辟之．何為而使晉師致死於我．楚弗敢敵．而後可固與也．子展曰．與宋為惡．諸侯必至．吾從之盟．楚師至．吾又從之．則晉怒甚矣．晉能驟來楚將不能．吾乃固與晉．大夫說之．使疆場之司．惡於宋．宋向戌侵鄭．大獲．子展曰．師而伐宋可矣．若我伐宋．諸侯之伐我必疾．吾乃聽命焉．且告於楚．楚師至．吾乃與之盟．而重賂晉師．乃免矣．夏．鄭子展侵宋．


四月．諸侯伐鄭．己亥．齊太子光．宋向戌．先至于鄭．門于東門．其莫．晉荀罃至于西郊．東侵舊許．衛孫林父侵其北鄙．


六月．諸侯會于北林．師于向右．還次于瑣．圍鄭．觀兵于南門．西濟于濟隧．鄭人懼．乃行成．


秋．七月．同盟于亳．范宣子曰．不慎．必失諸侯．諸侯道敝而無成．能無貳乎．乃盟．載書曰．凡我同盟．毋薀年．毋壅利．毋保姦．毋留慝．救災患．恤禍亂．同好惡．獎王室．或間茲命．司慎司盟．名山名川．群神群祀．先王先公．七姓十二國之祖．明神殛之．俾失其民．隊命亡氏．踣其國家．楚子囊乞旅于秦．秦右大夫詹帥師從楚子．將以伐鄭．鄭伯逆之．丙子．伐宋．


九月．諸侯悉師以復伐鄭．鄭人使良霄．大宰石蓖．如楚．告將服于晉．曰．孤以社稷之故．不能懷君．君若能以玉帛綏晉．不然．則武震以攝威之．孤之願也．楚人執之．書曰行人．言使人也．諸侯之師觀兵于鄭東門．鄭人使王子伯駢行成．甲戌．晉趙武入盟鄭伯．


冬．十月．丁亥．鄭子展出盟晉侯．


十二月．戊寅．會于蕭魚．庚辰．赦鄭囚．皆禮而歸之．納斥候．禁侵掠．晉侯使叔肸告于諸侯．公使臧孫紇對曰．凡我同盟．小國有罪．大國致討．苟有以藉手．鮮不赦宥．寡君聞命矣．鄭人賂晉侯以師悝．師觸．師蠲．廣車．軘車．淳十五乘．甲兵備．凡兵車百乘．歌鐘二肆．及其鎛磬．女樂二八．晉侯以樂之半賜魏絳．曰．子教寡人．和諸戎狄．以正諸華．八年之中．九合諸侯．如樂之和．無所不諧．請與子樂之．辭曰．夫和戎狄．國之福也．八年之中．九合諸侯．諸侯無慝．君之靈也．二三子之勞也．臣何力之有焉．抑臣願君安其樂而思其終也．詩曰．樂只君子．殿天子之邦．樂只君子．福祿攸同．便蕃左右．亦是帥從．夫樂以安德．義以處之．禮以行之．信以守之．仁以厲之．而後可以殿邦國．同福祿．來遠人．所謂樂也．書曰．居安思危．思則有備．有備無患．敢以此規．公曰．子之教．敢不承命．抑微子．寡人無以待戎．不能濟河．夫賞．國之典也．藏在盟府．不可廢也．子其受之．魏絳於是乎始有金石之樂．禮也．秦庶長鮑．庶長武．帥師伐晉．以救鄭．鮑先入晉地．士魴禦之．少秦師而弗設備．壬午．武濟自輔氏．與鮑交伐晉師．己丑．秦晉戰于櫟．晉師敗績．易秦故也．


襄公十二年

經

十有二年春．王二月．莒人伐我東鄙．圖台．季孫宿帥師救台．遂入鄆．


夏．晉侯使士魴來聘．


秋．九月．吳子乘卒．


冬．楚公子貞帥師侵宋．公如晉．


傳

十二年春．莒人伐我東鄙．圍台．季武子救台．遂入鄆．取其鐘以為公盤．


夏．晉士魴來聘．且拜師．


秋．吳子壽夢卒．臨於周廟．禮也．凡諸侯之喪．異姓臨於外．同姓於宗廟．同宗於祖廟．同族於禰廟．是故魯為諸姬．臨於周廟．為邢．凡．蔣．茅．胙．祭．臨於周公之廟．


冬．楚子囊．秦庶長無地．伐宋．師于楊梁．以報晉之取鄭也．靈王求后于齊．齊侯問對於晏桓子．桓子對曰．先王之禮辭有之．天子求后於諸侯．諸侯對曰．夫婦所生若而人．妾婦之子若而人．無女而有姊妹．及姑姊妹．則曰．先守某公之遺女若而人．齊侯許昏．王使陰里逆之．公如晉．朝．且拜士魴之辱．禮也．秦嬴歸于楚．楚司馬子庚聘于秦．為夫人寧．禮也．


襄公十三年

經

十有三年春．公至自晉．


夏．取邿．


秋．九月．庚辰．楚子審卒．


冬．城防．


傳

十三年春．公至自晉．孟獻子書勞于廟．禮也．


夏．邿亂．分為三師救邿．遂取之．凡書取．言易也．用大師焉曰滅．弗地曰入．


荀罃．士魴．卒．晉侯蒐于綿上以治兵．使士匄將中軍．辭曰．伯游長．昔臣習於知伯．是以佐之．非能賢也．請從伯游．荀偃將中軍．士匄佐之．使韓起將上軍．辭以趙武．又使欒黶辭曰．臣不如韓起．韓起願上趙武．君其聽之．使趙武將上軍．韓起佐之．欒黶將下軍．魏絳佐之．新軍無帥．晉侯難其人．使其什吏．率其卒乘官屬．以從於下軍．禮也．晉國之民．是以大和．諸侯遂睦．


君子曰．讓．禮之主也．范宣子讓．其下皆讓．欒黶為汰．弗敢違也．晉國以平．數世賴之．刑善也夫．一人刑善．百姓休和．可不務乎．書曰．一人有慶．兆民賴之．其寧惟永．其是之謂乎．周之興也．其詩曰．儀刑文王．萬邦作孚．言刑善也．及其衰也．其詩曰．大夫不均．我從事獨賢．言不讓也．世之治也．君子尚能而讓其下．小人農力以事其上．是以上下有禮．而讒慝黜遠．由不爭也．謂之懿德．及其亂也．君子稱其功以加小人．小人伐其技以馮君子．是以上下無禮．亂虐並生．由爭善也．謂之昏德．國家之敝．恆必由之．


楚子疾．告大夫曰．不穀不德．少主社稷．生十年而喪先君．未及習師保之教訓．而應受多福．是以不德．而亡師于鄢．以辱社稷．為大夫憂．其弘多矣．若以大夫之靈．獲保首領．以歿於地．唯是春秋窀穸之事．所以從先君於禰廟者．請為靈若厲．大夫擇焉．莫對．及五命．乃許．秋．楚共王卒．子囊謀諡．大夫曰．君有命矣．子囊曰．君命以共．若之何毀之．赫赫楚國．而君臨之．撫有蠻夷．奄征南海．以屬諸夏．而知其過．可不謂共乎．請謚之共．大夫從之．


吳侵楚．養由基奔命．子庚以師繼之．養叔曰．吳乘我喪．謂我不能師也．必易我而不戒．子為三覆以待我．我請誘之．子庚從之．戰于康浦．大敗吳師．獲公子黨．君子以吳為不弔．詩曰．不弔昊天．亂靡有定．


冬．城防．書事時也．於是將早城．臧武仲請俟畢農事．禮也．


鄭良霄．大宰石蓖．猶在楚．石蓖言於子囊曰．先王卜征五年．而歲習其祥．祥習則行．不習則增．脩德而改卜．今楚實不競．行人何罪．止鄭一卿．以除其偪．使睦而疾楚．以固於晉焉．用之使歸．而廢其使．怨其君以疾其大夫．而相牽引也．不猶愈乎．楚人歸之．


襄公十四年

經

十有四年春．王正月．季孫宿叔老會晉士匄．齊人．宋人．衛人．鄭公孫蠆．曹人．莒人．邾人．滕人．薛人．杞人．小邾人．會吳于向．


二月．乙未朔．日有食之．


夏．四月．叔孫豹會晉荀偃．齊人．宋人．衛北宮括．鄭公孫蠆．曹人．莒人．邾人．滕人．薛人．杞人．小邾人．伐秦．己未．衛侯出奔齊．莒人侵我東鄙．


秋．楚公子貞帥師伐吳．


冬．季孫宿會晉士匄．宋華閱．衛孫林父．鄭公孫蠆．莒人．邾人．于戚．


傳

十四年春．吳告敗于晉．會于向．為吳謀楚故也．范宣子數吳之不德也．以退吳人．執莒公子務婁．以其通楚使也．將執戎子駒支．范宣子親數諸朝．曰．來．姜戎氏．昔秦人迫逐乃祖吾離于瓜州．乃祖吾離被苫蓋．蒙荊棘．以來歸我先君．我先君惠公有不腆之田．與女剖分而食之．今諸侯之事我寡君．不如昔者．蓋言語漏洩．則職女之由．詰朝之事．爾無與焉．與將執女．對曰．昔秦人負恃其眾．貪于土地．逐我諸戎．惠公蠲其大德．謂我諸戎．是四獄之裔冑也．毋是翦棄．賜我南鄙之田．狐狸所居．豺狼所嗥．我諸戎除翦其荊棘．驅其狐狸豺狼．以為先君不侵不叛之臣．至于今不貳．昔文公與秦伐鄭．秦人竊與鄭盟．而舍戍焉．於是乎有殽之師．晉禦其上．戎亢其下．秦師不復．我諸戎實然．譬如捕鹿．晉人角之．諸戎掎之．與晉踣之．戎何以不免．自是以來．晉之百役．與我諸戎．相繼于時．以從執政．猶殽志也．豈敢離逖．今官之師旅．無乃實有所闕．以攜諸侯．而罪我諸戎．我諸戎飲食衣服．不與華同．贄幣不通．言語不達．何惡之能為．不與於會．亦無瞢焉．賦青蠅而退．宣子辭焉．使即事於會．成愷悌也．於是子叔齊子為季武子介以會．自是晉人輕魯幣．而益敬其使．


吳子諸樊既除喪．將立季札．季札辭曰．曹宣公之卒也．諸侯與曹人不義曹君．將立子臧．子臧去之．遂弗為也．以成曹君．君子曰．能守節．君義嗣也．誰敢奸君．有國非吾節也．札雖不才．願附於子臧．以無失節．固立之．棄其室而耕．乃舍之．


夏．諸侯之大夫從晉侯伐秦．以報櫟之役也．晉侯待于竟．使六卿帥諸侯之師以進．及涇不濟．叔向見叔孫穆子．穆子賦匏有苦葉．叔向退而具舟．魯人．莒人．先濟．鄭子蟜見衛北宮懿子曰．與人而不固．取惡莫甚焉．若社稷何．懿子說．二子見諸侯之師．而勸之濟．濟涇而次．秦人毒涇上流．師入多死．鄭司馬子蟜帥鄭師以進．師皆從之．至于棫林．不獲成焉．荀偃令曰．雞鳴而駕．塞井夷灶．唯余馬首是瞻．欒黶曰．晉國之命．未是有也余馬首欲東．乃歸．下軍從之．左史謂魏莊子曰．不待中行伯乎．莊子曰．夫子命從帥．欒伯吾帥也．吾將從之．從帥所以待夫子也．伯游曰．吾今實過．悔之何及．多遺秦禽．乃命大還．晉人謂之遷延之役．欒鍼曰．此役也．報櫟之敗也．役又無功．晉之恥也．吾有二位於戎路．敢不恥乎．與士鞅馳秦師死焉．士鞅反．欒黶謂士匄曰．余弟不欲往而子召之．余弟死而子來．是而子殺余之弟也．弗逐．余亦將殺之．士鞅奔秦．於是齊崔杼．宋華閱．仲江．會伐秦．不書．惰也．向之會．亦如之．衛北宮括不書於向．書於伐秦．攝也．


秦伯問於士鞅曰．晉大夫其誰先亡．對曰．其欒氏乎．秦伯曰．以其汰乎．對曰．然．欒黶汰虐已甚．猶可以免．其在盈乎．秦伯曰．何故．對曰．武子之德在民．如周人之思召公焉．愛其甘棠．況其子乎．欒黶死．盈之善未能及人．武子所施沒矣．而黶之怨實章．將於是乎在．秦伯以為知言．為之請於晉而復之．


衛獻公戒孫文子．寧惠子食．皆服而朝．日旰不召．而射鴻於囿．二子從之．不釋皮冠而與之言．二子怒．孫文子知戚．孫蒯入使．公飲之酒．使大師歌巧言之卒章．大師辭．師曹請為之．初．公有嬖妾．使師曹誨之琴．師曹鞭之．公怒．鞭師曹三百．故師曹欲歌之．以怒孫子．以報公．公使歌之．遂誦之．蒯懼．告文子．文子曰．君忌我矣．弗先．必死．并帑於戚．而入見蘧伯玉曰．君之暴虐．子所知也．大懼社稷之傾覆．將若之何．對曰．君制其國．臣敢奸之．雖奸之．庸知愈乎．遂行．從近關出．公使子蟜．子伯．子皮．與孫子盟于丘宮．孫子皆殺之．


四月．己未．子展奔齊．公如鄄．使子行於孫子．孫子又殺之．公出奔齊．孫氏追之．敗公徒于河澤．鄄人執之．初．尹公佗學射於庾公差．庾公差學射於公孫丁．二子追公．公孫丁御公．子魚曰．射為背師．不射為戮．射為禮乎．射兩軥而還．尹公佗曰．子為師．我則遠矣．乃反之．公孫丁授公轡而射之．貫臂．子鮮從公及竟．公使祝宗告亡．且告無罪．定姜曰．無神何告．若有．不可誣也．有罪若何告無．舍大臣而與小臣謀．一罪也．先君有冢卿以為師保．而蔑之．二罪也．余以巾櫛事先君．而暴妾使余．三罪也．告亡而已．無告無罪．公使厚成叔弔于衛曰．寡君使瘠聞君不撫社稷．而越在他竟．若之何不弔．以同盟之故．使瘠敢私於執事．曰．有君不弔．有臣不敏．君不赦宥．臣亦不帥職．增淫發洩．其若之何．衛人使大叔儀對曰．群臣不佞．得罪於寡君．寡君不以即刑而悼棄之．以為君憂．君不忘先君之好．辱弔群臣．又重恤之．敢拜君命之辱．重拜大貺．厚孫歸復命．語臧武仲曰．衛君其必歸乎．有大叔儀以守．有母弟鱄以出．或撫其內．或營其外．能無歸乎．齊人以郲寄衛侯．及其復也．以郲糧歸．右宰穀從而逃歸．衛人將殺之．辭曰．余不說初矣．余狐裘而羔袖．乃赦之．衛人立公孫剽．孫林父．甯殖．相之．以聽命於諸侯．衛侯在郲．臧紇如齊唁衛侯．與之言虐．退而告其人曰．衛侯其不得入矣．其言糞土也．亡而不變．何以復國．子展．子鮮．聞之．見臧紇與之言道．臧孫說．謂其人曰．衛君必入．夫二子者．或輓之．或推之．欲無入得乎．師歸自伐秦．晉侯舍新軍．禮也．成國不過半天子之軍．周為六軍．諸侯之大者．三軍可也．於是知朔生盈而死．盈生六年而武子卒．彘裘亦幼．皆未可立也．新軍無帥．故舍之．


師曠侍於晉侯．晉侯曰．衛人出其君．不亦甚乎．對曰．或者其君實甚．良君將賞善而刑淫．養民如子．蓋之如天．容之如地．民奉其君．愛之如父母．仰之如日月．敬之如神明．畏之如雷霆．其可出乎．夫君．神之主也．民之望也．若困民之主．匱神乏祀．百姓絕望．社稷無主．將安用之．弗去何為．天生民而立之君．使司牧之．勿使失性．有君而為之貳．使師保之．勿使過度．是故天子有公．諸侯有卿．卿置側室．大夫有貳．宗士有朋友．庶人工商皂隸牧圉．皆有親暱．以相輔佐也．善則賞之．過則匡之．患則救之．失則革之．自王以下．各有父兄子弟．以補察其政．史為書．瞽為詩．工誦箴諫．大夫規誨．士傳言．庶人謗．商旅于市．百工獻藝．故夏書曰．遒人以木鐸徇于路．官師相規．工執藝事以諫．正月孟春．於是乎有之．諫失常也．天之愛民甚矣．豈其使一人肆於民上．以從其淫．而棄天地之性．必不然矣．


秋．楚子為庸浦之役故．子囊師于棠以伐吳．吳不出而還．子囊殿．以吳為不能而弗儆．吳人自皋舟之隘要而擊之．楚人不能相救．吳人敗之．獲楚公子宜穀．


王使劉定公賜齊侯．命曰．昔伯舅大公．右我先王．股肱周室．師保萬民．世胙大師．以表東海．王室之不壞．繄伯舅是賴．今余命女環．茲率舅氏之典．纂乃祖考．無忝乃舊．敬之哉．無廢朕命．


晉侯問衛故於中行獻子．對曰．不如因而定之．衛有君矣．伐之．未可以得志．而勤諸侯．史佚有言曰．因重而撫之．仲虺有言曰．亡者侮之．亂者取之．推亡固存．國之道也．君其定衛以待時乎．冬．會于戚．謀定衛也．范宣子假羽毛於齊而弗歸．齊人始貳．


楚子囊還自伐吳．卒．將死．遺言謂子庚必城郢．君子謂子囊忠．君薨不忘增其名．將死不忘衛社稷．可不謂忠乎．忠．民之望也．詩曰．行歸于周．萬民所望．忠也．


襄公十五年

經

十有五年春．宋公使同戌來聘．


二月．己亥．及向戌盟于劉．劉夏逆王后于齊．


夏．齊侯伐我北鄙．圍成．公救成．至遇．季孫宿．叔孫豹．帥師城成郛．


秋．八月．丁巳．日有食之．邾人伐我南鄙．


冬．十有一月．癸亥．晉侯周卒．


傳

十五年春．宋向戌來聘．且尋盟．見孟獻子．尤其室曰．子有令聞．而美其室．非所望也．對曰．我在晉．吾兄為之．毀之重勞．且不敢間．


官師從單靖公．逆王后于齊．卿不行．非禮也．


楚公子午為令尹．公子罷戎為右尹．蒍子馮為大司馬．公子橐師為右司馬．公子成為左司馬．屈到為莫敖．公子追舒為箴尹．屈蕩為連尹．養由基為宮廄尹．以靖國人．君子謂楚於是乎能官人．官人．國之急也．能官人．則民無覦心．詩云．嗟我懷人．寘彼周行．能官人也．王及公侯．伯．子．男．甸．采．衛大夫．各居其列．所謂周行也．


鄭尉氏．司氏．之亂其餘盜在宋．鄭人以子西．伯有．子產．之故．納賂于宋．以馬四十乘．與師茷．師慧．三月．公孫黑為質焉．司城子罕以堵女父．尉翩．司齊．與之．良司臣而逸之．託諸季武子．武子寘諸卞．鄭人醢之三人也．師慧過宋朝．將私焉．其相曰．朝也．慧曰．無人焉．相曰．朝也．何故無人．慧曰．必無人焉．若猶有人．豈其以千乘之相．易淫樂之矇．必無人焉故也．子罕聞之．固請而歸之．


夏．齊侯圍成．貳於晉故也．於是乎城成郛．


秋．邾人伐我南鄙．使告于晉．晉將為會．以討邾莒．晉侯有疾．乃止．冬．晉悼公卒．遂不克會．鄭公孫夏如晉奔喪．子蟜送葬．宋人或得玉．獻諸子罕．子罕弗受．獻玉者曰．以示玉人．玉人以為寶也．故敢獻之．子罕曰．我以不貪為寶．爾以玉為寶．若以與我．皆喪寶也．不若人有其寶．稽首而告曰．小人懷璧．不可以越鄉．納此以請死也．子罕寘諸其里．使玉人為之攻之．富而後使復其所．


十二月．鄭人奪堵狗之妻．而歸諸范氏．


襄公十六年

經

十有六年春．王正月．葬晉悼公．


三月．公會晉侯．宋公．衛侯．鄭伯．曹伯．莒子．邾子．薛伯．杞伯．小邾子．于溴梁．戊寅．大夫盟．晉人執莒子．邾子．以歸．齊侯伐我北鄙．


夏．公至自會．


五月．甲子．地震．叔老會鄭伯．晉荀偃．衛甯殖．宋人．伐許．


秋．齊侯伐我北鄙．圍郕．大雩．


冬．叔孫豹如晉．


傳

十六年春．葬晉悼公．平公即位．羊舌肸為傅．張君臣為中軍司馬．祁奚．韓襄．欒盈．士鞅．為公族大夫．虞丘書為乘馬御．改服脩官．烝于曲沃．警守而下．會于溴梁．命歸侵田．以我故．執邾宣公．莒犁比公．且曰．通齊楚之使．晉侯與諸侯宴于溫．使諸大夫舞．曰．歌詩必類．齊高厚之詩不類．荀偃怒．且曰．諸侯有異志矣．使諸大夫盟高厚．高厚逃歸．於是叔孫豹．晉荀偃．宋向戌．衛甯殖．鄭公孫蠆．小邾之大夫．盟曰．同討不庭．許男請遷于晉．諸侯遂遷許．許大夫不可．晉人歸諸侯．鄭子蟜聞將伐許．遂相鄭伯以從諸侯之師．穆叔從公．齊子帥師會晉荀偃．書曰．會鄭伯．為夷故也．夏．六月．次于棫林．庚寅．伐許．次于函氏．晉荀偃．欒黶．帥師伐楚．以報宋揚梁之役．楚公子格帥師．及晉師戰于湛阪．楚師敗績．晉師遂侵方城之外．復伐許而還．


秋．齊侯圍郕．孟孺子速徼之．齊侯曰．是好勇．去之以為之名．速遂塞海陘而還．


冬．穆叔如晉聘．且言齊故．晉人曰．以寡君之未禘祀．與民之未息．不然．不敢忘．穆叔曰．以齊人之朝夕釋憾於敝邑之地．是以大請．敝邑之急．朝不及夕．引領西望曰．庶幾乎比執事之間．恐無及也．見中行獻子賦圻父．獻子曰．偃知罪矣．敢不從執事．以同恤社稷．而使魯及此．見范宣子．賦鴻鴈之卒章．宣子曰．匄在此．敢使魯無鳩乎．


襄公十七年

經

十有七年春．王二月．庚午．邾子牼卒．宋人伐陳．


夏．衛石買帥師伐曹．


秋．齊侯伐我北鄙．圍桃．高厚帥師伐我北鄙．圍防．


九月．大雩．宋華臣出奔陳．


冬．邾人伐我南鄙．


傳

十七年春．宋莊朝伐陳．獲司徒卬．卑宋也．衛孫蒯田于曹隧．飲馬于重丘．毀其瓶．重丘人閉門而詢之．曰．親逐而君．爾父為厲．是之不憂．而何以田為．夏．衛石買．孫蒯．伐曹．取重丘．曹人愬于晉．


齊人以其未得志于我故．秋．齊侯伐我北鄙．圍桃．高厚圍臧紇于防．師自陽關逆臧孫．至于旅松．郰叔紇．臧疇．臧賈．帥甲三百．宵犯齊師．送之而復．齊師去之．齊人獲臧堅．齊侯使夙沙衛唁之．且曰無死．堅稽首曰．拜命之辱．抑君賜不終．姑又使其刑臣禮於士．以杙抉其傷而死．


冬．邾人伐我南鄙．為齊故也．宋華閱卒．華臣弱皋比之室．使賊殺其宰華吳．賊六人以鈹殺諸盧門．合左師之後．左師懼曰．老夫無罪．賊曰．皋比私有討於吳．遂幽其妻．曰．畀余而大璧．宋公聞之．曰．臣也．不唯其宗室是暴．大亂宋國之政．必逐之．左師曰．臣也亦卿也．大臣不順．國之恥也．不如蓋之．乃舍之．左師為己短策．苟過華臣之門．必騁．


十一月．甲午．國人逐瘈狗．瘈狗入於華臣氏．國人從之．華臣懼．遂奔陳．宋皇國父為大宰．為平公築臺．妨於農功．子罕請俟農功之畢．公弗許．築者謳曰．澤門之皙．實興我役．邑中之黔．實慰我心．子罕聞之．親執扑．以行築者．而抶其不勉者．曰吾儕小人．皆有闔廬．以辟燥濕寒暑．今君為一臺而不速成．何以為役．謳者乃止．或問其故．子罕曰．宋國區區．而有詛有祝．禍之本也．齊晏桓子卒．晏嬰麤縗斬．苴絰帶．杖．菅屨．食鬻．居倚廬．寢苫．枕草．其老曰．非大夫之禮也．曰．唯卿為大夫．


襄公十八年

經

十有八年春．白狄來．


夏．晉人執衛行人石買．


秋．齊師伐我北鄙．


冬．十月．公會晉侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．同圍齊．曹伯負芻卒于師．楚公子午帥師伐鄭．


傳

十八年春．白狄始來．


夏．晉人執衛行人石買于長子．執孫蒯于純留．為曹故也．


秋．齊侯伐我北鄙．中行獻子將伐齊．夢與厲公訟．弗勝．公以戈擊之．首隊於前．跪而戴之．奉之以走．見梗陽之巫皋．他日見諸道．與之言同．巫曰．今茲主必死．若有事於東方．則可以逞．獻子許諾．晉侯伐齊．將濟河．獻子以朱絲係玉二榖而禱曰．齊環怙恃其險．負其眾庶．棄好背盟．陵虐神主．曾臣彪將率諸侯以討焉．其官臣偃實先後之．苟捷有功．無作神羞．官臣偃無敢復濟．唯爾有神裁之．沈玉而濟．


冬．十月．會于魯濟．尋溴梁之言．同伐齊．齊侯禦諸平陰．塹防門而守之廣里．夙沙衛曰．不能戰．莫如守險．弗聽．諸侯之士門焉．齊人多死．范宣子告析文子曰．吾知子敢匿情乎．魯人．莒人．皆請以車千乘．自其鄉入．既許之矣．若入．君必失國．子盍圖之．子家以告公．公恐．晏嬰聞之曰．君固無勇．而又聞是．弗能久矣．齊侯登巫山以望晉師．晉人使司馬斥山澤之險．雖所不至．必旆而疏陳之．使乘車者．左實右偽．以施先．輿曳柴而從之．齊侯見之．畏其眾也．乃脫歸．丙寅晦．齊師夜遁．師曠告晉侯曰．鳥烏之聲樂．齊師其遁．邢伯告中行伯曰．有班馬之聲．齊師其遁．叔向告晉侯曰．城上有烏．齊師其遁．


十一月．丁卯．朔．入平陰．遂從齊師．夙沙衛連大車以塞隧而殿．殖綽．郭最．曰．子殿國師．齊之辱也．子姑先乎．乃代之殿．衛殺馬於隘以塞道．晉州綽及之．射殖綽中肩．兩矢夾脰．曰．止．將為三軍獲．不止．將取其衷．顧曰．為私誓．州綽曰．有如日．乃弛弓而自後縛之．其右具丙．亦舍兵而縛郭最．皆衿甲而縛．坐于中軍之鼓下．晉人欲逐歸者．魯衛請攻險．己卯．荀偃．士匄以中軍克京茲．乙酉．魏絳．欒盈．以下軍克邿．趙武．韓起．以上軍圍廬．弗克．


十二月．戊戌．及秦周伐雍門之萩．范鞅門于雍門．其御追喜．以戈殺犬于門中．孟莊子斬其橁．以為公琴．己亥．焚雍門．及西郭．南郭．劉難．士弱．率諸侯之師．焚申池之竹木．壬寅．焚東郭．北郭．范鞅門于揚門．州綽門于東閭．左驂迫．還于東門中．以枚數闔．齊侯駕．將走郵棠．大子與郭榮扣馬曰．師速而疾．略也．將退矣．君何懼焉．且社稷之主．不可以輕．輕則失眾．君必待之．將犯之．大子抽劍斷鞅．乃止．甲辰．東侵及濰．南及沂．鄭子孔欲去諸大夫．將叛晉．而起楚師以去之．使告子庚．子庚弗許．楚子聞之．使楊豚尹宜告子庚曰．國人謂不穀主社稷．而不出師．死不從禮．不穀即位．於今五年．師徒不出．人其以不穀為自逸而忘先君之業矣．大夫圖之．其若之何．子庚歎曰．君王其謂午懷安乎．吾以利社稷也．見使者．稽首而對曰．諸侯方睦於晉．臣請嘗之．若何．君而繼之．不可．收師而退．可以無害．君亦無辱．子庚帥師治兵於汾．於是子蟜．伯有．子張．從鄭伯伐齊．子孔．子展．子西守．二子知子孔之謀．完守入保．子孔不敢會楚師．楚師伐鄭．次於魚陵．右師城上棘．遂涉潁．次于旃然．蒍子馮．公子格．率銳師侵費滑．胥靡．獻于．雍梁．右回梅山．侵鄭東北．至于蟲牢而反．子庚門于純門．信于城下．而還涉於魚齒之下．甚雨及之．楚師多凍．役徒幾盡．晉人聞有楚師．師曠曰．不害．吾驟歌北風．又歌南風．南風不競．多死聲．楚必無功．董叔曰．天道多在西北．南師不時．必無功．叔向曰．在其君之德也．


襄公十九年

經

十有九年春．王正月．諸侯盟于祝柯．晉人執邾子．公至自伐齊．取邾田自漷水．季孫宿如晉．葬曹成公．


夏．衛孫林父帥師伐齊．


秋．七月．辛卯．齊侯環卒．晉士匄帥師侵齊．至穀．聞齊侯卒．乃還．


八月．丙辰．仲孫蔑卒．齊殺其大夫高厚．鄭殺其大夫公子嘉．


冬．葬齊靈公．城西郛．叔孫豹會晉士匄于柯．城武城．


傳

十九年春．諸侯還自沂上．盟于督揚曰．大毋侵小．執邾悼公．以其伐我故．遂次于泗上．疆我田．取邾田．自漷水．歸之于我．晉侯先歸．公享晉六卿于蒲圃．賜之三命之服．軍尉．司馬．司空．輿尉．候奄．皆受一命之服．賄荀偃東錦．加璧乘馬．先吳壽夢之鼎．荀偃癉疽．生瘍於頭．濟河．及著雍．病．目出．大夫先歸者皆反．士匄請見．弗內．請後．曰鄭甥可．


二月．甲寅．卒．而視．不可含．宣子盥而撫之曰．事吳敢不如事主．猶視．欒懷子曰．其為未卒事於齊故也乎．乃復撫之曰．主苟終．所不嗣事于齊者．有如河．乃瞑受含．宣子出曰．吾淺之為丈夫也．晉欒魴帥師從衛孫文子伐齊．季武子如晉拜師．晉侯享之．范宣子為政．賦黍苗．季武子興．再拜稽首曰．小國之仰大國也．如百穀之仰膏雨焉．若常膏之．其天下輯睦．豈唯敝邑．賦六月．季武子以所得於齊之兵．作林鍾．而銘魯功焉．臧武仲謂季孫曰．非禮也．夫銘．天子令德．諸侯言時計功．大夫稱伐．今稱伐．則下等也．計功．則借人也．言時．則妨民多矣．何以為銘．且夫大伐小．取其所得以作彝器．銘其功烈．以示子孫．昭明德而懲無禮也．今將借人之力．以救其死．若之何銘之．小國幸於大國．而昭所獲焉．以怒之．亡之道也．


齊侯娶于魯．曰顏懿姬．無子．其姪鬷聲姬生光．以為大子．諸子．仲子．戎子．戎子嬖．仲子生牙．屬諸戎子．戎子請以為大子．許之．仲子曰．不可．廢常不祥．間諸侯難．光之立也．列於諸侯矣．今無故而廢之．是專黜諸侯．而以難犯不祥也．君必悔之．公曰．在我而已．遂東大子光．使高厚傅牙以為大子．夙沙衛為少傅．齊侯疾．崔杼微逆光．疾病而立之．光殺戎子．尸諸朝．非禮也．婦人無刑．雖有刑．不在朝市．


夏．五月．壬辰．晦．齊靈公卒．莊公即位．執公子牙於句瀆之丘．以夙沙衛易已．衛奔高唐以叛．晉士匄侵齊及穀．聞喪而還．禮也．


於四月．丁未．鄭公孫蠆卒．赴於晉．大夫范宣子言於晉侯．以其善於伐秦也．


六月．晉侯請於王．王追賜之大路．使以行禮也．


秋．八月．齊崔杼殺高厚於灑藍．而兼其室．書曰．齊殺其大夫．從君於昏也．


鄭子孔之為政也專．國人患之．乃討西宮之難．與純門之師．子孔當罪．以其甲及子革．子良氏之甲守．甲辰．子展．子西．率國人伐之．殺子孔而分其室．書曰．鄭殺其大夫．專也．子然．子孔．宋子之子也．士子孔．圭媯之子也．圭媯之班．亞宋子而相親也．士子孔．亦相親也．僖之四年．子然卒．簡之元年．士子孔卒．司徒孔實相子革．子良．之室．三室如一．故及於難．子革．子良．出奔楚．子革．為右尹．鄭人使子展當國．子西聽政．立子產為卿．


齊慶封圍高唐弗克．冬．十一月．齊侯圍之．見衛在城上．號之乃下．問守備焉．以無備告．揖之．乃登．聞師將傅．食高唐也．殖綽．工僂．會．夜縋納師．醢衛于軍．城西郛．懼齊也．齊及晉平．盟于大隧．故穆叔會范宣子于柯．穆叔見叔向．賦載馳之四章．叔向曰．肸敢不承命．穆叔曰．齊猶未也．不可以不懼．乃城武城．衛石共子卒．悼子不哀．孔成子曰．是謂蹙其本．必不有其宗．


襄公二十年

經

二十年春．王正月．辛亥．仲孫速會莒人盟于向．


夏．六月．庚申．公會晉侯．齊侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．盟于澶淵．


秋．公至自會．仲孫速帥師伐邾．蔡殺其大夫公子燮．蔡公子履出奔楚．陳侯之弟黃出奔楚．叔老如齊．


冬．十月．丙辰朔．日有食之．季孫宿如宋．


傳

二十年春．及莒平．孟莊子會莒人．盟于向．督揚之盟故也．


夏．盟于澶淵．齊成故也．邾人驟至．以諸侯之事．弗能報也．


秋．孟莊子伐邾以報之．蔡公子燮欲以蔡之晉．蔡人殺之．公子履其母弟也．故出奔楚．陳慶虎．慶寅．畏公子黃之偪．愬諸楚曰．與蔡司馬同謀．楚人以為討．公子黃出奔楚．初．蔡文侯欲事晉．曰．先君與於踐土之盟．晉不可棄．且兄弟也．畏楚不能行而卒．楚人使蔡無常．公子燮．求從先君以利蔡．不能而死．書曰．蔡殺其大夫公子燮．言不與民同欲也．陳侯之弟黃出奔楚．言非其罪也．公子黃將出奔．呼於國曰．慶氏無道．求專陳國．暴蔑其君．而去其親．五年不滅．是無天也．齊子初聘于齊．禮也．


冬．季武子如宋．報向戌之聘也．褚師段逆之以受享．賦常棣之七章以卒．宋人重賄之．歸復命．公享之．賦魚麗之卒章．公賦南山有臺．武子去所曰．臣不堪也．衛甯惠子疾．召悼子曰．吾得罪於君．悔而無及也．名藏在諸侯之策．曰孫林父．甯殖．出其君．君入則掩之．若能掩之．則吾子也．若不能．猶有鬼神．吾有餒而已．不來食矣．悼子許諾．惠子遂卒．


襄公二十一年

經

二十有一年春．王正月．公如晉．邾庶其以漆閭丘來奔．


夏．公至自晉．


秋．晉欒盈出奔楚．


九月．庚戌朔．日有食之．


冬．十月．庚辰朔．日有食之．曹伯來朝．公會晉侯．齊侯．宋公．衛侯．鄭伯．曹伯．莒子．邾子．于商任．


傳

二十一年春．公如晉拜師．及取邾田也．邾庶其以漆閭丘來奔．季武子以公姑姊妻之．皆有賜於其從者．於是魯多盜．季孫謂臧武仲曰．子盍詰盜．武仲曰．不可詰也．紇又不能．季孫曰．我有四封．而詰其盜．何故不可．子為司寇．將盜是務去．若之何不能．武仲曰子召外盜而大禮焉．何以止吾盜．子為正卿．而來外盜．使紇去之．將何以能．庶其竊邑於邾以來．子以姬氏妻之．而與之邑．其從者皆有賜焉．若大盜禮焉．以君之姑姊與其大邑．其次皁牧輿馬．其小者衣裳劍帶．是賞盜也．賞而去之．其或難焉．紇也聞之．在上位者洒濯其心．壹以待人．軌度其信．可明徵也．而後可以治人．夫上之所為．民之歸也．上所不為．而民或為之．是以加刑罰焉．而莫敢不懲．若上之所為而民亦為之．乃其所也．又可禁乎．夏書曰．念茲在茲．釋茲在茲．名言茲在茲．允出茲在茲．惟帝念功．將謂由已壹也．信由已壹．而後功可念也．庶其非卿也．以地來．雖賤必書．重地也．


齊侯使慶佐為大夫．復討公子牙之黨．執公子買于句瀆之丘．公子鉏來奔．叔孫還奔燕．


夏．楚子庚卒．楚子使薳子馮為令尹．訪於申叔豫．叔豫曰．國多寵而王弱．國不可為也．遂以疾辭．方暑．闕地下冰而床焉．重繭衣裘．鮮食而寢．楚子使醫視之．復曰．瘠則甚矣．而血氣未動．乃使子南為令尹．


欒桓子娶於范宣子．生懷子．范鞅以其亡也．怨欒氏．故與欒盈為公族大夫．而不相能．桓子卒．欒祁與其老州賓通．幾亡室矣．懷子患之．祁懼其討也．愬諸宣子曰．盈將為亂．以范氏為死桓主而專政矣．曰．吾父逐鞅也．不怒．而以寵報之．又與吾同官而專之．吾父死而益富．死吾父而專於國．有死而已．吾蔑從之矣．其謀如是．懼害於主．吾不敢不言．范鞅為之徵．懷子好施．士多歸之．宣子畏其多士也．信之．懷子為下卿．宣子使城著而遂逐之．


秋．欒盈出奔楚．宣子殺箕遺．黃淵．嘉父．司空靖．邴豫．董叔．邴師．申書．羊舌虎．叔羆．囚伯華．叔向．籍偃．人謂叔向曰．子離於罪．其為不知乎．叔向曰．與其死亡若何．詩曰．優哉游哉．聊以卒歲．知也．樂王鮒見叔向曰．吾為子請．叔向弗應．出不拜．其人皆咎叔向．叔向曰．必祁大夫．室老聞之曰．樂王鮒言於君．無不行．求赦吾子．吾子不許．祁大夫所不能也．而曰必由之．何也．叔向曰．樂王鮒．從君者也．何能行．祁大夫外舉不棄讎．內舉不失親．其獨遺我乎．詩曰．有覺德行．四國順之．夫子覺者也．晉侯問叔向之罪於樂王鮒．對曰．不棄其親．其有焉．於是祁奚老矣．聞之．乘馹而見宣子曰．詩曰．惠我無疆．子孫保之．書曰．聖有暮勳．明徵定保．夫謀而鮮過．惠訓不倦者．叔向有焉．社稷之固也．猶將十世宥之．以勸能者．今壹不免其身．其棄社稷．不亦惑乎．鯀殛而禹興．伊尹放大甲而相之．卒無怨色．管蔡為戮．周公右王．若之何其以虎也棄社稷．子為善．誰敢不勉．多殺何為．宣子說．與之乘以言諸公而免之．不見叔向而歸．叔向亦不告免焉而朝．


初．叔向之母妒叔虎之母美而不使．其子皆諫其母．其母曰．深山大澤．實生龍蛇．彼美．余懼其生龍蛇以禍女．女敝族也．國多大寵．不仁人間之．不亦難乎．余何愛焉．使往視寢．生叔虎．美而有勇力．欒懷子嬖之．故羊舌氏之族及於難．欒盈過於周．周西鄙掠之．辭於行人曰．天子陪臣盈．得罪於王之守臣．將逃罪．罪重於郊甸．無所伏竄．敢布其死．昔陪臣書能輸力於王室．王施惠焉．其子黶不能保任其父之勞．大君若不棄書之力．亡臣猶有所逃．若棄書之力．而思黶之罪．臣戮餘也．將歸死於尉氏．不敢還矣．敢布四體．惟大君命焉．王曰．尤而效之．其又甚焉．使司徒禁掠欒氏者．歸所取焉．使候出諸轘轅．


冬．曹武公來朝．始見也．會於商任．錮欒氏也．齊侯．衛侯．不敬．叔向曰．二君者必不免．會朝禮之經也．禮政之輿也．政身之守也．怠禮失政．失政不立．是以亂也．知起．中行喜．州綽．邢蒯．出奔齊．皆欒氏之黨也．樂王鮒謂范宣子曰．盍反州綽．邢蒯．勇士也．宣子曰．彼欒氏之勇也．余何獲焉．王鮒曰．子為彼欒氏．乃亦子之勇也．齊莊公朝指殖綽．郭最．曰．是寡人之雄也．州綽曰．君以為雄．誰敢不雄．然臣不敏．平陰之役．先二子鳴．莊公為勇爵．殖綽．郭最．欲與焉．州綽曰．東閭之役．臣左驂迫．還於門中．識其枚數．其可以與於此乎．公曰．子為晉臣也．對曰．臣為隸新．然二子者．譬於禽獸．臣食其肉．而寢處其皮矣．


襄公二十二年

經

二十有二年春．王正月．公至自會．


夏．四月．


秋．七月．辛酉．叔老卒．


冬．公會晉侯．齊侯．宋公．衛侯．鄭伯．曹伯．莒子．邾子．薛伯．杞伯．小邾子．于沙隨．公至自會．楚殺其大夫公子追舒．


傳

二十二年春．臧武仲如晉．雨．過御叔．御叔在其邑．將飲酒．曰．焉用聖人．我將飲酒而已．雨行．何以聖為．穆叔聞之．曰．不可使也．而傲使人．國之蠹也．令倍其賦．


夏．晉人徵朝于鄭．鄭人使少正公孫僑對曰．在晉先君悼公九年．我寡君於是即位．即位八月．而我先大夫子駟．從寡君以朝于執事．執事不禮於寡君．寡君懼因是行也．我二年六月．朝于楚．晉是以有戲之役．楚人猶競而申禮於敝邑．敝邑欲從執事．而懼為大尤．曰．晉其謂我不共有禮．是以不敢攜貳於楚．我四年三月．先大夫子蟜又從寡君以觀釁於楚．晉於是乎有蕭魚之役．謂我敝邑．邇在晉國．譬諸草木．吾臭味也．而何敢差池．楚亦不競．寡君盡其土．實重之以宗．器以受齊．盟遂帥群．臣隨于執．事以會歲終．貳於楚者．子侯．石盂．歸而討之．溴梁之明年．子蟜老矣．公孫夏從寡君以朝于君．見於嘗酎．與執燔焉．間二年．聞君將靖東夏．


四月．又朝以聽事．期不朝之間．無歲不聘．無役不從．以大國政令之無常．國家罷病．不虞荐至．無日不惕．豈敢忘職．大國若安定之．其朝夕在庭．何辱命焉．若不恤其患．而以為口實．其無乃不堪任命．而翦為仇讎．敝邑是懼．其敢忘君命．委諸執事．執事實重圖之．


秋．欒盈自楚適齊．晏平仲言於齊侯曰．商任之會．受命於晉．今納欒氏．將安用之．小所以事大．信也．失信不立．君其圖之．弗聽．退告陳文子曰．君人執信．臣人執共．忠信篤敬．上下同之．天之道也．君自棄也．弗能久矣．


九月．鄭公孫黑肱有疾．歸邑于公．召室老宗人．立段而使黜官薄祭．祭以特羊．殷以少牢．足以共祀．盡歸其餘邑曰．吾聞之．生於亂世．貴而能貧．民無求焉．可以後亡．敬共事君．與二三子．生在敬戒．不在富也．己巳．伯張卒．君子曰善戒．詩曰．慎爾侯度．用戒不虞．鄭子張其有焉．


冬．會于沙隨．復錮欒氏也．欒盈猶在齊．晏子曰．禍將作矣．齊將伐晉．不可以不懼．楚觀起有寵於令尹子南．未益祿而有馬數十乘．楚人患之．王將討焉．子南之子棄疾為王御士．王每見之必泣．棄疾曰．君三泣臣矣．敢問誰之罪也．王曰．令尹之不能．爾所知也．國將討焉．爾其居乎．對曰．父戮子居．君焉用之．洩命重刑．臣亦不為．王遂殺子南於朝．轘觀起於四竟．子南之臣謂棄疾．請徙子尸於朝．曰君臣有禮．唯二三子．三日．棄疾請尸．王許之．既葬．其徒曰．行乎．曰吾與殺吾父．行將焉入．曰然則臣王乎．曰棄父事讎．吾弗忍也．遂縊而死．復使薳子馮為令尹．公齮子為司馬．屈建為莫敖．有寵於薳子者八人．皆無祿而多馬．他日朝．與申叔豫言．弗應而退．從之．入於人中．又從之．遂歸．退朝見之．曰．子三困我於朝．吾懼不敢不見．吾過．子姑告我．何疾我也．對曰．吾不免是懼．何敢告子．曰．何故．對曰．昔觀起有寵於子南．子南得罪．觀起車裂．何故不懼．自御而歸．不能當道．至．謂八人者曰．吾見申叔夫子．所謂生死而肉骨也．知我者．如夫子則可．不然謂止．辭八人者．而後王安之．


十二月．鄭游販將歸晉．未出竟．遭逆妻者．奪之．以館于邑．丁巳．其夫攻子明殺之．以其妻行．子展廢良而立大叔．曰國卿．君之貳也．民之主也．不可以苟．請舍子明之類．求亡妻者．使復其所．使游氏勿怨．曰．無昭惡也．


襄公二十三年

經

二十有三年春．王二月．癸酉朔．日有食之．


三月．己巳．杞伯匄卒．


夏．邾畀我來奔．葬杞孝公．陳殺其大夫慶虎及慶寅．陳侯之弟黃．自楚歸于陳．晉欒盈復入于晉．入于曲沃．


秋．齊侯伐衛．遂伐晉．


八月．叔孫豹帥師救晉．次于雍榆．己卯．仲孫速卒．


冬．十月．乙亥．臧孫紇出奔邾．晉人殺欒盈．齊侯襲莒．


傳

二十三年春．杞孝公卒．晉悼夫人喪之．平公不徹樂．非禮也．禮為鄰國闕．陳侯如楚．公子黃愬二慶於楚．楚人召之．使慶樂往殺之．慶氏以陳叛．


夏．屈建從陳侯圍陳．陳人城板隊而殺人．役人相命．各殺其長．遂殺慶虎．慶寅．楚人納公子黃．君子謂慶氏不義．不可肆也．故書曰．惟命不于常．晉將嫁女于吳．齊侯使析歸父媵之．以藩載欒盈．及其士．納諸曲沃．欒盈夜見胥午而告之．對曰．不可．天之所廢．誰能興之．子必不免．吾非愛死也．知不集也．盈曰．雖然．因子而死．吾無悔矣．我實不天．子無咎焉．許諾．伏之而觴曲沃人．樂作．午言曰．今也得欒孺子何如．對曰．得主而為之死．猶不死也．皆歎．有泣者．爵行．又言．皆曰．得主何貳之有．盈出．遍拜之．


四月．欒盈帥曲沃之甲．因魏獻子以晝入絳．初．欒盈佐魏莊子於下軍．獻子私焉．故因之．趙氏以原屏之難怨欒氏．韓趙方睦．中行氏以伐秦之役怨欒氏．而固與范氏和親．知悼子少而聽於中行氏．程鄭嬖於公．唯魏氏及七輿大夫與之．樂王鮒侍坐於范宣子．或告曰．欒氏至矣．宣子懼．桓子曰．奉君以走固宮．必無害也．且欒氏多怨．子為政．欒氏自外．子在位．其利多矣．既有利權．又執民柄．將何懼焉．欒氏所得．其唯魏氏乎．而可強取也．夫克亂在權．子無懈矣．公有姻喪．王鮒使宣子墨縗冒絰．二婦人輦以如公．奉公以如固宮．范鞅逆魏舒．則成列既乘．將逆欒氏矣．趨進曰．欒氏帥賊以入．鞅之父與二三子在君所矣．使鞅逆吾子．鞅請驂乘持帶．遂超乘．右撫劍．左援帶．命驅之出．僕請．鞅曰．之公．宣子逆諸階．執其手．賂之以曲沃．初．斐豹隸也．著於丹書．欒氏之力臣曰督戎．國人懼之．斐豹謂宣子曰．苟焚丹書．我殺督戎．宣子喜曰．而殺之．所不請於君焚丹書者．有如日．乃出豹而閉之．督戎從之．踰隱而待之．督戎踰入．豹自後擊而殺之．范氏之徒在臺後．欒氏乘公門．宣子謂鞅曰．矢及君屋死之．鞅用劍以帥卒．欒氏退．攝車從之．遇欒樂曰．樂免之．死將訟女於天．樂射之不中．又注則乘槐本而覆．或以戟鉤之．斷肘而死．欒魴傷．欒盈奔曲沃．晉人圍之．


秋．齊侯伐衛．先驅．穀榮御王孫揮．召揚為右．申驅．成秩御莒恆．申鮮虞之傅摯為右．曹開御戎．晏父戎為右．貳廣．上之登御邢公．盧蒲癸為右．啟．牢成御襄罷師．狼蘧疏為右．胠．商子車御侯朝．桓跳為右．大殿．商子游御夏之御寇．崔如為右．燭庸之越駟乘．自衛將遂伐晉．晏平仲曰．君恃勇力以伐盟主．若不濟．國之福也．不德而有功．憂必及君．崔杼諫曰．不可．臣聞之．小國間大國之敗而毀焉．必受其咎．君其圖之．弗聽．陳文子見崔武子曰．將如君何．武子曰．吾言於君．君弗聽也．以為盟主．而利其難．群臣若急．君於何有．子姑止之．文子退．告其人曰．崔子將死乎．謂君甚．而又過之．不得其死．過君以義．猶自抑也．況以惡乎．齊侯遂伐晉．取朝歌為二隊．入孟門．登大行．張武軍於熒庭．戍郫邵．封少水．以報平陰之役．乃還．趙勝帥東陽之師以追之．獲晏氂．


八月叔孫豹帥師救晉．次于雍榆．禮也．季武子無適子．公彌長．而愛悼子．欲立之．訪於申豐曰．彌與紇．吾皆愛之．欲擇才焉而立之．申豐趨退．歸．盡室將行．他日又訪焉．對曰．其然．將具敝車而行．乃止．訪於臧紇．臧紇曰．飲我酒．吾為子立之．季氏飲大夫酒．臧紇為客．既獻．臧孫命北面重席．新樽絜之．召悼子．降逆之．大夫皆起．及旅．而召公鉏．使與之齒．季孫失色．季氏以公鉏為馬正．慍而不出．閔子馬見之曰．子無然．禍福無門．唯人所召．為人子者．患不孝．不患無所．敬其父命．何常之有．若能孝敬．富倍季氏可也．姦回不軌．禍倍下民可也．公鉏然之．敬共朝夕．恪居官次．季孫喜．使飲己酒．而以具往．盡舍旃．故公鉏氏富．又出為公左宰．孟孫惡臧孫．季孫愛之．孟氏之御騶豐點．好羯也．曰．從余言．必為孟孫．再三云．羯從之．孟莊子疾．豐點謂公鉏．苟立羯．請讎臧氏．公鉏謂季孫曰．孺子秩固其所也．若羯立．則季氏信有力於臧氏矣．弗應．己卯．孟孫卒．公鉏奉羯立于戶側．季孫至．入哭而出．曰．秩焉在．公鉏曰．羯在此矣．季孫曰．孺子長．公鉏曰．何長之有．唯其才也．且夫子之命也．遂立羯．秩奔邾．臧孫入哭．甚哀多涕．出．其御曰．孟孫之惡子也．而哀如是．季孫若死．其若之何．臧孫曰．季之愛我．疾疢也．孟孫之惡我．藥石也．美疢不如惡石．夫石猶生我．疢之美．其毒滋多．孟孫死．吾亡無日矣．孟氏閉門．告於季孫曰．臧氏將為亂．不使我葬．季孫不信．臧孫聞之戒．


冬．十月．孟氏將辟．藉除於臧氏．臧孫使正夫助之．除於東門甲．從已而視之．孟氏又告季孫．季孫怒．命攻臧氏．乙亥．臧紇斬鹿門之關．以出奔．邾．初．臧宣叔娶于鑄．生賈及為而死．繼室以其姪．穆姜之姨子也．生紇．長於公宮．姜氏愛之．故立之．臧賈臧為出在鑄．臧武仲自邾使告臧賈．且致大蔡焉．曰．紇不佞．失守宗祧．敢告不弔．紇之罪不及不祀．子以大蔡納請．其可．賈曰．是家之禍也．非子之過也．賈聞命矣．再拜受龜．使為以納請．遂自為也．臧孫如防．使來告曰．紇非能害也．知不足也．非敢私請．苟守先祀．無廢二勳．敢不辟邑．乃立臧為．臧紇致防而奔齊．其人曰．其盟我乎．臧孫曰．無辭．將盟臧氏．季孫召外史掌惡臣．而問盟首焉．對曰．盟東門氏也．曰．毋或如東門遂．不聽公命．殺適立庶．盟叔孫氏也．曰．毋或如叔孫僑如欲廢國常．蕩覆公室．季孫曰．臧孫之罪．皆不及此．孟椒曰．盍以其犯門斬關．季孫用之．乃盟臧氏曰．無或如臧孫紇．干國之紀．犯門斬關．臧孫聞之曰．國有人焉．誰居．其孟椒乎．晉人克欒盈于曲沃．盡殺欒氏之族黨．欒魴出奔宋．書曰．晉人殺欒盈．不言大夫．言自外也．齊侯還自晉．不入．遂襲莒．門于且于．傷股而退．明日將復戰．期于壽舒．杞．殖華還．載甲夜入且于之隧．宿於莒郊．明日．先遇莒子於蒲侯氏．莒子重賂之．使無死．曰．請有盟．華周對曰．貪貨棄命．亦君所惡也．昏而受命．日未中而棄之．何以事君．莒子親鼓之．從而伐之．獲杞梁．莒人．行成．齊侯歸．遇杞梁之妻於郊．使弔之．辭曰．殖之有罪．何辱命焉．若免於罪．猶有先人之敝廬在．下妾不得與郊弔．齊侯弔諸其室．齊侯將為臧紇田．臧孫聞之．見齊侯．與之言伐晉．對曰．多則多矣．抑君似鼠．夫鼠晝伏夜動．不穴於寢廟．畏人故也．今君聞晉之亂．而後作焉．寧將事之．非鼠如何．乃弗與田．仲尼曰．知之難也．有臧武仲之知．而不容於魯國．抑有由也．作不順而施不恕也．夏書曰．念茲在茲．順事恕施也．


襄公二十四年

經

二十有四年春．叔孫豹如晉．仲孫羯帥師侵齊．


夏．楚子伐吳．


秋．七月．甲子．朔．日有食之．既．齊崔杼帥師伐莒．大水．


八月．癸巳朔．日有食之．公會晉侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．于夷儀．


冬．楚子．蔡侯．陳侯．許男．伐鄭．公至自會．陳鍼宜咎出奔楚．叔孫豹如京師．大饑．


傳

二十四年春．穆叔如晉．范宣子逆之問焉．曰．古人有言曰．死而不朽．何謂也．穆叔未對．宣子曰．昔匄之祖．自虞以上為陶唐氏．在夏為御龍氏．在商為豕韋氏．在周為唐杜氏．晉主夏盟為范氏．其是之謂乎．穆叔曰．以豹所聞．此之謂世祿．非不朽也．魯有先大夫曰臧文仲．既沒．其言立．其是之謂乎．豹聞之．大上有立德．其次有立功．其次有立言．雖久不廢．此之謂不朽．若夫保姓受氏．以守宗祊．世不絕祀．無國無之．祿之大者．不可謂不朽．范宣子為政．諸侯之幣重．鄭人病之．


二月．鄭伯如晉．子產寓書於子西．以告宣子曰．子為晉國．四鄰諸侯．不聞令德．而聞重幣．僑也惑之．僑聞君子長國家者．非無賄之患．而無令名之難．夫諸侯之賄．聚於公室．則諸侯貳．若吾子賴之．則晉國貳．諸侯貳則晉國壞．晉國貳則子之家壞．何沒沒也．將焉用賄．夫令名．德之輿也．德．國家之基也．有基無壞．無亦是務乎．有德則樂．樂則能久．詩云．樂只君子．邦家之基．有令德也．夫上帝臨女．無貳爾心．有令名也．夫恕．思以明德．則令名載而行之．是以遠至邇安．毋寧使人謂子．子實生我．而謂子浚我以生乎．象有齒以焚其身．賄也．宣子說．乃輕幣．是行也．鄭伯朝晉．為重幣故．且請伐陳也．鄭伯稽首．宣子辭．子西相曰．以陳國之介．恃大國而陵虐於敝邑．寡君是以請罪焉．敢不稽首．孟孝伯侵齊．晉故也．


夏．楚子為舟師以伐吳．不為軍政．無功而還．齊侯既伐晉而懼．將欲見楚子．楚子使薳啟彊如齊聘．且請期．齊社蒐軍實．使客觀之．陳文子曰．齊將有寇．吾聞之．兵不戢．必取其族．


秋．齊侯聞將有晉師．使陳無宇從薳啟彊如楚辭．且乞師．崔杼帥師送之．遂伐莒．侵介根．會于夷儀．將以伐齊．水不克．


冬．楚子伐鄭以救齊．門于東門．次于棘澤．諸侯還救鄭．晉侯使張骼．輔躒．致楚師．求御于鄭．鄭人卜宛射犬吉．子大叔戒之曰．大國之人．不可與也．對曰無有眾寡．其上一也．大叔曰．不然．部婁無松柏．二子在幄．坐射犬于外．既食而後食之．使御廣車而行．已皆乘乘車．將及楚師．而後從之乘．皆踞轉而鼓琴．近不告而馳之．皆取冑於櫜而冑．入壘皆下．搏人以投．收禽挾囚．弗待而出．皆超乘．抽弓而射．既免．復踞轉而鼓琴．曰．公孫同乘．兄弟也．故再不謀．對曰．曩者志入而已．今則怯也．皆笑曰．公孫之亟也．楚子自棘澤還．使薳啟彊帥師送陳無宇．吳人為楚舟師之役故．召舒鳩人．舒鳩人叛楚．楚子師于荒浦．使沈尹壽與師祁犁讓之．舒鳩子敬逆二子．而告無之．且請受盟．二子復命．王欲伐之．薳子曰．不可．彼告不叛．且請受盟．而又伐之．伐無罪也．姑歸息民．以待其卒．卒而不貳．吾又何求．若猶叛我．無辭．有庸．乃還．陳人復討慶氏之黨．鍼宜咎出奔楚．齊人城郟．穆叔如周聘．且賀城．王嘉其有禮也．賜之大路．晉侯嬖程鄭．使佐下軍．鄭行人公孫揮如晉聘．程鄭問焉．曰．敢問降階何由．子羽不能對．歸以語然明．然明曰．是將死矣．不然將亡．貴而知懼．懼而思降．乃得其階．下人而已．又何問焉．且夫既登而求降階者．知人也．不在程鄭．其有亡釁乎．不然．其有惑疾．將死而憂也．


襄公二十五年


經

二十有五年春．齊崔杼帥師伐我北鄙．


夏．五月．乙亥．齊崔杼弒其君光．公會晉侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．于夷儀．


六月．壬子．鄭公孫舍之帥師入陳．


秋．八月．己巳．諸侯同盟于重丘．公至自會．衛侯入于夷儀．楚屈建帥師滅舒鳩．


冬．鄭公孫夏帥師伐陳．


十有二月．吳子遏伐楚．門于巢．卒．


傳

二十五年春．齊崔杼帥師伐我北鄙．以報孝伯之師也．公患之．使告于晉．孟公綽曰．崔子將有大志．不在病我．必速歸．何患焉．其來也不寇．使民不嚴．異於他日．齊師徒歸．


齊棠公之妻．東郭偃之姊也．東郭偃臣崔武子．棠公死．偃御武子以弔焉．見棠姜而美之．使偃取之．偃曰．男女辨姓．今君出自丁．臣出自桓．不可．武子筮之．遇困之大過．史皆曰吉．示陳文子．文子曰．夫從風．風隕妻．不可聚也．且其繇曰．困于石．據于蒺梨．入于其宮．不見其妻．凶．困于石．往不濟也．據于蒺梨．可恃傷也．入于其宮．不見其妻．凶．無所歸也．崔子曰．嫠也何害．先夫當之矣．遂取之．莊公通焉．驟如崔氏．以崔子之冠賜人．侍者曰不可．公曰．不為崔子．其無冠乎．崔子因是．又以其間伐晉也．曰晉必將報．欲弒公以說于晉．而不獲間．公鞭侍人賈舉．而又近之．乃為崔子間公．


夏．五月．莒子為且于之役故．莒子朝于齊．甲戌．饗諸北郭．崔子稱疾不視事．乙亥．公問崔子．遂從姜氏．姜入于室．與崔子自側戶出．公拊楹而歌．侍人賈舉止眾從者．而入閉門．甲興．公登臺而請．弗許．請盟．弗許．請自刃於廟．勿許．皆曰．君之臣杼疾病．不能聽命．近於公宮．陪臣干掫有淫者．不知二命．公踰牆．又射之．中股．反隊．遂弒之．賈舉．州綽．邴師．公孫敖．封具．鐸父．襄伊．僂堙．皆死．祝佗父祭於高唐．至復命．不說弁而死於崔氏．申蒯侍漁者．退謂其宰曰．爾以帑免．我將死．其宰曰．免．是反子之義也．與之皆死．


崔氏殺鬷蔑于平陰．晏子立於崔氏之門外．其人曰．死乎．曰．獨吾君也乎哉．吾死也．曰．行乎．曰．吾罪也乎哉．吾亡也．曰．歸乎．曰．君死安歸．君民者．豈以陵民．社稷是主．臣君者．豈為其口實．社稷是養．故君為社稷死．則死之．為社稷亡．則亡之．若為己死而己亡．非其私暱．誰敢任之．且人有君而弒之．吾焉得死之．而焉得亡之．將庸何歸．門啟而入．枕尸股而哭．興．三踊而出．人謂崔子必殺之．崔子曰．民之望也．舍之得民．盧蒲癸奔晉．王何奔莒．


叔孫宣伯之在齊也．叔孫還納其女於靈公．嬖．生景公．丁丑．崔杼立而相之．慶封為左相．盟國人於大宮曰．所不與崔慶者．晏子仰天歎曰．嬰所不唯忠於君．利社稷者是與．有如上帝．乃歃．辛巳．公與大夫及莒子盟．大史書曰．崔杼弒其君．崔子殺之．其弟嗣書．而死者二人．其弟又書．乃舍之．南史氏聞大史盡死．執簡以往．聞既書矣．乃還．


閭丘嬰以帷縳其妻而載之．與申鮮虞乘而出．鮮虞推而下之曰．君昏不能匡．危不能救．死不能死．而知匿其暱．其誰納之．行及弇中．將舍．嬰曰．崔慶其追我．鮮虞曰．一與一．誰能懼我．遂舍．枕轡而寢．食馬而食．駕而行．出弇中．謂嬰曰．速驅之．崔慶之眾．不可當也．遂來奔．


崔氏側莊公于北郭．丁亥．葬諸士孫之里．四翣．不蹕．下車七乘．不以兵甲．晉侯濟自泮．會于夷儀．伐齊以報朝歌之役．齊人以莊公說．使隰鉏請成．慶封如師．男女以班．賂晉侯以宗器樂器．自六正．五吏．三十師．三軍之大夫．百官之正長．師旅．及處守者．皆有賂．晉侯許之．使叔向告於諸侯．公使子服惠伯對曰．君舍有罪．以靖小國．君之惠也．寡君聞命矣．晉侯使魏舒．宛沒．逆衛侯．將使衛與之夷儀．崔子止其帑．以求五鹿．


初．陳侯會楚子伐鄭．當陳隧者．井堙木刊．鄭人怨之六月．鄭子展．子產．帥車七百乘伐陳．宵突陳城．遂入之．陳侯扶其大子偃師奔墓．遇司馬桓子曰．載余．曰將巡城．遇賈獲載其母妻．下之而授公車．公曰．舍而母．辭曰．不祥．與其妻扶其母以奔墓．亦免．子展命師無入公宮．與子產親御諸門．陳侯使司馬桓子賂以宗器．陳侯免．擁社．使其眾男女別而纍．以待於朝．子展執縶而見．再拜稽首．承飲而進獻．子美入．數俘而出．祝祓社．司徒致民．司馬致節．司空致地．乃還．


秋．七月．己巳．同盟于重丘．齊成故也．趙文子為政．令薄諸侯之幣．而重其禮．穆叔見之．謂穆叔曰．自今以往．兵其少弭矣．齊崔慶新得政．將求善於諸侯．武也．知楚令尹．若敬行其禮．道之以文辭．以靖諸侯．兵可以弭．楚薳子馮卒．屈建為令尹．屈蕩為莫敖．舒鳩人卒叛．楚令尹子木伐之．及離城．吳人救之．子木遽以右師先．子彊息桓．子捷．子駢．子盂．帥左師以退．吳人居其間七日．子彊曰．久將墊隘．隘乃禽也．不如速戰．請以其私卒誘之．簡師陳以待我．我克則進．奔則亦視之．乃可以免．不然．必為吳禽．從之．五人以其私卒．先擊吳師．吳師奔．登山以望．見楚師不繼．復逐之．傅諸其軍．簡師會之．吳師大敗．遂圍舒鳩．舒鳩潰．


八月．楚滅舒鳩．衛獻公入于夷儀．鄭子產獻捷于晉．戎服將事．晉人問陳之罪．對曰．昔虞閼父為周陶正．以服事我先王．我先王賴其利器用也．與其神明．之後也．庸以元女大姬．配胡公而封之陳．以備三恪．則我周之自出．至于今是賴．桓公之亂．蔡人欲立其出．我先君莊公奉五父而立之．蔡人殺之．我又與蔡人奉戴厲公．至於莊宣．皆我之自立．夏氏之亂．成公播蕩．又我之自入．君所知也．今陳忘周之大德．蔑我大惠．棄我姻親．介恃楚眾．以憑陵我．敝邑．不可億逞．我是以有往年之告．未獲成命．則有我東門之役．當陳隧者．井堙木刊．敝邑大懼不競．而恥大姬．天誘其衷．啟敝邑之心．陳知其罪．授手于我．用敢獻功．晉人曰．何故侵小．對曰．先王之命．唯罪所在．各致其辟．且昔天子之地一圻．列國一同．自是以衰．今大國多數圻矣．若無侵小．何以至焉．晉人曰．何故戎服．對曰．我先君武莊為平桓卿士．城濮之役．文公布命曰．各復舊職．命我文公．戎服輔王．以授楚捷．不敢廢王命故也．士莊伯不能詰．復於趙文子．文子曰．其辭順．犯順不祥．乃受之．冬．十月．子展相鄭伯如晉．拜陳之功．子西復伐陳．陳及鄭平．仲尼曰．志有之．言以足志．文以足言．不言誰知其志．言之無文．行而不遠．晉為伯鄭入陳．非文辭不為功．慎辭也．


楚蒍掩為司馬．子木使庀賦．數甲兵．甲午．蒍掩書土田．度山林．鳩藪澤．辨京陵．表淳鹵．數疆潦．規偃豬．町原防．牧隰皋．井衍沃．量入脩賦．賦車．籍馬．賦車兵．徒卒．甲楯之數．既成．以授子木．禮也．


十二月．吳子諸樊伐楚．以報舟師之役．門于巢．巢牛臣曰．吳王勇而輕．若啟之．將親門．我獲射之．必殪．是君也死．彊其少安．從之．吳子門焉．牛臣隱於短牆以射之．卒．楚子以滅舒鳩賞子木．辭曰．先大夫蒍子之功也．以與蒍掩．


晉程鄭卒．子產始知然明．問為政焉．對曰．視民如子．見不仁者誅之．如鷹鸇之逐鳥雀也．子產喜以語子大叔．且曰．他日吾見蔑之面而已．今吾見其心矣．子大叔問政於子產．子產曰．政如農功．日夜思之．思其始而成其終．朝夕而行之．行無越思．如農之有畔．其過鮮矣．


衛獻公自夷儀使與甯喜言．甯喜許之．大叔文子聞之曰．烏呼．詩所謂我躬不說．皇恤我後者．甯子可謂不恤其後矣．將可乎哉．殆必不可．君子之行．思其終也．思其復也．書曰．慎始而敬終．終以不困．詩曰．夙夜匪解．以事一人．今甯子視君．不如弈棋．其何．以免乎．弈者舉棋不定．不勝其耦．而況置君．而弗定乎．必不免矣．九世之卿族．一舉而滅之．可哀也哉．傳會于夷儀之歲．齊人城郟．其五月．秦晉為成．晉韓起如秦蒞盟．秦伯車如晉蒞盟．成而不結．



襄公二十六年

經

二十有六年春．王二月．辛卯．衛甯喜弒其君剽．衛孫林父入于戚以叛．甲午．衛侯衎復歸于衛．


夏．晉侯使荀吳來聘．公會晉人．鄭良霄．宋人．曹人．于澶淵．


秋．宋公殺其世子痤．晉人執衛甯喜．


八月．壬午．許男甯卒于楚．


冬．楚子．蔡侯．陳侯．伐鄭．葬許靈公．


傳

二十六年春．秦伯之弟鍼如晉脩成．叔向命召行人子員．行人子朱曰．朱也當御．三云．叔向不應．子朱怒曰．班爵同．何以黜朱於朝．撫劍從之．叔向曰．秦晉不和久矣．今日之事．幸而集．晉國賴之．不集．三軍暴骨．子員道二國之言無私．子常易子．姦以事君者．吾所能御也．拂衣從之．人救之．平公曰．晉其庶乎．吾臣之所爭者大．師曠曰．公室懼卑．臣不心競而力爭．不務德而爭善．私欲已侈．能無卑乎．


衛獻公使子鮮為復．辭．敬姒強命之．對曰．君無信．臣懼不免．敬姒曰．雖然．以吾故也．許諾．初．獻公使與甯喜言．甯喜曰．必子鮮在．不然．必敗．故公使子鮮．子鮮不獲命於敬姒．以公命與甯喜言曰．苟反．政由甯氏．祭則寡人．甯喜告蘧伯玉．伯玉曰．瑗不得聞君之出．敢聞其入．遂行．從近關出．告右宰穀．右宰穀曰．不可．獲罪於兩君．天下誰畜之．悼子曰．吾受命於先人．不可以貳．穀曰．我請使焉而觀之．遂見公於夷儀．反曰．君淹恤在外．十二年矣．而無憂色．亦無寬言．猶夫人也．若不已．死無日矣．悼子曰．子鮮在．右宰穀曰．子鮮在何益．多而能亡．於我何為．悼子曰．雖然．不可以已．孫文子在戚．孫嘉聘於齊．孫襄居守．


二月‧庚寅．甯喜右宰穀伐孫氏．不克．伯國傷．甯子出舍於郊．伯國死．孫氏夜哭國人召甯子．甯子復攻孫氏．克之．辛卯．殺子叔及大子角．書曰．甯喜弒其君剽．言罪之在甯氏也．孫林父以戚如晉書曰．入于戚以叛．罪孫氏也．臣之祿．君實有之．義則進．否則奉身而退．專祿以周旋．戮也．甲午．衛侯入．書曰．復歸國．納之也．大夫逆於竟者．執其手而與之言道．逆者自車揖之．逆於門者頷之而已．公至．使讓大叔．文子曰．寡人淹恤在外．二三子皆使寡人．朝夕聞衛國之言．吾子獨不在寡人．古人有言曰非所怨勿怨寡人怨矣．對曰．臣知罪矣．臣不佞．不能負羈絏以從扞牧圉．臣之罪一也．有出者．有居者．臣不能貳．通外內之言以事君．臣之罪二也．有二罪．敢忘其死．乃行．從近關出．公使止之．衛人侵戚東鄙．孫氏愬于晉．晉戍茅氏．殖綽伐茅氏．殺晉戍三百人．孫蒯追之．弗敢擊．文子曰．厲之不如．遂從衛師．敗之圉雍鉏．獲殖綽．復愬于晉．


鄭伯賞入陳之功．三月．甲寅．朔．享子展．賜之先路三命之服．先八邑．賜子產次路再命之服．先六邑．子產辭邑．曰．自上以下．隆殺．以兩．禮也．臣之位在四．且子展之功也．臣不敢及賞禮．請辭邑．公固予之．乃受三邑．公孫揮曰．子產其將知政矣．讓不失禮．晉人為孫氏故．召諸侯．將以討衛也．


夏．中行穆子來聘．召公也．


楚子．秦人．侵吳．及雩婁．聞吳有備而還．遂侵鄭．五月．至于城麇．鄭皇頡戍之．出與楚師戰．敗．穿封戌囚皇頡．公子圍與之爭之．正於伯州犁．伯州犁曰．請問於囚．乃立囚．伯州犁曰．所爭．君子也．其何不知．上其手曰．夫子為王子圍．寡君之貴介弟也．下其手曰．此子為穿封戌．方城外之縣尹也．誰獲子．囚曰．頡遇王子弱焉．戌怒．抽戈逐王子圍．弗及．楚人以皇頡歸．印堇父與皇頡戍城麇．楚人囚之．以獻於秦．鄭人取貨於印氏以請之．子大叔為令正．以為請．子產曰．不獲．受楚之功．而取貨於鄭．不可謂國．秦不其然．若曰拜君之勤鄭國．微君之惠．楚師其猶在敝邑之城下．其可．弗從．遂行．秦人不予．更幣．從子產．而後獲之．


六月．公會晉趙武．宋向戌．鄭良霄．曹人．于澶淵．以討衛．疆戚田．取衛西鄙懿氏六十．以與孫氏．趙武不書．尊公也．向戌不書．後也．鄭先宋．不失所也．於是衛侯會之．晉人執寧喜．北宮遺．使女齊以先歸．衛侯如晉．晉人執而囚之．於士弱氏．


秋．七月．齊侯．鄭伯．為衛侯故如晉．晉侯兼享之．晉侯賦嘉樂．國景子相齊侯．賦蓼蕭．子展相鄭伯．賦緇衣．叔向命晉侯拜二君．曰．寡君敢拜齊君之安．我先君之宗祧也．敢拜鄭君之不貳也．國子使晏平仲私於叔向．曰．晉君宣其明德於諸侯．恤其患而補其闕．正其違而治其煩．所以為盟主也．今為臣執君．若之何．叔向告趙文子．文子以告晉侯．晉侯言衛侯之罪．使叔向告二君．國子賦轡之柔矣．子展賦將仲子兮．晉侯乃許歸衛侯．叔向曰．鄭七穆．罕氏其後亡者也．子展儉而壹．初．宋芮司徒生女子．赤而毛．棄諸堤下．共姬之妾．取以入．名之曰棄．長而美．平公入夕．共姬與之食．公見棄也而視之尤．姬納諸御．嬖．生佐．惡而婉．大子痤美而很．合左師畏而惡之．寺人惠牆伊戾．為大子內師．而無寵．


秋．楚客聘於晉．過宋．大子知之．請野享之．公使往．伊戾請從之．公曰．夫不惡女乎．對曰．小人之事君子也．惡之不敢遠．好之不敢近．敬以待命．敢有貳心乎．縱有共其外．莫共其內．臣請往也．遣之．至則欿用牲．加書徵之．而騁告公曰．大子將為亂．既與楚客盟矣．公曰．為我子．又何求．對曰．欲速．公使視之．則信有焉．問諸夫人與左師．則皆曰固聞之．公囚大子．大子曰．唯佐也能免我．召而使請．曰日中不來．吾知死矣．左師聞之．聒而與之語．過期．乃縊而死．佐為大子．公徐聞其無罪也．乃亨伊戾．左師見夫人之步馬者問之．對曰．君夫人氏也．左師曰．誰為君夫人．余胡弗知．圉人歸以告夫人．夫人使饋之錦與馬．先之以玉．曰．君之妾棄．使某獻．左師改命曰．君夫人．而後再拜稽首受之．鄭伯歸自晉．使子西如晉聘．辭曰．寡君來煩執事．懼不免於戾．使夏謝不敏．君子曰．善事大國．初楚伍參與蔡太師子朝友．其子伍舉與聲子相善也．伍舉娶於王子牟．王子牟為申公而亡．楚人曰．伍舉實送之．伍舉奔鄭．將遂奔晉．聲子將如晉．遇之於鄭郊．班荊相與食．而言復故．聲子曰．子行也．吾必復子．及宋向戌將平晉楚．聲子通使於晉．還如楚．令尹子木與之語．問晉故焉．且曰．晉大夫與楚孰賢．對曰．晉卿不如楚．其大夫則賢．皆卿材也．如杞梓皮革．自楚往也．雖楚有材．晉實用之．子木曰．夫獨無族姻乎．對曰．雖有．而用楚材實多．歸生聞之．善為國者．賞不僭而刑不濫．賞僭則懼及淫人．刑濫則懼及善人．若不幸而過．寧僭無濫．與其失善．寧其利淫．無善人．則國從之．詩曰．人之云亡．邦國殄瘁．無善人之謂也．故夏書曰．與其殺不辜．寧失不經．懼失善也．商頌有之曰．不僭不濫．不敢怠皇．命于下國．封建厥福．此湯所以獲天福也．古之治民者．勸賞而畏刑．恤民不倦．賞以春夏．刑以秋冬．是以將賞為之加膳．加膳則飫賜．此以知其勸賞也．將刑為之不舉．不舉則徹樂．此以知其畏刑也．夙興夜寐．朝夕臨政．此以知其恤民也．三者禮之大節也．有禮無敗．今楚多淫刑．其大夫逃死於四方．而為之謀主．以害楚國．不可救療．所謂不能也．子儀之亂．析公奔晉．晉人寘諸戎車之殿．以為謀主．繞角之役．晉將遁矣．析公曰．楚師輕窕．易震蕩也．若多鼓鈞聲以夜軍之．楚師必遁晉人從之．楚師宵潰．晉遂侵蔡襲沈．獲其君．敗申息之師於桑隧．獲申麗而還．鄭於是不敢南面．楚失華夏．則析公之為也．雍子之父兄譖雍子．君與大夫不善是也．雍子奔晉．晉人與之鄐．以為謀主．彭城之役．晉楚遇於靡角之谷．晉將遁矣．雍子發命於軍曰．歸老幼．反孤疾．二人役歸一人．簡兵蒐乘．秣馬蓐食．師陳焚次．明日將戰．行歸者．而逸楚囚．楚師宵潰．晉降彭城．而歸諸宋．以魚石歸．楚失東夷．子辛死之．則雍子之為也．子反與子靈爭夏姬．而雍害其事．子靈奔晉．晉人與之邢．以為謀主．扞禦北狄．通吳於晉．教吳叛楚．教之乘車．射御．驅侵．使其子狐庸．為吳行人焉．吳於是伐巢．取駕．克棘．入州來．楚罷於奔命．至今為患．則子靈之為也．若敖之亂．伯賁之子賁皇奔晉．晉人與之苗．以為謀主．鄢陵之役．楚晨壓晉軍而陳．晉將遁矣．苗賁皇曰．楚師之良在其中軍王族而已．若塞井夷灶．成陳以當之．欒范易行以誘之．中行二郤．必克二穆．吾乃四萃於其王族．必大敗之．晉人從之．楚師大敗．王夷師熸．子反死之．鄭叛吳興．楚失諸侯．則苗賁皇之為也．子木曰．是皆然矣．聲子曰．今又有甚於此．椒舉聚於申公子牟．子牟得戾而亡．君大夫謂椒舉．女實遣之．懼而奔鄭．引領南望曰．庶幾赦余．亦弗圖也．今在晉矣．晉人將與之縣．以比叔向．彼若謀害楚國．豈不為患．子木懼．言諸王．益其祿爵而復之．聲子使椒鳴逆之．許靈公如楚．請伐鄭．曰．師不興．孤不歸矣．八月．卒于楚．楚子曰．不伐鄭．何以求諸侯．


冬．十月．楚子伐鄭．鄭人將禦之．子產曰．晉楚將平．諸侯將和．楚王是故昧於一來．不如使逞而歸．乃易成也．夫小人之性．釁於勇．嗇於禍．以足其性．而求名焉者．非國家之利也．若何從之．子展說．不禦寇．


十二月．乙酉．入南里．墮其城．涉於樂氏．門于師之梁．縣門發．獲九人焉．涉于氾而歸．而後葬許靈公．衛人歸衛姬于晉．乃釋衛侯．君子是以知平公之失政也．晉韓宣子聘于周．王使請事對曰．晉士起將歸時事於宰旅．無他事矣．王聞之曰．韓氏其昌阜於晉乎．辭不失舊．齊人城郟之歲．其夏．齊烏餘以廩丘奔晉．襲衛羊角取之．遂襲我高魚．有大雨自其竇入．介于其庫．以登其城．克而取之．又取邑于宋．於是范宣子卒．諸侯弗能治也．及趙文子為政．乃卒治之．文子言於晉侯曰．晉為盟主．諸侯或相侵也．則討而使歸其地．今烏餘之邑．皆討類也．而貪之．是無以為盟主也．請歸之．公曰．諾．孰可使也．對曰．胥梁帶能無用師．晉侯使往．


襄公二十七年

經

二十有七年春．齊侯使慶封來聘．


夏．叔孫豹會晉趙武．楚屈建．蔡公孫歸生．衛石惡．陳孔奐．鄭良霄．許人．曹人．于宋．衛殺其大夫甯喜．衛侯之弟鱄出奔晉．


秋．七月．辛巳．豹及諸侯之大夫盟于宋．


冬．十有二月．乙卯．朔．日有食之．


傳

二十七年春．胥梁帶使諸喪邑者．具車徒以受地．必周使烏餘具車徒以受封．烏餘以眾出使諸侯．偽效烏餘之封者．而遂執之．盡獲之．皆取其邑而歸諸侯．諸侯是以睦於晉．齊慶封來聘．其車美．孟孫謂叔孫曰．慶季之車．不亦美乎．叔孫曰．豹聞之．服美不稱．必以惡終．美車何為．叔孫與慶封食不敬．為賦相鼠．亦不知也．衛甯喜專．公患之．公孫免餘請殺之．公曰．微甯子不及此．吾與之言矣．事未可知．祗成惡名．止也．對曰．臣殺之．君勿與知．乃與公孫無地．公孫臣謀．使攻甯氏．弗克．皆死．公曰．臣也無罪．父子死余矣．


夏．免餘復攻甯氏．殺甯喜及右宰穀．尸諸朝．石惡將會宋之盟．受命而出．衣其尸．枕之股而哭之．欲斂以亡．懼不免．且曰．受命矣．乃行．子鮮曰．逐我者出．納我者死．賞罰無章．何以沮勸．君失其信．而國無刑．不亦難乎．且鱄實使之．遂出奔晉．公使止之．不可．及河．又使止之．止使者而盟於河．託於木門．不鄉衛國而坐．木門大夫勸之仕．不可．曰．仕而廢其事．罪也．從之．昭吾所以出也．將誰愬乎．吾不可以立於人之朝矣．終身不仕．公喪之．如稅服終身．公與免餘邑六十．辭曰．唯卿備百邑．臣六十矣．下有上祿．亂也．臣弗敢聞．且甯子唯多邑故死．臣懼死之速及也．公固與之．受其半以為少師．公使為卿．辭曰．大叔儀不貳．能贊大事．君其命之．乃使文子為卿．宋向戌善於趙文子．又善於令尹子木．欲弭諸侯之兵以為名．如晉．告趙孟．趙孟謀於諸大夫．韓宣子曰．兵．民之殘也．財用之蠹．小國之大菑也．將或弭之．雖曰不可．必將許之．弗許．楚將許之．以召諸侯．則我失為盟主矣．晉人許之．如楚．楚亦許之．如齊．齊人難之．陳文子曰．晉楚許之．我焉得已．且人曰．弭兵．而我弗許．則固攜吾民矣．將焉用之．齊人許之．告於秦．秦亦許之．皆告於小國．為會於宋．


五月甲辰．晉趙武至於宋．丙午．鄭良霄至．


六月丁未朔．宋人享趙文子．叔向為介．司馬置折俎．禮也．仲尼使舉是禮也．以為多文辭．戊申．叔孫豹．齊慶封．陳須無．衛石惡．至．甲寅．晉荀盈從趙武至．丙辰．邾悼公至壬戌．楚公子黑肱先至．成言於晉．丁卯．宋向戌如陳．從子木成言于楚．戊辰．滕成公至．子木謂向戌．請晉楚之從．交相見也．庚午．向戌復于趙孟．趙孟曰．晉．楚．齊．秦．匹也．晉之不能于齊．猶楚之不能于秦也．楚君若能使秦君辱于敝邑．寡君敢不固請于齊．壬申．左師復言于子木．子木使驛謁諸王．王曰．釋齊秦．他國請相見也．


秋．七月．戊寅．左師至．是夜也．趙孟及子皙盟．以齊言．庚辰．子木至自陳．陳孔奐．蔡公孫歸生．至．曹許之大夫皆至．以藩為軍．晉楚各處其偏．伯夙謂趙孟曰．楚氛甚惡．懼難．趙孟曰．吾左還入於宋．若我何．辛巳．將盟於宋西門之外．楚人衷甲．伯州犁曰．合諸侯之師．以為不信．無乃不可乎．夫諸侯望信於楚．是以來服．若不信．是棄其所以服諸侯也．固請釋甲．子木曰．晉楚無信久矣．事利而已．苟得志焉．焉用有信．大宰退告人曰．令尹將死矣．不及三年．求逞志而棄信．志將逞乎．志以發言．言以出信．信以立志．參以定之．信亡何以及三．趙孟患楚衷甲．以告叔向．叔向曰．何害也．匹夫一為不信．猶不可．單斃其死．若合諸侯之卿．以為不信．必不捷矣．食言者不病．非子之患也．夫以信召人．而以僭濟之．必莫之與也．安能害我．且吾因宋以守病．則夫能致死．與宋致死．雖倍楚可也．子何懼焉．又不及是．曰．弭兵以召諸侯．而稱兵以害我．吾庸多矣．非所患也．季武子使謂叔孫以公命曰．視邾滕．既而齊人請邾．宋人請滕．皆不與盟．叔孫曰．邾．滕．人之私也．我列國也．何故視之．宋．衛．吾匹也．乃盟．故不書其族．言違命也．晉楚爭先．晉人曰．晉固為諸侯盟主．未有先晉者也．楚人曰．子言晉楚匹也．若晉常先．是楚弱也．且晉楚狎主諸侯之盟也久矣．豈專在晉．叔向謂趙孟曰．諸侯歸晉之德只．非歸其尸盟也．子務德．無爭先．且諸侯盟．小國固必有尸盟者．楚為晉細．不亦可乎．乃先楚人．書先晉．晉有信也．壬午．宋公兼享晉楚之大夫．趙孟為客．子木與之言．弗能對．使叔向侍言焉．子木亦不能對也．乙酉．宋公及諸侯之大夫盟于蒙門之外．子木問於趙孟曰．范武子之德何如．對曰．夫子之家事治．言於晉國無隱情．其祝史陳信於鬼神．無愧辭．子木歸以語王．王曰．尚矣哉．能歆神人．宜其光輔五君．以為盟主也．子木又語王曰．宜晉之伯也．有叔向以佐其卿．楚無以當之．不可與爭．晉荀寅遂如楚蒞盟．


鄭伯享趙孟于垂隴．子展．伯有．子西．子產．子大叔．二子石．從．趙孟曰．七子從君．以寵武也．請皆賦以卒君貺．武亦以觀七子之志．子展賦草蟲．趙孟曰．善哉．民之主也．抑武也不足以當之．伯有賦鶉之賁賁．趙孟曰．床笫之言不踰閾．況在野乎．非使人之所得聞也．子西賦黍苗之四章．趙孟曰．寡君在．武何能焉．子產賦隰桑．趙孟曰．武請受其卒章．子大叔賦野有蔓草．趙孟曰．吾子之惠也．印段賦蟋蟀．趙孟曰．善哉保家之主也．吾有望矣．公孫段賦桑扈．趙孟曰．匪交匪敖．福將焉往．若保是言也．欲辭福祿得乎．卒享．文子告叔向曰．伯有將為戮矣．詩以言志．志誣其上．而公怨之．以為賓榮．其能久乎．幸而後亡．叔向曰．然．已侈所謂．不及五稔者．夫子之謂矣．文子曰．其餘皆數世之主也．子展其後亡者也．在上不忘降．印氏其次也．樂而不荒．樂以安民．不淫以使之．後亡不亦可乎．


宋左師請賞．曰．請免死之邑．公與之邑六十．以示子罕．子罕曰．凡諸侯小國．晉楚所以兵威之．畏而後上下慈和．慈和而後能安靖其國家．以事大國．所以存也．無威則驕．驕則亂生．亂生必滅．所以亡也．天生五材．民並用之．廢一不可．誰能去兵．兵之設久矣．所以威不軌而昭文德也．聖人以興．亂人以廢．廢興存亡．昏明之術．皆兵之由也．而子求之．不亦誣乎．以誣道蔽諸侯．罪莫大焉．縱無大討．而又求賞．無厭之甚也．削而投之．左師辭邑．向氏欲攻司城．左師曰．我將亡．夫子存我．德莫大焉．又可攻乎．君子曰．彼己之子．邦之司直．樂喜之謂乎．何以恤我．我其收之．向戌之謂乎．齊崔杼生成．及彊．而寡．娶東郭姜．生明．東郭姜以孤入．曰．棠無咎．與東郭偃相崔氏．崔成有病而廢之．而立明．成請老于崔．崔子許之．偃與咎弗予．曰崔宗邑也．必在宗主．成與彊怒．將殺之．告慶封曰．夫子之身．亦子所知也．唯咎與偃是從．父兄莫得進矣．大恐害夫子．敢以告．慶封曰．子姑退．吾圖之．告盧蒲嫳．盧蒲嫳曰．彼君之讎也．天或者將棄彼矣．彼實家亂．子何病焉．崔之薄．慶之厚也．他日又告．慶封曰．苟利夫子．必去之．難吾助女．


九月．庚辰．崔成崔彊殺東郭偃．棠咎．於崔氏之朝．崔子怒而出．其眾皆逃．求人使駕．不得．使圉人駕．寺人御而出．且曰崔氏有福．止余猶可．遂見慶封．慶封曰．崔慶一也．是何敢然．請為子討之．使盧蒲嫳帥甲以攻崔氏．崔氏堞其宮而守之．弗克．使國人助之．遂滅崔氏．殺成與彊而盡俘其家．其妻縊．嫳復命於崔子．且御而歸之．至則無歸矣．乃縊．崔明夜辟諸大墓．辛巳．崔明來奔．慶封當國．楚薳罷如晉蒞盟．晉侯享之．將出．賦既醉．叔向曰．薳氏之有後於楚國也．宜哉．承君命．不忘敏．子蕩將知政矣．敏以事君．必能養民．政其焉往．崔氏之亂．申鮮虞來奔．僕賃於野．以喪莊公．冬．楚人召之．遂如楚為右尹．


十一月．乙亥．朔．日有食之．辰在申．司曆過也．再閏失矣．


襄公二十八年

經

二十有八年春．無冰．


夏．衛石惡出奔晉．邾子來朝．


秋．八月．大雩．仲孫羯如晉．


冬．齊慶封來奔．


十有一月．公如楚．


十有二月甲寅．天王崩．乙未．楚子昭卒．


傳

二十八年春．無冰．梓慎曰．今茲宋鄭其饑乎．歲在星紀．而淫於玄枵．以有時菑．陰不堪陽．蛇乘龍．龍．宋鄭之星也．宋鄭必饑．玄枵．虛中也．枵．秏名也．土虛而民秏．不饑何為．


夏．齊侯．陳侯．蔡侯．北燕伯．杞伯．胡子．沈子．白狄．朝于晉．宋之盟故也．齊侯將行．慶封曰．我不與盟．何為於晉．陳文子曰．先事後賄．禮也．小事大．未獲事焉．從子．如志．禮也．雖不與盟．敢叛晉乎．重丘之盟．未可忘也．子其勸行．衛人討甯氏之黨．故石惡出奔晉．衛人立其從之圃．以守石氏之祀．禮也．邾悼公來朝．時事也．


秋．八月．大雩．旱也．蔡侯歸自晉．入于鄭．鄭伯享之．不敬．子產曰．蔡侯其不免乎．日其過此也．君使子展迋勞於東門之外而傲．吾曰．猶將更之．今還受享而惰．乃其心也．君小國事大國．而惰傲以為己心．將得死乎．若不免．必由其子．其為君也．淫而不父．僑聞之．如是者恆有子禍．孟孝伯如晉．告將為宋之盟故如楚也．蔡侯之如晉也．鄭伯使游吉如楚．及漢．楚人還之．曰．宋之盟．君實親辱．今吾子來．寡君謂吾子姑還．吾將使馹奔問諸晉．而以告．子大叔曰．宋之盟．君命將利小國．而亦使安定其社稷．鎮撫其民人．以禮承天之休．此君之憲令．而小國之望也．寡君是故使吉奉其皮幣．以歲之不易．聘於下執事．今執事有命曰．女何與政令之有．必使而君．棄而封守．跋涉山川．蒙犯霜露．以逞君心．小國將君是望．敢不唯命是聽．無乃非盟載之言．以闕君德．而執事有不利焉．小國是懼．不然．其何勞之敢憚．子大叔歸復命．告子展曰．楚子將死矣．不脩其政德．而貪昧於諸侯．以逞其願．欲久得乎．周易有之．在復之頤曰．迷復凶．其楚子之謂乎．欲復其願．而棄其本．復歸無所．是謂迷復．能無凶乎．君其往也．送葬而歸．以快楚心．楚不幾十年．未能恤諸侯也．吾乃休吾民矣．裨灶曰．今茲周王及楚子皆將死．歲棄其次．而旅於明年之次．以害鳥帑．周楚惡之．


九月．鄭游吉如晉．告將朝于楚．以從宋之盟．子產相鄭伯以如楚．舍不為壇．外僕言曰．昔先大夫相先君適四國．未嘗不為壇．自是至今．亦皆循之．今子草舍．無乃不可乎．子產曰．大適小．則為壇．小適大．苟舍而已．焉用壇．僑聞之．大適小．有五美．宥其罪戾．赦其過失．救其菑患．賞其德刑．教其不及．小國不困．懷服如歸．是故作壇以昭其功．宣告後人．無怠於德．小適大有五惡．說其罪戾．請其不足．行其政事．共其職貢．從其時命．不然則重其幣帛．以賀其福而弔其凶．皆小國之禍也．焉用作壇．以昭其禍．所以告子孫．無昭禍焉可也．齊慶封好田而耆酒．與慶舍政．則以其內實．遷于盧蒲嫳氏．易內而飲酒數日國遷朝焉．使諸亡人得賊者．以告而反之．故反盧蒲癸．癸臣子之．有寵．妻之．慶舍之士．謂盧蒲癸曰．男女辨姓．子不辟宗．何也．曰．宗不余辟．余獨焉辟之．賦詩斷章．余取所求焉．惡識宗．癸言王何而反之．二人皆嬖．使執寢戈而先後之．公膳日雙雞．饔人竊更之以鶩．御者知之．則去其肉．而以其洎饋．子雅．子尾．怒．慶封告盧蒲嫳．盧蒲嫳曰．譬之如禽獸．吾寢處之矣．使析歸父告晏平仲．平仲曰．嬰之眾不足用也．知無能謀也．言弗敢出．有盟可也．子家曰．子之言云．又焉用盟．告北郭子車．子車曰．人各有以事君．非佐之所能也．陳文子謂桓子曰．禍將作矣．吾其何得．對曰．得慶氏之木百車於莊文子曰．可慎守也已．盧蒲癸．王何．卜．攻慶氏．示子之兆．曰．或卜攻讎．敢獻其兆．子之曰．克．見血．


冬．十月．慶封田于萊．陳無宇從．丙辰．文子使召之．請曰．無宇之母疾病．請歸．慶季卜之．示之兆．曰．死．奉龜而泣．乃使歸．慶嗣聞之．曰．禍將作矣．謂子家速歸．禍作必於嘗．歸猶可及也．子家弗聽．亦無悛志．子息曰．亡矣．幸而獲在吳越．陳無宇濟水．而戕舟發梁．盧蒲姜謂癸曰．有事而不告我．必不捷矣．癸告之．姜曰．夫子愎．莫之止．將不出．我請止之．癸曰．諾．


十一月．乙亥．嘗于大公之廟．慶舍蒞事．盧蒲姜告之．且止之．弗聽．曰．誰敢者．遂如公．麻嬰為尸．慶奊為上獻．盧蒲癸．王何．執寢戈．慶氏以其甲環公宮．陳氏．鮑氏．之圉人為優．慶氏之馬善驚．士皆釋甲束馬而飲酒．且觀優．至於魚里．欒高陳鮑之徒．介慶氏之甲．子尾抽桷擊扉三．盧蒲癸自後刺子之．王何以戈擊之．解其左肩．猶援廟桷動於甍．以俎壺投殺人而後死．遂殺慶繩麻嬰．公懼．鮑國曰．群臣為君故也陳須無以公歸．稅服而如內宮．慶封歸．遇告亂者．丁亥．伐西門．弗克．還伐北門．克之．入伐內宮．弗克．反陳于嶽．請戰弗許．遂來奔．獻車於季武子．美澤可以鑑．展莊叔見之．曰．車甚澤．人必瘁．宜其亡也．叔孫穆子食慶封．慶封氾祭．穆子不說．使工為之誦茅鴟．亦不知．既而齊人來讓．奔吳．吳句餘予之朱方．聚其族焉而居之．富於其舊．子服惠伯謂叔孫曰．天殆富淫人．慶封又富矣．穆子曰善人富謂之賞．淫人富謂之殃．天其殃之也．其將聚而殲旃．癸巳．天王崩．未來赴．亦未書．禮也．崔氏之亂．喪群公子．故鉏在魯．叔孫還在燕．賈在句瀆之丘．及慶氏亡．皆召之．具其器用．而反其邑焉．與晏子邶殿．其鄙六十．弗受．子尾曰．富．人之所欲也．何獨弗欲．對曰．慶氏之邑．足欲故亡．吾邑不足欲也．益之以邶殿．乃足欲．足欲．亡無日矣．在外．不得宰吾一邑．不受邶殿．非惡富也．恐失富也．且夫富如布帛之有幅焉．為之制度．使無遷也．夫民生厚而用利．於是乎正德以幅之．使無黜嫚．謂之幅利．利過則為敗．吾不敢貪多．所謂幅也．與北郭佐邑六十．受之．與子雅邑．辭多受少．與子尾邑．受而稍致之．公以為忠．故有寵．釋盧蒲嫳于北竟．求崔杼之尸．將戮之．不得．叔孫穆子曰．必得之．武王有亂臣十人．崔杼其有乎．不十人．不足以葬．既崔氏之臣曰．與我其拱璧．吾獻其柩．於是得之．


十二月．乙亥．朔齊人選莊公殯于大寢．以其棺尸崔杼於市．國人猶知之．皆曰崔子也．為宋之盟故．公及宋公．陳侯．鄭伯．許男．如楚．公過鄭．鄭伯不在伯有迋勞於黃崖．不敬．穆叔曰．伯有無戾於鄭．鄭必有大咎．敬．民之主也．而棄之．何以承守．鄭人不討．必受其辜．濟澤之阿．行潦之蘋藻．寘諸宗室．季蘭尸之．敬也．敬可棄乎．及漢．楚康王卒．公欲反．叔仲昭伯曰．我楚國之為．豈為一人行也．子服惠伯曰．君子有遠慮．小人從邇．飢寒之不恤．誰遑其後．不如姑歸也．叔孫穆子曰．叔仲子．專之矣．子服子．始學者也．榮成伯曰．遠圖者．忠也．公遂行．宋向戌曰．我一人之為．非為楚也．飢寒之不恤．誰能恤楚．姑歸而息民．待其立君而為之備．宋公遂反．楚屈建卒．趙文子喪之如同盟．禮也．王人來告喪．問崩日．以甲寅告．故書之．以徵過也．


襄公二十九年

經

二十有九年春．王正月．公在楚．


夏．五月．公至自楚．庚午．衛侯衎卒．閽弒吳子餘祭．仲孫羯會晉荀盈．齊高止．宋華定．衛世叔儀．鄭公孫段．曹人．莒人．滕人．薛人．小邾人．城杞．晉侯使士鞅來聘．杞子來盟．吳子使札來聘．


秋．九月．葬衛獻公．齊高止出奔北燕．


冬．仲孫羯如晉．


傳

二十九年春．王正月．公在楚．釋不朝．正于廟也．楚人使公親襚．公患之．穆叔曰．袚殯而襚．則布幣也．乃使巫以桃茢先袚殯．楚人弗禁．既而悔之．


二月．癸卯．齊人葬莊公於北郭．


夏．四月．葬楚康王．公及陳侯．鄭伯．許男．送葬．至於西門之外．諸侯之大夫．皆至于墓．楚郟敖即位．王子圍為令尹．鄭行人子羽曰．是謂不宜．必代之昌．松柏之下．其草不殖．公還及方城．季武子取卞．使公冶問．璽書追而與之．曰．聞守卞者將叛．臣帥徒以討之．既得之矣．敢告．公冶致使而退．及舍而後聞取卞．公曰．欲之而言叛．祇見疏也．公謂公冶曰．吾可以入乎．對曰．君實有國．誰敢違君．公與公冶冕服．固辭．強之而後受．公欲無入．榮成伯賦式微．乃歸．


五月．公至自楚．公冶致其邑於季氏．而終不入焉．曰．欺其君．何必使余．季孫見之．則言季氏如他日．不見．則終不言季氏及疾．聚其臣曰．我死．必無以冕服斂．非德賞也．且無使季氏葬我．葬靈王．鄭上卿有事．子展使印段往．伯有曰．弱．不可．子展曰．與其莫往．弱不猶愈乎．詩云．王事靡盬．不遑啟處．東西南北．誰敢寧處．堅事晉楚．以蕃王室也．王事無曠．何常之有．遂使印段如
周．吳人伐楚．獲俘焉．以為閽．使守舟．吳子餘祭觀舟．閽以刀弒之．鄭子展卒．子皮即位．於是鄭饑而未及麥．民病．子皮以子展之命．餼國人粟．戶一鍾．是以得鄭國之民．故罕氏常掌國政．以為上卿．宋司城子罕聞之．曰．鄰於善．民之望也．宋亦饑．請於平公．出公粟以貸．使大夫皆貸．司城氏貸而不書．為大夫之無者貸．宋無飢人．叔向聞之．曰．鄭之罕．宋之樂．其後亡者也．二者其皆得國乎．民之歸也．施而不德．樂氏加焉．其以宋升降乎．晉平公．杞出也．故治杞．


六月．知悼子合諸侯之大夫以城杞．孟孝伯會之．鄭子大叔與伯石往．子大叔見大叔文子．與之語．文子曰．甚乎其城杞也．子大叔曰．若之何哉．晉國不恤周宗之闕．而夏肄是屏．其棄諸姬．亦可知也已．諸姬是棄．其誰歸之．吉也聞之．棄同即異．是謂離德．詩曰．協比其鄰．昏姻孔云．晉不鄰矣．其誰云之．齊高子容．與宋司徒．見知伯．女齊相禮．賓出．司馬侯言於知伯曰．二子皆將不免．子容專．司徒侈．皆亡家之主也．知伯曰．何如．對曰．專則速及．侈將以其力斃．專則人實斃之．將及矣．范獻子來聘．拜城杞也．公享之．展莊叔執幣．射者三耦．公臣不足．取於家臣．家臣．展瑕．展玉父．為一耦．公臣．公巫．召伯仲．顏莊叔．為一耦．鄫鼓父．黨叔．為一耦．晉侯使司馬女叔侯來治杞田．弗盡歸也．晉悼夫人慍曰．齊也取貨．先君若有知也．不尚取之．公告叔侯．叔侯曰．虞．虢．焦．滑．霍．揚．韓．魏．皆姬姓也．晉是以大．若非侵小．將何所取．武獻以下．兼國多矣．誰得治之．杞．夏餘也．而即東夷．魯．周公之後也．而睦於晉．以杞封魯．猶可．而何有焉．魯之於晉也．職貢不乏．玩好時至．公卿大夫．相繼於朝．史不絕書．府無虛月．如是可矣．何必瘠魯以肥杞．且先君而有知也．毋寧夫人．而焉用老臣．杞文公來盟．書曰子．賤之也．吳公子札來聘．見叔孫穆子．說之．謂穆子曰．子其不得死乎．好善而不能擇人．吾聞君子務在擇人．吾子為魯宗卿．而任其大政．不慎舉．何以堪之．禍必及子．請觀於周樂．使工為之歌周南召南．曰．美哉．始基之矣．猶未也．然勤而不怨矣．為之歌邶．鄘．衛．曰．美哉．淵乎．憂而不困者也．吾聞衛康叔武公之德如是．是其衛風乎．為之歌王．曰．美哉思而不懼．其周之東乎．為之歌鄭．曰．美哉．其細已甚．民弗堪也．是其先亡乎．為之歌齊．曰．美哉．泱泱乎．大風也哉．表東海者．其大公乎．國未可量也．為之歌豳．曰．美哉．蕩乎．樂而不淫．其周公之東乎．為之歌秦．曰．此之謂夏聲．夫能夏．則大．大之至乎其周之舊也．為之歌魏．曰．美哉．渢楓乎．大而婉．險而易．行以德輔．此則明主也．為之歌唐．曰．思深哉．其有陶唐氏之遺民乎．不然．何憂之遠也．非令德之後．誰能若是．為之歌陳．曰．國無主．其能久乎．自鄶以下．無譏焉．為之歌小雅曰．美哉．思而不貳．怨而不言．其周德之衰乎．猶有先王之遺民焉．為之歌大雅．曰．廣哉．熙熙乎．曲而有直體．其文王之德乎．為之歌頌．曰．至矣哉．直而不倨．曲而不屈．邇而不偪．遠而不攜．遷而不淫．復而不厭．哀而不愁．樂而不荒．用而不匱．廣而不宣．施而不費．取而不貪．處而不底．行而不流．五聲和．八風平．節有度．守有序．盛德之所同也．見舞象箾南籥者．曰．美哉．猶有憾．見舞大武者．曰．美哉．周之盛也．其若此乎．見舞韶濩者．曰．聖人之弘也．而猶有慚德．聖人之難也．見舞大夏者．曰．美哉．勤而不德．非禹其誰能脩之．見舞韶箾者．曰．德至矣哉．大矣．如天之無不幬也．如地之無不載也．雖甚盛德．其蔑以加於此矣．觀止矣．若有他樂．吾不敢請已．其出聘也．通嗣君也．故遂聘于齊．說晏平仲．謂之曰．子速納邑與政．無邑無政．乃免於難．齊國之政．將有所歸．未獲所歸．難未歇也．故晏子因陳桓子以納政與邑．是以免於欒高之難．聘於鄭．見子產．如舊相識．與之縞帶．子產獻紵衣焉．謂子產曰．鄭之執政侈．難將至矣．政必及子．子為政．慎之以禮．不然．鄭國將敗．適衛．說蘧瑗．史狗．史鰌．公子荊．公叔發．公子朝．曰．衛多君子．未有患也．自衛如晉．將宿於戚．聞鍾聲焉．曰．異哉．吾聞之也．辯而不德．必加於戮．夫子獲罪於君以在此．懼猶不足．而又何樂．夫子之在此也．猶燕之巢於幕上．君又在殯．而可以樂乎．遂去之．文子聞之．終身不聽琴瑟．適晉說趙文子．韓宣子．魏獻子．曰．晉國其萃於三族乎．說叔向．將行．謂叔向曰．吾子勉之．君侈而多良．大夫皆富．政將在家．吾子好直．必思自免於難．


秋九月．齊公孫蠆．公孫灶．放其大夫高止於北燕．乙未出．書曰出奔．罪高止也．高止好以事自為功．且專．故難及之．


冬‧孟孝伯如晉．報范叔也．為高氏之難故．高豎以盧叛．


十月．庚寅．閭丘嬰帥師圍盧．高豎曰．苟請高氏有後．請致邑．齊人立敬仲之曾孫酀．良敬仲也．


十一月．乙卯．高豎致盧而出奔晉．晉人城綿而寘旃．鄭伯有使公孫黑如楚．辭曰．楚鄭方惡而使余往．是殺余也．伯有曰．世行也．子皙曰．可則往．難則已．何世之有．伯有將強使之．子皙怒．將伐伯有氏．大夫和之．


十二月．己巳．鄭大夫盟於伯有氏．裨諶曰．是盟也．其與幾何．詩曰．君子屢盟．亂是用長．今是長．亂之道也．禍未歇也．必三年而後能紓然明曰．政將焉往．裨諶曰．善之代不善．天命也．其焉辟．子產舉不踰等．則位班也．擇善而舉．則世隆也．天又除之．奪伯有魄．子西即世．將焉辟之．天禍鄭久矣．其必使子產息之．乃猶可以戾．不然．將亡矣．


襄公三十年

經

三十年春．王正月．楚子使薳罷來聘．


夏．四月．蔡世子般弒其君固．


五月．甲午．宋災．宋伯姬卒．天王殺其弟佞夫．王子瑕奔晉．


秋．七月．叔弓如宋．葬宋共姬．鄭良霄出奔許．自許入于鄭．鄭人殺良霄．


冬．十月．葬蔡景公．晉人．齊人．宋人．衛人．鄭人．曹人．莒人．邾人．滕人．薛人．杞人．小邾人．會于澶淵．宋災故．


傳

三十年春．王正月．楚子使薳罷來聘．通嗣君也．穆叔問王子之為政何如．對曰吾儕小人．食而聽事．猶懼不給命．而不免於戾．焉與知政．固問焉．不告．穆叔告大夫曰．楚令尹將有大事子蕩將與焉．助之匿其情矣．子產相鄭伯以如晉．叔向問鄭國之政焉．對曰．吾得見與否．在此歲也．駟良方爭．未知所成若有所成．吾得見．乃可知也．叔向曰．不既和矣乎．對曰．伯有侈而愎．子皙好在人上．莫能相下也．雖其和也．猶相積惡也．惡至無日矣．


三月．癸未．晉悼夫人食輿人之城杞者．絳縣人或年長矣．無子．而往與於食．有與疑年．使之年．曰臣小人也．不知紀年．臣生之歲．正月甲子朔．四百有四十五．甲子矣．其季於今．三之一也．吏走問諸朝．師曠曰．魯叔仲惠伯會郤成子于承匡之歲也．是歲也．狄伐魯．叔孫莊叔於是乎敗狄于鹹．獲長狄僑如．及虺也豹也．而皆以名其子．七十三年矣．史趙曰．亥有二首六身．下二如身．是其日數也．士文伯曰．然則二萬二千六百有六旬也．趙孟問其縣大夫．則其屬也．召之而謝過焉．曰．武不才．任君之大事．以晉國之多虞．不能由吾子．使吾子辱在泥塗久矣．武之罪也．敢謝不才．遂仕之．使助為政．辭以老．與之田．使為君復陶．以為絳縣師．而廢其輿尉．於是魯使者在晉．歸以語諸大夫．季武子曰．晉未可媮也．有趙孟以為大夫．有伯瑕以為佐．有史趙師曠而咨度焉．有叔向女齊以師保其君．其朝多君子．其庸可媮乎．勉事之而後可．


夏．四月．己亥．鄭伯及其大夫盟．君子是以知鄭難之不已也．蔡景侯為大子般娶于楚．通焉．大子弒景侯．初．王儋季卒．其子括將見王而歎．單公子愆期為靈王御士．過諸廷．聞其歎而言曰．烏乎．必有此夫．入以告王．且曰．必殺之．不慼而願大．視躁而足高．心在他矣．不殺必害．王曰．童子何知．及靈王崩．儋括欲立王子佞夫．佞夫弗知．戊子．儋括圍蒍．逐成愆．成愆奔平畤．


五月．癸巳．尹言多．劉毅．單蔑．甘過．鞏成．殺佞夫．括瑕廖奔晉．書曰．天王殺其弟佞夫．罪在王也．或呌于宋大廟曰．譆譆出出．鳥鳴于亳社．如曰譆譆．甲午．宋大災．宋伯姬卒．待姆也．君子謂宋共姬女而不婦．女待人．婦義事也．


六月．鄭子產如陳蒞盟．歸復命．告大夫曰．陳亡國也．不可與也．聚禾粟．繕城郭．恃此二者而不撫其民．其君弱植．公子侈．大子卑．大夫敖．政多門．以介於大國．能無亡乎．不過十年矣．


秋．七月．叔弓如宋．葬共姬也．鄭伯有耆酒．為窟室．而夜飲酒．擊鍾焉．朝至未己．朝者曰．公焉在．其人曰．吾公在壑谷．皆自朝布路而罷．既而朝．則又將使子皙如楚．歸而飲酒．庚子．子皙以駟氏之甲．伐而焚之．伯有奔雍梁．醒而後知之．遂奔許．大夫聚謀．子皮曰．仲虺之志云．亂者取之．亡者侮之．推亡固存．國之利也．罕．駟．豐．同生．伯有汏侈．故不免．人謂子產．就直助彊．子產曰．豈為我徒．國之禍難．誰知所儆．或主彊直．難乃不生．姑成吾所．辛丑．子產斂伯有氏之死者而殯之．不及謀而遂行印段從之．子皮止之．眾曰．人不我順．何止焉．子皮曰．夫子禮於死者．況生者乎．遂自止之．壬寅．子產入．癸卯．子石入．皆受盟于子皙氏．乙巳．鄭伯及其大夫盟于大宮．盟國人于師之梁之外．伯有聞鄭人之盟己也．怒．聞子皮之甲．不與攻己也．喜．曰．子皮與我矣．癸丑．晨．自墓門之瀆入．因馬師頡介于襄庫．以伐舊北門．駟帶率國人以伐之．皆召子產．子產曰兄弟而及此．吾從天所與．伯有死於羊肆．子產襚之．枕之股而哭之．斂而殯諸．伯有之臣在市側者．既而葬諸斗城．子駟氏欲攻子產．子皮怒之．曰．禮．國之幹也．殺有禮．禍莫大焉．乃止．於是游吉如晉還．聞難不入．復命于介．八月．甲子．奔晉．駟帶追之．及酸棗．與子上盟．用兩珪質于河．使公孫肸入盟大夫．己巳．復歸．書曰．鄭人殺良霄．不稱大夫．言自外入也．於子蟜之卒也．將葬．公孫揮與裨灶晨會事焉．過伯有氏．其門上生莠．子羽曰．其莠猶在乎．於是歲在降婁．降婁中而旦．裨灶指之曰．猶可以終歲．歲不及此次也已．及其亡也．歲在娵訾之口．其明年．乃及降婁．僕展從伯有．與之皆死．羽頡出奔晉．為任大夫．雞澤之會．鄭樂成奔楚．遂適晉．羽頡因之．與之比而事趙文子．言伐鄭之說焉．以宋之盟故．不可．子皮以公孫鉏為馬師．楚公子圍殺大司馬蒍掩而取其室．申無宇曰．王子必不免．善人．國之主也．王子相楚國．將善是封．殖而虐之．是禍國也．且司馬令尹之偏．而王之四體也．絕民之主．去身之偏．艾王之體．以禍其國．無不祥大焉．何以得免．為宋災故．諸侯之大夫會．以謀歸宋財．


冬．十月．叔孫豹會晉趙武．齊公孫蠆．宋向戌．衛北宮佗．鄭罕虎．及小邾之大夫．會于澶淵．既而無歸於宋．故不書其人．君子曰．信其不可不慎乎．澶淵之會．卿不書．不信也夫．諸侯之上卿．會而不信．寵名皆棄．不信之不可也如是．詩曰．文王陟降．在帝左右．信之謂也．又曰．淑慎爾止．無載爾偽．不信之謂也．書曰．某人某人會于澶淵．宋災故．尤之也．不書魯大夫．諱之也．鄭子皮授子產政．辭曰．國小而偪．族大寵多．不可為也．子皮曰．虎帥以聽．誰敢犯子．子善相之．國無小．小能事大．國乃寬．子產為政．有事伯石．賂與之邑．子大叔曰．國皆其國也．奚獨賂焉．子產曰．無欲實難．皆得其欲．以從其事．而要其成．非我有成．其在人乎．何愛於邑．邑將焉往．子大叔曰．若四國何．子產曰．非相違也．而相從也．四國何尤焉．鄭書有之曰．安定國家．必大焉先．姑先安大．以待其所歸．既伯石懼而歸邑．卒與之．伯有既死．使大史命伯石為卿．辭．大史退．則請命焉．復命之．又辭．如是三．乃受策入拜．子產是以惡其為人也．使次己位．子產使都鄙有章．上下有服．田有封洫．廬井有伍．大人之忠儉者．從而與之．泰侈者因而斃之．豐卷將祭．請田焉．弗許．曰．唯君用鮮．眾給而已．子張怒．退而徵役．子產奔晉．子皮止之．而逐豐卷．豐卷奔晉．子產請其田里．三年而復之．反其田里．及其入焉．從政一年．輿人誦之曰．取我衣冠而褚之．取我田疇而伍之．孰殺子產．吾其與之．及三年．又誦之曰．我有子弟．子產誨之．我有田疇．子產殖之．子產而死．誰其嗣之．


襄公三十一年

經

三十有一年春．王正月．


夏．六月．辛巳．公薨于楚宮．


秋．九月．癸巳．子野卒．己亥．仲孫羯卒．


冬．十月．滕子來會葬．癸酉．葬我君襄公．


十有一月．莒人弒其君密州．


傳

三十一年春．王正月．穆叔至自會．見孟孝伯．語之曰．趙孟將死矣．其語偷．不似民主．且年未盈五十．而諄諄焉如八九十者．弗能久矣．若趙孟死．為政者其韓子乎．吾子盍與季孫言之．可以樹善．君子也．晉君將失政矣．若不樹焉．使早備魯．既而政在大夫．韓子懦弱．大夫多貪．求欲無厭．齊楚未足與也．魯其懼哉．孝伯曰．人生幾何．誰能無偷．朝不及夕．將安用樹．穆叔出而告人曰．孟孫將死矣．吾語諸趙孟之偷也．而又甚焉．又與季孫語晉故．季孫不從．及趙文子卒．晉公室卑．政在侈家．韓宣子為政．不能圖諸侯．魯不堪晉求．讒慝弘多．是以有平丘之會．


齊子尾害閭丘嬰．欲殺之．使帥師以伐陽州．我問師故．夏．五月．子尾殺閭丘嬰以說于我．師工僂．灑渻灶．孔虺．賈寅．出奔莒．出群公子．


公作楚宮．穆叔曰．大誓云．民之所欲．天必從之．君欲楚也夫．故作其宮．若不復適楚．必死是宮也．六月．辛巳．公薨于楚宮．叔仲帶竊其拱璧以與御人．納諸其懷．而從取之．由是得罪．


立胡女敬歸之子子野．次于季氏．秋．九月．癸巳卒．毀也．


己亥．孟孝伯卒．立敬歸之娣齊歸之子公子裯．穆叔不欲．曰．大子死．有母弟則立之．無則長立．年鈞擇賢．義鈞則卜．古之道也．非適嗣．何必娣之子．且是人也．居喪而不哀．在慼而有嘉容．是謂不度．不度之人．鮮不為患．若果立之．必為季氏憂．武子不聽．卒立之．比及葬．三易衰．衰衽如故衰．於是昭公十九年矣．猶有童心．君子是以知其不能終也．


冬．十月．滕成公來會葬．惰而多涕．子服惠伯曰．滕君將死矣．怠於其位．而哀已甚．兆於死所矣．能無從乎．


癸酉．葬襄公．公薨之月．子產相鄭伯以如晉．晉侯以我喪故．未之見也．子產使盡壞其館之垣．而納車馬焉．士文伯讓之曰．敝邑以政刑之不脩．寇盜充斥．無若諸侯之屬．辱在寡君者何．是以令吏人完客所館．高其閈閎．厚其牆垣．以無憂客使．今吾子壞之．雖從者能戒．其若異客何．以敝邑之為盟主．繕完葺牆．以待賓客．若皆毀之．其何以共命．寡君使匄請命．對曰．以敝邑褊小．介於大國．誅求無時．是以不敢寧居．悉索敝賦．以來會時事．逢執之不間．而未得見．又不獲聞命．未知見時．不敢輸幣．亦不敢暴露．其輸之．則君之府實也．非薦陳之．不敢輸也．其暴露之．則恐燥濕之不時．而朽蠹以重敝邑之罪．僑聞文公之為盟主也．宮室卑庳．無觀臺榭．以崇大諸侯之館．館如公寢．庫廄繕脩．司空以時平易道路．圬人以時塓館宮室．諸侯賓至．甸設庭燎．僕人巡宮．車馬有所．賓從有代．巾車脂轄．隸人牧圉．各瞻其事．百官之屬．各展其物．公不留賓．而亦無廢事．憂樂同之．事則巡之．教其不知．而恤其不足．賓至如歸．無寧菑患．不畏寇盜．而亦不患燥濕．今銅鞮之宮數里．而諸侯舍於隸人．門不容車．而不可踰越．盜賊公行．而夭厲不戒．賓見無時．命不可知．若又勿壞．是無所藏幣以重罪也．敢請執事．將何以命之．雖君之有魯喪．亦敝邑之憂也．若獲薦幣．脩垣而行．君之惠也．敢憚勤勞．文伯復命．趙文子曰．信我實不德．而以隸人之垣以贏諸侯．是吾罪也．使士文伯謝不敏焉．晉侯見鄭伯．有加禮．厚其宴好而歸之．乃築諸侯之館．叔向曰．辭之不可以已也如是夫．子產有辭．諸侯賴之．若之何其釋辭也．詩曰．辭之輯矣．民之協矣．辭之繹矣．民之莫矣．其知之矣．


鄭子皮使印段如楚．以適晉告．禮也．


莒犁比公生去疾．及展輿．既立展輿．又廢之．犁比公虐．國人患之．十一月．展輿因國人以攻莒子．弒之．乃立．去疾奔齊．齊出也．展輿吳出也．書曰．莒人弒其君買朱鉏．言罪之在也．


吳子使屈狐庸聘于晉．通路也．趙文子問焉．曰．延州來季子．其果立乎．巢隕諸樊．閽戕戴吳．天似啟之．何如．對曰．不立．是二王之命也．非啟季子也．若天所啟．其在今嗣君乎．甚德而度．德不失民．度不失事．民親而事有序．其天所啟也．有吳國者．必此君之子孫實終之．季子守節者也．雖有國不立．


十二月．北宮文子相衛襄公以如楚．宋之盟故也．過鄭．印段迋勞于棐林．如聘禮而以勞辭．文子入聘．子羽為行人．馮簡子與子大叔逆客．事畢而出．言於衛侯曰．鄭有禮．其數世之福也．其無大國之討乎．詩曰．誰能執熱．逝不以濯．禮之於政．如熱之有濯也．濯以救熱．何患之有．子產之從政也．擇能而使之．馮簡子能斷大事．子大叔美秀而文．公孫揮能知四國之為．而辨於其大夫之族姓．班位貴賤能否．而又善為辭令．裨諶能謀．謀於野則獲．謀於邑則否．鄭國將有諸侯之事．子產乃問四國之為於子羽．且使多為辭令．與裨諶乘以適野．使謀可否．而告馮簡子使斷之．事成．乃授子大叔使行之．以應對賓客．是以鮮有敗事．北宮文子所謂有禮也．


鄭人游于鄉校．以論執政．然明謂子產曰．毀鄉校何如．子產曰．何為．夫人朝夕退而游焉．以議執政之善否．其所善者．吾則行之．其所惡者．吾則改之．是吾師也．若之何毀之．我聞忠善以損怨．不聞作威以防怨．豈不遽止．然猶防川．大決所犯．傷人必多．吾不克救也．不如小決．使道不如．吾聞而藥之也．然明曰．蔑也今而後知吾子之信可事也．小人實不才．若果行此．其鄭國實賴之．豈唯二三臣．仲尼聞是語也．曰．以是觀之．人謂子產不仁．吾不信也．


子皮欲使尹何為邑．子產曰．少．未知可否．子皮曰．愿吾愛之．不吾叛也．使夫往而學焉．夫亦愈知治矣．子產曰．不可．人之愛人．求利之也．今吾子愛人則以政．猶未能操刀而使割也．其傷實多．子之愛人．傷之而已．其誰敢求愛於子．子於鄭國．棟也．棟折榱崩．僑將厭焉．敢不盡言．子有美錦．不使人學製焉．大官大邑．身之所庇也．而使學者製焉．其為美錦．不亦多乎．僑聞學而後入政．未聞以政學者也．若果行此．必有所害．譬如田獵．射御貫．則能獲禽．若未嘗登車射御．則敗績厭覆是懼．何暇思獲．子皮曰．善哉．虎不敏．吾聞君子務知大者遠者．小人務知小者近者．我小人也．衣服附在吾身．我知而慎之．大官大邑．所以庇身也．我遠而慢之．微子之言．吾不知也．他日．我曰子為鄭國．我為吾家．以庇焉其可也．今而後知不足．自今請雖吾家聽子而行．子產曰．人心之不同．如其面焉．吾豈敢謂子面如吾面乎．抑心所謂危．亦以告也．子皮以為忠．故委政焉．子產是以能為鄭國．


衛侯在楚．北宮文子見令尹圍之威儀．言於衛侯曰．令尹似君矣．將有他志．雖獲其志．不能終也．詩云．靡不有初．鮮克有終．終之實難．令尹其將不免．公曰．子何以知之．對曰．詩云．敬慎威儀．惟民之則．令尹無威儀．民無則焉．民所不則．以在民上．不可以終．公曰．善哉．何謂威儀．對曰．有威而可畏．謂之威．有儀而可象．謂之儀．君有君之威儀．其臣畏而愛之．則而象之．故能有其國家．令聞長世．臣有臣之威儀．其下畏而愛之．故能守其官職．保族宜家．順是以下．皆如是．是以上下能相固也．衛詩曰．威儀棣棣．不可選也．言君臣上下．父子兄弟．內外大小．皆有威儀也．周詩曰．朋友攸攝．攝以威儀．言朋友之道．必相教訓．以威儀也．周書數文王之德曰．大國畏其力．小國懷其德．言畏而愛之也．詩云．不識不知．順帝之則．言則而象之也．紂囚文王七年．諸侯皆從之囚．紂於是乎懼而歸之．可謂愛之．文王伐崇．再駕而降為臣．蠻夷帥服．可謂畏之．文王之功．天下誦而歌舞之．可謂則之．文王之行．至今為法．可謂象之．有威儀也．故君子在位可畏．施舍可愛．進退可度．周旋可則．容止可觀．作事可法．德行可象．聲氣可樂．動作有文．言語有章．以臨其下．謂之有威儀也．

昭公元年

經

元年春．王正月．公即位．叔孫豹會晉趙武．楚公子圍．齊國弱．宋向戌．衛齊惡．陳公子招．蔡公孫歸生．鄭罕虎．許人．曹人．于虢．


三月. 取鄆．


夏．秦伯之弟鍼出奔晉．


六月丁巳．邾子華卒．晉荀吳帥師敗狄于大鹵．


秋．莒去疾自齊入于莒．莒展輿出奔吳．叔弓帥師疆鄆田．葬邾悼公．


冬．十有一月．己酉．楚子麇卒．公子比出奔晉．

傳

元年春．楚公子圍聘于鄭．且娶於公孫段氏．伍舉為介．將入館．鄭人惡之．使行人子羽與之言．乃館於外．既聘．將以眾逆．子產患之．使子羽辭曰．以敝邑褊小．不足以容從者．請墠聽命．令尹命大宰伯州犁對曰．君辱貺寡大夫圍．謂圍將使豐氏．撫有而室．圍布几筵．告於莊共之廟而來．若野賜之．是委君貺於草莽也．是寡大夫不得列於諸卿也．不寧唯是．又使圍蒙其先君．將不得為寡君老,其蔑以復矣．唯大夫圖之．子羽曰．小國無罪．恃實其罪．將恃大國之安靖己．而無乃包藏禍心以圖之．小國失恃．而懲諸侯．使莫不憾者．距違君命．而有所壅塞不行是懼．不然．敝邑館人之屬也．其敢愛豐氏之祧．伍舉知其有備也．請垂櫜而入．許之．正月乙未．入逆而出．遂會於虢．尋宋之盟也．祁午謂趙文子曰．宋之盟．楚人得志於晉．今令尹之不信．諸侯之所聞也．子弗戒．懼又如宋．子木之信．稱於諸侯．猶詐晉而駕焉．況不信之尤者乎．楚重得志於晉．晉之恥也．子相晉國．以為盟主．於今七年矣．再合諸侯．三合大夫．服齊狄．寧東夏．平秦亂．城淳于．師徒不頓．國家不罷．民無謗讟．諸侯無怨．天無大災．子之力也．有令名矣．而終之以恥午也是懼．吾子其不可以不戒．文子曰．武受賜矣．然宋之盟．子木有禍人之心．武有仁人之心．是楚所以駕於晉也．今武猶是心也．楚又行僭．非所害也．武將信以為本．循而行之．譬如農夫．是穮是蔉．雖有饑饉．必有豐年．且吾聞之．能信不為人下．吾未能也．詩曰．不僭不賊．鮮不為則．信也．能為人則者．不為人下矣．吾不能是難．楚不為患．楚令尹圍請用牲．讀舊書．加于牲上而已．晉人許之．


三月．甲辰．盟．楚公子圍設服離衛．叔孫穆子曰．楚公子美矣．君哉．鄭子皮曰．二執戈者前矣．蔡子家曰．蒲宮有前．不亦可乎．楚伯州犁曰．此行也．辭而假之寡君．鄭行人揮曰．假不反矣．伯州犁曰．子姑憂子皙之欲背誕也．子羽曰．當璧猶在．假而不反．子其無憂乎．齊國子曰．吾代二子愍矣．陳公子招曰．不憂何成．二子樂矣．衛齊子曰．苟或知之．雖憂何害．宋合左師曰．大國令．小國共．吾知共而已．晉樂王鮒曰．小旻之卒章善矣．吾從之．退會．子羽謂子皮曰．叔孫絞而婉．宋左師簡而禮．樂王鮒字而敬．子與子家持之．皆保世之主也．齊衛陳大夫．其不免乎．國子代人憂．子招樂憂．齊子雖憂弗害．夫弗及而憂．與可憂而樂．與憂而弗害．皆取憂之道也．憂必及之．大誓曰．民之所欲．天必從之．三大夫兆憂．能無至乎．言以知物．其是之謂矣．


季武子伐莒．取鄆．莒人告於會．楚告於晉曰．尋盟未退．而魯伐莒．瀆齊盟．請戮其使．樂桓子相趙文子．欲求貨於叔孫．而為之請．使請帶焉弗與．梁其脛曰．貨以藩身．子何愛焉．叔孫曰．諸侯之會．衛社稷也．我以貨免．魯必受師．是禍之也．何衛之為．人之有牆．以蔽惡也．牆之隙壞．誰之咎也．衛而惡之．吾又甚焉．雖怨季孫．魯國何罪．叔出季處．有自來矣．吾又誰怨．然鮒也賄．弗與不已．召使者裂裳帛而與之．曰帶其褊矣．趙孟聞之曰．臨患不忘國．忠也．思難不越官．信也．圖國忘死．貞也．謀主三者．義也．有是四者．又可戮乎．乃請諸楚．曰．魯雖有罪．其執事不辟難．畏威而敬命矣．子若免之．以勸左右可也．若子之群吏．處不辟污．出不逃難．其何患之有．患之所生．污而不治．難而不守．所由來也．能是二者．又何患焉．不靖其能．其誰從之．魯叔孫豹可謂能矣．請免之以靖能者．子會而赦有罪．又賞其賢．諸侯其誰不欣焉．望楚而歸之．視遠如邇．疆場之邑．一彼一此．何常之有．王伯之令也．引其封疆．而樹之官．舉之表旗．而著之制令．過則有刑．猶不可壹．於是乎虞有三苗．夏有觀扈．商有姺邳．周有徐奄．自無令王諸侯逐進．狎主齊盟．其又可壹乎．恤大舍小．足以為盟主．又焉用之．封疆之削．何國蔑有．主齊盟者．誰能辯焉．吳濮有釁．楚之執事．豈其顧盟．莒之疆事．楚勿與知．諸侯無煩．不亦可乎．莒魯爭鄆．為日久矣．苟無大害於其社稷．可無亢也．去煩宥善．莫不競勸．子其圖之．固請諸楚．楚人許之．乃免叔孫．令尹享趙孟．賦大明之首章．趙孟賦小宛之二章．事畢．趙孟謂叔向曰．令尹自以為王矣．何如．對曰．王弱．令尹疆．其可哉．雖可不終．趙孟曰．何故．對曰．彊以克弱而安之．彊不義也．不義而彊．其斃必速．詩曰．赫赫宗周．褒姒滅之．彊不義也．令尹為王．必求諸侯．晉少懦矣．諸侯將往．若獲諸侯．其虐滋甚．民弗堪也．將何以終．夫以彊取．不義而克．必以為道．道以淫虐．弗可久已矣．


夏．四月．趙孟．叔孫豹．曹大夫．入于鄭．鄭伯兼享之．子皮戒趙孟．禮終．趙孟賦瓠葉．子皮遂戒穆叔．且告之．穆叔曰．趙孟欲一獻．子其從之．子皮曰．敢乎．穆叔曰．夫人之所欲也．又何不敢．及享．具五獻之籩豆於幕下．趙孟辭．私於子產曰．武請於冢宰矣．乃用一獻．趙孟為客．禮終乃宴．穆叔賦鵲巢．趙孟曰．武不堪也．又賦采蘩．曰．小國為蘩．大國省穡而用之．其何實非命．子皮賦野有死麇之卒章．趙孟賦常棣．且曰吾兄弟比以安．尨也可使無吠．穆叔．子皮．及曹大夫．興拜．舉兕爵曰．小國賴子．知免於戾矣．飲酒樂．趙孟出．曰．吾不復此矣．


天王使劉定公勞趙孟於潁．館於雒汭．劉子曰．美哉禹功．明德遠矣．微禹．吾其魚乎．吾與子弁冕端委．以治民臨諸侯．禹之力也．子盍亦遠績禹功．而大庇民乎．對曰．老夫罪戾是懼．焉能恤遠．吾儕偷食．朝不謀夕．何其長也．劉子歸以語王曰．諺所為老將知而耄及之者．其趙孟之謂乎．為晉正卿．以主諸侯．而儕於隸入．朝不謀夕．棄神人矣．神怒民叛．何以能久．趙孟不復年矣．神怒不歆其祀．民叛不即其事．祀事不從．又何以年．


叔孫歸．曾夭御季孫以勞之．旦及日中．不出．曾夭謂曾阜曰．旦及日中．吾知罪矣．魯以相忍為國也．忍其外．不忍其内．焉用之．阜曰．數月於外．一旦於是．庸何傷．賈而欲贏．而惡囂乎．阜謂叔孫曰．可以出矣．叔孫指楹曰．雖惡是．其可去乎．乃出見之．


鄭徐吾犯之妹美．公孫楚聘之矣．公孫黑又使強委禽焉．犯懼．告子產．子產曰．是國無政．非子之患也．唯所欲與．犯請於二子．請使女擇焉．皆許之．子皙盛飾入．布幣而出．子南戎服入．左右射．超乘而出．女自房觀之．曰．子皙信美矣．抑子南夫也．夫夫婦婦．所謂順也．適子南氏．子皙怒．既而櫜甲以見子南．欲殺之．而取其妻．子南知之．執戈逐之．及衝．擊之以戈．子皙傷而歸．告大夫曰．我好見之．不知其有異志也．故傷．大夫皆謀之．子產曰．直鈞幼賤．有罪．罪在楚也．乃執子南而數之曰．國之大節有五．女皆奸之．畏君之威．聽其政．尊其貴．事其長．養其親．五者所以為國也．今君在國．女用兵焉．不畏威也．奸國之紀．不聽政也．子皙上大夫．女嬖大夫．而弗下之．不尊貴也．幼而不忌．不事長也．兵其從兄．不養親也．君曰．余不女忍殺．宥女以遠．勉速行乎．無重而罪．五月．庚辰．鄭放游楚於吳．將行子南．子產咨於大叔．大叔曰．吉不能亢身．焉能亢宗．彼國政也．非私難也．子圖鄭國．利則行之．又何疑焉．周公殺管叔而蔡蔡叔．夫豈不愛．王室故也．吉若獲戾．子將行之．何有於諸游．


秦后子有寵於桓．如二君於景．其母曰．弗去懼選．癸卯．鍼適晉．其車千乘．書曰．秦伯之弟鍼出奔晉．罪秦伯也．后子享晉侯．造舟于河．十里舍車．自雍及絳．歸取酬幣．終事八反．司馬侯問焉．曰．子之車盡於此而已乎．對曰．此之謂多矣．若能少此．吾何以得見．女叔齊以告公．且曰．秦公子必歸．臣聞君子能知其過．必有令圖．令圖．天所贊也．后子見趙孟．趙孟曰．吾子其曷歸．對曰．鍼懼選於寡君．是以在此．將待嗣君．趙孟曰．秦君何如．對曰．無道．趙孟曰．亡乎．對曰．何為．一世無道．國未艾也．國於天地．有與立焉．不數世淫．弗能斃也．趙孟曰．天乎．對曰．有焉．趙孟曰．其幾何．對曰．鍼聞之．國無道而年穀和熟．天贊之也．鮮不五稔．趙孟視蔭曰．朝夕不相及．誰能待五．后子出而告人曰．趙孟將死矣．主民．翫歲而愒日．其與幾何．


鄭為游楚亂故．六月．丁巳．鄭伯及其大夫盟于公孫段氏．罕虎．公孫僑．公孫段．印段．游吉．駟帶．私盟于閨門之外．實薰隧．公孫黑強與於盟．使大史書其名．且曰七子．子產弗討．


晉中行穆子敗無終及群狄于大原．崇卒也．將戰．魏舒曰．彼徒我車．所遇又阨．以什共車．必克．困諸阨．又克．請皆卒．自我始．乃毀車以為行．五乘為三伍．荀吳之嬖人不肯即卒．斬以徇．為五陳以相離．兩於前．伍於後．專為右角．參為左角．偏為前拒．以誘之．翟人笑之．未陳而薄之．大敗之．


莒展輿立．而奪群公子秩．公子召去疾于齊．秋．齊公子鉏納去疾．展輿奔吳．叔弓帥師疆鄆田．因莒亂也．於是莒務婁．瞀胡．及公子滅明．以大厖．與常儀靡．奔齊．君子曰．莒展之不立．棄人也夫．人可棄乎．詩曰．無競維人．善矣．


晉侯有疾．鄭伯使公孫僑如晉聘．且問疾．叔向問焉．曰．寡君之疾病．卜人曰．實沈臺駘為祟．史莫之知．敢問此何神也．子產曰．昔高辛氏有二子．伯曰閼伯．季曰實沈．居于曠林．不相能也．日尋干戈．以相征討．后帝不臧．遷閼伯于商丘．主辰．商人是因．故辰為商星．遷實沈于大夏．主參．唐人是因．以服事夏商．其季世曰唐叔虞．當武王邑姜．方震大叔．夢帝謂已．余命而子曰虞．將與之唐．屬諸參而蕃育其子孫．及生有文在其手．曰虞．遂以命之．及成王滅唐而封大叔焉．故參為晉星．由是觀之．則實沈．參神也．昔金天氏有裔子曰昧．為玄冥師．生允格．臺駘．臺駘能業其官．宣汾洮．障大澤．以處大原．帝用嘉之．封諸汾川．沈．姒．蓐．黃．實守其祀．今晉主汾而滅之矣．由是觀之．則臺駘．汾神也．抑此二者．不及君身．山川之神．則水旱癘疫之災．於是乎禜之．日月星辰之神．則雪霜風雨之不時．於是乎禜之．若君身．則亦出入飲食哀樂之事也．山川星辰之神．又何為焉．僑聞之．君子有四時．朝以聽政．晝以訪問．夕以脩令．夜以安身．於是乎節宣其气．勿使有所壅閉湫底．以露其體．茲心不爽．而昏亂百度．今無乃壹之．則生疾矣．僑又聞之．内官不及同姓．其生不殖．美先盡矣．則相生疾．君子是以惡之．故志曰．買妾不知其姓．則卜之．違此二者．古之所慎也．男女辨姓．禮之大司也．今君内實有四姬焉．其無乃是也乎．若由是二者．弗可為也已．四姬有省．猶可無則．必生疾矣．叔向曰．善哉．肸未之聞也．此皆然矣．叔向出．行人揮送之．叔向問鄭故焉．且問子皙．對曰．其與幾何．無禮而好陵人．怙富而卑其上．弗能久矣．晉侯聞子產之言曰．博物君子也．重賄之．


晉侯求醫於秦．秦伯使醫和視之．曰．疾不可為也．是謂近女室．疾如蠱．非鬼非食．惑以喪志．良臣將死．天命不祐．公曰．女不可近乎對曰．節之．先王之樂．所以節百事也．故有五節遲速本末以相及．中聲以降．五降之後．不容彈矣．於是有煩手淫聲．慆堙心耳．乃忘平和．君子弗聽也．物亦如之．至於煩．乃舍也已．無以生疾．君子之近琴瑟．以儀節也．非以慆心也．天有六气．降生五味．發為五色．徵為五聲．淫生六疾．六气曰陰．陽．風．雨．晦明也．分為四時．序為五節．過則為菑．陰淫寒疾．陽淫熱疾．風淫末疾．雨淫腹疾．晦淫惑疾．明淫心疾．女陽物而晦時．淫則生内熱惑蠱之疾．今君不節不時能無及此乎．出告趙孟．趙孟曰．誰當良臣．對曰．主是謂矣．主相晉國．於今八年．晉國無亂．諸侯無闕．可謂良矣．和聞之．國之大臣．榮其寵祿．任其寵節．有菑禍興而無改焉．必受其咎．今君至於淫以生疾．將不能圖恤社稷．禍孰大焉．主不能禦．吾是以云也．趙孟曰．何謂蠱．對曰．淫溺惑亂之所生也．於文．皿蟲為蠱．穀之飛亦為蠱．在周易．女惑男．風落山．謂之蠱．皆同物也．趙孟曰．良醫也．厚其禮而歸之．


楚公子圍使公子黑肱．伯州犁．城犨．櫟．郟．鄭人懼．子產曰．不害．令尹將行大事．而先除二子也．禍不及鄭．何患焉．冬．楚公子圍將聘于鄭．伍舉為介．未出竟．聞王有疾而還．伍舉遂聘．十一月．己酉．公子圍至．入問王疾．縊而弒之．遂殺其二子幕及平夏．右尹子干出奔晉．宮廄尹子皙出奔鄭．殺大宰伯州犁于郟．葬王于郟．謂之郟敖．使赴于鄭．伍舉問應為後之辭焉．對曰．寡大夫圍．伍舉更之曰．共王之子圍為長．子干奔晉．從車五乘．叔向使與秦公子同食．皆百人之餼．趙文子曰．秦公子富．叔向曰．底祿以德．德鈞以年．年同以尊．公子以國．不聞以富．且夫以千乘去其國．彊禦已甚．詩曰．不侮鰥寡．不畏彊禦．秦楚匹也．使后子與子干齒辭．曰．鍼懼選．楚公子不獲．是以皆來．亦唯命．且臣與羇齒．無乃不可乎．史佚有言曰．非羇何忌．


楚靈王即位．薳罷為令尹．薳啟彊為大宰．鄭游吉如楚葬郟敖．且聘立君．歸．謂子產曰．具行器矣．楚王汰侈．而自說其事．必合諸侯．吾往無日矣．子產曰．不數年．未能也．


十二月．晉既烝．趙孟適南陽將會孟子餘．甲辰朔．烝于溫．庚戌．卒．鄭伯如晉．弔及雍乃復．


昭公二年

經

二年春．晉侯使韓起來聘．


夏．叔弓如晉．


秋．鄭殺其大夫公孫黑．


冬．公如晉．至河乃復．季孫宿如晉．


傳

二年春．晉侯使韓宣子來聘．且告為政．而來見禮也．觀書於大史氏．見易象與魯春秋．曰．周禮盡在魯矣．吾乃今知周公之德．與周之所以王也．公享之．季武子賦綿之卒章．韓子賦角弓．季武子拜曰．敢拜子之彌縫敝邑．寡君有望矣．武子賦節之卒章．既享．宴于季氏．有嘉樹焉．宣子譽之．武子曰．宿敢不封殖此樹以無忘角弓．遂賦甘棠．宣子曰．起不堪也．無以及召公．宣子遂如齊納幣．見子雅．子雅召子旗．使見宣子．宣子曰．非保家之主也．不臣．見子尾．子尾見彊．宣子謂之如子旗．大夫多笑之．唯晏子信之．曰．夫子君子也．君子有信．其有以知之矣．自齊聘於衛．衛侯享之．北宮文子賦淇澳．宣子賦木瓜．


夏．四月．韓須如齊逆女．齊陳無宇送女．致少姜．少姜有寵於晉侯．晉侯謂之少齊．謂陳無宇非卿．執諸中都．少姜為之請曰．送從逆班．畏大國也．猶有所易．是以亂作．叔弓聘于晉．報宣子也．晉侯使郊勞．辭曰．寡君使弓來繼舊好．固曰．女無敢為賓．徹命於執事．敝邑弘矣．敢辱郊使．請辭．致館．辭曰．寡君命下臣來繼舊好．好合使成．臣之祿也．敢辱大館．叔向曰．子叔子知禮哉．吾聞之曰．忠信．禮之器也．卑讓．禮之宗也．辭不忘國．忠信也．先國後己．卑讓也．詩曰．敬慎威儀．以近有德．夫子近德矣．


秋．鄭公孫黑將作亂．欲去游氏而代其位．傷疾作而不果．駟氏與諸大夫欲殺之．子產在鄙．聞之．懼弗及．乘遽而至．使吏數之．曰．伯有之亂．以大國之事．而未爾討也．爾有亂心無厭．國不女堪．專伐伯有．而罪一也．昆弟爭室．而罪二也．薰隧之盟．女矯君位．而罪三也．有死罪三．何以堪之．不速死．大刑將至．再拜稽首辭曰．死在朝夕．無助天為虐．子產曰．人誰不死．凶人不終．命也．作凶事．為凶人．不助天．其助凶人乎．請以印為褚師．子產曰．印也若才．君將任之．不才．將朝夕從女．女罪之不恤．而又何請焉．不速死．司寇將至．


七月．壬寅．縊．尸諸周氏之衢．加木焉．晉少姜卒．公如晉．及河．晉侯使士．文伯來辭曰．非伉儷也．請君無辱．公還．季孫宿遂致服焉叔．向言陳無宇於晉侯曰．彼何罪．君使公族逆之．齊使上大夫送之．猶曰不共．君求以貪．國則不共．而執其使．君刑已頗．何以為盟主．且少姜有辭．


冬．十月．陳無宇歸．


十一月．鄭印段如晉弔．


昭公三年

經

三年春．王正月．丁未．滕子原卒．


夏．叔弓如滕．


五月．葬滕成公．


秋．小邾子來朝．


八月．大雩．


冬．大雨雹．北燕伯款出奔齊．


傳

三年春．王正月．鄭游吉如晉．至少姜之葬．梁丙與張趯見之．梁丙曰．甚矣哉．子之為此來也．子大叔曰．將得已乎．昔文襄之霸也．其務不煩諸侯．令諸侯三歲而聘．五歲而朝．有事而會．不協而盟．君薨大夫弔．卿共葬事．夫人士弔．大夫送葬．足以昭禮命．事謀闕而已．無加命矣．今嬖寵之喪．不敢擇位．而數於守適．唯懼獲戾．豈敢憚煩．少姜有寵而死．齊必繼室．今茲吾又將來賀．不唯此行也．張趯曰．善哉．吾得聞此數也．然自今子其無事矣．譬如火焉．火中．寒暑乃退．此其極也．能無退乎．晉將失諸侯．諸侯求煩不獲．二大夫退．子大叔告人曰．張趯有知．其猶在君子之後乎．丁未．滕子原卒．同盟．故書名．齊侯使晏嬰請繼室於晉．曰．寡君使嬰曰．寡人願事君．朝夕不倦．將奉質幣．以無失時．則國家多難．是以不獲．不腆先君之適．以備内官．焜燿寡人之望．則又無祿．早世隕命．寡人失望．君若不忘先君之好．惠顧齊國．辱收寡人．徼福於大公丁公．照臨敝邑．鎮撫其社稷．則猶有先君之適．及遺姑姊妹若而人．君若不棄敝邑．而辱使董振擇之．以備嬪嬙．寡人之望也．韓宣子使叔向對曰．寡君之願也．寡君不能獨任其社稷之事．未有伉儷．在縗絰之中．是以未敢請．君有辱命．惠莫大焉．若惠顧敝邑．撫有晉國．賜之内主．豈惟寡君．舉群臣實受其貺其自唐叔以下．實寵嘉之．既成昏．晏子受禮．叔向從之晏．相與語．叔向曰．齊其何如．晏子曰．此季世也．吾弗知．齊其為陳氏矣．公棄其民．而歸於陳氏．齊舊四量．豆．區．釜．鍾．四升為豆．各自其四．以登於釜．釜十則鍾．陳氏三量．皆登一焉．鍾乃大矣．以家量貸．而以公量收之．山木如市．弗加於山．魚鹽蜃蛤．弗加於海．民參其力．二入於公．而衣食其一．公聚朽蠹．而三老凍餒．國之諸市．屨賤踊貴．民人痛疾．而或燠休之．其愛之如父母．而歸之如流水．欲無獲民．將焉辟之．箕伯．直柄．虞遂．伯戲．其相胡公大姬．已在齊矣．叔向曰．然．雖吾公室．今亦季世也．戎馬不駕．卿無軍行．公乘無人．卒列無長．庶民罷敝．而宮室滋侈．道殣相望．而女富溢尤．民聞公命．如逃寇讎．欒．郤．胥．原．狐．續．慶．伯．降在皁隸．政在家門．民無所依．君日不悛．以樂慆憂．公室之卑．其何日之有．讒鼎之銘曰．昧旦丕顯．後世猶怠．況日不悛．其能久乎．晏子曰．子將若何．叔向曰．晉之公族盡矣．肸聞之．公室將卑．其宗族枝葉先落．則公從之．肸之宗十一族．唯羊舌氏在而已．肸又無子．公室無度．幸而得死．豈其獲祀．初．景公欲更晏子之宅．曰．子之宅近市．湫隘囂塵．不可以居．請更諸爽塏者．辭曰．君之先臣容焉．臣不足以嗣之．於臣侈矣．且小人近市．朝夕得所求．小人之利也．敢煩里旅．公笑曰．子近市．識貴賤乎．對曰．既利之．敢不識乎．公曰．何貴何賤．於是景公繁於刑．有鬻踊者．故對曰．踊貴屨賤．既已告於君．故與叔向語而稱之．景公為是省於刑．君子曰．仁人之言．其利博哉．晏子一言而齊侯省刑．詩曰．君子如祉．亂庶遄已．其是之謂乎．及晏子如晉．公更其宅．反則成矣．既拜乃毀之．而為里室．皆如其舊．則使宅人反之．且諺曰．非宅是卜．唯鄰是卜．二三子先卜鄰矣．違卜不祥．君子不犯非禮．小人不犯不祥．古之制也．吾敢違諸乎．卒復其舊宅．公弗許．因陳桓子以請．乃許之．


夏．四月．鄭伯如晉．公孫段相．甚敬而卑．禮無違者．晉侯嘉焉．授之以策．曰．子豐有勞於晉國．余聞而弗忘．賜女州田．以胙乃舊勳．伯石再拜稽首．受策以出．君子曰．禮其人之急也乎．伯石之汏也．一為禮於晉．猶荷其祿．況以禮終始乎．詩曰．人而無禮．胡不遄死．其是之謂乎．初．州縣欒豹之邑也．及欒氏亡．范宣子．趙文子．韓宣子．皆欲之．文子曰．溫吾縣也．二宣子曰．自郤稱以別三傳矣．晉之別縣．不唯州．誰獲治之．文子病之．乃舍之．二子曰．吾不可以正議而自與也．皆舍之．及文子為政．趙獲曰．可以取州矣．文子曰．退．二子之言義也．違義禍也．余不能治余縣．又焉用州．其以徼禍也．君子曰．弗知實難．知而弗從．禍莫大焉．有言州必死．豐氏故主．韓氏伯石之獲州也．韓宣子為之請之．為其復取之之故．


五月．叔弓如滕．葬滕成公．子服椒為介．及郊．遇懿伯之忌．敬子不入．惠伯曰．公事有公利．無私忌．椒請先入．乃先受館．敬子從之．晉韓起如齊逆女．公孫蠆為少姜之有寵也．以其子更公女．而嫁公子．人謂宣子．子尾欺晉．晉胡受之．宣子曰．我欲得齊而遠其寵．寵將來乎．


秋．七月．鄭罕虎如晉．賀夫人．旦告曰．楚人日徵敝邑．以不朝立王之故．敝邑之往．則畏執事．其謂寡君．而固有外心．其不往．則宋之盟云．進退罪也．寡君使虎布之．宣子使叔向對曰．君若辱有寡君．在楚何害．脩宋盟也．君苟思盟．寡君乃知免於戾矣．君若不有寡君．雖朝夕辱於敝邑．寡君猜焉．君實有心．何辱命焉．君其往也．苟有寡君．在楚猶在晉也．張趯使謂大叔曰．自子之歸也．小人糞除先人之敝廬．曰．子其將來．今子皮實來．小人失望．大叔曰．吉賤不獲來．畏大國尊夫人也．且孟曰而將無事．吉庶幾焉．
小邾穆公來朝．季武子欲卑之．穆叔曰．不可．曹滕二邾．實不忘我．好敬以逆之．猶懼其貳．又卑一睦焉．逆群好也．其如舊而加敬焉志曰．能敬無災．又曰．敬逆來者．天所福也．季孫從之．


八月．大雩．旱也．齊侯田於莒．盧蒲嫳見．泣且請曰．余髮如此種種．余奚能為．公曰．諾．吾告二子．歸而告之．子尾欲復之．子雅不可．曰．彼其髮短而心甚長．其或寢處我矣．


九月．子雅放盧蒲嫳于北燕．燕簡公多嬖寵．欲去諸大夫．而立其寵人．冬．燕大夫比以殺公之外嬖．公懼奔齊．書曰．北燕伯款出奔齊．罪之也．


十月．鄭伯如楚．子產相．楚子享之．賦吉日既享．子產乃具田備．王以田江南之夢．齊公孫灶卒．司馬灶見晏子曰．又喪子雅矣．晏子曰．惜也子旗不免．殆哉姜族弱矣．而媯將始昌．二惠競爽．猶可．又弱一個焉．姜其危哉．


昭公四年

經

四年春．王正月．大雨雹．


夏．楚子．蔡侯．陳侯．鄭伯．許男．徐子．滕子．頓子．胡子．沈子．小邾子．宋世子．佐淮夷會于申．楚人執徐子．


秋．七月．楚子．蔡侯．陳侯．許男．頓子．胡子．沈子．淮夷．伐吳．執齊慶封．殺之．遂滅賴．


九月．取鄫．


冬．十有二月．乙卯．叔孫豹卒．


傳

四年春．王正月．許男如楚．楚子止之．遂止鄭伯．復田江南．許男與焉．使椒舉如晉求諸侯．二君待之椒舉致命曰．寡君使舉曰．日君有惠．賜盟于宋．曰．晉楚之從．交相見也．以歲之不易．寡人願結驩於二三君．使舉請間．君若苟無四方之虞．則願假寵以請於諸侯．晉侯欲勿許．司馬侯曰．不可．楚王方侈．天或者欲逞其心．以厚其毒而降之罰．未可知也．其使能終．亦未可知也．晉楚唯天．所相不可與爭．君其許之．而脩德以待其歸．若歸於德．吾猶將事之．況諸侯乎．若適淫虐．楚將棄之．吾又誰與爭．曰．晉有三不殆．其何敵之有．國險而多馬．齊楚多難．有是三者．何鄉而不濟．對曰．恃險與馬．而虞鄰國之難．是三殆也．四獄三塗．陽城大室．荊山中南．九州之險也．是不一姓．冀之北土．馬之所生．無興國焉．恃險與馬．不可以為固也．從古以然．是以先王務脩德音．以亨神人．不聞其務險與馬也．鄰國之難．不可虞也．或多難以固其國．啟其疆土．或無難以喪其國．失其守宇．若何虞難．齊有仲孫之難．而獲桓公．至今賴之．晉有里平之難．而獲文公．是以為盟主．衛邢無難．敵亦喪之．故人之難．不可虞也．恃此三者．而不脩政德．亡於不暇．又何能濟．君其許之．紂作淫虐．文王惠和．殷是以隕．周是以興．夫豈爭諸侯．乃許楚使．使叔向對曰．寡君有社稷之事．是以不獲春秋時見諸侯．君實有之．何辱命焉．椒舉遂請昏．晉侯許之．楚子問於子產曰．晉其許我諸侯乎．對曰．許君．晉君少安．不在諸侯．其大夫多求．莫匡其君．在宋之盟．又曰如一．若不許君．將焉用之．王曰．諸侯其來乎．對曰．必來．從宋之盟．承君之歡．不畏大國．何故不來．不來者．其魯衛曹邾乎．曹畏宋．邾畏魯．魯衛偪於齊而親於晉．唯是不來．其餘君之所及也．誰敢不至．王曰．然則吾所求者．無不可乎．對曰．求逞於人．不可．與人同欲．盡濟．


大雨雹．季武子問於申豐曰．雹可禦乎．對曰．聖人在上．無雹．雖有不為災．古者日在北陸．而藏冰西陸．朝覿而出之．其藏冰也．深山窮谷．固陰沍寒．於是乎取之．其出之也．朝之祿位．賓食喪祭．於是乎用之．其藏之也．黑牡秬黍．以享司寒．其出之也．桃弧棘矢．以除其災．其出入也．時食肉之祿．冰皆與焉．大大命婦．喪浴用冰．祭寒而藏之．獻羔而啟之．公始用之．火出而畢賦．自命夫命婦．至於老疾．無不受冰．山人取之．縣人傳之．輿人納之．隸人藏之．夫冰以風壯．而以風出．其藏之也周．其用之也遍．則冬無愆陽．夏無伏陰．春無凄風．秋無苦雨．雷出不震．無菑霜雹癘疾不降．民不夭札．今藏川池之冰．棄而不用．風不越而殺．雷不發而震．雹之為菑．誰能禦之．七月之卒章．藏冰之道也．


夏．諸侯如楚．魯．衛．曹．邾．不會．曹邾辭以難．公辭以時祭．衛侯辭以疾．鄭伯先待于申．六月丙午．楚子合諸侯于申．椒舉言於楚子曰．臣聞諸侯無歸．禮以為歸．今君始得諸侯．其慎禮矣．霸之濟否．在此會也．夏啟有鈞臺之享．商湯有景亳之命．周武有孟津之誓．成有岐陽之蒐．康有酆宮之朝．穆有塗山之會．齊桓有召陵之師．晉文有踐土之盟．君其何用．宋向戌．鄭公孫僑．在諸侯之良也．君其選焉．王曰．吾用齊桓．王使問禮於左師與子產．左師曰．小國習之．大國用之．敢不薦聞．獻公合諸侯之禮六．子產曰．小國共職．敢不薦守．獻伯子男會公之禮六．君子謂合左師善守先代．子產善相小國．王使椒舉侍於後以規過．卒事不規．王問其故．對曰．禮吾未見者有六焉．又何以規．宋大子佐後至．王田於武城．久而弗見．椒舉請辭焉．王使往曰．屬有宗祧之事於武城．寡君將墮幣焉．敢謝後見．徐子吳出也．以為貳焉．故執諸申．楚子示諸侯侈．椒舉曰．夫六王二公之事．皆所以示諸侯．禮也．諸侯所由用命也．夏桀為仍之會．有緡叛之．商紂為黎之蒐．東夷叛之．周幽為大室之盟．戎狄叛之．皆所以示諸侯．汏也．諸侯所由棄命也．今君以汏．無乃不濟乎．王弗聽．子產見左師曰．吾不患楚矣．汏而愎諫．不過十年．左師曰．然．不十年侈．其惡不遠．遠惡而後棄．善亦如之．德遠而後興．


秋‧七月．楚子以諸侯伐吳．宋大子鄭伯先歸．宋華費遂鄭大夫從．使屈申圍朱方。八月．甲申．克之．執齊慶封而盡滅其族．將戮慶封．椒舉曰．臣聞無瑕者可以戮人．慶封惟逆命．是以在此．其肯從於戮乎．播於諸侯．焉用之．王弗聽．負之釜鉞．以徇於諸侯．使言曰．無或如齊慶封．弒其君．弱其孤．以盟其大夫．慶封曰．無或如楚共王之庶子圍．弒其君兄之子．麇而代之．以盟諸侯．王使速殺之．遂以諸侯滅賴．賴子面縛銜璧．士袒輿櫬．從之．造於中軍．王問諸椒舉．對曰．成王克許．許僖公如是．王親釋其縛．受其璧．焚其櫬．王從之．遷賴於鄢．楚子欲遷許於賴．使鬥韋龜與公子棄疾．城之而還．申無宇曰．楚禍之首．將在此矣．召諸侯而來．伐國而克．城竟莫校．王心不違．民其居乎．民之不處．其誰堪之．不堪王命．乃禍亂也．


九月．取鄫．言易也．莒亂．著丘公立而不撫鄫．鄫叛而來．故曰取．凡克邑．不用師徒曰取．


鄭子產作丘賦．國人謗之．曰．其父死於路．己為蠆尾．以令於國．國將若之何．子寬以告．子產曰．何害．苟利社稷．死生以之．且吾聞為善者不改其度．故能有濟也．民不可逞．度不可改．詩曰．禮義不愆．何恤於人言．吾不遷矣．渾罕曰．國氏其先亡乎．君子作法於涼．其敝猶貪．作法於貪．敝將若之何．姬在列者．蔡及曹滕．其先亡乎．偪而無禮．鄭先衛亡．偪而無法．政不率法．而制於心．民各有心．何上之有．


冬．吳伐楚入．棘．櫟．麻．以報朱方之役．楚沈尹射奔命於夏汭．咸尹宜咎城鍾離．薳啟疆城巢．然丹城州來．東國水．不可以城．彭生罷賴之師．


初．穆子去叔孫氏．及庚宗．遇婦人．使私為食而宿焉．問其行．告之故．哭而送之．適齊娶於國氏．生孟丙仲壬．夢天壓己．弗勝．顧而見人．黑而上僂．深目而豭喙．號之曰．牛助余．乃勝之．旦而皆召其徒．無之．且曰．志之．及宣伯奔齊．饋之．宣伯曰．魯以先子之故．將存吾宗．必召女．召女何如．對曰．願之久矣．魯人召之．不告而歸．既立．所宿庚宗之婦人．獻以雉．問其姓．對曰．余子長矣．能奉雉而從我矣．召而見之．則所夢也．未問其名．號之曰牛．曰唯．皆召其徒．使視之．遂使為豎．有寵．長使為政．公孫明知叔孫於齊．歸．未逆國姜．子明取之．故怒其子．長而後使逆之．田於丘蕕．遂遇疾焉．豎牛欲亂其室而有之．強與孟盟．不可．叔孫為孟鍾曰．爾未際．饗大夫以落之．既具．使豎牛請．日入弗謁．出命之日．及賓至．聞鍾聲．牛曰．孟有北婦人之客．怒將往．牛止之．賓出．使拘而殺諸外．牛又強與仲盟．不可．仲與公御萊書．觀於公．公與之環．使牛入示之．入不示．出命佩之．牛謂叔孫見仲而何．叔孫曰．何為．曰不見．既自見矣．公與之環而佩之矣．遂逐之．奔齊．疾急．命召仲．牛許而不召．杜洩見．告之飢渴．授之戈．對曰．求之而至．又何去焉．豎牛曰．夫子疾病．不欲見人．使寘饋于個而退．牛弗進．則置虛命徹．


十二月．癸丑．叔孫不食．乙卯．卒．牛立昭子而相之．公使杜洩葬叔孫．豎牛賂叔仲昭子與南遺．使惡杜洩於季孫而去之．杜洩將以路葬．且盡卿禮．南遺謂季孫曰．叔孫未乘．路葬焉．用之．且冢卿無路．介卿以葬．不亦左乎．季孫曰．然．使杜洩舍路．不可．曰．夫子受命於朝．而聘于王．王思舊勳為賜之路．復命而致之君．君不敢逆王命．而復賜之．使三官書之．吾子為司徒．實書名．夫子為司馬．與工正書服．孟孫為司空以書勳．今死而弗以．是棄君命也．書在公府而弗以．是廢三官也．若命服．生弗敢服．死又不以．將焉用之．乃使以葬．季孫謀去中軍．豎牛曰．夫子固欲去之．


昭公五年

經

五年春．王正月．舍中軍．楚殺其大夫屈申．公如晉．


夏．莒牟夷以牟婁及防茲來奔．


秋．七月．公至自晉．戊辰．叔弓帥師敗莒師于蚡泉．秦伯卒．


冬．楚子．蔡侯．陳侯．許男．頓子．沈子．徐人．越人．伐吳．


傳

五年春．王正月．舍中軍．卑公室也．毀中軍于施氏．成諸臧氏．初作中軍．三分公室而各有其一．季氏盡征之．叔孫氏臣其子弟．孟氏取其半焉．及其舍之也．四分公室．季氏檡二．二子各一．皆盡征之．而貢于公．以書使杜洩告於殯曰．子固欲毀中軍．既毀之矣．故告杜洩曰．夫子唯不欲毀也．故盟諸僖閎．詛諸五父之衢．受其書而投之．帥士而哭之．叔仲子謂季孫曰．帶受命於子叔孫曰．葬鮮者自西門．季孫命杜洩．杜洩曰．卿喪自朝．魯禮也．吾子為國政．未改禮而又遷之．群臣懼死．不敢自也．既葬而行．仲至自齊．季孫欲立之．南遺曰．叔孫氏厚．則季氏薄．彼實家亂．子勿與知．不亦可乎．南遺使國人助豎牛．以攻諸大庫之庭．司宮射之．中目而死．豎牛取東鄙三十邑．以與南遺．昭子即位．朝其家眾曰．豎牛禍叔孫氏．使亂大從．殺適立庶．又披其邑．將以赦罪．罪莫大焉．必速殺之．豎牛懼．奔齊．孟、仲之子．殺諸塞關之外．投其首於寧風之棘上．仲尼曰．叔孫昭子之不勞．不可能也．周任有言曰．為政者不賞私勞．不罰私怨．詩云．有覺德行．四國順之．初．穆子之生也．莊叔以周易筮之．遇明夷之謙．以示卜楚丘．曰．是將行．而歸為子祀．以讒人入．其名曰牛．卒以餒死．明夷．日也．日之數十．故有十時．亦當十位．自王已下．其二為公．其三為卿．日上其中．食日為二．旦日為三．明夷之謙．明而未融．其當旦乎．故曰為子祀．日之謙當鳥．故曰明夷于飛．明之未融．故曰垂其翼象．日之動．故曰君子于行．當三在旦．故曰三日不食．離．火也．艮．山也．離為火．火焚山．山敗．於人為言．敗言為讒．故曰有攸往．主人有言．言必讒也．純離為牛．世亂讒勝．勝將適離．故曰其名曰牛．謙不足．飛不翔．垂不峻．翼不廣．故曰其為子後乎．吾子亞卿也．抑少不終．


楚子以屈伸為貳於吳．乃殺之．以屈生為莫敖．使與令尹子蕩如晉逆女．過鄭．鄭伯勞子蕩于氾．勞屈生于菟氏．晉侯送女于邢丘．子產相鄭伯．會晉侯于邢丘．


公如晉．自郊勞至于贈賄．無失禮．晉侯謂女叔齊曰．魯侯不亦善於禮乎．對曰．魯侯焉知禮．公曰．何為．自郊勞至于贈賄．禮無違者．何故不知．對曰．是儀也．不可謂禮．禮所以守其國．行其政令．無失其民者也．今政令在家．不能取也．有子家羈．弗能用也．奸大國之盟．陵虐小國．利人之難．不知其私．公室四分．民食於他．思莫在公．不圖其終．為國君．難將及身．不恤其所．禮之本末．將於此乎在．而屑屑焉習儀以亟．言善於禮．不亦遠乎．君子謂叔侯於是乎知禮．


晉韓宣子如楚送女．叔向為介．鄭子皮．子大叔．勞諸索氏．大叔謂叔向曰．楚王汏侈已甚．子其戒之．叔向曰．汏侈已甚．身之災也．焉能及人．若奉吾幣帛．慎吾威儀．守之以信．行之以禮．敬始而思終．終無不復．從而不失儀．敬而不失威．道之以訓辭．奉之以舊法．考之以先王．度之以二國．雖汏侈若我何．及楚．楚子朝其大夫曰．晉．吾仇敵也．苟得志焉．無恤其他．今其來者．上卿上大夫也．若吾以韓起為閽．以羊舌肸為司宮．足以辱晉．吾亦得志矣．可乎．大夫莫對．薳啟彊曰．可．苟有其備．何故不可．恥匹夫不可以無備．況恥國乎．是以聖王務行禮．不求恥人．朝聘有珪．享覜有璋．小有述職．大有巡功．設机而不倚．爵盈而不飲．宴有好貨．飧有陪鼎．入有郊勞．出有贈賄．禮之至也．國家之敗．失之道也．則禍亂興．城濮之役．晉無楚備．以敗於邲．邲之役．楚無晉備．以敗於鄢．自鄢以來．晉不失備．而加之以禮．重之以睦．是以楚弗能報．而求親焉．既獲姻親．又欲恥之．以召寇讎．備之若何．誰其重此．若有其人．恥之可也．若其未有．君亦圖之．晉之事君．臣曰可矣．求諸侯而麇至．求昏而薦女．君親送之．上卿及上大夫致之．猶欲恥之．君其亦有備矣．不然奈何．韓起之下．趙成．中行吳．魏舒．范鞅．知盈．羊舌肸之下．祁午．張趯．籍談．女齊．梁丙．張骼．輔躒．苗賁皇．皆諸侯之選也．韓襄為公族大夫．韓須受命而使矣．箕襄．邢帶．叔禽．叔椒．子羽．皆大家也．韓賦七邑．皆成縣也．羊舌四族．皆彊家也．晉人若喪韓起．楊肸．五卿．八大夫．輔韓須．楊石．因其十家九縣．長轂九百．其餘四十縣．遺守四千．奮其武怒．以報其大恥．伯華謀之．中行伯魏舒帥之．其蔑不濟矣．君將以親易怨．實無禮以速寇．而未有其備．使群臣往遺之禽．以逞君心．何不可之有．王曰．不穀之過也．大夫無辱．厚為韓子禮．王欲敖叔向以其所不知而不能．亦厚其禮．韓起反．鄭伯勞諸圉．辭不敢見．禮也．


鄭罕虎如齊．娶於子尾氏．晏子驟見之．陳桓子問其故．對曰．能用善人．民之主也．


夏．莒牟夷以牟婁及防茲來奔．牟夷非卿而書．尊地也．莒人愬于晉．晉侯欲止公．范獻子曰．不可．人朝而執之．誘也．討不以師．而誘以成之．惰也．為盟主而犯此二者．無乃不可乎．請歸之．間而以師討焉．乃歸公．


秋．七月．公至自晉．莒人來討．不設備．戊辰．叔弓敗諸蚡泉．莒未陳也．


冬．十月．楚子以諸侯及東夷伐吳．以報棘．櫟．麻．之役．薳射以繁揚之師．會於夏汭．越大夫常壽過．帥師會楚子于瑣．聞吳師出．薳啟彊帥師從之．遽不設備．吳人敗諸鵲岸．楚子以馹至於羅汭．吳子使其弟蹶由犒師．楚人執之．將以釁鼓．王使問焉．曰．女卜來吉乎．對曰．吉．寡君聞君將治兵於敝邑．卜之以守龜．曰．余亟使人犒師．請行以觀王怒之疾徐．而為之備．尚克知之．龜兆告吉．曰克可知也．君若驩焉．好逆使臣．滋敝邑休殆而忘其死．亡無日矣．今君奮焉．震電馮怒．虐執使臣．將以釁鼓．則吳知所備矣．敝邑雖羸．若早脩完．其可以息師．難易有備．可謂吉矣．且吳社稷是卜．豈為一人．使臣獲釁軍鼓．而敝邑知備．以禦不虞．其為吉孰大焉．國之守龜．其何事不卜．一臧一否．其誰能當之．城濮之兆．其報在邲．今此行也．其庸有報志．乃弗殺．楚師濟於羅汭．沈尹赤會楚子次於萊山．薳射帥繁揚之師．先入南懷．楚師從之．及汝清．吳不可入．楚子遂觀兵於坻箕之山．是行也．吳早設備．楚無功而還．以蹶由歸．楚子懼吳．使沈尹射待命于巢．薳啟彊待命于雩婁．禮也．


秦后子復歸於秦．景公卒故也．


昭公六年

經

六年春．王正月．杞柏益姑卒．葬秦景公．


夏．季孫宿如晉．葬杞文公．宋華合比．出奔衛．


秋．九月．大雩．楚薳罷帥師伐吳．


冬．叔弓如楚．齊侯伐北燕．


傳

六年春．王正月．杞文公卒．弔如同盟．禮也．大夫如秦葬景公．禮也．


三月．鄭人鑄刑書．叔向使詒子產書曰．始吾有虞於子．今則已矣．昔先王議事以制．不為刑辟．懼民之有爭心也．猶不可禁禦．是故閑之以義．糾之以政．行之以禮．守之以信．奉之以仁．制為祿位．以勸其從．嚴斷刑罰．以威其淫．懼其未也．故誨之以忠．聳之以行．教之以務．使之以和．臨之以敬．蒞之以彊．斷之以剛．猶求聖哲之上．明察之官．忠信之長．慈惠之師．民於是乎可任使也．而不生禍亂．民知有辟．則不忌於上．並有爭心．以徵於書．而徼幸以成之．弗可為矣．夏有亂政而作禹刑．商有亂政而作湯刑．周有亂政而作九刑．三辟之興．皆叔世也．今吾子相鄭國．作封洫．立謗政．制參辟．鑄刑書．將以靖民．不亦難乎．詩曰．儀式刑文王之德．日靖四方．又曰．儀刑文王．萬邦作孚．如是何辟之有．民知爭端矣．將棄禮而徵於書．錐刀之末．將盡爭之．亂獄滋豐．賄賂並行．終子之世．鄭其敗乎．肸聞之．國將亡．必多制．其此之謂乎．復書曰．若吾子之言．僑不才．不能及子孫．吾以救世也．既不承命．敢忘大惠．士文伯曰．火見．鄭其火乎．火未出而作火．以鑄刑器．藏爭辟焉．火如象之．不火何為．


夏．季孫宿如晉．拜莒田也．晉侯享之有加籩．武子退．使行人告曰．小國之事大國也．苟免於討．不敢求貺．得貺不過三獻．今豆有加．下臣弗堪．無乃戾也．韓宣子曰．寡君以為驩也．對曰．寡君猶未敢．況下臣．君之隸也．敢聞加貺．固請徹加．而後卒事．晉人以為知禮．重其好貨．宋寺人柳有寵．大子佐惡之．華合比曰．我殺之．柳聞之．乃坎用牲埋書．而告公曰．合比將納亡人之族．既盟于北郭矣．公使視之．有焉．遂逐華合比．合比奔衛．於是華亥欲代右師．乃與寺人柳比．從為之徵曰．聞之久矣．公使代之．見於左師．左師曰．女夫也必亡．女喪而宗室．於人何有．人亦於女何有．詩曰．宗子維城．毋俾城壞．毋獨斯畏．女其畏哉．


六月．丙戌．鄭災．楚公子棄疾如晉．報韓子也．過鄭．鄭罕虎．公孫僑．游吉．從鄭伯以勞諸柤．辭不敢見．固請見之．見如見王．以其乘馬八匹．私面見子皮．如上卿．以馬六匹．見子產以馬四匹．見子大叔以馬二匹．禁芻牧採樵．不入田．不樵樹．不采蓺．不抽屋．不強匄．誓曰．有犯命者．君子廢．小人降．舍不為暴．主不慁賓．往來如是．鄭三卿皆知其將為王也．韓宣子之適楚也．楚人弗逆．公子棄疾及晉竟．晉侯將亦弗逆．叔向曰．楚辟我衷．若何效辟．詩曰．爾之教矣．民胥效矣．從我而已焉．用效人之辟．書曰．聖作則．無寧以善人為則．而則人之辟乎．匹夫為善．民猶則之．況國君乎．晉侯說．乃逆之．


秋．七月．大雩．旱也．徐儀楚聘于楚．楚子執之．逃歸．懼其叛也．使薳洩伐徐．吳人救之．令尹子蕩帥師伐吳．師于豫章．而次于乾谿．吳人敗其師於房鍾．獲宮廄尹棄疾．子蕩歸罪於薳洩而殺之．


冬．叔弓如楚聘．且弔敗也．


十一月．齊侯如晉．請伐北燕也．士匄相士鞅逆諸河．禮也．晉侯許之．


十二月．齊侯遂伐北燕．將納簡公．晏子曰．不入．燕有君矣．民不貳．吾君賄．左右諂諛．作大事不以信．未嘗可也．


昭公七年

經

七年春．王正月．暨齊平．


三月．公如楚．叔孫婼如齊蒞盟．


夏．四月．甲辰．朔．日有食之．


秋．八月．戊辰．衛侯惡卒．


九月．公至自楚．


冬．十有一月．癸未．季孫宿卒．


十有二月．癸亥．葬衛襄公．


傳

七年春．王正月．暨齊平．齊求之也．癸巳．齊侯次于虢．燕人行成．曰．敝邑知罪．敢不聽命．先君之敝器．請以謝罪公孫皙曰．受服而退．俟釁而動．可也．二月．戊午．盟于濡上．燕人歸燕姬．賂以瑤罋玉櫝斝耳．不克而還．


楚子之為令尹也．為王旌以田．芊尹無宇斷之．曰．一國兩君．其誰堪之．及即位．為章華之宮．納亡人以實之．無宇之閽入焉．無宇執之．有司弗與．曰．執人於王宮．其罪大矣．執而謁諸王．王將飲酒．無宇辭曰．天子經略．諸侯正封．古之制也．封略之内．何非君土．食土之毛．誰非君臣．故詩曰．普天之下．莫非王土．率土之濱．莫非王臣．天有十日．人有十等．下所以事上．上所以共神也．故王臣公．公臣大夫．大夫臣士．士臣皁．皁臣輿．輿臣隸．隸臣僚．僚臣僕．僕臣臺．馬有圉．牛有牧．以待百事．今有司曰．女胡執人於王宮．將焉執之．周文王之法曰．有亡荒閱．所以得天下也．吾先君文王作僕區之法曰．盜所隱器．與盜同罪．所以封汝也．若從有司．是無所執逃臣也．逃而舍之．是無陪臺也．王事無乃闕乎．昔武王數紂之罪．以告諸侯曰．紂為天下逋逃主．萃淵藪．故夫致死焉．君王始求諸侯而則紂．無乃不可乎．若以二文之法取之．盜有所在矣．王曰．取而臣以往．盜有寵．未可得也．遂赦之．


楚子成章華之臺．願以諸侯落之．大宰薳啟彊曰．臣能得魯侯．薳啟彊來召公．辭曰．昔先君成公．命我先大夫嬰齊曰．吾不忘先君之好．將使衡父照臨楚國．鎮撫其社稷．以輯寧爾民．嬰齊受命于蜀．奉承以來．弗敢失隕．而致諸宗祧曰．我先君共王．引領北望．日月以冀．傳序相授．於今四王矣．嘉惠未至．唯襄公之辱臨我喪．孤與其二三臣．悼心失圖．社稷之不皇．況能懷思君德．今君若步玉趾．辱見寡君．寵靈楚國．以信蜀之役．致君之嘉惠．是寡君既受貺矣．何蜀之敢望．其先君鬼神實嘉賴之．豈唯寡君．君若不來．使臣請問行期．寡君將承質幣而見于蜀．以請先君之貺．公將往．夢襄公祖．梓慎曰．君不果行．襄公之適楚也．夢周公祖而行．今襄公實祖．君其不行．子服惠伯曰．行．先君未嘗適楚．故周公祖以道之．襄公適楚矣．而祖以道．君不行何之．三月．公如楚．鄭伯勞于師之梁．孟僖子為介．不能相儀．及楚．不能荅郊勞．


夏．四月．甲辰．朔．日有食之．晉侯問於士文伯曰．誰將當日食．對曰．魯衛惡之．衛大魯小．公曰．何故．對曰．去衛地．如魯地．於是有災．魯實受之．其大咎．其衛君乎．魯將上卿．公曰．詩所謂彼日而食．于何不臧者．何也．對曰．不善政之謂也．國無政．不用善．則自取謫于日月之災．故政不可不慎也．務三而已．一曰擇人．二曰因民．三曰從時．


晉人來治杞田．季孫將以成與之．謝息為孟孫守．不可．曰．人有言曰．雖有挈缾之知．守不假器．禮也．夫子從君．而守臣喪邑．雖吾子亦有猜焉．季孫曰．君之在楚．於晉罪也．又不聽晉．魯罪重矣．晉師必至．吾無以待之．不如與之．間晉而取諸杞．吾與子桃．成反．誰敢有之．是得二成也．魯無憂．而孟孫益邑．子何病焉．辭以無山．與之萊柞．乃遷于桃．晉人為杞取成．


楚子享公于新臺．使長鬣者相．好以大屈．既而悔之．薳啟彊聞之．見公．公語之．拜賀．公曰．何賀．對曰．齊與晉越．欲此久矣．寡君無適與也．而傳諸君．君其備禦三鄰．慎守寶矣．敢不賀乎．公懼．乃反之．


鄭子產聘于晉．晉侯疾．韓宣子逆客．私焉．曰．寡君寢疾．於今三月矣．並走群望．有加而無瘳．今夢黃熊入于寢門．其何厲鬼也．對曰．以君之明．子為大政．其何厲之有．昔堯殛鯀于羽山．其神化為黃熊．以入于羽淵．實為夏郊．三代祀之．晉為盟主．其或者未之祀也乎．韓子祀夏郊．晉侯有間．賜子產莒之二方鼎．子產為豐施歸州田於韓宣子．曰．日君以夫公孫段．為能任其事．而賜之州田．今無祿早世．不獲久享君德．其子弗．敢有不敢以聞於君．私致諸子．宣子辭．子產曰．古人有言曰．其父析薪．其子弗克負荷．施將懼不能任其先人之祿．其況能任大國之賜．縱吾子為政而可．後之人若屬有疆埸之言．敝邑獲戾．而豐氏受其大討．吾子取州．是免敝邑於戾．而建置豐氏也．敢以為請．宣子受之．以告晉侯．晉侯以與宣子．宣子為初言．病有之．以易原縣於樂大心．


鄭人相驚以伯有．曰伯有至矣．則皆走．不知所往．鑄刑書之歲二月．或夢伯有介而行．曰壬子．余將殺帶也．明年壬寅．余又將殺段也．及壬子．駟帶卒．國人益懼．齊燕平之月．壬寅．公孫段卒．國人愈懼．其明月．子產立公孫洩及良止以撫之．乃止．子大叔問其故．子產曰．鬼有所歸．乃不為厲．吾為之歸也．大叔曰．公孫洩何為．子產曰．說也．為身無義而圖說．從政有所反之以取媚也．不媚不信．不信．民不從也．及子產適晉．趙景子問焉．曰．伯有猶能為鬼乎．子產曰．能．人生始化曰魄．既生魄．陽曰魂．用物精多．則魂魄強．是以有精爽．至於神明．匹夫匹婦強死．其魂魄猶能馮依於人．以為淫厲．況良霄．我先君穆公之冑．子良之孫．子耳之子．敝邑之卿．從政三世矣．鄭雖無腆．抑諺曰．蕞爾國．而三世執其政柄．其用物也弘矣．其取精也多矣．其族又大．所馮厚矣．而強死．能為鬼．不亦宜乎．


子皮之族．飲酒無度．故馬師氏與子皮氏有惡．齊師還自燕之月．罕朔殺罕魋．罕朔奔晉．韓宣子問其位於子產．子產曰．君之羈臣．苟得容以逃死．何位之敢擇．卿違．從大夫之位．罪人．以其罪降．古之制也．朔於敝邑．亞大夫也．其官馬師也．獲戾而逃．唯執政所寘之．得免其死．為惠大矣．又敢求位．宣子為子產之敏也．使從嬖大夫．


秋．八月．衛襄公卒．晉大夫言於范獻子曰．衛事晉為睦．晉不禮焉．庇其賊人．而取其地．故諸侯貳．詩曰．鶺鴒在原．兄弟急難．又曰．死喪之威．兄弟孔懷．兄弟之不睦．於是乎不弔．況遠人誰敢歸之．今又不禮於衛之嗣．衛必叛我．是絕諸侯也．獻子以告韓宣子．宣子說．使獻子如衛弔．且反戚田．衛齊惡告喪于周．且請命．王使臣簡公如衛弔．且追命襄公曰．叔父陟恪．在我先王之左右．以佐事上帝．余敢忘高圉．亞圉．


九月．公至自楚．孟僖子病不能相禮．乃講學之．苟能禮者從之．及其將死也．召其大夫曰．禮．人之幹也．無禮無以立．吾聞將有達者．曰孔丘．聖人之後也．而滅於宋．其祖弗父何．以有宋而授厲公．及正考父佐戴．武．宣．三命茲益共．故其鼎銘云．一命而僂．再命而傴．三命而俯．循牆而走．亦莫余敢侮．饘於是．鬻於是．以餬余口．其共也如是．臧孫紇有言曰．聖人有明德者．若不當世．其後必有達人．今其將在孔丘乎．我若獲沒必屬說與何忌於夫子．使事之而學禮焉．以定其位．故孟懿子．與南宮敬叔．師事仲尼．仲尼曰．能補過者．君子也．詩曰．君子是則是效．孟僖子可則效已矣．


單獻公棄親用羈．冬．十月．辛酉．襄頃之族．殺獻公而立成公．


十一月．季武子卒．晉侯謂伯瑕曰．吾所問日食從矣．可常乎．對曰．不可．六物不同．民心不壹．事序不類．官職不則．同始異終．胡可常也．詩曰．或燕燕居息．或憔悴事國．其異終也如是．公曰．何謂六物對曰．歲時日月星辰是謂也．公曰．多語寡人辰．而莫同．何謂辰．對曰．日月之會是謂辰．故以配日．


衛襄公．夫人姜氏無子．嬖人婤姶生孟縶．孔成子夢康叔謂己．立元．余使羈之孫圉與史苟相之．史朝亦夢康叔謂己．余將命而子苟．與孔烝鉏之曾孫圉．相元．史朝見成子．告之夢．夢協．晉韓宣子為政．聘于諸侯之歲．婤姶生子．名之曰元．孟縶之足不良．能行孔成子以周易筮之曰．元尚享衛國．主其社稷．遇屯．又曰．余尚立縶．尚克嘉之．遇屯之比以示史朝．史朝曰．元亨．又何疑焉．成子曰．非長之謂乎．對曰．康叔名之．可謂長矣．孟非人也．將不列於宗．不可謂長．且其繇曰．利建侯．嗣吉．何建．建非嗣也．二卦皆云子其建之．康叔命之．二卦告之．筮襲於夢．武王所用也．弗從何為．弱足者居．侯主社稷．臨祭祀．奉民人．事鬼神．從會朝．又焉得居．各以所利．不亦可乎．故孔成子立靈公．


十二月．癸亥．葬衛襄公．


昭公八年

經

八年春．陳侯之弟招．殺陳世子偃師．


夏．四月．辛丑．陳侯溺卒．叔弓如晉．楚人執陳行人干徵師．殺之．陳公子留．出奔鄭．


秋．蒐于紅．陳人殺其大夫公子過．大雩．


冬．十月．壬午．楚師滅陳．執陳公子招．放之于越．殺陳孔奐．葬陳哀公．


傳

八年春．石言于晉魏榆．晉侯問於師曠曰．石何故言．對曰石不能言．或馮焉．不然．民聽濫也．抑臣又聞之曰．作事不時．怨讟動于民．則有非言之物而言．今宮室崇侈．民力彫盡．怨讟並作．莫保其性．石言不亦宜乎．於是晉侯方築虒祁之宮．叔向曰．子野之言君子哉．君子之言．信而有徵．故怨遠於其身．小人之言僭而無徵．故怨咎及之．詩曰．哀哉不能言．匪舌是出．唯躬是瘁．哿矣能言．巧言如流．俾躬處休．其是之謂乎．是宮也成．諸侯必叛．君必有咎．夫子知之矣．陳哀公元妃鄭姬生悼大子偃師．二妃生公子留．下妃生公子勝．二妃嬖．留有寵．屬諸司徒招與公子過．哀公有廢疾．


三月甲申．公子招．公子過．殺悼大子偃師而立公子留．


夏．四月．辛亥．哀公縊．干徵師赴于楚．且告有立君．公子勝愬之于楚．楚人執而殺之．公子留奔鄭．書曰．陳侯之弟招殺陳世子偃師．罪在招也．楚人執陳行人干徵師殺之．罪不在行人也．叔弓如晉．賀虒祁也．游吉相鄭伯以如晉．亦賀虒祁也．史趙見子大叔曰．甚哉其相蒙也．可弔也而又賀之．子大叔曰．若何弔也．其非唯我賀．將天下實賀．


秋．大蒐于紅．自根牟至于商衛．革車千乘．


七月．甲戌．齊子尾卒．子旗欲治其室．丁丑．殺梁嬰．


八月．庚戌．逐子成．子工．子車．皆來奔．而立子良氏之宰．其臣曰．孺子長矣．而相吾室．欲兼我也．授甲將攻之．陳桓子善於子尾．亦授甲將助之．或告子旗．子旗不信．則數人告將往．又數人告於道．遂如陳氏．桓子將出矣．聞之而還．游服而逆之．請命．對曰．聞彊氏授甲將攻子．子聞諸．曰．弗聞．子盍亦授甲．無宇請從．子旗曰．子胡然．彼孺子也．吾誨之．猶懼其不濟．吾又寵秩之．其若先人何．子盍謂之．周書曰．惠不惠．茂不茂．康叔所以服弘大也．桓子稽顙曰．頃靈福子．吾猶有望．遂和之如初．陳公子招歸罪於公子過而殺之．


九月．楚公子棄疾帥師奉孫吳圍陳．宋戴惡會之．


冬．十一月．壬午．滅陳．輿嬖袁克．殺馬毀玉以葬．楚人將殺之．請寘之．既又請私．私於幄．加絰於顙而逃．使穿封戌．為陳公曰．城麇之役不諂．侍飲酒於王．王曰．城麇之役．女知寡人之及此．女其辟寡人乎．對曰．若知君之及此．臣必致死禮以息楚．晉侯問於史趙曰．陳其遂亡乎．對曰．未也．公曰何故．對曰．陳顓頊之族也．歲在鶉火．是以卒滅．陳將如之．今在析木之津．猶將復由．且陳氏得政于齊．而後陳卒亡．自幕至于瞽瞍．無違命．舜重之以明德．寘德于遂．遂世守之．及胡公不淫．故周賜之姓．使祀虞帝．臣聞盛德必百世祀．虞之世數未也．繼守將在齊．其兆既存矣．


昭公九年

經

九年春．叔弓會楚子于陳．許遷于夷．


夏．四月．陳災．


秋．仲孫貜如齊．


冬．築郎囿．


傳

九年春．叔弓．宋華亥．鄭游吉．衛趙黶．會楚子于陳．


二月．庚申．楚公子棄疾．遷許于夷．實城父．取州來淮北之田以益之．伍舉授許男田．然丹遷城父人於陳．以夷濮西田益之．遷方城外人於許．周甘人與晉閻嘉爭閻田．晉梁丙．張趯．率陰戎伐潁．王使詹桓伯辭於晉曰．我自夏以后稷．魏．駘．芮．岐．畢．吾西土也．及武王克商．蒲姑．商奄．吾東土也．巴濮．楚鄧．吾南土也．肅慎．燕．亳．吾北土也．吾何邇封之有．文武成康之建母弟．以蕃屏周．亦其廢隊是為．豈如弁髦．而因以敝之．先王居檮杌于四裔．以禦螭魅．故允姓之姦．居于瓜州．伯父惠公歸自秦．而誘以來．使偪我諸姬．入我郊甸．則戎焉取之．戎有中國．誰之咎也．后稷封殖天下．今戎制之．不亦難乎．伯父圖之．我在伯父．猶衣服之有冠冕．木水之有本原．民人之有謀主也．伯父若裂冠毀冕．拔本塞原．專棄謀主．雖戎狄其何有余一人．叔向謂宣子曰．文之伯也．豈能改物．翼戴天子．而加之以共．自文以來．世有衰德．而暴滅宗周．以宣示其侈．諸侯之貳．不亦宜乎．且王辭直．子其圖之．宣子說．王有姻喪．使趙成如周弔．且致閻田與襚．反潁俘．王亦使賓滑執甘大夫襄以說於晉．晉人禮而歸之．


夏．四月．陳災．鄭裨灶曰．五年．陳將復封．封五十二年而遂亡．子產問其故．對曰．陳．水屬也．火．水妃也．而楚所相也．今火出而火陳．逐楚而建陳也．妃以五成．故曰五年．歲五及鶉火．而後陳卒亡．楚克有之．天之道也．故曰五十二年．


晉荀盈如齊逆女．還．六月．卒于戲陽．殯于絳．未葬．晉侯飲酒樂．膳宰屠蒯趨入．請佐公使尊．許之．而遂酌以飲．工曰．女為君耳．將司聰也．辰在子卯．謂之疾日．君徹宴樂．學人舍業．為疾故也．君之卿佐．是謂股肱．股肱或虧．何痛如之．女弗聞而樂．是不聰也．又飲外嬖嬖叔曰．女為君目．將司明也．服以旌禮．禮以行事．事有其物．物有其容．今君之容．非其物也．而女不見．是不明也．亦自飲也．曰．味以行气．气以實志．志以定言．言以出令．臣實司味．二御失官．而君弗命．臣之罪也．公說．徹酒．初．公欲廢知氏而立其外嬖．為是悛而止．秋．八月．使荀躒佐下軍以說焉．


孟僖子如齊．殷聘禮也．


冬．築郎囿．書時也．季平子欲其速成也．叔孫昭子曰．詩曰．經始勿亟．庶民子來．焉用速成．其以勦民也．無囿猶可．無民其可乎．

昭公十年

經

十年春，王正月。


夏，齊欒施來奔。


秋，七月．季孫意如、叔弓、仲孫貜帥師伐莒。


戊子，晉侯彪卒。


九月，叔孫婼如晉．葬晉平公。


十有二月，甲子，宋公戌[1]卒。


傳

十年春．王正月．有星出于婺女．鄭裨灶言於子產曰．七月．戊子．晉君將死．今茲歲在顓頊之虛．姜氏任氏．實守其地．居其維首．而有妖星焉．告邑姜也．邑姜．晉之妣也．天以七紀．戊子．逢公以登星斯於是乎出．吾是以譏之．


齊惠欒．高氏．皆耆酒．信内多怨．彊於陳鮑氏而惡之．夏．有告陳桓子曰．子旗．子良．將攻陳鮑．亦告鮑氏．桓子授甲而如鮑氏．遭子良醉而騁．遂見文子．則亦授甲矣．使視二子．則皆從飲酒．桓子曰．彼雖不信．聞我授甲．則必逐我．及其飲酒也．先伐諸．陳鮑方睦．遂伐欒高氏．子良曰．先得公．陳鮑焉往．遂伐虎門．晏平仲端委立于虎門之外．四族召之．無所往．其徒曰．助陳鮑乎．曰．何善焉．助欒高乎．曰．庸愈乎．然則歸乎．曰．君伐焉歸．公召之而後入．公卜使王黑以靈姑銔率．吉．請斷三尺焉而用之．五月．庚辰．戰于稷．欒高敗．又敗諸莊．國人追之．又敗諸鹿門．欒施．高彊．來奔．陳鮑分其室．晏子謂桓子．必致諸公．讓德之主也．謂懿德．凡有血气．皆有爭心．故利不可強．思義為愈．義．利之本也．蘊利生孽．姑使無蘊乎．可以滋長．桓子盡致諸公．而請老于莒．桓子召子山．私具幄幕器用．從者之衣屨．而反棘焉．子商亦如之．而反其邑．子周亦如之．而與之夫于．反子城．子公．公孫捷．而皆益其祿．凡公子公孫之無祿者．私分之邑．國之貧約孤寡者．私與之粟．曰．詩云．陳錫載周．能施也．桓公是以霸．公與桓子莒之旁邑．辭．穆孟姬為之請高唐．陳氏始大．


秋．七月．平子伐莒．取郠．獻俘．始用人於亳社．臧武仲在齊．聞之．曰．周公其不饗魯祭乎．周公饗義．魯無義．詩曰．德音孔昭．視民不佻．佻之謂甚矣．而壹用之．將誰福哉．


戊子．晉平公卒．鄭伯如晉．及河．晉人辭之．游吉遂如晉．九月．叔孫婼．齊國弱．宋華定．衛北宮喜．鄭罕虎．許人．曹人．莒人．邾人．薛人．杞人．小邾人．如晉．葬平公也．鄭子皮將以幣行．子產曰．喪焉用幣．用幣必百兩．百兩必千人．千人至．將不行．不行．必盡用之．幾千人而國不亡．子皮固請以行．既葬．諸侯之大夫欲因見新君．叔孫昭子曰．非禮也．弗聽．叔向辭之．曰．大夫之事畢矣．而又命孤．孤斬焉在衰絰之中．其以嘉服見．則喪禮未畢．其以喪服見．是重受弔也．大夫將若之何．皆無辭以見．子皮盡用其幣．歸．謂子羽曰．非知之實難．將在行之．夫子知之矣．我則不足．書曰．欲敗度．縱敗禮．我之謂矣．夫子知度與禮矣．我實縱欲．而不能自克也．昭子至自晉．大夫皆見．高彊見而退．昭子語諸大夫曰．為人子．不可不慎也哉．昔慶封亡．子尾多受邑而稍致諸君．君以為忠．而甚寵之．將死．疾于公宮．輦而歸．君親推之．其子不能任．是以在此．忠為令德．其子弗能任．罪猶及之．難不慎也．喪夫人之力．棄德曠宗．以及其身．不害乎．詩曰．不自我先．不自我後．其是之謂乎．


冬．十二月．宋平公卒．初．元公惡寺人柳．欲殺之．及喪．柳熾炭于位．將至．則去之．比葬．又有寵．


昭公十一年

經

十有一年春．王二月．叔弓如宋．葬宋平公．


夏．四月．丁巳．楚子虔誘蔡侯般．殺之于申．楚公子杞疾帥師圍蔡．


五月．甲申．夫人歸氏薨．大蒐于比蒲．仲孫貜會邾子盟于祲祥．


秋．季孫意如會．晉韓起．齊國弱．宋華亥．衛北宮佗．鄭罕虎．曹人．杞人．于厥憖．


九月．己亥．葬我小君齊歸．


冬．十有一月．丁酉．楚師滅蔡．執蔡世子有以歸用之．

傳

十一年春．王二月．叔弓如宋．葬平公也．


景王問於萇弘曰．今茲諸侯．何實吉．何實凶．對曰．蔡凶．此蔡侯般弒其君之歲也．歲在豕韋．弗過此矣．楚將有之然壅也．歲及大梁．蔡復楚凶．天之道也．楚子在申．召蔡靈侯．靈侯將往．蔡大夫曰．王貪而無信．唯蔡於感．今幣重而言甘．誘我也．不如無往．蔡侯不可．五月．丙申．楚子伏甲而饗蔡侯於申．醉而執之．


夏．四月．丁巳．殺之．刑其士七十人．公子棄疾帥師圍蔡．韓宣子問於叔向曰．楚其克乎．對曰．克哉．蔡侯獲罪於其君．而不能其民．天將假手於楚以斃之．何故不克．然肸聞之．不信以幸．不可再也．楚王奉孫吳以討於陳曰．將定而國．陳人聽命．而遂縣之．今又誘蔡而殺其君．以圍其國．雖幸而克．必受其咎．弗能久矣．桀克有緡．以喪其國．紂克東夷．而隕其身．楚小位下．而亟暴於二王．能無咎乎．天之假助不善．非祚之也．厚其凶惡．而降之罰也．且譬之如天．其有五材．而將用之．力盡而敝之．是以無拯．不可沒振．


五月．齊歸薨大蒐于比蒲．非禮也．


孟僖子會邾莊公盟于祲祥．脩好．禮也．泉丘人有女．夢以其帷幕孟氏之廟．遂奔僖子．其僚從之．盟于清丘之社．曰有子．無相棄也．僖子使助薳氏之簉．反自祲祥．宿于薳氏．生懿子及南宮敬叔於泉丘人．其僚無子．使字敬叔．
楚師在蔡．晉荀吳謂韓宣子曰．不能救陳．又不能救蔡．物以無親．晉之不能．亦可知也．己為盟主．而不恤亡國．將焉用之．


秋．會于厥憖．謀救蔡也．鄭子皮將行．子產曰．行不遠．不能救蔡也．蔡小而不順．楚大而不德．天將棄蔡以壅楚．盈而罰之．蔡必亡矣．且喪君而能守者鮮矣．三年．王其有咎乎．美惡周必復．王惡周矣．晉人使狐父請蔡于楚．弗許．


單子會韓宣子于戚．視下言徐．叔向曰．單子其將死乎．朝有著定．會有表．衣有襘．帶有結．會朝之言．必聞于表著之位．所以昭事序也．視不過結襘之中．所以道容貌也．言以命之．容貌以明之．失則有闕．今單子為王官伯．而命事於會．視不登帶言不過步．貌不道容．而言不昭矣．不道不共．不昭不從．無守气矣．


九月．葬齊歸．公不慼．晉士之送葬者．歸以語史趙．史趙曰．必為魯郊．侍者曰．何故．曰．歸．姓也．不思親．祖不歸也．叔向曰．魯公室其卑乎．君有大喪．國不廢蒐．有三年之喪．而無一日之慼．國不恤喪．不忌君也．君無慼容．不顧親也．國不忌君．君不顧親．能無卑乎．殆其失國．


冬．十一月．楚子滅蔡．用隱大子于岡山．申無宇曰．不祥．五牲不相為用．況用諸侯乎．王必悔之．


十二月．單成公卒．楚子城陳蔡不羹．使棄疾為蔡公．王問於申無宇曰．棄疾在蔡何如．對曰．擇子莫如父．擇臣莫如君．鄭莊公城櫟而寘子元焉．使昭公不立．齊桓公城穀而寘管仲焉．至于今賴之．臣聞五大不在邊．五細不在庭．親不在外．羈不在内．今棄疾在外．鄭丹在内．君其少戒．王曰．國有大城何如．對曰．鄭亰櫟實殺曼伯．宋蕭亳實殺子游．齊渠丘實殺無知．衛蒲戚實出獻公．若由是觀之．則害於國．末大必折．尾大不掉．君所知也．


昭公十二年

經

十有二年春．齊高偃帥師納北燕伯于陽．


三月．壬申．鄭伯嘉卒．


夏．宋公使華定來聘．公如晉至河乃復．


五月．葬鄭簡公．楚殺其大夫成熊．


秋．七月．


冬．十月．公子憖出奔齊．楚子伐徐．晉伐鮮虞．


傳

十二年春．齊高偃納北燕伯款于唐．因其眾也．


三月．鄭簡公卒．將為葬除．及游氏之廟．將毀焉．子大叔使其除徒執用以立．而無庸毀．曰．子產過女．而問何故不毀．乃曰．不忍廟也．諾．將毀矣．既如是．子產乃使辟之．司墓之室．有當道者．毀之．則朝而塴．弗毀．則日中而塴．子大叔請毀之．曰．無若諸侯之賓何．子產曰．諸侯之賓．能來會吾喪．豈憚日中．無損於賓．而民不害．何故不為．遂弗毀．日中而葬．君子謂子產於是乎知禮．禮無毀人．以自成也．


夏．宋華定來聘．通嗣君也．享之．為賦蓼蕭．弗知．又不荅賦．昭子曰．必亡．宴語之不懷．寵光之不宣．令德之不知．同福之不受．將何以在．


齊侯．衛侯．鄭伯．如晉．朝嗣君也．


公如晉．至河乃復．取郠之役．莒人愬于晉．晉有平公之喪．未之治也．故辭公．公子憖遂如晉．晉侯享諸侯．子產相鄭伯．辭於享．請免喪而後聽命．晉人許之．禮也．晉侯以齊侯宴．中行穆子相．投壺．晉侯先．穆子曰．有酒如淮．有肉如坻．寡君中此．為諸侯師．中之．齊侯舉矢曰．有酒如澠．有肉如陵．寡人中此．與君代興．亦中之．伯瑕謂穆子曰．子失辭．吾固師諸侯矣．壺何為焉．其以中雋也．齊君弱．吾君歸．弗來矣．穆子曰．吾軍帥彊禦．卒乘競勸．今猶古也．齊將何事．公孫傁趨進曰．日旰君勤．可以出矣．以齊侯出．


楚子謂成虎．若敖之餘也．遂殺之．或譖成虎於楚子．成虎知之．而不能行．書曰．楚殺其大夫成虎．懷寵也．


六月．葬鄭簡公．


晉荀吳偽會齊師者．假道於鮮虞．遂入昔陽．秋．八月．壬午．滅肥．以肥子綿皋歸．


周原伯絞虐其輿臣．使曹逃．冬．十月．壬申．朔．原輿人逐絞而立公子跪．尋絞奔郊．


甘簡公無子．立其弟過．過將去成景之族．成景之族賂劉獻公．丙申．殺甘悼公而立成公之孫鰌．丁酉．殺獻太子之傅．庾皮之子過．殺瑕辛于市．及宮嬖綽．王孫沒．劉州鳩．陰忌．老陽子．


季平子立而不禮於南蒯．南蒯謂子仲．吾出季氏．而歸其室於公．子更其位．我以費為公臣．子仲許之．南蒯語叔仲穆子．且告之故．季悼子之卒也．叔孫昭子以再命為卿．及平子伐莒．克之．更受三命．叔仲子欲構二家．謂平子曰．三命踰父兄．非禮也．平子曰．然．故使昭子．昭子曰．叔孫氏有家禍．殺適立庶．故婼也及此．若因禍以斃之．則聞命矣．若不廢君命．則固有著矣．昭子朝而命吏曰．婼將與季氏訟．書辭無頗．季孫懼．而歸罪於叔仲子．故叔仲小．南蒯．公子憖．謀季氏．憖告公．而遂從公如晉．南蒯懼不克．以費叛如齊．子仲還及衛．聞亂．逃介而先．及郊．聞費叛．遂奔齊．南蒯之將叛也．其鄉人或知之．過之而歎．且言曰．恤恤乎．湫乎攸乎．深思而淺謀．邇身而遠志．家臣而君圖．有人矣哉．南蒯枚筮之．遇坤之比曰．黃裳元吉．以為大吉也．示子服惠伯曰．即欲有事何如．惠伯曰．吾嘗學此矣．忠信之事則可．不然必敗．外彊内溫．忠也．和以率貞．信也．故曰黃裳元吉．黃．中之色也．裳．下之飾也．元．善之長也．中不忠．不得其色．下不共．不得其飾．事不善．不得其極．外内倡和為忠．率事以信為共．供養三德為善．非此三者弗當．且夫易．不可以占險．將何事也．且可飾乎．中美能黃．上美為元．下美則裳．參成可筮．猶有闕也．筮雖吉．未也．將適費．飲鄉人酒．鄉人或謌之曰．我有圃．生之杞乎．從我者子乎．去我者鄙乎．倍其鄰者恥乎．已乎已乎．非吾黨之士乎．平子欲使昭子逐叔仲小．小聞之．不敢朝．昭子命吏謂小待政於朝．曰．吾不為怨府．


楚子狩于州來．次于潁尾．使蕩侯．潘子．司馬督．囂尹．午陵．尹喜．帥師圍徐．以懼吳．楚子次于乾谿．以為之援．雨雪．王皮冠．秦復陶．翠被．豹舄．執鞭以出．僕析父從．右尹子革夕．王見之．去冠被舍鞭．與之語曰．昔我先王熊繹．與呂級．王孫牟．燮父．禽父．並事康王．四國皆有分．我獨無有．今吾使人於周．求鼎以為分．王其與我乎．對曰．與君王哉．昔我先王熊繹．辟在荊山．篳路藍縷．以處草莽．跋涉山林．以事天子．唯是桃弧棘矢．以共禦王事．齊王舅也．晉及魯衛．王母弟也．楚是以無分．而彼皆有．今周與四國．服事君王．將唯命是從．豈其愛鼎．王曰．昔我皇祖伯父昆吾．舊許是宅．今鄭人貪賴其田．而不我與我．若求之．其與我乎．對曰．與君王哉．周不愛鼎．鄭敢愛田．王曰．昔諸侯遠我而畏晉．今我大城．陳蔡不羹．賦皆千乘．子與有勞焉．諸侯其畏我乎．對曰．畏君王哉．是四國者．專足畏也．又加之以楚．敢不畏君王哉．工尹路請曰．君王命剝圭以為鏚柲．敢請命．王入視之．析父謂子革．吾子．楚國之望也．今與王言如響．國其若之何．子革曰．摩厲以須．王出．吾刃將斬矣．王出復語．左史倚相趨過．王曰．是良史也．子善視之．是能讀三墳五典．八索九丘．對曰．臣嘗問焉．昔穆王欲肆其心．周行天下．將皆必有車轍馬跡焉．祭公謀父作祈招之詩．以止王心．王是以獲沒於祗宮．臣問其詩而不知也．若問遠焉．其焉能知之．王曰．子能乎．對曰．能．其詩曰．祈招之愔愔．式昭德音．思我王度．式如玉．式如金．形民之力．而無醉飽之心．王揖而入．饋不食．寢不寐．數日不能自克．以及於難．仲尼曰．古也有志．克己復禮．仁也．信善哉．楚靈王若能如是．豈其辱於乾谿．


晉伐鮮虞．因肥之役也．

昭公十三年

經

十有三年春．叔弓帥師圍費．


夏．四月．楚公子比自晉歸于楚．弒其君虔于乾谿．楚公子棄疾殺公子比．


秋．公會劉子．晉侯．齊侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．于平丘．八月．甲戌．同盟于平丘．公不與盟．晉人執季孫意如以歸．公至自會．蔡侯廬歸于蔡．陳侯吳歸于陳．


冬．十月．葬蔡靈公．公如晉．至河乃復．吳滅州來．


傳

十三年春．叔弓圍費．弗克敗焉．平子怒．令見費人執之．以為囚俘．冶區夫曰．非也．若見費人．寒者衣之．飢者食之．為之令主．而共其乏困．費來如歸．南氏亡矣．民將叛之．誰與居邑．若憚之以威．懼之以怒．民疾而叛．為之聚也．若諸侯皆然．費人無歸．不親南氏．將焉入矣．平子從之．費人叛南氏．


楚子之為令尹也．殺大司馬薳掩而取其室．及即位．奪薳居田．遷許而質許圍．蔡洧有寵於王．王之滅蔡也．其父死焉．王使與於守．而行申之會．越大夫戮焉．王奪鬥韋龜中犨．又奪成然邑．而使為郊尹．蔓成然故事蔡公．故薳氏之族．及薳居．許圍．蔡洧．蔓成然．皆王所不禮也．因群喪職之族．啟越大夫常壽過作亂．圍固城．克息舟城而居之．觀起之死也．其子從在蔡．事朝吳曰．今不封蔡．蔡不封矣．我請試之．以蔡公之命召子干．子皙．及郊而告之情．強與之盟．入襲蔡．蔡公將食．見之而逃．觀從使子干飲坎用牲．加書而速行．已徇於蔡曰．蔡公召二子．將納之．與之盟而遣之矣．將師而從之．蔡人聚．將執之．辭曰．失賊成軍．而殺余何益．乃釋之．朝吳曰．二三子若能死亡．則如違之．以待所濟．若求安定．則如與之．以濟所欲．且違上何適而可．眾曰與之．乃奉蔡公召二子．而盟于鄧．依陳蔡人以國．楚公子比．公子黑肱．公子棄疾．蔓成然．蔡朝吳．帥陳．楚．不羹．許．葉．之師．因四族之徒以入楚．及郊．陳蔡欲為名．故請為武軍．蔡公知之．曰欲速．且役病矣．請藩而巳．乃藩為軍．蔡公使須務牟與史猈先入．因正僕人殺大子祿．及公子罷敵．公子比為王．公子黑肱為令尹．次于魚陂．公子棄疾為司馬．先除王宮．使觀從從師于乾谿．而遂告之．且曰．先歸復所．後者劓．師及訾梁而潰．王聞群公子之死也．自投于車下．曰．人之愛其子也．亦如余乎．侍者曰．甚焉．小人老而無子．知擠于溝壑矣．王曰．余殺人子多矣．能無及此乎．右尹子革曰．請待于郊．以聽國人．王曰．眾怒不可犯也．曰．若入於大都．而乞師於諸侯．王曰．皆叛矣．曰．若亡於諸侯．以聽大國之圖君也．王曰．大福不再．祇取辱焉．然丹乃歸于楚．王沿夏．將欲入鄢．芊尹無宇之子申亥曰．吾父再奸王命．王弗誅．惠孰大焉．君不可忍．惠不可棄．吾其從王．乃求王．遇諸棘圍．以歸．


夏．五月．癸亥．王縊于芊尹申亥氏．申亥以其二女．殉而葬之．觀從謂子干曰．不殺棄疾．雖得國．猶受禍也．子干曰．余不忍也．子玉曰．人將忍子．吾不忍俟也．乃行．國每夜駭曰．王入矣．乙卯．夜．棄疾使周走而呼曰．王至矣．國人大驚．使蔓成然走告子干．子皙曰．王至矣．國人殺君．司馬將來矣．君若早自圖也．可以無辱．眾怒如水火焉．不可為謀．又有呼而走至者曰．眾至矣．二子皆自殺．丙辰．棄疾即位．名曰熊居．葬子于于訾實．訾敖殺囚．衣之王服．而流諸漢．乃取而葬之．以靖國人．使子旗為令尹．楚師還自徐．吳人敗諸豫章．獲其五帥．平王封陳蔡．復遷邑．致群賂．施舍寬民．宥罪舉職．召觀從王曰．唯爾所欲．對曰．臣之先佐開卜．乃使為卜尹．使枝如子躬聘于鄭．且致犨櫟之田．事畢．弗致．鄭人請曰．聞諸道路．將命寡君以犨櫟．敢請命．對曰．臣未聞命．既復．王問犨櫟．降服而對曰．臣過失命未之致也．王執其手曰．子毋勤．姑歸．不穀有事．其告子也．他年．芊尹申亥以王柩告．乃改葬之．初．靈王卜曰．余尚得天下．不吉．投龜詬天而呼曰．是區區者而不余畀．余必自取之．民患王之無厭也．故從亂如歸．初．共王無．適有寵子五人．無適立焉．乃大有事于群望而祈曰．請神擇於五人者．使主社稷．乃遍以璧見於群望曰．當璧而拜者．神所立也．誰敢違之．既乃與巴姬密埋璧於大室之庭．使五人齊而長入拜．康王跨之．靈王肘加焉．子干子皙皆遠之．平王弱．抱而入．再拜．皆厭紐．鬥韋龜屬成然焉．且曰．棄禮違命．楚其危哉．子干歸．韓宣子問於叔向曰．子干其濟乎．對曰．難．宣子曰．同惡相求．如市賈焉．何難．對曰．無與同好．誰與同惡．取國有五難．有寵而無人．一也．有人而無主．二也．有主而無謀．三也．有謀而無民．四也．有民而無德．五也．子干在晉．十三年矣．晉楚之從．不聞達者．可謂無人．族盡親叛．可謂無主．無釁而動．可謂無謀．為羇終世．可謂無民．亡無愛徵．可謂無德．王虐而不忌．楚君子干涉．五難以殺舊君．誰能濟之．有楚國者．其棄疾乎．君陳蔡．城外屬焉．苛慝不作．盜賊伏隱．私欲不違．民無怨心．先神命之．國民信之．芊姓有亂．必季實立．楚之常也．獲神．一也．有民．二也．令德．三也．寵貴．四也．居常．五也．有五利以去五難．誰能害之．子干之官．則右尹也．數其貴寵．則庶子也．以神所命．則又遠之．其貴亡矣．其寵棄矣．民無懷焉．國無與焉．將何以立．宣子曰．齊桓晉文．不亦是乎．對曰．齊桓．衛姬之子也．有寵於僖．有鮑叔牙．賓須無．隰朋．以為輔佐．有莒．衛．以為外主．有國．高．以為内主．從善如流．下善齊肅．不藏賄．不從欲．施舍不倦．求善不厭．是以有國．不亦宜乎．我先君文公．狐季姬之子也．有寵於獻．好學而不貳．生十七年．有士五人．有先大夫子餘．子犯．以為腹心．有魏犨．賈佗．以為股肱．有齊．宋．秦．楚．以為外主．有欒．郤．狐．先．以為内主．亡十九年．守志彌篤．惠懷棄民．民從而與之．獻無異親．民無異望．天方相晉．將何以代文．此二君者．異於子干．共有寵子．國有奧主．無施於民．無援於外．去晉而不送．歸楚而不逆．何以冀國．晉成虒祁．諸侯朝而歸者．皆有貳心．為取郠故．晉將以諸侯來討．叔向曰．諸侯不可以不示威．乃並徵會告于吳．


秋．晉侯會吳子干良．水道不可．吳子辭．乃還．


七月．丙寅．治兵于邾．南甲車四千乘．羊舌鮒攝司馬．遂合諸侯于平丘．子產．子大叔．相鄭伯以會．子產以幄幕九張行．子大叔以四十．既而悔之．每舍損焉．及會亦如之．次于衛地．叔鮒求貨於衛．淫芻蕘者．衛人使屠伯饋叔向羹．與一篋錦．曰．諸侯事晉．未敢攜貳．況衛在君之宇下．而敢有異志．芻蕘者異於他日．敢請之．叔向受羹．反錦曰．晉有羊舌鮒者．瀆貨無厭．亦將及矣．為此役也．子若以君命賜之．其已．客從之．未退而禁之．晉人將尋盟．齊人不可．晉侯使叔向告劉獻公曰．抑齊人不盟．若之何．對曰．盟以厎信．君苟有信．諸侯不貳．何患焉．告之以文辭．董之以武師．雖齊不許．君庸多矣．天子之老．請帥王賦．元戎十乘．以先啟行．遲速唯君．叔向告于齊曰．諸侯求盟．已在此矣．今君弗利．寡君以為請．對曰．諸侯討貳．則有尋盟．若皆用命．何盟之尋．叔向曰．國家之敗．有事而無業．事則不經．有業而無禮．經則不序．有禮而無威．序則不共．有威而不昭．共則不明．不明棄共百事．不終所由傾覆也．是故明王之制．使諸侯歲聘以志業．間朝以講禮．再朝而會以示威．再會而盟以顯昭明．志業於好．講禮於等．示威於眾．昭明於神．自古以來．未之或失也．存亡之道．恆由是興．晉禮主盟．懼有不治．奉承齊犧．而布諸君．求終事也．君曰余必廢之．何齊之有．唯君圖之．寡君聞命矣．齊人懼．對曰．小國言之．大國制之．敢不聽從．既聞命矣．敬共以往．遲速唯君．叔向曰．諸侯有間矣．不可以不示眾．八月．辛未．治兵．建而不旆．壬申．復旆之．諸侯畏之．邾人．莒人．愬于晉曰．魯朝夕伐我．幾亡矣．我之不共．魯故之以．晉侯不見公．使叔向來辭曰．諸侯將以甲戌盟．寡君知不得事君矣．請君無勤．子服惠伯對曰．君信蠻夷之訴．以絕兄弟之國．棄周公之後．亦惟君．寡君聞命矣．叔向曰．寡君有甲車四千乘在．雖以無道．行之必可畏也．況其率道．其何敵之有．牛雖瘠．僨於豚上．其畏不死．南蒯子仲之憂．其庸可棄乎．若奉晉之眾．用諸侯之師．因邾莒杞鄫之怒．以討魯罪．間其二憂．何求而弗克．魯人懼聽命．甲戌．同盟于平丘．齊服也．令諸侯日中造于除．癸酉退朝．子產命外僕速張於除．子大叔止之．使待．明白．及夕．子產聞其未張也．使速往．乃無所張矣．及盟．子產爭承．曰．昔天子班貢．輕重以列．列尊貢重．周之制也．卑而貢重者．甸服也．鄭伯．男也．而使從公侯之貢．懼弗給也．敢以為請．諸侯靖兵．好以為事．行理之命．無月不至．貢之無藝．小國有闕．所以得罪也．諸侯脩盟存小國也．貢獻無極．亡可待也．存亡之制．將在今矣．自日中以爭．至于昏．晉人許之．既盟．子大叔咎之．曰．諸侯若討．其可瀆乎．子產曰．晉政多門．貳偷之不暇．何暇討國．不競亦陵．何國之為．公不與盟．晉人執季孫意如．以幕蒙之．使狄人守之．司鐸射懷錦奉壺飲冰．以蒲伏焉．守者御之．乃與之錦而入．晉人以平子歸．子服湫從．子產歸．未至．聞子皮卒．哭且曰．吾已無為為善矣．唯夫子知我．仲尼謂子產於是行也．足以為國基矣．詩曰．樂只君子．邦家之基．子產．君子之求樂者也．且曰．合諸侯．藝貢事．禮也．鮮虞人聞晉師之悉起也．而不警邊．且不脩備．晉荀吳自著雍以上軍侵鮮虞．及中人．驅衝競．大獲而歸．
楚之滅蔡也．靈王遷許．胡．沈．道．房．申．於荊焉．平王即位．既封陳蔡．而皆復之．禮也．隱大子之子廬．歸于蔡．禮也．悼大子之子吳．歸于陳．禮也．


冬．十月．葬蔡靈公．禮也．公如晉．荀吳謂韓宣子曰．諸侯相朝．講舊好也．執其卿而朝其君．有不好焉．不如辭之．乃使士景伯辭公于河．吳滅州來．令尹子期請伐吳．王弗許．曰．吾未撫民人．未事鬼神．未脩守備．未定國家．而用民力．敗不可悔．州來在吳．猶在楚也．子始待之．季孫猶在晉．子服惠伯私於中行穆子．曰．魯事晉何以不如夷之小國．魯．兄弟也．土地猶大．所命能具．若為夷棄之．使事齊楚．其何瘳於晉．親親與大．賞共罰否．所以為盟主也．子其圖之．諺曰．臣一主二．吾豈無大國．穆子告韓宣子．且曰．楚滅陳蔡．不能救而為夷執親．將焉用之．乃歸季孫．惠伯曰．寡君未知其罪．合諸侯而執其老．若猶有罪．死命可也．若曰無罪．而惠免之．諸侯不聞．是逃命也．何免之為．請從君惠於會．宣子患之．謂叔向曰．子能歸季孫乎．對曰不能．鮒也能乃使叔魚．叔魚見季孫曰．昔鮒也得罪於晉君．自歸於魯君．微武子之賜．不至於今．雖獲歸骨於晉．猶子則肉之．敢不盡情．歸子而不歸鮒也．聞諸吏將為子除館於西河．其若之何．且泣．平子懼．先歸．惠伯待禮．


昭公十四年

經

十有四年春．意如至自晉．


三月．曹伯滕卒．


夏．四月．


秋．葬曹武公．


八月．莒子去疾卒．


冬．莒殺其公子意恢．


傳

十四年春．意如至自晉．尊晉罪己也．尊晉罪己．禮也．南蒯之將叛也．盟費人．司徒老祁．慮癸．偽廢疾．使請於南蒯曰．臣願受盟而疾興．若以君靈不死．請侍間而盟．許之．二子因民之欲叛也．請朝眾而盟．遂劫南蒯．曰．群臣不忘其君．畏子以及今．三年聽命矣．子若弗圖．費人不忍其君．將不能畏子矣．子何所不逞欲．請送子．請期五日．遂奔齊．侍飲酒於景公．公曰．叛夫．對曰．臣欲張公室也．子韓皙曰．家臣而欲張公室．罪莫大焉．司徒老祁．慮癸來歸費．齊侯使鮑文子致之．


夏．楚子使然丹簡上國之兵於宗丘．且撫其民．分貧振窮．長孤幼．養老疾．收介特．救災患．宥孤寡．赦罪戾．詰姦慝．舉淹滯．禮新敘舊．祿勳合親．任良物官．使屈罷簡東國之兵於召陵．亦如之．好於邊疆息．民五年．而後用師．禮也．


秋．八月．莒著丘公卒．郊公不慼．國人弗順．欲立著丘公之弟庚與．蒲餘侯惡公子意恢．而善於庚與．郊公惡公子鐸．而善於意恢．公子鐸因蒲餘侯而與之謀．曰．爾殺意恢．我出君而納庚與．許之．楚令尹子旗有德於王．不知度與養氏比．而求無厭．王患之．


九月．甲午．楚子殺鬥成然而滅養氏之族．使鬥辛居鄖．以無忘舊勳．


冬．十二月．蒲餘侯茲夫殺莒公子意恢．郊公奔齊．公子鐸逆庚與於齊．齊隰黨．公子鉏．送之．有賂田．晉邢侯與雍子爭鄐田．久而無成．士景伯如楚．叔魚攝理．韓宣子命斷舊獄．罪在雍子．雍子納其女於叔魚．叔魚蔽罪邢侯．邢侯怒．殺叔魚．與雍子於朝．宣子問其罪於叔向．叔向曰．三人同罪．施生戮死．可也．雍子自知其罪．而賂以買直．鮒也鬻獄．邢侯專殺．其罪一也．已惡而掠美為昏．貪以敗官為墨．殺人不忘為賊．夏書曰．昏墨賊殺．皋陶之刑也．請從之．乃施邢侯．而尸雍子．與叔魚於市．仲尼曰．叔向．古之遺直也．治國制刑．不隱於親．三數叔魚之惡．不為末減．曰．義也夫．可謂直矣．平丘之會．數其賄也．以寬衛國．晉不為暴．歸魯季孫．稱其詐也．以寬魯國．晉不為虐．邢侯之獄．言其貪也．以正刑書．晉不為頗．三言而除．三惡加三利．殺親益榮．猶義也夫．


昭公十五年

經

十有五年春．王正月．吳子夷末卒．


二月．癸酉．有事于武宮籥入叔弓卒．去樂卒事．


夏．蔡朝吳出奔鄭．


六月．丁巳．朔日有食之．


秋．晉荀吳帥師伐鮮虞．


冬．公如晉．


傳

十五年春．將禘于武公．戒百官．梓慎曰．禘之日．其有咎乎．吾見赤墨之祲．非祭祥也．喪氛也．其在蒞事乎．二月．癸酉．禘．叔弓蒞事．籥入而卒．去樂卒事．禮也．


楚費無極害朝吳之在蔡也．欲去之．乃謂之曰．王唯信子．故處子於蔡．子亦長矣．而在下位．辱．必求之．吾助子請．又謂其上之人曰．王唯信吳．故處諸蔡．二三子莫之如也．而在其上．不亦難乎．弗圖．必及於難．夏．蔡人逐朝吳．朝吳出奔鄭．王怒曰．余唯信吳．故寘諸蔡．且微吳．吾不及此．女何故去之．無極對曰．臣豈不欲吳．然而前知其為人之異也．吳在蔡．蔡必速飛．去吳．所以翦其翼也．


六月．乙丑．王大子壽卒．


秋．八月．戊寅．王穆后崩．


晉荀吳帥師伐鮮虞，圍鼓，鼓人或請以城叛，穆子弗許。左右曰：師徒不勤．而可以獲城．何故不為？穆子曰．吾聞諸叔向曰．好惡不愆．民知所適．事無不濟．或以吾城叛．吾所甚惡也．人以城來．吾獨何好焉？賞所甚惡．若所好何？若其弗賞．是失信也．何以庇民？力能則進．否則退．量力而行．吾不可以欲城而邇姦．所喪滋多．使鼓人殺叛人而繕守備．圍鼓三月．鼓人或請降．使其民見曰．猶有食色．姑脩而城．軍吏曰．獲城而弗取．勤民而頓兵．何以事君．穆子曰．吾以事君也．獲一邑而教民．怠將焉用邑？邑以賈怠．不如完舊．賈怠無卒．棄舊不祥．鼓人能事其君．我亦能事吾君．率義不爽．好惡不愆．城可獲而民知義．所有死命．而無二心．不亦可乎？鼓人告食竭力盡．而後取之．克鼓而反．不戮一人．以鼓子截鞮歸。


冬．公如晉．平丘之會故也．


十二月．晉荀躒如周葬穆后．籍談為介．既葬除喪．以文伯宴．樽以魯壺．王曰．伯氏．諸侯皆有以鎮撫王室．晉獨無有．何也．文伯揖籍談對曰．諸侯之封也．皆受明器於王室．以鎮撫其社稷．故能薦彝器於王．晉居深山．戎狄之與鄰．而遠於王室．王靈不及．拜戎不暇．其何以獻器．王曰．叔氏而忘諸乎．叔父唐叔．成王之母弟也．其反無分乎．密須之鼓．與其大路．文所以大蒐也．闕鞏之甲．武所以克商也．唐叔受之．以處參虛．匡有戎狄．其後襄之二路．鏚鉞秬鬯．彤弓虎賁．文公受之．以有南陽之田．撫征東夏．非分而何．夫有勳而不廢．有績而載．奉之以土田．撫之以彝器．旌之以車服．明之以文章．子孫不忘．所謂福也．福祚之不登．叔父焉在．且昔而高祖孫伯黶司晉之典籍．以為大政．故曰籍氏．及辛有之二子董之．晉於是乎有董史．女司典之後也．何故忘之．籍談不能對．賓出．王曰．籍父其無後乎．數典而忘其祖．籍談歸以告叔向．叔向曰．王其不終乎．吾聞之．所樂必卒焉．今王樂憂．若卒以憂．不可謂終．王一歲而有三年之喪二焉．於是乎以喪賓宴．又求彝器．樂憂甚矣．且非禮也．彝器之來．嘉功之由．非由喪也．三年之喪．雖貴遂服．禮也．王雖弗遂．宴樂以早．亦非禮也．禮．王之大經也．一動而失二禮．無大經矣．言以考典．典以志經．忘經而多言．舉典將焉用之．


昭公十六年

經

十有六年春．齊侯伐徐．楚子誘戎蠻子殺之．


夏．公至自晉．


秋．八月．己亥．晉侯夷卒．


九月．大雩．季孫意如如晉．


冬．十月．葬晉昭公．


傳

十六年春．王正月．公在晉．晉人止公．不書．諱之也．齊侯伐徐．楚子聞蠻氏之亂也．與蠻子之無質也．使然丹誘戎蠻子嘉．殺之．遂取蠻氏．既而復立其子焉．禮也．


二月．丙申．齊師至于蒲隧．徐人行成．徐子及郯人．莒人．會齊侯盟于蒲隧．賂以甲父之鼎．叔孫昭子曰．諸侯之無伯．害哉．齊君之無道也．興師而伐遠方．會之有成．而還莫之亢也．無伯也夫．詩曰．宗周既滅．靡所止戾．正大夫離居．莫知我肄．其是之謂乎．


二月．晉韓起聘于鄭．鄭伯享之．子產戒曰．苟有位於朝．無有不共恪．孔張後至．立於客間．執政禦之．適客後．又禦之．適縣間．客從而笑之．事畢．富子諫．曰．夫大國之人．不可不慎也．幾為之笑．而不陵我．我皆有禮．夫猶鄙我．國而無禮．何以求榮．孔張失位．吾子之恥也．子產怒曰．發命之不衷．出令之不信．刑之頗類．獄之放紛．會朝之不敬．使命之不聽．取陵於大國．罷民而無功．罪及而弗知．僑之恥也．孔張．君之昆孫．子孔之後也．執政之嗣也．為嗣大夫．承命以使．周於諸侯．國人所尊．諸侯所知．立於朝而祀於家．有祿於國．有賦於軍．喪祭有職．受脤歸賑．其祭在廟．已有著位．在位數世．世守其業．而忘其所僑．焉得恥之．辟邪之人．而皆及執政．是先王無刑罰也．子寧以他規我．


宣子有環．其一在鄭商．宣子謁諸鄭伯．子產弗與．曰．非官府之守器也．寡君不知．子大叔．子羽．謂子產曰．韓子亦無幾求．晉國亦未可以貳．晉國韓子．不可偷也．若屬有讒人．交鬥其間．鬼神而助之．以興其凶怒．悔之何及．吾子何愛於一環．其以取憎於大國也．盍求而與之．子產曰．吾非偷晉而有二心．將終事之．是以弗與．忠信故也．僑聞君子非無賄之難立．而無令名之患．僑聞為國非不能事大．字小之難．無禮以定其位之患．夫大國之人．令於小國．而皆獲其求．將何以給之．一共一否．為罪滋大．大國之求．無禮以斥之．何饜之有．吾且為鄙邑．則失位矣．若韓子奉命以使而求玉焉．貪淫甚矣．獨非罪乎．出一玉以起二罪．吾又失位．韓子成貪．將焉用之．且吾以玉賈罪．不亦銳乎．韓子買諸賈人．既成賈矣．商人曰．必告君大夫．韓子請諸子產曰．日起請夫環．執政弗義．弗敢復也．今買諸商人．商人曰．必以聞．敢以為請．子產對曰．昔我先君桓公．與商人皆出自周．庸次比耦．以艾殺此地．斬之蓬蒿藜藿而共處之．世有盟誓．以相信也．曰爾無我叛．我無強賈．毋或匄奪．爾有利市寶賄．我勿與知．恃此質誓．故能相保．以至于今．今吾子以好來辱．而謂敝邑強奪商人．是教敝邑背盟誓也．毋乃不可乎．吾子得玉而失諸侯．必不為也．若大國令．而共無藝．鄭鄙邑也．亦弗為也僑若獻玉．不知所成．敢私布之．韓子辭玉曰．起不敏．敢求玉以徼二罪．敢辭之．


夏．四月．鄭六卿餞宣子於郊．宣子曰．二三君子請皆賦．起亦以知鄭志．子齹賦野有蔓草．宣子曰．孺子善哉．吾有望矣．子產賦鄭之羔裘．宣子曰．起不堪也．子大叔賦褰裳．宣子曰．起在此．敢勤子．至於他人乎．子大叔拜．宣子曰．善哉．子之言．是不有是事．其能終乎．子游賦風雨．子旗賦有女同車．子柳賦蘀兮．宣子喜曰．鄭其庶乎．二三君子．以君命貺起．賦不出鄭志．皆昵燕好也．二三君子．數世之主也．可以無懼矣．宣子皆獻馬焉．而賦我將．子產拜．使五卿皆拜．曰．吾子靖亂．敢不拜德．宣子私覲於子產．以玉與馬曰．子命起．舍夫玉．是賜我玉而免吾死也．敢藉手以拜．公至自晉．子服昭伯語季平子曰．晉之公室．其將遂卑矣．君幼弱．六卿彊而奢傲．將因是以習．習實為常．能無卑乎．平子曰．爾幼．惡識國．


秋．八月．晉昭公卒．


九月．大雩．旱也．鄭大旱．使屠擊．祝款．竪柎．有事於桑山．斬其木不雨．子產曰．有事於山．蓺山林也．而斬其木．其罪大矣．奪之官邑．


冬．十月．季平子如晉．葬昭公．平子曰．子服回之言猶信．子服氏有子哉．


昭公十七年

經

十有七年春．小邾子來朝．


夏．六月．甲戌．朔．日有食之．


秋．郯子來朝．


八月．晉荀吳帥師滅陸渾之戎．


冬．有星孛于大辰．楚人及吳戰于長岸．


傳

十七年春．小邾穆公來朝．公與之燕．季平子賦采叔．穆公賦菁菁者莪．昭子曰．不有以國．其能久乎．


夏．六月．甲戌．朔．日有食之．祝史請所用幣．昭子曰．日有食之．天子不舉．伐鼓於社．諸侯用幣於社．伐鼓於朝．禮也．平子禦之．曰．止也．唯正月朔．慝未作．日有食之．於是乎有伐鼓用幣．禮也．其餘則否．大史曰．在此月也．日過分而未至．三辰有災．於是乎百官降物．君不舉辟．移時樂奏鼓．祝用幣．史用辭．故夏書曰．辰不集于房．瞽奏鼓．嗇夫馳．庶人走．此月朔之謂也．當夏四月．是謂孟夏．平子弗從．昭子退曰．夫子將有異志．不君君矣．


秋．郯子來朝．公與之宴．昭子問焉．曰．少皞氏鳥名官．何故也．郯子曰．吾祖也．我知之．昔者黃帝氏以雲紀．故為雲師而雲名．炎帝氏以火紀．故為火師而火名．共工氏以水紀．故為水師而水名．大皞氏以龍紀．故為龍師而龍名．我高祖少皞．摯之立也．鳳鳥適至．故紀於鳥．為鳥師而鳥名．鳳鳥氏歷正也．玄鳥氏司分者也．伯趙氏司至者也．青鳥氏司啟者也．丹鳥氏司閉者也．祝鳩氏司徒也．鴡鳩氏司馬也．鳲鳩氏司空也．爽鳩氏司寇也．鶻鳩氏司事也．五鳩．鳩民者也．五雉為五工正．利器用．正度量．夷民者也．九扈為九農正．扈民無淫者也．自顓頊以來．不能紀遠．乃紀於近．為民師而命以民事．則不能故也．仲尼聞之．見於郯子而學之．既而告人曰．吾聞之．天子失官．學在四夷．猶信．晉侯使屠蒯如周．請有事於雒．與三塗．萇弘謂劉子曰．客容猛．非祭也．其伐戎乎．陸渾氏甚睦於楚．必是故也．君其備之．乃警戎備．


九月．丁卯．晉荀吳帥師．涉自棘津．使祭史先用牲于雒．陸渾人弗知．師從之．庚午．遂滅陸渾．數之以其貳於楚也．陸渾子奔楚．其眾奔甘鹿．周大獲．宣子夢文公攜荀吳．而授之陸渾．故使穆子帥師．獻俘于文宮．


冬．有星孛于大辰．西及漢．申須曰．彗所以除舊布新也．天事恆象．今除於火．火出必布焉．諸侯其有火災乎．梓慎曰．往年吾見之．是其徵也．火出而見．今茲火出而章．必火入而伏．其居火也久矣．其與不然乎．火出．於夏為三月於商為四月．於周為五月．夏數得天．若火作．其四國當之．在宋衛陳鄭乎．宋．大辰之虛也．陳．大皞之虛也．鄭．祝融之虛也．皆火房也．星孛天漢．漢．水祥也．衛．顓頊之虛也．故為帝丘．其星為大水．水火之牡也．其以丙子若壬午作乎．水火所以合也．若火入而伏．必以壬午．不過其見之月．鄭裨灶言於子產曰．宋衛陳鄭．將同日火．若我用瓘斝玉瓚．鄭必不火．子產弗與．


吳伐楚．陽匄為令尹．卜戰不吉．司馬子魚曰．我得上流．何故不吉．且楚故．司馬令龜．我請改卜．令曰．魴也．以其屬死之．楚師繼之．尚大克之．吉．戰于長岸．子魚先死．楚師繼之．大敗吳師．獲其乘舟餘皇．使隨人與後至者守之．環而塹之．及泉．盈其隧炭．陳以待命．吳公子光請於其眾曰．喪先王之乘舟．豈唯光之罪．眾亦有焉．請藉取之．以救死．眾許之．使長鬣者三人．潛伏於舟側．曰．我呼皇則對．師夜從之．三呼皆迭對．楚人從而殺之．楚師亂．吳人大敗之．取餘皇以歸．


昭公十八年

經

十有八年春．王三月．曹伯須卒．


夏．五月．壬午．宋．衛．陳．鄭．災．


六月．邾人入鄅．


秋．葬曹平公．


冬．許遷于白羽．


傳

十八年春．王二月．乙卯．周毛得殺毛伯過而代之．萇弘曰．毛得必亡．是昆吾稔之日也．侈故之以．而毛得以濟侈於王都．不亡何待．


三月．曹平公卒．


夏．五月．火始昏見．丙子．風．梓慎曰．是謂融風．火之始也．七日其火作乎．戊寅．風甚．壬午．大甚．宋衛．陳．鄭．皆火．梓慎登大庭氏之庫以望之．曰．宋．衛．陳．鄭．也．數日皆來告火．裨灶曰．不用吾言．鄭又將火．鄭人請用之．子產不可．子大叔曰．寶以保民也．若有火．國幾亡．可以救亡．子何愛焉．子產曰．天道遠．人道邇．非所及也．何以知之．灶焉知天道．是亦多言矣．豈不或信．遂不與．亦不復火．鄭之未災也．里析告子產曰．將有大祥．民震動．國幾亡．吾身泯焉．弗良及也．國遷．其可乎．子產曰．雖可．吾不足以定遷矣．及火．里析死矣．未葬．子產使輿三十人遷其柩．火作．子產辭晉公子公孫于東門．使司寇出新客．禁舊客．勿出於宮．使子寬．子上．巡群屏攝至于大宮．使公孫登徙大龜．使祝史徙主祐於周廟．告於先君．使府人．庫人．各儆其事．商成公．儆司宮．出舊宮人．寘諸火所不及．司馬．司寇．列居火道．行火所焮．城下之人．伍列登城．明日．使野司寇．各保其徵．郊人助祝史除於國北．禳火于玄冥回祿．祈于四鄘．書焚室而寬其征．與之材．三日哭．國不市．使行人告於諸侯．宋衛皆如是．陳不救火．許不弔災．君子是以知陳許之先亡也．


六月．鄅人鄅藉．稻邾人襲．鄅人將閉門．邾人羊羅．攝其首焉．遂入之．盡俘以歸．鄅子曰．余無歸矣．從帑於邾．邾莊公反鄅夫人．而舍其女．


秋．葬曹平公．往者見周原伯魯焉．與之語．不說學．歸以語閔子馬．閔子馬曰．周其亂乎．夫必多有是說．而後及其大人．大人患失而惑．又曰．可以無學．無學不害．不害而不學．則苟而可．於是乎下陵上替．能無亂乎．夫學．殖也．不學將落．原氏其亡乎．


七月．鄭子產為火故．大為社．祓禳於四方．振除火災．禮也．乃簡．兵大蒐．將為蒐除．子大叔之廟．在道南．其寢在道北．其庭小．過期三日．使除徒陳於道南廟北曰．子產過女．而命速除．乃毀於而鄉．子產朝．過而怒之．除者南毀．子產及衝．使從者止之．曰．毀於北方．火之作也．子產授兵登陴．子大叔曰．晉無乃討乎．子產曰．吾聞之．小國忘守則危．況有災乎．國之不可小．有備故也．既晉之邊吏讓鄭曰．鄭國有災．晉君大夫不敢寧居．卜筮走望．不愛牲玉．鄭之有災．寡君之憂也．今執事撊然授兵登陴．將以誰罪．邊人恐懼．不敢不告．子產對曰．若吾子之言．敝邑之災．君之憂也．敝邑失政．天降之災．又懼讒慝之間謀之．以啟貪人．荐為敝邑不利．以重君之憂．幸而不亡．猶可說也．不幸而亡．君雖憂之．亦無及也．鄭有他竟．望走在晉．既事晉矣．其敢有二心．楚左尹王子勝言於楚子曰．許於鄭．仇敵也．而居楚地．以不禮於鄭．晉鄭方睦．鄭若伐許．而晉助之．楚喪地矣．君盍遷許．許不專於楚．鄭方有令政．許曰．余舊國也．鄭曰．余俘邑也．葉在楚國．方城外之蔽也．土不可易．國不可小．許不可俘．讎不可啟．君其圖之．楚子說．


冬．楚子使王子勝遷許於析．實白羽．


昭公十九年

經

十有九年春．宋公伐邾．


夏．五月．戊辰．許世子止弒其君買．己卯．地震．


秋‧齊高發帥師伐莒．


冬．葬許悼公


傳

十九年．春．楚工尹赤遷陰于下陰．令尹子瑕城郟．叔孫昭子曰．楚不在諸侯矣．其僅自完也．以持其世而已．楚子之在蔡也．具陽封人之女奔之．生大子建．及即位．使伍奢為之師．費無極為少師．無寵焉．欲譖諸王．曰．建可室矣．王為之聘於秦．無極與逆．勸王取之．正月．楚夫人嬴氏至自秦．鄅夫人．宋向戌之女也．故向寧請師．


二月．宋公伐邾圍蟲．三月取之．乃盡歸鄅俘．


夏．許悼公瘧．


五月．戊辰．飲大子止之藥．卒．大子奔晉．書曰．弒其君．君子曰．盡心力以事君．舍藥物可也．邾人．郳人．徐人．會宋公．乙亥．同盟于蟲．楚子為舟師以伐濮．費無極言於楚子曰．晉之伯也．邇於諸夏．而楚辟陋．故弗能與爭．若大城城父．而寘大子焉．以通北方．王收南方．是得天下也．王說．從之．故太子建居于城父．令尹子瑕聘于秦．拜夫人也．


秋．齊高發帥師伐莒．莒子奔紀鄣．使孫書伐之．初．莒有婦人．莒子殺其夫．己為嫠婦．及老．託於紀鄣．紡焉以度而去之．及師至．則投諸外．或獻諸子占．子占使師夜縋而登．登者六十人．縋絕．師鼓譟．城上之人亦譟．莒共公懼．啟西門而出．七月．丙子．齊師入紀．是歲也．鄭駟偃卒．子游娶於晉大夫．生絲弱．其父兄立子瑕．子產憎其為人也．且以為不順．弗許．亦弗止．駟氏聳．他日．絲以告其舅．冬．晉人使以幣如鄭．問駟乞之立故．駟氏懼．駟乞欲逃．子產弗遣．請龜以卜．亦弗予．大夫謀對．子產不待而對客曰．鄭國不天．寡君之二三臣．札瘥夭昏．今又喪我先大夫偃．其子幼弱．其一二父兄．懼隊宗主．私族於謀．如立長親．寡君與其二三老曰．抑天實剝亂．是吾何知焉．諺曰．無過亂門．民有亂兵．猶憚過之．而況敢知天之所亂．今大夫將問其故．抑寡君實不敢知．其誰實知之．平丘之會．君尋舊盟曰．無或失職．若寡君之二三臣．其即世者．晉大夫而專制其位．是晉之縣鄙也．何國之為．辭客幣而報其使．晉人舍之．楚人城州來．沈尹戌曰．楚人必敗．昔吳滅州來．子旗請伐之．王曰．吾未撫吾民．今亦如之．而城州來．以挑吳．能無敗乎．侍者曰．王施舍不倦．息民五年．可謂撫之矣．戌曰．吾聞撫民者．節用於内．而樹德於外．民樂其性．而無寇讎．今宮室無量．民人日駭．勞罷死轉．忘寢與食．非撫之也．鄭大水．龍鬥于時門之外洧淵．國人請為禜焉．子產弗許．曰．我鬥．龍不我覿也．龍鬥．我獨何覿焉．禳之則彼其室也．吾無求於龍．龍亦無求於我．乃止也．令尹子瑕言蹶由於楚子曰．彼何罪．諺所謂室於怒．市於色者．楚之謂矣．舍前之忿．可也．乃歸蹶由．


昭公二十年

經

二十年．


春．王正月．


夏．曹公孫會自鄸出奔宋．


秋．盜殺衛侯之兄縶．


冬．十月．宋華亥向寧．華定．出奔陳．


十有一月．辛卯．蔡侯盧卒．


傳

二十年．春．王二月．己丑．日南至．梓慎望氛．曰．今茲宋有亂．國幾亡．三年而後弭．蔡有大喪．叔孫昭子曰．然則戴桓也．汏侈無禮．已甚．亂所在也．


費無極言於楚子曰．建與伍奢．將以方城之外叛．自以為猶宋鄭也．齊晉又交輔之．將以害楚．其事集矣。王信之．問伍奢．伍奢對曰．君一過多矣．何信於讒．王執伍奢．使城父司馬奮揚殺大子．未至而使遣之．三月．大子建奔宋．王召奮揚．奮揚使城父人執己以至．王曰．言出於余口．入於爾耳．誰告建也．對曰．臣告之．君王命臣曰．事建如事余．臣不佞．不能苟貳．奉初以還．不忍後命．故遣之．既而悔之．亦無及．巳．王曰．而敢來．何也？對曰．使而失命．召而不來．是再奸也．逃無所入！王曰．歸．從政如他日．無極曰奢之子材．若在吳必憂楚國．盍以免其父召之．彼仁必來．不然將為患．王使召之．曰．來．吾免而父．棠君尚謂其弟員曰．爾適吳．我將歸死．吾知不逮．我能死．爾能報。聞免父之命，不可以莫之奔也！親戚為戮，不可以莫之報也！奔死免父．孝也．度功而行．仁也．擇任而往．知也．知死不辟．勇也．父不可棄．名不可廢．爾其勉之．相從為愈．伍尚歸．奢聞員不來．曰．楚君大夫其旰食乎．楚人皆殺之．員如吳．言伐楚之利於州于．公子光曰．是宗為戮．而欲反其讎．不可從也．員曰．彼將有他志．余姑為之求士．而鄙以待之．乃見鱄設諸焉．而耕於鄙．


宋元公無信多私而惡．華向．華定．華亥．與向寧謀曰．亡愈於死．先諸華亥．偽有疾以誘群公子．公子問之．則執之．夏．六月．丙申．殺公子寅．公子御戎．公子朱．公子固．公孫援．公孫丁．拘向勝．向行．於其廩．公如華氏請焉．弗許．遂劫之．癸卯．取大子欒．與母弟辰、公子地．以為質．公亦取華亥之子無慼．向寧之子羅．華定之子啟．與華氏盟以為質．


衛公孟縶狎齊豹．奪之司寇與鄄．有役則反之．無則取之．公孟惡北宮喜．褚師圃．欲去之．公子朝通于襄夫人宣姜．懼而欲以作亂．故齊豹．北宮喜．褚師圃．公子朝．作亂．初．齊豹見宗魯於公孟．為驂乘焉．將作亂．而謂之曰．公孟之不善．子所知也．勿與乘．吾將殺之．對曰．吾由子事公孟．子假吾名焉．故不吾遠也．雖其不善．吾亦知之．抑以利故．不能去．是吾過也．今聞難而逃．是僭子也．子行事乎．吾將死之．以周事子．而歸死於公孟．其可也．丙辰．衛侯在平壽．公孟有事於蓋獲之門外．齊子氏帷於門外．而伏甲焉．使祝蛙寘戈於車薪．以當門．使一乘從公孟以出．使華齊御公孟．宗魯驂乘．及閎中．齊氏用戈擊公孟．宗魯以背蔽之．斷肱．以中公孟之肩．殺皆之．公聞亂．乘驅自閱門入．慶比御公．公南楚驂乘．使華寅乘貳車．及公宮．鴻騮魋駟乘于公．公載寶以出．褚師子申．遇公于馬路之衢．遂從．過齊氏．使華寅肉袒執蓋．以當其闕．齊氏射公．中南楚之背．公遂出．寅閉郭門．踰而從公．公如死鳥．析朱鉏宵從竇出．徒行從公．齊侯使公孫青聘于衛．既出．聞衛亂．使請所聘．公曰．猶在竟内．則衛君也．乃將事焉．遂從諸死鳥．請將事．辭曰．亡人不佞．失守社稷．越在草莽．吾子無所辱君命．賓曰．寡君命下臣於朝曰．阿下執事．臣不敢貳．主人曰．君若惠顧先君之好．昭臨敝邑．鎮撫其社稷．則有宗祧在．乃止衛侯．固請見之．不獲命．以其良馬見．為未致使故也．衛侯以為乘馬．賓將掫．主人辭曰．亡人之憂．不可以及．吾子草莽之中．不足以辱從者．敢辭．賓曰．寡君之下臣．君之牧圉也．若不獲扞外役．是不有寡君也．臣懼不免於戾．請以除死．親執鐸．終夕與於燎．齊氏之宰渠子．召北宮子．北官氏之宰．不與聞謀．殺渠子．遂伐齊氏．滅之．丁巳．晦．公入．與北宮喜盟于彭水之上．秋．七月．戊午．朔．遂盟國人．八月．辛亥．公子朝．褚師圃．子玉霄．子高魴．出奔晉．閏月．戊辰．殺宣姜．衛侯賜北宮喜謚曰貞子．賜析朱鉏謚曰成子．而以齊氏之墓予之．衛侯告寧于齊．且言子石．齊侯將飲酒．遍賜大夫曰．二三子之教也．苑何忌辭曰．與於青之賞．必及于其罰．在康誥曰．父子兄弟．罪不相及．況在群臣．臣敢貪君賜．以干先王．琴張聞宗魯死．將往弔之．仲尼曰．齊豹之盜．而孟縶之賊．女何弔焉．君子不食姦．不受亂．不為利疚於回．不以回待人．不蓋不義．不犯非禮．


宋華向之亂．公子城．公孫忌．樂舍．司馬疆．向宜．向鄭．楚建．郳甲．出奔鄭．其徒與華氏戰于鬼閻．敗子城．子城適晉．華亥與其妻．必盥而食所質公子者．而後食．公與夫人．每日．必適華氏．食公子而後歸．華亥患之．欲歸公子．向寧曰．唯不信．故質其子．若又歸之．死無日矣．公請於華費．遂將攻華氏．對曰．臣不敢愛死．無乃求去憂而滋長乎．臣是以懼．敢不聽命．公曰．子死亡有命．余不忍其詢．冬．十月．公殺華向之質而攻之．戊辰．華向奔陳．華登奔吳．向寧欲殺大子．華亥曰．干君而出．又殺其子．其誰納我．且歸之有庸．使少司寇牼以歸．曰．子之齒長矣．不能事人．以三公子為質．必免．公子既入．華牼將自門行．公遽見之．執其手曰．余知而無罪也．入復而所．


齊侯疥．遂痁．期而不瘳．諸侯之賓問疾者多在．梁丘據與裔款言於公曰．吾事鬼神豐．於先君有加矣．今君疾病．為諸侯憂．是祝史之罪也．諸侯不知．其謂我不敬．君盍誅於祝固史嚚．以辭賓．公說．告晏子．晏子曰．日宋之盟．屈建問范會之德於趙武．趙武曰．夫子之家事治．言於晉國．竭情無私．其祝史祭祀．陳信不愧．其家事無猜．其祝史不祈．建以語康王．康王曰．神人無怨．宜夫子之光輔五君．以為諸侯主也．公曰．據與款謂寡人能事鬼神．故欲誅于祝史．子稱是語．何故．對曰．若有德之君．外内不廢．上下無怨．動無違事．其祝史薦信．無愧心矣．是以鬼神用饗．國受其福．祝史與焉．其所以蕃祉老壽者．為信君使也．其言忠信於鬼神．其適遇淫君．外内頗邪．上下怨疾．動作辟違．從欲厭私．高臺深池．撞鍾舞女．斬刈民力．輸掠其聚．以成其違．不恤後人．暴虐淫從．肆行非度．無所還忌．不思謗讟．不憚鬼神．神怒民痛．無悛於心．其祝史薦信．是言罪也．其蓋失數美．是矯誣也．進退無辭．則虛以求媚．是以鬼神不饗其國以禍之．祝史與焉．所以夭昏孤疾者．為暴君使也．其言僭嫚於鬼神．公曰．然則若之何．對曰．不可為也．山林之木．衡鹿守之．澤之萑蒲．舟鮫守之．藪之薪蒸．虞候守之．海之鹽蜃．祈望守之．縣鄙之人．入從其政．偪介之關．暴征其私．承嗣大夫．強易其賄．布常無藝．徵斂無度．宮室日更．淫樂不違．内寵之妾．肆奪於市．外寵之臣．僭令於鄙．私欲養求．不給則應．民人苦病．夫婦皆詛．祝有益也．詛亦有損．聊攝以東．姑尤以西．其為人也．多矣．雖其善祝．豈能勝億兆人之詛．君若欲誅於祝史．脩德而後可．公說．使有司寬政．毀關．去禁．薄斂．已責．


十二月．齊侯田于沛．招虞人以弓．不進．公使執之．辭曰．昔我先君之田也．旃以招大夫．弓以招士．皮冠以招虞人．臣不見皮冠．故不敢進．乃舍之。仲尼曰．守道不如守官．君子同之．


齊侯至自田．晏子侍于遄臺．子猶馳而造焉．公曰．唯據與我和夫．晏子對曰．據亦同也．焉得為和．公曰．和與同異乎．對曰異．和如羹焉．水火醯醢鹽梅．以烹魚肉．燀之以薪．宰夫和之．齊之以味．濟其不及．以洩其過．君子食之．以平其心．君臣亦然．君所謂可．而有否焉．臣獻其否．以成其可．君所謂否．而有可焉．臣獻其可．以去其否．是以政平而不干民無爭心．故詩曰．亦有和羹．既戒既平．鬷假無言．時靡有爭．先王之濟五味．和五聲也．以平其心．成其政也．聲亦如味．一气．二體．三類．四物．五聲．六律．七音．八風．九謌．以相成也．清濁大小．長短疾徐．哀樂剛柔．遲速高下．出入周疏．以相濟也．君子聽之．以平其心．心平德和．故詩曰．德音不瑕．今據不然．君所謂可．據亦曰可．君所謂否．據亦曰否．若以水濟水．誰能食之．若琴瑟之專壹．誰能聽之．同之不可也如是．飲酒樂．公曰．古而無死．其樂若何．晏子對曰．古而無死．則古之樂也．君何得焉．昔爽鳩氏始居此地．季萴因之．有逢伯陵因之．蒲姑氏因之．而後大公因之．古者無死．爽鳩氏之樂．非君所願也．


鄭子產有疾．謂子大叔曰．我死．子必為政．唯有德者．能以寬服民．其次莫如猛．夫火烈．民望而畏之．故鮮死焉．水懦弱．民狎而翫之．則多死焉．故寬難．疾數月而卒．大叔為政．不忍猛而寬．鄭國多盜．取人於萑苻之澤．大叔悔之．曰．吾早從夫子．不及此．興徒兵以攻萑苻之盜．盡殺之．盜少止．仲尼曰．善哉．政寬則民慢．慢則糾之以猛．猛則民殘．殘則施之以寬．寬以濟猛．猛以濟寬．政是以和．詩曰．民亦勞之．汔可小康．惠此中國．以綏四方．施之以寬也．毋從詭隨．以謹無良．式遏寇虐．慘不畏明．糾之以猛也．柔遠能邇．以定我王．平之以和也．又曰．不競不絿．不剛不柔．布政優優．百祿是遒．和之至也．及子產卒．仲尼聞之．出涕曰．古之遺愛也．


昭公二十一年

經

二十有一年春．王三月．葬蔡平公．


夏．晉侯使士鞅來聘．宋華亥．向寧．華定．自陳入于宋南里以叛．


秋．七月．壬午．朔．日有食之．


八月．乙亥．叔輒卒．


冬．蔡侯朱出奔楚．公如晉至河乃復．


傳

二十一年春．天王將鑄無射．泠州鳩曰．王其以心疾死乎．夫樂．天子之職也．夫音．樂之輿也．而鐘．音之器也．天子省風以作樂．器以鐘之．輿以行之．小者不窕．大者不槬．則和於物．物和則嘉成．故和聲入於耳．而藏於心．心億則樂．窕則不咸．總則不容．心是以感．感實生疾．今鐘槬矣．王心弗堪．其能久乎．


三月．葬蔡平公．蔡大子朱失位．位在卑．大夫送葬者．歸見昭子．昭子問蔡．故以告．昭子歎曰．蔡其亡乎．若不亡．是君也必不終．詩曰．不解于位．民之攸塈．今蔡侯始即位．而適卑．身將從之．




夏．晉士鞅來聘．叔孫為政．季孫欲惡諸晉．使有司以齊鮑國歸費之禮為士鞅．士鞅怒曰．鮑國之位下．其國小．而使鞅從其牢禮．是卑敝邑也．將復諸寡君．魯人恐．加四牢焉．為十一牢．


宋華費遂生華貙、華多僚、華登，貙為少司馬．多僚為御士．與貙相惡．乃譖諸公曰：貙將納亡人．亟言之．公曰．司馬以吾故．亡其良子．死亡有命．吾不可以再亡之．對曰．君若愛司馬．則如亡．死如可逃．何遠之有．公懼．使侍人召司馬之侍人宜僚．飲之酒．而使告司馬．司馬歎曰．必多僚也．吾有讒子．而弗能殺．吾又不死．抑君有命．可若何．乃與公謀．逐華貙．將使田孟諸而遣之．公飲之酒．厚酬之．賜及從者．司馬亦如之．張匄尤之．曰．必有故．使子皮承宜僚以劍而訊之．宜僚盡以告．張匄欲殺多僚．子皮曰．司馬老矣．登之謂甚．吾又重之．不如亡也．
五月．丙申．子皮將見司馬而行．則遇多僚．御司馬而朝．張匄不勝其怒．遂與子皮．臼任．鄭翩．殺多僚．劫司馬以叛．而召亡人．壬寅．華向入．樂大心．豐愆．華牼．禦諸橫．華氏居盧門．以南里叛．六月．庚午．宋城舊鄘及桑林之門．而守之．




秋．七月．壬午．朔．日有食之．公問於梓慎曰．是何物也．禍福何為．對曰．二至二分．日有食之．不為災．日月之行也．分同道也．至相過也．其他月則為災．陽不克也．故常為水．於是叔輒哭日食．昭子曰．子叔將死．非所哭也．八月．叔輒卒．




冬．十月．華登以吳師救華氏．齊烏枝鳴戍宋．廚人濮曰．軍志有之．先人有奪人之心．後人有待其衰．盍及其勞．且未定也．伐諸．若入而固．則華氏眾矣．悔無及也．從之．丙寅．齊師．宋師．敗吳師于鴻口．獲其二帥．公子苦雂．偃州員．華登．帥其餘以敗宋師．公欲出．廚人濮曰．吾小人．可藉死而不能送亡．君請待之．乃徇曰．楊徽者．公徒也．眾從之．公自楊門見之．下而巡之．曰．國亡君死．二三子之恥也．豈專孤之罪也．齊烏枝鳴曰．用少莫如齊致死．齊致死莫如去備．彼多兵矣．請皆用劍．從之．華氏北．復即之．廚人濮以裳裹首而荷以走曰．得華登矣．遂敗華氏．于新里．翟僂新居于新里．既戰．說甲于公．而歸華姓居于公里．亦如之．十一月．癸未．公子城以晉師至．曹翰胡會晉荀吳．齊苑何忌．衛公子朝．救宋．丙戌．與華氏戰于赭丘．鄭翩願為鸛．其御願為鵝．子祿御公子城．莊堇為右．于犨御呂封人．華豹張匄為右．相遇．城還．華豹曰．城也．城怒．而反之．將注豹．則關矣．曰．平公之靈．尚輔相余．豹射出其間．將注．則又關矣．曰．不狎鄙．抽矢．城射之．殪．張匄抽殳而下．射之．折股．扶伏而擊之．折軫．又射之．死．干犨請一矢．城曰．余言汝於君．封曰．不死伍乘．軍之大刑也．干刑而從子．君焉用之．子速諸．乃射之．殪．大敗華氏．圍諸南里．華亥搏膺而呼．見華貙曰．吾為欒氏矣．貙曰．子無我迋．不幸而後亡．使華登如楚乞師．華貙以車十五乘．徒七十人．犯師而出．食於睢上．哭而送之．乃復入．楚薳越帥師．將逆華氏．大宰犯諫曰．諸侯唯宋事其君．今又爭國．釋君而臣是助．無乃不可乎．王曰．而告我也．後既許之矣．


蔡侯朱出奔楚．費無極取貨於東國．而謂蔡人曰．朱不用命於楚．君王將立東國．若不先從王欲．楚必圍蔡．蔡人懼．出朱而立東國．朱愬于楚．楚子將討蔡．無極曰．平侯與楚有盟．故封其子．有二心．故廢之．靈王殺隱大子．其子與君同惡．德君必甚．又使立之．不亦可乎．且廢置在君．蔡無他矣．


公如晉．及河鼓叛晉．晉將伐鮮虞．故辭公．


昭公二十二年

經

二十有二年春．齊侯伐莒．宋．華亥．向寧．華定．自宋南里出奔楚．大蒐于昌間．


夏．四月．乙丑．天王崩．六月．叔鞅如亰師葬景王．王室亂．劉子．單子．以王猛居于皇．


秋．劉子．單子．以王猛入于王城．


冬．十月．王子猛卒．


十有二月．癸酉．朔．日有食之．


傳

二十二年春．王二月．甲子．齊北郭啟帥師伐莒．莒子將戰．苑羊牧之諫曰．齊帥賤．其求不多．不如下之．大國不可怒也．弗聽．敗齊師于壽餘．齊侯伐莒．莒子行成．司馬灶如莒蒞盟．莒子如齊蒞盟．盟于稷門之外．莒於是乎大惡其君．


楚薳越使告于宋曰．寡君聞君有不令之臣．為君憂．無寧以為宗羞．寡君請受而戮之．對曰．孤不佞不能媚於父兄．以為君憂．拜命之辱．抑君臣曰戰．君曰．余必臣是助．亦唯命．人有言曰．唯亂門之無過．君若惠保敝邑．無亢不衷．以獎亂人．孤之望也．唯君圖之．楚人患之．諸侯之戍謀曰．若華氏知困而致死．楚恥無功而疾戰．非吾利也．不如出之．以為楚功．其亦能無為也．巳．救宋而除其害．又何求．乃固請出之．宋人從之．己巳．宋華亥．向寧．華定．華貙．華登．皇奄傷．省臧．士平．出奔楚．宋公使公孫忌為大司馬．邊卬為大司徒．樂祁為司馬．仲幾為左師．樂大心為右師．樂輓為大司寇．以靖國人．


王子朝．賓起．有寵於景王．王與賓孟說之．欲立之．劉獻公之庶子伯蚡事單穆公．惡賓孟之為人也．願殺之．又惡王子朝之言．以為亂．願去之．賓孟適郊．見雄雞自斷其尾．問之侍者曰．自憚其犧也．遽歸告王．且曰．雞其憚為人用乎．人異於是．犧者實用人．人犧實難．己犧何害．王弗應．夏．四月．王田北山．使公卿皆從．將殺單子．劉子．王有心疾．乙丑．崩于榮錡氏．戊辰．劉子摯卒．無子．單子立劉蚡．五月．庚辰．見王．遂攻賓起．殺之．盟群王子于單氏．


晉之取鼓也．既獻而反鼓子焉．又叛於鮮虞．六月．荀吳略東陽．使師偽糴者．負甲以息於昔陽之門外．遂襲鼓滅之．以鼓子鳶鞮歸．使涉佗守之．


丁巳葬景王王子朝因舊官百工之喪職秩者．與靈景之族以作亂．帥郊要餞之甲．以逐劉子．壬戌．劉子奔揚．單子逆悼王于莊宮．以歸．王子還．夜取王以如莊宮．癸亥．單子出．王子還與召莊公謀曰．不殺單旗．不捷．與之重盟．必來背盟．而克者多矣．從之．樊頃子曰．非言也．必不克．遂奉王以追單子．及領．大盟而復．殺摯荒以說．劉子如劉．單子亡．乙丑．奔于平畤．群王子追之．單子殺還．姑．發．弱．鬷．延．定．稠．子朝奔亰．丙寅．伐之．亰人奔山．劉子入于王城．辛未．鞏簡公敗績于亰．乙亥．甘平公亦敗焉．叔鞅至自亰師．言王室之亂也．閔馬父曰．子朝必不克．其所與者．天所廢也．單子欲告急於晉．秋．七月．戊寅．以王如平畤．遂如圃車．次于皇．劉子如劉．單子使王子處守于王城．盟百工于平宮．辛卯．鄩肸伐皇．大敗．獲鄩肸．壬辰．焚諸王城之市．八月．辛酉．司徒醜以王師敗績于前城．百工叛．己巳．伐單氏之宮．敗焉．庚午．反伐之．辛未．伐東圉．冬．十月．丁巳．晉籍談．荀躒．帥九州之戎．及焦瑕溫原之帥．以納王于王城．庚申．單子劉蚡以王師敗績于郊前．城人敗陸渾于社．十一月．乙酉．王子猛卒．不成喪也．己丑．敬王即位．館于子旅氏．


十二月．庚戌．晉籍談．荀躒．賈辛．司馬督．帥師軍于陰．于侯氏．于谿泉．次于社．王師軍于氾．于解．次于任人．閏月．晉箕遺．樂徵．右行詭．濟師．取前城．軍其東南．王師軍于亰楚．辛丑．伐亰．毀其西南．


昭公二十三年

經

二十有三年春．王正月．叔孫婼如晉．癸丑．叔鞅卒．晉人執我行人叔孫婼．晉人圍郊．


夏．六月．蔡侯東國卒于楚．


秋．七月．莒子庚輿來奔．戊辰．吳敗頓胡．沈．蔡．陳．許．之師于雞父．胡子髡．沈子逞．滅獲陳夏齧．天王居于狄．泉尹氏立王子朝．


八月．乙未．地震．


冬．公如晉．至河．有疾．乃復．


傳

二十三年春．王正月．壬寅．朔．二師圍郊．癸卯．郊鄩潰．丁未．晉師在平陰．王師在澤邑．王使告間．庚戌還．


邾人城翼．還．將自離姑．公孫鉏曰．魯將御我．欲自武城還．循山而南。徐鉏、丘弱、茅地，曰：道下遇雨．將不出．是不歸也．遂自離姑。武城人塞其前．斷其後之木而弗殊．邾師過之．乃推而蹙之．遂取邾師．獲鉏、弱、地，邾人愬于晉．晉人來討．叔孫婼如晉．晉人執之．書曰．晉人執我行人叔孫婼．言使人也．晉人使與邾大夫坐．叔孫曰．列國之卿．當小國之君．固周制也．邾又夷也．寡君之命介子服回在．請使當之．不敢廢周制故也．乃不果坐．韓宣子使邾人取其眾．將以叔孫與之．叔孫聞之．去眾與兵而朝．士彌牟謂韓宣子曰．子弗良圖．而以叔孫與其讎．叔孫必死之．魯亡叔孫．必亡邾．邾君亡國．將焉歸．子雖悔之．何及．所謂盟主．討違命也．若皆相執．焉用盟主．乃弗與．使各居一館．士伯聽其辭．而愬諸宣子．乃皆執之．士伯御叔孫．從者四人．過邾館以如吏．先歸邾子．士伯曰．以芻蕘之難．從者之病．將館子於都．叔孫旦而立．期焉．乃館諸箕．舍子服昭伯於他邑．范獻子求貨於叔孫．使請冠焉．取其冠法．而與之兩冠．曰．盡矣．為叔孫故．申豐以貨如晉．叔孫曰．見我．吾告女所行貨．見而不出．吏人之與叔孫居於箕者．請其吠狗．弗與．及將歸．殺而與之食之．叔孫所館者．雖一日．必葺其牆屋．去之如始至．


夏．四月．乙酉．單子取訾．劉子取牆人．直人．六月．壬午．王子朝入于尹．癸未．尹圉誘劉佗殺之．丙戌．單子從阪道．劉子從尹道．伐尹．單子先至而敗．劉子還．己丑．召伯奐．南宮極．以成周人戍尹．庚寅．單子．劉子．樊齊．以王如劉．甲午．王子朝入于王城．次于左巷．秋．七月．戊申．鄩羅納諸莊宮．尹辛敗劉師于唐．丙辰．又敗諸鄩．甲子．尹辛取西闈．丙寅．攻蒯．蒯潰．


莒子庚輿虐而好劍．苟鑄劍．必試諸人．國人患之．又將叛．齊烏存帥國人以逐之．庚輿將出．聞烏存執殳而立於道左．懼．將止死．苑羊牧之曰．君過之．烏存以力聞可矣．何必以弒君成名．遂來奔．齊人納郊公．


吳人伐州來．楚薳越帥師．及諸侯之師．奔命救州來．吳人禦諸鍾離．子瑕卒．楚師熸．吳公子光曰．諸侯從於楚者眾．而皆小國也．畏楚而不獲巳．是以來．吾聞之曰．作事威克其愛．雖小必濟．胡沈之君幼而狂．陳大夫齧壯而頑．頓與許蔡疾楚政．楚令尹死．其師熸．帥賤多寵．政令不壹．七國同役而不同心．帥賤而不能整．無大威命．楚可敗也．若分師先以犯胡沈與陳．必先奔．三國敗．諸侯之師乃搖心矣．諸侯乖亂．楚必大奔．請先者去備薄威．後者敦陳整旅．吳子從之．戊辰．晦．戰于雞父．吳子以罪人三千．先犯胡沈與陳．三國爭之．吳為三軍以繫於後．中軍從王．光帥右．掩餘帥左．吳罪之人．或奔或止．三國亂．吳師擊之．三國敗．獲胡沈之君．及陳大夫．舍胡沈之囚．使奔許與蔡頓．曰．吾君死矣．師譟而從之．三國奔．楚師大奔．書曰．胡子髡．沈子逞．滅．獲陳夏齧．君臣之辭也．不言戰．楚未陳也．


八月．丁酉．南宮極震．萇弘謂劉文公曰．君其勉之．先君之力可濟也．周之亡也．其三川震．今西王之大臣亦震．天棄之矣．東王必大克．


楚大子建之母在．召吳人而啟之．冬．十月．甲申．吳大子諸樊入．取楚夫人．與其寶器以歸．楚司馬薳越追之．不及．將死．眾曰．請遂伐吳以徼之．薳越曰．再敗君師．死且有罪．亡君夫人．不可以莫之死也．乃縊於薳澨．


公為叔孫故如晉．及河．有疾而復．


楚囊瓦為令尹．城郢．沈尹戌曰．子常必亡郢．苟不能衛．城無益也．古者天子守在四夷．天子卑．守在諸侯．諸侯守在四鄰．諸侯卑．守在四竟．慎其四竟．結其四援．民狎其野．三務成功．民無内憂．而又無外懼．國焉用城．今吳是懼．而城於郢．守巳小矣．卑之不獲．能無亡乎．昔梁伯溝其公宮而民潰．民棄其上．不亡何待．夫正其疆埸．脩其土田．險其走集．親其民人．明其伍候．信其鄰國．慎其官守．守其交禮．不僭不貪．不懦不耆．完其守備．以待不虞．又何畏矣．詩曰．無念爾祖．聿脩厥德．無亦監乎．若敖蚡冒．至于武文．土不過同．慎其四竟．猶不城郢．今土數圻而郢是城．不亦難乎．


昭公二十四年

經

二十四年春．王三月．丙戌．仲孫貜卒．婼至自晉．


夏．五月．乙未．朔．日有食之．


秋．八月．大雩．丁酉．杞伯郁釐卒．


冬．吳滅巢．葬杞平公．


傳

二十四年春．王正月．辛丑．召簡公．南宮嚚．以甘桓公見王子朝．劉子謂萇弘曰．甘氏又往矣．對曰．何害．同德度義．大誓曰．紂有億兆夷人．亦有離德．余有亂臣十人．同心同德．此周所以興也．君其務德．無患無人．戊午．王子朝入于鄔．


晉士彌牟逆叔孫于箕．叔孫使梁其脛待于門内．曰．余左顧而欬．乃殺之．右顧而笑．乃止．叔孫見士伯．士伯曰．寡君以為盟主之故．是以久子．不腆敝邑之禮．將致諸從者．使彌牟逆吾子．叔孫受禮而歸．二月．婼至自晉．尊晉也．


三月．庚戌．晉侯使士景伯蒞問周故．士伯立于乾祭．而問於介眾．晉人乃辭王子朝．不納其使．


夏．五月．乙未．朔．日有食之．梓慎曰．將水．昭子曰．旱也．日過分．無陽猶不克．克必甚．能無旱乎．陽不克莫．將積聚也．


六月．壬申．王子朝之師．攻瑕及杏．皆潰．鄭伯如晉．子大叔相．見范獻子．獻子曰．若王室何．對曰．老夫其國家不能恤．敢及王室．抑人亦有言曰．嫠不恤其緯．而憂宗周之隕．為將及焉．今王室實蠢蠢焉．吾小國懼矣．然大國之憂也．吾儕何知焉．吾子其早圖之．詩曰．缾之罄矣．惟罍之恥．王室之不寧．晉之恥也．獻子懼．而與宣子圖之．乃徵會於諸侯．期以明年．


秋．八月．大雩．旱也．


冬．十月．癸酉．王子朝用成周之寶珪于河．甲戌．津人得諸河上．陰不佞以溫人南侵．拘得玉者．取其玉．將賣之．則為石．王定而獻之．與之東訾．


楚子為舟師．以略吳疆．沈尹戌曰．此行也．楚必亡邑．不撫民而勞之．吳不動而速之．吳踵楚．而疆埸無備．邑能無亡乎．越大夫胥犴勞王於豫章之汭．越公子倉歸王乘舟．倉及壽夢帥師從王．王及圉陽而還．吳人踵楚．而邊人不備．遂滅巢及鍾離而還．沈尹戌曰．亡郢之始．於此在矣．王壹動而亡二姓之帥．幾如是而不及郢．詩曰．誰生厲階．至今為梗．其王之謂乎．


昭公二十五年

經

二十有五年春．叔孫婼如宋．


夏．叔詣會晉趙鞅．宋樂大心．衛北宮喜．鄭游吉．曹人．邾人．滕人．薛人．小邾人．于黃父．有鴝鵒來巢．


秋．七月．上辛．大雩．季辛．又雩．


九月．巳月己亥．公孫于齊．次于陽州．齊侯唁公于野井．


冬．十月．戊辰．叔孫婼卒．


十有一月．己亥．宋公佐卒于曲棘．


十有二月．齊侯取鄆．


傳

二十五年春．叔孫婼聘于宋．桐門右師見之．語卑宋大夫．而賤司城氏．昭子告其人曰．右師其亡乎．君子貴其身．而後能及人．是以有禮．今夫子卑其大夫．而賤其宗．是賤其身也．能有禮乎．無禮必亡．宋公享昭子．賦新宮．昭子賦車轄．明日宴．飲酒樂．宋公使昭子右坐．語相泣也．樂祁佐退而告人曰．今茲君與叔孫．其皆死乎．吾聞之．哀樂而樂哀．皆喪心也．心之精爽．是謂魂魄．魂魄去之．何以能久．


季公若之姊為小邾夫人．生宋元夫人．生子．以妻季平子．昭子如宋聘．且逆之．公若從．謂曹氏勿與．魯將逐之．曹氏告公．公告樂祁．樂祁曰．與之如是．魯君必出．政在季氏三世矣．魯君喪政四公矣．無民而能逞其志者．未之有也．國君是以鎮撫其民．詩曰．人之云亡．心之憂矣．魯君失民焉．焉得逞其志．靖以待命猶可．動必憂．


夏．會于黃父．謀王室也．趙簡子令諸侯之大夫輸王粟．具戌人．曰．明年將納王．子大叔見趙簡子．簡子問揖讓周旋之禮焉．對曰．是儀也．非禮也．簡子曰．敢問何謂禮．對曰．吉也聞諸先大夫子產曰．夫禮．天之經也．地之義也．民之行也．天地之經．而民實則之．則天之明．因地之性．生其六气．用其五行．气為五味．發為五色．章為五聲．淫則昏亂．民失其性．是故為禮以奉之．為六畜．五牲．三犧．以奉五味．為九文．六采．五章．以奉五色．為九謌．八風．七音．六律．以奉五聲．為君臣上下．以則地義．為夫婦外内．以經二物．為父子．兄弟．姑姊．甥舅．昏媾．姻亞．以象天明．為政事．庸力行務．以從四時．為刑罰．威獄．使民畏忌．以類其震曜殺戮．為溫．慈．惠．和．以效天之生殖．長育．民有好惡喜怒哀樂．生于六气．是故審則宜類．以制六志．哀有哭泣．樂有謌舞．喜有施舍．怒有戰鬥．喜生於好．怒生於惡．是故審行信令．禍福賞罰．以制死生．生．好物也．死．惡物也．好物樂也．惡物哀也．哀樂不失．乃能協于天地之性．是以長久．簡子曰．甚哉禮之大也．對曰．禮上下之紀．天地之經緯也．民之所以生也．是以先王尚之．故人之能自曲直以赴禮者．謂之成人．大不亦宜乎．簡子曰．鞅也．請終身守此言也．


宋樂大心曰．我不輸粟．我於周為客．若之何使客．晉士伯曰．自踐土以來．宋何役之不會．而何盟之不同．曰．同恤王室．子焉得辟之．子奉君命以會大事．而宋背盟．無乃不可乎．右師不敢對．受牒而退．士伯告簡子曰．宋右師必亡．奉君命以使．而欲背盟以干盟主．無不祥大焉．有鴝鵒來巢．書所無也．師己曰．異哉．吾聞文武之世．童謠有之曰．鴝之鵒之．公出辱之．鴝鵒之羽．公在外野．往饋之馬．鴝鵒跦跦．公在乾侯．徵褰與襦．鴝鵒之巢．遠哉遙遙．稠父喪勞．宋父以驕．鴝鵒鴝鵒．往謌來哭．童謠有是．今鴝鵒來巢．其將及乎．


秋．書再雩．旱甚也．


初．季公鳥娶妻於齊．鮑文子．生甲．公鳥死．季公亥．與公思展．與公鳥之臣申夜姑．相其室．及季姒與饔人檀通．而懼．乃使其妾抶己．以示秦遄之妻．曰．公若欲使余．余不可而抶余．又訴於公甫．曰．展與夜姑將要余．秦姬以告公之．公之與公甫告平子．平子拘展於卞．而執夜姑．將殺之．公若泣而哀之．曰．殺是．是殺余也．將為之請．平子使豎勿内．日中不得請．有司逆命．公之使速殺之．故公若怨平子．季郈之雞鬥．季氏介其雞．郈氏為之金距．平子怒．益宮於郈氏．且讓之．故郈昭伯亦怨平子．臧昭伯之從弟會．為讒於臧氏．而逃於季氏．臧氏執旃．平子怒．拘臧氏老．將褅於襄公．萬者二人．其眾萬於季氏．臧孫曰．此之謂不能庸先君之廟．大夫遂怨平子．公若獻弓於公為．且與之出射於外．而謀去季氏．公為告公果．公賁．公果．公賁．使侍人僚柤告公．公寢．將以戈擊之．乃走．公曰．執之．亦無命也．懼而不出．數月不見．公不怒．又使言．公執戈以懼之．乃走．又使言．公曰．非小人之所及也．公果自言．公以告臧孫．臧孫以難．告郈孫．郈孫以可勸．告子家懿伯．懿伯曰．讒人以君徼幸．事若不克．君受其名．不可為也．舍民數世以求克．事不可必也．且政在焉．其難圖也．公退之．辭曰．臣與聞命矣．言若洩．臣不獲死．乃館於公．叔孫昭子如闞．公居於長府．九月．戊戌．伐季氏．殺公之于門．遂入之．平子登臺而請．曰．君不察臣之罪．使有司討臣以干戈．臣請待於沂上以察罪弗許．請囚于費．弗許．請以五乘亡．弗許．子家子曰．君其許之．政自之出久矣．隱民多取食焉．為之徒者眾矣．日入慝作．弗可知也．眾怒不可蓄也．蓄而弗治．將薀．薀蓄民將生心．生心同求將合．君必悔之．弗聽．郈孫曰．必殺之．公使郈孫逆孟懿子．叔孫氏之司馬鬷戾．言於其眾．曰．若之何．莫對．又曰．我家臣也．不敢知國．凡有季氏與無於我孰利．皆曰．無季氏．是無叔孫氏也．鬷戾曰．然則救諸．帥徒以往．陷西北隅以入．公徒釋甲．執冰而踞．遂逐之．孟氏使登西北隅．以望季氏．見叔孫氏之旌．以告．孟氏執郈昭伯．殺之于南門之西．遂伐公徒．子家子曰．諸臣偽劫君者．而負罪以出．君止．意如之事君也．不敢不改．公曰．余不忍也．與臧孫如墓謀．遂行．己亥．公孫于齊．次于陽州．齊侯將唁公于平陰．公先至于野井．齊侯曰．寡人之罪也．使有司待於平陰．為近故也．書曰．公孫于齊次于陽州．齊侯唁公于野井．禮也．將求於人．則先下之．禮之善物也．齊侯曰．自莒疆以西．請致千社．以待君命．寡人將帥敝賦．以從執事．唯命是聽．君之憂．寡人之憂也．公喜．子家子曰．天祿不再．天若胙君．不過周公．以魯足矣．失魯而以千社為臣．誰與之立．且齊君無信．不如早之．晉弗從．臧昭伯率從者將盟．載書曰．戮力壹心．好惡同之．信罪之有無．繾綣從公．無通外内．以公命示子家子．子家子曰．如此．吾不可以盟羈也．不佞．不能與二三子同心．而以為皆有罪．或欲通外内．且欲去君．二三子好亡而惡定．焉可同也．陷君於難．罪孰大焉．通外内而去君．君將速入．弗通何為．而何守焉．乃不與盟．昭子自闞歸．見平子．平子稽顙曰．子若我何．昭子曰．人誰不死．子以逐君成名．子孫不忘．不亦傷乎．將若子何．平子曰．苟使意如得改事君．所謂生死而肉骨也．昭子從公于齊．與公言．子家子命適公館者執之．公與昭子言於幄内．曰．將安眾而納公．公徒將殺昭子．伏諸道．左師展告公．公使昭子自鑄歸．平子有異志．冬．十月．辛酉．昭子齊於其寢．使祝宗祈死．戊辰．卒．左師展將以公乘馬而歸．公徒執之．


壬申．尹文公涉于鞏．焚東訾．弗克．


十一月．宋公元公將為公故如晉．夢大子欒即位於廟．已與平公．服而相之．旦召六卿．公曰．寡人不佞．不能事父兄．以為二三子憂．寡人之罪也．若以群子之靈．獲保首領以歿．唯是楄柎所以藉幹者．請無及先君．仲幾對曰．君若以社稷之故．私降昵宴．群臣弗敢知．若夫宋國之法．死生之度．先君有命矣．群臣以死守之．弗敢失隊．臣之失職．常刑不赦．臣不忍其死．君命祗辱．宋公遂行．己亥．卒于曲棘．


十二月．庚辰．齊侯圍鄆．


初．臧昭伯如晉．臧會竊其寶龜僂句．以卜為信與僭．僭吉．臧氏老將如晉問．會請往．昭伯問家故．盡對．及内子與母弟叔孫．則不對．再三問．不對．歸．及郊．會逆．問．又如初．至．次於外而察之．皆無之．執而戮之．逸奔郈．郈魴假使為賈正焉．計於季氏．臧氏使五人．以戈楯伏諸桐汝之閭．會出逐之．反奔．執諸季氏中門之外．平子怒曰．何故以兵入吾門．拘臧氏老．季臧有惡．及昭伯從公．平子立臧會．會曰．僂句不余欺也．


楚子使薳射城州屈．復茄人焉．城丘皇．遷訾人焉．使熊相禖郭巢．季然郭卷．子大叔聞之．曰．楚王將死矣．使民不安其土．民必憂．憂將及王．弗能久矣．


昭公二十六年

經

二十有六年春．王正月．葬宋元公．


三月．公至自齊．居于鄆．


夏．公圍成．


秋．公會齊侯．莒子．邾子．杞伯．盟于鄟陵．公至自會．居于鄆．


九月．庚申．楚子居卒．


冬．十月．天王入于成周．尹氏．召伯．毛伯．以王子朝奔楚．


傳

二十六年春．王正月．庚申．齊侯取鄆．葬宋元公．如先君．禮也．


三月．公至自齊．處于鄆．言魯地也．


夏．齊侯將納公．命無受魯貨．申豐從女賈．以幣錦二兩．縛一如瑱．適齊師．謂子猶之人高齮．能貨子猶．為高氏後．粟五千庾．高齮以錦示子猶．子猶欲之．齮曰．魯人買之．百兩一布．以道之不通．先入幣財．子猶受之．言於齊侯曰．群臣不盡力于魯君者．非不能事君也．然據有異焉．宋元公為魯君如晉．卒於曲棘．叔孫昭子求納其君．無疾而死．不知天之棄魯耶．抑魯君有罪於鬼神．故及此也．君若待于曲棘．使群臣從魯君以卜焉．若可．師有濟也．君而繼之．茲無敵矣．若其無成．君無辱焉．齊侯從之．使公子鉏帥師從公成大夫．公孫朝謂平子曰．有都以衛國也．請我受師．許之．請納質．弗許．曰．信女足矣．告於齊師曰．孟氏．魯之敝室也．用成已甚．弗能忍也．請息肩于齊．齊師圍成．成人伐齊師之飲馬于淄者．曰．將以厭眾．魯成備而後告．曰．不勝眾．師及齊師戰于炊鼻．齊子淵捷從洩聲子．射之中楯瓦．繇朐汏．輈匕入者三寸．聲子射其馬．斬鞅．殪．改駕人以為鬷戾也．而助之．子車曰．齊人也．將擊子車．子車射之．殪．其御曰．又之．子車曰．眾可懼也．而不可怒也．子囊帶從野洩．叱之．洩曰．軍無私怒．報乃私也．將亢子．又叱之．亦叱之．冉豎射陳武子．中手．失弓而罵．以告平子曰．有君子白皙．鬒鬚眉．甚口．平子曰．必子彊也．無乃亢諸．對曰．謂之君子．何敢亢之．林雍羞為顏鳴右．下．苑何忌取其耳．顏鳴去之．苑子之御曰．視下顧．苑子刜林雍．斷其足．鑋而乘於他車以歸．顏鳴三入齊師．呼曰．林雍乘．


四月．單子如晉告急．


五月．戊午．劉人敗王城之師于尸氏．戊辰．王城人．劉人．戰于施谷．劉師敗績．


秋．盟于剸陵．謀納公也．


七月．己巳．劉子以王出．庚午．次于渠．王城人焚劉．丙子．王宿于褚氏．丁丑．王次于萑谷．庚辰．王入于胥靡．辛巳．王次于滑．晉知躒．趙鞅．帥師納王．使汝寬守關塞．


九月．楚平王卒．令尹子常欲立子西．曰．大子壬弱．其母非適也．王子建實聘之．子西長而好善．立長則順．建善則治．王順國治．可不務乎．子西怒曰．是亂國而惡君王也．國有外援．不可瀆也．王有適嗣．不可亂也．敗親速讎亂嗣不祥．我受其名．賂吾以天下．吾滋不從也．楚國何為．必殺令尹．令尹懼．乃立昭王．


冬．十月．丙申．王起師于滑．辛丑．在郊．遂次于尸．


十一月．辛酉．晉師克鞏．召伯盈逐王子朝．王子朝及召氏之族．毛氏得．尹氏固．南宮嚚．奉周之典籍．以奔楚．陰忌奔莒以叛．召伯逆王于尸．及劉子單子盟．遂軍圉澤．次于隄上．癸酉．王入于成周．甲戌．盟于襄宮．晉師成公般戍周而還．


十二月．癸未．王入于莊宮．王子朝使告于諸侯曰．昔武王克殷．成王靖四方．康王息民．並建母弟．以蕃屏周．亦曰．吾無專享文武之功．且為後人之迷敗傾覆．而溺入于難．則振救之．至于夷王．王愆于厥身．諸侯莫不並走其望．以祈王身．至于厲王．王心戾虐．萬民弗忍．居王于彘．諸侯釋位．以間王政．宣王有志．而後效官．至于幽王．天不弔周．王昏不若．用愆厥位．攜王奸命．諸侯替之．而建王嗣．用遷郟鄏．則是兄弟之能用力於王室也．至于惠王．天不靖周．生頹禍心．施于叔帶．惠襄辟難．越去王都．則有晉鄭．咸黜不端．以綏定王家．則是兄弟之能率先王之命也．在定王六年．秦人降妖．曰．周其有髭王．亦克能脩其職．諸侯服享．二世共職．王室其有間王位．諸侯不圖．而受其亂災．至于靈王．生而有髭．王甚神聖．無惡於諸侯．靈王景王．克終其世．今王室亂．單旗．劉狄．剝亂天下．壹行不若．謂先王何常之有．唯余心所命．其誰敢請之．帥群不弔之人．以行亂于王室．侵欲無厭．規求無度．貫瀆鬼神．慢棄刑法．倍奸齊盟．傲很威儀．矯誣先王．晉為不道．是攝是贊．思肆其罔極．茲不穀震盪播越．竄在荊蠻．未有攸厎．若我一二兄弟甥舅．獎順天法．無助狡猾．以從先王之命．毋速天罰．赦圖不穀．則所願也．敢盡布其腹心．及先王之經．而諸侯實深圖之．昔先王之命曰．王后無適．則擇立長．年鈞以德．德鈞以卜．王不立愛．公卿無私．古之制也．穆后及大子壽．早天即世．單劉贊私立少．以間先王．亦唯伯仲叔季圖之．閔馬父聞子朝之辭曰．文辭以行禮也．子朝干景之命．遠晉之大．以專其志．無禮甚矣．文辭何為．齊有彗星．齊侯使禳之．晏子曰．無益也．祇取誣焉．天道不諂不貳．其命若之何．禳之．且天之有彗也．以除穢也．君無穢德．又何禳焉．若德之穢．禳之何損．詩曰．惟此文王．小心翼翼．昭事上帝．聿懷多福．厥德不回．以受方國．君無違德．方國將至．何患於彗．詩曰．我無所監．夏后及商．用亂之故．民卒流亡．若德回亂．民將流亡．祝史之為．無能補也．公說．乃止．齊侯與晏子坐于路寢．公歎曰．美哉室．其誰有此乎．晏子曰．敢問何謂也．公曰．吾以為在德．對曰．如君之言．其陳氏乎．陳氏雖無大德．而有施於民．豆區釜鍾之數．其取之公也薄．其施之民也厚．公厚斂焉．陳氏厚施焉．民歸之矣．詩曰．雖無德與女．式謌且舞．陳氏之施．民謌舞之矣．後世若少惰陳氏而不亡．則國其國也已．公曰．善哉．是可若何．對曰．唯禮可以已之．在禮家施不及國．民不遷晨．不移工．賈不變士．不濫官．不滔大夫．不收公利．公曰．善哉．我不能矣．吾今而後知禮之可以為國也．對曰．禮之可以為國也久矣．與天地並．君令臣共．父慈子孝．兄愛弟敬．夫和妻柔．姑慈婦聽．禮也．君令而不違．臣共而不貳．父慈而教．子孝而箴．兄愛而友．弟敬而順．夫和而義．妻柔而正．姑慈而從．婦聽而婉．禮之善物也．公曰善哉．寡人今而後聞此．禮之上也．對曰．先王所稟於天地．以為其民也．是以先王上之．


昭公二十七年

經

二十有七年春．公如齊．公至自齊．居于鄆．


夏．四月．吳弒其君僚．楚殺其大夫郤宛．


秋．晉士鞅．宋樂祁犁．衛北宮喜．曹人．邾人．滕人．會于扈．


冬．十月．曹伯午卒．邾快來奔．公如齊．公至自齊．居于鄆．


傳

二十七年春．公如齊．公至自齊．處于鄆．言在外也．吳子欲因楚喪而伐之．使公子掩餘．公子燭庸．帥師圍潛．使延州來季子聘于上國．遂聘于晉．以觀諸侯．楚莠尹然．工尹麇．帥師救潛．左司馬沈尹戌．帥都君子與王馬之屬．以濟師．與吳師遇于窮．令尹子常以舟師及沙汭而還．左尹郤宛．工尹壽．帥師至于潛．吳師不能退．吳公子光曰．此時也．弗可失也．告鱄設諸曰．上國有言曰．不索何獲．我王嗣也．吾欲求之．事若克．季子雖至．不吾廢也．鱄設諸曰．王可弒也．母老子弱．是無若我何．光曰．我爾身也．


夏．四月．光伏甲於堀室而享王．王使甲坐於道．及其門．門階戶席．皆王親也．夾之以鈹．羞者獻體改服於門外．執羞者坐行而入．執鈹者夾承之．及體以相授也．光偽足疾．入于堀室．鱄設諸寘劍於魚中以進．抽劍刺王．鈹交於胸．遂弒王．闔廬以其子為卿．季子至曰．苟先君無廢祀．民人無廢主．社稷有奉．國家無傾．乃吾君也．吾誰敢怨．哀死事生．以待天命．非我生亂．立者從之．先人之道也．復命哭墓．復位而待．吳公子掩餘奔徐．公子燭庸奔鍾吾．楚師聞吳亂而還．郤宛直而和．國人說之．鄢將師為右領．與費無極比而惡之．令尹子常賄而信讒．無極譖郤宛焉．謂子常曰．子惡欲飲子酒．又謂子惡．令尹欲飲酒於子氏．子惡曰．我賤人也．不足以辱令尹．令尹將必來辱．為惠巳甚．吾無以酬之．若何．無極曰．令尹好甲兵．子出之．吾擇焉．取五甲五兵．曰．寘諸門．令尹至．必觀之．而從以酬之．及饗日．帷諸門左．無極謂令尹曰．吾幾禍子．子惡將為子不利．甲在門矣．子必無往．且此役也．吳可以得志．子惡取賂焉而還．又誤群帥．使退其師．曰．乘亂不祥．吳乘我喪．我乘其亂．不亦可乎．令尹使視郤氏．則有甲焉．不往．召鄢將師而告之．將師退．遂令攻郤氏．且爇之．子惡聞之．遂自殺也．國人弗爇．令曰．不爇郤氏．與之同罪．或取一編菅焉．或取一秉稈焉．國人投之．遂弗爇也．令尹炮之．盡滅郤氏之族黨．殺陽令終．與其弟完．及佗．與晉．陳．及其子弟．晉陳之族．呼於國曰．鄢氏費氏．自以為王．專禍楚國．弱寡王室．蒙王與令尹．以自利也．令尹盡信之矣．國將如何．令尹病之．


秋．會于扈．令成周．且謀納公也．宋衛皆利納公．固請之．范獻子取貨於季孫．謂司城子梁與北宮貞子曰．季孫未知其罪．而君伐之．請囚請亡．於是乎不獲．君又弗克．而自出也．夫豈無備而能出君乎．季氏之復．天救之也．休公徒之怒．而啟叔孫氏之心．不然．豈其伐人而說甲執冰以游．叔孫氏懼禍之濫．而自同於季氏．天之道也．魯君守齊．三年而無成．季氏甚得其民．淮夷與之．有十年之備．有齊楚之援．有天之贊．有民之助．有堅守之心．有列國之權．而弗敢宣也．事君如在國．故鞅以為難．二子皆圖國者也．而欲納魯君．鞅之願也．請從二子以圍魯．無成．死之．二子懼．皆辭．乃辭小國．而以難復．孟懿子陽虎伐鄆．鄆人將戰．子家子曰．天命不慆久矣．使君亡者．必此眾也．天既禍之．而自福也．不亦難乎．猶有鬼神．此必敗也．嗚呼．為無望也夫．其死於此乎．公使子家子如晉．公徒敗于且知．楚郤宛之難．國言未已．進胙者莫不謗令尹．沈尹戌言於子常曰．夫左尹與中廄尹．莫知其罪．而子殺之．以興謗讟．至于今不已．戌也惑之．仁者殺人以掩謗．猶弗為也．今吾子殺人以興謗．而弗圖．不亦異乎．夫無極．楚之讒人也．民莫不知．去朝吳．出蔡侯宋．喪太子建．殺連尹奢．屏王之耳目．使不聰明．不然．平王之溫惠共儉．有過成莊．無不及焉．所以不獲諸侯．邇無及也．今又殺三不辜．以興大謗．幾及子矣．子而不圖．將焉用之．夫鄢將師矯子之命．以滅三族．國之良也．而不愆位．吳新有君．疆埸日駭．楚國若有大事．子其危哉．知者除讒以自安也．今子愛讒以自危也．甚矣其惑也．子常曰．是瓦之罪．敢不良圖．


九月．己未．子常殺費無極與鄢將師．盡滅其族．以說于國．謗言乃止．冬．公如齊．齊侯請饗之子家子曰．朝夕立於其朝．又何饗焉．其飲酒也．乃飲酒．使宰獻而請安．子仲之子曰重．為齊侯夫人．曰．請使重見．子家子乃以君出．


十二月．晉籍秦致諸侯之戍于周．魯人辭以難．


昭公二十八年

經

二十有八年春．王三月．葬曹悼公．公如晉．次于乾侯．


夏．四月．丙戌．鄭伯寧卒．


六月．葬鄭定公．


秋．七月．癸巳．滕子寧卒．冬．葬滕悼公．


傳

二十八年春．公如晉．將如乾侯．子家子曰．有求於人．而即其安．人孰矜之．其造於竟．弗聽．使請逆於晉．晉人曰．天禍魯國．君淹恤在外．君亦不使一個．辱在寡人．而即安於甥舅．其亦使逆君．使公復于竟而後逆之．晉祁勝與鄔臧通室．祁盈將執之．訪於司馬叔游．叔游曰．鄭書有之．惡直醜正．實蕃有徒．無道立矣．子懼不免．詩曰．民之多辟．無自立辟．姑已若何．盈曰．祁氏私有討．國何有焉．遂執之．祁勝賂荀躒．荀躒為之言於晉侯．晉侯執祁盈．祁盈之臣曰．鈞將皆死．憖使吾君聞勝與臧之死也以為快．乃殺之．


夏．六月．晉殺祁盈及楊食我．食我．祁盈之黨也．而助亂．故殺之．遂滅祁氏．羊舌氏．初．叔向欲娶於申公巫臣氏．其母欲娶其黨．叔向曰．吾母多而庶鮮．吾懲舅氏矣．其母曰．子靈之妻．殺三夫．一君．一子．而亡一國．兩卿矣．可無懲乎．吾聞之．甚美必有甚惡．是鄭穆少妃．姚子之子．子貉之妹也．子貉早死無後．而天鍾美於是．將必以是．大有敗也．昔有仍氏生女．黰黑．而甚美．光可以鑑．名曰玄妻．樂正后夔取之．生伯封．實有豕心．貪惏無饜．忿纇無期．謂之封豕．有窮后羿滅之．夔是以不祀．且三代之亡．共子之廢．皆是物也．女何以為哉．夫有尤物．足以移人．苟非德義．則必有禍．叔向懼．不敢取．平公強使取之．生伯石．伯石始生．子容之母走謁諸姑．曰．長叔姒生男．姑視之．及堂．聞其聲而還．曰．是豺狼之聲也．狼子野心．非是．莫喪羊舌氏矣．遂弗視．


秋．晉韓宣子卒．魏獻子為政．分祁氏之田．以為七縣．分羊舌氏之田．以為三縣．司馬彌牟為鄔大夫．賈辛為祁大夫．司馬烏為平陵大夫．魏戊為梗陽大夫．知徐吾為塗水大夫．韓固為馬首大夫．孟丙為盂大夫．樂霄為銅鞮大夫．趙朝為平陽大夫．僚安為楊氏大夫．謂賈辛．司馬烏．為有力於王室．故舉之．謂知徐吾．趙朝．韓固．魏戊．餘子之不失職．能守業者也．其四人者．皆受縣而後見於魏子．以賢舉也．魏子謂成鱄．吾與戊也縣．人其以我為黨乎．對曰．何也．戊之為人也．遠不忘君．近不偪同．居利思義．在約思純．有守心而無淫行．雖與之縣不亦可乎．昔武王克商．光有天下．其兄弟之國者．十有五人．姬姓之國者．四十人．皆舉親也．夫舉無他．唯善所在．親疏一也．詩曰．唯此文王．帝度其心．莫其德音．其德克明．克明克類．克長克君．王此大國．克順克比．比于文王．其德靡悔．既受帝祉．施于孫子．心能制義曰度．德正應和曰莫．照臨四方曰明．勤施無私曰類．教誨不倦曰長．賞慶刑威曰君．慈和遍服曰順．擇善而從之曰比．經緯天地曰文．九德不愆．作事無悔．故襲天祿．子孫賴之．主之舉也．近文德矣．所及其遠哉．賈辛將適其縣．見於魏子．魏子曰．辛來．昔叔向適鄭．鬷蔑惡欲觀叔向．從使之收器者．而往立於堂下．一言而善．叔向將飲酒．聞之曰．必鬷明也．下執其手．以上曰．昔賈大夫惡．娶妻而美．三年不言不笑．御以如皋．射雉獲之．其妻始笑而言．賈大夫曰．才之不可以已．我不能射．女遂不言不笑夫．今子少不颺．子若無言．吾幾失子矣．言不可以已也如是．遂如故知．今女有力於王室．吾是以舉女．行乎敬之哉．毋墮乃力．仲尼聞魏子之舉也．以為義．曰．近不失親．遠不失舉．可謂義矣．又聞其命賈辛也．以為忠．詩曰．永言配命．自求多福．忠也．魏子之舉也．義其命也．忠其長有後於晉國乎．


冬．梗陽人有獄．魏戊不能斷．以獄上其大宗．賂以女樂．魏子將受之．魏戊謂閻沒女寬曰．主以不賄．聞於諸侯．若受梗陽．人賄莫甚焉．吾子必諫．皆許諾．退朝待於庭．饋入召之．比置三歎．既食使坐．魏子曰．吾聞諸伯叔諺曰．唯食忘憂．吾子置食之間．三歎何也．同辭而對曰．或賜二小人酒．不夕食．饋之始至．恐其不足．是以歎．中置自咎曰．豈將軍食之．而有不足．是以再歎．及饋之畢．願以小人之腹．為君子之心．屬厭而已．獻子辭梗陽人．


昭公二十九年

經

二十有九年春，公至自乾侯，居于鄆，齊侯使高張來唁公。公如晉，次于乾侯。


夏四月，庚子，叔詣卒。


秋七月。


冬十月，鄆潰。


傳

二十九年春，公至自乾侯，處于鄆。齊侯使高張來唁公，稱主君。子家子曰：「齊卑君矣，君祇辱焉。」公如乾侯。


三月己卯，亰師殺召伯盈，尹氏固及原伯魯之子。尹固之復也，有婦人遇之周郊，尤之，曰：「處則勸人為禍，行則數日而反，是夫也，其過三歲乎？」


夏五月庚寅，王子趙車入于鄻以叛，陰不佞敗之。平子每歲賈馬，具從者之衣屨，而歸之于乾侯。公執歸馬者，賣之，乃不歸馬。衛侯來獻其乘馬曰啟服，塹而死，公將為之櫝。子家子曰：「從者病矣，請以食之。」乃以幃裹之。


公賜公衍羔裘，使獻龍輔於齊侯，遂入羔裘。齊侯喜，與之陽穀。公衍、公為之生也，其母偕出。公衍先生，公為之母曰：「相與偕出，請相與偕告。」三日，公為生。其母先以告，公為為兄。公私喜於陽穀，而思於魯，曰：「務人為此禍也。且後生而為兄，其誣也久矣。」乃黜之，而以公衍為大子。


秋，龍見于絳郊。


魏獻子問於蔡墨曰：「吾聞之，蟲莫知於龍，以其不生得也。謂之知，信乎？」


對曰：「人實不知，非龍實知。古者畜龍，故國有豢龍氏，有御龍氏。」


獻子曰：「是二氏者，吾亦聞之，而（不）知其故，是何謂也？」


對曰：「昔有飂叔安，有裔子曰董父，實甚好龍，能求其耆欲以飲食之，龍多歸之。乃擾畜龍，以服事帝舜。帝賜之姓曰董，氏曰豢龍。封諸鬷川，鬷夷氏其後也。故帝舜氏世有畜龍。及有夏孔甲，擾于有帝。帝賜之乘龍，河、漢各二，各有雌雄，孔甲不能食，而未獲豢龍氏。有陶唐氏既衰，其後有劉累，學擾龍于豢龍氏，以事孔甲，能飲食之。夏后嘉之，賜氏曰御龍，以更豕韋之後。龍一雌死，潛醢以食夏后。夏后饗之，既而使求之。懼而遷于魯縣，范氏其後也。」


獻子曰：「今何故無之？」


對曰：「夫物，物有其官，官脩其方，朝夕思之。一日失職，則死及之。失官不食。官宿其業，其物乃至。若泯棄之，物乃坻伏，鬱湮不育。故有五行之官，是謂五官。實列受氏姓，封為上公，祀為貴神。社稷五祀，是尊是奉。木正曰句芒，火正曰祝融，金正曰蓐收，水正曰玄冥。土正曰后土。龍，水物也。水官棄矣，故龍不生得。不然，《周易》有之，在《乾》之《姤》，曰：『潛龍勿用。』其《同人》曰：『見龍在田。』其《大有》曰：『飛龍在天。』其《夬》曰：『亢龍有悔。』其《坤》曰：「見群龍無首，吉。』《坤》之《剝》曰：『龍戰于野。』若不朝夕見，誰能物之？」


獻子曰：「社稷五祀，誰氏之五官也？」


對曰：「少皞氏有四叔：曰重、曰該、曰脩、曰熙，實能金、木及水。使重為句芒，該為蓐收，脩及熙為玄冥，世不失職，遂濟窮桑，此其三祀也。顓頊氏有子曰犁，為祝融；共工氏有子曰句龍，為后土，此其二祀也。后土為社；稷，田正也。有烈山氏之子曰柱為稷，自夏以上祀之。周棄亦為稷，自商以來祀之。」


冬，晉趙鞅、荀寅帥師城汝濱，遂賦晉國一鼓鐵，以鑄刑鼎，著范宣子所謂刑書焉。


仲尼曰：「晉其亡乎！失其度矣。夫晉國將守唐叔之所受法度，以經緯其民，卿大夫以序守之。民是以能尊其貴，貴是以能守其業。貴賤不愆，所謂度也。文公是以作執秩之官，為被廬之法，以為盟主。今棄是度也，而為刑鼎，民在鼎矣，何以尊貴？貴何業之守？貴賤無序，何以為國？且夫宣子之刑，夷之蒐也，晉國之亂制也，若之何以為法？」


蔡史墨曰：「范氏、中行氏其亡乎？中行寅為下卿，而干上令，擅作刑器，以為國法，是法姦也。又加范氏焉，易之，亡也。其及趙氏，趙孟與焉。然不得已，若德，可以免。」


昭公三十年

經

三十年春．王正月．公在乾侯．


夏．六月．庚辰．晉侯去疾卒．


秋．八月．葬晉頃公．


冬．十有二月．吳滅徐．徐子章羽奔楚．


傳

三十年春．王正月．公在乾侯．不先書鄆與乾侯．非公．且徵過也．


夏．六月．晉頃公卒．


秋．八月．葬鄭游吉弔．且送葬．魏獻子使士景伯詰之．曰．悼公之喪．子西弔．子蟜送葬．今吾子無貳．何故．對曰．諸侯所以歸晉君．禮也．禮也者．小事大．大字小之謂．事大在共其時命．字小在恤其所無．以敝邑居大國之間．共其職貢．與其備御．不虞之患．豈忘共命．先王之制．諸侯之喪．士弔．大夫送葬．唯嘉好聘享．三軍之事．於是乎使卿．晉之喪事．敝邑之間．先君有所．助執紼矣．若其不間．雖士大夫．有所不獲數矣．大國之惠．亦慶其加．而不討其乏．明厎其情．取備而已．以為禮也．靈王之喪．我先君簡公在楚．我先大夫印段實往．敝邑之少卿也．王吏不討．恤所無也．今大夫曰．女盍從舊．舊有豐有省．不知所從．從其豐．則寡君幼弱．是以不共．從其省．則吉在此矣．唯大夫圖之．晉人不能詰．吳子使徐人執掩餘．使鍾吾人執燭庸．二公子奔楚．楚子大封而定其徙．使監馬尹大心逆吳公子．使居養．莠尹然．左司馬沈尹．戌城之．取於城父與胡田以與之．將以害吳也．子西諫曰．吳光新得國而親其民．視民如子．辛苦同之．將用之也．若好吳邊疆．使柔服焉．猶懼其至．吾又疆其讎．以重怒之．無乃不可乎．吳．周之冑裔也．而棄在海濱．不與姬通．今而始大．比于諸華．光又甚文．將自同於先王．不知天將以為虐乎．使翦喪吳國．而封大異姓乎．其抑亦將卒以祚吳乎．其終不遠矣．我盍姑億吾鬼神．而寧吾族姓．以待其歸．將焉用自播揚焉．王弗聽．吳子怒．


冬．十二月．吳子執鍾吳子．遂伐徐．防山以水之．己卯．滅徐．徐子章禹斷其髮．攜其夫人．以逆吳子．吳子唁而送之．使其邇臣從之．遂奔楚．楚沈尹戌帥師救徐．弗及．遂城夷．使徐子處之．吳子問於伍員曰．初而言伐楚．余知其可也．而恐其使余往也．又惡人之有余之功也．今余將自有之矣．伐楚何如．對曰．楚執政眾而乖．莫適任患．若為三師之肄焉．一師至．彼必皆出．彼出則歸．彼歸則出．楚必道敝．亟肄以罷之．多方以誤之．既罷而後以三軍繼之．必大克之．闔廬從之．楚於是乎始病．


昭公三十一年

經

三十有一年春．王正月．公在乾侯．季孫意如會晉荀躒於適歷．


夏．四月．丁巳．薛伯穀卒．晉侯使荀躒唁公于乾侯．


秋．葬薛獻公．


冬．黑肱以濫來奔．


十有二月．辛亥．朔．日有食之．


傳

三十一年春．王正月．公在乾侯．言不能外内也．晉侯將以師納公．范獻子曰．若召季孫而不來．則信不臣矣．然後伐之．若何．晉人召季孫．獻子使私焉．曰．子必來．我受其無咎．季孫意如會晉荀躒于適歷．荀躒曰．寡君使躒謂吾子．何故出君．有君不事．周有常刑．子其圖之．季孫練冠麻衣跣行．伏而對曰．事君．臣之所不得也．敢逃刑命．君若以臣為有罪．請囚于費．以待君之察也．亦唯君．若以先臣之故．不絕季氏．而賜之死．若弗殺弗亡．君之惠也．死且不朽．若得從君而歸．則固臣之願也．敢有異心．


夏．四月．季孫從知伯如乾侯．子家子曰．君與之歸．一慚之不忍．而終身慚乎．公曰．諾．眾曰．在一言矣．君必逐之．荀躒以晉侯之命唁公．且曰．寡君使躒以君命討於意如．意如不敢逃死．君其入也．公曰．君惠顧先君之好．施及亡人．將使歸．糞除宗祧．以事君．則不能見夫人已．所能見夫人者．有如河．荀躒掩耳而走．曰．寡君其罪之恐．敢與知魯國之難．臣請復於寡君．退而謂季孫．君怒未怠．子姑歸祭．子家子曰．君以一乘入于魯師．季孫必與君歸．公欲從之．眾從者脅公不得歸．薛伯穀卒．同盟故書．


秋．吳人侵楚．伐夷．侵潛六．楚沈尹戌帥師救潛．吳師還．楚師遷潛於南岡而還．吳師圍弦．左司馬戌．右司馬稽．帥師救弦．及豫章．吳師還．始用子胥之謀也．




冬．邾黑肱以濫來奔．賤而書名．重地故也．君子曰．名之不可不慎也如是夫．有所有名．而不如其已．以地叛．雖賤必書．地以名其人．終為不義．弗可滅已．是故君子動則思禮．行則思義．不為利回．不為義疚．或求名而不得．或欲蓋而名章．懲不義也．齊豹為衛司寇．守嗣大夫．作而不義．其書為盜．邾庶其．莒牟夷．邾黑肱．以土地出．求食而已．不求其名．賤而必書．此二物者．所以懲肆而去貪也．若艱難其身．以險危大人．而有名章徹．攻難之士．將奔走之．若竊邑叛君．以徼大利．而無名．貪冒之民．將寘力焉．是以春秋書齊豹曰．盜．三叛人名．以懲不義．數惡無禮．其善志也．故曰．春秋之稱．微而顯．婉而辨．上之人能使昭明．善人勸焉．淫人懼焉．是以君子貴之．


十二月．辛亥．朔．日有食之．是夜也．趙簡子夢童子臝而轉以謌．旦占諸史墨曰．吾夢如是．今而日食．何也．對曰．六年．及此月也．吳其入郢乎．終亦弗克．入郢必以庚辰．日月在辰尾．庚午之日．日始有謫．火勝金．故弗克．


昭公三十二年

經

三十有二年春．王正月．公在乾侯取闞．


夏．吳伐越．


秋．七月．


冬．仲孫何忌會晉韓不信．齊高張．宋仲幾．衛世叔申．鄭國參．曹人．莒人．薛人．杞人．小邾人．城成周．


十有二月．己未．公薨于乾侯．


傳

三十二年春．王正月．公在乾侯．言不能外内．又不能用其人也．


夏．吳伐越．始用師於越也．史墨曰．不及四十年．越其有吳乎．越得歲而吳伐之．必受其凶．


秋．八月．王使富辛與石張如晉．請城成周．天子曰．天降禍于周．俾我兄弟．並有亂心．以為伯父憂．我一二親昵甥舅．不皇啟處．於今十年．勤戍五年．余一人無日忘之．閔閔焉如農夫之望歲．懼以待時．伯父若肆大惠．復二文之業．弛周室之憂．徼文武之福．以固盟主．宣昭令名．則余一人有大願矣．昔成王合諸侯．城成周．以為東都．崇文德焉．今我欲徼福假靈于成王．脩成周之城．俾戍人無勤．諸侯用寧．蝥賊遠屏．晉之力也．其委諸伯父．使伯父實重圖之．俾我一人．無徵怨于百姓．而伯父有榮．施先王庸之．范獻子謂魏獻子曰．與其戍周．不如城之．天子實云．雖有後事．晉勿與知可也．從王命以紓諸侯．晉國無憂．是之不務．而又焉從事．魏獻子曰善．使伯音對．曰．天子有命．敢不奉承．以奔告於諸侯．遲速衰序．於是焉在．


冬．十一月．晉魏舒．韓不信．如亰師．合諸侯之大夫于狄泉．尋盟．且令城成周．魏子南面．衛彪徯曰．魏子必有大咎．干位以令大事．非其任也．詩曰．敬天之怒．不敢戲豫．敬天之渝．不敢馳驅．況敢干位．以作大事乎．己丑．士彌牟營成周．計丈數．揣高卑．度厚薄．仞溝洫．物土方．議遠邇．量事期．計徒庸．慮財用．書餱糧．以令役於諸侯．屬役賦丈．書以授帥．而效諸劉子．韓簡子臨之．以為成命．


十二月．公疾．遍賜大夫．大夫不受．賜子家子雙琥．一環．一璧．輕服．受之．大夫皆受其賜．己未．公薨．子家子反賜於府人曰．吾不敢逆君命也．大夫皆反其賜．書曰．公薨于乾侯．言失其所也．趙簡子問於史墨曰．季氏出其君．而民服焉．諸侯與之．君死於外．而莫之或罪也．對曰．物生有兩．有三有五．有陪貳．故天有三辰．地有五行．體有左右．各有妃耦．王有公．諸侯有卿．皆有貳也．天生季氏．以貳魯侯．為日久矣．民之服焉．不亦宜乎．魯君世從其失．季氏世脩其勤．民忘君矣．雖死於外．其誰矜之．社稷無常奉．君臣無常位．自古以然．故詩曰．高岸為谷．深谷為陵．三后之姓．於今為庶．王所知也．在易卦．雷乘乾曰．大壯．天之道也．昔成季友．桓之季也．文姜之愛子也．始震而卜．卜人謁之曰．生有嘉聞．其名曰友．為公室輔．及生如卜人之言．有文在其手．曰友．遂以名之．既而有大功於魯．受費以為上卿．至於文子．武子．世增其業．不費舊績．魯文公薨．而東門遂殺適立庶．魯君於是乎失國．政在季氏．於此君也．四公矣．民不知君．何以得國．是以為君．慎器與名．不可以假人．






斠勘



	↑ 傳世本『戌』作『成』。《春秋公羊傳・昭公十年》作『十有二月，甲子，宋公戌卒。』，宋公戌鎛銘有『宋公戌之謌鐘』六字。塙明傳世本作『成』為訛誤。

定公元年

經

元年春．王三月．晉人執宋仲幾于京師．


夏．六月．癸亥．公之喪至自乾侯．戊辰．公即位．


秋．七月．癸巳．葬我君昭公．


九月．大雩．立煬宮．


冬．十月．隕霜殺菽．


傳

元年春．王正月．辛巳．晉魏舒合諸侯之大夫于狄泉．將以城成周．魏子蒞政．衛彪傒曰．將建天子．而易位以令．非義也．大事奸義．必有大咎．晉不失諸侯．魏子其不免乎．是行也．魏獻子屬役於韓簡子．及原壽過．而田於大陸．焚焉．還．卒於甯．范獻子去其柏槨．以其未復命而田也．孟懿子會城成周．庚寅．栽．宋仲幾不受功曰．滕．薛．郳．吾役也．薛宰曰．宋為無道．絕我小國於周．以我適楚．故我常從宋．晉文公為踐土之盟曰．凡我同盟．各復舊職．若從踐土．若從宋亦唯命．仲幾曰．踐土固然．薛宰曰．薛之皇祖奚仲居薛．以為夏車正．奚仲遷于邳．仲虺居薛．以為湯左相．若復舊職．將承王官．何故以役諸侯．仲幾曰．三代各異物．薛焉得有舊．為宋役．亦其職也．士彌牟曰．晉之從政者新．子姑受功歸．吾視諸故府．仲幾曰．縱子忘之．山川鬼神．其忘諸乎．士伯怒謂韓簡子曰．薛徵於人．宋徵於鬼．宋罪大矣．且己無辭而抑我．以神誣我也．啟寵納侮．其此之謂矣．必以仲幾為戮．乃執仲幾以歸．


三月．歸諸京師．城三旬而畢．乃歸．諸侯之戌齊高張後．不從諸侯．晉女叔寬曰．周萇弘．齊高張．皆將不免．萇叔違天．高子違人．天之所壞．不可支也．眾之所為．不可奸也．


夏．叔孫成子逆公之喪于乾侯．季孫曰．子家子亟言於我．未嘗不中吾志也．吾欲與之從政．子必止之．且聽命焉．子家子不見叔孫．易幾而哭．叔孫請見子家子．子家子辭曰．羈未得見．而從君以出．君不命而薨．羈不敢見．叔孫使告之曰．公衍．公為．實使群臣不得事君．若公子宋主社稷．則群臣之願也．凡從君出而可以入者．將唯子是聽．子家氏未有後．季孫願與子從政．此皆季孫之願也．使不敢以告．對曰．若立君．則有卿大夫與守龜在．羈弗敢知．若從君者．則貌而出者．入可也．寇而出者．行可也．若羈也．則君知其出也．而未知其入也．羈將逃也．喪及壞隤．公子宋先入．從公者皆自壞隤反．


六月．癸亥．公之喪至自乾侯．戊辰公即位．季孫使役如闞．公氏將溝焉．榮鴐鵝曰．生不能事．死又離之．以自旌也．縱子忍之．後必或恥之．乃止．季孫問於榮鴐鵝曰．吾欲為君謚．使子孫知之．對曰．生弗能事．死又惡之．以自信也．將焉用之．乃止．


秋．七月．癸巳．葬昭公於墓道南．孔子之為司寇也．溝而合諸墓．昭公出故．季平子禱于煬公．


九月．立煬宮．周鞏簡公棄其子弟而好用遠人．


定公二年

經

二年春．王正月．


夏．五月．壬辰．雉門及兩觀災．


秋．楚人伐吳．


冬．十月．新作雉門及兩觀．


傳

二年夏．四月．辛酉．鞏氏之群子弟賊簡公．桐叛楚．吳子使舒鳩氏誘楚人曰．以師臨我．我伐桐．為我使之無忌．


秋．楚囊瓦伐吳師于豫章．吳人見舟于豫章．而潛師于巢．


冬．十月．吳軍楚師于豫章．敗之．遂圍巢．克之．獲楚公子繁．邾莊公與夷射姑飲酒．私出．閽乞肉焉．奪之杖以敲之．


定公三年

經

三年春．王正月．公如晉．至河乃復．


二月．辛卯．邾子穿卒．


夏．四月．


秋．葬邾莊公．


冬．仲孫何忌及邾子盟于拔．


傳

三年春．二月．辛卯．邾子在門臺．臨廷．閽以缾水沃廷．邾子望見之．怒．閽曰．夷射姑旋焉．命執之．弗得．滋怒．自投于床．廢于鑪炭．爛遂卒．先葬以車五乘．殉五人．莊公卞急而好潔．故及是．


秋．九月．鮮虞人敗晉師于平中．獲晉觀虎．恃其勇也．


冬．盟于郯．脩邾好也．蔡昭侯為兩佩與兩裘以如楚．獻一佩一裘於昭王．昭王服之．以享蔡侯．蔡侯亦服其一．子常欲之．弗與．三年止之．唐成公如楚．有兩肅爽馬．子常欲之．弗與．亦三年止之．唐人或相與謀．請代先從者．許之．飲先從者酒．醉之．竊馬而獻之子常．子常歸唐侯．自拘於司敗．曰．君以弄馬之故．隱君身．棄國家．群臣請相．夫人以償馬．必如之．唐侯曰．寡人之過也．二三子無辱．皆賞之．蔡人聞之．固請而獻佩于子常．子常朝見蔡侯之徒．命有司曰．蔡君之久也．官不共也．明日禮不畢．將死．蔡侯歸及漢．執玉而沈曰．余所有濟漢而南者．有若大川．蔡侯如晉．以其子元．與其大夫之子為質焉．而請伐楚．


定公四年

經

四年春．王二月．癸巳．陳侯吳卒．


三月．公會劉子．晉侯．宋公．蔡侯．衛侯．陳子．鄭伯．許男．曹伯．莒子．邾子．頓子．胡子．滕子．薛伯．杞伯．小邾子．齊國夏．于召陵．侵楚．


夏．四月．庚辰．蔡公孫姓帥師滅沈．以沈子嘉歸．殺之．


五月．公及諸侯盟于皋鼬．杞伯成卒于會．


六月．葬陳惠公．許遷于容城．


秋．七月．公至自會．劉卷卒．葬杞悼公．楚人圍蔡．晉士鞅衛孔圉帥師伐鮮虞．葬劉文公．


冬．十有一月．庚午．蔡侯以吳子及楚人戰于柏舉．楚師敗績．楚囊瓦出奔鄭．庚辰．吳入郢．


傳

四年春．三月．劉文公合諸侯于召陵．謀伐楚也．晉荀寅求貨於蔡侯．弗得．言於范獻子曰．國家方危．諸侯方貳．將以襲敵．不亦難乎．水潦方降．疾瘧方起．中山不服．棄盟取怨．無損於楚．而失中山．不如辭蔡侯．吾自方城以來．楚未可以得志．祗取勤焉．乃辭蔡侯．晉人假羽旄於鄭．鄭人與之．明日或旆以會．晉於是乎失諸侯．將會．衛子行敬子言於靈公曰．會同難．嘖有煩言．莫之治也．其使祝佗從．公曰善．乃使子魚．子魚辭曰．臣展四體．以率舊職．猶懼不給．而煩刑書．若又共二．徼大罪也．且夫祝．社稷之常隸也．社稷不動．祝不出竟．官之制也．君以軍行．祓社釁鼓．祝奉以從．於是乎出竟．若嘉好之事．君行師從．卿行旅從．臣無事焉．公曰行也．及皋鼬．將長蔡於衛．衛侯使祝佗私於萇弘曰．聞諸道路．不知信否．若聞蔡將先衛．信乎．萇弘曰．信．蔡叔．康叔之兄也．先衛．不亦可乎．子魚曰．以先王觀之．則尚德也．昔武王克商．成王定之．選建明德．以藩屏周．故周公相王室以尹天下．於周為睦．分魯公以大路大旂．夏后氏之璜．封父之繁弱．殷民六族．條氏．徐氏．蕭氏．索氏．長勺氏．尾勺氏．使帥其宗氏．輯其分族．將其類醜．以法則周公．用即命于周．是使之職事于魯．以昭周公之明德．分之土田倍敦．祝宗卜史．備物典策．官司彝器．因商奄之民．命以伯禽．而封於少皞之虛．分康叔以大路．少帛．綪茷．旃旌．大呂．殷民七族．陶氏．施氏．繁氏．錡氏．樊氏．饑氏．終葵氏．封畛土略．自武父以南．及圃田之北竟．取於有閻之土．以共王職．取於相土之東都．以會王之東蒐．聃季授土．陶叔授民．命以康誥．而封於殷虛．皆啟以商政．疆以周索．分唐叔以大路密須之鼓．闕鞏沽洗．懷姓九宗．職官五正．命以唐誥．而封於夏虛．啟以夏政．疆以戎索．三者皆叔也．而有令德．故昭之以分物．不然．文武成康之伯猶多．而不獲是分也．唯不尚年也．管蔡啟商．惎間王室．王於是乎殺管叔而蔡蔡叔．以車七乘．徒七十人．其子蔡仲．改行帥德．周公舉之．以為己卿士．見諸王．而命之以蔡．其命書云．王曰．胡．無若爾考之違王命也．若之何其使蔡先衛也．武王之母弟八人．周公為太宰．康叔為司寇．聃季為司空．五叔無官．豈尚年哉．曹．文之昭也．晉．武之穆也．曹為伯甸．非尚年也．今將尚之．是反先王也．晉文公為踐土之盟．衛成公不在．夷叔．其母弟也．猶先蔡．其載書云．王若曰．晉重．魯申．衛武．蔡甲午．鄭捷．齊潘．宋王臣．莒期．藏在周府．可覆視也．吾子欲復文武之略．而不正其德．將如之何．萇弘說．告劉子．與范獻子謀之．乃長衛侯於盟．反自召陵．鄭子大叔未至而卒．晉趙簡子為之臨甚哀．曰．黃父之會．夫子語我九言曰．無始亂．無怙富．無恃寵．無違同．無敖禮．無驕能．無復怒．無謀非德．無犯非義．沈人不會于召陵．晉人使蔡伐之．


夏．蔡滅沈．秋楚為沈故圍蔡．伍員為吳行人以謀楚．楚之殺郤宛也．伯氏之族出．伯州犁之孫嚭．為吳大宰以謀楚．楚自昭王即位．無歲不有吳師．蔡侯因之．以其子乾與其大夫之子為質於吳．


冬．蔡侯．吳子．唐侯．伐楚．舍舟于淮汭．自豫章與楚夾漢．左司馬戌謂子常曰．子沿漢而與之上下．我悉方城外以毀其舟．還塞大隧．直轅．冥阨．子濟漢而伐之．我自後擊之．必大敗之．既謀而行．武城黑謂子常曰．吳用木也．我用革也．不可久也．不如速戰．史皇謂子常．楚人惡子而好司馬．若司馬毀吳舟于淮．塞城口而入．是獨克吳也．子必速戰．不然不免．乃濟漢而陳．自小別至于大別．三戰．子常知不可．欲奔．史皇曰．安求其事．難而逃之．將何所入．子必死之．初罪必盡說．


十一月．庚午．二師陳于柏舉．闔廬之弟夫概王．晨請於闔廬曰．楚瓦不仁．其臣莫有死志．先伐之．其卒必奔．而後大師繼之．必克．弗許．夫概王曰．所謂臣義而行．不待命者．其此之謂也．今日我死．楚可入也．以其屬五千．先擊子常之卒．子常之卒奔．楚師亂．吳師大敗之．子常奔鄭．史皇以其乘廣死．吳從楚師．及清發．將擊之．夫概王曰．困獸猶鬥．況人乎．若知不免．而致死．必敗我．若使先濟者知免．後者慕之．蔑有鬥心矣．半濟而後可擊也．從之．又敗之．楚人為食．吳人及之．奔食而從之．敗諸雍澨．五戰及郢．己卯．楚子取其妹季芊．畀我．以出．涉雎．鍼尹固與王同舟．王使執燧象以奔吳師．庚辰．吳入郢．以班處宮．子山處令尹之宮．夫概王欲攻之．懼而去之．夫概王入之．左司馬戌及息而還．敗吳師于雍澨．傷．初．司馬臣闔廬．故恥為禽焉．謂其臣曰．誰能免吾首．吳句卑曰臣賤可乎．司馬曰．我實失子．可哉．三戰皆傷．曰．吾不用也已．句卑布裳．剄而裹之．藏其身而以其首免．楚子涉睢濟江．入于雲中．王寢．盜攻之．以戈擊王．王孫由于以背受之．中肩．王奔鄖．鍾建負季芊以從．由于徐蘇而從．鄖公辛之弟懷．將弒王曰．平王殺吾父．我殺其子．不亦可乎．辛曰．君討臣．誰敢讎之．君命天也．若死天命．將誰讎．詩曰．柔亦不茹．剛亦不吐．不侮矜寡．不畏彊禦．唯仁者能之．違彊陵弱．非勇也．乘人之約．非仁也．滅宗廢祀．非孝也．動無令名．非知也．必犯是．余將殺女．鬥辛與其弟巢．以王奔隨．吳人從之．謂隨人曰．周之子孫．在漢川者．楚實盡之．天誘其衷．致罰於楚．而君又竄之．周室何罪．君若顧報周室．施及寡人．以獎天衷．君之惠也．漢陽之田．君實有之．楚子在公宮之北．吳人在其南．子期似王．逃王．而己為王．曰．以我與之．王必免．隨人卜與之．不吉．乃辭吳曰．以隨之辟小．而密邇於楚．楚實存之．世有盟誓．至于今未改．若難而棄之．何以事君．執事之患．不唯一人．若鳩楚竟．敢不聽命．吳人乃退．鑪金初官於子期氏．實與隨人耍言．王使見辭曰．不敢以約為利．王割子期之心．以與隨人盟．初．伍員與申包胥友．其亡也．謂申包胥曰．我必復楚國．申包胥曰．勉之．子能復之．我必能興之．及昭王在隨．申包胥如秦乞師．曰．吳為封豕長蛇．以荐食上國．虐始於楚．寡君失守社稷．越在草莽．使下臣告急曰．夷德無厭．若鄰於君．疆場之患也．逮吳之未定．君其取分焉．若楚之遂亡．君之土也．若以君靈．撫之．世以事君．秦伯使辭焉．曰．寡人聞命矣．子姑就館．將圖而告．對曰．寡君越在草莽．未獲所伏．下臣何敢即安．立依於庭牆而哭．日夜不絕聲．勺飲不入口．七日．秦哀公為之賦無衣．九頓首而坐．秦師乃出．


定公五年

經

五年春．王三月．辛亥．朔．日有食之．


夏．歸粟于蔡．於越入吳．


六月．丙申．季孫意如卒．


秋．七月．壬子．叔孫不敢卒．


冬．晉士鞅帥師圍鮮虞．


傳

五年春．王人殺子朝于楚．


夏．歸粟於蔡．以周亟．矜無資．越入吳．吳在楚也．


六月．季平子行東野．還．未至．丙申．卒于房．陽虎將以璵璠斂．仲梁懷弗與．曰．改步改玉．陽虎欲逐之．告公山不狃．不狃曰．彼為君也．子何怨焉．既葬．桓子行東野．及費子洩為費宰．逆勞於郊．桓子敬之．勞仲梁懷．仲梁懷弗敬．子洩怒．謂陽虎．子行之乎．申包胥以秦師至．秦子蒲．子虎．帥車五百乘以救楚．子蒲曰．吾未知吳道．使楚人先與吳人戰．而自稷會之．大敗夫概王于沂．吳人獲薳射於柏舉．其子帥奔徒以從．子西敗吳師于軍祥．秋．


七月．子期．子蒲．滅唐．


九月．夫概王歸．自立也．以與王戰而敗．奔楚為堂谿氏．吳師敗楚師于雍澨．秦師又敗吳師．吳師居麇．子期將焚之．子西曰．父兄親暴骨焉．不能收．又焚之．不可．子期曰．國亡矣．死者若有知也．可以歆舊祀．豈憚焚之．焚之而又戰．吳師敗．又戰于公婿之谿．吳師大敗．吳子乃歸．囚闉輿罷．闉輿罷請先．遂逃歸．葉公諸梁之弟后臧．從其母於吳．不待而歸．葉公終不正視．乙亥．陽虎囚季桓子．及公父文伯．而逐仲梁．懷．


冬．十月．丁亥．殺公何藐．己丑．盟桓子于稷門之內．庚寅．大詛逐公父歜及秦遄．皆奔齊．楚子入于郢．初．鬥辛聞吳人之爭宮也．曰．吾聞之．不讓則不和．不和不可以遠征．吳爭於楚．必有亂．有亂則必歸．焉能定楚．王之奔隨也．將涉於成臼．藍尹亹涉其帑．不與王舟．及寧．王欲殺之．子西曰．子常唯思舊怨以敗．君何效焉．王曰．善．使復其所．吾以志前惡．王賞鬥辛．王孫由于．王孫圉．鍾建．鬥巢．申包胥．王孫賈．宋木．鬥懷．子西曰．請舍懷也．王曰．大德滅小怨．道也．申包胥曰．吾為君也．非為身也．君既定矣．又何求．且吾尤子旗．其又為諸．遂逃賞．王將嫁季芊．季芊辭曰．所以為女子．遠丈夫也．鍾建負我矣．以妻鍾建．以為樂尹．王之在隨也．子西為王輿服．以保路．國于脾洩．聞王所在．而後從王．王使由于城麇．復命子西問高厚焉．弗知．子西曰．不能如辭．城不知高厚小大．何知．對曰．固辭不能．子使余也．人各有能有不能．王遇盜於雲中．余受其戈．其所猶在．袒而示之背．曰．此余所能也．脾洩之事．余亦弗能也．晉士鞅圍鮮虞．報觀虎之役也．


定公六年

經

六年春．王正月．癸亥．鄭游速帥師滅許．以許男歸．


二月．公侵鄭公．至自侵鄭．


夏．季孫斯．仲孫何忌．如晉．


秋．晉人執宋行人樂祁犁．


冬．城中城．季孫斯．仲孫忌．帥師圍鄆．


傳

六年春．鄭滅許．因楚敗也．


二月．公侵鄭．取匡．為晉討鄭之伐胥靡也．往不假道於衛．及還．陽虎使季孟自南門入．出自東門．舍於豚澤．衛侯怒．使彌子瑕追之．公叔文子老矣．輦而如公．曰．尤人而效之．非禮也．昭公之難．君將以文之舒鼎．成之昭兆．定之鞶鑑．苟可以納之．擇用一焉．公子與二三臣之子．諸侯苟憂之．將以為之質．此群臣之所聞也．今將以小忿蒙舊德．無乃不可乎．大姒之子．唯周公康叔為相睦也．而效小人以棄之．不亦誣乎．天將多陽虎之罪以斃之．君姑待之．若何．乃止．


夏．季桓子如晉．獻鄭俘也．陽虎強使孟懿子．往報夫人之幣．晉人兼享之．孟孫立于房外．謂范獻子曰．陽虎若不能居魯．而息肩於晉所．不以為中軍司馬者．有如先君．獻子曰．寡君有官．將使其人．鞅何知焉．獻子謂簡子曰．魯人患陽虎矣．孟孫知其釁．以為必適晉．故強為之請．以取入焉．


四月．己丑．吳大子終纍敗楚舟師．獲潘子臣．小惟子．及大夫七人．楚國大惕．懼亡子期．又以陵師敗于繁揚．令尹子西喜曰．乃今可為矣．於是乎遷郢於鄀．而改紀其政．以定楚國．周儋翩率王子朝之徒．因鄭人將以作亂于周．鄭於是乎伐馮．滑．胥靡．負黍．狐人．闕外．


六月．晉閻沒戍周．且城胥靡．


秋．八月．宋樂祁言於景公曰．諸侯唯我事晉．今使不往．晉其憾矣．樂祁告其宰陳寅．陳寅曰．必使子往．他日．公謂樂祁曰．唯寡人說子之言．子必往．陳寅曰．子立後而行．吾室亦不亡．唯君亦以我為知難而行也．見溷而行．趙簡子逆而飲之酒於綿上．獻楊楯六十於簡子．陳寅曰．昔吾主范氏．今子主趙氏．又有納焉．以楊楯賈禍．弗可為也已．然子死．晉國子孫．必得志於宋．范獻子言於晉侯曰．以君命越疆而使．未致使而私飲酒．不敬二君．不可不討也．乃執樂祁．陽虎又盟公及三桓於周社．盟國人于亳社．詛于五父之衢．


冬．十二月．天王處于姑蕕．辟儋翩之亂也．


定公七年

經

七年春．王正月．


夏．四月．


秋．齊侯．鄭伯．盟于鹹．齊人執衛行人．北宮結．以侵衛．齊侯．衛侯．盟于沙．大雩．齊國夏帥師伐我西鄙．


九月．大雩．


冬．十月．


傳

七年春．二月．周儋翩入于儀栗以叛．齊人歸鄆陽關．陽虎居之以為政．


夏．四月．單武公．劉桓公．敗尹氏于窮谷．


秋．齊侯．鄭伯．盟于鹹．徵會于衛．衛侯欲叛晉．諸大夫不可．使北宮結如齊．而私於齊侯．曰．執結以侵我．齊侯從之．乃盟于瑣．齊國夏伐我．陽虎御季桓子．公斂處父御孟懿子．將宵軍齊師．齊師聞之．墮伏而待之．處父曰．虎不圖禍．而必死．苫夷曰．虎陷二子於難．不待有司．余必殺女．虎懼．乃還．不敗．


冬．十一月．戊午．單子．劉子．逆王于慶氏．晉籍秦逆王．己巳．王入于王城．館于公族黨氏．而後朝于莊宮．


定公八年

經

八年春．王正月．公侵齊．公至自侵齊．


二月．公侵齊．


三月．公至自侵齊．曹伯露卒．


夏．齊國夏帥師伐我西鄙．公會晉師于瓦．公至自瓦．


秋．七月．戊辰．陳侯柳卒．晉士鞅帥師侵鄭．遂侵衛．葬曹靖公．


九月．葬陳懷公．季孫斯．仲孫何忌．帥師侵衛．


冬．衛侯．鄭伯．盟于曲濮．從祀先公．盜竊寶玉大弓．


傳

八年春．王正月．公侵齊．門于陽州．士皆坐列．曰．顏高之弓六鈞．皆取而傳觀之．陽州人出．顏高奪人弱弓．籍丘子鉏擊之．與一人俱斃．偃且射子鉏．中頰．殪．顏息射人中眉．退曰．我無勇．吾志其目也．師退．冉猛偽傷足而先．其兄會乃呼曰．猛也殿．


三月．己丑．單子伐穀城．劉子伐儀栗．辛卯．單子伐簡城．劉子伐盂．以定王室．趙鞅言於晉侯曰．諸侯唯宋事晉．好逆其使．猶懼不至．今又執之．是絕諸侯也．將歸樂祁．士鞅曰．三年止之．無故而歸之．宋必叛晉．獻子私謂子梁曰．寡君懼不得事宋君．是以止子．子姑使溷代子．子梁以告陳寅．陳寅曰．宋將叛晉．是棄溷也．不如待之．樂祁歸卒於大行．士鞅曰．宋必叛．不如止其尸．以求成焉．乃止諸州．公侵齊．攻廩丘之郛．主人焚衝．或濡馬褐以救之．遂毀之．主人出．師奔．陽虎偽不見冉猛者．曰．猛在此必敗．猛逐之．顧而無繼．偽顛．虎曰．盡客氣也．苫越生子．將待事而名之．陽州之役獲焉．名之曰陽州．夏．齊國夏．高張．伐我西鄙．晉士鞅．趙鞅．荀寅．救我．公會晉師于瓦．范獻子執羔．趙簡子．中行文子．皆執鴈．魯於是始尚羔．晉師將盟衛侯于鄟澤．趙簡子曰．群臣誰敢盟衛君者．涉佗成何曰．我能盟之．衛人請執牛耳．成何曰．衛．吾溫原也．焉得視諸侯．將歃．涉佗捘衛侯之手及捥．衛侯怒．王孫賈趨進曰．盟以信禮也．有如衛君．其敢不唯禮是事．而受此盟也．衛侯欲叛晉．而患諸大夫．王孫賈使次于郊．大夫問故．公以晉詬語之．且曰．寡人辱社稷．其改卜嗣．寡人從焉．大夫曰．是衛之禍．豈君之過也．公曰．又有患焉．謂寡人必以而子．與大夫之子為質．大夫曰．苟有益也．公子則往．群臣之子．敢不皆負羈絏以從．將行．王孫賈曰．苟衛國有難．工商未嘗不為患．使皆行而後可．公以告大夫．乃皆將行之．行有日．公朝國人．使賈問焉．曰．若衛叛晉．晉五伐我．病何如矣．皆曰．五伐我．猶可以能戰．賈曰．然則如叛之．病而後質焉．何遲之有．乃叛晉．晉人請改盟．弗許．


秋．晉士鞅會成桓公侵鄭．圍蟲牢．報伊闕也．遂侵衛．


九月．師侵衛．晉故也．季寤．公鉏極．公山不狃．皆不得志於季氏．叔孫輒無寵於叔孫氏．叔仲志不得志於魯．故五人因陽虎．陽虎欲去三桓．以季寤更季氏．以叔孫輒更叔孫氏．己更孟氏．


冬．十月．順祀先公而祈焉．辛卯．禘于僖公．壬辰．將享季氏于蒲圃而殺之．戒都車曰．癸巳至．成宰公斂處父告孟孫曰．季氏戒都車．何故．孟孫曰．吾弗聞．處父曰．然則亂也．必及於子．先備諸．與孟孫以壬辰為期．陽虎前驅．林楚御桓子．虞人以鈹盾夾之．陽越殿．將如蒲圃．桓子咋謂林楚曰．而先皆季氏之良也．爾以是繼之．對曰．臣聞命後．陽虎為政．魯國服焉．違之徵死．死無益於主．桓子曰．何後之有．而能以我適孟氏乎．對曰．不敢愛死．懼不免主．桓子曰．往也．孟氏選圉人之壯者三百人．以為公期築室於門外．林楚怒．馬及衢而騁．陽越射之不中．築者闔門．有自門間射陽越．殺之．陽虎劫公與武叔以伐孟氏．公斂處父．帥成人．自上東門入與陽氏戰于南門之內．弗勝．又戰于棘下．陽氏敗．陽氏說甲如公宮．取寶玉大弓以出．舍于五父之衢．寢而為食其徒曰．追其將至．虎曰．魯人聞余出．喜於徵死．何暇追余．從者曰．嘻．速駕．公斂陽在．公斂陽請追之．孟孫弗許．陽欲殺桓子．孟孫懼而歸之．子言辨舍爵於季氏之廟而出．陽虎入于讙陽關以叛．鄭駟歂嗣子大叔為政．


定公九年

經

九年春．王正月．


夏．四月．戊申．鄭伯蠆卒．得寶玉大弓．


六月．葬鄭獻公．


秋．齊侯．衛侯．次于五民．秦伯卒．


冬．葬秦哀公．


傳

九年春．宋公使樂大心盟于晉．且逆樂祁之尸．辭．偽有疾．乃使向巢如晉盟．且逆子梁之尸．子明謂桐門．右師出曰．吾猶衰絰．而子擊鍾．何也．右師曰．喪不在此故也．既而告人曰．已衰絰而生子．余何故舍．鍾子明聞之．怒言於公曰．右師將不利戴氏．不肯適晉．將作亂也．不然無疾．乃逐桐門右師．鄭駟歂殺鄧析．而用其竹刑．君子謂子然於是不忠．苟有可以加於國家者．棄其邪可也．靜女之三章．取彤管焉．竿旄何以告之．取其忠也．故用其道不棄其人．詩云．蔽芾甘棠．勿翦勿伐．召伯所茇．思其人．猶愛其樹．況用其道．而不恤其人乎．子然無以勸能矣．


夏．陽虎歸寶玉大弓．書曰得．器用也．凡獲器用曰得．得用焉曰獲．


六月．伐陽關．陽虎使焚萊門．師驚．犯之而出．奔齊．請師以伐魯．曰．三加必取之．齊侯將許之．鮑文子諫曰．臣嘗為隸於施氏矣．魯未可取也．上下猶和．眾庶猶睦．能事大國．而無天菑．若之何取之．陽虎欲勤齊師也．齊師罷．大臣必多死亡．已於是乎奮其詐謀．夫陽虎有寵於季氏．而將殺季孫．以不利魯國而求容焉．親富不親仁．君焉用之．君富於季氏．而大於魯國．茲陽虎所欲傾覆也．魯免其疾．而君又收之．無乃害乎．齊侯執陽虎．將東之．陽虎願東．乃囚諸西鄙．盡借邑人之車．鍥其軸．麻約而歸之．載蔥靈．寢於其中而逃．追而得之．囚於齊．又以蔥靈逃．奔宋．遂奔晉．適趙氏．仲尼曰．
趙氏其世有亂乎．


秋．齊侯伐晉夷儀．敝無存之父將室之．辭．以與其弟．曰．此役也．不死．反必取於高國．先登．求自門出．死於霤下．東郭書讓登．犁彌從之．曰．子讓而左．我讓而右．使登者絕而後下．書左．彌先下．書與王猛息．猛曰．我先登．書斂甲曰．曩者之難．今又難焉．猛笑曰．吾從子．如驂之靳．晉車千乘．在中牟．衛侯將如五氏．卜過之．龜焦．衛侯曰．可也．衛車當其半．寡人當其半．敵矣．乃過中牟．中牟人欲伐之．衛褚師圃亡在中牟．曰．衛雖小．其君在焉．未可勝也．齊師克城而驕．其帥又賤．遇必敗之．不如從齊．乃伐齊師．敗之．齊侯致禚．媚．杏．於衛．齊侯賞犁彌．犁彌辭曰．有先登者．臣從之．皙幘而衣貍製．公使視東郭書．曰．乃夫子也．吾貺子．公賞東郭書．辭曰．彼賓旅也．乃賞犁彌．齊師之在夷儀也．齊侯謂夷儀人曰．得敝無存者．以五家免．乃得其尸．公三襚之．與之犀軒．與直蓋而先歸之．坐引者以師哭之．親推之三．


定公十年

經

十年春．王三月．及齊平．


夏．公會齊侯于夾谷．公至自夾谷．晉趙鞅帥師圍衛．齊人來歸鄆．讙．龜陰．田．叔孫州仇．仲孫何忌．帥師圍郈．


秋．叔孫州仇．仲孫何忌．帥師圍郈．宋樂大心出奔曹．宋公子地出奔陳．


冬．齊侯．衛侯．鄭游速．會于安甫．叔孫州仇如齊．宋公之弟辰．暨仲佗．石彄．出奔陳．


傳

十年春．及齊平．


夏．公會齊侯于祝其．實夾谷．孔丘相．犁彌言於齊侯曰．孔丘知禮而無勇．若使萊人以兵劫魯侯．必得志焉．齊侯從之．孔丘以公退．曰．士兵之．兩君合好．而裔夷之俘．以兵亂之．非齊君所以命諸侯也．裔不謀夏．夷不亂華．俘不干盟．兵不偪好．於神為不祥．於德為愆義．於人為失禮．君必不然．齊侯聞之．遽辟之．將盟．齊人加於載書曰．齊師出竟．而不以甲車三百乘從我者．有如此盟．孔丘使茲無還揖對曰．而不反我汶陽之田．吾以共命者．亦如之．齊侯將享公．孔丘謂梁丘．據．曰．齊魯之故．吾子何不聞焉．事既成矣．而又享之．是勤執事也．且犧象不出門．嘉樂不野合．饗而既具．是棄禮也．若其不具．用秕稗也．用秕稗君辱．棄禮名惡．子盍圖之．夫享所以昭德也．不昭不如其已也．乃不果享．齊人來歸鄆讙龜陰之田．晉趙鞅圍衛．報夷儀也．初．衛侯伐邯鄲午於寒氏．城其西北而守之．宵熸．及晉圍衛．午以徒七十人門於衛西門．殺人於門中．曰．請報寒氏之役．涉佗曰．夫子則勇矣．然我往．必不敢啟門．亦以徒七十人．旦門焉．步左右．皆至而立．如植．日中不啟門．乃退．反役．晉人討衛之叛故．曰．由涉佗成何．於是執涉佗以求成於衛．衛人不許．晉人遂殺涉佗．成何奔燕．君子曰．此之謂棄禮．必不鈞．詩曰．人而無禮．胡不遄死．涉佗亦遄矣哉．初．叔孫成子欲立武叔．公若藐固諫曰．不可．成子立之而卒．公南使賊射之．不能殺．公南為馬正．使公若為郈宰．武叔既定．使郈馬正侯犯．殺公若．不能．其圉人曰．吾以劍過朝．公若必曰．誰之劍也．吾稱子以告．必觀之．吾偽固．而授之未．則可殺也．使如之．公若曰．爾欲吳王我乎．遂殺公若．侯犯以郈叛．武叔懿子圍郈．弗
克．


秋．二子及齊師復圍郈．弗克．叔孫謂郈工師駟赤曰．郈非唯叔孫氏之憂．社稷之患也．將若之何．對曰．臣之業．在揚水卒章之四言矣．叔孫稽首．駟赤謂侯犯曰．居齊魯之際而無事．必不可矣．子盍求事於齊以臨民．不然．將叛．侯犯從之．齊使至．駟赤與郈人為之宣言於郈中．曰．侯犯將以郈易于齊．齊人將遷郈民．眾兇懼．駟赤謂侯犯曰．眾言異矣．子不如易於齊．與其死也．猶是郈也．而得紓焉．何必此．齊人欲以此偪魯．必倍與子地．且盍多舍甲於子之門．以備不虞．侯犯曰．諾．乃多舍甲焉．侯犯請易於齊．齊有司觀郈將至．駟赤使周走呼曰．齊師至矣．郈人大駭．介侯犯之門甲．以圍侯犯．駟赤將射之．侯犯止之．曰．謀免我．侯犯請行．許之．駟赤先如宿．侯犯殿．每出一門．郈人閉之．及郭門．止之曰．子以叔孫氏之甲出．有司若誅之．群臣懼死．駟赤曰．叔孫氏之甲有物．吾未敢以出．犯謂駟赤曰．子止而與之數．駟赤止而納魯人．侯犯奔齊．齊人乃致郈．宋公子地嬖蘧富臘．十一分其室．而以其五與之．公子地有白馬四．公嬖向魋．魋欲之．公取而朱其尾鬣以與之．地怒．使其徒抶魋而奪之．魋懼將走．公閉門而泣之目盡腫．母弟辰曰．子分室以與獵也．而獨卑魋．亦有頗焉．子為君禮．不過出竟．君必止子．公子地出奔陳．公弗止．辰為之請．弗聽．辰曰．是我迋吾兄也．吾以國人出．君誰與處．


冬．母弟辰．暨仲佗．石彄．出奔陳．武叔聘于齊．齊侯享之．曰．子叔孫．若使郈在君之他竟．寡人何知焉．屬與敝邑際．故敢助君憂之．對曰．非寡君之望也．所以事君．封疆社稷是以．敢以家隸．勤君之執事．夫不令之臣．天下之所惡也．君豈以為寡君賜．


定公十一年

經

十有一年春．宋公之弟辰．及仲佗．石彄．公子地．自陳入于蕭以叛．


夏．四月．


秋．宋樂大心自曹入于蕭．


冬．及鄭平．叔還如鄭蒞盟．


傳

十一年春．宋公母弟辰．暨仲佗．石彄．公子地．入于蕭以叛．


秋．樂大心從之．大為宋患．寵向魋故也．


冬．及鄭平．始叛晉也．


定公十二年

經

十有二年春．薛伯定卒．


夏．葬薛襄公．叔孫州仇帥師墮郈．衛公孟彄帥師伐曹．季孫斯．仲孫何忌．帥師墮費．


秋．大雩．


冬．十月．癸亥．公會齊侯盟于黃．


十有一月．丙寅．朔．日有食之．公至自黃．


十有二月．公圍成．公至自圍成．


傳

十二年夏．衛公孟彄伐曹．克郊還．滑羅殿．未出．不退于列．其御曰．殿而在列．其為無勇乎．羅曰．與其素厲．寧為無勇．仲由為季氏宰．將墮三都．於是叔孫氏墮郈．季氏將墮費．公山不狃．叔孫輒．帥費人以襲魯．公與三子入于季氏之宮．登武子之臺．費人攻之弗克．入及公側．仲尼命申句須．樂頎．下伐之．費人北．國人追之．敗諸姑蔑．二子奔齊．遂墮費．將墮成．公斂處父謂孟孫．墮成．齊人必至于北門．且成．孟氏之保障也．無成是無孟氏也．子
偽不知．我將不墜．


冬．十二月．公圍成弗克．


定公十三年

經

十有三年春．齊侯．衛侯．次于垂葭．


夏．築蛇淵囿．大蒐于比蒲．衛公孟彄帥師伐曹．晉趙鞅入于晉陽以叛．


冬．晉荀寅．士吉射．入于朝歌以叛．晉趙鞅歸于晉．薛弒其君比．


傳

十三年春．齊侯．衛侯．次于垂葭．實郥氏．使師伐晉．將濟河．諸大夫皆曰不可．邴意茲曰可．銳師伐河內．傳必數日而後及絳．絳不三月．不能出河．則我既濟水矣．乃伐河內．齊侯皆斂諸大夫之軒．唯邴意茲乘軒．齊侯欲與衛侯乘．與之宴．而駕乘廣．載甲焉．使告曰．晉師至矣．齊侯曰．比君之駕也．寡人請攝．乃介而與之乘．驅之．或告曰．無晉師．乃止．晉趙鞅謂邯鄲午曰．歸我衛貢五百家．吾舍諸晉陽．午許諾．歸告其父兄．父兄皆曰．不可．衛是以為邯鄲．而寘諸晉陽．絕衛之道也．不如侵齊而謀之．乃如之．而歸之于晉陽．趙孟怒．召午而囚諸晉陽．使其從者說劍而入．涉賓不可．乃使告邯鄲人曰．吾私有討於午也．二三子唯所欲立．遂殺午．趙稷．涉賓．以邯鄲叛．


夏．六月．上軍司馬籍秦圍邯鄲．邯鄲午荀寅之甥也．荀寅范吉射之姻也．而相與睦．故不與圍．邯鄲將作亂．董安于聞之．告趙孟曰．先備諸．趙孟曰．晉國有命．始禍者死．為後可也．安于曰．與其害於民．寧我獨死．請以我說．趙孟不可．


秋．七月．范氏中行氏伐趙氏之宮．趙鞅奔晉陽．晉人圍之．范皋夷無寵於范吉射．而欲為亂於范氏．梁嬰父嬖於知文子．文子欲以為卿．韓簡子與中行文子相惡．魏襄子亦與范昭子相惡．故五子謀將逐荀寅．而以梁嬰父代之．逐范吉射而以范皋夷代之．荀躒言於晉侯曰．君命大臣．始禍者死．載書在河．今三臣始禍．而獨逐鞅．刑已不鈞矣．請皆逐之．


冬．十一月．荀躒．韓不信．魏曼多．奉公以伐范氏．中行氏．弗克．二子將伐公．齊高彊曰．三折肱知為良醫．唯伐君為不可．民弗與也．我以伐君在此矣．三家未睦．可盡克也．克之．君將誰與．若先伐君．是使睦也．弗聽．遂伐公．國人助公．二子敗．從而伐之．丁未．荀寅．士吉射．奔朝歌．韓魏以趙氏為請．


十二月．辛未．趙鞅入于絳．盟于公宮．初．衛公叔文子朝而請享靈公．退見史鰌而告之．史鰌曰．子必禍矣．子富而君貪．其及子乎．文子曰．然．吾不先告子．是吾罪也．君既許我矣．其若之何．史鰌曰．無害．子臣．可以免．富而能臣．必免於難．上下同之．戌也驕．其亡乎．富而不驕者．鮮．吾唯子之見．驕而不亡者．未之有也．戌必與焉．及文子卒．衛侯始惡於公叔戌．以其富也．公叔戌又將去夫人之黨．夫人愬之曰．戌將為亂．


定公十四年

經

十有四年春．衛公叔戌來奔．衛趙陽出奔宋．


二月．辛巳．楚公子結．陳公孫佗人．帥師滅頓．以頓子牂歸．


夏．衛北宮結來奔．五月．於越敗吳于檇李．吳子光卒．公會齊侯．衛侯．于牽．公至自會．


秋．齊侯．宋公．會于洮．天王使石尚來歸脤．衛世子蒯瞶出奔宋．衛公孟彄出奔鄭．宋公之弟辰．自蕭來奔．大蒐于比蒲．邾子來會公．城莒父及霄．


傳

十四年春．衛侯逐公叔戌與其黨．故趙陽奔宋．戌來奔．梁嬰父惡董安于謂知文子曰．不殺安于．使終為政於趙氏．趙氏必得晉國．盍以其先發難也．討於趙氏．文子使告於趙孟曰．范中行氏雖信為亂．安于則發之．是安于與謀亂也．晉國有命．始禍者死．二子既伏其罪矣．敢以告．趙孟患之．安于曰．我死而晉國寧．趙氏定．將焉用生．人誰不死．吾死莫矣．乃縊而死．趙孟尸諸市．而告於知氏曰．主命戮罪人．安于既伏其罪矣．敢以告．知伯從趙孟盟．而後趙氏定．祀安于於廟．頓子牂欲事晉．背楚而絕陳好．


二月．楚滅頓．


夏．衛北宮結來奔．公叔戌之故也．吳伐越．越子勾踐禦之．陳于檇李．勾踐患吳之整也．使死士再禽焉．不動．使罪人三行．屬劍於頸．而辭曰．二君有治．臣奸旗鼓．不敏於君之行前．不敢逃刑．敢歸死．遂自剄也．師屬之目．越子因而伐之．大敗之．靈姑浮以戈擊闔廬．闔廬傷將指．取其一屨還．卒於陘．去檇李七里．夫差使人立於庭．苟出入．必謂己曰．夫差．而忘越王之殺而父乎．則對曰．唯不敢忘．三年乃報越．晉人圍朝歌．公會齊侯．衛侯．于脾上梁之間．謀救范中行氏．析成鮒．小王桃甲．率狄師以襲晉．戰于絳中．不克而還．士鮒奔周．小王桃甲入于朝歌．


秋．齊侯．宋公．會于洮．范氏故也．衛侯為夫人南子召宋朝．會于洮．大子蒯聵獻盂于齊．過宋野．野人歌之曰．既定爾婁豬．盍歸吾艾豭．大子羞之．謂戲陽速曰．從我而朝少君．少君見我．我顧乃殺之．速曰諾．乃朝夫人．夫人見大子．大子三顧．速不進．夫人見其色．啼而走曰．蒯聵將殺余．公執其手以登臺．大子奔宋．盡逐其黨．故公孟彄出奔鄭．自鄭奔齊．大子告人曰．戲陽速禍余．戲陽速告人曰．大子則禍余．大子無道．使余殺其母．余不許．將戕於余．若殺夫人．將以余說．余是故許而弗為．以紓余死．諺曰．民保於信．吾以信義也．


冬．十二月．晉人敗范中行氏之師於潞．獲籍秦．高彊又敗鄭師．及范氏之師于百泉．


定公十五年

經

十有五年春．王正月．邾子來朝．鼷鼠食郊牛．牛死．改卜牛．


二月．辛丑．楚子滅胡．以胡子豹歸．


夏．五月．辛亥郊．壬申．公薨于高寢．鄭罕達帥師伐宋．齊侯．衛侯．次于渠蒢．邾子來奔喪．


秋．七月．壬申．姒氏卒．


八月．庚辰．朔．日有食之．


九月．滕子來會葬．丁巳．葬我君定公．雨不克葬．戊午．日下吳．乃克葬．辛巳．葬定姒．


冬．城漆．


傳

十五年春．邾隱公來朝．子貢觀焉．邾子執玉高．其容仰．公受玉卑．其容俯．子貢曰．以禮觀之．二君者皆有死亡焉．夫禮．死生存亡之體也．將左右周旋．進退俯仰．於是乎取之．朝祀喪戎．於是乎觀之．今正月相朝．而皆不度．心巳亡矣．嘉事不體．何以能久．高仰．驕也．卑俯．替也．驕近亂．替近疾．君為主．其先亡乎．吳之入楚也．胡子盡俘楚邑之近胡者．楚既定．胡子豹又不事楚．曰．存亡有命．事楚何為．多取費焉．二月．楚滅胡．


夏．五月．壬申．公薨．仲尼曰．賜不幸言而中．是使賜多言者也．鄭罕達敗宋師于老丘．齊侯．衛侯．次于蘧挐．謀救宋也．


秋．七月．壬申．姒氏卒．不稱夫人．不赴且不祔也．葬定公．雨．不克襄事．禮也．葬定姒．不稱小君．不成喪也．


冬．城漆．書不時告也．

此作品在全世界都属于公有领域，因为作者逝世已经超过100年，且作品于1931年1月1日之前出版。

哀公元年

經

元年春，王正月，公即位。楚子、陳侯、隨侯、許男圍蔡。鼷鼠食郊牛，改卜牛。


夏，四月，辛巳郊。


秋，齊侯、衛侯伐晉。


冬，仲孫何忌帥師伐邾。


傳

元年春，楚子圍蔡，報柏舉也。里而栽，廣丈，高倍。夫屯，晝夜九日，如子西之素。蔡人男女以辨，使疆于江汝之間，而還。蔡於是乎請遷于吳，吳王夫差敗越于夫椒，報檇李也，遂入越。越子以甲楯五千，保于會稽，使大夫種因吳大宰嚭以行成。吳子將許之，伍員曰：「不可。臣聞之：『樹德莫如滋，去疾莫如盡。』昔有過澆，殺斟灌以伐斟鄩，滅夏后相。后緡方娠，逃出自竇，歸于有仍，生少康焉，為仍牧正，惎澆能戒之。澆使椒求之，逃奔有虞，為之庖正，以除其害。虞思於是妻之以二姚，而邑諸綸，有田一成，有眾一旅，能布其德，而兆其謀，以收夏眾，撫其官職；使女艾諜澆，使季杼誘豷，遂滅過戈，復禹之績，祀夏配天，不失舊物。今吳不如過，而越大於少康，或將豐之，不亦難乎！句踐能親而務施，施不失人，親不棄勞，與我同壤，而世為仇讎，於是乎克而弗取，將又存之，違天而長寇讎，後雖悔之，不可食巳。姬之衰也，日可俟也；介在蠻夷，而長寇讎，以是求伯，必不行矣。」弗聽，退而告人曰：「越十年生聚，而十年教訓；二十年之外，吳其為沼乎！」


三月，越及吳平，吳入越不書。吳不告慶，越不告敗也。


夏，四月，齊侯、衛侯救邯鄲，圍五鹿。吳之入楚也，使召陳懷公，懷公朝國人而問焉，曰：「欲與楚者右，欲與吳者左。陳人從田，無田從黨。」逢滑當公而進曰：「臣聞國之興也以福，其亡也以禍。今吳未有福，楚未有禍，楚未可棄，吳未可從；而晉盟主也，若以晉辭，吳若何？」公曰：「國勝君亡，非禍而何？」對曰：「國之有是多矣，何必不復？小國猶復，況大國乎？臣聞國之興也，視民如傷，是其福也；其亡也，以民為土芥，是其禍也。楚雖無德，亦不艾殺其民；吳日敝於兵，暴骨如莽，而未見德焉。天其或者正訓楚也，禍之適吳，其何日之有？」陳侯從之，及夫差克越，乃脩先君之怨。


秋，八月，吳侵陳，脩舊怨也。齊侯、衛侯會于乾侯，救范氏也。師及齊師，衛孔圉鮮虞人伐晉，取棘蒲。吳師在陳，楚大夫皆懼曰：「闔廬惟能用其民，以敗我於柏舉，今聞其嗣又甚焉，將若之何？」子西曰：「二三子恤不相睦，無患吳矣。昔闔廬食不二味，居不重席，室不崇壇，器不彤鏤，宮室不觀，舟車不飾，衣服財用，擇不取費；在國，天有菑癘，親巡其孤寡，而共其乏困；在軍，熟食者分而後敢食，其所嘗者，卒乘與焉，勤恤其民，而與之勞逸：是以民不罷勞，死不知曠，吾先大夫子常易之，所以敗我也。今聞夫差，次有臺榭陂池焉，宿有妃嬙嬪御焉，一日之行，所欲必成，玩好必從，珍異是聚，觀樂是務，視民如讎，而用之日新，夫先自敗也已，安能敗我？」


冬，十一月，晉趙鞅伐朝歌。


哀公二年

經

二年春．王二月．季孫斯．叔孫州仇．仲孫何忌．帥師伐邾．取漷東田及沂西田．癸巳．叔孫州仇．仲孫何忌．及邾人盟于句繹．


夏．四月．丙子．衛侯元卒．滕子來朝．晉趙鞅帥師納衛世子蒯瞶于戚．


秋．八月．甲戌．晉趙鞅帥師．及鄭罕達帥師．戰于鐵．鄭師敗績．


冬．十月．葬衛靈公．


十有一月．蔡遷于州來．蔡殺其大夫公子駟．


傳

二年春．伐邾．將伐絞．邾人愛其土．故賂以漷沂之田而受盟．初．衛侯遊于郊．子南僕．公曰．余無子．將立女．不對．他日又謂之．對曰．郢不足以辱社稷．君其改圖．君夫人在堂．三揖在下．君命祇辱．


夏．衛靈公卒．夫人曰．命公子郢為大子．君命也．對曰．郢異於他子．且君沒於吾手．若有之．郢必聞之．且亡人之子輒在．乃立輒．


六月．乙酉．晉趙鞅納衛大子于戚．宵迷．陽虎曰．右河而南必至焉．使大子絻．八人衰絰．偽自衛逆者．告於門．哭而入．遂居之．


秋．八月．齊人輸范氏粟．鄭子姚．子般．送之．士吉射逆之．趙鞅禦之．遇于戚．陽虎曰．吾車少．以兵車之旆．與罕駟兵車．先陳．罕駟自後隨而從之．彼見吾貌．必右懼心．於是乎會之．必大敗之．從之．卜戰．龜焦．樂丁曰．詩曰．爰始爰謀．爰契我龜．謀協以故．兆詢可也．簡子誓曰．范氏中行氏反易天明．斬艾百姓．欲擅晉國而滅其君．寡君恃鄭而保焉．今鄭為不道．棄君助臣．二三子順天明．從君命．經德義．除詬恥．在此行也．克敵者．上大夫受縣．下大夫受郡．士田十萬．庶人工商遂．人臣隸圉免．志父無罪．君實圖之．若其有罪．絞縊以戮．桐棺三寸．不設屬辟．素車樸馬．無入于兆．下卿之罰也．甲戌．將戰．郵無恤御簡子．衛太子為右．登鐵上．望見鄭師眾．大子懼．自投于車下．子良授大子綏而乘之．曰．婦人也．簡子巡列．曰．畢萬匹夫也．七戰皆獲．有馬百乘．死於牖下．群子勉之．死不在寇．繁羽御趙羅．宋勇為右．羅無勇麇之．吏詰之．御對曰．痁作而伏．衛大子禱曰．曾孫蒯聵．敢昭告皇祖文王．烈祖康叔．文祖襄公．鄭勝亂從．晉午在難．不能治亂．使鞅討之．蒯聵不敢自佚．備持矛焉．敢告無絕筋．無折骨．無面傷．以集大事．無作三祖羞．大命不敢請．佩玉不敢愛．鄭人擊簡子中肩．斃于車中．獲其蜂旗．大子救之以戈．鄭師北．獲溫大夫趙羅．大子復伐之．鄭師大敗．獲齊粟千車．趙孟喜曰．可矣．傅傁曰．雖克鄭．猶有知在．憂未艾也．初．周人與范氏田．公孫尨稅焉．趙氏得而獻之．吏請殺之．趙孟曰．為其主也．何罪．止而與之田．及鐵之戰．以徒五百人．宵攻鄭師．取蜂旗於子姚之幕下．獻曰．請報主德．追鄭師．姚．般．公孫林．殿而射．前列多死．趙孟曰．國無小．既戰．簡子曰．吾伏弢嘔血．鼓音不衰．今日我上也．大子曰．吾救主於車．退敵於下．我右之上也．郵良曰．我兩靷將絕．吾能止之．我御之上也．駕而乘材．兩靷皆絕．吳洩庸如蔡納聘．而稍納師．師畢入．眾知之．蔡侯告大夫殺公子駟以說．哭而遷墓．冬．蔡遷于州來．


哀公三年

經

三年春．齊國夏．衛石曼姑．帥師圍戚．


夏．四月．甲午．地震．


五月．辛卯．桓宮僖宮災．季孫斯．叔孫州仇．帥師城啟陽．宋樂髡帥師伐曹．


秋．七月．丙子．季孫斯卒．蔡人放其大夫公孫獵于吳．


冬．十月．癸卯．秦伯卒．叔孫州仇．仲孫何忌．帥師圍邾．


傳

三年春．齊衛圍戚．求援于中山．


夏．五月．辛卯．司鐸火．火踰公宮．桓僖災．救火者皆曰顧府．南宮敬叔至．命周人出御書．俟於宮曰．庀女而不在死．子服景伯至．命宰人出禮書．以待命．命不共．有常刑．校人乘馬．巾車脂轄．百官官備．府庫慎守．官人肅給．濟濡帷幕．鬱攸從之．蒙茸公屋．自大廟始．外內以悛．助所不給．有不用命．則有常刑．無赦．公父文伯至．命校人駕乘車．季桓子至．御公立于象魏之外．命救火者．傷人則止．財可為也．命藏象魏．曰．舊章不可亡也．富父槐至．曰．無備而官辦者．猶拾瀋也．於是乎去表之稿．道還公宮．孔子在陳．聞火．曰．其桓僖乎．劉氏．范氏．世為婚姻．萇弘事劉文公．故周與范氏．趙鞅以為討．


六月．癸卯．周人殺萇弘．


秋．季孫有疾．命正常曰．無死．南孺子之子．男也．則以告而立之．女也．則肥也可．季孫卒．康子即位．既葬．康子在朝．南氏生男正常．載以如朝．告曰．夫子有遺言．命其圉臣曰．南氏生男．則以告於君．與大夫．而立之．今生矣．男也．敢告．遂奔衛．康子請退．公使共劉視之．則或殺之矣．乃討之．召正常．正常不反．


冬．十月．晉趙鞅圍朝歌．師于其南．荀寅伐其郛．使其徒自北門入．己犯師而出．癸丑．奔邯鄲．


十一月．趙鞅殺士皋夷．惡范氏也．


哀公四年

經

四年春．王二月．庚戌．盜殺蔡侯申．蔡公孫辰出奔吳．葬秦惠公．宋人執小邾子．


夏．蔡殺其大夫公孫姓．公孫霍．晉人執戎蠻子赤歸于楚．城西郛．


六月．辛丑．亳社災．


秋．八月．甲寅．滕子結卒．


冬．十有二月．葬蔡昭公．葬滕頃公．


傳

四年春．蔡昭侯將如吳．諸大夫恐其又遷也．承．公孫翩逐而射之．入於家人而卒．以兩矢門之．眾莫敢進．文之鍇後至．曰．如牆而進．多而殺二人．鍇執弓而先．翩射之．中肘．鍇遂殺之．故逐公孫辰．而殺公孫姓．公孫盱．


夏．楚人既克夷虎．乃謀北方．左司馬販．申公壽餘．葉公諸梁．致蔡於負函．致方城之外於繒關．曰．吳將泝江入郢．將奔命焉．為一昔之期．襲梁及霍．單浮餘圍蠻氏．蠻氏潰．蠻子赤奔晉陰地．司馬起豐析與狄戎．以臨上雒．左師軍于菟和．右師軍于倉野．使謂陰地之命大夫士蔑曰．晉楚有盟．好惡同之．若將不廢．寡君之願也．不然．將通於少．習以聽命．士蔑請諸趙孟．趙孟曰．晉國未寧．安能惡於楚．必速與之．士蔑乃致九州之戎．將裂田以與蠻子而城之．且將為之卜．蠻子聽卜．遂執之．與其五大夫．以畀楚師于三戶．司馬致邑立宗焉．以誘其遺民．而盡俘以歸．


秋．七月．齊陳乞．弦施．衛甯跪．救范氏．庚午．圍五鹿．


九月．趙鞅圍邯鄲．


冬．十一月．邯鄲降．荀寅奔鮮虞．趙稷奔臨．


十二月．弦施逆之．遂墮臨．國夏伐晉．取邢．任．欒．鄗．逆畤．陰人．盂．壺口．會鮮虞．納荀寅于柏人．


哀公五年

經

五年春．城毗．


夏．齊侯伐宋．晉趙鞅帥師伐衛．


秋．九月．癸酉．齊侯杵臼卒．


冬．叔還如齊．


閏月．葬齊景公．


傳

五年春．晉圍柏人．荀寅．士吉射．奔齊．初．范氏之臣王生．惡張柳朔．言諸昭子．使為柏人．昭子曰．夫非而讎乎．對曰．私讎不及公．好不廢過．惡不去善．義之經也．臣敢違之．及范氏出．張柳朔謂其子．爾從主．勉之．我將止死．主生授我矣．吾不可以僭之．遂死於柏人．


夏．趙鞅伐衛．范氏之故也．遂圍中牟．齊燕姬生子．不成而死．諸子．鬻姒之子荼嬖．諸大夫恐其為大子也．言於公曰．君之齒長矣．未有大子．若之何．公曰．二三子間於憂虞．則有疾疢．亦姑謀樂．何憂於無君．公疾．使國惠子．高昭子．立荼．寘群公子於萊．


秋．齊景公卒．


冬．十月．公子嘉．公子駒．公子黔．奔衛．公子鉏．公子陽生．來奔．萊人歌之曰．景公死乎不與埋．三軍之事乎不與謀．師乎師乎．何黨之乎．鄭駟秦富而侈．嬖大夫也．而常陳卿之車服於其庭．鄭人惡而殺之．子思曰．詩曰．不解于位．民之攸塈．不守其位．而能久者鮮矣．商頌曰．不僭不濫．不敢怠皇．命以多福．


哀公六年

經

六年春．城邾瑕．晉趙鞅帥師伐鮮虞．吳伐陳．
夏．齊國夏及高張來奔．叔還會吳于柤．


秋．七月．庚寅．楚子軫卒．齊陽生入于齊．齊陳乞弒其君荼．


冬．仲孫何忌帥師伐邾．宋向巢帥師伐曹．


傳

六年春．晉伐鮮虞．治范氏之亂也．吳伐陳．復脩舊怨也．楚子曰．吾先君與陳有盟．不可以不救．乃救陳．師于城父．齊陳乞偽事高國者．每朝必驂乘焉．所從必言．諸大夫曰．彼皆偃蹇．將棄子之命．皆曰．高國得君．必偪我．盍去諸．固將謀子．子早圖之．圖之莫如盡滅之．需事之下也．及朝．則曰．彼虎狼也．見我在子之側．殺我無日矣．請就之位．又謂諸大夫曰．二子者禍矣．恃得君而欲謀二三子．曰．國之多難．貴寵之由．盡去之而後君定．既成謀矣．盍及其未作也．先諸作而後悔．亦無及也．大夫從之．


夏．六月．戊辰．陳乞鮑牧及諸大夫以甲入于公宮．昭子聞之．與惠子乘如公．戰于莊．敗．國人追之．國夏奔莒．遂及高張晏圉．弦施來奔．


秋．七月．楚子在城父．將救陳．卜戰不吉．卜退不吉．王曰．然則死也．再敗楚師．不如死．棄盟逃讎．亦不如死．死一也．其死讎乎．命公子申為王．不可．則命公子結．亦不可．則命公子啟．五辭而後許．將戰．王有疾．庚寅．昭王攻大冥．卒于城父．子閭退曰．君王舍其子而讓．群臣敢忘君乎．從君之命．順也．立君之子．亦順也．二順不可失也．與子西．子期．謀潛師閉塗．逆越女之子章立之．而後還．是歲也．有雲如眾．赤鳥夾日以飛．三日．楚子使問諸周大史．周大史曰．其當王身乎．若禜之．可移於令尹．司馬王曰．除腹心之疾．而寘諸股肱何益．不穀不有大過．天其夭諸．有罪受罰．又焉移之．遂弗禜．初．昭王有疾．卜曰．河為祟．王弗祭．大夫請祭諸郊．王曰．三代命祀．祭不越望．江漢雎章．楚之望也．禍福之至．不是過也．不穀雖不德．河非所獲罪也．遂弗祭．孔子曰．楚昭王知大道矣．其不失國也宜哉．夏書曰．惟彼陶唐．帥彼天常．有此冀方．今失其行．亂其紀綱．乃滅而亡．又曰．允出茲在茲．由己率常可矣．


八月．齊邴意茲來奔．陳僖子使召公子陽生．陽生駕而見南郭且于．曰．嘗獻馬於季孫．不入於上乘．故又獻此．請與子乘之．出萊門而告之故．闞止知之．先待諸外．公子曰．事未可知．反與壬也處．戒之．遂行．逮夜至於齊．國人知之．僖子使子士之母養之．與饋者皆入．


冬．十月．丁卯．立之．將盟．鮑子醉而往．其臣差車鮑點．曰．此誰之命也．陳子曰．受命于鮑子．遂誣鮑子曰．子之命也．鮑子曰．女忘君之為孺子牛．而折其齒乎．而背之也．悼公稽首曰．吾子奉義而行者也．若我可．不必亡一大夫．若我不可．不必亡一公子．義則進．否則退．敢不唯子是從．廢興無以亂．則所願也．鮑子曰．誰非君之子．乃受盟．使胡姬以安孺子如賴．去鬻姒．殺王甲．拘江說．囚王豹于句竇之丘．公使朱毛告於陳子曰．微子則不及此．然君異於器．不可以二．器二不匱．君二多難．敢布諸大夫．僖子不對而泣．曰．君舉不信群臣乎．以齊國之困．困又有憂．少君不可以訪．是以求長君．庶亦能容群臣乎．不然．夫孺子何罪．毛復命．公悔之．毛曰．君大訪於陳子．而圖其小．可也．使毛遷孺子於駘．不至．殺諸野幕之下．葬諸殳冒淳．


哀公七年

經

七年春．宋皇瑗帥師侵鄭．晉魏曼多帥師侵衛．


夏．公會吳于鄫．


秋．公伐邾．八月．己酉．入邾．以邾子益來．宋人圍曹．


冬．鄭駟弘帥師救曹．


傳

七年春．宋師侵鄭．鄭叛晉故也．晉師侵衛．衛不服也．


夏．公會吳于鄫．吳來徵百牢．子服景伯對曰．先王未之有也．吳人曰．宋百牢我．魯不可以後宋．且魯牢晉大夫過十．吳王百牢．不亦可乎．景伯曰．晉范鞅貪而棄禮．以大國懼敝邑．故敝邑十一牢之．君若以禮命於諸侯．則有數矣．若亦棄禮．則有淫者矣．周之王也．制禮上物．不過十二．以為天之大數也．今棄周禮．而曰必百牢．亦唯執事．吳人弗聽．景伯曰．吳將亡矣．棄天而背本．不與．必棄疾於我．乃與之．太宰嚭召季康子．康子使子貢辭．大宰嚭曰．國君道長．而大夫不出門．此何禮也．對曰．豈以為禮．畏大國也．大國不以禮命於諸侯．苟不以禮．豈可量也．寡君既共命焉．其老豈敢棄其國．大伯端委以治周禮．仲雍嗣之．斷髮文身．臝以為飾．豈禮也哉．有由然也．反自鄫．以吳為無能為也．季康子欲伐邾．乃饗大夫以謀之．子服景伯曰．小所以事大．信也．大所以保小．仁也．背大國不信．伐小國不仁．民保於城．城保於德．失二德者．危將焉保．孟孫曰．二三子以為何如．惡賢而逆之．對曰．禹合諸侯於塗山．執玉帛者萬國．今其存者．無數十焉．唯大不字小．小不事大也．知必危．何故不言．魯德如邾．而以眾加之．可乎．不樂而出．


秋‧伐邾．及范門．猶聞鍾聲．大夫諫．不聽．茅成子請告於吳．不許．曰．魯擊柝聞於邾．吳二千里．不三月不至．何及於我．且國內豈不足．成子以茅叛．師遂入邾．處其公宮．眾師晝掠．邾眾保于繹．師宵掠．以邾子益來．獻于亳社．囚諸負瑕．負瑕故有繹．邾茅夷鴻以束帛乘韋．自請救於吳．曰．魯弱晉而遠吳．馮恃其眾而背君之盟．辟君之執事．以陵我小國．邾非敢自愛也．懼君威之不立．君威之不立．小國之憂也．若夏盟於鄫衍．秋而背之．成求
而不違．四方諸侯．其何以事君．且魯賦八百乘．君之貳也．邾賦六百乘．君之私也．以私奉貳．唯君圖之．吳子從之．宋人圍曹．鄭桓子思曰．宋人有曹．鄭之患也．不可以不救．


冬．鄭師救曹．侵宋．初．曹人或夢眾君子立于社宮．而謀亡曹．曹叔振鐸請待公孫彊．許之．旦而求之曹．無之．戒其子曰．我死．爾聞公孫彊為政．必去之．及曹伯陽即位．好田弋．曹鄙人公孫彊好弋．獲白鴈．獻之．且言田弋之說．說之．因訪政事．大說之．有寵使為司城以聽政．夢者之子乃行．彊言霸說於曹伯．曹伯從之．乃背晉而奸宋．宋人伐之．晉人不救．築五邑於其郊．曰．黍丘．揖丘．大城．鍾．邘．


哀公八年

經

八年春．王正月．宋公入曹．以曹伯陽歸．吳伐我．


夏．齊人取讙及闡．歸邾子益于邾．


秋．七月．


冬．十有二月．癸亥．杞伯過卒．齊人歸讙及闡．


傳

八年春．宋公伐曹．將還．褚師子肥殿．曹人詬之．不行．師待之．公聞之怒．命反之．遂滅曹．執曹伯．及司城彊以歸．殺之．吳為邾故．將伐魯．問於叔孫輒．叔孫輒對曰．魯有名而無情．伐之必得志焉．退而告公山不狃．公山不狃曰．非禮也．君子違不適讎國．未臣而有伐之．奔命焉．死之可也．所託也則隱．且夫人之行也．不以所惡廢鄉．今子以小惡而欲覆宗國．不亦難乎．若使子率．子必辭．王將使我子張疾之．王問於子洩．對曰．魯雖無與立．必有與斃．諸侯將救之．未可以得志焉．晉與齊楚輔之．是四讎也．夫魯．齊晉之脣．脣亡齒寒．君所知也．不救何為．三月．吳伐我．子洩率．故道險．從武城．初武城人或有因於吳竟田焉．拘鄫人之漚菅者．曰．何故使吾水滋．及吳師至．拘者道之．以伐武城．克之．王犯嘗為之宰．澹臺子羽之父好焉．國人懼．懿子謂景伯．若之何．對曰．吳師來．斯與之戰．何患焉．且召之而至．又何求焉．吳師克東陽而進．舍於五梧．明日．舍於蠶室．公賓庚．公甲叔子．與戰于夷．獲叔子與析朱鉏．獻於王．王曰．此同車．必使能．國未可望也．明日舍于庚宗．遂次于泗上．微虎欲宵攻王舍．私屬徒七百人．三踊於幕庭．卒三百人．有若與焉．及稷門之內．或謂季孫曰．不足以害吳．而多殺國士．不如已也．乃止之．吳子聞之．一夕三遷．吳人行成．將盟．景伯曰．楚人圍宋．易子而食．析骸而爨．猶無城下之盟．我未及虧．而有城下之盟．是棄國也．吳輕而遠．不能久．將歸矣．請少待之．弗從．景伯負載．造於萊門．乃請釋子服何於吳．吳人許之．以王子姑曹當之．而後止．吳人盟而還．齊悼公之來也．季康子以其妹妻之．即位而逆之．季魴侯通焉．女言其情．弗敢與也．齊侯怒．


夏．五月．齊鮑牧帥師伐我．取讙及闡．或譖胡姬於齊侯．曰．安孺子之黨也．


六月．齊侯殺胡姬．齊侯使如吳請師．將以伐我．乃歸邾子．邾子又無道．吳子使大宰子餘討之．囚諸樓臺栫之以棘．使諸大夫奉大子革以為政．


秋．及齊平．


九月．臧賓如如齊蒞盟．齊閭丘明來蒞盟．且逆季姬以歸．嬖．鮑牧又謂群公子曰．使女有馬千乘乎．公子愬之．公謂鮑子．或譖子．子姑居於潞以察之．若有之．則分室以行．若無之．則反子之所．出門．使以三分之一行．半道．使以二乘．及潞．麇之以入．遂殺之．


冬．十二月．齊人歸讙及闡．季姬嬖故也．


哀公九年

經

九年春．王二月．葬杞僖公．宋皇瑗帥師取鄭師于雍丘．


夏．楚人伐陳．


秋．宋公伐鄭．


冬．十月．


傳

九年春．齊侯使公孟綽辭師于吳．吳子曰．昔歲寡人聞命．今又革之．不知所從．將進受命於君．鄭武子賸之嬖．許瑕求邑．無以與之．請外取．許之．故圍宋雍丘．宋皇瑗圍鄭師．每日遷舍．壘合．鄭師哭．子姚救之．大敗．


二月．甲戌．宋取鄭師于雍丘．使有能者無死．以郟張與鄭羅歸．


夏．楚人伐陳．陳即吳故也．宋公伐鄭．


秋．吳城邗．溝通江淮．晉趙鞅卜救鄭．遇水適火．占諸史趙．史墨．史龜．史龜曰．是謂沈陽．可以興兵．利以伐姜．不利子商．伐齊則可．敵宋不吉．史墨曰．盈．水名也．子．水位也．名位敵．不可干也．炎帝為火師．姜姓其後也．水勝火．伐姜則可．史趙曰．是謂如川之滿．不可游也．鄭方有罪．不可救也．救鄭則不吉．不知其他．陽虎以周易筮之．遇泰之需曰．宋方吉不可與也．微子啟．帝乙之．元子也．宋．鄭．甥舅也．祉．祿也．若帝乙之元子．歸妹而有吉祿．我安得吉焉．乃止．


冬．吳子使．來儆師伐齊．


哀公十年

經

十年春．王二月．邾子益來奔．公會吳伐齊．


三月．戊戌．齊侯陽生卒．


夏．宋人伐鄭．晉趙鞅帥師侵齊．


五月．公至自伐齊．葬齊悼公．衛公孟彄自齊歸于衛．薛伯夷卒．


秋．葬薛惠公．


冬．楚公子結帥師伐陳．吳救陳．


傳

十年春．邾隱公來奔．齊甥也．故遂奔齊．公會吳子．邾子．郯子．伐齊南鄙．師于鄎．齊人弒悼公．赴于師．吳子三日哭于軍門之外．徐承帥舟師．將自海入齊．齊人敗之．吳師乃還．


夏‧趙鞅帥師伐齊．大夫請卜之．趙孟曰．吾卜於此起兵．事不再令．卜不襲吉．行也．於是乎取犁及轅．毀高唐之郭．侵及賴而還．


秋．吳子使來復儆師．


冬．楚子期伐陳．吳延州來季子救陳．謂子期曰．二君不務德．而力爭諸侯．民何罪焉．我請退．以為子名務德而安．民乃還．


哀公十一年

經

十有一年春．齊國書帥師伐我．


夏．陳轅頗出奔鄭．


五月．公會吳伐齊．甲戌．齊國書帥師及吳戰于艾陵．齊師敗績獲齊國書．


秋．七月．辛酉．滕子虞母卒．


秋．十有一月．葬滕隱公．衛世叔齊出奔宋．


傳

十一年春．齊為鄎故．國書．高無平．帥師伐我．及清．季孫謂其宰冉求．曰．齊師在清．必魯故也．若之何．求曰．一子守．二子從．公禦諸竟．季孫曰．不能．求曰．居封疆之間．季孫告二子．二子不可．求曰．若不可．則君無出．一子帥師．背城而戰．不屬者．非魯人也．魯之群室．眾於齊之兵車．一室敵車．優矣．子何患焉．二子之不欲戰也．宜政在季氏．當子之身．齊人伐魯．而不能戰．子之恥也．大不列於諸侯矣．季孫使從於朝．俟於黨氏之溝．武叔呼而問戰焉．對曰．君子有遠慮．小人何知．懿子強問之．對曰．小人慮材而言．量力而共者也．武叔曰．是謂我不成丈夫也．退而蒐乘．孟孺子洩帥右師．顏羽御．邴洩為右．冉求帥左師．管周父御．樊遲為右．季孫曰．須也弱．有子曰．就用命焉．季孫之甲七千．冉有以武城人三百．為己徒卒．老幼守宮．次于雩門之外．五日．右師從之．公叔務人見保者而泣曰．事充政重．上不能謀．士不能死．何以治民．吾既言之矣．敢不勉乎．師及齊師戰于郊．齊師自稷曲．師不踰溝．樊遲曰．非不能也．不信子也．請三刻而踰之．如之．眾從之．師入齊軍．右師奔．齊人從之．陳瓘．陳莊．涉泗．孟之側後入．以為殿．抽矢策其馬曰．馬不進也．林不狃之伍曰．走乎．不狃曰．誰不如．曰．然則止乎．不狃曰．惡賢．徐步而死．師獲甲首八十．齊人不能師．宵諜曰．齊人遁．冉有請從之．三季孫弗許．孟孺子語人曰．我不如顏羽．而賢於邴洩．子羽銳敏．我不欲戰而能默．洩曰．驅之．公為與其嬖僮汪錡乘．皆死皆殯．孔子曰．能執干戈以衛社稷．可無殤也．冉有用矛於齊師．故能入其軍．孔子曰．義也．


夏．陳轅頗出奔鄭．初轅頗為司徒．賦封田．以嫁公女．有餘．以為己大器．國人逐之．故出道渴．其族轅咺．進稻醴．粱糗．腶脯焉．喜曰．何其給也．對曰．器成而具．曰．何不吾諫．對曰．懼先行．為郊戰．故公會吳子伐齊．


五月．克博．壬申．至于嬴．中軍從王．胥門巢將上軍．王子姑曹將下軍．展如將右軍．齊國書將中軍．高無平將上軍．宗樓將下軍．陳僖子謂其弟書．爾死．我必得志．宗子陽與閭丘明相厲也．桑掩胥御國子．公孫夏曰．二子必死．將戰．公孫夏命其徒歌虞殯．陳子行命其徒具含玉．公孫揮命其徒曰．人尋約．吳髮短．東郭書曰．三戰必死．於此三矣．使問弦多以琴．曰．吾不復見子矣．陳書曰．此行也．吾聞鼓而已．不聞金矣．甲戌．戰于艾陵．展如敗高子．國子敗胥門巢．王卒助之．大敗齊師．獲國書．公孫夏．閭丘明．陳書．東郭書．革車八百乘．甲首三千．以獻于公．將戰．吳子呼叔孫曰．而事何也．對曰．從司馬王賜之甲劍鈹．曰．奉爾君事．敬無廢命．叔孫未能對．衛賜進曰．州仇奉甲從君而拜．公使大史固．歸國子之元．寘之新篋．褽之以玄纁．加組帶焉．寘書于其上．曰．天若不識不衷．何以使下國．吳將伐齊．越子率其眾以朝焉．王及列士．皆有饋賂．吳人皆喜．唯子胥懼曰．是豢吳也夫．諫曰．越在我．心腹之疾也．壤地同面有欲於我．夫其柔服．求濟其欲也．不如早從事焉．得志於齊．猶獲石田也．無所用之．越不為沼．吳其泯矣．使醫除疾．而曰必遺類焉者．未之有也．盤庚之誥曰．其有顛越不共．則劓殄無遺育．無俾易種于茲邑．是商所以興也．今君易之．將以求大．不亦難乎．弗聽．使於齊．屬其子於鮑氏．為王孫氏．反役．王聞之．使賜之屬鏤以死．將死．曰．樹吾墓檟．檟可材也．吳其亡乎．三年．其始弱矣．盈必毀．天之道也．


秋．季孫命脩守備．曰．小勝大．禍也．齊至無日矣．


冬．衛大叔疾出奔宋．初疾娶于宋子朝．其娣嬖．子朝出．孔文子使疾出其妻而妻之．疾使侍人誘其初妻之娣．寘於犁．而為之一宮．如二妻．文子怒．欲攻之．仲尼止之．遂奪其妻．或淫于外州．外州人奪之軒以獻．恥是二者．故出．衛人立遺．使室孔姞．疾臣向魋．納美珠焉．與之城鉏．宋公求珠．魋不與．由是得罪．及桓氏出．城鉏人攻大叔疾．衛莊公復之．使處巢．死焉．殯於鄖．葬於少禘．初．晉悼公子憖亡在衛．使其女僕而田．大叔懿子止而飲之酒．遂聘之．生悼子．悼子即位．故夏戊為大夫．悼子亡．衛人翦夏戊．孔文子之將攻大叔也．訪於仲尼．仲尼曰．胡簋之事．則嘗學之矣．甲兵之事．未之聞也．退命駕而行．曰．鳥則擇木．木豈能擇鳥．文子遽止之．曰．圉豈敢度其私．訪衛國之難也．將止．魯人以幣召之．乃歸．季孫欲以田賦．使冉有訪諸仲尼．仲尼曰．丘．不識也．三發．卒曰．子為國老．待子而行．若之何子之不言也．仲尼不對．而私於冉有曰．君子之行也．度於禮．施取其厚．事舉其中．斂從其薄．如是則以丘亦足矣．若不度於禮．而貪冒無厭．則雖以田賦．將又不足．且子季孫若欲行而法．則周公之典在．若欲苟而行．又何訪焉．弗聽．


哀公十二年

經

十有二年春．用田賦．


夏．五月．甲辰．孟子卒．公會吳于橐皋．


秋．公會衛侯．宋皇瑗．于鄖．宋向巢帥師伐鄭．


冬．十有二月．螽．


傳

十二年春．王正月．用田賦．


夏．五月．昭夫人孟子卒．昭公娶于吳．故不書姓．死不赴．故不稱夫人．不反哭．故言不葬小君．孔子與弔．適季氏．季氏不絻．放絰而拜．公會吳于橐皋．吳子使大宰嚭請尋盟．公不欲使．子貢對曰盟．所以周信也．故心以制之．玉帛以奉之．言以結之．明神以要之．寡君以為苟有盟焉．弗可改也巳．若猶可改．日盟何益．今吾子曰．必尋盟．若可尋也．亦可寒也．乃不尋盟．吳徵會于衛．初．衛人殺吳行人且姚而懼．謀於行人子羽．子羽曰．吳方無道．無乃辱吾君．不如止也．子木曰．吳方無道．國無道．必棄疾於人．吳雖無道．猶足以患衛．往也．長木之．斃無不摽也．國狗之瘈．無不噬也．而況大國乎．


秋．衛侯會吳于鄖．公及衛侯．宋皇瑗盟．而卒辭吳盟．吳人藩衛侯之舍．子服景伯謂子貢曰．夫諸侯之會．事既畢矣．侯伯致禮地主歸餼．以相辭也．今吳不行禮於衛．而藩其君舍以難之．子盍見大宰．乃請束錦以行．語及衛故．大宰嚭曰．寡君願事衛君．衛君之來也緩．寡君懼．故將止之．子貢曰．衛君之來．必謀於其眾．其眾或欲或否．是以緩來．其欲來者．子之黨也．其不欲來者．子之讎也．若執衛君．是墮黨而崇讎也．夫墮子者．得其志矣．且合諸侯而執衛君．誰敢不懼．墮黨崇讎．而懼諸侯．或者難以霸乎．大宰嚭說．乃舍衛侯．衛侯歸．效夷言．子之尚幼．曰．君必不免．其死於夷乎．執焉．而又說其言．從之固矣．


冬．十二月．螽．季孫問諸仲尼．仲尼曰．丘聞之．火伏而後蟄者畢．今火猶西流．司厤過也．宋鄭之間．有隙地焉．曰．彌作．頃丘．玉暢．喦戈．鍚．子產與宋人為成曰．勿有是．及宋平元之族．自蕭奔鄭．鄭人為之城喦戈鍚．


九月．宋向巢伐鄭．取鍚．殺元公之孫．遂圍喦．


十二月．鄭罕達救喦．丙申．圍宋師．


哀公十三年

經

十有三年春．鄭罕達帥師取宋師于喦．


夏．許男成卒．公會晉侯及吳子于黃池．楚公子申帥師伐陳．於越入吳．


秋．公至自會．晉魏曼多帥師侵衛．葬許元公．


九月．螽．


冬．十有一月．有星孛于東方．盜殺陳夏區夫．


十有二月．螽．


傳

十三年春．宋向魋救其師．鄭子賸使徇曰．得桓魋者有賞．魋也逃歸．遂取宋師于喦．獲成讙．郜延．以六邑為虛．


夏．公會單平公．晉定公．吳夫差于黃池．


六月．丙子．越子伐吳．為二隧．疇無餘．謳陽．自南方先及郊．吳大子友．王子地．王孫彌庸．壽於姚．自泓上觀之．彌庸見姑蔑之旗．曰．吾父之旗也．不可以見讎而弗殺也．大子曰．戰而不克．將亡國．請待之．彌庸不可．屬徒五千．王子地助之．乙酉．戰．彌庸獲疇無餘．地獲謳陽．越子至．王子地守．丙戌．復戰．大敗吳師．獲大子友．王孫彌庸．壽於姚．丁亥．入吳．吳人告敗于王．王惡其聞也．自剄七人於幕下．


秋．七月．辛丑．盟．吳晉爭先．吳人曰．於周室．我為長．晉人曰．於姬姓．我為伯．趙鞅呼司馬寅曰．日旰矣．大事未成．二臣之罪也．建鼓整列．二臣死之．長幼必可知也．對曰．請姑視之．反曰．肉食者無墨．今吳王有墨．國勝乎．大子死乎．且夷德輕．不忍久．請少待之．乃先晉人．吳人將以公見晉侯．子服景伯對使者曰．王合諸侯．則伯帥侯牧以見於王．伯合諸侯．則侯帥子男以見於伯．自王以下．朝聘玉帛不同．故敝邑之職貢於吳．有豐於晉．無不及焉．以為伯也．今諸侯會．而君將以寡君見晉君．則晉成為伯矣．敝邑將改職貢．魯賦於吳八百乘．若為子男．則將半邾．以屬於吳．而如邾以事晉．且執事以伯召諸侯．而以侯終之．何利之有焉．吳人乃止．既而悔之．將囚景伯．景伯曰．何也．立後於魯矣．將以二乘．與六人從．遲速唯命．遂囚以還．及戶牖．謂大宰曰．魯將以十月上辛．有事於上帝先王．季辛而畢．何．世有職焉．自襄以來．未之改也．若不會．祝宗將曰．吳實然．且謂魯不共．而執其賤者七人．何損焉．大宰嚭言於王曰．無損於魯．而祗為名．不如歸之．乃歸景伯．吳申叔儀．乞糧於公孫有山氏．曰．佩玉繠兮．余無所繫之．旨酒一盛兮．余與褐之父睨之．對曰．梁則無矣．麤則有之．若登首山以呼曰．庚癸乎．則諾王．欲伐宋殺其丈夫．而囚其婦人．大宰嚭曰．可勝也．而弗能居也．乃歸．


冬．吳及越平．


哀公十四年

經

十有四年春．西狩獲麟．小邾射以句繹來奔．


夏‧四月．齊陳恆執其君．寘于舒州．庚戌叔還卒．


五月．庚申朔．日有食之．陳宗豎出奔楚．宋向魋入于曹以叛．莒子狂卒．


六月．宋向魋自曹出奔衛．宋向巢來奔．齊人弒其君壬于舒州．


秋．晉趙鞅帥師伐衛．


八月．辛丑．仲孫何忌卒．


冬．陳宗豎自楚復入于陳．陳人殺之．陳轅買出奔楚．有星孛．饑．


傳

十四年春．西狩于大野．叔孫氏之車子鉏商獲麟．以為不祥．以賜虞人．仲尼觀之．曰．麟也．然後取之．小邾射以句繹來奔．曰使季路要我．吾無盟矣．使子路．子路辭．季康子使冉有謂之曰．千乘之國．不信其盟．而信子之言．子何辱焉．對曰．魯有事于小邾．不敢問故．死其城下可也．彼不臣而濟其言．是義之也．由弗能．齊簡公之在魯也．闞止有寵焉．及即位．使為政．陳成子憚之．驟顧諸朝．諸御鞅言於公曰．陳闞不可並也．君其擇焉．弗聽．子我夕．陳逆殺人．逢之．遂執以入．陳氏方睦．使疾．而遺之潘沐．備酒肉焉．饗守囚者．醉而殺之．而逃．子我盟諸陳於陳宗．初．陳豹欲為子我臣．使公孫言已．已有喪而止．既而言之．曰．有陳豹者．長而上僂．望視．事君子必得志．欲為子臣．吾憚其為人也．故緩以告．子我曰．何害．是其在我也．使為臣．他日．與之言政．說遂有寵．謂之曰．我盡逐陳氏．而立女．若何．對曰．我遠於陳氏矣．且其違者．不過數人．何盡逐焉．遂告陳氏．子行曰．彼得君．弗先．必禍子．子行舍於公宮．


夏．五月．壬申．成子兄弟．四乘如公．子我在幄．出逆之．遂入．閉門．侍人禦之．子行殺侍人．公與婦人飲酒於檀臺．成子遷諸寢．公執戈．將擊之．大史子餘曰．非不利也．將除害也．成子出舍于庫．聞公猶怒．將出曰．何所無君．子行抽劍曰．需．事之賊也．誰非陳宗．所不殺子者．有如陳宗．乃止．子我歸．屬徒攻闈與大門．皆不勝．乃出．陳氏追之．失道於弇中．適豐丘．豐丘人執之以告．殺諸郭關．成子將殺大陸子方．陳逆請而免之．以公命取車於道．及耏．眾知而東之．出雍門．陳豹與之車．弗受．曰．逆為余請．豹與余車．余有私焉．事子我．而有私於其讎．何以見魯衛之士．東郭賈奔衛．庚辰．陳恆執公于舒州．公曰．吾早從鞅之言．不及此．宋桓魋之寵．害於公．公使夫人驟請享焉．而將討之．未及．魋先謀公．請以鞍易薄．公曰．不可．薄．宗邑也．乃益鞍七邑．而請享公焉．以日中為期．家備盡往．公知之．告皇野曰．余長魋也．今將禍余．請即救．司馬子仲曰．有臣不順．神之所惡也．而況人乎．敢不承命．不得左師不可．請以君命召之．左師每食擊鍾．聞鍾聲．公曰．夫子將食．既食．又奏．公曰．可矣．以乘車往．曰．跡人來告．曰．逢澤有介麇焉．公曰．雖魋未來．得左師吾與之田．若何．君憚告子．野曰．嘗私焉．君欲速．故以乘車逆子．與之乘．至．公告之故．拜不能起．司馬曰．君與之言．公曰．所難子者．上有天．下有先君．對曰．魋之不共．宋之禍也．敢不唯命是聽．司馬請瑞焉．以命其徒攻桓氏．其父兄故臣曰．不可．其新臣曰．從吾君之命．遂攻之子．頎騁而告桓司馬．司馬欲入．子車止之．曰．不能事君．而又伐國．民不與也．祇取死焉．向魋遂入于曹．以叛．


六月．使左師巢伐之．欲質大夫以入焉．不能．亦入于曹取質．魋曰．不可．既不能事君．又得罪于民．將若之何．乃舍之．民遂叛之．向魋奔衛．向巢來奔．宋公使止之．曰寡人與子有言矣．不可以絕向氏之祀．辭曰．臣之罪大．盡滅桓氏可也．若以先臣之故．而使有後．君之惠也．若臣則不可以入矣．司馬牛致其邑與珪焉．而適齊．向魋出於衛地．公文氏攻之．求夏后氏之璜焉．與之他玉．而奔齊．陳成子使為次卿．司馬牛又致其邑焉．而適吳．吳人惡之而反．趙簡子召之．陳成子亦召之．卒於魯郭門之外．阬氏葬諸丘輿．甲午．齊陳恆弒其君壬于舒州．孔丘三日齊．而請伐齊．三．公曰．魯為齊弱久矣．子之伐之．將若之何．對曰．陳恆弒其君．民之不與者半．以魯之眾．加齊之半．可克也．公曰．子告季孫．孔子辭．退而告人曰．吾以從大夫之後也．故不敢不言．初．孟孺子洩將圉馬於成．成宰公孫宿不受．曰孟孫為成之病．不圉馬焉．孺子怒．襲成．從者不得入．乃反．成有司使．孺子鞭之．


秋．八月．辛丑．孟懿子卒．成人奔喪．弗內．袒免哭于衢．聽共．弗許．懼．不歸．


哀公十五年

經

十有五年春．王正月．成叛．


夏．五月．齊高無平出奔北燕．鄭伯伐宋．


秋．八月．大雩．晉趙鞅帥師伐衛．


冬．晉侯伐鄭．及齊平．衛公孟彄出奔齊．


傳

十五年春．成叛于齊．武伯伐成．不克．遂城輸．


夏．楚子西．子期．伐吳．及桐汭．陳侯使公孫貞子弔焉．及良而卒．將以尸入．吳子使大宰嚭勞．且辭曰．以水潦之不時．無乃廩然隕大夫之尸．以重寡君之憂．寡君敢辭上介．芋尹蓋對曰．寡君聞楚為不道．荐伐吳國．滅厥民人．寡君使蓋備使．弔君之下吏．無祿．使人逢天之慼．大命隕隊．絕世于良．廢日共積．一日遷次．今君命逆使人曰．無以尸造于門．是我寡君之命委于草莽也．且臣聞之．曰事死如事生．禮也．於是乎有朝聘而終．以尸將事之禮．又有朝聘而遭喪之禮．若不以尸將命．是遭喪而還也．無乃不可乎．以禮防民．猶或踰之．今大夫曰．死而棄之．是棄禮也．其何以為諸侯主．先民有言曰．無穢虐士．備使奉尸將命．苟我寡君之命．達于君所．雖隕于深淵．則天命也．非君與涉人之過也．吳人內之．


秋．齊陳瓘如楚．過衛．仲由見之．曰．天或者以陳氏為斧斤．既斲喪公室．而他人有之．不可知也．其使終饗之．亦不可知也．若善魯以待時．不亦可乎．何必惡焉．子玉曰．然．吾受命矣．子使告我弟．


冬．及齊平．子服景伯如齊．子贛為介．見公孫成．曰人皆臣人．而有背人之心．況齊人雖為子役．其有不貳乎．子．周公之孫也．多饗大利．猶思不義．利不可得．而喪宗國．將焉用之．成曰．善哉．吾不早聞命．陳成子館客．曰．寡君使恆告曰．寡君願事君如事衛君．景伯揖子贛而進之．對曰．寡君之願也．昔晉人伐衛．齊為衛故．伐晉冠氏．喪車五百．因與衛地．自濟以西．禚媚杏．以南．書社五百．吳人加敝邑以亂．齊因其病．取讙與闡．寡君是以寒心．若得視衛君之事君也．則固所願也．成子病之．乃歸成．公孫宿以其兵甲入于嬴．衛孔圉取大子蒯聵之姊．生悝．孔氏之豎渾良夫．長而美．孔文子卒．通於內．大子在戚．孔姬使之焉．大子與之言曰．苟使我入獲國．服冕乘軒．三死無與．與之盟．為請於伯姬．


閏月．良夫與大子入．舍於孔氏之外圃．昏．二人蒙衣而乘．寺人羅御．如孔氏．孔氏之老欒寧問之．稱姻妾以告．遂入．適伯姬氏．既食．孔伯姬杖戈而先．大子與五人介．輿豭從之．迫孔悝於廁強盟之．遂劫以登臺．欒寧將飲酒．炙未熟．聞亂．使告季子．召獲駕乘車．行爵食炙．奉衛侯輒來奔．季子將入．遇子羔將出．曰．門已閉矣．季子曰．吾姑至焉．子羔曰．弗及．不踐其難．季子曰．食焉．不辟其難．子羔遂出．子路入．及門．公孫敢門焉．曰．無入為也．季子曰．是公孫也．求利焉而逃其難．由．不然．利其祿．必救其患．有使者出．乃入．曰大子焉用孔悝．雖殺之．必或繼之．且曰．大子無勇．若燔臺半．必舍孔叔大子聞之懼．下石乞．盂黶敵子路．以戈擊之．斷纓．子路曰．君子死．冠不免．結纓而死．孔子聞衛亂．曰．柴也．其來由也死矣．孔悝立莊公．莊公害故政．欲盡去之．先謂司徒瞞成曰．寡人離病於外久矣．子請亦嘗之．歸告褚師比．欲與之伐公．不果．


哀公十六年

經

十有六年春．王正月．己卯．衛世子蒯聵自戚入于衛．衛侯輒來奔．


二月．衛子還成出奔宋．


夏．四月．己丑．孔丘卒．


傳

十六年春．瞞成．褚師比．出奔宋．衛侯使鄢武子告于周．曰蒯聵得罪于君父君母．逋竄于晉．晉以王室之故．不棄兄弟．寘諸河上．天誘其衷．獲嗣守封焉．使下臣肸．敢告執事．王使單平公對曰．肸以嘉命．來告余一人．往謂叔父．余嘉乃成世．復爾祿次．敬之哉．方天之休．弗敬弗休．悔其可追．


夏．四月．己丑．孔丘卒．公誄之曰．旻天不弔．不憖遺一老．俾屏余一人以在位．煢煢余在疚．嗚呼．哀哉．尼父無自律．子贛曰．君其不沒於魯乎．夫子之言曰．禮失則昏．名失則愆．失志為昏．失所為愆．生不能用．死而誄之．非禮也．稱一人．非名也．君兩失之．


六月．衛侯飲孔悝酒於平陽．重酬之．大夫皆有納焉．醉而送之．夜半而遣之．載伯姬於平陽而行．及西門．使貳車反祏於西圃．子伯季子．初為孔氏臣．新登于公．請追之．遇載祏者．殺而乘其車．許公為．反祏．遇之曰．與不仁人爭．明無不勝．必使先射．射三發．皆遠許為．許為射之．殪．或以其車從．得祏於橐中．孔悝出奔宋．楚大子建之遇讒也．自城父奔宋．又辟華氏之亂於鄭．鄭人甚善之．又適晉．與晉人謀襲鄭．乃求復焉．鄭人復之如初．晉人使諜於子木．請行而期焉．子木暴虐於其私邑．邑人訴之．鄭人省之．得晉諜焉．遂殺子木．其子曰勝．在吳．子西欲召之．葉公曰．吾聞勝也．詐而亂．無乃害乎．子西曰．吾聞勝也．信而勇．不為不利．舍諸邊竟．使衛藩焉．葉公曰．周仁之謂信．率義之謂勇．吾聞勝也．好復言．而求死士．殆有私乎．復言非信也．期死非勇也．子必悔之．弗從．召之使處吳竟．為白公．請伐鄭．子西曰．楚未節也．不然．吾不忘也．他日又請．許之．未起師．晉人伐鄭．楚救之．與之盟．勝怒曰．鄭人在此．讎不遠矣．勝自厲劍．子期之子平見之．曰．王孫何自厲也．曰．勝以直聞．不告女．庸為直乎．將以殺爾父．平以告子西．子西曰．勝如卵．余翼而長之．楚國第．我死．令尹司馬．非勝而誰．勝聞之曰．令尹之狂也．得死乃非我．子西不悛．勝謂石乞．曰王與二卿士．皆五百人當之．則可矣．乞曰．不可得也．曰．市南有熊宜僚者．若得之．可以當五百人矣．乃從白公而見之．與之言．說．告之故．辭．承之以劍．不動．勝曰．不為利諂．不為威惕．不洩人言．以求媚者．去之．吳人伐慎．白公敗之．請以戰備獻．許之．遂作亂．


秋．七月．殺子西．子期．于朝．而劫惠王．子西以袂掩面而死．子期曰．昔者吾以力事君．不可以弗終．抉豫章以殺人．而後死．石乞曰．焚庫弒王．不然不濟．白公曰．不可．殺王不祥．焚庫無聚．將何以守矣．乞曰．有楚國而治其民．以敬事神．可以得祥．且有聚矣．何患弗從．葉公在蔡．方城之外皆曰．可以入矣．子高曰．吾聞之．以險徼幸者．其求無饜．偏重必離．聞其殺齊管脩也．而後入．白公欲以子閭為王．子閭不可．遂劫以兵．子閭曰．王孫若安靖楚國．匡正王室．而後庇焉．啟之願也．敢不聽從．若將專利．以傾王室．不顧楚國．有死不能．遂殺之．而以王如高府．石乞尹門．圉公陽穴宮．負王以如昭夫人之宮．葉公亦至．及北門．或遇之曰．君胡不冑．國人望君．如望慈父母焉．盜賊之矢若傷君．是絕民望也．若之何不冑．乃冑而進．又遇一人曰．君胡冑．國人望君．如望歲焉．日日以幾．若見君面．是得艾也．民知不死．其亦夫有奮心．猶將旌君以徇於國．而反掩面以絕民望．不亦甚乎．乃免冑而進．遇箴尹固．帥其屬將與白公．子高曰．微二子者．楚不國矣．棄德從賊．其可保乎．乃從葉公．使與國人以攻白公．白公奔山而縊．其徒微之生拘石乞．而問白公之死焉．對曰．余知其死所．而長者使余勿言．曰．不言將烹．乞曰．此事克則為卿．不克則烹．固其所也．何害．乃烹石乞．王孫燕奔頯黃氏．諸梁兼二事．國寧．乃使寧為令尹．使寬為司馬．而老於葉．衛侯占夢嬖人．求酒於大叔僖子．不得．與卜人比．而告公曰．君有大臣在西南隅．弗去．懼害．乃逐大叔遺．遺奔晉．衛侯謂渾良夫曰．吾繼先君．而不得其器．若之何．良夫代執火者而言．曰．疾與亡君．皆君之子也．召之．而擇材焉．可也．若不材．器可得也．豎告大子．大子使五人輿豭從己．劫公而強盟之．且請殺良夫．公曰．其盟免三死．曰．請三之後．有罪殺之．公曰．諾哉．


哀公十七年

傳

十七年春．衛侯為虎幄於藉圃．成求令名者．而與之始食焉．大子請使良夫．良夫乘衷甸．兩牡．紫衣狐裘．至．袒裘不釋劍而食．大子使牽以退．數之以三罪．而殺之．


三月．越子伐吳．吳子禦之笠澤．夾水而陳．越子為左右句卒．使夜或左或右．鼓譟而進．吳師分以御之．越子以三軍潛涉．當吳中軍而鼓之．吳師大亂．遂敗之．晉趙鞅使告于衛曰．君之在晉也．志父為主．請君若大子來．以免志父．不然．寡君其曰．志父之為也．衛侯辭以難．大子又使椓之．


夏．六月．趙鞅圍衛．齊國觀．陳瓘．救衛．得晉人之致師者．子玉使服而見之．曰．國子實執齊柄．而命瓘曰．無辟晉師．豈敢廢命．子又何辱．簡子曰．我卜伐衛．未卜與齊戰．乃還．楚白公之亂．陳人恃其聚而侵楚．楚既寧．將取陳麥．楚子問帥於大師子穀．與葉公諸梁．子穀曰．右領差車．與左史老．皆相令尹司馬以伐陳．其可使也．子高曰．率賤．民慢之．懼不用命焉．子穀曰．觀丁父．鄀俘也．武王以為軍率．是以克州蓼．服隨唐．大啟群蠻．彭仲爽．申俘也．文王以為令尹．實縣申息．朝陳蔡．封畛於汝．唯其任也．何賤之有．子高曰．天命不諂．令尹有憾於陳．天若亡之．其必令尹之子是與．君盍舍焉．臣懼右領與左史．有二俘之賤．而無其令德也．王卜之．武城尹吉．使帥師取陳麥．陳人御之．敗．遂圍陳．


秋．七月．己卯．楚公孫朝帥師滅陳．王與葉公枚卜子良．以為令尹．沈尹朱曰．吉．過於其志．葉公曰．王子而相國．過將何為．他日改卜子國．而使為令尹．衛侯夢于北宮．見人登昆吾之觀．被髮北面而譟曰．登此昆吾之虛．綿綿生之瓜．余為渾良夫．叫天無辜．公親筮之．胥彌赦占之．曰．不害．與之邑．寘之．而逃奔宋．衛侯貞卜．其繇曰．如魚竀尾．衡流而方羊裔焉．大國滅之．將亡闔門塞竇．乃自後踰．


冬．十月．晉復伐衛．入其郛．將入城．簡子曰．止．叔向有言曰．怙亂滅國者無後．衛人出莊公．而與晉平．晉立襄公之孫般師而還．


十一月．衛侯自鄄入．般師出．初．公登城以望．見戎州．問之．以告．公曰．我姬姓也．何戎之有焉．翦之．公使匠久．公欲逐石圃．未及而難作．辛巳．石圃因匠氏攻公．公闔門而請．弗許．踰于北方而隊．折股．戎州人攻之．大子疾．公子青．踰從公．戎州人殺之．公入于戎州己氏．初．公自城上．見己氏之妻髮美．使髡之．以為呂姜鬄．既入焉．而示之璧．曰．活我．吾與女璧．己氏曰．殺女．璧其焉往．遂殺之．而取其璧．衛人復公孫般師而立之．


十二月．齊人伐衛．衛人請平．立公子起．執般師以歸．舍諸潞．公會齊侯盟于蒙．孟武伯相．齊侯稽首．公拜．齊人怒．武伯曰．非天子．寡君無所稽首．武伯問於高柴曰．諸侯盟．誰執牛耳．季羔曰．鄫衍之役．吳公子姑曹．發陽之役．衛石魋．武伯曰．然則彘也．宋皇瑗之子麇．有友曰田丙．而奪其兄劖般邑．以與之．劖般慍而行．告桓司馬之臣子儀克．子儀克適宋．告夫人曰．麇將納桓氏．公問諸子仲．初．子仲將以杞姒之子．非我為子．麇曰．必立伯也．是良材．子仲怒．弗從．故對曰．右師則老矣．不識麇也．公執之．皇瑗奔晉．召之．


哀公十八年

傳

十八年春．宋殺皇瑗．公聞其情．復皇氏之族．使皇緩為右師．巴人伐楚．圍鄾．初．右司馬子國之卜也．觀瞻曰．如志．故命之．及巴師至．將卜師．王曰．寧如志．何卜焉．使帥師而行．請承．王曰．寢尹工尹．勤先君者也．


三月．楚公孫寧．吳由于．薳固．敗巴師于鄾．故封子國於析．君子曰．惠王知志．夏書曰．官占．唯能蔽志．昆命于元龜．其是之謂乎．志曰．聖人不煩卜筮．惠王其有焉．


夏．衛石圃逐其君起．起奔齊．衛侯輒自齊復歸．逐石圃．而復石魋．與大叔遺．


哀公十九年

傳

十九年春．越人侵楚．以誤吳也．


夏．楚公子慶．公孫寬．追越師．至冥．不及．乃還．


秋．楚沈諸梁伐東夷．三夷男女．及楚師盟于敖．


冬．叔青如京師．敬王崩故也．


哀公二十年

傳

二十年春．齊人來徵會．夏．會于廩丘．為鄭故．謀伐晉．鄭人辭諸侯．


秋．師還．吳公子慶忌驟諫吳子曰．不改必亡．弗聽．出居于艾．遂適楚．聞越將伐吳．


冬．請歸平越．遂歸欲除不忠者以說于越．吳人殺之．


十一月．越圍吳．趙孟降於喪食．楚隆曰．三年之喪．親暱之極也．主又降之．無乃有故乎．趙孟曰．黃池之役．先主與吳王有質．曰．好惡同之．今越圍吳．嗣子不廢舊業．而敵之．非晉之所能及也．吾是以為降．楚隆曰．若使吳王知之．若何．趙孟曰．可乎．隆曰．請嘗之．乃往．先造于越軍曰．吳犯間上國多矣．聞君親討焉．諸夏之人．莫不欣喜．唯恐君志之不從．請入視之．許之．告于吳王曰．寡人之老無恤．使陪臣隆．敢展謝其不共．黃池之役．君之先臣志父．得承齊盟．曰．好惡同之．今君在難．無恤不敢憚勞．非晉國之所能及也．使陪臣敢展布之．王拜稽首曰．寡人不佞．不能事越．以為大夫憂．拜命之辱．與之一簞珠．使問趙孟．曰．句踐將生憂寡人．寡人死之不得矣．王曰．溺人必笑．吾將有問也．史黯何以得為君子．對曰．黯也．進不見惡．退無謗言．王曰．宜哉．


哀公二十一年

傳

二十一年夏．五月．越人始來．


秋．八月．公及齊侯．邾子．盟于顧．齊人責稽首．因歌之．曰．魯人之皋．數年不覺．使我高蹈．唯其儒書．以為二國憂．是行也．公先至于陽穀．齊閭丘息曰．君辱舉玉趾．以在寡君之軍．群臣將傳遽以告寡君．比其復也．君無乃勤．為僕人之未次．請除館於舟道．辭曰．敢勤僕人．


哀公二十二年

傳

二十二年夏．四月．邾隱公自齊奔越．曰．吳為無道．執父立子．越人歸之．大子革奔越．


冬．十一月．丁卯．越滅吳．請使吳王居甬東．辭曰．孤老矣．焉能事君．乃縊．越人以歸．


哀公二十三年

傳

二十三年春．宋景曹卒．季康子使冉有弔．且送葬．曰．敝邑有社稷之事．使肥與有職競焉．是以不得助執紼．使求從輿人．曰．以肥之得備彌甥也．有不腆先人之產馬．使求薦諸夫人之宰．其可以稱旌繁乎．


夏．六月．晉荀瑤伐齊．高無平帥師御之．知伯視齊師．馬駭遂驅之．曰．齊人知余旗．其謂余畏而反也．及壘而還．將戰．長武子請卜．知伯曰．君告於天子．而卜之以守龜於宗祧．吉矣．吾又何卜焉．且齊人取我英丘．君命瑤．非敢耀武也．治英丘也．以辭伐罪足矣．何必卜．壬辰．戰于犁丘．齊師敗績．知伯親禽顏庚．


秋．八月．叔青如越．始使越也．越諸鞅來聘．報叔青也．


哀公二十四年

傳

二十四年夏．四月．晉侯將伐齊．使來乞師．曰．昔臧文仲以楚師伐齊取穀．宣叔以晉師伐齊．取汶陽．寡君欲徼福於周公．願乞靈於臧氏．臧石帥師會之．取廩丘．軍吏令繕．將進．萊章曰．君卑政暴．往歲克敵．今又勝都．天奉多矣．又焉能進．是躗言也．役將班矣．晉師乃還．餼臧石牛．大史謝之．曰．以寡君之在行．牢禮不度．敢展謝之．邾子又無道．越人執之以歸．而立公子何．何亦無道．公子荊之母嬖．將以為夫人．使宗人釁夏獻其禮．對曰．無之．公怒曰．女為宗司．立夫人．國之大禮也．何故無之．對曰．周公及武公娶於薛．孝．惠．娶於商．自桓以下娶於齊．此禮也．則有若以妾為夫人．則固無其禮也．公卒立之．而以荊為大子．國人始惡之．


閏月．公如越．得大子適郢．將妻公．而多與之地．公孫有山．使告于季孫．季孫懼．使因大宰嚭．而納賂焉．乃止．


哀公二十五年

傳

二十五年夏．五月．庚辰．衛侯出奔宋．衛侯為靈臺于藉圃．與諸大夫飲酒焉．褚師聲子襪而登席．公怒．辭曰．臣有疾異於人．若見之．君將嘔之．是以不敢．公愈怒．大夫辭之．不可．褚師出．公戟其手．曰．必斷而足．聞之．褚師與司寇亥乘．曰．今日幸而後亡．公之入也．奪南氏邑．而奪司寇亥政．公使侍人納公文懿子之車于池．初．衛人翦夏丁氏．以其帑賜彭封彌子．彌子飲公酒．納夏戊之女．嬖．以為夫人．其弟期大叔疾之從孫甥也．少畜於公．以為司徒．夫人寵衰．期得罪公使三匠久．公使優狡盟拳彌．而甚近信之．故褚師比．公孫彌牟．公文要．司寇亥．司徒期．因三匠與拳彌以作亂．皆執利兵．無者執斤．使拳彌入于公宮．而自大子疾之宮．譟以攻公．鄄子士請禦之．彌援其手曰．子則勇矣．將若君何．不見先君乎．君何所不逞欲．且君嘗在外矣．豈必不反．當今不可．眾怒難犯．休而易間也．乃出．將適蒲．彌曰．晉無信．不可．將適鄄．彌曰．齊晉爭我．不可．將適泠．彌曰．魯不足與．請適城鉏．以鉤越．越有君．乃適城鉏．彌曰．衛盜不可知也．請速．自我始．乃載寶以歸．公為支離之卒．因祝史揮以侵衛．衛人病之．懿子知之．見子之．請逐揮．文子曰．無罪．懿子曰．彼好專利而妄．夫見君之入也．將先道焉．若逐之．必出於南門．而適君所．夫越新得諸侯．將必請師焉．揮在朝．使吏遣諸其室．揮出．信弗內．五日．乃館諸外里．遂有寵．使如越請師．


六月．公至自越．季康子．孟武伯．逆於五梧．郭重僕．見二子曰．惡言多矣．君請盡之．公宴於五梧．武伯為祝．惡郭重曰．何肥也．季孫曰．請飲彘也．以魯國之密邇仇讎．臣是以不獲從君．克免於大行．又謂重也肥．公曰．是食言多矣．能無肥乎．飲酒不樂．公與大夫始有惡．


哀公二十六年

傳

二十六年夏．五月．叔孫舒帥師會越皋如．后庸．宋樂茷．納衛侯．文子欲納之．懿子曰．君愎而虐．少待之．必毒於民．乃睦於子矣．師侵外州．大獲．出禦之．大敗．掘褚師定子之墓．焚之于平莊之上．文子使王孫齊私於皋如．曰．子將大滅衛乎．抑納君而已乎．皋如曰．寡君之命無他．納衛君而已．文子致眾而問焉．曰．君以蠻夷伐國．國幾亡矣．請納之．眾曰．勿納．曰．彌牟亡而有益．請自北門出．眾曰．勿出．重賂越人．申開守陴而納公．公不敢入．師還．立悼公．南氏相之．以城鉏與越人．公曰．期則為此．令苟有怨於夫人者報之．司徒期聘於越．公攻而奪之幣．期告王．王命取之．期以眾取之．公怒．殺期之甥之為大子者．遂卒于越．宋景公無子．取公孫周之子得．與啟．畜諸公宮．未有立焉．於是皇緩為右師．皇非我為大司馬．皇懷為司徒．靈不緩為左師．樂茷為司城．樂朱鉏為大司寇．六卿三族降聽政．因大尹以達．大尹常不告．而以其欲．稱君命以令．國人惡之．司城欲去大尹．左師曰．縱之．使盈其罪．重而無基．能無敝乎．


冬十月．公游于空澤．辛巳．卒于連中．大尹興空澤之士千甲．奉公自空桐入．如沃宮．使召六子曰．聞下有師．君請六子畫．六子至．以甲劫之．曰君有疾病．請二三子盟．乃盟于少寢之庭．曰無為公室不利．大尹立啟．奉喪殯于大宮．三日而後國人知之．司城茷使宣言于國曰．大尹惑蠱其君而專其利．令君無疾而死．死又匿之．是無他矣．大尹之罪也．得夢啟．北首而寢於廬門之外．已為鳥而集於其上．咮加於南門．尾加於桐門．曰．余夢美．必立．大尹謀．曰．我不在盟．無乃逐我．復盟之乎．使祝為載書．六子在唐孟．將盟之．祝襄以載書告皇非我．皇非我因子潞．門尹得．左師謀曰．民與我．逐之乎．皆歸授甲．使徇于國曰．大尹惑蠱其君．以陵虐公室．與我者．救君者也．眾曰．與之．大尹徇曰．戴氏．皇氏．將不利公室．與我者．無憂不富．眾曰．無別．戴氏皇氏欲伐公．樂得曰．不可．彼以陵公有罪．我伐公．則甚焉．使國人施于大尹．大尹奉啟以奔楚．乃立得司城為上卿．盟曰．三族共政．無相害也．衛出公自城鉏．使以弓問子贛．且曰．吾其入乎．子贛稽首受弓．對曰．臣不識也．私於使者曰．昔成公孫於陳．甯武子．孫莊子．為宛濮之盟．而君入．獻公孫於衛齊．子鮮．子展．為夷儀之盟．而君入．今君再在孫矣．內不聞獻之親．外不聞成之卿．則賜不識所由入也．詩曰．無競惟人．四方其順之．若得其人．四方以為主．而國於何有．


哀公二十七年

傳

二十七年春．越子使后庸來聘．且言邾田．封于駘上．


二月．盟于平陽．三子皆從．康子病之．言及子贛．曰．若在此．吾不及此夫．武伯曰．然何不召．曰．固將召之．文子曰．他日請念．


夏．四月．己亥．季康子卒．公弔焉．降禮．晉荀瑤帥師伐鄭．次于桐丘．鄭駟弘請救于齊．齊師將興．陳子屬孤子．三日朝．設乘車兩馬．繫五邑焉．召顏涿聚之子晉．曰．隰之役．而父死焉．以國之多難．未女恤也．今君命女以是邑也．服車而朝．毋廢前勞．乃救鄭．及留舒．違穀七里．穀人不知．及濮．雨不涉．子思曰．大國在敝邑之宇下．是以告急．今師不行．恐無及也．成子衣製杖戈．立於阪上．馬不出者．助之鞭之．知伯聞之．乃還．曰．我卜伐鄭．不卜敵齊．使謂成子曰．大夫陳子．陳之自出．陳之不祀．鄭之罪也．故寡君使瑤察陳衷焉．謂大夫其恤陳乎．若利本之顛．瑤何有焉．成子怒曰．多陵人者皆不在．知伯其能久乎．中行文子告成子．曰．有自晉師告寅者．將為輕車千乘．以厭齊師之門．則可盡也．成子曰．寡君命恆曰．無及寡．無畏眾．雖過千乘．敢辟之乎．將以子之命告寡君．文子曰．吾乃今知所以亡．君子之謀也．始衷終皆舉之．而後入焉．今我三不知而入之．不亦難乎．公患三桓之侈也．欲以諸侯去之．三桓亦患公之妄也．故君臣多間．公游于陵阪．遇孟武伯於孟氏之衢．曰．請有問於子．余及死乎．對曰．臣無由知之．三問．卒辭不對．公欲以越伐魯．而去三桓．


秋．八月．甲戌．公如公孫有陘氏．因孫於邾．乃遂如越．國人施公孫有山氏．


悼公

悼之四年，晉荀瑤帥師圍鄭，未至鄭駟弘曰：「知伯愎而好勝，早下之，則可行也。」乃先保南里以待之。知伯入南里，門于桔柣之門，鄭人俘酅魁壘，賂之以知政，閉其口而死。將門，知伯謂趙孟，入之，對曰：「主在此。」知伯曰：「惡而無勇，何以為子？」對曰：「以能忍恥，庶無害趙宗乎？」知伯不悛，趙襄子由是惎知伯，遂喪之。知伯貪而愎，故韓魏反而喪之。

此作品在全世界都属于公有领域，因为作者逝世已经超过100年，且作品于1931年1月1日之前出版。

	《春秋左氏傳》原名《左氏春秋》，簡稱《左傳》，是中国古代一部编年体的史书。儒家列爲十三經，以爲《春秋》三《傳》之一〈與《春秋公羊傳》、《春秋梁傳》合稱「《春秋》三《傳》」〉。但自古亦有學者以當時史書多以「春秋」爲名，而謂其爲一家之史而非《春秋》註本。	[image: Documentation for the TextInfo template.]版本








《春秋左氏傳》序


春秋者，魯史記之名也。記事者，以事繫日，以日繫月，以月繫時，以時繫年，所以紀遠近，別同異也。故史之所記，必表年以首事；年有四時，故錯舉以為所記之名也。周禮有史官，掌邦國四方之事，達四方之志。諸侯亦各有國史，大事書之於策，小事簡牘而已。孟子曰：「楚謂之檮杌，晉謂之乘，而魯謂之春秋，其實一也。」韓宣子適魯，見易象與魯春秋，曰：「周禮盡在魯矣。吾乃今知周公之德，與周之所以王也。」韓子所見，蓋周之舊典禮經也。


周德既衰，官失其守，上之人不能使春秋昭明，赴告策書，諸所記注，多違舊章。仲尼因魯史策書成文，考其真偽，而志其典禮，上以遵周公之遺制，下以明將來之法。其教之所存，文之所害，則刊而正之，以示勸誡。其餘皆即用舊史，史有文質，辭有詳略，不必改也。故傳曰：「其善志。」又曰：「非聖人孰能修之。」蓋周公之志，仲尼從而明之。左丘明受經於仲尼，以為經者不刊之書也。故傳或先經以始事，或後經以終義，或依經以辨理，或錯經以合異，隨義而發其例之所重。舊史遺文，略不盡舉，非聖人所修之要故也。身為國史，躬覽載籍，必廣記而備言之。其文緩，其旨遠，將令學者原始要終，尋其枝葉，究其所窮，優而柔之，使自求之；饜而飫之，使自趨之。若江海之浸，膏澤之潤，渙然冰釋，怡然理順，然後為得也。其發凡以言例，皆經國之常制，周公之垂法，史書之舊章，仲尼從而脩之，以成一經之通體。其微顯闡幽，裁成義類者，皆據舊例而發義，指行事以正褒貶。諸稱書、不書、先書、故書、不言、不稱、書曰之類，皆所以起新舊，發大義，謂之變例。然亦有史所不書，即以為義者，此蓋春秋新意，故傳不言凡，曲而暢之也。其經無義例，因行事而言，則傳直言其歸趣而已，非例也。故發傳之體有三，而為例之情有五。一曰微而顯，文見於此而義起在彼，稱族尊君命，舍族尊夫人，梁亡、城緣陵之類是也。二曰志而晦，約言示制，推以知例，參會不地、與謀曰及之類是也。三曰婉而成章，曲從義訓，以示大順，諸所諱避，璧假許田之類是也。四曰盡而不汙，直書其事，具文見意，丹楹、刻桷、天王求車、齊侯獻捷之類是也。五曰懲惡而勸善，求名而亡，欲蓋而章，書齊豹盜、三叛人名之類是也。推此五體以尋經、傳，觸類而長之，附于二百四十二年行事，王道之正，人倫之紀備矣。


或曰：春秋以錯文見義，若如所論，則經當有事同文異而無其義也。先儒所傳，皆不其然。答曰：春秋雖以一字為褒貶，然皆須數句以成言，非如八卦之爻，可錯綜為六十四也，固當依傳以為斷。古今言左氏春秋者多矣，今其遺文可見者十數家，大體轉相祖述，進不成為錯綜經文以盡其變，退不守丘明之傳；於丘明之傳，有所不通，皆沒而不說，而更膚引公羊穀梁，適足自亂。預今所以為異，專脩丘明之傳以釋經，經之條貫，必出於傳，傳之義例，總歸諸凡。推變例以正褒貶，簡二傳而去異端，蓋丘明之志也。其有疑錯，則備論而闕之，以俟後賢。然劉子駿創通大義，賈景伯父子、許惠卿，皆先儒之美者也。末有穎子嚴者，雖淺近亦復名家。故特舉劉賈許穎之違，以見同異，分經之年與傳之年相附，比其義類，各隨而解之，名曰《經傳集解》。又別集諸例，及地名、譜第、歷數，相與為部，凡四十部，十五卷，皆顯其異同，從而釋之，名曰釋例，將令學者觀其所聚異同之說，釋例詳之也。


或曰：春秋之作，左傳及穀梁無明文，說者以為仲尼自衛反魯，修春秋，立素王，丘明為素臣。言公羊者亦云黜周而王魯，危行言遜，以避當時之害，故微其文，隱其義。公羊經止獲麟，而左氏經終孔丘卒，敢問所安？答曰：異乎余所聞。仲尼曰：「文王既沒，文不在茲乎？」此制作之本意也。歎曰：「鳳鳥不至，河不出圖，吾已矣夫！」蓋傷時王之政也。麟鳳五靈，王者之嘉瑞也，今麟出非其時，虛其應而失其歸，此聖人所以為感也。絕筆于獲麟之一句者，所感而起，固所以為終也。


曰：然春秋何始於魯隱公？答曰：周平王，東周之始王也；隱公，讓國之賢君也。考乎其時則相接，言乎其位則列國，本乎其始則周公之祚胤也。若平王能祈天永命，紹開中興，隱公能弘宣祖業，光啟王室，則西周之美可尋，文武之跡不墜。是故因其歷數，附其行事，采周之舊，以會成王義，垂法將來。所書之王，即平王也；所用之歷，即周正也；所稱之公，即魯隱也。安在其黜周而王魯乎？子曰：「如有用我者，吾其為東周乎！」此其義也。若夫制作之文，所以彰往考來，情見乎辭，言高則旨遠，辭約則義微，此理之常，非隱之也。聖人包周身之防，既作之後，方復隱諱以避患，非所聞也。子路使門人為臣，孔子以為欺天，而云仲尼素王，丘明素臣，又非通論也。先儒以為制作三年，文成致麟，既已妖妄，又引經以至仲尼卒，亦又近誣。據公羊經止獲麟，而左氏「小邾射」不在三叛之數，故余以為感麟而作，作起獲麟，則文止於所起，為得其實，至於反袂拭面，稱「吾道窮」，亦無取焉。


春秋左氏傳/隱公


隱公元年


傳


　　惠公元妃孟子。孟子卒，繼室以聲子，生隱公。宋武公生仲子，仲子生而有文在其手，曰「爲魯夫人」。故仲子歸于我，生桓公而惠公薨，是以隱公立而奉之。


經


元年，春，王正月。


三月，公及邾儀父盟于蔑。


夏，五月，鄭伯克段于鄢。


秋，七月，天王使宰咺來歸惠公、仲子之賵。


九月，及宋人盟于宿。


冬，十有二月，祭伯來。


公子益師卒。


傳


　　元年春，王周正月。不書即位，攝也。


　　三月，公及邾儀父盟于蔑，邾子克也。未王命，故不書爵。曰「儀父」，貴之也。公攝位而欲求好於邾，故為蔑之盟。


　　夏四月，費伯帥師城郎。不書，非公命也。


　　初，鄭武公娶于申，曰武姜，生莊公及共叔段。莊公寤生，驚姜氏，故名曰「寤生」，遂惡之。愛共叔段，欲立之。亟請于武公，公弗許。及莊公即位，為之請制。公曰：「制，巖邑也，虢叔死焉，佗邑唯命。」請京，使居之，謂之京城大叔。祭仲曰：「都城過百雉，國之害也。先王之制：大都不過參國之一，中五之一，小九之一。今京不度，非制也，君將不堪。」公曰：「姜氏欲之，焉辟害？」對曰：「姜氏何厭之有？！不如早為之所，無使滋蔓！蔓，難圖也。蔓草猶不可除，況君之寵弟乎？！」公曰：「多行不義，必自斃，子姑待之。」


　　既而大叔命西鄙、北鄙貳於己。公子呂曰：「國不堪貳，君將若之何？欲與大叔，臣請事之；若弗與，則請除之。無生民心。」公曰：「無庸，將自及。」大叔又收貳以為己邑，至于廩延。子封曰：「可矣，厚將得眾。」公曰：「不義，不暱，厚將崩。」大叔完聚，繕甲兵，具卒乘，將襲鄭。夫人將啟之。公聞其期，曰：「可矣！」命子封帥車二百乘以伐京。京叛大叔段，段入于鄢，公伐諸鄢。五月辛丑，大叔出奔共。


　　書曰：「鄭伯克段于鄢。」段不弟，故不言弟；如二君，故曰克；稱鄭伯，譏失教也：謂之鄭志。不言出奔，難之也。


　　遂寘姜氏于城穎，而誓之曰：「不及黃泉，無相見也。」既而悔之。


　　潁考叔為潁谷封人，聞之，有獻於公，公賜之食，食舍肉。公問之，對曰：「小人有母，皆嘗小人之食矣，未嘗君之羹，請以遺之。」公曰：「爾有母遺，繄我獨無！」潁考叔曰：「敢問何謂也？」公語之故，且告之悔。對曰：「君何患焉？若闕地及泉，隧而相見，其誰曰不然？」公從之。公入而賦：「大隧之中，其樂也融融！」姜出而賦：「大隧之外，其樂也洩洩！」遂為母子如初。


　　君子曰：「潁考叔，純孝也，愛其母，施及莊公。《詩》曰：『孝子不匱，永錫爾類。』其是之謂乎！」


　　秋，七月，天王使宰咺來歸惠公、仲子之賵。緩，且子氏未薨，故名。天子七月而葬，同軌畢至；諸侯五月，同盟至；大夫三月，同位至；士踰月，外姻至。贈死不及尸，弔生不及哀，豫凶事，非禮也。


　　八月，紀人伐夷。夷不告，故不書。有蜚。不為災，亦不書。


　　惠公之季年，敗宋師于黃。公立，而求成焉。九月，及宋人盟于宿，始通也。


　　冬，十月，庚申，改葬惠公。公弗臨，故不書。惠公之薨也，有宋師，太子少，葬故有闕，是以改葬。衛侯來會葬，不見公，亦不書。


　　鄭共叔之亂，公孫滑出奔衛。衛人為之伐鄭，取廩延。鄭人以王師、虢師伐衛南鄙。請師於邾，邾子使私於公子豫。豫請往，公弗許，遂行。及邾人、鄭人盟于翼。不書，非公命也。


　　新作南門。不書，亦非公命也。


　　十二月，祭伯來，非王命也。


　　眾父卒。公不與小斂，故不書日。


隱公二年


經


二年，春，公會戎于潛。


夏，五月，莒人入向。


無駭帥師入極。


秋，八月，庚辰，公及戎盟于唐。


九月，紀裂繻來逆女。


冬，十月，伯姬歸于紀。


紀子帛、莒子盟于密。


十有二月乙卯，夫人子氏薨。


鄭人伐衛。


傳


　　二年春，公會戎于潛，修惠公之好也。戎請盟，公辭。


　　莒子娶于向，向姜不安莒而歸。夏，莒人入向，以姜氏還。


　　司空無駭入極，費庈父勝之。


　　戎請盟。秋，盟于唐，復修戎好也。


　　九月，紀裂繻來逆女，卿為君逆也。


　　冬，紀子帛、莒子盟于密，魯故也。


　　鄭人伐衛，討公孫滑之亂也。


隱公三年


經


三年，春，王二月，己巳，日有食之。


三月，庚戌，天王崩。


夏，四月，辛卯，君氏卒。


秋，武氏子來求賻。


八月庚辰，宋公和卒。


冬十有二月，齊侯，鄭伯盟于石門。


癸未，葬宋穆公。 


傳


　　三年春，王三月，壬戌，平王崩，赴以庚戌，故書之。


　　夏，君氏卒──聲子也。不赴於諸侯，不反哭于寢，不祔于姑，故不曰：「薨」。不稱夫人，故不言葬，不書姓。為公故，曰：「君氏」。


　　鄭武公、莊公為平王卿士。王貳于虢，鄭伯怨王。王曰：「無之」。故周、鄭交質。王子狐為質於鄭，鄭公子忽為質於周。王崩，周人將畀虢公政。四月，鄭祭足帥師取溫之麥。秋，又取成周之禾。周、鄭交惡。


　　君子曰：「信不由中，質無益也。明恕而行，要之以禮，雖無有質，誰能間之？苟有明信，澗谿沼沚之毛，蘋蘩蘊藻之菜，筐筥錡釜之器，潢汙行潦之水，可薦於鬼神，可羞於王公，而況君子結二國之信。行之以禮，又焉用質？《風》有《采繁》、《采蘋》，《雅》有《行葦》、《泂酌》，昭忠信也。」


　　武氏子來求賻，王未葬也。


　　宋穆公疾，召大司馬孔父而屬殤公焉，曰：「先君舍與夷而立寡人，寡人弗敢忘。若以大夫之靈，得保首領以沒，先君若問與夷，其將何辭以對？請子奉之，以主社稷，寡人雖死，亦無悔焉。」對曰：「羣臣願奉馮也。」公曰：「不可。先君以寡人為賢，使主社稷，若棄德不讓，是廢先君之舉也。豈曰能賢？光昭先君之令德，可不務乎？吾子其無廢先君之功。」使公子馮出居於鄭。八月庚辰，宋穆公卒。殤公即位。


　　君子曰：「宋宣公可謂知人矣。立穆公，其子饗之，命以義夫。《商頌》曰：『殷受命咸宜，百祿是荷。』其是之謂乎！」


　　冬，齊、鄭盟于石門，尋盧之盟也。庚戌，鄭伯之車僨于濟。


　　衛莊公娶于齊東宮得臣之妹，曰莊姜，美而無子，衛人所為賦《碩人》也。又娶于陳，曰厲媯，生孝伯，蚤死。其娣戴媯，生桓公，莊姜以為己子。


　　公子州吁，嬖人之子也，有寵而好兵，公弗禁，莊姜惡之。石碏諫曰：「臣聞愛子，教之以義方，弗納于邪。驕、奢、淫、泆，所自邪也。四者之來，寵祿過也。將立州吁，乃定之矣，若猶未也，階之為禍。夫寵而不驕，驕而能降，降而不憾，憾而能眕者，鮮矣。且夫賤妨貴，少陵長，遠間親，新間舊，小加大，淫破義，所謂六逆也。君義，臣行，父慈，子孝，兄愛，弟敬，所謂六順也。去順效逆，所以速禍也。君人者將禍是務去，而速之，無乃不可乎？」弗聽。


　　其子厚與州吁游，禁之，不可。桓公立，乃老。


隱公四年


經


四年，春，王二月，莒人伐杞，取牟婁。


戊申，衛州吁弒其君完。


夏，公及宋公遇于清。


宋公、陳侯、蔡人、衛人伐鄭。


秋，翬帥師會宋公、陳侯、蔡人、衛人伐鄭。


九月，衛人殺州吁于濮。


冬十有二月，衛人立晉。


傳


　　四年春，衛州吁弒桓公而立。


　　公與宋公為會，將尋宿之盟。未及期，衛人來告亂。夏，公及宋公遇于清。


　　宋殤公之即位也，公子馮出奔鄭，鄭人欲納之。及衛州吁立，將修先君之怨于鄭，而求寵於諸侯，以和其民，使告於宋曰：「君若伐鄭，以除君害，君為主，敝邑以賦與陳、蔡從，則衛國之願也。」宋人許之。於是陳、蔡方睦於衛，故宋公、陳侯、蔡人、衛人伐鄭，圍其東門，五日而還。


　　公問於眾仲曰：「衛州吁其成乎？」對曰：「臣聞以德和民，不聞以亂。以亂，猶治絲而棼之也。夫州吁，阻兵而安忍。阻兵無眾，安忍無親，眾叛親離，難以濟矣。夫兵猶火也，弗戢，將自焚也。夫州吁弒其君而虐用其民，於是乎不務令德，而欲以亂成，必不免矣。」


　　秋，諸侯復伐鄭。宋公使來乞師，公辭之。羽父請以師會之，公弗許，固請而行。故書曰「翬帥師」，疾之也。諸侯之師敗鄭徒兵，取其禾而還。


　　州吁未能和其民，厚問定君於石子。石子曰：「王覲為可。」曰：「何以得覲？」曰：「陳桓公方有寵於王，陳、衛方睦，若朝陳使請，必可得也。」厚從州吁如陳。石碏使告于陳曰：「衛國褊小，老夫耄矣，無能為也。此二人者，實弒寡君，敢即圖之。」陳人執之，而請涖於衛。九月，衛人使右宰丑涖殺州吁于濮，石碏使其宰獳羊肩涖殺石厚于陳。


　　君子曰：「石碏，純臣也，惡州吁而厚與焉。『大義滅親』，其是之謂乎！」


　　衛人逆公子晉于邢。冬十二月，宣公即位。書曰「衛人立晉」，眾也。


隱公五年


經


五年，春，公矢魚于棠。


夏四月，葬衛桓公。


秋，衛師入郕。


九月，考仲子之宮。初獻六羽。


邾人、鄭人伐宋。


螟。


冬十有二月，辛巳，公子彄卒。


宋人伐鄭，圍長葛。 


傳


　　五年春，公將如棠觀魚者。臧僖伯諫曰：「凡物不足以講大事，其材不足以備器用，則君不舉焉。君，將納民於軌、物者也。故講事以度軌量謂之『軌』；取材以章物采謂之『物』。不軌不物謂之亂政。亂政亟行，所以敗也。故春蒐、夏苗、秋獮、冬狩，皆於農隙以講事也。三年而治兵，入而振旅，歸而飲至，以數軍實。昭文章，明貴賤，辨等列，順少長，習威儀也。鳥獸之肉不登於俎，皮革齒牙、骨角毛羽不登於器，則公不射，古之制也。若夫山林川澤之實，器用之資，皁隸之事，官司之守，非君所及也。」公曰：「吾將略地焉。」遂往，陳魚而觀之。僖伯稱疾不從。書曰「公矢魚于棠」，非禮也，且言遠地也。


　　曲沃莊伯以鄭人、邢人伐翼，王使尹氏、武氏助之。翼侯奔隨。


　　夏，葬衛桓公。衛亂，是以緩。


　　四月，鄭人侵衛牧，以報東門之役。衛人以燕師伐鄭。鄭祭足、原繁、洩駕以三軍軍其前，使曼伯與子元潛軍軍其後。燕人畏鄭三軍而不虞制人。六月，鄭二公子以制人敗燕師于北制。君子曰：「不備不虞，不可以師。」


　　曲沃叛王。秋，王命虢公伐曲沃，而立哀侯于翼。


　　衛之亂也，郕人侵衛，故衛師入郕。


　　九月，考仲子之宮，將萬焉。公問羽數於眾仲。對曰：「天子用八，諸侯用六，大夫四，士二。夫舞，所以節八音，而行八風，故自八以下。」公從之。于是初獻六羽，始用六佾也。


　　宋人取邾田。邾人告於鄭曰：「請君釋憾於宋，敝邑為道。」鄭人以王師會之。伐宋，入其郛，以報東門之役。宋人使來告命。公聞其入郛也，將救之，問於使者曰：「師何及？」對曰：「未及國。」公怒，乃止，辭使者曰：「君命寡人同恤社稷之難，今問諸使者，曰『師未及國』，非寡人之所敢知也。」


　　冬，十二月辛已，臧僖伯卒。公曰：「叔父有憾於寡人，寡人弗敢忘。」葬之加一等。


　　宋人伐鄭，圍長葛，以報入郛之役也。


隱公六年


經


六年，春，鄭人來渝平。


夏，五月，辛酉，公會齊侯盟于艾。


秋，七月。


冬，宋人取長葛。 


傳


　　六年春，鄭人來渝平，更成也。


　　翼九宗五正頃父之子嘉父，逆晉侯于隨，納諸鄂。晉人謂之鄂侯。


　　夏，盟于艾，始平于齊也。


　　五月庚申，鄭伯侵陳，大獲。往歲，鄭伯請成于陳，陳侯不許。五父諫曰：「親仁善鄰，國之寶也。君其許鄭。」陳侯曰：「宋、衛實難，鄭何能為？」遂不許。


　　君子曰：「善不可失，惡不可長，其陳桓公之謂乎？長惡不悛，從自及也。雖欲救之，其將能乎？《商書》曰：『惡之易也，如火之燎于原，不可鄉邇，其猶可撲滅？』周任有言曰：『為國家者，見惡，如農夫之務去草焉，芟夷蘊崇之，絕其本根，勿使能殖，則善者信矣。』」


　　秋，宋人取長葛。


　　冬，京師來告饑。公為之請糴於宋、衛、齊、鄭，禮也。


　　鄭伯如周，始朝桓王也。王不禮焉。周桓公言於王曰：「我周之東遷，晉、鄭焉依。善鄭以勸來者，猶懼不蔇，況不禮焉？鄭不來矣！」


隱公七年


經


七年，春，王三月，叔姬歸于紀。


滕侯卒。


夏，城中丘。


齊侯使其弟年來聘。


秋，公伐邾。


冬，天王使凡伯來聘。戎伐凡伯于楚丘，以歸。


傳


　　七年春，滕侯卒。不書名，未同盟也。凡諸侯同盟，於是稱名，故薨則赴以名，告終稱嗣也，以繼好息民，謂之禮經。


　　夏，城中丘，書，不時也。


　　齊侯使夷仲年來聘，結艾之盟也。


　　秋，宋及鄭平。七月庚申，盟于宿。公伐邾，為宋討也。


　　初，戎朝于周，發幣于公卿，凡伯弗賓。冬，王使凡伯來聘。還，戎伐之于楚丘以歸。


　　陳及鄭平。十二月，陳五父如鄭涖盟。壬申，及鄭伯盟，歃如忘。洩伯曰：「五父必不免，不賴盟矣。」鄭良佐如陳涖盟，辛巳，及陳侯盟，亦知陳之將亂也。


　　鄭公子忽在王所，故陳侯請妻之。鄭伯許之，乃成昬。


隱公八年


經


八年，春，宋公、衛侯遇于垂。


三月，鄭伯使宛來歸祊。庚寅，我入祊。


夏，六月，己亥，蔡侯考父卒。辛亥，宿男卒。


秋，七月，庚午，宋公、齊侯、衛侯盟于瓦屋。


八月，葬蔡宣公。


九月辛卯，公及莒人盟于浮來。


螟。


冬十有二月，無駭卒。


傳


　　八年春，齊侯將平宋、衛，有會期。宋公以幣請於衛，請先相見，衛侯許之，故遇于犬丘。


　　鄭伯請釋泰山之祀而祀周公，以泰山之祊易許田。三月，鄭伯使宛來歸祊，不祀泰山也。


　　夏，虢公忌父始作卿士于周。


　　四月甲辰，鄭公子忽如陳逆婦媯。辛亥，以媯氏歸。甲寅，入于鄭。陳鍼子送女。先配而後祖。鍼子曰：「是不為夫婦。誣其祖矣，非禮也，何以能育？」


　　齊人卒平宋、衛于鄭。秋，會于溫，盟于瓦屋，以釋東門之役，禮也。


　　八月丙戌，鄭伯以齊人朝王，禮也。


　　公及莒人盟于浮來，以成紀好也。


　　冬，齊侯使來告成三國。公使眾仲對曰：「君釋三國之圖，以鳩其民，君之惠也。寡君聞命矣，敢不承受君之明德。」


　　無駭卒。羽父請謚與族。公問族於眾仲。眾仲對曰：「天子建德，因生以賜姓，胙之土而命之氏。諸侯以字為謚，因以為族。官有世功，則有官族，邑亦如之。」公命以字為展氏。


隱公九年


經


九年，春，天子使南季來聘。


三月癸酉，大雨，震電。庚辰，大雨雪。


挾卒。


夏，城郎。


秋七月。


冬，公會齊侯于防。


傳


　　九年春，王三月癸酉，大雨霖以震，書始也。庚辰，大雨雪，亦如之。書，時失也。凡雨，自三日以往為霖。平地尺為大雪。


　　夏，城郎，書，不時也。


　　宋公不王。鄭伯為王左卿士，以王命討之，伐宋。宋以入郛之役怨公，不告命。公怒，絕宋使。


　　秋，鄭人以王命來告伐宋。


　　冬，公會齊侯于防，謀伐宋也。


　　北戎侵鄭，鄭伯禦之。患戎師，曰：「彼徒我車，懼其侵軼我也。」公子突曰：「使勇而無剛者，嘗寇而速去之。君為三覆以待之。戎輕而不整，貪而無親，勝不相讓，敗不相救。先者見獲必務進，進而遇覆必速奔，後者不救，則無繼矣。乃可以逞。」從之。


　　戎人之前遇覆者奔，祝聃逐之。衷戎師，前後擊之，盡殪。戎師大奔。十一月甲寅，鄭人大敗戎師。


隱公十年


經


十年，春，王二月，公會齊侯、鄭伯于中丘。


夏，翬帥師會齊人、鄭人伐宋。


六月，壬戌，公敗宋師于菅。辛未，取郜。辛巳，取防。


秋，宋人、衛人入鄭。宋人、蔡人、衛人伐戴。鄭伯伐取之。


冬，十月，壬午，齊人、鄭人入郕。


傳


　　十年春，王正月，公會齊侯，鄭伯于中丘。癸丑，盟于鄧，為師期。


　　夏五月，羽父先會齊侯、鄭伯伐宋。


　　六月戊申，公會齊侯、鄭伯于老桃。壬戌，公敗宋師于菅。庚午，鄭師入郜。辛未，歸于我。庚辰，鄭師入防。辛巳，歸于我。君子謂：「鄭莊公於是乎可謂正矣。以王命討不庭，不貪其土以勞王爵，正之體也。」


　　蔡人、衛人、郕人不會王命。


　　秋七月庚寅，鄭師入郊。猶在郊，宋人、衛人入鄭。蔡人從之伐戴。八月壬戌，鄭伯圍戴。癸亥，克之，取三師焉。宋、衛既入鄭，而以伐戴召蔡人，蔡人怒，故不和而敗。


　　九月戊寅，鄭伯入宋。


　　冬，齊人、鄭人入郕，討違王命也。


隱公十一年


經


十有一年，春，滕侯、薛侯來朝。


夏，公會鄭伯于時來。


秋，七月，壬午，公及齊侯、鄭伯入許。


冬十有一月，壬辰，公薨。


傳


　　十一年春，滕侯、薛侯來朝，爭長。薛侯曰：「我先封。」滕侯曰：「我，周之卜正也。薛，庶姓也，我不可以後之。」


　　公使羽父請於薛侯曰：「君與滕君辱在寡人。周諺有之曰：『山有木，工則度之；賓有禮，主則擇之。』周之宗盟，異姓為後。寡人若朝于薛，不敢與諸任齒。君若辱貺寡人，則願以滕君為請。」


　　薛侯許之，乃長滕侯。


　　夏，公會鄭伯于郲，謀伐許也。鄭伯將伐許，五月甲辰，授兵于大宮。公孫閼與潁考叔爭車，潁考叔挾輈以走，子都拔棘以逐之，及大逵，弗及，子都怒。


　　秋七月，公會齊侯、鄭伯伐許。庚辰，傅于許，潁考叔取鄭伯之旗蝥弧以先登。子都自下射之，顛。瑕叔盈又以蝥弧登，周麾而呼曰：「君登矣！」鄭師畢登。壬午，遂入許。許莊公奔衛。


　　齊侯以許讓公。公曰：「君謂許不共，故從君討之。許既伏其罪矣，雖君有命，寡人弗敢與聞。」乃與鄭人。


　　鄭伯使許大夫百里奉許叔以居許東偏，曰：「天禍許國，鬼神實不逞于許君，而假手于我寡人。寡人唯是一二父兄不能共億，其敢以許自為功乎？寡人有弟，不能和協，而使餬其口於四方，其況能久有許乎？吾子其奉許叔以撫柔此民也，吾將使獲也佐吾子。若寡人得沒于地，天其以禮悔禍于許？無寧茲許公復奉其社稷。唯我鄭國之有請謁焉，如舊昬媾，其能降以相從也。無滋他族實偪處此，以與我鄭國爭此土也。吾子孫其覆亡之不暇，而況能禋祀許乎？寡人之使吾子處此，不唯許國之為，亦聊以固吾圉也。」乃使公孫獲處許西偏，曰：「凡而器用財賄，無寘於許。我死，乃亟去之。吾先君新邑於此，王室而既卑矣，周之子孫日失其序。夫許，大岳之胤也，天而既厭周德矣，吾其能與許爭乎？」


　　君子謂：「鄭莊公於是乎有禮。禮，經國家、定社稷、序民人、利後嗣者也。許，無刑而伐之，服而舍之，度德而處之，量力而行之，相時而動，無累後人，可謂知禮矣。」


　　鄭伯使卒出豭，行出犬、雞，以詛射潁考叔者。君子謂：「鄭莊公失政刑矣。政以治民，刑以正邪，既無德政，又無威刑，是以及邪。邪而詛之，將何益矣！」


　　王取鄔、劉、蒍、邗之田于鄭，而與鄭人蘇忿生之田：溫、原、絺、樊、隰郕、欑茅、向、盟、州、陘、隤、懷。君子是以知桓王之失鄭也。恕而行之，德之則也，禮之經也。己弗能有而以與人，人之不至，不亦宜乎？


　　鄭、息有違言，息侯伐鄭。鄭伯與戰于竟，息師大敗而還。君子是以知息之將亡也。不度德，不量力，不親親，不徵辭，不察有罪，犯五不韙，而以伐人，其喪師也，不亦宜乎！


　　冬十月，鄭伯以虢師伐宋。壬戌，大敗宋師，以報其入鄭也。宋不告命，故不書。凡諸侯有命，告則書，不然則否。師出臧否，亦如之。雖及滅國，滅不告敗，勝不告克，不書于策。


　　羽父請殺桓公，將以求大宰。公曰：「為其少故也，吾將授之矣。使營菟裘，吾將老焉。」羽父懼，反譖公于桓公，而請弒之。公之為公子也，與鄭人戰于狐壤，止焉。鄭人囚諸尹氏，賂尹氏，而禱於其主鍾巫，遂與尹氏歸，而立其主。十一月，公祭鍾巫，齊于社圃，館于寪氏。壬辰，羽父使賊弒公于寪氏，立桓公，而討寪氏，有死者。不書葬，不成喪也。


春秋左氏傳/桓公


桓公元年


經


　　元年，春，王正月，公即位。


　　三月，公會鄭伯于垂，鄭伯以璧假許田。


　　夏，四月，丁未，公及鄭伯盟于越。


　　秋，大水。


　　冬，十月。 


傳


　　元年春，公即位，修好于鄭。鄭人請復祀周公，卒易祊田。公許之。三月，鄭伯以璧假許田，為周公、祊故也。


　　夏，四月，丁未，公及鄭伯盟于越，結祊成也。盟曰：「渝盟，無享國。」


　　秋，大水。凡平原出水為大水。


　　冬，鄭伯拜盟。


　　宋華父督見孔父之妻于路，目逆而送之，曰：「美而艷。」


桓公二年


經


　　二年，春，王正月戊申，宋督弒其君與夷及其大夫孔父。


　　滕子來朝。


　　三月，公會齊侯、陳侯、鄭伯于稷，以成宋亂。


　　夏，四月，取郜大鼎于宋。戊申，納于大廟。


　　秋，七月，杞侯來朝。


　　蔡侯、鄭伯會于鄧。


　　九月，入杞。


　　公及戎盟于唐。


　　冬，公至自唐。


傳


　　二年春，宋督攻孔氏，殺孔父而取其妻。公怒，督懼，遂弒殤公。


　　君子以督為有無君之心，而後動於惡，故先書弒其君。會于稷，以成宋亂，為賂故，立華氏也。


　　宋殤公立，十年十一戰，民不堪命。孔父嘉為司馬，督為大宰，故因民之不堪命，先宣言曰：「司馬則然。」已殺孔父而弒殤公，召莊公于鄭而立之，以親鄭。以郜大鼎賂公，齊、陳、鄭皆有賂，故遂相宋公。


　　夏四月，取郜大鼎于宋。戊申，納于大廟。非禮也。臧哀伯諫曰：「君人者，將昭德塞違，以臨照百官；猶懼或失之，故昭令德以示子孫。是以清廟茅屋，大路越席，大羹不致，粢食不鑿，昭其儉也；袞、冕、黻、珽，帶、裳、幅、舄，衡、紞、紘、綖，昭其度也；藻、率、鞞、鞛，鞶、厲、游、纓，昭其數也；火、龍、黼、黻，昭其文也；五色比象，昭其物也；錫、鸞、和、鈴，昭其聲也；三辰旂旗，昭其明也。夫德，儉而有度，登降有數。文、物以紀之，聲、明以發之，以臨照百官，百官於是乎戒懼，而不敢易紀律。今滅德立違，而寘其賂器於大廟，以明示百官。百官象之，其又何誅焉？國家之敗，由官邪也；官之失德，寵賂章也。郜鼎在廟，章孰甚焉？武王克商，遷九鼎于雒邑，義士猶或非之，而況將昭違亂之賂器於大廟。其若之何？」公不聽。周內史聞之，曰：「臧孫達其有後於魯乎！君違，不忘諫之以德。」


　　秋七月，杞侯來朝，不敬，杞侯歸，乃謀伐之。


　　蔡侯、鄭伯會于鄧，始懼楚也。


　　九月，入杞，討不敬也。


　　公及戎盟于唐，修舊好也。


　　冬，公至自唐，告于廟也。凡公行，告于宗廟；反行，飲至、舍爵，策勳焉，禮也。特相會，往來稱地，讓事也。自參以上，則往稱地，來稱會，成事也。


　　初，晉穆侯之夫人姜氏，以條之役生太子，命之曰仇。其弟以千畝之戰生，命之曰成師。師服曰：「異哉，君之名子也！夫名以制義，義以出禮，禮以體政，政以正民。是以政成而民聽，易則生亂。嘉耦曰妃，怨耦曰仇，古之命也。今君命大子曰仇，弟曰成師，始兆亂矣，兄其替乎？」


　　惠之二十四年，晉始亂，故封桓叔于曲沃，靖侯之孫欒賓傅之。師服曰：「吾聞國家之立也，本大而末小，是以能固。故天子建國，諸侯立家，卿置側室，大夫有貳宗，士有隸子弟，庶人、工、商各有分親，皆有等衰。是以民服事其上，而下無覬覦。今晉，甸侯也，而建國，本既弱矣，其能久乎？」


　　惠之三十年，晉潘父弒昭侯而納桓叔，不克。晉人立孝侯。


　　惠之四十五年，曲沃莊伯伐翼，弒孝侯。翼人立其弟鄂侯。鄂侯生哀侯。哀侯侵陘庭之田。陘庭南鄙啟曲沃伐翼。


桓公三年


經


　　三年，春，正月，公會齊侯于嬴。


　　夏，齊侯、衛侯胥命于蒲。


　　六月，公會杞侯于郕。


　　秋七月壬辰朔，日有食之，既。


　　公子翬如齊逆女。


　　九月，齊侯送姜氏于讙。


　　公會齊侯於讙。


　　夫人姜氏至自齊。


　　冬，齊侯使其弟年來聘。


　　有年。 


傳


　　三年春，曲沃武公伐翼，次于陘庭，韓萬御戎，梁弘為右，逐翼侯于汾隰，驂絓而止。夜獲之，及欒共叔。


　　會于嬴，成昬于齊也。


　　夏，齊侯、衛侯胥命于蒲，不盟也。


　　公會杞侯于郕，杞求成也。


　　秋，公子翬如齊逆女。修先君之好。故曰「公子」。


　　齊侯送姜氏于讙，非禮也。凡公女嫁于敵國，姊妹，則上卿送之，以禮於先君；公子，則下卿送之。於大國，雖公子，亦上卿送之。於天子，則諸卿皆行，公不自送。於小國，則上大夫送之。


　　冬，齊仲年來聘，致夫人也。


　　芮伯萬之母芮姜惡芮伯之多寵人也，故逐之，出居于魏。


桓公四年


經


　　四年，春，正月，公狩于郎。


　　夏，天王使宰渠伯糾來聘。


傳


　　四年春，正月，公狩于郎。書，時，禮也。


　　夏，周宰渠伯糾來聘。父在，故名。


　　秋，秦師侵芮，敗焉，小之也。


　　冬，王師、秦師圍魏，執芮伯以歸。


桓公五年

經


　　五年春正月，甲戌、己丑，陳侯鮑卒。


　　夏，齊侯鄭伯如紀。天王使仍叔之子來聘。葬陳桓公。城祝丘。


　　秋，蔡人、衛人、陳人從王伐鄭。大雩。螽。


　　冬，州公如曹。


傳


　　五年春正月，甲戌，己丑，陳侯鮑卒，再赴也。於是陳亂，文公子佗殺大子免而代之。公疾病而亂作，國人分散，故再赴。


　　夏，齊侯、鄭伯朝于紀，欲以襲之。紀人知之。


　　王奪鄭伯政，鄭伯不朝。秋，王以諸侯伐鄭，鄭伯禦之。


　　王為中軍；虢公林父將右軍，蔡人、衛人屬焉；周公黑肩將左軍，陳人屬焉。


　　鄭子元請為左拒，以當蔡人、衛人；為右拒，以當陳人，曰：「陳亂，民莫有鬬心，若先犯之，必奔。王卒顧之，必亂。蔡、衛不枝，固將先奔，既而萃於王卒，可以集事。」從之。曼伯為右拒，祭仲足為左拒，原繁、高渠彌以中軍奉公，為魚麗之陳，先偏後伍，伍承彌縫。戰于繻葛，命二拒曰：「旝動而鼓。」蔡、衛、陳皆奔，王卒亂，鄭師合以攻之，王卒大敗。祝聃射王中肩，王亦能軍。祝聃請從之。公曰：「君子不欲多上人，況敢陵天子乎！苟自救也，社稷無隕，多矣。」


　　夜，鄭伯使祭足勞王，且問左右。


　　仍叔之子來聘，弱也。


　　秋，大雩，書，不時也。凡祀，啟蟄而郊，龍見而雩，始殺而嘗，閉蟄而烝。過則書。


　　冬，淳于公如曹。度其國危，遂不復。


桓公六年

經


　　六年，春，正月，寔來。


　　夏，四月，公會紀侯于成。


　　秋，八月，壬午，大閱，蔡人殺陳佗。


　　九月，丁卯，子同生。


　　冬，紀侯來朝。


傳


　　六年，春，自曹來朝。書曰：「寔來」，不復其國也。楚武王侵隨，使薳章求成焉，軍於瑕以待之。隨人使少師董成，鬬伯比言于楚子曰：「吾不得志於漢東也，我則使然。我張吾三軍而被吾甲兵，以武臨之；彼則懼而協以謀我，故難間也。漢東之國，隨為大，隨張，必棄小國。小國離，楚之利也。少師侈，請羸師以張之。」熊率且比曰：「季梁在，何益？」鬬伯比曰：「以為後圖，少師得其君。」王毀軍而納少師。


　　少師歸，請追楚師。隨侯將許之，季梁止之曰：「天方授楚，楚之羸，其誘我也，君何急焉？臣聞小之能敵大也，小道大淫。所謂道，忠於民而信於神也；上思利民，忠也；祝史正辭，信也。今民餒而君逞欲，祝史矯舉以祭，臣不知其可也。」公曰：「吾牲牷肥腯，粢盛豐備，何則不信？」對曰：「夫民，神之主也。是以聖王先成民，而後致力於神。故奉牲以告曰『博碩肥腯』，謂民力之普存也，謂其畜之碩大蕃滋也，謂其不疾瘯蠡也，謂其備腯咸有也。奉盛以告曰『絜粢豐盛』，謂其三時不害，而民和年豐也。奉酒醴以告曰『嘉栗旨酒』，謂其上下皆有嘉德，而無違心也。所謂馨香，無讒慝也，故務其三時，脩其五教，親其九族，以致其禋祀。於是乎民和而神降之福，故動則有成。今民各有心，而鬼神乏主，君雖獨豐，其何福之有？！君姑脩政而親兄弟之國，庶免於難。」隨侯懼而脩政，楚不敢伐。


　　夏，會于成。紀來諮謀齊難也。北戎伐齊，齊使乞師于鄭，鄭大子忽帥師救齊。


　　六月，大敗戎師，獲其二帥，大良，少良。甲首三百，以獻於齊。於是諸侯之大夫戍齊。齊人饋之餼，使魯為其班，後鄭。鄭忽以其有功也，怒。故有郎之師。


　　公之未昏於齊也。齊侯欲以文姜妻鄭大子。大子忽辭，人問其故，大子曰：「人各有耦，齊大，非吾耦也。《詩》云：『自求多福。』在我而已，大國何為？」君子曰：「善自為謀。」及其敗戎師也，齊侯又請妻之，固辭。人問其故，大子曰：「無事於齊，吾猶不敢。今以君命，奔齊之急，而受室以歸，是以師昏也，民其謂我何？」遂辭諸鄭伯。


　　秋，大閱，簡車馬也。


　　九月，丁卯，子同生。以大子生之禮舉之，接以大牢。卜士負之，士妻食之，公與文姜宗婦命之。公問名於申繻，對曰：「名有五：有信，有義，有象，有假，有類。以名生為信，以德名為義，以類命為象，取於物為假，取於父為類。不以國，不以官，不以山川，不以隱疾，不以畜牲，不以器幣。周人以諱事神，名，終將諱之。故以國則廢名，以官則廢職，以山川則廢主，以畜牲則廢祀，以器幣則廢禮。晉以僖侯廢司徒，宋以武公廢司空，先君獻武廢二山。是以大物不可以命。」公曰：「是其生也，與吾同物，命之曰同。」


　　冬，紀侯來朝。請王命以求成于齊，公告不能。


桓公七年

經


　　七年，春，二月己亥，焚咸丘。


　　夏，穀伯綏來朝，鄧侯吾離來朝。


傳


　　七年春，穀伯、鄧侯來朝。名，賤之也。


　　夏，盟、向求成于鄭，既而背之。


　　秋，鄭人、齊人、衛人伐盟、向。王遷盟、向之民于郟。


　　冬，曲沃伯誘晉小子侯，殺之。


桓公八年

經


　　八年，春，正月己卯，烝。天王使家父來聘。


　　夏，五月丁丑，烝。


　　秋，伐邾。


　　冬，十月，雨雪。祭公來，遂逆王后于紀。


傳


　　八年，春，滅翼。隨少師有寵。楚鬬伯比曰：「可矣。讎有釁，不可失也。」


　　夏，楚子合諸侯于沈鹿。黃、隨不會，使薳章讓黃。楚子伐隨，軍於漢淮之間。季梁請下之：「弗許而後戰，所以怒我而怠寇也。」少師謂隨侯曰：「必速戰，不然，將失楚師。」隨侯禦之，望楚師，季梁曰：「楚人上左，君必左，無與王遇，且攻其右。右無良焉，必敗。偏敗，眾乃攜矣。」少師曰：「不當王，非敵也。」弗從。戰于速杞，隨師敗績。隨侯逸，鬬丹獲其戎車，與其戎右少師。


　　秋，隨及楚平。楚子將不許。鬬伯比曰：「天去其疾矣，隨未可克也。」乃盟而還。


　　冬，王命虢仲立晉哀侯之弟緡于晉。祭公來，遂逆王后于紀，禮也。


桓公九年


經


　　九年，春，紀季姜歸於京師。


　　夏，四月。


　　秋，七月。


　　冬，曹伯使其世子射姑來朝。


傳


　　九年春，紀季姜歸於京師。凡諸侯之女行，唯王后書。


　　巴子使韓服告于楚，請與鄧為好。楚子使道朔將巴客以聘于鄧。鄧南鄙鬱人攻而奪之幣，殺道朔及巴行人。楚子使薳章讓于鄧，鄧人弗受。


　　夏，楚使鬬廉帥師及巴師圍鬱。鄧養甥、聃甥帥師鬱救。三逐巴師，不克。鬬廉衡陳其師于巴師之中，以戰，而北。鄧人逐之，背巴師而夾攻之。鄧師大敗，鬱人宵潰。


　　秋，虢仲、芮伯、梁伯、荀侯、賈伯伐曲沃。


　　冬，曹大子來朝，賓之以上卿，禮也。享曹大子，初獻，樂奏而歎。施父曰：「曹大子其有憂乎？非歎所也。」





桓公十年


經


　　十年，春，王正月。庚申，曹伯終生卒。


　　夏，五月，葬曹桓公。


　　秋，公會衛侯於桃丘，弗遇。


　　冬，十有二月丙午，齊侯、衛侯、鄭伯來戰于郎。


傳


　　十年春，曹桓公卒。


　　虢仲譖其大夫詹父于王。詹父有辭，以王師伐虢。夏，虢公出奔虞。


　　秋，秦人納芮伯萬于芮。


　　初，虞叔有玉，虞公求旃。弗獻。既而悔之。曰：「周諺有之：『匹夫無罪，懷璧其罪。』吾焉用此，其以賈害也？」乃獻。又求其寶劍。叔曰：「是無厭也。無厭，將及我。」遂伐虞公，故虞公出奔共池。


　　冬，齊、衛、鄭來戰于郎，我有辭也。


　　初，北戎病齊，諸侯救之。鄭公子忽有功焉。齊人餼諸侯，使魯次之。魯以周班後鄭。鄭人怒，請師于齊。齊人以衛師助之。故不稱侵伐。先書齊、衛，王爵也。


桓公十一年

經


　　十有一年，春，正月，齊人、衛人、鄭人盟于惡曹。


　　夏，五月癸未，鄭伯寤生卒。


　　秋，七月，葬鄭莊公。九月，宋人執鄭祭仲。突歸於鄭。鄭忽出奔衛。柔會宋公、陳侯、蔡叔盟于折。公會宋公于夫鐘。


　　冬，十有二月，公會宋公于闞。


傳


　　十一年春，齊、衛、鄭、宋盟于惡曹。


　　楚屈瑕將盟貳、軫。鄖人軍于蒲騷，將與隨、絞、州、蓼伐楚師。莫敖患之。鬬廉曰：「鄖人軍其郊，必不誡，且日虞四邑之至也。君次於郊郢，以禦四邑。我以銳師宵加於鄖，鄖有虞心而恃其城，莫有鬥志。若敗鄖師，四邑必離。」莫敖曰：「盍請濟師于王？」對曰：「師克在和，不在眾。商、周之不敵，君之所聞也。成軍以出，又何濟焉？」莫敖曰：「卜之？」對曰：「卜以決疑，不疑何卜？」遂敗鄖師于蒲騷，卒盟而還。


　　鄭昭公之敗北戎也，齊人將妻之，昭公辭。祭仲曰：「必取之。君多內寵，子無大援，將不立。三公子皆君也。」弗從。


　　夏，鄭莊公卒。


　　初，祭封人仲足有寵于莊公，莊公使為卿。為公娶鄧曼，生昭公，故祭仲立之。宋雍氏女于鄭莊公，曰雍姞，生厲公。雍氏宗有寵于宋莊公，故誘祭仲而執之，曰：「不立突，將死。」亦執厲公而求賂焉。祭仲與宋人盟，以厲公歸而立之。


　　秋九月丁亥，昭公奔衛。己亥，厲公立。


桓公十二年


經


　　十有二年，春，正月。


　　夏，六月壬寅，公會杞侯、莒子盟于曲池。


　　秋，七月丁亥，公會宋公、燕人盟于穀丘。八月壬辰，陳侯躍卒。公會宋公於虛。


　　冬，十有一月，公會宋公於龜。丙戌，公會鄭伯，盟于武父。丙戌，衛侯晉卒。十有二月，及鄭師伐宋。丁未，戰于宋。


傳


　　十二年夏，盟于曲池，平杞、莒也。


　　公欲平宋、鄭。秋，公及宋公盟於句瀆之丘。宋成未可知也，故又會於虛。冬，又會於龜。宋公辭平，故與鄭伯盟于武父。遂帥師而伐宋，戰焉，宋無信也。


　　君子曰：「苟信不繼，盟無益也。《詩》云：『君子屢盟，亂是用長。』無信也。」


　　楚伐絞，軍其南門。莫敖屈瑕曰：「絞小而輕，輕則寡謀，請無扞采樵者以誘之。」從之。絞人獲三十人。明日，絞人爭出，驅楚役徒於山中。楚人坐其北門，而覆諸山下，大敗之，為城下之盟而還。


　　伐絞之役，楚師分涉于彭。羅人欲伐之，使伯嘉諜之，三巡數之。


桓公十三年


經


　　十有三年，春二月，公會紀侯、鄭伯。己巳，及齊侯、宋公、衛侯、燕人戰。齊師、宋師、衛師、燕師敗績。三月，葬衛宣公。


　　夏，大水。


　　秋，七月。


　　冬十月。


傳


　　十三年春，楚屈瑕伐羅，鬬伯比送之。還，謂其禦曰：「莫敖必敗。舉趾高，心不固矣。」遂見楚子曰：「必濟師。」楚子辭焉。入告夫人鄧曼。鄧曼曰：「大夫其非眾之謂，其謂君撫小民以信，訓諸司以德，而威莫敖以刑也。莫敖狃于蒲騷之役，將自用也，必小羅。君若不鎮撫，其不設備乎？夫固謂君訓眾而好鎮撫之，召諸司而勸之以令德，見莫敖而告諸天之不假易也。不然，夫豈不知楚師之盡行也？」楚子使賴人追之，不及。


　　莫敖使徇于師曰：「諫者有刑。」及鄢，亂次以濟。遂無次，且不設備。及羅，羅與盧戎兩軍之。大敗之。莫敖縊于荒谷，群帥囚于冶父以聽刑。楚子曰：「孤之罪也。」皆免之。


　　宋多責賂于鄭，鄭不堪命。故以紀、魯及齊與宋、衛、燕戰。不書所戰，後也。


　　鄭人來請修好。


桓公十四年


經


　　十有四年，春，正月，公會鄭伯于曹。無冰。


　　夏，五，鄭伯使其弟語來盟。


　　秋，八月壬申，禦廩災。乙亥，嘗。


　　冬，十有二月丁巳，齊侯祿父卒。宋人以齊人、蔡人、衛人、陳人伐鄭。


傳


　　十四年春，會于曹。曹人致餼，禮也。


　　夏，鄭子人來尋盟，且修曹之會。


　　秋八月壬申，禦廩災。乙亥，嘗。書，不害也。


　　冬，宋人以諸侯伐鄭，報宋之戰也。焚渠門，入，及大逵。伐東郊，取牛首。以大宮之椽歸，為盧門之椽。


桓公十五年


經


　　十有五年，春，二月，天王使家父來求車。三月乙未，天王崩。


　　夏，四月己巳，葬齊僖公。五月，鄭伯突出奔蔡。鄭世子忽複歸於鄭。許叔入于許。公會齊侯于艾。邾人、牟人、葛人來朝。


　　秋，九月，鄭伯突入于櫟。


　　冬，十有一月，公會宋公、衛侯、陳侯於衰，伐鄭。


傳


　　十五年春，天王使家父來求車，非禮也。諸侯不貢車、服，天子不私求財。


　　祭仲專，鄭伯患之，使其婿雍糾殺之。將享諸郊。雍姬知之，謂其母曰：「父與夫孰親？」其母曰：「人盡夫也，父一而已，胡可比也？」遂告祭仲曰：「雍氏舍其室而將享子於郊，吾惑之，以告。」祭仲殺雍糾，屍諸周氏之汪。公載以出，曰：「謀及婦人，宜其死也。」夏，厲公出奔蔡。


　　六月乙亥，昭公入。


　　許叔入于許。


　　公會齊侯于艾，謀定許也。


　　秋，鄭伯因櫟人殺檀伯，而遂居櫟。


　　冬，會於衰，謀伐鄭，將納厲公也。弗克而還。


桓公十六年


經


　　十有六年，春，正月，公會宋公、蔡侯、衛侯于曹。


　　夏，四月，公會宋公、衛侯、陳侯、蔡侯伐鄭。


　　秋，七月，公至自伐鄭。


　　冬，城向。十有一月，衛侯朔出奔齊。


傳


　　十六年春正月，會于曹，謀伐鄭也。


　　夏，伐鄭。


　　秋七月，公至自伐鄭，以飲至之禮也。


　　冬，城向，書，時也。


　　初，衛宣公烝于夷姜，生急子，屬諸右公子。為之娶于齊，而美，公取之，生壽及朔，屬壽于左公子。夷姜縊。宣姜與公子朔構急子。公使諸齊，使盜待諸莘，將殺之。壽子告之，使行。不可，曰：「棄父之命，惡用子矣！有無父之國則可也。」及行，飲以酒，壽子載其旌以先，盜殺之。急子至，曰：「我之求也。此何罪？請殺我乎！」又殺之。二公子故怨惠公。


　　十一月，左公子泄、右公子職立公子黔牟。惠公奔齊。


桓公十七年


經


　　十有七年，春，正月丙辰，公會齊侯、紀侯盟于黃。二月丙午，公會邾儀父，盟于趡。


　　夏，五月丙午，及齊師戰于奚。六月丁丑，蔡侯封人卒。


　　秋，八月，蔡季自陳歸於蔡。癸巳，葬蔡桓侯。及宋人、衛人伐邾。


　　冬，十月朔，日有食之。


傳


　　十七年春，盟于黃，平齊、紀，且謀衛故也。


　　乃邾儀父盟于趡，尋蔑之盟也。


　　夏，及齊師戰于奚，疆事也。於是齊人侵魯疆，疆吏來告，公曰：「疆場之事，慎守其一，而備其不虞。姑盡所備焉。事至而戰，又何謁焉？」


　　蔡桓侯卒。蔡人召蔡季于陳。


　　秋，蔡季自陳歸於蔡，蔡人嘉之也。


　　伐邾，宋志也。


　　冬十月朔，日有食之。不書日，官失之也。天子有日官，諸侯有日禦。日官居卿以底日，禮也。日禦不失日，以授百官於朝。


　　初，鄭伯將以高渠彌為卿，昭公惡之，固諫，不聽，昭公立，懼其殺己也。辛卯，弑昭公，而立公子亹。


　　君子謂昭公知所惡矣。公子達曰：「高伯其為戮乎？複惡已甚矣。」


桓公十八年


經


　　十有八年，春，王正月，公會齊侯於濼。公與夫人姜氏遂如齊。


　　夏，四月丙子，公薨于齊。丁酉，公之喪至自齊。


　　秋，七月。


　　冬，十有二月己丑，葬我君桓公。


傳


　　十八年春，公將有行，遂與姜氏如齊。申繻曰：「女有家，男有室，無相瀆也，謂之有禮。易此，必敗。」


　　公會齊侯於濼，遂及文姜如齊。齊侯通焉。公謫之，以告。


　　夏四月丙子，享公。使公子彭生乘公，公薨于車。


　　魯人告于齊曰：「寡君畏君之威，不敢甯居，來修舊好，禮成而不反，無所歸咎，惡于諸侯。請以彭生除之。」齊人殺彭生。


　　秋，齊侯師於首止；子亹會之，高渠彌相。七月戊戌，齊人殺子亹而轘高渠彌，祭仲逆鄭子于陳而立之。是行也，祭仲知之，故稱疾不往。人曰：「祭仲以知免。」仲曰：「信也。」


　　周公欲弑莊王而立王子克。辛伯告王，遂與王殺周公黑肩。王子克奔燕。


　　初，子儀有寵于桓王，桓王屬諸周公。辛伯諫曰：「並、匹嫡、兩政、耦國，亂之本也。」周公弗從，故及。



春秋左氏傳/莊公


莊公元年

經

　　元年春王正月。三月，夫人孫于齊。


　　夏，單伯送王姬。


　　秋，築王姬之館於外。


　　冬十月乙亥，陳侯林卒。王使榮叔來錫桓公命。王姬歸於齊。齊師遷紀、郱、鄑、郚。

傳

　　元年春，不稱即位，文姜出故也。


　　三月，夫人孫于齊。不稱姜氏，絕不爲親，禮也。


　　秋，築王姬之館於外。爲外，禮也。

莊公二年

經

　　二年春王二月，葬陳莊公。


　　夏，公子慶父帥師伐于餘丘。


　　秋七月，齊王姬卒。


　　冬十有二月，夫人姜氏會齊侯於禚。乙酉，宋公馮卒。


傳


　　二年冬，夫人姜氏會齊侯於禚。書姦也。


莊公三年


經


　　三年春王正月，溺會齊師伐衛。


　　夏亖月，葬宋莊公。五月，葬桓王。


　　秋，紀季以酅入于齊。


　　冬，公次於滑。


傳


　　三年春，溺會齊師伐衛，疾之也。


　　夏五月，葬桓王，緩也。


　　秋，紀季以酅入于齊，紀於是乎始判。


　　冬，公次於滑，將會鄭伯，謀紀故也。鄭伯辭以難。凡師，一宿爲舍，再宿爲信，過信爲次。


莊公亖年


經


　　亖年春王二月，夫人姜氏享齊侯于祝丘。三月，紀伯姬卒。


　　夏，齊侯、陳侯、鄭伯遇于垂。紀侯大去其國。六月乙丑，齊侯葬紀伯姬。


　　秋七月。


　　冬，公及齊人狩於禚。


傳


　　亖年春，王三月，楚武王荊屍，授師孑焉，以伐隨，將齊，入告夫人鄧曼曰：『余心蕩。』鄧曼歎曰：『王祿盡矣。盈而蕩，天之道也。先君其知之矣，故臨武事，將發大命，而蕩王心焉。若師徒無虧，王薨于行，國之福也。』王遂行，卒於樠木之下。令尹鬥祁、莫敖屈重除道、梁溠，營軍臨隨。隨人懼，行成。莫敖以王命入盟隨侯，且請爲會於漢汭，而還。濟漢而後發喪。


　　紀侯不能下齊，以與紀季。夏，紀侯大去其國，違齊難也。


莊公五年


經


　　五年春王正月。


　　夏，夫人姜氏如齊師。


　　秋，郳犁來來朝。


　　冬，公會齊人、宋人、陳人、蔡人伐衛。


傳


　　五年秋，郳犁來來朝，名，未王命也。


　　冬，伐衛納惠公也。


莊公六年


經


　　六年春王正月，王人子突救衛。


　　夏六月，衛侯朔入于衛。


　　秋，公至自伐衛。螟。


　　冬，齊人來歸衛俘。


傳


　　六年春，王人救衛。


　　夏，衛侯入，放公子黔牟于周，放甯跪于秦，殺左公子泄、右公子職，乃即位。


　　君子以二公子之立黔牟爲不度矣。夫能固位者，必度於本末而後立衷焉。不知其本，不謀。知本之不枝，弗強。《詩》云：『本枝百世。』


　　冬，齊人來歸衛寶，文姜請之也。


　　楚文王伐申，過鄧。鄧祁侯曰：『吾甥也。』止而享之。騅甥、聃甥、養甥請殺楚子，鄧侯弗許。三甥曰：『亡鄧國者，必此人也。若不早圖，後君噬齊。其及圖之乎？圖之，此爲時矣。』鄧侯曰：『人將不食吾餘。』對曰：『若不從三臣，抑社稷實不血食，而君焉取餘？』弗從。還年，楚子伐鄧。十六年，楚複伐鄧，滅之。


莊公七年


經


　　七年春，夫人姜氏會齊侯於防。


　　夏亖月辛卯，夜，恒星不見。夜中，星隕如雨。


　　秋，大水。無麥、苗。


　　冬，夫人姜氏會齊侯于穀。


傳


　　七年春，文姜會齊侯于防，齊志也。


　　夏，恒星不見，夜明也。星隕如雨，與雨偕也。


　　秋，無麥苗，不害嘉穀也。


莊公八年


經


　　八年春王正月，師次於郎，以俟陳人，蔡人。甲午，治兵。


　　夏，師及齊師圍郕，郕降于齊師。


　　秋，師還。


　　冬十有一月癸未，齊無知弑其君諸兒。


傳


　　八年春，治兵於廟，禮也。


　　夏，師及齊師圍郕。郕降于齊師。仲慶父請伐齊師。公曰：『不可。我實不德，齊師何罪？罪我之由。《夏書》曰：「皋陶邁種德，德，乃降。」姑務修德以待時乎。』秋，師還。君子是以善魯莊公。


　　齊侯使連稱、管至父戍葵丘。瓜時而往，曰：『及瓜而代。』期戍，公問不至。請代，弗許。故謀作亂。


　　僖公之母弟曰夷仲年，生公孫無知，有寵於僖公，衣服禮秩如嫡。襄公絀之。二人因之以作亂。連稱有從妹在公宮，無寵，使間公，曰：『捷，吾以女爲夫人。』


　　冬十二月，齊侯游于姑棼，遂田于貝丘。見大豕，從者曰：『公子彭生也。』公怒曰：『彭生敢見！』射之，豕人立而啼。公懼，墜于車，傷足喪屨。反，誅屨于徒人費。弗得，鞭之，見血。走出，遇賊於門，劫而束之。費曰：『我奚禦哉！』袒而示之背，信之。費請先入，伏公而出，鬥，死於門中。石之紛如死於階下。遂入，殺孟陽於床。曰：『非君也，不類。』見公之足於戶下，遂弑之，而立無知。


　　初、襄公立，無常。鮑叔牙曰：『君使民慢，亂將作矣。』奉公子小白出奔莒。亂作，管夷吾、召忽奉公子糾來奔。


　　初，公孫無知虐於雍廩。


莊公九年


經


　　九年春，齊人殺無知。公及齊大夫盟于既。


　　夏，公伐齊納子糾。齊小白入于齊。


　　秋七月丁酉，葬齊襄公。


　　八月庚申，及齊師戰于乾時，我師敗績。九月，齊人取子糾殺之。


　　冬，浚洙。


傳


　　九年春，雍廩殺無知。


　　公及齊大夫盟于既，齊無君也。


　　夏，公伐齊，納子糾。桓公自莒先入。


　　秋，師及齊師戰于乾時，我師敗績，公喪戎路，傳乘而歸。秦子、梁子以公旗辟於下道，是以皆止。


　　鮑叔帥師來言曰：『子糾，親也，請君討之。管、召、仇也，請受而甘心焉。』乃殺子糾于生竇，召忽死之。管仲請囚，鮑叔受之，乃堂阜而稅之。歸而以告曰：『管夷吾治于髙傒，使相可也。』公從之。


莊公十年


經


　　十年春王正月，公敗齊師於長勺。二月，公侵宋。三月，宋人遷宿。


　　夏六月，齊師、宋師次於郎。公敗宋師於乘丘。


　　秋九月，荊敗蔡師於莘，以蔡侯獻舞歸。


　　冬十月，齊師滅譚，譚子奔莒。


傳


　　十年春，齊師伐我。公將戰，曹劌請見。其鄉人曰：『肉食者謀之，又何間焉。』劌曰：『肉食者鄙，未能遠謀。』乃入見。問何以戰。公曰：『衣食所安，弗敢專也，必以分人。』對曰：『小惠未遍，民弗從也。』公曰：『犧牲玉帛，弗敢加也，必以信。』對曰：『小信未孚，神弗福也。』公曰：『小大之獄，雖不能察，必以情。』對曰：『忠之屬也，可以一戰，戰則請從。』


　　公與之乘。戰於長勺。公將鼓之。劌曰：『未可。』齊人三鼓，劌曰：『可矣。』齊師敗績。公將馳之。劌曰：『未可。』下，視其轍，登，軾而望之，曰：『可矣。』遂逐齊師。


　　既克，公問其故。對曰：『夫戰，勇氣也，一鼓作氣，再而衰，三而竭。彼竭我盈，故克之。夫大國難測也，懼有伏焉。吾視其轍亂，望其旗靡，故逐之。』


　　夏六月，齊師、宋師次於郎。公子偃曰：『宋師不整，可敗也。宋敗，齊必還，請擊之。』公弗許。自雩門竊出，蒙皋比而先犯之。公從之。大敗宋師於乘丘。齊師乃還。


　　蔡哀侯娶于陳，息侯亦娶焉。息媯將歸，過蔡。蔡侯曰：『吾姨也。』止而見之，弗賓。息侯聞之，怒，使謂楚文王曰：『伐我，吾求救于蔡而伐之。』楚子從之。秋九月，楚敗蔡師於莘，以蔡侯獻舞歸。


　　齊侯之出也，過譚，譚不禮焉。及其入也，諸侯皆賀，譚又不至。冬，齊師滅譚，譚無禮也。譚子奔莒，同盟故也。


莊公十一年


經


　　十有一年春王正月。


　　夏五月，戊寅，公敗宋師於鄑。


　　秋，宋大水。


　　冬，王姬歸於齊。


傳


　　十一年夏，宋爲乘丘之役故侵我。公禦之，宋師未陳而薄之，敗諸鄑。


　　凡師，敵未陳曰敗某師，皆陳曰戰，大崩曰敗績，得人雋曰克，覆而敗之曰取某師，亰師敗曰王師敗績於某。


　　秋，宋大水。公使吊焉，曰：『天作淫雨，害于粢盛，若之何不吊？』對曰：『孤實不敬，天降之災，又以爲君憂，拜命之辱。』臧文仲曰：『宋其興乎。禹、湯罪己，其興也悖焉；桀、紂罪人，其亡也忽焉。且列國有凶稱孤，禮也。言懼而名禮，其庶乎。』既而聞之曰公子禦說之辭也。臧孫達曰：『是宜爲君，有恤民之心。』


　　冬，齊侯來逆共姬。


　　乘丘之役，公之金僕姑射南宮長萬，公右遄孫生搏之。宋人請之，宋公靳之，曰：『始吾敬子，今子，魯囚也。吾弗敬子矣。』病之。


莊公十二年


經


　　十有二年春王三月，紀叔姬歸於酅。


　　夏亖月。


　　秋八月甲午，宋萬弑其君捷及其大夫仇牧。十月，宋萬出奔陳。


傳


　　十二年秋，宋萬弑閔公于蒙澤。遇仇牧於門，批而殺之。遇大宰督於東宮之西，又殺之。立子遊。羣公子奔蕭。公子禦說奔亳。南宮牛、猛獲帥師圍亳。


　　冬十月，蕭叔大心及戴、武、宣、穆、莊之族以曹師伐之。殺南宮牛于師，殺子游于宋，立桓公。猛獲奔衛。南宮萬奔陳，以乘車輦其母，一日而至。


　　宋人請猛獲于衛，衛人欲勿與，石祁子曰：『不可。天下之惡一也，惡于宋而保於我，保之何補？得一夫而失一國，與惡而棄好，非謀也。』衛人歸之。亦請南宮萬于陳，以賂。陳人使婦人飲之酒，而以犀革裹之。比及宋手足皆見。宋人皆醢之。


莊公十三年


經


　　十有三年春，齊侯、宋人、陳人、蔡人、邾人會於北杏。


　　夏六月，齊人滅遂。


　　秋七月。


　　冬，公會齊侯盟于柯。


傳


　　十三年春，會於北杏，以平宋亂。遂人不至。


　　夏，齊人滅遂而戍之。


　　冬，盟于柯，始及齊平也。


　　宋人背北杏之會。


莊公十亖年


經


　　十有亖年春，齊人、陳人、曹人伐宋。


　　夏，單伯會伐宋。


　　秋七月，荊入蔡。


　　冬，單伯會齊侯、宋公、衛侯、鄭伯于鄄。


傳


　　十亖年春，諸侯伐宋，齊請師于周。夏，單伯會之，取成于宋而還。


　　鄭厲公自櫟侵鄭，及大陵，獲傅瑕。傅瑕曰：『苟舍我，吾請納君。』與之盟而赦之。六月甲子，傅瑕殺鄭子及其二子而納厲公。


　　初，內蛇與外蛇鬥于鄭南門中，內蛇死。六年而厲公入。公聞之，問于申繻曰：『猶有妖乎？』對曰：『人之所忌，其氣焰以取之，妖由人興也。人無釁焉，妖不自作。人棄常則妖興，故有妖。』


　　厲公入，遂殺傅瑕。使謂原繁曰：『傅瑕貳，周有常刑，既伏其罪矣。納我而無二心者，吾皆許之上大夫之事，吾願與伯父圖之。且寡人出，伯父無裏言，入，又不念寡人，寡人憾焉。』對曰：『先君桓公命我先人典司宗祏。社稷有主而外其心，其何貳如之？苟主社稷，國內之民其誰不爲臣？臣無二心，天之制也。子儀在位十亖年矣，而謀召君者，庸非二乎。莊公之子猶有八人，若皆以官爵行賂勸貳而可以濟事，君其若之何？臣聞命矣。』乃縊而死。


　　蔡哀侯爲莘故，繩息媯以語楚子。楚子如息，以食入享，遂滅息。以息媯歸，生堵敖及成王焉，未言。楚子問之，對曰：『吾一婦人而事二夫，縱弗能死，其又奚言？』楚子以蔡侯滅息，遂伐蔡。秋七月，楚入蔡。


　　君子曰：『《商書》所謂「惡之易也，如火之燎于原，不可鄉邇，其猶可撲滅」者，其如蔡哀侯乎。』


　　冬，會于鄄，宋服故也。


莊公十五年


經


　　十有五年春，齊侯、宋公、陳侯、衛侯、鄭伯會于鄄。


　　夏，夫人姜氏如齊。


　　秋，宋人、齊人、邾人伐郳。鄭人侵宋。


　　冬十月。


傳


　　十五年春，復會焉，齊始霸也。


　　秋，諸侯爲宋伐郳。鄭人間之而侵宋。


莊公十六年


經


　　十有六年春王正月。


　　夏，宋人、齊人、衛人伐鄭。


　　秋，荊伐鄭。


　　冬十有二月，會齊侯、宋公、陳侯、衛侯、鄭伯、許男、滑伯、滕子同盟於幽。邾子克卒。


傳


　　十六年夏，諸侯伐鄭，宋故也。


　　鄭伯自櫟入，緩告于楚。秋，楚伐鄭，及櫟，爲不禮故也。


　　鄭伯治與于雍糾之亂者。九月，殺公子閼，刖強鉏。公父定叔出奔衛。三年而複之，曰：『不可使共叔無後於鄭。』使以十月入，曰：『良月也，就盈數焉。』


　　君子謂：『強鉏不能衛其足。』


　　冬，同盟于幽，鄭成也。


　　王使虢公命曲沃伯以一軍爲晉侯。


　　初，晉武公伐夷，執夷詭諸。蒍國請而免之。既而弗報。故子國作亂，謂晉人曰：『與我伐夷而取其地。』遂以晉師伐夷，殺夷詭諸。周公忌父出奔虢。惠王立而複之。


莊公十七年


經


　　十有七年春，齊人執鄭詹。


　　夏，齊人殲於遂。


　　秋，鄭詹自齊逃來。


　　冬，多麋。


傳


　　十七年春，齊人執鄭詹，鄭不朝也。


　　夏，遂因氏、頜氏、工婁氏、須遂氏饗齊戍，醉而殺之，齊人殲焉。

莊公十八年


經

十有八秂萅王三月，日有食之。


夏，公追戎於濟西。


秋，有蜮。


冬十月。

傳

十八秂萅，虢公、晉矦朝王，王饗醴，命之宥，皆賜玉五玨，馬亖[1]匹。非禮也。王命諸矦，名位不同，禮亦異數，不以禮假人。


虢公、晉矦、鄭伯使原莊公逆王后于陳。陳嬀歸於亰師，實惠後。


夏，公追戎於濟西。不言其來，諱之也。


秋，有蜮，爲災也。


初，楚武王克權，使鬭緡尹之。以叛，圍而殺之。遷權於那處，使閻敖尹之。及文王即位，與巴人伐申而驚其師。巴人叛楚而伐那處，取之，遂門于楚。閻敖遊湧而逸。楚子殺之，其族爲亂。冬，巴人因之以伐楚。





莊公十九年

經

　　十有九年春王正月。


　　夏亖月。


　　秋，公子結媵陳人之婦於鄄，遂及齊侯、宋公盟。夫人姜氏如莒。


　　冬，齊人、宋人、陳人伐我西鄙。

傳

　　十九年春，楚子禦之，大敗於津。還，鬻拳弗納。遂伐黃，敗黃師於碏陵。還，及湫，有疾。夏六月庚申卒，鬻拳葬諸夕室，亦自殺也，而葬於絰皇。


　　初，鬻拳強諫楚子，楚子弗從，臨之以兵，懼而從之。鬻拳曰：『吾懼君以兵，罪莫大焉。』遂自刖也。楚人以爲大閽，謂之大伯，使其後掌之。君子『鬻拳可謂愛君矣，諫以自納于刑，刑猶不忘納君於善。』


　　初，王姚嬖于莊王，生子頹。子頹有寵，蒍國爲之師。及惠王即位。取蒍國之圃以爲囿，邊伯之宮近于王宮，王取之。王奪子禽祝跪與詹父田，而收膳夫之秩。故蒍國、邊伯、石速、詹父、子禽祝跪作亂，因蘇氏。秋，五大夫奉子頹以伐王，不克，出奔溫。蘇子奉子頹以奔衛。衛師、燕師伐周。冬，立子頹。

莊公二十年

經

　　二十年春王二月，夫人姜氏如莒。


　　夏，齊大災。


　　秋七月。


　　冬，齊人伐戎。

傳

　　二十年春，鄭伯和王室，不克。執燕仲父。夏，鄭伯遂以王歸，王處於櫟。秋，王及鄭伯入于鄔。遂入成周，取其寶器而還。


　　冬，王子頹享五大夫，樂及遍舞。鄭伯聞之，見虢叔，曰：『寡人聞之，哀樂失時，殃咎必至。今王子頹歌舞不倦，樂禍也。夫司寇行戮，君爲之不舉，而況敢樂禍乎？！奸王之位，禍孰大焉？臨禍忘憂，憂必及之。盍納王乎？』虢公曰：『寡人之願也。』


莊公二十一年


經


　　二十有一年春，王正月。


　　夏五月辛酉，鄭伯突卒。


　　秋七月戊戌，夫人姜氏薨。


　　冬十有二月，葬鄭厲公。


傳


　　二十一年春，胥命於弭。夏，同伐王城。鄭伯將王，自圉門入，虢叔自北門入，殺王子頹及五大夫。鄭伯享王于闕西辟，樂備。王與之武公之略，自虎牢以東。原伯曰：『鄭伯效尤，其亦將有咎。』五月，鄭厲公卒。


　　王巡虢守。虢公爲王宮于玤，王與之酒泉。鄭伯之享王也，王以后之鞶鑒予之。虢公請器，王予之爵。鄭伯由是始惡于王。


　　冬，王歸自虢。


莊公二十二年


經


　　二十二年春王正月，肆大眚。癸丑，葬我小君文姜。陳人殺其公子禦寇。


　　夏五月。


　　秋七月丙申，及齊髙傒盟於防。


　　冬，公如齊納幣。


傳


　　二十二年春，陳人殺其大子禦寇，陳公子完與顓孫奔齊。顓孫自齊來奔。


　　齊侯使敬仲爲卿。辭曰：『羈旅之臣，幸若獲宥，及於寬政，赦其不閑於教訓而免於罪戾，弛於負擔，君之惠也，所獲多矣。敢辱髙位，以速官謗。請以死告。《詩》云：「翹翹車乘，招我以弓，豈不欲往，畏我友朋。」』使爲工正。


　　飲桓公酒，樂。公曰：『以火繼之。』辭曰：『臣卜其晝，未卜其夜，不敢。』君子曰：『酒以成禮，不繼以淫，義也。以君成禮，弗納於淫，仁也。』


　　初，懿氏卜妻敬仲，其妻占之，曰：『吉，是謂「鳳皇於飛，和鳴鏘鏘，有媯之後，將育于姜。五世其昌，並於正卿。八世之後，莫之與亰。」』陳厲公，蔡出也。故蔡人殺五父而立之，生敬仲。其少也，周史有以《周易》見陳侯者，陳侯使筮之，遇《觀》之《否》。曰：『是謂「觀國之光，利用賓于王。」代陳有國乎。不在此，其在異國；非此其身，在其子孫。光，遠而自他有耀者也。《坤》，土也。《巽》，風也。《乾》，天也。風爲天於土上，山也。有山之材而照之以天光，於是乎居土上，故曰：「觀國之光，利用賓于王。」庭實旅百，奉之以玉帛，天地之美具焉，故曰：「利用賓于王。」猶有觀焉，故曰其在後乎。風行而著於土，故曰其在異國乎。若在異國，必姜姓也。姜，大嶽之後也。山嶽則配天，物莫能兩大。陳衰，此其昌乎。』


　　及陳之初亡也，陳桓子始大於齊。其後亡也，成子得政。


莊公二十三年


經


　　二十有三年春，公至自齊。祭叔來聘。


　　夏，公如齊觀社。公至自齊。荊人來聘。公及齊侯遇于穀。蕭叔朝公。


　　秋，丹桓宮楹。


　　冬十有一月，曹伯射姑卒。


　　十有二月甲寅，公會齊侯盟于扈。


傳


　　二十三年夏，公如齊觀社，非禮也。曹劌諫曰：『不可。夫禮，所以整民也。故會以訓上下之則，制財用之節；朝以正班爵之義，帥長幼之序；征伐以討其不然。諸侯有王，王有巡守，以大習之。非是，君不舉矣。君舉必書，書而不法，後嗣何觀？』


　　晉桓、莊之族逼，獻公患之。士蒍曰：『去富子，則羣公子可謀也已。』公曰：『爾試其事。』士蒍與羣公子謀，譖富子而去之。


　　秋，丹桓宮之楹。


莊公二十亖年


經


　　二十有亖年春王三月，刻桓宮桷。葬曹莊公。


　　夏，公如齊逆女。


　　秋，公至自齊。八月丁丑，夫人姜氏入。


　　戊寅，大夫宗婦覿，用幣。大水。


　　冬，戎侵曹。曹羈出奔陳。赤歸於曹。郭公。


傳


　　二十亖年春，刻其桷，皆非禮也。禦孫諫曰：『臣聞之：「儉，德之共也；侈，惡之大也。」先君有共德而君納諸大惡，無乃不可乎！』


　　秋，哀姜至。公使宗婦覿，用幣，非禮也。禦孫曰：『男贄大者玉帛，小者禽鳥，以章物也。女贄不過榛栗棗修，以告虔也。今男女同贄，是無別也。男女之別，國之大節也。而由夫人亂之，無乃不可乎！』


　　晉士蒍又與羣公子謀，使殺遊氏之二子。士蒍告晉侯曰：『可矣。不過二年，君必無患。』


莊公二十五年


經


　　二十有五年春，陳侯使女叔來聘。


　　夏五月癸丑，衛侯朔卒。


　　六月辛未，朔，日有食之，鼓、用牲於社。伯姬歸於杞。


　　秋，大水，鼓、用牲于社、於門。


　　冬，公子友如陳。


傳


　　二十五年春，陳女叔來聘，始結陳好也。嘉之，故不名。


　　夏六月辛未，朔，日有食之。鼓、用牲於社，非常也。唯正月之朔，慝未作，日有食之，於是乎用幣於社，伐鼓於朝。


　　秋，大水。鼓，用牲于社、於門，亦非常也。凡天災，有幣無牲。非日月之眚，不鼓。


　　晉士蒍使羣公子盡殺游氏之族，乃城聚而處之。


　　冬，晉侯圍聚，盡殺羣公子。


莊公二十六年


經


　　二十有六年春，公伐戎。


　　夏，公至自伐戎。曹殺其大夫。


　　秋，公會宋人、齊人，伐徐。


　　冬十有二月癸亥，朔，日有食之。


傳


　　二十六年春，晉士蒍爲大司空。


　　夏，士蒍城絳，以深其宮。


　　秋，虢人侵晉。冬，虢人又侵晉。


莊公二十七年


經


　　二十有七年春，公會杞伯姬于洮。


　　夏六月，公會齊侯、宋公、陳侯、鄭伯同盟于幽。


　　秋，公子友如陳，葬原仲。


　　冬，杞伯姬來。莒慶來逆叔姬。杞伯來朝。公會齊侯於城濮。


傳


　　二十七年春，公會杞伯姬于洮，非事也。天子非展義不巡守，諸侯非民事不舉，卿非君命不越竟。


　　夏，同盟于幽，陳、鄭服也。


　　秋，公子友如陳，葬原仲，非禮也。原仲，季友之舊也。


　　冬，杞伯姬來，歸寧也。凡諸侯之女，歸寧曰來，出曰來歸。夫人歸甯曰如某，出曰歸於某。


　　晉侯將伐虢，士蒍曰：『不可，虢公驕，若驟得勝於我，必棄其民。無眾而後伐之，欲禦我誰與？夫禮樂慈愛，戰所畜也。夫民讓事樂和，愛親哀喪而後可用也。虢弗畜也，亟戰將饑。』


　　王使召伯廖賜齊侯命，且請伐衛，以其立子頹也。


莊公二十八年

經


　　二十有八年春，王三月甲寅，齊人伐衛。衛人及齊人戰，衛人敗績。


　　夏亖月丁未，邾子瑣卒。


　　秋，荊伐鄭，公會齊人、宋人救鄭。


　　冬，築郿。大無麥、禾，臧孫辰告糴于齊。


傳


　　二十八年春，齊侯伐衛。戰，敗衛師。數之以王命，取賂而還。


　　晉獻公娶于賈，無子。烝于齊姜，生秦穆夫人及大子申生。又娶二女於戎，大戎狐姬生重耳，小戎子生夷吾。晉伐驪戎，驪戎男女以驪姬。歸，生奚齊。其娣生卓子。驪姬嬖，欲立其子，賂外嬖梁五，與東關嬖五，使言於公曰：『曲沃，君之宗也。蒲與二屈，君之疆也。不可以無主。宗邑無主則民不威，疆埸無主則啟戎心。戎之生心，民慢其政，國之患也。若使大子主曲沃，而重耳、夷吾主蒲與屈，則可以威民而懼戎，且旌君伐。』使俱曰：『狄之廣莫，于晉爲都。晉之啟土，不亦宜乎？』晉侯說之。


　　夏，使大子居曲沃，重耳居蒲城，夷吾居屈。羣公子皆鄙，唯二姬之子在絳。二五卒與驪姬譖羣公子而立奚齊，晉人謂之二耦。


　　楚令尹子元欲蠱文夫人，爲館于其宮側，而振萬焉。夫人聞之，泣曰：『先君以是舞也，習戎備也。今令尹不尋諸仇讎，而於未亡人之側，不亦異乎！』禦人以告子元。子元曰：『婦人不忘襲仇，我反忘之！』


　　秋，子元以車六百乘伐鄭，入於桔柣之門。子元、鬭禦疆、鬭梧、耿之不比爲旆，鬭班、王孫游、王孫喜殿。眾車入自純門，及逵市。縣門不發，楚言而出。子元曰：『鄭有人焉。』諸侯救鄭，楚師夜遁。鄭人將奔桐丘，諜告曰：『楚幕有烏。』乃止。


　　冬，饑。臧孫辰告糴于齊，禮也。


　　築郿，非都也。凡邑有宗廟先君之主曰都，無曰邑。邑曰築，都曰城。


莊公二十九年


經


　　二十有九年春，新延既。


　　夏，鄭人侵許。


　　秋，有蜚。


　　冬十有二月，紀叔姬卒。城諸及防。


傳


　　二十九年春，新作延廄。書，不時也。凡馬日中而出，日中而入。


　　夏，鄭人侵許。凡師有鐘鼓曰伐，無曰侵，輕曰襲。


　　秋，有蜚，爲災也。凡物不爲災不書。


　　冬十二月，城諸及防，書，時也。凡土功，龍見而畢務，戒事也。火見而致用，水昏正而栽，日至而畢。


　　樊皮叛王。


莊公三十年


經


　　三十年春王正月。


　　夏，次於成。


　　秋七月，齊人降鄣。


　　八月癸亥，葬紀叔姬。


　　九月庚午朔，日有食之。鼓，用牲於社。


　　冬，公及齊侯遇于魯濟。齊人伐山戎。


傳


　　三十年春，王命虢公討樊皮。夏亖月丙辰，虢公入樊，執樊仲皮，歸於亰師。


　　楚公子元歸自伐鄭，而處王宮，鬭射師諫，則執而梏之。


　　秋，申公鬭班殺子元，鬭谷於菟爲令尹，自毀其家以紓楚國之難。


　　冬，遇于魯濟，謀山戎也，以其病燕故也。


莊公三十一年


經


　　三十有一年春，築台于郎。


　　夏亖月，薛伯卒。築台于薛。


　　六月，齊侯來獻戎捷。


　　秋，築台于秦。


　　冬，不雨。


傳


　　三十一年夏六月，齊侯來獻戎捷，非禮也。凡諸侯有亖夷之功，則獻于王，王以警於夷。中國則否。諸侯不相遺俘。


莊公三十二年


經


　　三十有二年春，城小穀。


　　夏，宋公、齊侯遇于梁丘。


　　秋七月癸巳，公子牙卒。


　　八月癸亥，公薨于路寢。


　　冬十月己未，子般卒。


　　公子慶父如齊。狄伐邢。


傳


　　三十二年春，城小谷，爲管仲也。


　　齊侯爲楚伐鄭之故，請會于諸侯。宋公請先見於齊侯。夏，遇于梁丘。


　　秋七月，有神降於莘。


　　惠王問諸內史過曰：『是何故也？』對曰：『國之將興，明神降之，監其德也；將亡，神又降之，觀其惡也。故有得神以興，亦有以亡，虞、夏、商、周皆有之。』王曰：『若之何？』對曰：『以其物享焉，其至之日，亦其物也。』王從之。內史過往，聞虢請命，反曰：『虢必亡矣，虐而聽於神。』


　　神居莘六月。虢公使祝應、宗區、史嚚享焉。神賜之土田。史嚚曰：『虢其亡乎！吾聞之：國將興，聽於民；將亡，聽於神。神，聰明正直而一者也，依人而行。虢多涼德，其何土之能得！』


　　初，公築台臨黨氏，見孟任，從之。閟，而以夫人言，許之。割臂盟公，生子般焉。雩，講于梁氏，女公子觀之。圉人犖自牆外與之戲。子般怒，使鞭之。公曰：『不如殺之，是不可鞭。犖有力焉，能投蓋於稷門。』


　　公疾，問後於叔牙。對曰：『慶父材。』問于季友，對曰：『臣以死奉般。』公曰：『鄉者牙曰慶父材。』成季使以君命命僖叔待于鍼巫氏，使鍼季酖之，曰：『飲此則有後於魯國，不然，死且無後。』飲之，歸，及逵泉而卒，立叔孫氏。


　　八月癸亥，公薨于路寢。子般即位，次於黨氏。冬十月己未，共仲使圉人犖賊子般於黨氏。成季奔陳。立閔公。


春秋左氏傳/閔公


閔公元年


經


元年春，王正月，齊人救邢。


夏六月，辛酉，葬我君莊公。


秋八月，公及齊侯盟于落姑。季子來歸。


冬，齊仲孫來。


傳


元年春，不書即位，亂故也。


狄人伐邢。管敬仲言於齊侯曰：「戎狄豺狼，不可厭也；諸夏親暱，不可棄也；宴安酖毒，不可懷也。《詩》云：『豈不懷歸？畏此簡書。』簡書，同惡相恤之謂也。請救邢以從簡書。」齊人救邢。


夏，六月，葬莊公，亂故，是以緩。


秋，八月，公及齊侯盟于落姑，請復季友也。齊侯許之，使召諸陳，公次于郎以待之。「季子來歸」，嘉之也。


冬，齊仲孫湫來省難。書曰「仲孫」，亦嘉之也。仲孫歸，曰：「不去慶父，魯難未已。」公曰：「若之何而去之？」對曰：「難不已，將自斃，君其待之。」公曰：「魯可取乎？」對曰：「不可，猶秉周禮。周禮，所以本也。臣聞之，『國將亡，本必先顛，而後枝葉從之』。魯不棄周禮，未可動也。君其務寧魯難而親之。親有禮，因重固，間攜貳，覆昬亂，霸王之器也。」


晉侯作二軍，公將上軍，大子申生將下軍。趙夙御戎，畢萬為右，以滅耿、滅霍、滅魏。還，為大子城曲沃。賜趙夙耿，賜畢萬魏，以為大夫。


士蒍曰：「大子不得立矣，分之都城，而位以卿，先為之極，又焉得立？不如逃之，無使罪至。為吳大伯，不亦可乎？猶有令名，與其及也。且諺曰：『心苟無瑕，何恤乎無家？』天若祚大子，其無晉乎！」


卜偃曰：「畢萬之後必大。萬，盈數也；魏，大名也。以是始賞，天啟之矣。天子曰兆民，諸侯曰萬民。今名之大，以從盈數，其必有眾。」


初，畢萬筮仕於晉，遇《屯》之《比》。辛廖占之，曰：「吉。《屯》固、《比》入，吉孰大焉？其必蕃昌。《震》為土、車從馬、足居之、兄長之、母覆之、眾歸之、六體不易、合而能固、安而能殺，公侯之卦也。公侯之子孫，必復其始。」


閔公二年


經


二年春，王正月，齊人遷陽。


夏，五月，乙酉，吉禘于莊公。


秋，八月，辛丑，公薨。


九月，夫人姜氏孫于邾。公子慶父出奔莒。


冬，齊高子來盟。


十有二月，狄入衛。


鄭棄其師。


傳


二年春，虢公敗犬戎于渭汭。舟之僑曰：「無德而祿，殃也。殃將至矣。」遂奔晉。


夏，吉禘于莊公，速也。


初，公傅奪卜齮田，公不禁。秋八月辛丑，共仲使卜齮賊公于武闈。成季以僖公適邾。共仲奔莒，乃入，立之。以賂求共仲于莒，莒人歸之。及密，使公子魚請。不許，哭而往。共仲曰：「奚斯之聲也。」乃縊。


閔公，哀姜之娣叔姜之子也，故齊人立之。共仲通於哀姜，哀姜欲立之。閔公之死也，哀姜與知之，故孫于邾。齊人取而殺之于夷，以其尸歸，僖公請而葬之。


成季之將生也，桓公使卜楚丘之父卜之。曰：「男也。其名曰友，在公之右。間于兩社，為公室輔。季氏亡，則魯不昌。」又筮之，遇《大有》之《乾》，曰：「同復于父，敬如君所。」及生，有文在其手曰「友」，遂以命之。


冬，十二月，狄人伐衛。衛懿公好鶴，鶴有乘軒者。將戰，國人受甲者皆曰：「使鶴，鶴實有祿位，余焉能戰？」公與石祁子玦，與甯莊子矢，使守，曰：「以此贊國，擇利而為之。」與夫人繡衣，曰：「聽于二子。」渠孔御戎，子伯為右，黃夷前驅，孔嬰齊殿。及狄人戰于熒澤，衛師敗績，遂滅衛。衛侯不去其旗，是以甚敗。狄人囚史華龍滑與禮孔，以逐衛人。二人曰：「我，大史也，實掌其祭。不先，國不可得也。」乃先之。至，則告守曰：「不可待也。」夜與國人出。狄入衛，遂從之，又敗諸河。


初，惠公之即位也少，齊人使昭伯烝於宣姜，不可，強之。生齊子、戴公、文公、宋桓夫人、許穆夫人。文公為衛之多患也，先適齊。及敗，宋桓公逆諸河，宵濟。衛之遺民男女七百有三十人，益之以共、滕之民為五千人，立戴公以廬于曹。許穆夫人賦《載馳》。齊侯使公子無虧帥車三百乘、甲士三千人以戍曹。歸公乘馬，祭服五稱，牛羊豕雞狗皆三百與門材。歸夫人魚軒，重錦三十兩。


鄭人惡高克，使帥師次于河上，久而弗召。師潰而歸，高克奔陳。鄭人為之賦《清人》。


晉侯使大子申生伐東山皋落氏。里克諫曰：「大子奉冢祀，社稷之粢盛，以朝夕視君膳者也，故曰冢子。君行則守，有守則從。從曰撫軍，守曰監國，古之制也。夫帥師，專行謀，誓車旅，君與國政之所圖也，非大子之事也。師在制命而已。稟命則不威，專命則不孝，故君之嗣適不可以帥師。君失其官，帥師不威，將焉用之？且臣聞皋落氏將戰，君其舍之。」公曰：「寡人有子，未知其誰立焉！」不對而退。


見大子，大子曰：「吾其廢乎？」對曰：「告之以臨民，教之以軍旅，不共是懼，何故廢乎？且子懼不孝，無懼弗得立，修己而不責人，則免於難。」


大子帥師，公衣之偏衣，佩之金玦。狐突御戎，先友為右，梁餘子養御罕夷，先丹木為右，羊舌大夫為尉。先友曰：「衣身之偏，握兵之要，在此行也，子其勉之。偏躬無慝，兵要遠災，親以無災，又何患焉？」狐突歎曰：「時，事之徵也；衣，身之章也；佩，衷之旗也。故敬其事，則命以始；服其身，則衣之純；用期衷，則佩之度。今命以時卒，閟其事也；衣之尨服，遠其躬也；佩以金玦，棄其衷也。服以遠之，時以閟之；尨，涼；冬，殺；金，寒；玦，離；胡可恃也？雖欲勉之，狄可盡乎？」梁餘子養曰：「帥師者，受命於廟，受脤於社，有常服矣。不獲而尨，命可知也。死而不孝，不如逃之。」罕夷曰：「尨奇無常，金玦不復，雖復何為？君有心矣。」先丹木曰：「是服也，狂夫阻之。曰『盡敵而反』，敵可盡乎？雖盡敵，猶有內讒，不如違之。」狐突欲行。羊舌大夫曰：「不可。違命不孝，棄事不忠。雖知其寒，惡不可取，子其死之。」


大子將戰，狐突諫曰：「不可，昔辛伯諗周桓公云：『內寵並后，外寵二政，嬖子配適，大都耦國，亂之本也。』周公弗從，故及於難。今亂本成矣，立可必乎？孝而安民，子其圖之！與其危身以速罪也。」


成風聞成季之繇，乃事之，而屬僖公焉，故成季立之。


僖之元年，齊桓公遷邢于夷儀。二年，封衛于楚丘。邢遷如歸，衛國忘亡。


衛文公大布之衣、大帛之冠，務材訓農，通商惠工，敬教勸學，授方任能。元年，革車三十乘；季年，乃三百乘。



春秋左氏傳/僖公


僖公元年


經


元年春，王正月。齊師、宋師、曹伯次于聶北，救邢。


夏，六月，邢遷于夷儀。齊師、宋師、曹師城邢。


秋，七月，戊辰。夫人姜氏薨于夷，齊人以歸。楚人伐鄭。


八月，公會齊侯、宋公、鄭伯、曹伯、邾人于檉。


九月，公敗邾師于偃。


冬，十月，壬午，公子友帥師敗莒師于酈，獲莒拏。


十有二月，丁已，夫人氏之喪至自齊。


傳


元年春，不稱即位，公出故也。公出復入不書，諱之也。諱國惡，禮也。


諸侯救邢。邢人潰，出奔師。師遂逐狄人，具邢器用而遷之，師無私焉。


夏，邢遷于夷儀。諸侯城之，救患也。凡侯伯，救患、分災、討罪，禮也。


秋，楚人伐鄭，鄭即齊故也。


盟于犖，謀救鄭也。


九月，公敗邾師于偃，虛丘之戍將歸者也。


冬，莒人來求賂，公子友敗諸酈，獲莒子之弟拏。非卿也，嘉獲之也。公賜季友汶陽之田，及費。


夫人氏之喪至自齊，君子以齊人殺哀姜也，為已甚矣。女子從人者也。


僖公二年


經


二年春，王正月。城楚丘。


夏五月，辛巳，葬我小君哀姜。虞師、晉師滅下陽。


秋九月，齊侯、宋公、江人、黃人盟于貫。


冬十月，不雨。楚人侵鄭。


傳


二年春，諸侯城楚丘而封衛焉。不書，所會後也。


晉荀息請以屈產之乘，與垂棘之璧，假道於虞以伐虢。公曰：「是吾寶也。」對曰：「若得道於虞，猶外府也。」公曰：「宮之奇存焉。」對曰：「宮之奇之為人也，懦而不能強諫。且少長於君，君暱之。雖諫，將不聽。」乃使荀息假道於虞，曰：「冀為不道，入自顛軨，伐鄍三門。冀之既病，則亦唯君故。今虢為不道，保於逆旅，以侵敝邑之南鄙。敢請假道以請罪于虢。」虞公許之，且請先伐虢。宮之奇諫，不聽，遂起師。


夏，晉里克、荀息帥師會虞師伐虢，滅下陽。先書虞，賄故也。


秋，盟于貫，服江、黃也。


齊寺人貂始漏師于多魚。


虢公敗戎于桑田。晉卜偃曰：「虢必亡矣。亡下陽不懼，而又有功，是天奪之鑒，而益其疾也！必易晉而不撫其民矣，不可以五稔。」


冬，楚人伐鄭，鬬章囚鄭聃伯。


僖公三年


經


三年春，王正月，不雨。


夏，四月，不雨。徐人取舒。


六月，雨。


秋，齊侯、宋公、江人、黃人會于陽穀。


冬，公子友如齊蒞盟。楚人伐鄭。


傳


三年春，不雨。


夏，六月，雨。自十月不雨，至于五月，不曰旱，不為災也。


秋，會于陽穀，謀伐楚也。齊侯為陽穀之會，來尋盟。


冬，公子友如齊蒞盟。


楚人伐鄭，鄭伯欲成。孔叔不可，曰：「齊方勤我，棄德不祥。」


齊侯與蔡姬乘舟于囿，蕩公。公懼，變色。禁之，不可。公怒，歸之，未之絕也。蔡人嫁之。


僖公四年


經


四年春，王正月。公會齊侯、宋公、陳侯、衛侯、鄭伯、許男、曹伯侵蔡。蔡潰，遂伐楚，次于陘。


夏，許男新臣卒。楚屈完來盟于師，盟于召陵。齊人執陳轅濤塗。


秋，及江人、黃人伐陳。


八月，公至自伐楚。葬許穆公。


冬，十有二月，公孫茲帥師會齊人、宋人、衛人、鄭人、許人、曹人侵陳。


傳


四年春，齊侯以諸侯之師侵蔡。蔡潰，遂伐楚。楚子使與師言曰：「君處北海，寡人處南海，唯是風馬牛不相及也。不虞君之涉吾地也，何故？」管仲對曰：「昔召康公命我先君大公曰：『五侯九伯，女實征之，以夾輔周室。』賜我先君履，東至于海，西至于河，南至于穆陵，北至于無棣。爾貢包茅不入，王祭不共，無以縮酒，寡人是徵。昭王南征而不復，寡人是問。」對曰：「貢之不入，寡君之罪也，敢不共給。昭王之不復，君其問諸水濱。」師進，次于陘。


夏，楚子使屈完如師。師退，次于召陵。齊侯陳諸侯之師，與屈完乘而觀之。齊侯曰：「豈不穀是為？先君之好是繼。與不穀同好，如何？」對曰：「君惠徼福於敝邑之社稷，辱收寡君，寡君之願也！」齊侯曰：「以此眾戰，誰能禦之？以此攻城，何城不克？」對曰：「君若以德綏諸侯，誰敢不服？君若以力，楚國方城以為城，漢水以為池，雖眾，無所用之。」屈完及諸侯盟。


陳轅濤塗謂鄭申侯曰：「師出於陳鄭之間，國必甚病。若出於東方，觀兵於東夷，循海而歸，其可也。」申侯曰：「善。」濤塗以告齊侯，許之。申侯見曰：「師老矣！若出於東方而遇敵，懼不可用也。若出於陳鄭之間，共其資糧、屝屨，其可也。」齊侯說，與之虎牢，執轅濤塗。


秋，伐陳，討不忠也。


許穆公卒于師，葬之以侯，禮也。凡諸侯薨于朝會，加一等。死王事，加二等。於是有以袞斂。


冬，叔孫戴伯帥師，會諸侯之師侵陳。陳成，歸轅濤塗。


初，晉獻公欲以驪姬為夫人，卜之不吉，筮之吉。公曰：「從筮。」卜人曰：「筮短龜長，不如從長。且其繇曰：『專之渝，攘公之羭。一薰一蕕，十年尚猶有臭。』必不可。」弗聽，立之。生奚齊，其娣生卓子。及將立奚齊，既與中大夫成謀，姬謂大子曰：「君夢齊姜，必速祭之。」大子祭于曲沃，歸胙于公，公田，姬寘諸宮。六日，公至，毒而獻之。公祭之地，地墳；與犬，犬斃；與小臣，小臣亦斃。姬泣曰：「賊由大子。」大子奔新城，公殺其傅杜原款。或謂大子：「子辭，君必辯焉。」大子曰：「君非姬氏，居不安，食不飽。我辭，姬必有罪。君老矣，吾又不樂。」曰：「子其行乎？」大子曰：「君實不察其罪，被此名也以出，人誰納我？」十二月，戊申，縊于新城。姬遂譖二公子曰：「皆知之。」重耳奔蒲，夷吾奔屈。


僖公五年


經


五年春，晉侯殺其世子申生。杞伯姬來朝其子。


夏，公孫茲如牟。公及齊侯、宋公、陳侯、衛侯、鄭伯、許男、曹伯，會王世子于首止。


秋，八月，諸侯盟于首止。鄭伯逃歸，不盟。楚人滅弦，弦子奔黃。


九月，戊申朔，日有食之。


冬，晉人執虞公。


傳


五年春，王正月。辛亥朔，日南至。公既視朔，遂登觀臺以望。而書，禮也。凡分、至、啟、閉，必書雲物，為備故也。


晉侯使以殺大子申生之故來告。

 
初，晉侯使士蒍為二公子築蒲與屈。不慎，寘薪焉。夷吾訴之，公使讓之。士蒍稽首而對曰：「臣聞之：無喪而慼，憂必讎焉；無戎而城，讎必保焉。寇讎之保，又何慎焉？！守官廢命，不敬；固讎之保，不忠。失忠與敬，何以事君？《詩》云：『懷德惟寧，宗子惟城。』君其脩德而固宗子，何城如之？三年將尋師焉，焉用慎？」退而賦曰：「狐裘尨茸，一國三公，吾誰適從？」及難，公使寺人披伐蒲。重耳曰：「君父之命不校。」乃徇曰：「校者，吾讎也。」踰垣而走。披斬其袪，遂出奔翟。


夏，公孫茲如牟，娶焉。


會于首止。會王大子鄭，謀寧周也。


陳轅宣仲怨鄭申侯之反己於召陵，故勸之城其賜邑，曰：「美城之，大名也，子孫不忘。吾助子請。」乃為之請於諸侯而城之，美。遂譖諸鄭伯曰：「美城其賜邑，將以叛也。」申侯由是得罪。


秋，諸侯盟。王使周公召鄭伯曰：「吾撫女以從楚，輔之以晉，可以少安。」鄭伯喜於王命，而懼其不朝於齊也，故逃歸不盟。孔叔止之曰：「國君不可以輕，輕則失親；失親，患必至。病而乞盟，所喪多矣！君必悔之。」弗聽，逃其師而歸。


楚鬭穀於菟滅弦，弦子奔黃。於是江、黃、道、柏方睦於齊，皆弦姻也。弦子恃之而不事楚，又不設備，故亡。


晉侯復假道於虞以伐虢，宮之奇諫曰：「虢，虞之表也。虢亡，虞必從之。晉不可啟，寇不可翫。一之謂甚，其可再乎？諺所謂『輔車相依，脣亡齒寒』者，其虞虢之謂也！」公曰：「晉，吾宗也。豈害我哉？」對曰：「大伯、虞仲，大王之昭也。大伯不從，是以不嗣。虢仲、虢叔，王季之穆也，為文王卿士，勳在王室，藏於盟府。將虢是滅，何愛於虞？且虞能親於桓、莊乎？其愛之也，桓、莊之族何罪，而以為戮，不唯偪乎？親以寵偪，猶尚害之，況以國乎？」公曰：「吾享祀豐絜，神必據我。」對曰：「臣聞之，鬼神非人實親，惟德是依。故《周書》曰：『皇天無親，惟德是輔。』又曰：『黍稷非馨，明德惟馨。』又曰：『民不易物，惟德緊物。』如是，則非德，民不和，神不享矣。神所馮依，將在德矣。若晉取虞，而明德以薦馨香，神其吐之乎？」弗聽，許晉使。宮之奇以其族行，曰：「虞不臘矣，在此行也，晉不更舉矣。」


八月，甲午，晉侯圍上陽，問於卜偃曰：「吾其濟乎？」對曰：「克之。」公曰：「何時？」對曰：「童謠云：『丙之晨，龍尾伏辰；均服振振，取虢之旂。鶉之賁賁，天策焞焞，火中成軍，虢公其奔。』其九月十月之交乎？丙子旦，日在尾，月在策，鶉火中，必是時也。」


冬，十二月，丙子朔，晉滅虢，虢公醜奔京師。師還，館于虞，遂襲虞，滅之。執虞公及其大夫井伯，以媵秦穆姬，而脩虞祀，且歸其職貢於王。故書曰：「晉人執虞公。」罪虞，且言易也。


僖公六年


經


六年春，王正月。


夏，公會齊侯、宋公、陳侯、衛侯、曹伯伐鄭，圍新城。


秋，楚人圍許。諸侯遂救許。


冬，公至自伐鄭。


傳


六年春，晉侯使賈華伐屈，夷吾不能守，盟而行，將奔狄。郤芮曰：「後出同走，罪也。不如之梁，梁近秦而幸焉。」乃之梁。


夏，諸侯伐鄭，以其逃首止之盟故也。圍新密，鄭所以不時城也。


秋，楚子圍許，以救鄭。諸侯救許，乃還。


冬，蔡穆侯將許僖公以見楚子於武城。許男面縛銜璧，大夫衰絰，士輿櫬。楚子問諸逢伯，對曰：「昔武王克殷，微子啟如是，武王親釋其縛。受其璧而祓之，焚其櫬，禮而命之，使復其所。」楚子從之。


僖公七年


經


七年春，齊人伐鄭。


夏，小邾子來朝。鄭殺其大夫申侯。


秋，七月，公會齊侯、宋公、陳世子款、鄭世子華，盟于甯母。曹伯班卒。公子友如齊。


冬，葬曹昭公。


傳


七年春，齊人伐鄭。孔叔言於鄭伯曰：「諺有之曰：『心則不競，何憚於病？』既不能彊，又不能弱，所以斃也。國危矣，請下齊以救國。」公曰：「吾知其所由來矣，姑少待我。」對曰：「朝不及夕，何以待君？」


夏，鄭殺申侯以說于齊，且用陳轅濤塗之譖也。


初，申侯申出也，有寵於楚文王。文王將死，與之璧，使行，曰：「唯我知女。女專利而不厭，予取予求，不女疵瑕也。後之人，將求多於女，女必不免。我死，女必速行，無適小國，將不女容焉。」既葬，出奔鄭，又有寵於厲公。子文聞其死也，曰：「古人有言曰：『知臣莫若君。』弗可改也已！」


秋，盟于甯母，謀鄭故也。


管仲言於齊侯曰：「臣聞之：招攜以禮，懷遠以德。德禮不易，無人不懷。」齊侯脩禮於諸侯，諸侯官受方物。


鄭伯使大子華聽命於會，言於齊侯曰：「洩氏、孔氏、子人氏三族，實違君命。若君去之以為成，我以鄭為內臣，君亦無所不利焉。」齊侯將許之。管仲曰：「君以禮與信屬諸侯，而以姦終之，無乃不可乎？子父不奸之謂禮，守命共時之謂信。違此二者，姦莫大焉。」公曰：「諸侯有討於鄭，未捷；今苟有釁，從之，不亦可乎？」對曰：「君若綏之以德，加之以訓辭，而帥諸侯以討鄭；鄭將覆亡之不暇，豈敢不懼？若摠其罪人以臨之，鄭有辭矣，何懼？且夫合諸侯以崇德也。會而列姦，何以示後嗣？夫諸侯之會，其德刑禮義，無國不記，記姦之位，君盟替矣。作而不記，非盛德也。君其勿許，鄭必受盟。夫子華既為大子，而求介於大國，以弱其國，亦必不免。鄭有叔詹、堵叔、師叔三良為政，未可間也。」齊侯辭焉。子華由是得罪於鄭。


冬，鄭伯使請盟于齊。


閏月，惠王崩。襄王惡大叔帶之難，懼不立，不發表而告難于齊。


僖公八年

經


八年春，王正月。公會王人、齊侯、宋公、衛侯、許男、曹伯、陳世子款盟于洮。鄭伯乞盟。


夏，狄伐晉。


秋，七月，禘于大廟，用致夫人。


冬，十有二月，丁未，天王崩。


傳


八年春，盟于洮，謀王室也。鄭伯乞盟，請服也。襄王定位而後發喪。


晉里克帥師，梁由靡御，虢射為右，以敗狄于采桑。梁由靡曰：「狄無恥，從之必大克。」里克曰：「懼之而已，無速眾狄。」虢射曰：「期年狄必至，示之弱矣。」


夏，狄伐晉，報采桑之役也，復期月。


秋，禘而致哀姜焉，非禮也。凡夫人不薨于寢，不殯于廟，不赴于同，不祔于姑，則弗致也。


冬，王人來告喪，難故也，是以緩。


宋公疾，大子茲父固請曰：「目夷長且仁，君其立之。」公命子魚。子魚辭曰：「能以國讓，仁孰大焉？！臣不及也！且又不順。」遂走而退。


僖公九年


經


九年春，王三月，丁丑，宋公御說卒。


夏，公會宰周公、齊侯、宋子、衛侯、鄭伯、許男、曹伯于葵丘。


秋，七月，乙酉，伯姬卒。


九月，戊辰，諸侯盟于葵丘。甲子，晉侯佹諸卒 。


冬，晉里奚克殺其君之子奚齊。


傳


九年春，宋桓公卒。未葬，而襄公會諸侯，故曰「子」。凡在喪，王曰「小童」，公侯曰「子」。


夏，會于葵丘，尋盟，且脩好，禮也。


王使宰孔賜齊侯胙，曰：「天子有事于文武，使孔賜伯舅胙。」齊侯將下拜。孔曰：「且有後命，天子使孔曰：『以伯舅耋老，加勞賜一級，無下拜。』」對曰：「天威不違顏咫尺，小白，余敢貪天子之命無下拜？恐隕越于下，以遺天子羞，敢不下拜？」下拜登受。


秋，齊侯盟諸侯于葵丘，曰：「凡我同盟之人，既盟之後，言歸于好。」


宰孔先歸，遇晉侯曰：「可無會也。齊侯不務德而勤遠略，故北伐山戎，南伐楚，西為此會也。東略之不知，西則否矣。其在亂乎！？君務靖亂，無勤於行。」晉侯乃還。


九月，晉獻公卒。里克、㔻鄭欲納文公，故以三公子之徒作亂。


初，獻公使荀息傅奚齊。公疾，召之曰：「以是藐諸孤，辱在大夫，其若之何？」稽首而對曰：「臣竭其股肱之力，加之以忠貞。其濟，君之靈也；不濟，則以死繼之。」公曰：「何謂忠貞？」對曰：「公家之利，知無不為，忠也；送往事居，耦俱無猜，貞也。」


及里克將殺奚齊，先告荀息曰：「三怨將作，秦晉輔之，子將何如？」荀息曰：「將死之。」里克曰：「無益也。」荀叔曰：「吾與先君言矣，不可以貳。能欲復言，而愛身乎？雖無益也，將焉辟之？且人之欲善，誰不如我？我欲無貳，而能謂人已乎？」


冬，十月，里克殺奚齊于次。書曰：「殺其君之子」，未葬也。荀息將死之，人曰：「不如立卓子而輔之。」荀息立公子卓以葬。


十一月，里克殺公子卓于朝。荀息死之。


君子曰：「《詩》所謂『白圭之玷，尚可磨也；斯言之玷，不可為也。』荀息有焉！」


齊侯以諸侯之師伐晉，及高梁而還，討晉亂也。令不及魯，故不書。


晉郤芮使夷吾重賂秦以求入，曰：「人實有國，我何愛焉？入而能民，土於何有？」從之。


齊隰朋帥師會秦師，納晉惠公。


秦伯謂郤芮曰：「公子誰恃？」對曰：「臣聞亡人無黨，有黨必有讎。夷吾弱不好弄，能鬥不過，長亦不改，不識其他。」公謂公孫枝曰：「夷吾其定乎？」對曰：「臣聞之：唯則定國。《詩》曰：『不識不知，順帝之則』，文王之謂也。又曰：『不僭不賊，鮮不為則』，無好無惡，不忌不克之謂也。今其言多忌克，難哉！」公曰：「忌則多怨，又焉能克？是吾利也。」


宋襄公即位，以公子目夷為仁，使為左師以聽政，於是宋治。故魚氏世為左師。


僖公十年


經


十年春，王正月，公如齊。狄滅溫，溫子奔衛。晉里克弒其君卓，及其大夫荀息。


夏，齊侯、許男伐北戎。晉殺其大夫里克。


秋，七月。


冬，大雨雪。


傳


十年春，狄滅溫，蘇子無信也。蘇子叛王即狄，又不能於狄，狄人伐之，王不救，故滅。蘇子奔衛。


夏，四月，周公忌父、王子黨，會齊隰朋，立晉侯。晉侯殺里克以說。將殺里克，公使謂之曰：「微子則不及此。雖然，子弒二君與一大夫，為子君者，不亦難乎？」對曰：「不有廢也，君何以興？欲加之罪，其無辭乎？臣聞命矣。」伏劍而死。於是丕鄭聘于秦，且謝緩賂，故不及。


晉侯改葬共大子。


秋，狐突適下國，遇大子。大子使登僕，而告之曰：「夷吾無禮，余得請於帝矣，將以晉畀秦，秦將祀余。」對曰：「臣聞之，神不歆非類，民不祀非族，君祀無乃殄乎！且民何罪？失刑乏祀，君其圖之。」君曰：「諾，吾將復請。七日，新城西偏，將有巫者而見我焉。」許之，遂不見。及期而往，告之曰：「帝許我罰有罪矣，敝於韓。」


丕鄭之如秦也，言於秦伯曰：「呂甥、郤稱、冀芮實為不從。若重問以召之，臣出晉君，君納重耳，蔑不濟矣。」


冬，秦伯使泠至報問，且召三子。郤芮曰：幣重而言甘，誘我也。遂殺丕鄭、祁舉及七輿大夫：左行共華、右行賈華、叔堅、騅歂、纍虎、特宮、山祁，皆里丕之黨也。


丕豹奔秦，言於秦伯曰：「晉侯背大主而忌小怨，民弗與也。伐之必出。」公曰：「失眾，焉能殺？違禍，誰能出君？」


僖公十一年


經


十有一年春，晉殺其大夫丕鄭父。


夏，公及夫人姜氏，會齊侯于陽穀。


秋，八月，大雩。


冬，楚人伐黃。


傳


十一年春，晉侯使以丕鄭之亂來告。


天王使召武公、內史過賜晉侯命。受玉惰。過歸告王曰：「晉侯其無後乎！王賜之命，而惰於受瑞，先自棄也已，其何繼之有？禮，國之幹也；敬，禮之輿也。不敬則禮不行，禮不行則上下昏，何以長世？」


夏，揚、拒、泉、皋、伊雒之戎同伐京師，入王城，焚東門，王子帶召之也。秦晉伐戎以救周。


秋，晉侯平戎于王。黃人不歸楚貢。


冬，楚人伐黃。


僖公十二年


經


十有二年春，王三月，庚午，日有食之。


夏，楚人滅黃。


秋，七月。


冬，十有二月，丁丑，陳侯杵臼卒。


傳


十二年春，諸侯城衛楚丘之郛，懼狄難也。


黃人恃諸侯之睦于齊也，不共楚職，曰：「自郢及我九百里，焉能害我？」


夏，楚滅黃。


王以戎難故，討王子帶。


秋，王子帶奔齊。


冬，齊侯使管夷吾平戎于王，使隰朋平戎于晉。


王以上卿之禮饗管仲，管仲辭曰：「臣，賤有司也。有天子之二守國、高在，若節春秋，來承王命，何以禮焉？陪臣敢辭。」王曰：「舅氏，余嘉乃勳，應乃懿德，謂督不忘。往踐乃職，無逆朕命。」管仲受下卿之禮而還。


君子曰：「管氏之世祀也，宜哉！讓不忘其上。《詩》曰：『愷悌君子，神所勞矣。』」


僖公十三年


經


十有三年春，狄侵衛。


夏，四月，葬陳宣公。公會齊侯、宋公、陳侯、衛侯、鄭伯、許男、曹伯于鹹。


秋，九月，大雩。


冬，公子友如齊。


傳


十三年春，齊侯使仲孫湫聘于周，且言王子帶。事畢，不與王言。歸復命曰：「未可。王怒未怠，其十年乎？不十年，王弗召也。」


夏，會于鹹，淮夷病杞故，且謀王室也。


秋，為戎難故，諸侯戍周。齊仲孫湫致之。


冬，晉薦饑，使乞糴于秦。秦伯謂子桑：「與諸乎？」對曰：「重施而報，君將何求？重施而不報，其民必攜，攜而討焉，無眾必敗。」謂百里：「與諸乎？」對曰：「天災流行，國家代有。救災恤鄰，道也。行道有福。」丕鄭之子豹在秦，請伐晉。秦伯曰：「其君是惡，其民何罪？」秦於是乎輸粟于晉，自雍及絳相繼，命之曰「汎舟之役」。


僖公十四年


經


十有四年春，諸侯城緣陵。


夏，六月，季姬及鄫子遇于防，使鄫子來朝。


秋，八月，辛卯，沙鹿崩。狄侵鄭。


冬，蔡侯肸卒。


傳


十四年春，諸侯城緣陵而遷杞焉。不書其人，有闕也。


鄫季姬來寧，公怒，止之，以鄫子之不朝也。


夏，遇于防，而使來朝。


秋，八月，辛卯，沙鹿崩。晉卜偃曰：「期年將有大咎，幾亡國。」


冬，秦饑，使乞糴于晉。晉人弗與。慶鄭曰：「背施無親，幸災不仁，貪愛不祥，怒鄰不義。四德皆失，何以守國？」虢射曰：「皮之不存，毛將安傅？」慶鄭曰：「棄信背鄰，患孰恤之？無信患作，失援必斃。是則然矣。」虢射曰：「無損於怨，而厚於寇，不如勿與。」慶鄭曰：「背施幸災，民所棄也。近猶讎之，況怨敵乎？」弗聽。退曰：「君其悔是哉！」


僖公十五年


經


十有五年春，王正月，公如齊。楚人伐徐。


三月，公會齊侯、宋公、陳侯、衛侯、鄭伯、許男、曹伯，盟于牡丘，遂次于匡。公孫敖帥師，及諸侯之大夫救徐。


夏，五月，日有食之。


秋，七月，齊師、曹師伐厲。


八月，螽。


九月，公至自會。季姬歸于鄫。己卯晦，震夷伯之廟。


冬，宋人伐曹。楚人敗徐于婁林。


十有一月，壬戌，晉侯及秦伯戰于韓，獲晉侯。


傳


十五年春，楚人伐徐，徐即諸夏故也。


三月，盟于牡丘，尋葵丘之盟，且救徐也。孟穆伯帥師，及諸侯之師救徐，諸侯次于匡以待之。


夏，五月，日有食之。不書朔與日，官失之也。


秋，伐厲，以救徐也。


晉侯之入也，秦穆姬屬賈君焉，且曰：「盡納群公子。」晉侯烝於賈君，又不納群公子，是以穆姬怨之。晉侯許賂中大夫，既而皆背之。賂秦伯以河外列城五，東盡虢略，南及華山，內及解梁城，既而不與。晉饑，秦輸之粟；秦饑，晉閉之糴，故秦伯伐晉。


卜徒父筮之，吉：「涉河，侯車敗。」詰之。對曰：「乃大吉也。三敗，必獲晉君。其卦遇《蠱》，曰：『千乘三去，三去之餘，獲其雄狐。』夫狐蠱，必其君也。《蠱》之貞，風也；其悔，山也。歲云秋矣，我落其實，而取其材，所以克也。實落材亡，不敗何待？」三敗及韓。


晉侯謂慶鄭曰：「寇深矣，若之何？」對曰：「君實深之，可若何？」公曰：「不孫。」卜右，慶鄭吉。弗使，步揚御戎，家僕徒為右。乘小駟，鄭入也。慶鄭曰：「古者大事，必乘其產。生其水土而知其人心，安其教訓，而服習其道，唯所納之，無不如志。今乘異產以從戎事，及懼而變，將與人易。亂氣狡憤，陰血周作，張脈僨興，外彊中乾。進退不可，周旋不能，君必悔之。」弗聽。


九月，晉侯逆秦師，使韓簡視師。復曰：「師少於我，鬥士倍我。」公曰：「何故？」對曰：「出因其資，入用其寵，饑食其粟，三施而無報，是以來也。今又擊之，我怠秦奮，倍猶未也。」公曰：「一夫不可狃，況國乎？」遂使請戰，曰：「寡人不佞，能合其眾而不能離也。君若不還，無所逃命。」秦伯使公孫枝對曰：「君之未入，寡人懼之，入而未定列，猶吾憂也。苟列定矣，敢不承命？」韓簡退曰：「吾幸而得囚。」


壬戌，戰于韓原。晉戎馬還濘而止，公號慶鄭。慶鄭曰：「愎諫違卜，固敗是求，又何逃焉？」遂去之。梁由靡御韓簡，虢射為右，輅秦伯，將止之。鄭以救公誤之，遂失秦伯。秦獲晉侯以歸。晉大夫反首拔舍，從之。秦伯使辭焉，曰：「二三子何其慼也！寡人之從君而西也，亦晉之妖夢是踐，豈敢以至？」晉大夫三拜稽首曰：「君履后土而戴皇天，皇天后土，實聞君之言，群臣敢在下風。」


穆姬聞晉侯將至，以大子罃、弘與女簡、璧，登臺而履薪焉。使以免服衰絰逆，且告曰：「上天降災，使我兩君匪以玉帛相見，而以興戎。若晉君朝以入，則婢子夕以死；夕以入，則朝以死。唯君裁之。」乃舍諸靈臺。


大夫請以入。公曰：「獲晉侯，以厚歸也，既而喪歸，焉用之？大夫其何有焉？且晉人慼憂以重我，天地以要我，不圖晉憂，重其怒也。我食吾言，背天地也。重怒難任，背天不祥，必歸晉君。」公子縶曰：「不如殺之，無聚慝焉。」子桑曰：「歸之而質其大子，必得大成。晉未可滅，而殺其君，祇以成惡。且史佚有言曰：『無始禍，無怙亂，無重怒。』重怒難任，陵人不祥。」乃許晉平。


晉侯使郤乞告瑕呂飴甥，且召之。子金教之言曰：「朝國人而以君命賞。且告之曰：『孤雖歸，辱社稷矣，其卜貳圉也。』」眾皆哭。晉於是乎作爰田。呂甥曰：「君亡之不恤，而群臣是憂，惠之至也，將若君何？」眾曰：「何為而可？」對曰：「征繕以輔孺子。諸侯聞之，喪君有君，群臣輯睦，甲兵益多。好我者勸，惡我者懼，庶有益乎！」眾說，晉於是乎作州兵。


初，晉獻公筮嫁伯姬於秦，遇歸妹之睽。史蘇占之，曰：「不吉。其繇曰：『士刲羊，亦無衁也；女承筐，亦無貺也。西鄰責言，不可償也。歸妹之睽，猶無相也。』震之離，亦離之震。『為雷為火，為嬴敗姬。車說其輹，火焚其旗，不利行師，敗于宗丘。歸妹睽孤，寇張之弧。姪其從姑，六年其逋，逃歸其國，而棄其家，明年，其死於高梁之虛。』」


及惠公在秦，曰：「先君若從史蘇之占，吾不及此夫。」韓簡侍，曰：「龜，象也；筮，數也。物生而後有象，象而後有滋，滋而後有數。先君之敗德，及可數乎？史蘇是占，勿從何益？《詩》曰：『下民之孽，匪降自天。僔沓背憎，職競由人。』」


震夷伯之廟，罪之也，於是展氏有隱慝焉。


冬，宋人伐曹，討舊怨也。


楚敗徐于婁林，徐恃救也。


十月，晉陰飴甥會秦伯，盟于王城。秦伯曰：「晉國和乎？」對曰：「不和。小人恥失其君而悼喪其親，不憚征繕以立圉也，曰：『必報讎，寧事戎狄。』君子愛其君而知其罪，不憚征繕以待秦命，曰：『必報德，有死無二。』以此不和。」秦伯曰：「國謂君何？」對曰：「小人慼，謂之不免；君子恕，以為必歸。小人曰：『我毒秦，秦豈歸君？』君子曰：『我知罪矣，秦必歸君。貳而執之，服而舍之。德莫厚焉，刑莫威焉。服者懷德，貳者畏刑。此一役也，秦可以霸。納而不定，廢而不立，以德為怨，秦不其然？』」秦伯曰：「是吾心也。」改館晉侯，饋七牢焉。


蛾析謂慶鄭曰：「盍行乎？」對曰：「陷君於敗，敗而不死，又使失刑，非人臣也。臣而不臣，行將焉入？」


十一月，晉侯歸。丁丑，殺慶鄭而後入。


是歲，晉又饑，秦伯又餼之粟，曰：「吾怨其君而矜其民。且吾聞唐叔之封也，箕子曰：『其後必大。』晉其庸可冀乎？姑樹德焉，以待能者。」於是秦始征晉河東，置官司焉。


僖公十六年


經


十有六年春，王正月，戊申朔，隕石于宋五。是月，六鷁退飛，過宋都。


三月，壬申，公子季友卒。


夏，四月，丙申，鄫季姬卒。


秋，七月，甲子，公孫茲卒。


冬，十有二月，公會齊侯、宋公、陳侯、衛侯、鄭伯、許男、邢侯、曹伯于淮。


傳


十六年春，隕石于宋五，隕星也。六鷁退飛，過宋都，風也。周內史叔興聘于宋，宋襄公問焉，曰：「是何祥也？吉凶焉在？」對曰：「今茲魯多大喪，明年齊有亂。君將得諸侯而不終。」退而告人曰：「君失問。是陰陽之事，非吉凶所生也。吉凶由人，吾不敢逆君故也。」


夏，齊伐厲，不克。救徐而還。


秋，狄侵晉，取狐、廚、受鐸，涉汾，及昆都，因晉敗也。


王以戎難告于齊，齊徵諸侯而戍周。


冬，十一月，乙卯，鄭殺子華。


十二月，會于淮，謀鄫，且東略也。


城鄫，役人病，有夜登丘而呼曰：「齊有亂。」不果城而還。


僖公十七年


經


十有七年春，齊人、徐人伐英氏。


夏，滅項。


秋，夫人姜氏會齊侯于卞。


九月，公至自會。


冬，十有二月，乙亥，齊侯小白卒。


傳


十七年春，齊人為徐伐英氏，以報婁林之役也。


夏，晉大子圉為質於秦，秦歸河東而妻之。


惠公之在梁也，梁伯妻之。梁嬴孕，過期。卜招父與其子卜之，其子曰：「將生一男一女。」招曰：「然。男為人臣，女為人妾。」故名男曰圉，女曰妾。及子圉西質，妾為宦女焉。


師滅項。淮之會，公有諸侯之事，未歸而取項。齊人以為討而止公。


秋，聲姜以公故，會齊侯于卞。


九月，公至。書曰「至自會」，猶有諸侯之事焉，且諱之也。


齊侯之夫人三，王姬、徐嬴、蔡姬，皆無子。齊侯好內，多內寵，內嬖如夫人者六人：長衛姬生武孟，少衛姬生惠公，鄭姬生孝公，葛嬴生昭公，密姬生懿公，宋華子生公子雍。公與管仲屬孝公於宋襄公，以為大子。


雍巫有寵於衛共姬，因寺人貂以薦羞於公，亦有寵。公許之，立武孟。管仲卒，五公子皆求立。


冬，十月，乙亥，齊桓公卒。易牙入，與寺人貂因內寵以殺群吏，而立公子無虧。孝公奔宋。


十二月，乙亥，赴。辛巳，夜殯。


僖公十八年


經


十有八年春，王正月，宋公、曹伯、衛人、邾人，伐齊。


夏，師救齊。


五月，戊寅，宋師及齊師戰于甗，齊師敗績。狄救齊。


秋，八月，丁亥，葬齊桓公。


冬，邢人、狄人伐衛。


傳


十八年春，宋襄公以諸侯伐齊。


三月，齊人殺無虧。


鄭伯始朝于楚。楚子賜之金，既而悔之，與之盟曰：「無以鑄兵。」故以鑄三鍾。


齊人將立孝公，不勝四公子之徒，遂與宋人戰。


夏，五月，宋敗齊師于甗，立孝公而還。


秋，八月，葬齊桓公。


冬，邢人、狄人伐衛，圍菟圃。衛侯以國讓父兄子弟，及朝眾，曰：「苟能治之，燬請從焉。」眾不可，而從師于訾婁。狄師還。


梁伯益其國而不能實也，命曰「新里」，秦取之。


僖公十九年


經


十有九年春，王三月，宋人執滕子嬰齊。


夏，六月，宋公、曹人、邾人盟于曹南。鄫子會盟于邾。己酉，邾人執鄫子用之。


秋，宋人圍曹。衛人伐邢。


冬，會陳人、蔡人、楚人、鄭人，盟于齊。梁亡。


傳


十九年春，遂城而居之。


宋人執滕宣公。


夏，宋公使邾文公用鄫子于次睢之社，欲以屬東夷。司馬子魚曰：「古者六畜不相為用，小事不用大牲，而況敢用人乎？祭祀以為人也。民，神之主也。用人，其誰饗之？齊桓公存三亡國以屬諸侯，義士猶曰薄德。今一會而虐二國之君，又用諸淫昏之鬼，將以求霸，不亦難乎？得死為幸。」


秋，衛人伐邢，以報菟圃之役。於是衛大旱，卜有事於山川，不吉。甯莊子曰：「昔周饑，克殷而年豐。今邢方無道，諸侯無伯，天其或者欲使衛討邢乎？」從之，師興而雨。


宋人圍曹，討不服也。子魚言於宋公曰：「文王聞崇德亂而伐之，軍三旬而不降。退脩教而復伐之，因壘而降。《詩》曰：『刑于寡妻，至于兄弟，以御于家邦。』今君德無乃猶有所闕，而以伐人，若之何？盍姑內省德乎，無闕而後動。」


陳穆公請脩好於諸侯，以無忘齊桓之德。


冬，盟于齊，脩桓公之好也。


梁亡，不書其主，自取之也。初，梁伯好土功，亟城而弗處，民罷而弗堪，則曰「某寇將至。」乃溝公宮，曰：「秦將襲我。」民懼而潰，秦遂取梁。


僖公二十年


經


二十年春，新作南門。


夏，郜子來朝。


五月，乙巳，西宮災。鄭人入滑。


秋，齊人、狄人盟于邢。


冬，楚人伐隨。


傳


二十年春，新作南門。書，不時也。凡啟塞從時。


滑人叛鄭，而服於衛。


夏，鄭公子士、洩堵寇，帥師入滑。


秋，齊狄盟于邢，為邢謀衛難也。於是衛方病邢。


隨以漢東諸侯叛楚。


冬，楚鬭穀於菟帥師伐隨，取成而還。


君子曰：「隨之見伐，不量力也。量力而動，其過鮮矣。善敗由己，而由人乎哉？《詩》曰：『豈不夙夜，謂行多露。』」


宋襄公欲合諸侯。臧文仲聞之曰：「以欲從人則可，以人從欲鮮濟。」


僖公二十一年


經


二十有一年春，狄侵衛。宋人、齊人、楚人盟于鹿上。


夏，大旱。


秋，宋公、楚子、陳侯、蔡侯、鄭伯、許男、曹伯，會于盂，執宋公以伐宋。


冬，公伐邾。楚人使宜申來獻捷。


十有二月，癸丑，公會諸侯盟于薄。釋宋公。


傳


二十一年春，宋人為鹿上之盟，以求諸侯於楚，楚人許之。公子目夷曰：「小國爭盟，禍也。宋其亡乎，幸而後敗。」


夏，大旱，公欲焚巫、尫。臧文仲曰：「非旱備也。脩城郭，貶食省用，務穡勸分，此其務也，巫、尫何為？天欲殺之，則如勿生。若能為旱，焚之滋甚。」公從之。是歲也，饑而不害。


秋，諸侯會宋公于盂。子魚曰：「禍其在此乎？君欲已甚，其何以堪之？」於是楚執宋公以伐宋。


冬，會于薄以釋之。子魚曰：「禍猶未也，未足以懲君。」


任、宿、須句、顓臾，風姓也。實司大皞與有濟之祀，以服事諸夏。邾人滅須句，須句子來奔，因成風也。成風為之言於公曰：「崇明祀，保小寡，周禮也。蠻夷猾夏，周禍也。若封須句，是崇皞濟而脩祀紓禍也。」


僖公二十二年


經


二十有二年春，公伐邾，取須句。


夏，宋公、衛侯、許男、滕子伐鄭。


秋，八月，丁未，及邾人戰于升陘。


冬，十有一月，己巳，朔，宋公及楚人戰于泓，宋師敗績。


傳


二十二年春，伐邾，取須句，反其君焉，禮也。


三月，鄭伯如楚。


夏，宋公伐鄭。子魚曰：「所謂禍在此矣。」


初，平王之東遷也，辛有適伊川，見被髮而祭於野者，曰：「不及百年，此其戎乎！其禮先亡矣。」


秋，秦、晉遷陸渾之戎于伊川。


晉大子圉為質於秦，將逃歸，謂嬴氏曰：「與子歸乎？」對曰：「子，晉大子，而辱於秦。子之欲歸，不亦宜乎？寡君之使婢子侍執巾櫛，以固子也。從子而歸，棄君命也。不敢從，亦不敢言。」遂逃歸。


富辰言於王曰：「請召大叔。《詩》曰：『協比其鄰，昏姻孔云。』吾兄弟之不協，焉能怨諸侯之不睦？」王說。王子帶自齊復歸于京師，王召之也。


邾人以須句故出師。公卑邾，不設備而禦之。臧文仲曰：「國無小，不可易也。無備雖眾，不可恃也。《詩》曰：『戰戰兢兢，如臨深淵，如履薄冰。』又曰：『敬之敬之，天惟顯思，命不易哉！』先王之明德，猶無不難也，無不懼也，況我小國乎？君其無謂邾小，蜂、蠆有毒，而況國乎？」弗聽。


八月，丁未，公及邾師戰于升陘，我師敗績。邾人獲公冑，縣諸魚門。


楚人伐宋以救鄭。宋公將戰，大司馬固諫曰：「天之棄商久矣，君將興之，弗可赦也已。」弗聽。


冬，十一月，己巳，朔，宋公及楚人戰于泓。宋人既成列，楚人未既濟。司馬曰：「彼眾我寡，及其未既濟也，請擊之。」公曰：「不可。」既濟而未成列，又以告。公曰：「未可。」既陳而後擊之，宋師敗績，公傷股，門官殲焉。


國人皆咎公。公曰：「君子不重傷，不禽二毛。古之為軍也，不以阻隘也。寡人雖亡國之餘，不鼓不成列。」子魚曰：「君未知戰。勍敵之人，隘而不列，天贊我也。阻而鼓之，不亦可乎？猶有懼焉。且今之勍者，皆吾敵也。雖及胡耇，獲則取之，何有於二毛？明恥教戰，求殺敵也。傷未及死，如何勿重？若愛重傷，則如勿傷。愛其二毛，則如服焉。三軍以利用也，金鼓以聲氣也。利而用之，阻隘可也。聲盛致志，鼓儳可也。」


丙子晨，鄭文夫人芈氏、姜氏勞楚子於柯澤。楚子使師縉示之俘馘。


君子曰：「非禮也。婦人送迎不出門，見兄弟不踰閾，戎事不邇女器。」


丁丑，楚子入饗于鄭。九獻，庭實旅百，加籩豆六品。饗畢，夜出，文芈送于軍。取鄭二姬以歸。


叔詹曰：「楚王其不沒乎？為禮卒於無別。無別不可謂禮，將何以沒？」諸侯是以知其不遂霸也。


僖公二十三年


經


二十有三年春，齊侯伐宋，圍緡。


夏，五月，庚寅，宋公茲父卒。


秋，楚人伐陳。


冬，十有一月，杞子卒。


傳


二十三年春，齊侯伐宋，圍緡，以討其不與盟于齊也。


夏，五月，宋襄公卒，傷於泓故也。


秋，楚成得臣帥師伐陳，討其貳於宋也。遂取焦、夷，城頓而還。子文以為之功使為令尹。叔伯曰：「子若國何？」對曰：「吾以靖國也。夫有大功而無貴仕，其人能靖者與，有幾？」


九月，晉惠公卒。


懷公命無從亡人。期期而不至，無赦。狐突之子毛及偃，從重耳在秦，弗召。


冬，懷公執狐突曰：「子來則免。」對曰：「子之能仕，父教之忠，古之制也。策名委質，貳乃辟也。今臣之子，名在重耳，有年數矣。若又召之，教之貳也。父教子貳，何以事君？刑之不濫，君之明也，臣之願也。淫刑以逞，誰則無罪？臣聞命矣。」乃殺之。


卜偃稱疾不出，曰：「《周書》有之：『乃大明服。』己則不明，而殺人以逞，不亦難乎？民不見德，而唯戮是聞，其何後之有？」


十一月，杞成公卒。書曰「子」，杞夷也。不書名，未同盟也。凡諸侯同盟，死則赴以名，禮也。赴以名，則亦書之，不然則否，辟不敏也。


晉公子重耳之及於難也，晉人伐諸蒲城。蒲城人欲戰，重耳不可，曰：「保君父之命而享其生祿，於是乎得人。有人而校，罪莫大焉。吾其奔也。」遂奔狄，從者狐偃、趙衰、顛頡、魏武子、司空季子。


狄人伐廧咎如，獲其二女，叔隗、季隗，納諸公子。公子取季隗，生伯鯈、叔劉。以叔隗妻趙衰，生盾。將適齊，謂季隗曰：「待我二十五年，不來而後嫁。」對曰：「我二十五年矣，又如是而嫁，則就木焉。請待子。」處狄十二年而行。


過衛，衛文公不禮焉。出於五鹿，乞食於野人，野人與之塊。公子怒，欲鞭之。子犯曰：「天賜也。」稽首受而載之。


及齊，齊桓公妻之，有馬二十乘。公子安之，從者以為不可，將行，謀於桑下。蠶妾在其上，以告姜氏。姜氏殺之，而謂公子曰：「子有四方之志，其聞之者，吾殺之矣。」公子曰：「無之。」姜曰：「行也。懷與安，實敗名。」公子不可。姜與子犯謀，醉而遣之。醒，以戈逐子犯。


及曹，曹共公聞其駢脅，欲觀其裸。浴，薄而觀之。僖負羈之妻曰：「吾觀晉公子之從者，皆足以相國。若以相，夫子必反其國。反其國，必得志於諸侯。得志於諸侯，而誅無禮，曹其首也。子盍蚤自貳焉？」乃饋盤飧，寘璧焉。公子受飧反璧。


及宋，宋襄公贈之以馬二十乘。


及鄭，鄭文公亦不禮焉。叔詹諫曰：「臣聞天之所啟，人弗及也。晉公子有三焉，天其或者將建諸，君其禮焉。男女同姓，其生不蕃。晉公子，姬出也，而至于今，一也。離外之患，而天下不靖晉國，殆將啟之，二也。有三士足以上人，而從之，三也。晉鄭同儕，其過子弟，固將禮焉，況天之所啟乎？」弗聽。


及楚，楚子饗之，曰：「公子若反晉國，則何以報不穀？」對曰：「子女玉帛，則君有之。羽毛齒革，則君地生焉。其波及晉國者，君之餘也，其何以報？」君曰：「雖然，何以報我？」對曰：「若以君之靈，得反晉國，晉楚治兵，遇於中原，其辟君三舍。若不獲命，其左執鞭弭，右屬櫜鞬，以與君周旋。」


子玉請殺之。楚子曰：「晉公子廣而儉，文而有禮。其從者肅而寬，忠而能力。晉侯無親，外內惡之。吾聞姬姓，唐叔之後，其後衰者也，其將由晉公子乎？天將興之，誰能廢之？違天必有大咎。」乃送諸秦。


秦伯納女五人，懷嬴與焉。奉匜沃盥，既而揮之。怒曰：「秦晉匹也，何以卑我？」公子懼，降服而囚。


他日，公享之。子犯曰：「吾不如衰之文也，請使衰從。」公子賦《河水》，公賦《六月》。趙衰曰：「重耳拜賜。」公子降，拜稽首，公降一級而辭焉。衰曰：「君稱所以佐天子者命重耳，重耳敢不拜？」


僖公二十四年


經


二十有四年春，王正月。


夏，狄伐鄭。


秋，七月。


冬，天王出居于鄭。晉侯夷吾卒。


傳


二十四年春，王正月，秦伯納之。不書，不告入也。


及河，子犯以璧授公子，曰：「臣負羈絏，從君巡於天下。臣之罪甚多矣，臣猶知之，而況君乎？請由此亡。」公子曰：「所不與舅氏同心者，有如白水。」投其璧于河。


濟河，圍令狐，入桑泉，取臼衰。


二月，甲午，晉師軍于廬柳。秦伯使公子縶如晉師。師退，軍于郇。辛丑，狐偃及秦、晉之大夫盟于郇。壬寅，公子入于晉師。丙午，入于曲沃。丁未，朝于武宮。戊申，使殺懷公于高梁。不書，亦不告也。


呂、郤畏偪，將焚公宮而弒晉侯。寺人披請見。公使讓之，且辭焉，曰：「蒲城之役，君命一宿，女即至。其後余從狄君以田渭濱，女為惠公來求殺余，命女三宿，女中宿至。雖有君命，何其速也？夫袪猶在，女其行乎。」對曰：「臣謂君之入也，其知之矣。若猶未也，又將及難。君命無二，古之制也。除君之惡，唯力是視。蒲人、狄人，余何有焉？今君即位，其無蒲、狄乎？齊桓公置射鉤而使管仲相。君若易之，何辱命焉？行者甚眾，豈唯刑臣？」公見之，以難告。


三月，晉侯潛會秦伯于王城。己丑，晦，公宮火。瑕甥、郤芮不獲公，乃如河上，秦伯誘而殺之。晉侯逆夫人嬴氏以歸。秦伯送衛於晉三千人，實紀綱之僕。


初，晉侯之豎頭須，守藏者也。其出也，竊藏以逃，盡用以求納之。及入，求見。公辭焉以沐。謂僕人曰：「沐則心覆，心覆則圖反，宜吾不得見也。居者為社稷之守，行者為羈絏之僕，其亦可也，何必罪居者？國君而讎匹夫，懼者甚眾矣。」僕人以告，公遽見之。


狄人歸季隗于晉，而請其二子。文公妻趙衰，生原同、屏括、摟嬰。趙姬請逆盾與其母。子餘辭。姬曰：「得寵而忘舊，何以使人？必逆之。」固請，許之。來，以盾為才，固請于公，以為嫡子，而使其三子下之。以叔隗為內子，而己下之。


晉侯賞從亡者，介之推不言祿，祿亦弗及。推曰：「獻公之子九人，唯君在矣。惠、懷無親，外內棄之。天未絕晉，必將有主。主晉祀者，非君而誰？天實置之，而二三子以為己力，不亦誣乎？竊人之財，猶謂之盜，況貪天之功以為己力乎？下義其罪，上賞其姦，上下相蒙，難與處矣。」其母曰：「盍亦求之？以死誰懟？」對曰：「尤而效之，罪又甚焉。且出怨言，不食其食。」其母曰：「亦使知之，若何？」對曰：「言，身之文也。身將隱，焉用文之？是求顯也。」其母曰：「能如是乎？與女偕隱。」遂隱而死。晉侯求之不獲，以綿上為之田，曰：「以志吾過，且旌善人。」


鄭之入滑也，滑人聽命。師還，又即衛。鄭公子士洩、堵俞彌帥師伐滑。王使伯服、游孫伯如鄭請滑。鄭伯怨惠王之入而不與厲公爵也，又怨襄王之與衛、滑也，故不聽王命而執二子。王怒，將以狄伐鄭。富辰諫曰：「不可。臣聞之，大上以德撫民，其次親親，以相及也。昔周公弔二叔之不鹹，故封建親戚以蕃屏周。管、蔡、郕、霍、魯、衛、毛、聃、郜、雍、曹、滕、畢、原、酆、郇，文之昭也。邗、晉、應、韓，武之穆也。凡、蔣、邢、茅、胙、祭，周公之胤也。召穆公思周德之不類，故糾合宗族于成周而作詩，曰：『常棣之華，鄂不韡韡。凡今之人，莫如兄弟。』其四章曰：『兄弟鬩于牆，外禦其侮。』如是，則兄弟雖有小忿，不廢懿親。今天子不忍小忿以棄鄭親，其若之何？庸勳，親親，暱近，尊賢，德之大者也。即聾，從昧，與頑，用嚚，姦之大者也。棄德崇姦，禍之大者也。鄭有平、惠之勳，又有厲、宣之親，棄嬖寵而用三良，於諸姬為近，四德具矣。耳不聽五聲之和為聾，目不別五色之章為昧，心不則德義之經為頑，口不道忠信之言為嚚。狄皆則之，四姦具矣。周之有懿德也，猶曰『莫如兄弟』，故封建之。其懷柔天下也，猶懼有外侮，扞禦侮者莫如親親，故以親屏周。召穆公亦云。今周德既衰，於是乎又渝周、召以從諸姦，無乃不可乎？民未忘禍，王又興之，其若文、武何？」王弗聽，使頹叔、桃子出狄師。


夏，狄伐鄭，取櫟。


王德狄人，將以其女為后。富辰諫曰：「不可。臣聞之曰：『報者倦矣，施者未厭。』狄固貪惏，王又啟之。女德無極，婦怨無終，狄必為患。」王又弗聽。


初，甘昭公有寵於惠后，惠后將立之，未及而卒。昭公奔齊，王復之。又通於隗氏。王替隗氏。頹叔、桃子曰：「我實使狄，狄其怨我。」遂奉大叔以狄師攻王。王御士將禦之，王曰：「先后其謂我何？寧使諸侯圖之。」王遂出，及坎欿，國人納之。


秋，頹叔、桃子奉大叔以狄師伐周，大敗周師，獲周公忌父、原伯、毛伯、富辰。王出適鄭，處于氾。大叔以隗氏居于溫。


鄭子華之弟子臧出奔宋，好聚鷸冠。鄭伯聞而惡之，使盜誘之。八月，盜殺之于陳宋之間。


君子曰：「服之不衷，身之災也。《詩》曰：『彼己之子，不稱其服。』子臧之服，不稱也夫！《詩》曰：『自詒伊慼。』其子臧之謂矣。《夏書》曰：『地平天成。』稱也。」


宋及楚平，宋成公如楚。還，入於鄭。鄭伯將享之，問禮於皇武子。對曰：「宋，先代之後也，於周為客。天子有事，膰焉。有喪，拜焉。豐厚可也。」鄭伯從之。享宋公有加，禮也。


冬，王使來告難，曰：「不穀不德，得罪于母弟之寵子帶，鄙在鄭地氾，敢告叔父。」臧文仲對曰：「天子蒙塵于外，敢不奔問官守。」王使簡師父告于晉，使左鄢父告于秦。


天子無出，書曰「天王出居于鄭」，辟母弟之難也。天子凶服降名，禮也。


鄭伯與孔將鉏、石甲父、侯宣多省視官具于氾，而後聽其私政，禮也。


衛人將伐邢，禮至曰：「得其守，國不可得也。我請昆弟仕焉。」乃往得仕。


僖公二十五年


經


二十有五年春，王正月，丙午，衛侯燬滅邢。


夏，四月，癸酉，衛侯燬卒。宋蕩伯姬來逆婦。宋殺其大夫。


秋，楚人圍陳。納頓子于頓。葬衛文公。


冬，十有二月，癸亥，公會衛子、莒慶盟于洮。


傳


二十五年春，衛人伐邢，二禮從國子巡城，掖以赴外，殺之。


正月，丙午。衛侯燬滅邢，同姓也，故名。禮至為銘曰：「余掖殺國子，莫余敢止。」


秦伯師于河上，將納王。狐偃言於晉侯曰：「求諸侯莫如勤王。諸侯信之，且大義也。繼文之業，而信宣於諸侯，今為可矣。」


使卜偃卜之，曰：「吉。遇黃帝戰于阪泉之兆。」公曰：「吾不堪也。」對曰：「周禮未改，今之王，古之帝也。」公曰：「筮之。」筮之，遇大有之睽，曰：「吉。遇公用享于天子之卦也。戰克而王饗，吉孰大焉。且是卦也，天為澤以當日，天子降心以逆公，不亦可乎？大有去睽而復，亦其所也。」


晉侯辭秦師而下。三月，甲辰。次于陽樊，右師圍溫，左師逆王。


夏，四月，丁巳。王入于王城，取大叔于溫，殺之于隰城。


戊午，晉侯朝王。王饗醴，命之宥。請隧，弗許，曰：「王章也。未有代德而有二王，亦叔父之所惡也。」與之陽樊、溫、原、欑茅之田。晉於是始起南陽。


陽樊不服，圍之。蒼葛呼曰：「德以柔中國，刑以威四夷，宜吾不敢服也。此誰非王之親姻，其俘之也？」乃出其民。


秋，秦、晉伐鄀。楚鬭克、屈禦寇以申息之師戍商密。秦人過析，隈入而係輿人，以圍商密，昏而傅焉。宵，坎血加書，偽與子儀、子邊盟者。商密人懼曰：「秦取析矣，戍人反矣！」乃降秦師。囚申公子儀、息公子邊以歸。楚令尹子玉追秦師，弗及。遂圍陳，納頓子于頓。


冬，晉侯圍原，命三日之糧。原不降，命去之。諜出，曰：「原將降矣。」軍吏曰：「請待之。」公曰：「信，國之寶也，民之所庇也。得原失信，何以庇之？所亡滋多。」退一舍而原降。遷原伯貫于冀。趙衰為原大夫，狐溱為溫大夫。


衛人平莒于我。


十二月，盟于洮，脩衛文公之好，且及莒平也。


晉侯問原守於寺人勃鞮。對曰：「昔趙衰以壺飧從徑，餒而弗食。」故使處原。


僖公二十六年


經


二十有六年春，王正月。己未，公會莒子、衛甯速盟于向。齊人侵我西鄙。公追齊師至酅，不及。


夏，齊人伐我北鄙。衛人伐齊。公子遂如楚乞師。


秋，楚人滅夔，以夔子歸。


冬，楚人伐宋，圍緡。公以楚師伐齊，取穀。公至自伐齊。


傳


二十六年春，王正月。公會莒茲平公、甯莊子盟于向，尋洮之盟也。齊師侵我西鄙，討是二盟也。


夏，齊孝公伐我北鄙。衛人伐齊，洮之盟故也。


公使展喜犒師，使受命于展禽。齊侯未入竟，展喜從之，曰：「寡君聞君親舉玉趾，將辱於敝邑，使下臣犒執事。」齊侯曰：「魯人恐乎？」對曰：「小人恐矣，君子則否。」齊侯曰：「室如縣罄，野無青草，何恃而不恐？」對曰：「恃先王之命。昔周公、大公股肱周室，夾輔成王，成王勞之而賜之盟曰：『世世子孫，無相害也！』載在盟府，大師職之。桓公是以糾合諸侯而謀其不協，彌縫其闕而匡救其災，昭舊職也。及君即位，諸侯之望曰：『其率桓之功。』我敝邑用不敢保聚，曰：『豈其嗣世九年而棄命廢職，其若先君何？君必不然。』恃此以不恐。」齊侯乃還。


東門襄仲、臧文仲如楚乞師。臧孫見子玉而道之伐齊、宋，以其不臣也。


夔子不祀祝融與鬻熊。楚人讓之，對曰：「我先王熊摯有疾，鬼神弗赦而自竄于夔。吾是以失楚，又何祀焉？」


秋，楚成得臣、鬭宜申帥師滅夔，以夔子歸。


宋以其善於晉侯也，叛楚即晉。


冬，楚令尹子玉、司馬子西帥師伐宋，圍緡。公以楚師伐齊，取穀。凡師，能左右之曰「以」。寘桓公子雍於穀，易牙奉之以為魯援。楚申公叔侯戍之。桓公之子七人，為七大夫於楚。


僖公二十七年


經


二十有七年春，杞子來朝。


夏，六月，庚寅，齊侯昭卒。


秋，八月，乙未，葬齊孝公。乙巳，公子遂帥師入杞。


冬，楚人、陳侯、蔡侯、鄭伯、許男圍宋。十有二月，甲戌，公會諸侯盟于宋。


傳


二十七年春，杞桓公來朝，用夷禮，故曰「子」。公卑杞，杞不共也。


夏，齊孝公卒，有齊怨，不廢喪紀，禮也。


秋，入杞，責無禮也。


楚子將圍宋，使子文治兵於睽，終朝而畢，不戮一人。子玉復治兵於蒍，終日而畢，鞭七人，貫三人耳。國老皆賀子文，子文飲之酒。蒍賈尚幼，後至，不賀。子文問之，對曰：「不知所賀。子之傳政於子玉，曰：『以靖國也。』靖諸內而敗諸外，所獲幾何？子玉之敗，子之舉也，舉以敗國，將何賀焉？子玉剛而無禮，不可以治民，過三百乘，其不能以入矣。苟入而賀，何後之有？」


冬，楚子及諸侯圍宋，宋公孫固如晉告急。先軫曰：「報施救患，取威定霸，於是乎在矣。」狐偃曰：「楚始得曹，而新昏於衛，若伐曹、衛，楚必救之，則齊、宋免矣。」於是乎蒐于被廬，作三軍，謀元帥。趙衰曰：「郤縠可。臣亟聞其言矣，說《禮》、《樂》而敦《詩》、《書》。《詩》、《書》，義之府也；《禮》、《樂》，德之則也；德、義，利之本也。《夏書》曰：『賦納以言，明試以功，車服以庸。』君其試之。」乃使郤縠將中軍，郤溱佐之；使狐偃將上軍，讓於狐毛而佐之；命趙衰為卿，讓於欒枝、先軫；使欒枝將下軍，先軫佐之。荀林父御戎，魏犨為右。


晉侯始入而教其民，二年，欲用之。子犯曰：「民未知義，未安其居。」於是乎出定襄王，入務利民，民懷生矣。將用之，子犯曰：「民未知信，未宣其用。」於是乎伐原以示之信。民易資者，不求豐焉，明徵其辭。公曰：「可矣乎？」子犯曰：「民未知禮，未生其共。」於是乎大蒐以示之禮。作執秩以正其官，民聽不惑，而後用之。出穀戍，釋宋圍，一戰而霸，文之教也。


僖公二十八年


經


二十有八年春，晉侯侵曹。晉侯伐衛，公子買戍衛，不卒戍，刺之。楚人救衛。


三月，丙午，晉侯入曹，執曹伯，畀宋人。


夏，四月，己巳，晉侯、齊師、宋師、秦師及楚人戰于城濮，楚師敗績。楚殺其大夫得臣。衛侯出奔楚。


五月，癸丑，公會晉侯、齊侯、宋公、蔡侯、鄭伯、衛子、莒子盟于踐土。陳侯如會。公朝于王所。


六月，衛侯鄭自楚復歸于衛，衛元咺出奔晉。陳侯款卒。


秋，杞伯姬來。公子遂如齊。


冬，公會晉侯、齊侯、宋公、蔡侯、鄭伯、陳子、莒子、邾人、秦人于溫。天王狩于河陽。壬申，公朝于王所。晉人執衛侯，歸之于京師。衛元咺自晉復歸于衛。諸侯遂圍許。曹伯襄復歸于曹，遂會諸侯圍許。


傳


二十八年春，晉侯將伐曹，假道于衛，衛人弗許。還自河南濟，侵曹，伐衛。


正月，戊申，取五鹿。


二月，晉郤縠卒。原軫將中軍，胥臣佐下軍，上德也。晉侯、齊侯盟于斂盂。衛侯請盟，晉人弗許。衛侯欲與楚，國人不欲，故出其君以說于晉。衛侯出居于襄牛。公子買戍衛，楚人救衛，不克。公懼於晉，殺子叢以說焉，謂楚人曰：「不卒戍也。」晉侯圍曹，門焉，多死。曹人尸諸城上，晉侯患之，聽輿人之謀曰：「稱舍於墓。」師遷焉，曹人兇懼，為其所得者棺而出之。因其兇也而攻之。


三月，丙午，入曹。數之，以其不用僖負羈而乘軒者三百人也。且曰：「獻狀。」令無入僖負羈之宮而免其族，報施也。魏犨、顛頡怒曰：「勞之不圖，報於何有！」爇僖負羈氏，魏犨傷於胸。公欲殺之而愛其材，使問，且視之病，將殺之。魏犨束胸，見使者曰：「以君之靈，不有寧也。」距躍三百，曲踊三百。乃舍之，殺顛頡以徇于師，立舟之僑以為戎右。


宋人使門尹般如晉師告急。公曰：「宋人告急，舍之，則絕；告楚，不許。我欲戰矣，齊、秦未可，若之何？」先軫曰：「使宋舍我而賂齊、秦，藉之告楚。我執曹君而分曹、衛之田以賜宋人。楚愛曹、衛，必不許也。喜、賂、怒、頑，能無戰乎？」公說，執曹伯，分曹衛之田以畀宋人。


楚人入居于申，使申叔去穀，使子玉去宋，曰：「無從晉師。晉侯在外十九年矣，而果得晉國。險阻艱難，備嘗之矣！民之情偽，盡知之矣！天假之年，而除其害，天之所置，其可廢乎！《軍志》曰：『允當則歸。』又曰：『知難而退。』又曰：『有德不可敵。』此三志者，晉之謂矣！」


子玉使伯棼請戰，曰：「非敢必有功也，願以間執讒慝之口。」王怒，少與之師，唯西廣、東宮與若敖之六卒實從之。子玉使宛春告於晉師，曰：「請復衛侯而封曹，臣亦釋宋之圍。」子犯曰：「子玉無禮哉！君取一，臣取二，不可失矣。」先軫曰：「子與之。定人之謂禮，楚一言而定三國，我一言而亡之，我則無禮，何以戰乎？不許楚言，是棄宋也。救而棄之，謂諸侯何？楚有三施，我有三怨。怨讎已多，將何以戰？不如私許復曹、衛以攜之，執宛春以怒楚，既戰而後圖之。」公說，乃拘宛春於衛，且私許復曹、衛。曹衛告絕於楚。子玉怒，從晉師。晉師退。軍吏曰：「以君辟臣，辱也。且楚師老矣，何故退？」子犯曰：「師直為壯，曲為老，豈在久乎？微楚之惠不及此，退三舍辟之，所以報也。背惠食言，以亢其讎，我曲楚直，其眾素飽，不可謂老。我退而楚還，我將何求？若其不還，君退臣犯，曲在彼矣。」退三舍，楚眾欲止，子玉不可。


夏，四月，戊辰，晉侯、宋公、齊國歸父、崔夭、秦小子憖次于城濮。楚師背酅而舍，晉侯患之，聽輿人之誦，曰：「原田每每，舍其舊而新是謀。」公疑焉。子犯曰：「戰也！戰而捷，必得諸侯。若其不捷，表裡山河，必無害也。」公曰：「若楚惠何？」欒貞子曰：「漢陽諸姬，楚實盡之。思小惠而忘大恥，不如戰也。」晉侯夢與楚子搏，楚子伏己而盬其腦，是以懼。子犯曰：「吉！我得天，楚伏其罪，吾且柔之矣。」子玉使鬬勃請戰，曰：「請與君之士戲，君馮軾而觀之，得臣與寓目焉。」晉侯使欒枝對曰：「寡君聞命矣。楚君之惠，未之敢忘，是以在此。為大夫退，其敢當君乎？既不獲命矣，敢煩大夫謂二三子：『戒爾車乘，敬爾君事，詰朝將見。』」


晉車七百乘，韅、靷、鞅、靽。晉侯登有莘之虛以觀師，曰：「少長有禮，其可用也！」遂伐其木以益其兵。己巳，晉師陳于莘北，胥臣以下軍之佐當陳、蔡。子玉以若敖之六卒將中軍．曰：「今日必無晉矣！」子西將左，子上將右。胥臣蒙馬以虎皮，先犯陳、蔡。陳、蔡奔，楚右師潰。狐毛設二旆而退之。欒枝使輿曳柴而偽遁，楚師馳之。原軫、郤溱以中軍公族橫擊之。狐毛、狐偃以上軍夾攻子西，楚左師潰。楚師敗績。子玉收其卒而止，故不敗。


晉師三日館穀，及癸酉而還。甲午，至于衡雍，作王宮于踐土。


鄉役之三月，鄭伯如楚致其師。為楚師既敗而懼，使子人九行成于晉，晉欒枝入盟鄭伯。


五月，丙午，晉侯及鄭伯盟于衡雍。丁未，獻楚俘于王，駟介百乘，徒兵千。鄭伯傅王，用平禮也。


已酉，王享醴，命晉侯宥。王命尹氏及王子虎、內史叔興父策命晉侯為侯伯，賜之大輅之服，戎輅之服，彤弓一，彤矢百，玈弓矢千，秬鬯一卣，虎賁三百人。曰：「王謂叔父：『敬服王命，以綏四國，糾逖王慝。』」晉侯三辭，從命，曰：「重耳敢再拜稽首，奉揚天子之丕顯休命。」受策以出，出入三覲。


衛侯聞楚師敗，懼，出奔楚，遂適陳，使元咺奉叔武以受盟。


癸亥，王子虎盟諸侯于王庭。要言曰：「皆獎王室，無相害也！有渝此盟，明神殛之！俾隊其師，無克祚國，及其玄孫，無有老幼！」君子謂是盟也信，謂晉於是役也能以德攻。


初，楚子玉自為瓊弁玉纓，未之服也。先戰，夢河神謂己曰：「畀余，余賜女孟諸之麋。」弗致也。大心與子西使榮黃諫，弗聽。榮季曰：「死而利國，猶或為之，況瓊玉乎？是糞土也，而可以濟師，將何愛焉？」弗聽。出告二子曰：「非神敗令尹，令尹其不勤民，實自敗也！」既敗，王使謂之曰：「大夫若入，其若申息之老何？」子西、孫伯曰：「得臣將死，二臣止之曰：『君其將以為戮。』」及連穀而死。晉侯聞之而後喜可知也，曰：「莫余毒也已！蒍呂臣實為令尹，奉己而已，不在民矣！」


或訴元咺於衛侯曰：「立叔武矣。」其子角從公，公使殺之。咺不廢命，奉夷叔以入守。


六月，晉人復衛侯。甯武子與衛人盟于宛濮，曰：「天禍衛國，君臣不協，以及此憂也。今天誘其衷，使皆降心以相從也。不有居者，誰守社稷？不有行者，誰扞牧圉？不協之故，用昭乞盟于爾大神以誘天衷。自今日以往，既盟之後，行者無保其力，居者無懼其罪。有渝此盟，以相及也。明神先君，是糾是殛。」


國人聞此盟也，而後不貳。衛侯先期入，甯子先，長牂守門以為使也，與之乘而入。公子歂犬、華仲前驅。叔孫將沐，聞君至，喜，捉髮走出，前驅射而殺之。公知其無罪也，枕之股而哭之。歂犬走出，公使殺之。元咺出奔晉。


城濮之戰，晉中軍風于澤，亡大旆之左旃。祁瞞奸命，司馬殺之以徇于諸侯。使茅茷代之。師還。壬午，濟河。舟之僑先歸，士會攝右。


秋，七月，丙申，振旅愷以入于晉，獻俘授馘，飲至大賞，徵會討貳。殺舟之僑以徇于國，民於是大服。君子謂：「文公其能刑矣！三罪而民服。《詩》云：『惠此中國，以綏四方。』不失賞刑之謂也。」


冬，會于溫，討不服也。


衛侯與元咺訟，甯武子為輔，鍼莊子為坐，士榮為大士。衛侯不勝。殺士榮，刖鍼莊子，謂甯俞忠而免之。執衛侯，歸之于京師，寘諸深室。甯子職納橐饘焉。元咺歸于衛，立公子瑕。


是會也，晉侯召王，以諸侯見，且使王狩。仲尼曰：「以臣召君，不可以訓。」故書曰：「天王狩于河陽。」言非其地也，且明德也。


壬申，公朝于王所。丁丑，諸侯圍許。


晉侯有疾，曹伯之豎侯獳貨筮史，使曰：「以曹為解。齊桓公為會而封異姓，今君為會而滅同姓。曹叔振鐸，文之昭也。先君唐叔，武之穆也。且合諸侯而滅兄弟，非禮也。與衛偕命，而不與偕復，非信也。同罪異罰，非刑也。禮以行義，信以守禮，刑以正邪。舍此三者，君將若之何？」公說，復曹伯，遂會諸侯于許。


晉侯作三行以禦狄，荀林父將中行，屠擊將右行，先篾將左行。


僖公二十九年


經


二十有九年春，介葛盧來。公至自圍許。


夏，六月，會王人、晉人、宋人、齊人、陳人、蔡人、秦人，盟于翟泉。


秋，大雨雹。


冬，介葛盧來。


傳


二十九年春，葛盧來朝，舍于昌衍之上。公在會，饋之芻米，禮也。


夏，公會王子虎、晉孤偃、宋公孫固、齊國歸父、陳轅濤塗、秦小子憖，盟于翟泉，尋踐土之盟，且謀伐鄭也。卿不書，罪之也。在禮，卿不會公、侯，會伯、子、男可也。


秋，大雨雹，為災也。


冬，介葛盧來，以未見公，故復來朝，禮之。加燕好，介葛盧聞牛鳴，曰：「是生三犧，皆用之矣，其音云。」問之而信。


僖公三十年


經


三十年春，王正月。


夏，狄侵齊。


秋，衛殺其大夫元咺及公子瑕。衛侯鄭歸于衛。晉人、秦人圍鄭。介人侵蕭。


冬，天王使宰周公來聘。公子遂如京師，遂如晉。


傳


三十年春，晉人侵鄭，以觀其可攻與否。狄間晉之有鄭虞也。


夏，狄侵齊。晉侯使醫衍酖衛侯。甯俞貨醫，使薄其酖，不死。公為之請，納玉於王與晉侯，皆十榖。王許之。


秋，乃釋衛侯。衛侯使賂周歂、冶廑，曰：苟能納我，吾使爾為卿。周、冶殺元咺及子適、子儀。公入，祀先君。周、冶既服，將命，周歂先入，及門，遇疾而死。冶廑辭卿。


九月，甲午，晉侯、秦伯圍鄭，以其無禮於晉，且貳於楚也。晉軍函陵，秦軍汜南。佚之狐言於鄭伯曰：「國危矣！若使燭之武見秦君，師必退。」公從之。辭曰：「臣之壯也，猶不如人。今老矣，無能為也已！」公曰：「吾不能早用子，今急而求子，是寡人之過也。然鄭亡，子亦有不利焉。」許之。夜縋而出，見秦伯，曰：「秦、晉圍鄭，鄭既知亡矣。若亡鄭而有益於君，敢以煩執事。越國以鄙遠，君知其難也，焉用亡鄭以倍鄰？鄰之厚，君之薄也。若舍鄭以為東道主，行李之往來，共其乏困，君亦無所害。且君嘗為晉君賜矣，許君焦、瑕，朝濟而夕設版焉，君之所知也。夫晉，何厭之有？既東封鄭，又欲肆其西封，若不闕秦，將焉取之？闕秦以利晉，唯君圖之。」秦伯說，與鄭人盟。使杞子、逢孫、楊孫戍之，乃還。子犯謂擊之，公曰：「不可。微夫人力不及此。因人之力而敝之，不仁。失其所與，不知。以亂易整，不武。吾其還也。」亦去之。


初，鄭公子蘭出奔晉，從於晉侯伐鄭，請無與圍鄭。許之。使待命于東。鄭石甲父、侯宣多逆以為大子，以求成于晉，晉人許之。


冬，王使周公閱來聘。饗有昌歜、白、黑、形鹽。辭曰：「國君，文足昭也，武可畏也，則有備物之饗，以象其德。薦五味，羞嘉穀，鹽虎形，以獻其功。吾何以堪之？」


東門襄仲將聘于周，遂初聘于晉。


僖公三十一年


經


三十有一年春，取濟西田。公子遂如晉。


夏，四月，四卜郊，不從，乃免牲。猶三望。


秋，七月。


冬，杞伯姬來求婦。狄圍衛。


十有二月，衛遷于帝丘。


傳


三十一年春，取濟西田，分曹地也。使臧文仲往，宿於重館。重館人告曰：「晉新得諸侯，必親其共，不速行，將無及也。」從之。分曹地自洮以南，東傅于濟，盡曹地也。


襄仲如晉，拜曹田也。


夏，四月，四卜郊，不從，乃免牲，非禮也。猶三望，亦非禮也。禮不卜常祀，而卜其牲日。牛卜日曰牲，牲成而卜郊。上怠慢也。望，郊之細也。不郊，亦無望可也。


秋，晉蒐于清原，作五軍似禦狄。趙衰為卿。


冬，狄圍衛，衛遷于帝丘。卜曰三百年。


衛成公夢康叔曰：「相奪予享。」公命祀相。甯武子不可，曰：「鬼神非其族類，不歆其祀。杞、鄫何事？相之不享，於此久矣。非衛之罪也。不可以間成王、周公之命祀，請改祀命。」


鄭洩駕惡公子瑕，鄭伯亦惡之，故公子瑕出奔楚。


僖公三十二年


經


三十有二年春，王正月。


夏，四月，己丑，鄭伯捷卒。衛人侵狄。


秋，衛人及狄盟。


冬，十有二月，己卯，晉侯重耳卒。


傳


三十二年春，楚鬭章請平于晉，晉陽處父報之。晉楚始通。


夏，狄有亂。衛入侵狄，狄請平焉。


秋，衛人及狄盟。


冬，晉文公卒。庚辰，將殯于曲沃，出絳，柩有聲如牛。卜偃使大夫拜曰：「君命大事，將有西師過軼我，擊之，必大捷焉。」


杞子自鄭使告于秦曰：「鄭人使我掌其北門之管，若潛師以來，國可得也。」穆公訪諸蹇叔，蹇叔曰：「勞師以襲遠，非所聞也。師勞力竭，遠主備之，無乃不可乎！師之所為，鄭必知之。勤而無所，必有悖心。且行千里，其誰不知？」公辭焉。召孟明、西乞、白乙，使出師於東門之外。蹇叔哭之曰：「孟子，吾見師之出，而不見其入也！」公使謂之曰：「爾何知？中壽，爾墓之木拱矣！」蹇叔之子與師，哭而送之曰：「晉人禦師必於殽，殽有二陵焉。其南陵，夏后皋之墓也。其北陵，文王之所辟風雨也。必死是間，余收爾骨焉。」秦師遂東。


僖公三十三年


經


三十有三年春，王二月，秦人入滑。齊侯使國歸父來聘。


夏，四月，辛巳，晉人及姜戎敗秦師于殽。癸巳，葬晉文公。狄侵齊。公伐邾，取訾婁。


秋，公子遂帥師伐邾。晉人敗狄于箕。


冬，十月，公如齊。十有二月，公至自齊。乙巳，公薨于小寢。隕霜不殺草，李梅實。晉人、陳人、鄭人伐許。


傳


三十三年春，秦師過周北門，左右免冑而下，超乘者三百乘。王孫滿尚幼，觀之，言於王曰：「秦師輕而無禮，必敗。輕則寡謀，無禮則脫。入險而脫，又不能謀，能無敗乎？」


及滑，鄭商人弦高將市於周，遇之。以乘韋先，牛十二，犒師，曰：「寡君聞吾子將步師出於敝邑，敢犒從者。不腆敝邑為從者之淹，居則具一日之積，行則備一夕之衛。」且使遽告于鄭。鄭穆公使視客館，則束載、厲兵、秣馬矣。使皇武子辭焉，曰：「吾子淹久於敝邑，唯是脯資，餼牽竭矣。為吾子之將行也，鄭之有原圃，猶秦之有具囿也。吾子取其麋鹿，以閒敝邑，若何？」杞子奔齊，逢孫楊孫奔宋。孟明曰：「鄭有備矣，不可冀也。攻之不克，圍之不繼，吾其還也。」滅滑而還。


齊國莊子來聘，自郊勞至于贈賄，禮成而加之以敏。臧文仲言於公曰：「國子為政，齊猶有禮，君其朝焉。臣聞之，服於有禮，社稷之衛也。」


晉原軫曰：「秦違蹇叔而以貪勤民，天奉我也。奉不可失，敵不可縱。縱敵患生，違天不祥，必伐秦師。」欒枝曰：「未報秦施而伐其師，其為死君乎？」先軫曰：「秦不哀吾喪而伐吾同姓，秦則無禮，何施之為？吾聞之，一日縱敵，數世之患也。謀及子孫，可謂死君乎！」遂發命，遽興姜戎。子墨衰絰，梁弘御戎，萊駒為右。


夏，四月，辛巳，敗秦師于殽，獲百里孟明視、西乞術、白乙丙以歸。遂墨以葬文公，晉於是始墨。文嬴請三帥，曰：「彼實構吾二君。寡君若得而食之，不厭，君何辱討焉？使歸就戮于秦，以逞寡君之志，若何？」公許之。先軫朝，問秦囚。公曰：「夫人請之，吾舍之矣。」先軫怒曰：「武夫力而拘諸原，婦人暫而免諸國，墮軍實而長寇讎，亡無日矣！」不顧而唾。公使陽處父追之，及諸河，則在舟中矣。釋左驂，以公命贈孟明。孟明稽首曰：「君之惠，不以纍臣釁鼓，使歸就戮于秦。寡君之以為戮，死且不朽。若從君惠而免之，三年將拜君賜。」秦伯素服郊次，鄉師而哭，曰：「孤違蹇叔，以辱二三子，孤之罪也！不替孟明，孤之過也！大夫何罪？且吾不以一眚掩大德。」


狄侵齊，因晉喪也。公伐邾，取訾婁，以報升陘之役。邾人不設備。


秋，襄仲復伐邾。狄伐晉，及箕。


八月，戊子，晉侯敗狄于箕。郤缺獲白狄子。先軫曰：匹夫逞志於君而無討，敢不自討乎？免冑入狄師，死焉。狄人歸其元，面如生。


初，臼季使過冀，見冀缺耨，其妻饁之。敬，相待如賓。與之歸，言諸文公曰：「敬，德之聚也！能敬必有德。德以治民，君請用之！臣聞之，出門如賓，承事如祭，仁之則也。」公曰：「其父有罪，可乎？」對曰：「舜之罪也，殛鯀，其舉也興禹。管敬仲，桓之賊也，實相以濟。康誥曰：『父不慈，子不祗，兄不友，弟不共，不相及也。』《詩》曰：『采葑采菲，無以下體。』君取節焉可也！」文公以為下軍大夫。反自箕，襄公以三命命先且居將中軍，以再命命先茅之縣賞胥臣，曰：「舉郤缺，子之功也。」以一命命郤缺為卿，復與之冀，亦未有軍行。


冬，公如齊，朝，且弔有狄師也。反，薨于小寢，即安也。


晉、陳、鄭伐許，討其貳於楚也。楚令尹子上侵陳、蔡。陳、蔡成，遂伐鄭，將納公子瑕。門于桔柣之門，瑕覆于周氏之汪。外僕髡屯禽之以獻。文夫人斂而葬之鄶城之下。


晉陽處父侵蔡，楚子上救之，與晉師夾泜而軍。陽子患之，使謂子上曰：「吾聞之，『文不犯順，武不違敵。』子若欲戰，則吾退舍，子濟而陳，遲速唯命。不然，紓我，老師費財，亦無益也！」乃駕以待。子上欲涉，大孫伯曰：「不可。晉人無信，半涉而薄我，悔敗何及？不如紓之。」乃退舍。陽子宣言曰：「楚師遁矣！」遂歸。楚師亦歸。大子商臣譖子上曰：「受晉賂而辟之，楚之恥也。罪莫大焉！」王殺子上。


葬僖公，緩，作主，非禮也。凡君薨，卒哭而祔，祔而作主，特祀於主，烝、嘗、禘於廟。



春秋左氏傳/文公


文公元年


經

元年春，王正月，公即位。


二月，癸亥，日有食之。天王使叔服來會葬。


夏，四月，丁巳，葬我君僖公。天王使毛伯來錫公命。晉侯伐衛。叔孫得臣如京師。衛人伐晉。


秋，公孫敖會晉侯于戚。


冬，十月，丁未，楚世子商臣弒其君頵。公孫敖如齊。


傳

元年春，王使內史叔服來會葬。公孫敖聞其能相人也，見其二子焉。叔服曰：「穀也食子，難也收子。穀也豐下，必有後於魯國。」


於是閏三月，非禮也。先王之正時也，履端於始，舉正於中，歸餘於終。履端於始，序則不愆。舉正於中，民則不惑。歸餘於終，事則不悖。


夏，四月，丁巳，葬僖公。


王使毛伯衛來錫公命，叔孫得臣如周拜。


晉文公之季年，諸侯朝晉。衛成公不朝，使孔達侵鄭，伐緜、訾、及匡。晉襄公既祥，使告于諸侯而伐衛，及南陽。先且居曰：「效尤，禍也。請君朝王，臣從師。」晉侯朝王于溫，先且居、胥臣伐衛。


五月，辛酉朔，晉師圍戚。


六月，戊戌，取之，獲孫昭子。


衛人使告于陳，陳共公曰：「更伐之，我辭之。」衛孔達帥師伐晉。君子以為古，古者越國而謀。


秋，晉侯疆戚田，故公孫敖會之。


初，楚子將以商臣為大子，訪諸令尹子上，子上曰：「君之齒未也，而又多愛，黜乃亂也。楚國之舉，恒在少者，且是人也，蜂目而豺聲，忍人也，不可立也。」弗聽。既又欲立王子職而黜大子商臣。商臣聞之而未察，告其師潘崇曰：「若之何而察之？」潘崇曰：「享江芊而勿敬也。」從之。江芊怒曰：「呼，役夫！宜君王之欲殺女而立職也。」告潘崇曰：「信矣。」潘崇曰：「能事諸乎？」曰：「不能。」「能行乎？」曰：「不能。」「能行大事乎？」曰：「能。」


冬，十月，以宮甲圍成王。王請食熊蹯而死，弗聽。丁未，王縊。謚之曰「靈」，不瞑，曰「成」，乃瞑。


穆王立，以其為大子之室與潘崇，使為大師，且掌環列之尹。


穆伯如齊，始聘焉，禮也。凡君即位，卿出並聘，踐脩舊好，要結外援，好事鄰國，以衛社稷，忠信卑讓之道也。忠，德之正也。信，德之固也。卑讓，德之基也。


殽之役，晉人既歸秦師，秦大夫及左右皆言於秦伯曰：「是敗也，孟明之罪也，必殺之。」秦伯曰：「是孤之罪也。周芮良夫之詩曰：『大風有隧，貪人敗類。聽言則對，誦言如醉。匪用其良，覆俾我悖。』是貪故也，孤之謂矣。孤實貪以禍夫子，夫子何罪？」復使為政。


文公二年


經


二年春，王二月，甲子，晉侯及秦師戰于彭衙，秦師敗績。


丁丑，作僖公主。


三月，乙巳，及晉處父盟。


夏，六月，公孫敖會宋公、陳侯、鄭伯、晉士縠盟于垂隴。


自十有二月不雨，至于秋七月。


八月，丁卯，大事于大廟，躋僖公。


冬，晉人、宋人、陳人、鄭人、伐秦。公子遂如齊納幣。


傳


二年春，秦孟明視帥師伐晉，以報殽之役。


二月，晉侯禦之。先且居將中軍、趙衰佐之；王官無地御戎；狐鞫居為右。甲子，及秦師戰于彭衙，秦師敗績。晉人謂秦拜賜之師。戰于殽也，晉梁弘御戎、萊駒為右。戰之明日，晉襄公縛秦囚，使萊駒以戈斬之。囚呼、萊駒失戈，狼瞫取戈以斬囚，禽之以從公乘，遂以為右。箕之役，先軫黜之，而立續簡伯。狼瞫怒，其友曰：盍死之？瞫曰：吾未獲死所。其友曰：吾與女為難。瞫曰：《周志》有之：勇則害上，不登於明堂。死而不義，非勇也。共用之謂勇，吾以勇求右，無勇而黜，亦其所也。謂上不我知，黜而宜，乃知我矣。子姑待之！及彭衙既陳，以其屬馳秦師，死焉。晉師從之，大敗秦師。君子謂狼瞫於是乎君子。《詩》曰：君子如怒，亂庶遄沮。又曰：王赫斯怒，爰整其旅。怒不作亂，而以從師，可謂君子矣。秦伯猶用孟明。孟明增脩國政，重施於民。趙成子言於諸大夫曰：秦師又至，將必辟之。懼而增德，不可當也。《詩》曰：毋念爾祖，聿脩厥德。孟明念之矣。念德不怠，其可敵乎？


丁丑，作僖公主。書，不時也。


晉人以公不朝，來討。公如晉。


夏四月，己巳，晉人使陽處父盟公，以恥之。書曰：及晉處父盟，以厭之也。適晉不書，諱之也。


公未至，六月，穆伯會諸侯，及晉司空士縠盟于垂隴，晉討衛故也。書士縠，堪其事也。陳侯為衛請成于晉，執孔達以說。


秋八月，丁卯，大事于大廟，躋僖公，逆祀也。於是夏父弗忌為宗伯，尊僖公，且明見曰：吾見新鬼大，故鬼小，先大後小，順也。躋聖賢，明也。明順，禮也。君子以為失禮。禮無不順。祀，國之大事也，而逆之，可謂禮乎？子雖齊聖，不先父食，久矣。故禹不先鯀，湯不先契，文武不先不窋。宋祖帝乙，鄭祖厲王，猶上祖也。是以《魯頌》曰：春秋匪解，享祀不忒。皇皇后帝，皇祖后稷。君子曰禮，謂其后稷親，而先帝也。詩曰：問我諸姑，遂及伯姊。君子曰：禮謂其姊親而先姑也。仲尼曰：臧文仲其不仁者三，不知者三。下展禽、廢六關、妾織蒲，三不仁也。作虛器、縱逆祀、祀爰居，三不知也。


冬，晉先且居、宋公子成、陳轅選、鄭公子歸生，伐秦，取汪及彭衙而還，以報彭衙之役。卿不書，為穆公故，尊秦也，謂之崇德。襄仲如齊納幣，禮也。凡君即位，好舅甥，脩昏姻，娶元妃以奉粢盛，孝也。孝，禮之始也。


文公三年

經


春，王正月，叔孫得臣會晉人、宋人、陳人、衛人、鄭人，伐沈，沈潰。


夏，五月，王子虎卒。秦人伐晉。


秋，楚人圍江，雨螽于宋。


冬，公如晉。


十有二月，己巳，公及晉侯盟。晉陽處父帥師伐楚，以救江。


傳


春，莊叔會諸侯之師伐沈，以其服於楚也。沈潰。凡民，逃其上曰潰，在上曰逃。衛侯如陳，拜晉成也。


夏四月，乙亥，王叔文公卒，來赴，弔如同盟，禮也。秦伯伐晉，濟河焚舟，取王官及郊。晉人不出，遂自茅津濟，封殽尸而還。遂霸西戎，用孟明也。君子是以知，秦穆公之為君也，舉人之周也，與人之壹也；孟明之臣也，其不解也，能懼思也；子桑之忠也，其知人也，能舉善也。《詩》曰：于以采蘩？于沼于沚。于以用之？公侯之事。秦穆有焉；夙夜匪解，以事一人。孟明有焉；詒厥孫謀，以燕翼子。子桑有焉。


秋，雨螽于宋，隊而死也。


楚師圍江，晉先僕伐楚以救江。


冬，晉以江故告于周。王叔桓公、晉陽處父，伐楚，以救江。門于方城，遇息公子朱而還。


晉人懼其無禮於公也，請改盟。公如晉，及晉侯盟。晉侯饗公，賦《菁菁者莪》，莊叔以公降拜，曰：小國受命於大國，敢不慎儀？君貺之以大禮，何樂如之？抑小國之樂，大國之惠也。晉侯降辭，登成拜，公賦《嘉樂》。


文公四年

經


春，公至自晉。


夏，逆婦姜于齊。狄侵齊。


秋，楚人滅江。晉侯伐秦，衛侯使甯俞來聘。


冬十有一月，壬寅，夫人風氏薨。


傳


春，晉人歸孔達于衛。以為衛之良也，故免之。


夏，衛侯如晉拜。曹伯如晉會正。


逆婦姜于齊，卿不行，非禮也。君子是以知出姜之不允於魯也，曰：貴聘而賤逆之，君而卑之，立而廢之，棄信而壞其主，在國必亂，在家必亡。不允宜哉。《詩》曰：畏天之威，于時保之，敬主之謂也。


秋，晉侯伐秦，圍刓新城，以報王官之役。


楚人滅江，秦伯為之降服，出次，不舉，過數。大夫諫，公曰：同盟滅，雖不能救，敢不矜乎，吾自懼也。君子曰，詩云：惟彼二國，其政不獲，惟此四國，爰究爰度，其秦穆之謂矣。


衛甯武子來聘，公與之宴，為賦《湛露》，及《彤弓》。不辭，又不荅賦，使行人私焉。對曰，臣以為肄業及之也，昔諸侯朝正於王，王宴樂之，於是乎賦《湛露》，則天子當陽，諸侯用命也。諸侯敵王所愾，而獻其功，王於是乎賜之，彤弓一，彤矢百，玈弓矢千，以覺報宴。今陪臣來繼舊好，君辱貺之，其敢干大禮以自取戾。


冬，成風薨。


文公五年

經


春，王正月，王使榮叔歸含，且賵。


三月，辛亥，葬我小君成風。王使召伯來會葬。


夏，公孫敖如晉。秦人入鄀。


秋，楚人滅六。


冬十月，甲申，許男業卒。

傳


春，王使榮叔來含，且賵。召昭公來會葬，禮也。初，鄀叛楚即秦，又貳於楚。


夏，秦人入鄀。六人叛楚，即東夷。


秋，楚成大心、仲歸帥師滅六。冬，楚子燮滅蓼。臧文仲聞六與蓼滅，曰：皋陶、庭堅不祀忽諸？德之不建，民之無援，哀哉！


晉陽處父聘于衛，反過甯，甯嬴從之，及溫而還。其妻問之，嬴曰：以剛。《商書》曰：沈漸剛克，高明柔克。夫子壹之，其不沒乎！？天為剛德，猶不于時，況在人乎！且華而不實，怨之所聚也。犯而聚怨，不可以定身。余懼不獲其利，而離其難，是以去之。晉趙成子、欒貞子、霍伯、臼季，皆卒。


文公六年

經


春，葬許僖公。


夏，季孫行父如陳。秋，季孫行父如晉。


八月，乙亥，晉侯驩卒。


冬十月，公子遂如晉。葬晉襄公。晉殺其大夫陽處父。晉狐射姑出奔狄。


閏月不告月。猶朝于廟。


傳


春，晉蒐于夷，舍二軍。使狐射姑將中軍，趙盾佐之。陽處父至自溫，改蒐于董，易中軍。陽子，成季之屬也，故黨於趙氏，且謂趙盾能，曰：使能，國之利也。是以上之。宣子於是乎始為國政，制事典、正法罪、辟刑獄、董逋逃、由質要、治舊洿、本秩禮、續常職、出滯淹。既成，以授大傅陽子，與大師賈佗，使行諸晉國，以為常法。臧文仲以陳、衛之睦也，欲求好於陳。


夏，季文子聘于陳，且娶焉。秦伯任好卒，以子車氏之三子，奄息、仲行、鍼虎，為殉，皆秦之良也。國人哀之，為之賦《黃鳥》。君子曰：秦穆之不為盟主也，宜哉！死而棄民。先王違世，猶詒之法，而況奪之善人乎！？《詩》曰：人之云亡，邦國殄瘁。無善人之謂。若之何奪之？古之王者，知命之不長，是以並建聖哲、樹之風聲、分之采物、著之話言、為之律度、陳之藝極、引之表儀、予之法制、告之訓典、教之防利、委之常秩、道之以禮，則使毋失其土宜，眾隸賴之，而後即命。聖王同之。今縱無法以遺後嗣，而又收其良以死，難以在上矣。君子是以知秦之不復東征也。


秋，季文子將聘於晉，使求遭喪之禮以行。其人曰：將焉用之？文子曰：備豫不虞，古之善教也。求而無之，實難。過求何害？


八月，乙亥，晉襄公卒。靈公少，晉人以難故，欲立長君。趙孟曰：立公子雍。好善而長，先君愛之，且近於秦。秦舊好也。置善則固，事長則順，立愛則孝，結舊則安。為難故，故欲立長君。有此四德者，難必抒矣。賈季曰：不如立公子樂。辰嬴嬖於二君，立其子，民必安之。趙孟曰：辰嬴賤，班在九人，其子何震之有？且為二嬖，淫也。為先君子，不能求大，而出在小國，辟也。母淫子辟，無威；陳小而遠，無援。將何安焉？杜祁以君故，讓偪姞而上之；以狄故，讓季隗而已次之，故班在四。先君是以愛其子，而仕諸秦，為亞卿焉。秦大而近，足以為援；母義子愛，足以威民。立之，不亦可乎？使先蔑、士會，如秦，逆公子雍。賈季亦使召公子樂于陳。趙孟使殺諸郫。賈季怨陽子之易其班也，而知其無援於晉也。


九月，賈季使續鞫居殺陽處父。書曰晉殺其大夫，侵官也。


冬十月，襄仲如晉。葬襄公。


十一月，丙寅，晉殺續簡伯。賈季奔狄。宣子使臾駢送其帑。夷之蒐，賈季戮臾駢。臾駢之人，欲盡殺賈氏以報焉。臾駢曰：不可。吾聞前志有之曰：敵惠敵怨，不在後嗣，忠之道也。夫子禮於賈季，我以其寵報私怨，無乃不可乎！？介人之寵，非勇也；損怨益仇，非知也；以私害公，非忠也。釋此三者，何以事夫子？！盡具其帑，與其器用財賄，親師扞之，送致諸竟。


閏月不告朔，非禮也。
閏以正時，時以作事，事以厚生，生民之道，於是乎在矣。不告閏朔，棄時政也，何以為民？


文公七年

經


春，公伐邾。


三月，甲戌，取須句，遂城郚。


夏，四月，宋公王臣卒，宋人殺其大夫。戊子，晉人及秦人戰于令狐，晉先蔑奔秦，狄侵我西鄙。


秋，八月，公會諸侯，晉大夫，盟于扈。


冬，徐伐莒，公孫敖如莒蒞盟。


傳


春，公伐邾，間晉難也。


三月，甲戌，取須句，寘文公子焉，非禮也。


夏，四月，宋成公卒。於是公子成為右師，公孫友為左師，樂豫為司馬，鱗矔為司徒，公子蕩為司城，華御事為司寇。昭公將去群公子，樂豫曰：「不可，公族，公室之枝葉也，若去之，則本根無所庇陰矣，葛藟猶能庇其本根，故君子以為比，況國君乎？此諺所謂庇焉，而縱尋斧焉者也，必不可，君其圖之，親之以德，皆股肱也，誰敢攜貳，若之何去之？」不聽，穆襄之族，率國人以攻公，殺公孫固，公孫鄭，于公宮。六卿和公室，樂豫舍司馬，以讓公子卬。昭公即位而葬。書曰：「宋人殺其大夫。」不稱名，眾也，且言非其罪也。


秦康公送公子雍于晉，曰：「文公之入也，無衛，故有呂郤之難。」乃多與之徒衛。穆嬴日抱太子以啼于朝，曰：「先君何罪，其嗣亦何罪，舍適嗣不立，而外求君，將焉寘此？」出朝則抱以適趙氏，頓首於宣子曰：「先君奉此子也，而屬諸子曰，此子也才，吾受子之賜；不才，吾唯子之怨。今君雖終，言猶在耳，而棄之，若何？」宣子與諸大夫皆患穆嬴，且畏偪，乃背先蔑而立靈公，以禦秦師，箕鄭居守。趙盾將中軍，先克佐之，荀林父佐上軍，先蔑將下軍，先都佐之，步招御戎，戎津為右，及堇陰，宣子曰：「我若受秦，秦則賓也；不受，寇也。既不受矣，而復緩師，秦將生心。先人有奪人之心，軍之善謀也；逐寇如追逃，軍之善政也。」訓卒利兵，秣馬蓐食，潛師夜起。戊子，敗秦師于令狐，至于刳首。己丑，先蔑奔秦，士會從之。先蔑之使也，荀林父止之曰：「夫人大子猶在，而外求君，此必不行，子以疾辭，若何？不然，將及，攝卿以往，可也，何必子，同官為寮，吾嘗同寮，敢不盡心乎？」弗聽，為賦《板》之三章，又弗聽。及亡，荀伯盡送其帑，及其器用財賄於秦，曰：「為同寮故也。」士會在秦三年，不見士伯。其人曰：「能亡人於國，不能見於此，焉用之？」士季曰：「吾與之同罪，非義之也，將何見焉？」及歸，遂不見。


狄侵我西鄙，公使告于晉。
趙宣子使因賈季問酆舒，且讓之。
酆舒問於賈季，曰：「趙衰、趙盾，孰賢？」
對曰，「趙衰，冬日之日也；趙盾，夏日之日也。」 


秋，八月，齊侯、宋公、衛侯、鄭伯、許男、曹伯，會晉趙盾，盟于扈，
晉侯立故也。公後至，故不書所會。
凡會諸侯，不書所會，後也。
後至不書其國，辟不敏也。


穆伯娶于莒，曰，戴已，生文伯；
其娣聲已，生惠叔。
戴已卒，又聘于莒。
莒人以聲已辭，則為襄仲聘焉。


冬，徐伐莒，莒人來請盟。
穆伯如莒蒞盟，且為仲逆。
及鄢陵，登城見之，美，自為娶之。
仲請攻之，公將許之。
叔仲惠伯諫曰：
「臣聞之，兵作於內為亂，於外為寇。寇猶及人，亂自及也。
今臣作亂，而君不禁，以啟寇讎，若之何？」
公止之，惠伯成之。
使仲舍之，公孫敖反之，復為兄弟如初。
從之。


晉郤缺言於趙宣子曰：「日衛不睦，故取其地。
今已睦矣，可以歸之。
叛而不討，何以示威？
服而不柔，何以示懷？
非威非懷，何以示德？
無德，何以主盟？
子為正卿，以主諸侯，而不務德，將若之何？
《夏書》曰：
『戒之用休，董之用威，勸之以九歌，勿使壞。』
九功之德，皆可歌也，謂之九歌。
六府三事，謂之九功。
水、火、金、木、土、穀、謂之六府。
正德、利用、厚生，謂之三事。
義而行之，謂之德禮。
無禮不樂，所由叛也。
若吾子之德，莫可歌也，其誰來之？
盍使睦者歌吾子乎？」
宣子說之。


文公八年

經


春，王正月。


夏，四月。


秋，八月，戊申，天王崩。


冬，十月，壬午，公子遂會晉趙盾，盟于衡雍。
乙酉，公子遂會雒戎，盟于暴。
公孫敖如京師，不至而復。丙戌，奔莒。螽。
宋人殺其大夫司馬，宋司城來奔。


傳


春，晉侯使解揚歸匡、戚之田于衛，
且復致公婿池之封，自申至于虎牢之竟。


夏，秦人伐晉，取武城，以報令狐之役。


秋，襄王崩，晉人以扈之盟來討。


冬，襄仲會晉趙孟，盟于衡雍，報扈之盟也。
遂會伊雒之戎，書曰，公子遂，珍之也。
穆伯如周弔喪，不至，以幣奔莒，從已氏焉。


宋襄夫人，襄王之姊也，昭公不禮焉。
夫人因戴氏之族，以殺襄公之孫孔叔、公孫鍾離，及大司馬公子卬，
皆昭公之黨也。司馬握節以死，故書以官。
司城蕩意諸來奔，效節於府人而出，公以其官逆之，
皆復之，亦書以官，皆貴之也。


夷之蒐，晉侯將登箕鄭父、先都，而使士縠，梁益耳，將中軍。
先克曰：「狐趙之勳，不可廢也。」
從之，先克奪蒯得田于堇陰，故箕鄭父、先都、士縠、
梁益耳、蒯得，作亂。


文公九年

經


春，毛伯來求金，夫人姜氏如齊。


二月，叔孫得臣如京師。辛丑，葬襄王。晉人殺其大夫先都。


三月，夫人姜氏至自齊。
晉人殺其大夫士縠，及箕鄭父。
楚人伐鄭。公子遂會晉人、宋人、衛人、許人，救鄭。


夏，狄侵齊。


秋，八月，曹伯襄卒。


九月，癸酉，地震。


冬，楚子使椒來聘。秦人來歸僖公成風之隧，葬曹共公。


傳


春，王正月，己酉，使賊殺先克。
乙丑，晉人殺先都，梁益耳。
毛伯衛來求金，非禮也。不書王命，未葬也。


二月，莊叔如周葬襄王。


三月，甲戌，晉人殺箕鄭父，士縠，蒯得。
范山言於楚子：「晉君少，不在諸侯，北方可圖也。」
楚子師于狼淵以伐鄭，囚公子堅，公子尨，及樂耳。
鄭及楚平，公子遂會晉趙盾、宋華耦、衛孔達、許大夫，救鄭，不及楚師。
卿不書，緩也，以懲不恪。


夏，楚侵陳，克壺丘，以其服於晉也。


秋，楚公子朱自東夷伐陳，陳人敗之，獲公子茷。
陳懼，乃及楚平。


冬，楚子越椒來聘，執幣傲。
叔仲惠伯：「是必滅若敖氏之宗，傲其先君，神弗福也。」


秦人來歸僖公成風之襚，禮也。
諸侯相弔賀也，雖不當事，苟有禮焉 ，書也，以無忘舊好。


文公十年

經


春，王三月，辛卯，臧孫辰卒，


夏，秦伐晉，楚殺其大夫宜申，自正月不雨，至于秋七月，及蘇子盟于女栗，


冬，狄侵宋，楚子，蔡侯，次于厥貉，


傳


春，晉人伐秦，取少梁，


夏，秦伯伐晉，取北徵，初楚范巫矞似，謂成王，與子玉，子西，曰，三君皆將強死，城濮之役，王思之，故使止子玉曰，毋死，不及，止子西，子西縊而縣絕，王使適至，遂止之，使為商公，沿漢泝江，將入郢，王在渚宮，下見之，懼而辭曰，臣免於死，又有讒言，謂臣將逃，臣歸死於司敗也，王使為工尹，又與子家謀弒穆王，穆王聞之，


五月，殺鬥宜申，及仲歸，


秋，七月，及蘇子盟于女栗，頃王立故也，陳侯，鄭伯，會楚子于息，


冬，遂及蔡侯，次于厥貉，將以伐宋，宋華御事曰，楚欲弱我也，先為之弱乎，何必使誘我，我實不能，民何罪，乃逆楚子，勞且聽命，遂，道以田孟諸，宋公為右盂，鄭伯為左盂，期思公復遂，為右司馬，子朱及文之無畏，為左司馬，命夙駕載燧，宋公違命，無畏抶其僕以徇，或謂子舟曰，國君不可戮也，子舟曰，當官而行，何彊之有，詩曰，剛亦不吐，柔亦不茹，毋縱詭隨，以謹罔極，是亦非辟彊也，敢愛死以亂官乎，厥貉之會，麇子逃歸，


文公十一年

經


春，楚子伐麇。


夏，叔仲彭生，會晉郤缺于承筐。


秋，曹伯來朝，公子遂如宋，狄侵齊。


冬，十月，甲午，叔孫得臣敗狄于鹹。


傳


春，楚子伐麇，成大心敗麇師於防渚，潘崇復伐麇，至于鍚穴。


夏，叔仲惠伯會晉郤缺于承筐，謀諸侯之從於楚者。


秋，曹文公來朝，即位而來見也。
襄仲聘于宋，且言司城蕩意諸而復之，
因賀楚師之不害也。


鄋瞞侵齊，遂伐我，公卜使叔孫得臣追之，
吉，侯叔夏御莊叔，綿房甥為右，
富父終甥駟乘。


冬，十月，甲午，敗狄于鹹，獲長狄僑如。
富父終甥樁其喉，以戈殺之，
埋其首於子駒之門，以命宣伯。


初，宋武公之世，鄋瞞伐宋，
司徒皇父帥師禦之，耏班御皇父充石，
公子穀甥為右，司寇牛父駟乘，以敗狄于長丘，
獲長狄緣斯，皇父之二子死焉。
宋公於是以門賞耏班，使食其征謂之耏門。


晉之滅潞也，獲僑如之弟焚如。


齊襄公之二年，鄋瞞伐齊，
齊王子成父獲其弟榮如，
埋其首於周首之北門。


衛人獲其季弟簡如，
鄋瞞由是遂亡。


郕大子朱儒，自安於夫鍾，國人弗徇。


文公十二年

經


春，王正月，郕伯來奔，杞伯來朝，


二月，庚子，子叔姬卒，


夏，楚人圍巢，


秋，滕子來朝，秦伯使術來聘，


冬，十有二月，戊午，晉人，秦人，戰于河曲，季孫行父帥師，城諸及鄆，


傳


春，郕伯卒，郕人立君，大子以夫鍾與郕邽來奔，公以諸侯逆之，非禮也，故書曰，郕伯來奔，不書地，尊諸侯也，杞桓公來朝，始朝公也，且請絕叔姬，而無絕昏，公許之，


二月，叔姬卒，不言杞，絕也，書叔姬，言非女也，楚令尹大孫伯卒，成嘉為令尹，群舒叛楚，夏，子孔執舒子平，及宗子，遂圍巢，


秋，滕昭公來朝，亦始朝公也，秦伯使西乞術來聘，且言將伐晉，襄仲辭玉曰，君不忘先君之好，照臨魯國，鎮撫其社稷，重之以大器，寡君敢辭玉，對曰，不腆敝器，不足辭也，主人三辭，賓客曰，寡君願徼福于周公，魯公，以事君，不腆先君之敝器，使下臣致諸執事，以為瑞節，要結好命，所以藉寡君之命，結二國之好，是以敢致之，襄仲曰，不有君子，其能國乎，國無陋矣，厚賄之，秦為令狐之役故，


冬，秦伯伐晉，取羈馬，晉人禦之，趙盾將中軍，荀林父佐之，郤缺將上軍，臾駢佐之，欒盾將下軍，胥甲佐之，范無恤御戎，以從秦師于河曲，臾駢曰，秦不能久，請深壘固軍以待之，從之，秦人欲戰，秦伯謂士會曰，若何而戰，對曰，趙氏新出其屬曰臾駢，必實為此謀，將以老我師也，趙有側室曰穿，晉君之婿也，有寵而弱，不在軍事，好勇而狂，且惡臾駢之佐上軍也，若使輕者肆焉，其可，秦伯以璧祈戰于河，十二月，戊午，秦軍掩晉上軍，趙穿追之不及，反，怒曰，裹糧坐甲，固敵是求，敵至不擊，將何俟焉，軍吏曰，將有待也，穿曰我不知謀，將獨出，乃以其屬出，宣子曰，秦獲穿也，獲一卿矣，秦以勝歸，我何以報，乃皆出戰，交綏，秦行人夜戒晉師曰，兩君之士，皆未憖也，明日請相見也，臾駢曰，使者目動而言肆，懼我也，將遁矣，薄諸河，必敗之，胥甲，趙穿，當軍門呼曰，死傷未收而棄之，不惠也，不待期而薄人於險，無勇也，乃止，秦師夜遁，復侵晉，入瑕，城諸及鄆，書時也，





文公十三年

經


春，王正月，


夏，五月，壬午，陳侯朔卒，邾子蘧蒢卒，自正月不雨，至于秋七月，大室屋壞，


冬，公如晉，衛侯會公于沓，狄侵衛，


十有二月，己丑，公及晉侯盟，公還自晉，鄭伯會公于棐，


傳


春，晉侯使詹嘉處瑕，以守桃林之塞，晉人患秦之用士會也，


夏，六卿相見於諸浮，趙宣子曰，隨會在秦，賈季在狄，難日至矣，若之何，中行桓子曰，請復賈季，能外事，且由舊勳，郤成子曰，賈季亂，且罪大，不如隨會，能賤而有恥，柔而不犯，其知足使也，且無罪，乃使魏壽餘偽以魏叛者，以誘士會，執其帑於晉，使夜逸，請自歸于秦，秦伯許之，履士會之足於朝，秦伯師于河西，魏人在東，壽餘曰，請東人之能與夫二三有司言者，吾與之，先使士會，士會辭曰，晉人虎狼也，若背其言，臣死，妻子為戮，無益於君，不可悔也，秦伯曰，若背其言，所不歸爾帑者，有如河，乃行，繞朝贈之以策，曰子無謂秦無人，吾謀適不用也，既濟，魏人譟而還，秦人歸其帑，其處者為劉氏，


邾文公卜遷于繹，史曰，利於民而不利於君，邾子曰，苟利於民，孤之利也，天生民而樹之君，以利之也，民既利矣，孤必與焉，左右曰，命可長也，君何弗為，邾子曰，命在養民，死之短長，時也，民苟利矣，遷也，吉莫如之，遂遷于繹，五月，邾文公卒，君子曰知命，


秋，七月，大室之屋壞，書不共也，


冬，公如晉朝且尋盟，衛侯會公于沓，請平于晉，公還，鄭伯會公于棐，亦請平于晉，公皆成之，鄭伯與公宴于棐，子家賦鴻鴈，季文子曰，寡君未免於此，文子賦四月，子家賦載馳之四章，文子賦采薇之四章，鄭伯拜，公荅拜，


文公十四年

經


春，王正月，公至自晉，邾人伐我南鄙，叔彭生帥帥伐邾，


夏，五月，乙亥，齊侯潘卒，


六月，公會宋公，陳侯，衛侯，鄭伯，許男，曹伯，晉趙盾，癸酉，同盟于新城，


秋，七月，有星孛入于北斗，公至自會，晉人納捷菑于邾，弗克納，


九月，甲申，公孫敖卒于齊，齊公子商人弒其君舍，宋子哀來奔，


冬，單伯如齊，齊人執單伯，齊人執子叔姬，


傳


春，頃王崩，周公閱與王孫，蘇爭政，故不赴，凡崩薨，不赴則不書，禍福不告亦不書，不懲敬也，邾文公之卒也，公使弔焉，不敬，邾人來討，伐我南鄙，故惠伯伐邾子叔姬妃齊昭公，生舍，叔姬無寵，舍無威，公子商人驟施於國，而多聚士，盡其家，貸於公有司以繼之，


夏，五月，昭公卒，舍即位，邾文公元妃齊姜，生定公，二妃晉姬，生捷菑，文公卒，邾人立定公，捷菑奔晉，


六月，同盟于新城，從於楚者服，且謀邾也，


秋，七月，乙卯夜，齊商人弒舍而讓元，元曰，爾求之久矣，我能事爾，爾不可使多蓄憾，將免我乎，爾為之，有星孛入于北斗，周內史叔服曰，不出七年，宋齊晉之君，皆將死亂，晉趙盾以諸侯之師八百乘，納捷菑于邾，邾人辭曰，齊出貜且長，宣子曰，辭順而弗從，不祥，乃還，周公將與王孫蘇訟于晉，王叛王孫蘇，而使尹氏與聃啟，訟周公于晉，趙宣子平王室而復之，楚莊王立，子孔，潘崇，將襲群舒，使公子燮與子儀守，而伐舒蓼，二子作亂，城郢，而使賊殺子孔，不克而還，


八月，二子以楚子出，將如商密，廬戢黎及叔麇誘之，遂殺鬥克，及公子燮，初，鬥克囚于秦，秦有殽之敗，而使歸求成，成而不得志，公子燮求令尹而不得，故二子作亂，穆伯之從己氏也，魯人立文伯，穆伯生二子於莒，而求復，文伯以為請，襄仲使無朝聽命，復而不出，二年而盡室以復適莒，文伯疾，而請曰，穀之子弱，請立難也，許之，文伯卒，立惠叔，穆伯請重賂以求復，惠叔以為請，許之，將來，


九月，卒于齊，告喪，請葬，弗許，宋高哀為蕭封人，以為卿，不義宋公而出，遂來奔，書曰，宋子哀來奔，貴之也，齊人定懿公，使來告難，故書以九月，齊公子元，不順懿公之為政也，終不曰公，曰夫已氏，襄仲使告于王，請以王寵，求昭姬于齊，曰，殺其子，焉用其母，請受而罪之，


冬，單伯如齊，請子叔姬，齊人執之，又執子叔姬，





文公十五年

經


春，季孫行父如晉，


三月，宋司馬華孫來盟，


夏，曹伯來朝，齊人歸公孫敖之喪，


六月，辛丑，朔，日有食之，鼓用牲于社，單伯至自齊，晉郤缺帥師伐蔡，戊申，入蔡，


秋，齊人侵我西鄙，季孫行父如晉，


冬，十有一月，諸侯盟于扈，


十有二月，齊人來歸子叔姬，齊侯侵我西鄙，遂伐曹，入其郛，


傳


春，季文子如晉，為單伯與子叔姬故也，


三月，宋華耦來盟，其官皆從之，書曰，宋司馬華孫，貴之也，公與之宴，辭曰，君之先臣督，得罪於宋殤公，名在諸侯之策，臣承其祀，其敢辱君，請承命於亞旅，魯人以為敏，


夏，曹伯來朝，禮也，諸侯五年再相朝，以脩王命，古之制也，齊人或為孟氏謀，曰，魯爾親也，飾棺寘諸堂阜，魯必取之，從之，卞人以告，惠叔猶毀以為請，立於朝以待命，許之，取而殯之，齊人送之書曰，齊人歸公孫敖之喪，為孟氏，且國故也，葬視共仲，聲己不視，帷堂而哭，襄仲欲勿哭，惠伯曰喪，親之終也，雖不能始，善終可也，史佚有言曰，兄弟致美，救乏，賀善，弔災，祭敬，喪哀，情雖不同，毋絕其愛親之道也，子無失道，何怨於人，襄仲說，帥兄弟以哭之，他年，其二子來，孟獻子愛之，聞於國，或譖之曰，將殺子，獻子以告，季文子二子曰，夫子以愛我聞，我以將殺子聞，不亦遠於禮乎，遠禮不如死，一人門于句鼆，一人門于戾丘，皆死，


六月，辛丑朔，日有食之，鼓用牲于社，非禮也，日有食之，天子不舉，伐鼓于社，諸侯用幣于社，伐鼓于朝，以昭事神，訓民事君，示有等威，古之道也，齊人許單伯請而赦之，使來致命，書曰，單伯至自齊，貴之也，新城之盟，蔡人不與，晉郤缺以上軍下軍伐蔡，曰，君弱，不可以怠，戊申，入蔡，以城下之盟而還，凡勝國，曰滅之，獲大城焉，曰入之，


秋，齊人侵我西鄙，故季文子告于晉，


冬，十一月，晉侯，宋公，衛侯，蔡侯，鄭伯許男，曹伯，盟于扈，尋新城之盟，且謀伐齊也，齊人賂晉侯，故不克而還，於是有齊難，是以公不會，書曰，諸侯盟于扈，無能為故也，凡諸侯會，公不與不書，諱君惡也，與而不書，後也，齊人來歸子叔姬，王故也，齊侯侵我西鄙，謂諸侯不能也，遂伐曹，人其郛，討其來朝也，季文子曰，齊侯其不免乎，己則無禮，而討於有禮者，曰，女何故行禮，禮以順天，天之道也，己則反天，而又以討人，難以免矣，詩曰，胡不相畏，不畏于天，君子之不虐幼賤，畏于天也，在周頌曰，畏天之威，于時保之，不畏于天，將何能保，以亂取國，奉禮以守，猶懼不終，多行無禮，弗能在矣，





文公十六年

經


春，季孫行父會齊侯于陽穀，齊侯弗及盟，


夏，五月，公四不視朔，


六月，戊辰，公子遂及齊侯，盟于郪丘，


秋，八月，辛未，夫人姜氏薨，毀泉臺，楚人，秦人，巴人，滅庸，


冬，十有一月，宋人弒其君杵臼，


傳


春，王正月，及齊平，公有疾，使季文子會齊侯于陽穀，請盟，齊侯不肯，曰，請俟君間，


夏，五月，公四不視朔，疾也，公使襄仲納賂于齊侯，故盟于郪丘，有蛇自泉宮出，入于國，如先君之數，


秋，八月，辛未，聲姜薨，毀泉臺，楚大饑，戎伐其西南，至于阜山，師于大林，又伐其東南，至于陽丘，以侵訾枝，庸人帥群蠻以叛楚，麇人率百濮聚於選，將伐楚，於是申息之北門不啟，楚人謀徙於阪高，蒍賈曰，不可，我能往，寇亦能往，不如伐庸，夫麇與百濮，謂我饑不能師，故伐我也，若我出師，必懼而歸，百濮離居，將各走其邑，誰暇謀人，乃出師，旬有五日，百濮乃罷，自廬以往，振廩同食，次于句澨，使廬戢黎侵庸，及庸方城，庸人逐之，囚子揚窗，三宿而逸，曰，庸師眾，群蠻聚焉，不如復大師，且起王卒，合而後進，師叔曰，不可，姑又與之遇，以驕之，彼驕我怒，而後可克，先君蚡冒所以服陘隰也，又與之遇，七遇皆北，唯裨，鯈，魚，人實逐之，庸人曰，楚不足與戰矣，遂不設備，楚子乘馹，會師于臨品，分為二隊，子越自石溪，子貝自仞，以伐庸，秦人巴人從楚師，群蠻從楚子盟，遂滅庸，宋公子鮑禮於國人，宋饑，竭其粟而貸之，年自七十以上，無不饋詒也，時加羞珍異，無日不數於六卿之門，國之材人，無不事也，親自桓以下，無不恤也，公子鮑美而豔，襄夫人欲通之，而不可，夫人助之施，昭公無道，國人奉公子鮑以因夫人，於是華元為右師，公孫友為左師，華耦為司馬，鱗鱹為司徒，蕩意諸為司城，公子朝為司寇，初，司城蕩卒，公孫壽辭司城，請使意諸為之，既而告人曰，君無道，吾官近，懼及焉，棄官則族無所庇，子，身之貳也，姑紓死焉，雖亡子，猶不亡族，既，夫人將使公田孟諸而殺之，公知之，盡以寶行，蕩意諸曰，盍適諸侯，公曰，不能其大夫，至于君祖母，以及國人，諸侯誰納我，且既為人君，而又為人臣，不如死，盡以其寶賜左右，以使行，夫人使謂司城去公，對曰，臣之而逃其難，若後君何，


冬，十一月，甲寅，宋昭公將田孟諸，未至，夫人王姬使帥甸攻而殺之，蕩意諸死之，書曰，宋人弒其君杵臼，君無道也，文公即位，使母弟須為司城，華耦卒，而使蕩虺為司馬，





文公十七年

經


春，晉人，衛人，陳人，鄭人，伐宋，


夏，四月，癸亥，葬我小君聲姜，齊侯伐我西鄙，


六月，癸未，公及齊侯盟于穀，諸侯會于扈，


秋，公至自穀，


冬，公子遂如齊，


傳


春，晉荀林父，衛孔達，陳公孫寧，鄭石楚，伐宋，討曰，何故弒君，猶立文公而還，卿不書，失其所也，


夏，四月，癸亥，葬聲姜，有齊難，是以緩，齊侯伐我北鄙，襄仲請盟，


六月，盟于穀，晉侯蒐于黃父，遂復合諸侯于扈，平宋也，公不與會，齊難故也，書曰諸侯，無功也，於是晉侯不見鄭伯，以為貳於楚也，鄭子家使執訊而與之書，以告趙宣子，曰，寡君即位三年，召蔡侯而與之事君，九月，蔡侯入于敝邑以行，敝邑以侯宣多之難，寡君是以不得與蔡侯偕，


十一月，克減侯宣多，而隨蔡侯以朝于執事，


十二年，六月，歸生佐寡君之嫡夷，以請陳侯于楚，而朝諸君，


十四年，七月，寡君又朝，以蕆陳事，


十五年，五月，陳侯自敝邑往朝于君，往年正月，燭之武往朝夷也，八月，寡君又往朝，以陳蔡之密邇於楚，而不敢貳焉，則敝邑之故也，雖敝邑之事君，何以不免，在位之中，一朝于襄，而再見于君，夷與孤之二三臣，相及於絳，雖我小國，則篾以過之矣，今大國曰，爾未逞吾志，敝邑有亡，無以加焉，古人有言曰，畏首畏尾，身其餘幾，又曰，鹿死不擇音，小國之事大國也，德，則其人也，不德，則其鹿也，鋌而走險，急何能擇，命之罔極，亦知亡矣，將悉敝賦，以待於鯈，唯執事命之，


文公二年，六月，壬申，朝于齊，


四年，二月，壬戌，為齊侵蔡，亦獲成於楚，居大國之間，而從於強令，豈其罪也，大國若弗圖，無所逃命，晉鞏朔行成於鄭，趙穿，公婿池，為質焉，


秋，周甘歜敗戎于邥垂，乘其飲酒也，


冬，十月，鄭大子夷，石楚，為質于晉，襄仲如齊，拜穀之盟，復曰，臣聞齊人將食魯之麥，以臣觀之，將不能齊君之語偷，臧文仲有言曰，民主偷必死，


文公十八年

經


春，王二月，丁丑，公薨于臺下，秦伯罃卒，


夏，五月，戊戌，齊人弒其君商人，


六月，癸酉，葬我君文公，


秋，公子遂，叔孫得臣，如齊，


冬，十月，子卒，夫人姜氏歸于齊，季孫行父如齊，莒弒其君庶其，


傳


春，齊侯戒師期，而有疾，醫曰，不及秋，將死，公聞之，卜曰，尚無及期，惠伯令龜，卜楚丘占之，曰，齊侯不及期，非疾也，君亦不聞，令龜有咎，二月，丁丑，公薨，


齊懿公之為公子也，與邴歜之父爭田，弗勝，及即位，乃掘而刖之，而使歜僕，納閻職之妻，而使職驂乘，


夏，五月，公游于申池，二人浴于池，歜以扑抶職，職怒，歜曰，人奪女妻而不怒，一抶女庸何傷，職曰，與刖其父而弗能病者何如，乃謀弒懿公，納諸竹中，歸舍爵而行，齊人立公子元，


六月，葬文公，


秋，襄仲，莊叔，如齊，惠公立故，且拜葬也，文公二妃，敬嬴生宣公，敬嬴嬖，而私事襄仲，宣公長，而屬諸襄仲，襄仲欲立之，叔仲不可，仲見于齊侯而請之，齊侯新立，而欲親魯，許之，


冬，十月，仲殺惡及視，而立宣公，書曰，子卒，諱之也，仲以君命召惠伯，其宰公冉務人止之，曰，入必死，叔仲曰，死君命可也，公冉務人曰，若君命可死，非君命何聽，弗聽，乃入，殺而埋之馬矢之中，公冉務人奉其帑以奔蔡，既而復叔仲氏，


夫人姜氏歸于齊，大歸也，將行哭而過市，曰天乎，仲為不道，殺適，立庶，市人皆哭，魯人謂之哀姜，


莒紀公子生大子僕，又生季佗，愛季佗而黜僕，且多行禮於國，僕因國人以弒紀公，以其寶玉來奔，納諸宣公，公命與之邑，曰，今日必授，季文子使司寇出諸竟，曰，今日必達，公問其故，季文子使大史克對曰，先大夫臧文仲，教行父事君之禮，行父奉以周旋，弗敢失隊，曰，見有禮於其君者事之，如孝子之養父母也，見無禮於其君者誅之，如鷹鸇之逐鳥雀也，先君周公制周禮曰，則以觀德，德以處事，事以度功，功以食民，作誓命曰，毀則為賊，掩賊為藏，竊賄為盜，盜器為姦，主藏之名，賴姦之用，為大凶德，有常無赦，在九刑不忘，行父還觀莒僕，莫可則也，孝敬忠信為吉德，盜賊藏姦為凶德，夫莒僕，則其孝敬，則弒君父矣，則其忠信，則竊寶玉矣，其人，則盜賊也，其器，則姦兆也，保而利之，則主藏也，以訓則昏，民無則焉，不度於善，而皆在於凶德，是以去之，


昔高陽氏有才子八人，蒼舒，隤敳，檮戭，大臨，尨降，庭堅，仲容，叔達，齊聖廣淵，明允篤誠，天下之民，謂之八愷，高辛氏有才子八人，伯奮，仲堪，叔獻，季仲，伯虎，仲熊，叔豹，季貍，忠肅共懿，宣慈惠和，天下之民，謂之八元，此十六族也，世濟其美，不隕其名，以至於堯，堯不能舉，舜臣堯，舉八愷，使主后土，以揆百事，莫不時序，地平天成，舉八元，使布五教于四方，父義，母慈，兄友，弟共，子孝，內平，外成，


昔帝鴻氏有不才子，掩義隱賊，好行凶德，醜類惡物，頑嚚不友，是與比周，天下之民，謂之渾敦，少皞氏有不才子，毀信廢忠，崇飾惡言，靖譖庸回，服讒蒐慝，以誣盛德，天下之民，謂之窮奇，顓頊有不才子，不可教訓，不知話言，告之則頑，舍之則嚚，傲很明德，以亂天常，天下之民，謂之檮杌，此三族也，世濟其凶，增其惡名，以至于堯，堯不能去，縉雲氏有不才子，貪于飲食，冒于貨賄，侵欲崇侈，不可盈厭，聚斂積實，不知紀極，不分孤寡，不恤窮匱，天下之民，以比三凶，謂之饕餮，舜臣堯，賓于四門，流四凶族，渾敦，窮奇，檮杌，饕餮，投諸四裔，以禦螭魅，是以堯崩而天下如一，同心戴舜，以為天子，以其舉十六相，去四凶也，故虞書數舜之功曰，慎徽五典，五典克從，無違教也，曰，納于百揆，百揆時序，無廢事也，曰賓于四門，四門穆穆，無凶人也，舜有大功二十而為天子，今行父雖未獲一吉人，去一凶矣，於舜之功，二十之一也，庶幾免於戾乎，


宋武氏之族道昭公子，將奉司城須以作亂，十二月，宋公殺母弟須，及昭公子使戴，莊，桓，之族，攻武氏於司馬子伯之館，遂出武穆之族，使公孫師為司城，公子朝卒，使樂呂為司寇，以靖國人。



春秋左氏傳/宣公


宣公元年

經

元年春王正月，公即位。公子遂如齊逆女。


三月，遂以夫人婦姜至自齊。


夏，季孫行父如齊。晉放其大夫胥甲父于衛。公會齊侯于平州。公子遂如齊。


六月，齊人取濟西田。


秋，邾子來朝。楚子、鄭人，侵陳，遂侵宋。晉趙盾帥師救陳。宋公、陳侯、衛侯、曹伯，會晉師于棐林，伐鄭。


冬，晉趙穿帥師侵崇。晉人、宋人，伐鄭。


傳

元年春王正月，公子遂如齊逆女，尊君命也。


三月，遂以夫人婦姜至自齊，尊夫人也。


夏，季文子如齊，納賂，以請會。晉人討不用命者，放胥甲父于衛，而立胥克，先辛奔齊。會于平州，以定公位。東門襄仲如齊拜成。


六月，齊人取濟西之田。為立公故，以賂齊也。宋人之弒昭公也，晉荀林父以諸侯之師伐宋。宋及晉平，宋文公受盟于晉。又會諸侯于扈，將為魯討齊，皆取賂而還。鄭穆公曰：「晉不足與也。」遂受盟于楚。陳共公之卒，楚人不禮焉。陳靈公受盟于晉。


秋，楚子侵陳，遂侵宋。晉趙盾帥師救陳宋，會于棐林，以伐鄭也。楚蒍賈救鄭，遇于北林，囚晉解揚，晉人乃還。晉欲求成於秦，趙穿曰：「我侵崇，秦急崇必救之，吾以求成焉。」


冬，趙穿侵崇，秦弗與成。晉人伐鄭，以報北林之役。於是晉侯侈，趙宣子為政，驟諫而不入，故不競於楚。


宣公二年

經

二年春王二月，壬子，宋華元帥師，及鄭公子歸生帥師，戰于大棘，宋師敗績，獲宋華元。秦師伐晉。


夏，晉人、宋人、衛人、陳人，侵鄭。


秋，九月，乙丑，晉趙盾弒其君夷皋。


冬，十月，乙亥，天王崩。


傳

二年春，鄭公子歸生受命于楚，伐宋。宋華元、樂呂，御之。


二月，壬子，戰于大棘，宋師敗績，囚華元，獲樂呂，及甲車四百六十乘，俘二百五十人，馘百人。狂狡輅鄭人，鄭人入于井，倒戟而出之，獲狂狡。君子曰：「失禮違命，宜其為禽也。戎昭果毅以聽之，之謂禮。殺敵為果，致果為毅。易之戮也。」將戰，華元殺羊食士，其御羊斟不與。及戰，曰：「疇昔之羊，子為政，今日之事，我為政，與入鄭師，故敗。」君子謂羊斟非人也，以其私憾，敗國殄民，於是刑孰大焉。詩所謂人之無良者，其羊斟之謂乎。殘民以逞，宋人以兵車百乘，文馬百駟，以贖華元于鄭。半入，華元逃歸，立于門外，告而入，見叔牂，曰：「子之馬然也。」對曰：「非馬也，其人也。既合而來奔。」宋城，華元為植，巡功。城者謳曰：「睅其目，皤其腹，棄甲而復，于思于思，棄甲復來。」使其驂乘，謂之曰：「牛則有皮，犀兕尚多，棄甲則那。」役人曰：「從其有皮，丹漆若何。」華元曰：「去之，夫其口眾我寡。」秦師伐晉，以報崇也，遂圍焦。


夏，晉趙盾救焦，遂自陰地，及諸侯之師侵鄭，以報大棘之役。楚鬥椒救鄭，曰：「能欲諸侯而惡其難乎？」遂次于鄭，以待晉師。趙盾曰：「彼宗競于楚，殆將斃矣，姑益其疾，乃去之。」晉靈公不君，厚斂以彫牆，從臺上彈人，而觀其辟丸也。宰夫胹熊蹯不熟，殺之，寘諸畚，使婦人載以過朝。趙盾、士季，見其手，問其故，而患之。將諫，士季曰：「諫而不入，則莫之繼也。會請先，不入，則子繼之。」三進及溜，而後視之，曰：「吾知所過矣，將改之。」稽首而對曰：「人誰無過，過而能改，善莫大焉。詩曰：『靡不有初，鮮克有終。』夫如是，則能補過者鮮矣。君能有終，則社稷之固也，豈惟群臣賴之。又曰：『袞職有闕，惟仲山甫補之。』能補過也。君能補過，袞不廢矣。」猶不改。宣子驟諫，公患之，使鉏麑賊之。晨往，寢門闢矣，盛服將朝，尚早，坐而假寐。麑退，歎而言曰：「不忘恭敬，民之主也。賊民之主，不忠。棄君之命，不信。有一於此，不如死也。」觸槐而死。


秋，九月，晉侯飲趙盾酒，伏甲將攻之，其右提彌明知之，趨登曰：「臣侍君宴，過三爵，非禮也。」遂扶以下。公嗾夫獒焉。明搏而殺之。盾曰：「棄人用犬，雖猛何為。」鬥且出。提彌明死之。初，宣子田于首山，舍于翳桑，見靈輒餓，問其病，曰：「不食三日矣。」食之，舍其半，問之，曰：「宦三年矣，未知母之存否，今近焉，請以遺之。」使盡之，而為之簞食與肉，寘諸橐以與之。既而與為公介，倒戟以禦公徒，而免之。問何故，對曰：「翳桑之餓人也。」問其名居，不告而退。遂自亡也。乙丑，趙穿攻靈公于桃園。宣子未出山而復。大史書曰：「趙盾弒其君。」以示于朝。宣子曰：「不然。」對曰：「子為正卿，亡不越竟，反不討賊，非子而誰？」宣子曰：「嗚呼，我之懷矣，自詒伊慼，其我之謂矣。」孔子曰：「董狐，古之良史也，書法不隱。趙宣子，古之良大夫也，為法受惡，惜也。越竟乃免。」宣子使趙穿逆公子黑臀于周，而立之。壬申，朝于武宮。初，麗姬之亂，詛無畜群公子，自是晉無公族。及成公即位，乃宦卿之適子，而為之田，以為公族。又宦其餘子，亦為餘子。其庶子為公行。晉於是有公族、餘子、公行。趙盾請以括為公族，曰：「君姬氏之愛子也，微君姬氏，則臣狄人也。」公許之。


冬，趙盾為旄車之族，使屏季以其故族為公族大夫。


宣公三年

經

三年春王正月，郊牛之口傷，改卜牛，牛死，乃不郊，猶三望。葬匡王。楚子伐陸渾之戎。


夏，楚人侵鄭。


秋，赤狄侵齊，宋師圍曹。


冬，十月，丙戌，鄭伯蘭卒，葬鄭穆公。


傳

三年春，不郊而望，皆非禮也。望，郊之屬也；不郊，亦無望可也。晉侯伐鄭，及郔，鄭及晉平，士會入盟。楚子伐陸渾之戎，遂至于雒，觀兵于周疆。定王使王孫滿勞楚子。楚子問鼎之大小輕重焉。對曰：「在德不在鼎。昔夏之方有德也，遠方圖物，貢金九牧，鑄鼎象物，百物而為之備，使民知神姦，故民入川澤山林，不逢不若，螭魅罔兩，莫能逢之，用能協于上下，以承天休。桀有昏德，鼎遷于商，載祀六百。商紂暴虐，鼎遷于周。德之休明，雖小，重也。其姦回昏亂，雖大，輕也。天祚明德，有所底止。成王定鼎于郟鄏，卜世三十，卜年七百，天所命也。周德雖衰，天命未改。鼎之輕重，未可問也。」


夏，楚人侵鄭，鄭即晉故也。宋文公即位三年殺母弟須，及昭公子，武氏之謀也。使戴桓之族，攻武氏於司馬子伯之館，盡逐武穆之族。武穆之族，以曹師伐宋。


秋，宋師圍曹，報武氏之亂也。


冬，鄭穆公卒。初，鄭文公有賤妾，曰燕姞，夢天使與己蘭，曰：「余為伯鯈，余而祖也，以是為而子，以蘭有國香，人服媚之如是。」既而文公見之，與之蘭而御之，辭曰：「妾不才，幸而有子，將不信，敢徵蘭乎？」公曰：「諾。」生穆公，名之曰蘭。文公報鄭子之妃，曰陳媯，生子華、子臧。子臧得罪而出，誘子華而殺之南里，使盜殺子臧于陳宋之間。又娶于江，生公子士，朝于楚，楚人酖之，及葉而死。又娶于蘇，生子瑕、子俞彌，俞彌早卒。洩駕惡瑕，文公亦惡之，故不立也。公逐群公子，公子蘭奔晉，從晉文公伐鄭。石癸曰：「吾聞姬姞耦，其子孫必蕃。姞，吉人也，后稷之元妃也。今公子蘭，姞甥也，天或啟之，必將為君，其後必蕃。先納之，可以亢寵。」與孔將鉏、侯宣多，納之，盟于大宮，而立之，以與晉平。穆公有疾，曰：「蘭死，吾其死乎，吾所以生也。」刈蘭而卒。


宣公四年

經

四年春王正月，公及齊侯平莒及郯，莒人不肯，公伐莒，取向。秦伯稻卒。


夏，六月，乙酉，鄭公子歸生弒其君夷。赤狄侵齊。


秋，公如齊，公至自齊。


冬，楚子伐鄭。


傳

四年春，公及齊侯平莒及郯，莒人不肯，公伐莒取向，非禮也。平國以禮，不以亂。伐而不治，亂也。以亂平亂，何治之有？無治，何以行禮？楚人獻黿於鄭靈公，公子宋與子家將見，子公之食指動，以示子家，曰：「他日我如此，必嘗異味。」及入，宰夫將解黿，相視而笑，公問之，子家以告。及食大夫黿，召子公而弗與也。子公怒，染指於鼎，嘗之而出。公怒，欲殺子公。子公與子家謀先，子家曰：「畜老猶憚殺之，而況君乎？」反譖子家，子家懼而從之。


夏，弒靈公，書曰：「鄭公子歸生弒其君夷。」權不足也。君子曰：「仁而不武，無能達也。凡弒君稱君，君無道也；稱臣，臣之罪也。」鄭人立子良，辭曰：「以賢則去疾不足，以順則公子堅長。」乃立襄公。襄公將去穆氏而舍子良，子良不可曰：「穆氏宜存，則固願也。若將亡之，則亦皆亡，去疾何為？」乃舍之，皆為大夫。初，楚司馬子良，生子越椒，子文曰：「必殺之，是子也，熊虎之狀而豺狼之聲，弗殺，必滅若敖氏矣。」諺曰：「狼子野心。」是乃狼也，其可畜乎？子良不可，子文以為大慼。及將死，聚其族曰：「椒也知政，乃速行矣，無及於難。」且泣曰：「鬼猶求食，若敖氏之鬼，不其餒而？」及令尹子文卒，鬥般為令尹，子越為司馬，蒍賈為工正，譖子揚而殺之。子越為令尹，已為司馬，子越又惡之，乃以若敖氏之族，圄伯嬴於轑陽而殺之，遂處烝野，將攻王。王以三王之子為質焉，弗受，師于漳澨。


秋，七月，戊戌，楚子與若敖氏戰于皋滸，伯棼射王，汰輈，及鼓跗，著於丁寧。又射，汰輈，以貫笠轂。師懼，退。王使巡師曰：「吾先君文王克息，獲三矢焉，伯棼竊其二，盡於是矣。」鼓而進之，遂滅若敖氏。初，若敖娶于鄖，生鬥伯比，若敖卒，從其母畜于邧，淫于邧子之女，生子文焉。邧夫人使棄諸夢中，虎乳之，邧子田，見之，懼而歸，夫人以告，遂使收之。楚人謂乳穀，謂虎於菟，故命之曰鬥穀於菟。以其女妻伯比，實為令尹子文。其孫箴尹克黃，使于齊，還及宋，聞亂，其人曰：「不可以人矣。」箴尹曰：「棄君之命，獨誰受之？君，天也，天可逃乎？」遂歸復命，而自拘於司敗。王思子文之治楚國也，曰：「子文無後，何以勸善？」使復其所，改命曰生。


冬，楚子伐鄭，鄭未服也。


宣公五年

經

五年春，公如齊。


夏，公至自齊。


秋，九月，齊高固來逆叔姬，叔孫得臣卒。


冬，齊高固及子叔姬來，楚人伐鄭。


傳

五年春，公如齊，高固使齊侯止公，請叔姬焉。


夏，公至自齊，書過也。


秋，九月，齊高固來逆女，自為也，故書曰：「逆叔姬」，即自逆也。


冬，來，反馬也。楚子伐鄭，陳及楚平，晉荀林父救鄭伐陳。


宣公六年

經

六年春，晉趙盾、衛孫免，侵陳。


夏，四月。


秋，八月，螽。


冬，十月。


傳

六年春，晉衛侵陳，陳即楚故也。


夏，定王使子服求后于齊。


秋，赤狄伐晉，圍懷，及邢丘。晉侯欲伐之，中行桓子曰：「使疾其民，以盈其貫，將可殪也。周書曰：『殪戎殷。』此類之謂也。」


冬，召桓公逆王后于齊，楚人伐鄭，取成而還。鄭公子曼滿，與王子伯廖語，欲為卿。伯廖告人曰：「無德而貪，其在周易豐之離，弗過之矣。」間一歲，鄭人殺之。


宣公七年

經

七年春，衛侯使孫良夫來盟。


夏，公會齊侯伐萊。


秋，公至自伐萊，大旱。


冬，公會晉侯、宋公、衛侯、鄭伯、曹伯，于黑壤。


傳

七年春，衛孫桓子來盟，始通，且謀會晉也。


夏，公會齊侯伐萊，不與謀也。凡師出，與謀曰及，不與謀曰會。赤狄侵晉，取向陰之禾。鄭及晉平，公子宋之謀也，故相鄭伯以會。


冬，盟于黑壤，王叔桓公臨之，以謀不睦。晉侯之立也，公不朝焉，又不使大夫聘，晉人止公于會，盟于黃父，公不與盟，以賂免。故黑壤之盟不書，諱之也。


宣公八年

經

八年春，公至自會。


夏，六月，公子遂如齊，至黃，乃復。辛巳，有事于大廟，仲遂卒于垂。壬午，猶繹，萬入，去籥。戊子，夫人嬴氏薨。晉師、白狄，伐秦。楚人滅舒蓼。


秋，七月，甲子，日有食之，既。


冬，十月，己丑，葬我小君敬嬴，雨不克葬。庚寅，日中而克葬。城平陽，楚師伐陳。


傳

春，白狄及晉平。


夏，會晉伐秦。晉人獲秦諜，殺諸絳市，六日而蘇。有事于大廟，襄仲卒而繹，非禮也。楚為眾舒叛故，伐舒蓼，滅之。楚子疆之，及滑汭，盟吳越而還。晉胥克有蠱疾，郤缺為政。


秋，廢胥克，使趙朔佐下軍。


冬，葬敬嬴，旱無麻，始用葛茀，雨不克葬，禮也。禮，卜葬先遠日，辟不懷也。城平陽，書時也。陳及晉平，楚師伐陳，取成而還。


宣公九年

經

九年春王正月，公如齊，公至自齊。


夏，仲孫蔑如京師。齊侯伐萊。


秋，取根牟。


八月，滕子卒。


九月，晉侯、宋公、衛侯、鄭伯、曹伯，會于扈。晉荀林父帥師伐陳。辛酉，晉侯黑臀卒于扈。


冬，十月，癸酉，衛侯鄭卒。宋人圍滕。楚子伐鄭。晉郤缺帥師救鄭。陳殺其大夫洩冶。


傳

春，王使來徵聘。


夏，孟獻子聘于周，王以為有禮，厚賄之。


秋，取根牟，言易也。滕昭公卒。會于扈，討不睦也。陳侯不會，晉荀林父以諸侯之師伐陳。晉侯卒于扈，乃還。


冬，宋人圍滕，因其喪也。陳靈公與孔寧、儀行父，通於夏姬，皆衷其衵服以戲于朝。洩冶諫曰：「公卿宣淫，民無效焉，且聞不令，君其納之。」公曰：「吾能改矣。」公告二子，二子請殺之，公弗禁，遂殺洩冶。孔子曰：「詩云：『民之多辟，無自立辟。』其洩冶之謂乎！」楚子為厲之役故，伐鄭。晉郤缺救鄭，鄭伯敗楚師于柳棼，國人皆喜，唯子良憂，曰：「是國之災也，吾死無日矣。」


宣公十年

經

春，公如齊，公至自齊，齊人歸我濟西田。


夏，四月，丙辰，日有食之。己巳，齊侯元卒。齊崔氏出奔衛。公如齊。


五月，公至自齊。癸巳，陳夏徵舒弒其君平國。


六月，宋師伐滕。公孫歸父如齊。葬齊惠公。晉人、宋人、衛人、曹人，伐鄭。


秋，天王使王季子來聘。公孫歸父帥師伐邾，取繹。大水。季孫行父如齊。


冬，公孫歸父如齊。齊侯使國佐來聘。饑。楚子伐鄭。


傳

春，公如齊，齊侯以我服故，歸濟西之田。


夏，齊惠公卒，崔杼有寵於惠公，高、國畏其偪也。公卒而逐之，奔衛。書曰：「崔氏」，非其罪也，且告以族，不以名。凡諸侯之大夫違，告於諸侯曰：「某氏之守臣某，失守宗廟，敢告。」所有玉帛之使者則告，不然則否。公如齊奔喪。陳靈公與孔寧、儀行父，飲酒于夏氏。公謂行父曰：「徵舒似汝。」對曰：「亦似君。」徵舒病之。公出，自其廄射而殺之。二子奔楚。滕人恃晉而不事宋。


六月，宋師伐滕。鄭及楚平，諸侯之師伐鄭，取成而還。


秋，劉康公來報聘。師伐邾，取繹。季文子初聘于齊。


冬，子家如齊，伐邾故也。國武子來報聘。楚子伐鄭，晉士會救鄭，逐楚師于潁北，諸侯之師戍鄭。鄭子家卒。鄭人討幽公之亂，斲子家之棺而逐其族，改葬幽公，諡之曰靈。


宣公十一年

經

十有一年春王正月。


夏，楚子、陳侯、鄭伯，盟于辰陵。公孫歸父會齊人伐莒。


秋，晉侯會狄于欑函。


冬，十月，楚人殺陳夏徵舒。丁亥，楚子入陳，納公孫寧、儀行父于陳。


傳

十一年春，楚子伐鄭，及櫟，子良曰：「晉楚不務德而兵爭，與其來者可也。晉楚無信，我焉得有信。」乃從楚。


夏，楚盟于辰陵，陳鄭服也。楚左尹子重侵宋，王待諸郔。令尹蒍艾獵城沂，使封人慮事，以授司徒，量功命日，分財用，平板榦，稱畚築，程土物，議遠邇，略基趾，具餱糧，度有司，事三旬而成，不愆于素。晉郤成子求成于眾狄，眾狄疾赤狄之役，遂服于晉。


秋，會于欑函，眾狄服也。是行也，諸大夫欲召狄，郤成子曰：「吾聞之，非德莫如勤，非勤何以求人。能勤有繼，其從之也。詩曰：『文王既勤止。』文王猶勤，況寡德乎。」


冬，楚子為陳夏氏亂故，伐陳，謂陳人無動，將討於少西氏，遂入陳，殺夏徵舒，轘諸栗門，因縣陳。陳侯在晉，申叔時使於齊反，復命而退。王使讓之曰：「夏徵舒為不道，弒其君，寡人以諸侯討而戮之，諸侯縣公皆慶寡人，女獨不慶寡人，何故？」對曰：「猶可辭乎？」王曰：「可哉。」曰：「夏徵舒弒其君，其罪大矣。討而戮之，君之義也。抑人亦有言曰：『牽牛以蹊人之田，而奪之牛。』牽牛以蹊者，信有罪矣，而奪之牛，罰已重矣。諸侯之從也，曰：『討有罪也。』今縣陳，貪其富也。以討召諸侯，而以貪歸之，無乃不可乎？」王曰：「善哉，吾未之聞也。反之，可乎？」對曰：「吾儕小人，所謂取諸其懷而與之也。」乃復封陳，鄉取一人焉以歸，謂之夏州。故書曰：「楚子入陳，納公孫寧、儀行父于陳。」書有禮也。厲之役，鄭伯逃歸，自是楚未得志焉。鄭既受盟于辰陵，又徼事于晉。


宣公十二年

經


春，葬陳靈公。楚子圍鄭。


夏，六月，乙卯，晉荀林父帥師及楚子戰于邲，晉師敗績。


秋，七月。


冬，十有二月，戊寅，楚子滅蕭。晉人、宋人、衛人、曹人，同盟于清丘。宋師伐陳，衛人救陳。


傳


春，楚子圍鄭，旬有七日。鄭人卜行成不吉，卜臨于大宮，且巷出車，吉。國人大臨，守陴者皆哭。楚子退師，鄭人脩城，進復圍之。


三月，克之，入自皇門，至于逵路。鄭伯肉袒牽羊以逆，曰：「孤不天，不能事君，使君懷怒，以及敝邑，孤之罪也，敢不唯命是聽。其俘諸江南，以實海濱，亦唯命。其翦以賜諸侯，使臣妾之，亦唯命。若惠顧前好，徼福於厲、宣、桓、武，不泯其社稷，使改事君，夷于九縣，君之惠也，孤之願也，非所敢望也，敢布腹心，君實圖之。」左右曰：「不可許也，得國無赦。」王曰：「其君能下人，必能信用其民矣，庸可幾乎。」退三十里，而許之平。潘尪入盟，子良出質。


夏，六月，晉師救鄭，荀林父將中軍，先縠佐之，士會將上軍，郤克佐之，趙朔將下軍，欒書佐之，趙括、趙嬰齊為中軍大夫，鞏朔、韓穿為上軍大夫，荀首、趙同為下軍大夫，韓厥為司馬。及河，聞鄭既及楚平，桓子欲還，曰：「無及於鄭，而勦民，焉用之。楚歸而動，不後。」隨武子曰：「善。會聞用師觀釁而動，德、刑、政、事、典禮不易，不可敵也。不為是征。楚軍討鄭，怒其貳而哀其卑，叛而伐之，服而舍之，德刑成矣。伐叛，刑也；柔服，德也；二者立矣。昔歲入陳，今茲入鄭，民不罷勞，君無怨讟，政有經矣。荊尸而舉，商農工賈，不敗其業，而卒乘輯睦，事不奸矣。薦敖為宰，擇楚國之令典。軍行，右轅，左追蓐，前茅慮無，中權，後勁，百官象物而動，軍政不戒而備，能用典矣。其君之舉也，內姓選於親，外姓選於舊，舉不失德，賞不失勞，老有加惠，旅有施舍，君子小人，物有服章，貴有常尊，賤有等威，禮不逆矣。德立刑行，政成事時，典從禮順，若之何敵之？見可而進，知難而退，軍之善政也。兼弱攻昧，武之善經也。子姑整軍而經武乎？猶有弱而昧者，何必楚？」仲虺有言曰：「取亂侮亡，兼弱也。」汋曰：「於鑠王師，遵養時晦，耆昧也。」武曰：「無競惟烈，撫弱耆昧，以務烈所，可也。」彘子曰：「不可。晉所以霸，師武臣力也。今失諸侯，不可謂力；有敵而不從，不可謂武。由我失霸，不如死。且成師以出，聞敵彊而退，非夫也。命有軍師，而卒以非夫，唯群子能，我弗為也。」以中軍佐濟。知莊子曰：「此師殆哉。周易有之，在師之臨曰：『師出以律，否臧凶。』執事順成為臧，逆為否；眾散為弱，川壅為澤。有律以如己也，故曰律否臧。且律竭也，盈而以竭，夭且不整，所以凶也。不行謂之臨，有帥而不從，臨孰甚焉，此之謂矣。果遇必敗，彘子尸之，雖免而歸，必有大咎。」韓獻子謂桓子曰：「彘子以偏師陷，子罪大矣。子為元帥，師不用命，誰之罪也？失屬亡師，為罪已重，不如進也。事之不捷，惡有所分，與其專罪，六人同之，不猶愈乎？」師遂濟。楚子北師次於郔。沈尹將中軍，子重將左，子反將右，將飲馬于河而歸。聞晉師既濟，王欲還。嬖人伍參欲戰，令尹孫叔敖弗欲，曰：「昔歲入陳，今茲入鄭，不無事矣。戰而不捷，參之肉，其足食乎？」參曰：「若事之捷，孫叔為無謀矣。不捷，參之肉，將在晉軍，可得食乎？」令尹南轅反旆，伍參言於王曰：「晉之從政者新，未能行令，其佐先縠，剛愎不仁，未肯用命。其三帥者，專行不獲，聽而無上，眾誰適從。此行也，晉師必敗。且君而逃臣，若社稷何？」王病之，告令尹，改乘轅而北之，次于管以待之。晉師在敖鄗之間，鄭皇戌使如晉師曰：「鄭之從楚，社稷之故也，未有貳心。楚師驟勝而驕，其師老矣，而不設備，子擊之，鄭師為承，楚師必敗。」彘子曰：「敗楚服鄭，於此在矣，必許之。」欒武子曰：「楚自克庸以來，其君無日不討國人而訓之，于民生之不易，禍至之無日，戒懼之不可以怠。在軍，無日不討軍實而申儆之，于勝之不可保，紂之百克，而卒無後，訓之以若敖、蚡冒，篳路藍縷，以啟山林。箴之曰：『民生在勤，勤則不匱。』不可謂驕。先大夫子犯有言曰：『師直為壯，曲為老。』我則不德，而徼怨于楚，我曲楚直，不可謂老。其君之戎，分為二廣，廣有一卒，卒偏之兩。右廣初駕，數及日中，左則受之，以至于昏。內官序當其夜，以待不虞，不可謂無備。子良，鄭之良也；師叔，楚之崇也。師叔入盟，子良在楚，楚鄭親矣。來勸我戰，我克則來，不克遂往，以我卜也，鄭不可從。趙括、趙同曰：「率師以來，唯敵是求，克敵得屬，又何俟？必從彘子。」知季曰：「原屏，咎之徒也。」趙莊子曰：「欒伯，善哉！實其言，必長晉國。」楚少宰如晉師，曰：「寡君少遭閔凶，不能文。聞二先君之出入此行也，將鄭是訓定，豈敢求罪于晉？二三子無淹久。」隨季對曰：「昔平王命我先君文侯曰：『與鄭夾輔周室，毋廢王命。』今鄭不率，寡君使群臣問諸鄭，豈敢辱候人？敢拜君命之辱。」彘子以為諂，使趙括從而更之曰：「行人失辭，寡君使群臣遷大國之跡於鄭，曰：『無辟敵，群臣無所逃命。』」楚子又使求成于晉，晉人許之，盟有日矣。楚許伯御樂伯，攝叔為右，以致晉師。許伯曰：「吾聞致師者，御靡旌，摩壘而還。」樂伯曰：「吾聞致師者，左射以菆，代御執轡，御下兩馬，掉鞅而還。」攝叔曰：「吾聞致師者，右入壘，折馘，執俘而還。」皆行其所聞而復。晉人逐之，左右角之。樂伯左射馬而右射人，角不能進，矢一而已。麋興於前，射麋麗龜。晉鮑癸當其後，使攝叔奉麋獻焉，曰：「以歲之非時，獻禽之未至，敢膳諸從者。」鮑癸止之曰：「其左善射，其右有辭，君子也。」既免，晉魏錡求公族未得，而怒，欲敗晉師，請致師，弗許，請使，許之，遂往請戰而還。楚潘黨逐之，及熒澤，見六麋，射一麋以顧獻，曰：「子有軍事，獸人無乃不給於鮮，敢獻於從者。」叔黨命去之。趙旃求卿未得，且怒於失楚之致師者，請挑戰，弗許，請召盟，許之，與魏錡皆命而往。郤獻子曰：「二憾往矣，弗備必敗。」彘子曰：「鄭人勸戰，弗敢從也。楚人求成，弗能好也。師無成命，多備何為？」士季曰：「備之善，若二子怒楚，楚人乘我，喪師無日矣。不如備之。楚之無惡，除備而盟，何損於好？若以惡來，有備不敗。且雖諸侯相見，軍衛不徹，警也。」彘子不可。士季使鞏朔、韓穿帥七覆于敖前，故上軍不敗。趙嬰齊使其徒先具舟于河，故敗而先濟。潘黨既逐魏錡，趙旃夜至於楚軍，席於軍門之外，使其徒入之。楚子為乘廣三十乘，分為左右。右廣，雞鳴而駕，日中而說，左則受之，日入而說。許偃御右廣，養由基為右。彭名御左廣，屈蕩為右。乙卯，王乘左廣，以逐趙旃。趙旃棄車而走林，屈蕩搏之，得其甲裳。晉人懼二子之怒楚師也，使軘車逆之。潘黨望其塵，使騁而告曰：「晉師至矣。」楚人亦懼王之入晉軍也，遂出陳。孫叔曰：「進之，寧我薄人，無人薄我。詩云：『元戎十乘，以先啟行，先人也。』軍志曰：『先人有奪人之心，薄之也。』」遂疾進師，車馳卒奔，乘晉軍。桓子不知所為，鼓於軍中，曰：「先濟者有賞。」中軍下軍爭舟，舟中之指可掬也。晉師右移，上軍未動。工尹齊將右拒卒，以逐下軍。楚子使唐狡與蔡鳩居，告唐惠侯曰：「不穀不德而貪，以遇大敵，不穀之罪也。然楚不克，君之羞也，敢藉君靈，以濟楚師。」使潘黨率游闕四十乘，從唐侯以為左拒，以從上軍。駒伯曰：「待諸乎？」隨季曰：「楚師方壯，若萃於我，吾師必盡，不如收而去之，分謗生民，不亦可乎？殿其卒而退，不敗。」王見右廣，將從之乘，屈蕩尸之曰：「君以此始，亦必以終。」自是楚之乘廣先左。晉人或以廣隊，不能進，楚人惎之脫扃，少進，馬還，又惎之拔旆投衡，乃出。顧曰：「吾不如大國之數奔也。」趙旃以其良馬二，濟其兄與叔父，以他馬反。遇敵不能去，棄車而走林。逢大夫與其二子乘，謂其二子無顧。顧曰：「趙傁在後。」怒之，使下，指木曰：「尸女於是。」授趙旃綏以免。明日以表尸之，皆重獲在木下。楚熊負羈囚知罃，知莊子以其族反之，廚武子御。下軍之士多從之，每射，抽矢菆，納諸廚子之房。廚子怒曰：「非子之求，而蒲之愛，董澤之蒲，可勝既乎？」知季曰：「不以人子，吾子其可得乎？吾不可以苟射故也。」射連尹襄老，獲之，遂載其尸。射公子穀臣，囚之，以二者還。及昏，楚師軍於邲，晉之餘師不能軍，宵濟，亦終夜有聲。丙辰，楚重至於邲，遂次于衡雍。潘黨曰：「君盍築武軍，而收晉尸以為京觀？臣聞克敵，必示子孫，以無忘武功。」楚子曰：「非爾所知也。夫文，止戈為武。武王克商，作頌曰：『載戢干戈，載櫜弓矢，我求懿德，肆于時夏，允王保之。』又作武，其卒章曰：『耆定爾功。』其三曰：『鋪時繹思，我徂維求定。』其六曰：『綏萬邦，屢豐年。』夫武，禁暴、戢兵、保大、定功、安民、和眾、豐財者也，故使子孫無忘其章。今我使二國暴骨，暴矣；觀兵以威諸侯，兵不戢矣；暴而不戢，安能保大？猶有晉在，焉得定功？所違民欲猶多，民何安焉？無德而彊爭諸侯，何以和眾？利人之幾，而安人之亂，以為己榮，何以豐財？武有七德，我無一焉，何以示子孫？其為先君宮，告成事而已，武非吾功也。古者明王，伐不敬，取其鯨鯢而封之，以為大戮，於是乎有京觀，以懲淫慝。今罪無所，而民皆盡忠，以死君命，又何以為京觀乎？祀于河作先君宮，告成事而還。」


是役也，鄭石制，實入楚師，將以分鄭，而立公子魚臣。辛未，鄭殺僕叔及子服。君子曰：「史佚所謂毋怙亂者，謂是類也。詩曰：『亂離瘼矣，爰其適歸。』歸於怙亂者也夫。」鄭伯、許男，如楚。


秋，晉師歸，桓子請死，晉侯欲許之。士貞子諫曰：「不可。城濮之役，晉師三日穀，文公猶有憂色。左右曰：『有喜而憂，如有憂而喜乎？』公曰：『得臣猶在，憂未歇也。』困獸猶鬥，況國相乎？及楚殺子玉，公喜而後可知也，曰：『莫余毒也已。』是晉再克而楚再敗也。楚是以再世不競。今天或者大警晉也，而又殺林父以重楚勝，其無乃久不競乎？林父之事君也，進思盡忠，退思補過，社稷之衛也，若之何殺之？夫其敗也，如日月之食焉，何損於明？」晉侯使復其位。


冬，楚子伐蕭，宋華椒以蔡人救蕭。蕭人囚熊相宜僚及公子丙，王曰：「勿殺，吾退。」蕭人殺之。王怒，遂圍蕭，蕭潰。申公巫臣曰：「師人多寒，王巡三軍，拊而勉之，三軍之士，皆如挾纊。」遂傅于蕭。還無社與司馬卯言，號申叔展。叔展曰：「有麥麴乎？」曰：「無。」「有山鞠窮乎？」曰：「無。」「河魚腹疾奈何？」曰：「目于眢井而拯之。」「若為茅絰，哭井則已。」明日，蕭潰，申叔視其井，則茅絰存焉，號而出之。晉原縠、宋華椒、衛孔達、曹人，同盟于清丘，曰：「恤病討貳。」於是卿不書，不實其言也。宋為盟故，伐陳，衛人救之。孔達曰：「先君有約言焉，若大國討，我則死之。」


宣公十三年

經

十有三年春，齊師伐莒。


夏，楚子伐宋。


秋，螽。


冬，晉殺其大夫先縠。


傳

十三年春，齊師伐莒，莒恃晉而不事齊故也。


夏，楚子伐宋，以其救蕭也。君子曰：「清丘之盟，唯宋可以免焉。」


秋，赤狄伐晉，及清。先縠召之也。


冬，晉人討邲之敗，與清之師，歸罪於先縠而殺之，盡滅其族。君子曰：「惡之來也，己則取之，其先縠之謂乎？清丘之盟，晉以衛之救陳也，討焉，使人弗去，曰：『罪無所歸，將加而師。』孔達曰：『苟利社稷，請以我說。罪我之由，我則為政，而亢大國之討，將以誰任？我則死之。』」


宣公十四年

經

十有四年春，衛殺其大夫孔達。


夏，五月，壬申，曹伯壽卒。晉侯伐鄭。


秋，九月，楚子圍宋。葬曹文公。


冬，公孫歸父會齊侯于穀。


傳

十四年春，孔達縊而死，衛人以說于晉而免，遂告于諸侯曰：「寡君有不令之臣達，構我敝邑于大國，既伏其罪矣，敢告。」衛人以為成勞，復室其子，使復其位。


夏，晉侯伐鄭，為邲故也，告於諸侯，蒐焉而還。中行桓子之謀也，曰：「示之以整，使謀而來。」鄭人懼，使子張代子良于楚，鄭伯如楚，謀晉故也。鄭以子良為有禮，故召之。楚子使申舟聘于齊，曰：「無假道于宋。」亦使公子馮聘于晉，不假道于鄭。申舟以孟諸之役惡宋，曰：「鄭昭，宋聾，晉使不害，我則必死。」王曰：「殺女，我伐之。」見犀而行。及宋，宋人止之，華元曰：「過我而不假道，鄙我也。鄙我，亡也。殺其使者，必伐我。伐我，亦亡也。亡一也。」乃殺之。楚子聞之，投袂而起，屨及于窒皇，劍及于寢門之外，車及于蒲胥之市。


秋，九月，楚子圍宋。


冬，公孫歸父會齊侯于穀，見晏桓子，與之言魯樂。桓子告高宣子曰：「子家其亡乎，懷於魯矣。懷必貪，貪必謀人，謀人，人亦謀己，一國謀之，何以不亡？」孟獻子言於公曰：「臣聞小國之免於大國也，聘而獻物，於是有庭實旅百；朝而獻功，於是有容貌、采章、嘉淑，而有加貨。謀其不免也，誅而薦賄，則無及也。今楚在宋，君其圖之。」公說。


宣公十五年

經

十有五年春，公孫歸父會楚子于宋。


夏，五月，宋人及楚人平。


六月，癸卯，晉師滅赤狄潞氏，以潞子嬰兒歸。秦人伐晉。王札子殺召伯、毛伯。


秋，螽。仲孫蔑，會齊高固于無婁。初稅畝。


冬，蝝生，饑。


傳

十五年春，公孫歸父會楚子于宋。宋人使樂嬰齊告急于晉。晉侯欲救之，伯宗曰：「不可。古人有言曰：『雖鞭之長，不及馬腹。』天方授楚，未可與爭。雖晉之彊，能違天乎？諺曰：『高下在心，川澤納汙，山藪藏疾，瑾瑜匿瑕，國君含垢，天之道也。』君其待之。」乃止。使解揚如宋，使無降楚，曰：「晉師悉起，將至矣。」鄭人囚而獻諸楚，楚子厚賂之，使反其言，不許，三而許之。登諸樓車，使呼宋而告之，遂致其君命。楚子將殺之，使與之言曰：「爾既許不穀，而反之，何故？非我無信，女則棄之，速即爾刑。」對曰：「臣聞之，君能制命為義，臣能承命為信。信載義而行之為利，謀不失利，以衛社稷，民之主也。義無二信，信無二命。君之賂臣，不知命也。受命以出，有死無霣，又可賂乎？臣之許君，以成命也，死而成命，臣之祿也。寡君有信臣，下臣獲考，死又何求？」楚子舍之以歸。


夏，五月，楚師將去宋，申犀稽首於王之馬前，曰：「毋畏知死，而不敢廢王命，王棄言焉。」王不能荅。申叔時僕曰：「築室反耕者，宋必聽命。」從之，宋人懼，使華元夜入楚師，登子反之床，起之曰：「寡君使元以病告，曰：『敝邑易子而食，析骸以爨，雖然，城下之盟，有以國斃，不能從也。去我三十里，唯命是聽。』」子反懼，與之盟，而告王，退三十里。宋及楚平，華元為質，盟曰：「我無爾詐，爾無我虞。」潞子嬰兒之夫人，晉景公之姊也，酆舒為政而殺之，又傷潞子之目。晉侯將伐之，諸大夫皆曰：「不可，酆舒有三雋才，不如待後之人。」伯宗曰：「必伐之。狄有五罪：雋才雖多，何補焉？不祀，一也；耆酒，二也；棄仲章而奪黎氏地，三也；虐我伯姬，四也；傷其君目，五也。怙其雋才，而不以茂德，茲益罪也。後之人，或者將敬奉德義，以事神人，而申固其命。若之何待之？不討有罪，曰：『將待後。』後有辭而討焉，毋乃不可乎？夫恃才與眾，亡之道也，商紂由之故滅。天反時為災，地反物為妖，民反德為亂，亂則妖災生，故文反正為乏，盡在狄矣。」晉侯從之。


六月，癸卯，晉荀林父敗赤狄于曲梁，辛亥，滅潞，酆舒奔衛，衛人歸諸晉，晉人殺之。王孫蘇與召氏、毛氏，爭政，使王子捷殺召戴公及毛伯衛，卒立召襄。


秋，七月，秦桓公伐晉，次于輔氏。壬午，晉侯治兵于稷，以略狄土，立黎侯而還。及雒，魏顆敗秦師于輔氏，獲杜回，秦之力人也。初，魏武子有嬖妾，無子，武子疾，命顆曰：「必嫁是，疾病則曰：『必以為殉。』」及卒，顆嫁之，曰：「疾病則亂，吾從其治也。」及輔氏之役，顆見老人，結草以亢杜回，杜回躓而顛，故獲之。夜夢之曰：「余，而所嫁婦人之父也。爾用先人之治命，余是以報。」


晉侯賞桓子狄臣千室，亦賞士伯以瓜衍之縣，曰：「吾獲狄土，子之功也。微子，吾喪伯氏矣。」羊舌職說是賞也，曰：「周書所謂庸庸祗祗者，謂此物也夫。士伯庸中行伯，君信之，亦庸士伯，此之謂明德矣。文王所以造周，不是過也。故詩曰：『陳錫哉周，能施也。』率是道也，其何不濟！」晉侯使趙同，獻狄俘于周，不敬，劉康公曰：「不及十年，原叔必有大咎，天奪之魄矣。」


初，稅畝，非禮也，穀出不過藉，以豐財也。


冬，蝝生，饑，幸之也。


宣公十六年

經

十有六年春王正月，晉人滅赤狄甲氏及留吁。


夏，成周宣榭火。


秋，郯伯姬來歸。


冬，大有年。


傳

十六年春，晉士會帥師滅赤狄甲氏及留吁、鐸辰。


三月，獻狄俘晉侯，請于王，戊申，以黻冕命士會將中軍，且為大傅。於是晉國之盜，逃奔于秦。羊舌職曰：「吾聞之，禹稱善人，不善人遠，此之謂也。夫詩曰：『戰戰兢兢，如臨深淵，如履薄冰。』善人在上也，善人在上，則國無幸民。諺曰：『民之多幸，國之不幸也。』是無善人之謂也。」


夏，成周宣榭火，人火之也。凡火，人火曰火，天火曰災。


秋，郯伯姬來歸，出也。為毛召之難故，王室復亂。王孫蘇奔晉，晉人復之。


冬，晉侯使士會平王室。定王享之，原襄公相禮，殽烝。武子私問其故，王聞之，召武子曰：「季氏，而弗聞乎？王享有體薦，晏有折俎，公當享，卿當宴，王室之禮也。」武子歸而講求典禮，以脩晉國之法。


宣公十七年

經

十有七年春王正月，庚子，許男錫我卒。丁未，蔡侯申卒。


夏，葬許昭公，葬蔡文公。


六月，癸卯，日有食之。己未，公會晉侯、衛侯、曹伯、邾子，同盟于斷道。


秋，公至自會。


冬，十有一月，壬午，公弟叔肸卒。


傳

十七年春，晉侯使郤克徵會于齊。齊頃公帷婦人使觀之，郤子登，婦人笑於房。獻子怒，出而誓曰：「所不此報，無能涉河。」獻子先歸，使欒京廬待命于齊，曰：「不得齊事，無復命矣。」郤子至，請伐齊，晉侯弗許，請以其私屬，又弗許。齊侯使高固、晏弱、蔡朝、南郭偃，會，及斂盂。高固逃歸。


夏，會于斷道，討貳也。盟于卷楚，辭齊人。晉人執晏弱于野王，執蔡朝于原，執南郭偃于溫。苗賁皇使，見晏桓子，歸言於晉侯曰：「夫晏子何罪？昔者諸侯事吾先君，皆如不逮，舉言群臣不信，諸侯皆有貳志。齊君恐不得禮，故不出，而使四子來。左右或沮之曰：『君不出，必執吾使。』故高子及斂盂而逃。夫三子者曰：『若絕君好，寧歸死焉。』為是犯難而來。吾若善逆彼，以懷來者，吾又執之，以信齊沮，吾不既過矣乎？過而不改，而又久之，以成其悔，何利之有焉？使反者得辭，而害來者，以懼諸侯，將焉用之？」晉人緩之，逸。


秋，八月，晉師還。范武子將老，召文子曰：「燮乎，吾聞之，喜怒以類者鮮，易者實多。詩曰：『君子如怒，亂庶遄沮。君子如祉，亂庶遄已。』君子之喜怒，以已亂也。弗已者，必益之。郤子其或者欲已亂于齊乎？不然，余懼其益之也。余將老，使郤子逞其志，庶有豸乎？爾從二三子，唯敬。」乃請老，郤獻子為政。


冬，公弟叔肸卒，公母弟也。凡大子之母弟，公在曰公子，不在曰弟。凡稱弟，皆母弟也。


宣公十八年

經

十有八年春，晉侯、衛世子臧，伐齊。公伐杞。


夏，四月。


秋，七月，邾人戕鄫子于鄫。甲戌，楚子旅卒。公孫歸父如晉。


冬，十月，壬戌，公薨于路寢，歸父還自晉，至笙，遂奔齊。


傳

十八年春，晉侯、衛大子臧，伐齊，至于陽穀。齊侯會晉侯盟于繒，以公子彊為質于晉。晉師還，蔡朝、南郭偃，逃歸。


夏，公使如楚乞師，欲以伐齊。


秋，邾人戕鄫子于鄫。凡自虐其君曰弒，自外曰戕。楚莊王卒，楚師不出。既而用晉師，楚於是乎有蜀之役。公孫歸父以襄仲之立公也，有寵，欲去三桓，以張公室，與公謀而聘于晉，欲以晉人去之。


冬，公薨。季文子言於朝曰：「使我殺適立庶，以失大援者，仲也夫。」臧宣叔怒曰：「當其時，不能治也，後之人何罪？子欲去之，許請去之。」遂逐東門氏。子家還及笙，壇帷，復命於介。既復命，袒括髮，即位哭，三踊而出，遂奔齊。書曰：「歸父還自晉。」善之也。


春秋左氏傳/成公


成公元年

經

元年春。王正月。公即位。


二月。辛酉。葬我君宣公。無冰。


三月。作丘甲。


夏。臧孫許。及晉侯。盟于赤棘。


秋。王師敗績于茅戎。


冬。十月。


傳

元年春。晉侯使瑕嘉平戎于王。單襄公如晉拜成。劉康公徼戎。將遂伐之。叔服曰。背盟而欺大國。此必敗。背盟不祥。欺大國不義。神人弗助。將何以勝。不聽。遂伐茅戎。


三月。癸未。敗績于徐吾氏。為齊難故。作丘甲。聞齊將出楚師。


夏。盟于赤棘。


秋。王人來告敗。


冬。臧宣叔令脩賦繕完。具守備。曰。齊楚結好。我新與晉盟。晉楚爭盟。齊師必至。雖晉人伐齊。楚必救之。是齊楚同我也。知難而有備。乃可以逞。


成公二年

經

二年春。齊侯伐我北鄙。


夏。四月。丙戌。衛孫良夫帥師。及齊師戰于新築。衛師敗績。


六月。癸酉。季孫行父。臧孫許。叔孫僑如。公孫嬰齊。帥師會晉郤克。衛孫良夫。曹公子首。及齊侯戰于鞍。齊師敗績。


秋。七月。齊侯使國佐如師。己酉。及國佐盟于袁婁。


八月。壬午。宋公鮑卒。庚寅。衛侯速卒。取汶陽田。


冬。楚師。鄭師。侵衛。


十有一月。公會楚公子嬰齊于蜀。丙申。公及楚人。秦人。宋人。陳人。衛人。鄭人。齊人。曹人。邾人。薛人。鄫人。盟于蜀。


傳

二年春。齊侯伐我北鄙。圍龍。頃公之嬖人盧蒲就魁。門焉。龍人囚之。齊侯曰。勿殺。吾與而盟。無入而封。弗聽。殺而膊諸城上。齊侯親鼓。士陵城。三日。取龍。遂南侵。及巢丘。衛侯使孫良夫。石稷。甯相。向禽。將侵齊。與齊師遇。石子欲還。孫子曰。不可。以師伐人。遇其師而還。將謂君何。若知不能。則如無出。今既遇矣。不如戰也。


夏。有。石成子曰。師敗矣。子不少須。眾懼盡。子喪師徒。何以復命。皆不對。又曰。子國卿也。隕子。辱矣。子以眾退。我此乃止。且告車來甚眾。齊師乃止。次于鞫居。新築人仲叔于奚救孫桓子。桓子是以免。既。衛人賞之以邑。辭。請曲縣繁纓以朝。許之。仲尼聞之曰。惜也。不如多與之邑。唯器與名。不可以假人。君之所司也。名以出信。信以守器。器以藏禮。禮以行義。義以生利。利以平民。政之大節也。若以假人。與人政也。政亡。則國家從之。弗可止也已。孫桓子還於新築。不入。遂如晉乞師。臧宣叔亦如晉乞師。皆主郤獻子。晉侯許之七百乘。郤子曰。此城濮之賦也。有先君之明。與先大夫之肅。故捷。克於先大夫。無能為役。請八百乘。許之。郤克將中軍。士燮將上軍。欒書將下軍。韓厥為司馬。以救魯衛。臧宣叔逆晉師。且道之。季文子帥師會之。及衛地。韓獻子將斬人。郤獻子馳將救之。至。則既斬之矣。郤子使速以徇。告其僕曰。吾以分謗也。師從齊師于莘。


六月。壬申。師至于靡笄之下。齊侯使請戰。曰。子以君師。辱於敝邑。不腆敝賦。詰朝請見。對曰。晉與魯衛。兄弟也。來告曰。大國朝夕釋憾於敝邑之地。寡君不忍。使群臣請於大國。無令輿師。淹於君地。能進不能退。君無所辱命。齊侯曰。大夫之許。寡人之願也。若其不許。亦將見也。齊高固入晉師。桀石以投人。禽之。而乘其車。繫桑本焉。以徇齊壘。曰。欲勇者。賈余餘勇。癸酉。師陳于鞍。邴夏御齊侯。逢丑父為右。晉解張御郤克。鄭丘緩為右。齊侯曰。余姑翦滅此而朝食。不介馬而馳之。郤克傷於矢。流血及屨。未絕鼓音。曰。余病矣。張侯曰。自始合。而矢貫余手及肘。余折以御。左輪朱殷。豈敢言病。吾子忍之。緩曰。自始合。苟有險。余必下推車。子豈識之。然子病矣。張侯曰。師之耳目。在吾旗鼓。進退從之。此車。一人殿之。可以集事。若之何其以病。敗君之大事也。擐甲執兵。固即死也。病未及死。吾子勉之。左并轡。右援枹而鼓。馬逸不能止。師從之。齊師敗績。逐之。三周華不注。韓厥夢子輿謂己曰。且辟左右。故中御而從齊侯。邴夏曰。射其御者。君子也。公曰。謂之君子而射之。非禮也。射其左。越于車下。射其右。斃于車中。綦毋張喪車。從韓厥曰。請寓乘。從左右。皆肘之。使立於後。韓厥俛定其右。逢丑父與公易位。將及華泉。驂絓於木而止。丑父寢於轏中。蛇出於其下。以肱擊之。傷而匿之。故不能推車而及。韓厥執縶馬前。再拜稽首。奉觴加璧以進。曰。寡君使群臣為魯衛請。曰。無令輿師。陷入君地。下臣不幸。屬當戎行。無所逃隱。且懼奔辟。而忝兩君。臣辱戎士。敢告不敏。攝官承乏。丑父使公下如華泉取飲。鄭周父御佐車。宛茷為右。載齊侯以免。韓厥獻丑父。郤獻子將戮之。呼曰。自今無有代其君任患者。有一於此。將為戮乎。郤子曰。人不難以死免其君。我戮之不祥。赦之以勸事君者。乃免之。齊侯免。求丑父。三入三出。每出齊師以帥退。入于狄卒。狄卒皆抽戈楯冒之以入于衛師。衛師免之。遂自徐關入。齊侯見保者曰勉之。齊師敗矣。辟女子。女子曰。君免乎。曰。免矣。曰。銳司徒免乎。曰。免矣。曰。苟君與吾父免矣。可若何。乃奔。齊侯以為有禮。既而問之。辟司徒之妻也。予之石窌。晉師從齊師。入自丘。輿擊馬陘。齊侯使賓媚人。賂以紀甗。玉磬。與地。不可。則聽客之所為。賓媚人致賂。晉人不可。曰。必以蕭同叔子為質。而使齊之封內。盡東其畝。對曰。蕭同叔子非他。寡君之母也。若以匹敵。則亦晉君之母也。吾子布大命於諸侯。而曰必質其母以為信。其若王命何。且是以不孝令也。詩曰。孝子不匱。永錫爾類。若以不孝令於諸侯。其無乃非德類也乎。先王疆理天下。物土之宜而布其利。故詩曰。我疆我理。南東其畝。今吾子疆理諸侯。而曰盡東其畝而已。唯吾子戎車是利。無顧土宜。其無乃非先王之命也乎。反先王則不義。何以為盟主。其晉實有闕。四王之王也。樹德而濟同欲焉。五伯之霸也。勤而撫之。以役王命。今吾子求合諸侯。以逞無疆之欲。詩曰。布政優優。百祿是遒。子實不優。而棄百祿。諸侯何害焉。不然。寡君之命使臣。則有辭矣。曰。子以君師辱於敝邑。不腆敝賦。以犒從者。畏君之震。師徒橈敗。吾子惠徼齊國之福。不泯其社稷。使繼舊好。唯是先君之敝器土地不敢愛。子又不許。請收合餘燼。背城借一。敝邑之幸。亦云從也。況其不幸。敢不唯命是聽。魯衛諫曰。齊疾我矣。其死亡者。皆親暱也。子若不許。讎我必甚。唯子則又何求。子得其國寶。我亦得地而紓於難。其榮多矣。齊晉亦唯天所授。豈必晉。晉人許之。對曰。群臣帥賦輿。以為魯衛請。若苟有以藉口。而復於寡君。君之惠也。敢不唯命是聽。禽鄭自師逆公。


秋。七月。晉師及齊國佐盟于爰婁。使齊人歸我汶陽之田。公會晉師于上鄍。三帥先路三命之服。司馬。司空。輿帥。候正。亞旅。皆受一命之服。


八月。宋文公卒。始厚葬。用蜃炭。益車馬。始用殉。重器備。槨有四阿。棺有翰檜。君子謂華元。樂舉。於是乎不臣。臣。治煩去惑者也。是以伏死而爭。今二子者。君生則縱其惑。死又益其侈。是棄君於惡也。何臣之為。


九月。衛穆公卒。晉二子自役弔焉。哭於大門之外。衛人逆之。婦人哭於門內。送亦如之。遂常以葬。楚之討陳夏氏也。莊王欲納夏姬。申公巫臣曰。不可。君召諸侯。以討罪也。今納夏姬。貪其色也。貪色為淫。淫為大罰。周書曰。明德慎罰。文王所以造周也。明德。務崇之之謂也。慎罰。務去之之謂也。若興諸侯。以取大罰。非慎之也。君其圖之。王乃止。子反欲取之。巫臣曰。是不祥人也。是夭子蠻。殺御叔。弒靈侯。戮夏南。出孔儀。喪陳國。何不祥如是。人生實難。其有不獲死乎。天下多美婦人。何必是。子反乃止。王以予連尹襄老。襄老死於邲。不獲其尸。其子黑要烝焉。巫臣使道焉。曰。歸。吾聘女。又使自鄭召之。曰。尸可得也。必來逆之。姬以告王。王問諸屈巫。對曰。其信。知罃之父。成公之嬖也。而中行伯之季弟也。新佐中軍。而善鄭皇戌。甚愛此子。其必因鄭而歸王子。與襄老之尸。以求之。鄭人懼於邲之役。而欲求媚於晉。其必許之。王遣夏姬歸。將行。謂送者曰。不得尸。吾不反矣。巫臣聘諸鄭。鄭伯許之。及共王即位。將為陽橋之役。使屈巫聘於齊。且告師期。巫臣盡室以行。申叔跪從其父將適郢。遇之。曰。異哉。夫子有三軍之懼。而又有桑中之喜。宜將竊妻以逃者也。及鄭。使介反幣。而以夏姬行。將奔齊。齊師新敗。曰。吾不處不勝之國。遂奔晉。而因郤至。以臣於晉。晉人使為邢大夫。子反請以重幣錮之。王曰。止。其自為謀也則過矣。其為吾先君謀也則忠。忠。社稷之固也。所蓋多矣。且彼若能利國家。雖重幣。晉將可乎。若無益於晉。晉將棄之。何勞錮焉。晉師歸。范文子後入。武子曰。無為吾望爾也乎。對曰。師有功。國人喜以逆之。先入。必屬耳目焉。是代帥受名也。故不敢。武子曰。吾知免矣。郤伯見公曰。子之力也夫。對曰。君之訓也。二三子之力也。臣何力之有焉。范叔見。勞之如郤伯。對曰。庚所命也。克之制也。燮何力之有焉。欒伯見。公亦如之。對曰。燮之詔也。士用命也。書何力之有焉。宣公使求好于楚。莊王卒。宣公薨。不克作好。公即位。受盟于晉。會晉伐齊。衛人不行使于楚。而亦受盟于晉。從於伐齊。故楚令尹子重為陽橋之役以救齊。將起師。子重曰。君弱。群臣不如先大夫。師眾而後可。詩曰。濟濟多士。文王以寧。夫文王猶用眾。況吾儕乎。且先君莊王屬之曰。無德以及遠方。莫如惠恤其民而善用之。乃大戶。已責。逮鰥。救乏。赦罪。悉師。王卒盡行。彭名御戎。蔡景公為左。許靈公為右。二君弱。皆強冠之。


冬。楚師侵衛。遂侵我師于蜀。使臧孫往。辭曰。楚遠而久。固將退矣。無功而受名。臣不敢。楚侵及陽橋。孟孫請往賂之。以執斲執鍼織紝。皆百人。公衡為質。以請盟。楚人許平。


十一月。公及楚公子嬰齊。蔡侯。許男。秦右大夫說。宋華元。陳公孫寧。衛孫良夫。鄭公子去疾。及齊國之大夫。盟于蜀。卿不書匱盟也。於是乎畏晉而竊與楚盟。故曰匱盟。蔡侯許男不書。乘楚車也。謂之失位。君子曰。位其不可不慎也乎。蔡許之君。一失其位。不得列於諸侯。況其下乎。詩曰。不解于位。民之攸塈。其是之謂矣。楚師及宋。公衡逃歸。臧宣叔曰。衡父不忍數年之不宴。以棄魯國。國將若之何。誰居。後之人必有任是夫。國棄矣。是行也。晉辟楚。畏其眾也。君子曰。眾之不可已也。大夫為政。猶以眾克。況明君而善用其眾乎。大誓所謂商兆民離。周十人同者。眾也。晉侯使鞏朔獻齊捷于周。王弗見。使單襄公辭焉。曰。蠻夷戎狄。不式王命。淫湎毀常。王命伐之。則有獻捷。王親受而勞之。所以懲不敬。勸有功也。兄弟甥舅。侵敗王略。王命伐之。告事而已。不獻其功。所以敬親暱。禁淫慝也。今叔父克遂有功于齊。而不使命卿鎮撫王室。所使來撫余一人。而鞏伯實來。未有職司於王室。又奸先王之禮。余雖欲於鞏伯。其敢廢舊典以忝叔父。夫齊。甥舅之國也。而大師之後也。寧不亦淫從其欲。以怒叔父。抑豈不可諫誨。士莊伯不能對。王使委於三吏。禮之如侯伯克敵。使大夫告慶之禮。降於卿禮一等。王以鞏伯宴。而私賄之。使相告之曰。非禮也。勿籍。


成公三年

經

三年春。王正月。公會晉侯。宋公。衛侯。曹伯。伐鄭。辛亥。葬衛穆公。


二月。公至自伐鄭。甲子。新宮災。三日哭。乙亥。葬宋文公。


夏。公如晉。鄭公子去疾帥師伐許。公至自晉。


秋。叔孫僑如帥師圍棘。大雩。晉郤克。衛孫良夫。伐廧咎如。


冬。十有一月。晉侯使荀庚來聘。衛侯使孫良夫來聘。丙午。及荀庚盟。丁未。及孫良夫盟。鄭伐許。


傳

三年春。諸侯伐鄭。次于伯牛。討邲之役也。遂東侵鄭。鄭公子偃帥師禦之。使東鄙覆諸鄤。敗諸丘輿。皇戌如楚獻捷。


夏。公如晉拜汶陽之田。許恃楚而不事鄭。鄭子良伐許。晉人歸楚公子穀臣。與連尹襄老之尸于楚。以求知罃。於是荀首佐中軍矣。故楚人許之。王送知罃。曰。子其怨我乎。對曰。二國治戎。臣不才。不勝其任。以為俘馘。執事不以釁鼓。使歸即戮。君之惠也。臣實不才。又誰敢怨。王曰。然則德我乎。對曰。二國圖其社稷。而求紓其民。各懲其忿。以相宥也。兩釋纍囚。以成其好。二國有好。臣不與及。其誰敢德。王曰。子歸何以報我。對曰。臣不任受怨。君亦不任受德。無怨無德。不知所報。王曰。雖然。必告不穀。對曰。以君之靈。纍臣得歸骨於晉。寡君之以為戮。死且不朽。若從君之惠而免之。以賜君之外臣首。首其請於寡君。而以戮於宗。亦死且不朽。若不獲命。而使嗣宗職。次及於事。而帥偏師以脩封疆。雖遇執事。其弗敢違。其竭力致死。無有二心。以盡臣禮。所以報也。王曰。晉未可與爭。重為之禮而歸之。


秋。叔孫僑如圍棘。取汶陽之田。棘不服。故圍之。晉郤克。衛孫良夫。伐廧咎如。討赤狄之餘焉。廧咎如潰。上失民也。


冬。十一月。晉侯使荀庚來聘。且尋盟。衛侯使孫良夫來聘。且尋盟。公問諸臧宣叔曰。中行伯之於晉也。其位在三。孫子之於衛也。位為上卿。將誰先。對曰。次國之上卿。當大國之中。中當其下。下當其上大夫。小國之上卿。當大國之下卿。中當其上大夫。下當其下大夫。上下如是。古之制也。衛在晉。不得為次國。晉為盟主。其將先之。丙午。盟晉。丁未。盟衛。禮也。


十二月。甲戌。晉作六軍。韓厥。趙括。鞏朔。韓穿。荀騅。趙旃。皆為卿。賞鞍之功也。齊侯朝于晉。將授玉。郤克趨進曰。此行也。君為婦人之笑辱也。寡君未之敢任。晉侯享齊侯。齊侯視韓厥。韓厥曰。君知厥也乎。齊侯曰。服改矣。韓厥登舉爵曰。臣之不敢愛死。為兩君之在此堂也。荀罃之在楚也。鄭賈人有將窴諸褚中以出。既謀之。未行。而楚人歸之。賈人如晉。荀罃善視之。如實出已。賈人曰。吾無其功。敢有其實乎。吾小人。不可以厚誣君子。遂適齊。


成公四年

經

四年春。宋公使華元來聘。


三月。壬申。鄭伯堅卒。杞伯來朝。


夏。四月。甲寅。臧孫許卒。公如晉。葬鄭襄公。


秋。公至自晉。


冬。城鄆。鄭伯伐許。


傳

四年春。宋華元來聘。通嗣君也。杞伯來朝。歸叔姬故也。


夏。公如晉。晉侯見公不敬。季文子曰。晉侯必不免。詩曰。敬之敬之。天惟顯思。命不易哉。夫晉侯之命。在諸侯矣。可不敬乎。


秋。公至自晉。欲求成于楚。而叛晉。季文子曰。不可。晉雖無道。未可叛也。國大臣睦。而邇於我。諸侯聽焉。未可以貳。史佚之志有之曰。非我族類。其心必異。楚雖大。非吾族也。其肯字我乎。公乃止。


冬。十一月。鄭公孫申帥師疆許田。許人敗諸展陂。鄭伯伐許。取鉏任泠敦之田。晉欒書將中軍。荀首佐之。士燮佐上軍。以救許。伐鄭。取汜祭。楚子反救鄭。鄭伯與許男訟焉。皇戌攝鄭伯之辭。子反不能決也。曰。君若辱在寡君。寡君與其二三臣。共聽兩君之所欲。成其可知也。不然。側不足以知二國之成。晉趙嬰通于趙莊姬。


成公五年

經

五年春。王正月。杞叔姬來歸。仲孫蔑如宋。


夏。叔孫僑如會晉荀首于穀。梁山崩。


秋。大水。


冬。十有一月。己酉。天王崩。


十有二月。己丑。公會晉侯。齊侯。宋公。衛侯。鄭伯。曹伯。邾子。杞伯。同盟于蟲牢。


傳

五年春。原屏放諸齊。嬰曰。我在。故欒氏不作。我亡。吾二昆其憂哉。且人各有能有不能。舍我何害。弗聽。嬰夢天使謂己祭余。余福女。使問諸士貞伯。貞伯曰。不識也。既而告其人曰。神福仁而禍淫。淫而無罰。福也。祭其得亡乎。祭之之明日而亡。孟獻子如宋。報華元也。


夏。晉荀首如齊逆女。故宣伯餫諸穀。梁山崩。晉侯以傳召伯宗伯。宗辟重。曰。辟傳。重人曰。待我。不如捷之速也。問其所。曰。絳人也。問絳事焉。曰。梁山崩。將召伯宗謀之。問將若之何。曰。山有朽壤而崩。可若何。國主山川。故山崩川竭。君為之不舉。降服。乘縵。徹樂。出次。祝幣。史辭。以禮焉。其如此而已。雖伯宗。若之何。伯宗請見之。不可。遂以告而從之。許靈公愬鄭伯于楚。


六月。鄭悼公如楚訟。不勝。楚人執皇戌及子國。故鄭伯歸。使公子偃請成于晉。


秋。八月。鄭伯及晉趙同盟于垂棘宋公子圍龜為質于楚而歸。華元享之。請鼓譟以出。鼓譟以復入。曰。習攻華氏。宋公殺之。


冬。同盟于蟲牢。鄭服也。諸侯謀復會。宋公使向為人辭以子靈之難。


十一月。己酉。定王崩。


成公六年

經

六年春。王正月。公至自會。


二月。辛巳。立武宮。取鄟。衛孫良夫帥師侵宋。


夏。六月。邾子來朝。公孫嬰齊如晉。壬申。鄭伯費卒。


秋。仲孫蔑。叔孫僑如。帥師侵宋。楚公子嬰齊帥師伐鄭。


冬。季孫行父如晉。晉欒書帥師救鄭。


傳

六年春。鄭伯如晉拜成。子游相。授玉于東楹之東。士貞伯曰。鄭伯其死乎。自棄也已。視流而行速。不安其位。宜不能久。


二月。季文子以鞍之功立武宮。非禮也。聽於人以救其難。不可以立武。立武由己。非由人也。取鄟。言易也。


三月。晉伯宗。夏陽說。衛孫良夫。甯相。鄭人。伊雒之戎。陸渾。蠻氏。侵宋。以其辭會也。師于鍼。衛人不保。說欲襲衛。曰。雖不可入。多俘而歸。有罪不及死。伯宗曰。不可。衛唯信晉。故師在其郊。而不設備。若襲之。是棄信也。雖多衛俘而晉無信。何以求諸侯。乃止。師還。衛人登陴。晉人謀去故絳。諸大夫皆曰。必居郇瑕氏之地。沃饒而近盬。國利君樂。不可失也。韓獻子將新中軍。且為僕大夫。公揖而入。獻子從公立於寢庭。謂獻子曰。何如。對曰。不可。郇瑕氏土薄水淺。其惡易覯。易覯則民愁。民愁則墊隘。於是乎有沈溺重膇之疾。不如新田。土厚水深。居之不疾。有汾澮以流其惡。且民從教。十世之利也。夫山澤林盬。國之寶也。國饒。則民驕佚。近寶。公室乃貧。不可謂樂。公說。從之。


夏。四月。丁丑。晉遷于新田。


六月。鄭悼公卒。子叔聲伯如晉。命伐宋。秋。孟獻子。叔孫宣伯。侵宋。晉命也。楚子重伐鄭。鄭從晉故也。


冬。季文子如晉。賀遷也。晉欒書救鄭。與楚師遇於繞角。楚師還。晉師遂侵蔡。楚公子申。公子成。以申息之師救蔡。禦諸桑隧。趙同。趙括。欲戰。請於武子。武子將許之。知莊子。范文子。韓獻子。諫曰。不可。吾來救鄭。楚師去我。吾遂至於此。是遷戮也。戮而不已。又怒楚師。戰必不克。雖克不令。成師以出。而敗楚之二縣。何榮之有焉。若不能敗。為辱已甚。不如還也。乃遂還。於是軍師之欲戰者眾。或謂欒武子曰。聖人與眾同欲。是以濟事。子盍從眾。子為大政。將酌於民者也。子之佐十一人。其不欲戰者。三人而已。欲戰者可謂眾矣。商書曰。三人占。從二人。眾故也。武子曰。善鈞從眾。夫善。眾之主也。三卿為主。可謂眾矣。從之。不亦可乎。


成公七年

經

七年春。王正月。鼷鼠食郊牛角。改卜牛。鼷鼠又食其角。乃免牛。吳伐郯。


夏。五月。曹伯來朝。不郊猶三望。


秋。楚公子嬰齊帥師伐鄭。公會晉侯。齊侯。宋公。衛侯。曹伯。莒子。邾子。杞伯。救鄭。


八月。戊辰。同盟于馬陵。公至自會。吳入州來。


冬。大雩。衛孫林父出奔晉。


傳

七年春。吳伐郯。郯成。季文子曰。中國不振旅。蠻夷入伐。而莫之或恤。無弔者也。夫。詩曰。不弔昊天。亂靡有定。其此之謂乎。有上不弔。其誰不受亂。吾亡無日矣。君子曰。知懼如是。斯不亡矣。鄭子良相成公以如晉見。且拜師。


夏。曹宣公來朝。


秋。楚子重伐鄭。師于氾。諸侯救鄭。鄭共仲。侯羽。軍楚師。囚鄖公鍾儀。獻諸晉。


八月。同盟于馬陵。尋蟲牢之盟。且莒服故也。晉人以鍾儀歸。囚諸軍府。楚圍宋之役。師還。子重請取於申呂。以為賞田。王許之。申公巫臣曰。不可。此申呂所以邑也。是以為賦。以御北方。若取之。是無申呂也。晉鄭必至于漢。王乃止。子重是以怨巫臣。子反欲取夏姬。巫臣止之。遂取以行。子反亦怨之。及共王即位。子重。子反。殺巫臣之族子閻。子蕩。及清尹弗忌。及襄老之子黑要。而分其室。子重取子閻之室。使沈尹。與王子罷。分子蕩之室。子反取黑要。與清尹之室。巫臣自晉遺二子書曰。爾以讒慝貪惏事君。而多殺不辜。余必使爾罷於奔命以死。巫臣請使於吳。晉侯許之。吳子壽夢說之。乃通吳于晉。以兩之一卒適吳。舍偏兩之一焉。與其射御。教吳乘車。教之戰陳。教之叛楚。寘其子狐庸焉。使為行人於吳。吳始伐楚。伐巢。伐徐。子重奔命。馬陵之會。吳入州來。子重自鄭奔命。子重。子反。於是乎一歲七奔命。蠻夷屬於楚者。吳盡取之。是以始大。通吳於上國。衛定公惡孫林父。冬。孫林父出奔晉。衛侯如晉。晉反戚焉。


成公八年

經

八年春。晉侯使韓穿來言汶陽之田。歸之于齊。晉欒書帥師侵蔡。公孫嬰齊如莒。宋公使華元來聘。


夏。宋公使公孫壽來納幣。晉殺其大夫趙同。趙括。


秋。七月。天子使召伯來賜公命。


冬。十月。癸卯。杞叔姬卒。晉侯使士燮來聘。叔孫僑如會晉士燮。齊人。邾人。伐剡。衛人來媵。


傳

八年春。晉侯使韓穿來言汶陽之田。歸之于齊。季文子餞之。私焉。曰。大國制義。以為盟主。是以諸侯懷德畏討。無有貳心。謂汶陽之田。敝邑之舊也。而用師於齊。使歸諸敝邑。今有二命。曰。歸諸齊。信以行義。義以成命。小國所望而懷也。信不可知。義無所立。四方諸侯。其誰不解體。詩曰。女也不爽。士貳其行。士也罔極。二三其德。七年之中。一與一奪。二三孰甚焉。士之二三。猶喪妃耦。而況霸主。霸主將德是以而二三之。其何以長有諸侯乎。詩曰。猶之未遠。是用大簡。行父懼晉之不遠猶。而失諸侯也。是以敢私言之。


晉欒書侵蔡。遂侵楚。獲申驪。楚師之還也。晉侵沈。獲沈子揖。初從知范韓也。君子曰。從善如流。宜哉。詩曰。愷悌君子。遐不作人。求善也夫。作人斯有功績矣。是行也。鄭伯將會晉師。門于許東門。大獲焉。聲伯如莒。逆也。宋華元來聘。聘共姬也。


夏。宋公使公孫壽來納幣。禮也。晉趙莊姬為趙嬰之亡故。譖之于晉侯。曰。原屏將為亂。欒郤為徵。


六月。晉討趙同。趙括。武從姬氏畜于公宮。以其田與祁奚。韓厥言於晉侯曰。成季之勳。宣孟之忠。而無後。為善者其懼矣。三代之令王。皆數百年保天之祿。夫豈無辟王。賴前哲以免也。周書曰。不敢侮鰥寡。所以明德也。乃立武而反其田焉。


秋。召桓公來賜公命。晉侯使申公巫臣如吳。假道于莒。與渠丘公立於池上。曰。城已惡。莒子曰。辟陋在夷。其孰以我為虞。對曰。夫狡焉思啟封疆。以利社稷者。何國蔑有。唯然。故多大國矣。唯或思或縱也。勇夫重閉。況國乎。


冬。杞叔姬卒。來歸自杞。故書。晉士燮來聘。言伐郯也。以其事吳故。公賂之。請緩師。文子不可。曰。君命無貳。失信不立。禮無加貨。事無二成。君後諸侯。是寡君不得事君也。燮將復之。季孫懼。使宣伯帥師會伐郯。衛人來媵。共姬。禮也。凡諸侯嫁女。同姓媵之。異姓則否。


成公九年

經

九年春。王正月。杞伯來逆叔姬之喪以歸。公會晉侯。齊侯。宋公。衛侯。鄭伯。曹伯。莒子。杞伯。同盟于蒲。公至自會。


二月。伯姬歸于宋。


夏。季孫行父如宋致女。晉人來媵。


秋。七月。丙子。齊侯無野卒。晉人執鄭伯。晉欒書帥師伐鄭。


冬。十有一月。葬齊頃公。楚公子嬰齊帥師伐莒。庚申。莒潰。楚人入鄆。秦人白狄伐晉。鄭人圍許。城中城。


傳

九年春。杞桓公來逆叔姬之喪。請之也。杞叔姬卒。為杞故也。逆叔姬。為我也。為歸汶陽之田。故諸侯貳於晉。晉人懼。會於蒲。以尋馬陵之盟。季文子謂范文子曰。德則不競。尋盟何為。范文子曰。勤以撫之。寬以待之。堅疆以御之。明神以要之。柔服而伐貳。德之次也。是行也。將始會吳。吳人不至。


二月。伯姬歸于宋。楚人以重賂求鄭。鄭伯會楚公子成于鄧。


夏‧季文子如宋致女。復命。公享之。賦韓奕之五章。穆姜出于房。再拜曰。大夫勤辱。不忘先君。以及嗣君。施及未亡人。先君猶有望也。敢拜大夫之重勤。又賦綠衣之卒章而入。晉人來媵。禮也。


秋。鄭伯如晉。晉人討其貳於楚也。執諸銅鞮。欒書伐鄭。鄭人使伯蠲行成。晉人殺之。非禮也。兵交。使在其間可也。楚子重侵陳以救鄭。晉侯觀于軍府。見鍾儀。問之曰。南冠而縶者。誰也。有司對曰。鄭人所獻楚囚也。使稅之。召而弔之。再拜稽首。問其族。對曰。泠人也。公曰。能樂乎。對曰。先父之職官也。敢有二事。使與之琴。操南音。公曰。君王何如。對曰。非小人之所得知也。固問之。對曰。其為大子也。師保奉之。以朝于嬰齊。而夕于側也。不知其他。公語范文子。文子曰。楚囚。君子也。言稱先職。不背本也。樂操土風。不忘舊也。稱大子。抑無私也。名其二卿。尊君也。不背本。仁也。不忘舊。信也。無私。忠也。尊君。敏也。仁以接事。信以守之。忠以成之。敏以行之。事雖大必濟。君盍歸之。使合晉楚之成。公從之。重為之禮。使歸求成。


冬。十一月。楚子重自陳伐莒。圍渠丘。渠丘城惡。眾潰。奔莒。戊申。楚入渠丘。莒人囚楚公子平。楚人曰。勿殺。吾歸而俘。莒人殺之。楚師圍莒。莒城亦惡。庚申。莒潰。楚遂入鄆。莒無備故也。君子曰。恃陋而不備。罪之大者也。備豫不虞。善之大者也。莒恃其陋。而不脩城郭。浹辰之間。而楚克其三都。無備也夫。詩曰。雖有絲麻。無棄菅蒯。雖有姬姜。無棄蕉萃。凡百君子。莫不代匱。言備之不可以已也。秦人白狄伐晉。諸侯貳故也。鄭人圍許。示晉不急君也。是則公孫申謀之曰。我出師以圍許。為將改立君者。而紓晉使。晉必歸君。城中城。書時也。


十二月。楚子使公子辰如晉。報鍾儀之使。請修好結成。


成公十年

經

十年春。衛侯之弟黑背。帥師侵鄭。


夏。四月。五卜郊不從。乃不郊。


五月。公會晉侯。齊侯。宋公。衛侯。曹伯。伐鄭。齊人來媵。丙午。晉侯獳卒。


秋。七月。公如晉。


冬。十月。


傳

十年春。晉侯使糴茷如楚。報大宰子商之使也。衛子叔黑背侵鄭。晉命也。鄭公子班聞叔申之謀。


三月。子如立公子繻。


夏。四月。鄭人殺繻。立髡頑。子如奔許。欒武子曰。鄭人立君。我執一人焉何益。不如伐鄭。而歸其君。以求成焉。晉侯有疾。


五月。晉立大子州蒲以為君。而會諸侯伐鄭。鄭子罕賂以襄鍾。子然盟于脩澤。子駟為質。辛巳。鄭伯歸。晉侯夢大厲。被髮及地。搏膺而踊曰。殺余孫不義。余得請於帝矣。壞大門及寢門而入。公懼。入于室。又壞戶。公覺。召桑田巫。巫言如夢。公曰。何如。曰。不食新矣。公疾病。求醫于秦。秦伯使醫緩為之。未至。公夢疾為二豎子曰。彼良醫也。懼傷我。焉逃之。其一曰。居肓之上。膏之下。若我何。醫至。曰。疾不可為也。在肓之上。膏之下。攻之不可。達之不及。藥不至焉。不可為也。公曰。良醫也。厚為之禮而歸之。


六月。丙午。晉侯欲麥。使甸人獻麥。饋人為之。召桑田巫。示而殺之。將食。張。如廁。陷而卒。小臣有晨夢負公以登天。及日中。負晉侯出諸廁。遂以為殉。鄭伯討立君者。戊申。殺叔申。叔禽。君子曰。忠為令德。非其人猶不可。況不令乎。


秋。公如晉。晉人止公。使送葬。於是糴茷未反。


冬。葬晉景公。公送葬。諸侯莫在。魯人辱之。故不書。諱之也。


成公十一年

經

十有一年春。王三月。公至自晉。晉侯使郤犨來聘。己丑。及郤犨盟。


夏。季孫行父如晉。


秋。叔孫僑如如齊。


冬。十月。


傳

十一年春。王三月。公至自晉。晉人以公為貳於楚。故止公。公請受盟。而後使歸。郤犨來聘。且蒞盟。聲伯之母不聘。穆姜曰。吾不以妾為姒。生聲伯而出之。嫁於齊管于奚。生二子而寡。以歸聲伯。聲伯以其外弟為大夫。而嫁其外妹於施孝叔。郤犨來聘。求婦於聲伯。聲伯奪施氏婦以與之。婦人曰。鳥獸猶不失儷。子將若何。曰。吾不能死亡。婦人遂行。生二子於郤氏。郤氏亡。晉人歸之施氏。施氏逆諸河。沈其二子。婦人怒曰。已不能庇其伉儷而亡之。又不能字人之孤而殺之。將何以終。遂誓施氏。


夏。季文子如晉報聘。且蒞盟也。周公楚惡惠襄之偪也。且與伯與爭政。不勝。怒而出。及陽樊。王使劉子復之。盟于鄄而入。三日。復出奔晉。


秋。宣伯聘于齊。以脩前好。晉郤至與周爭鄇田。王命劉康公單襄公訟諸晉。郤至曰。溫。吾故也。故不敢失。劉子單子曰。昔周克商。使諸侯撫封。蘇忿生以溫為司寇。與檀伯達封于河。蘇氏即狄。又不能於狄。而奔衛。襄王勞文公。而賜之溫。狐氏。陽氏。先處之。而後及子。若治其故。則王官之邑也。子安得之。晉侯使郤至勿敢爭。宋華元善於令尹子重。又善於欒武子。聞楚人既許晉糴茷成。而使歸復命矣。


冬。華元如楚。遂如晉。合晉楚之成。秦晉為成。將會于令狐。晉侯先至焉。秦伯不肯涉河。次于王城。使史顆盟晉侯于河東。晉郤犨盟秦伯于河西。范文子曰。是盟也。何益。齊盟。所以質信也。會所信之始也。始之不從。其何質乎。秦伯歸而背晉成。


成公十二年

經

十有二年春。周公出奔晉。


夏。公會晉侯。衛侯。于瑣澤。


秋。晉人敗狄于交剛。


冬。十月。


傳

十二年春。王使以周公之難來告。書曰。周公出奔晉。凡自周無出。周公自出故也。宋華元克合晉楚之成。


夏。五月。晉士燮會楚公子罷。許偃。癸亥。盟于宋西門之外。曰。凡晉楚無相加戎。好惡同之。同恤菑危。備救凶患。若有害楚。則晉伐之。在晉。楚亦如之。交贄往來。道路無壅。謀其不協。而討不庭。有渝此盟。明神殛之。俾隊其師。無克胙國。鄭伯如晉聽成。會于瑣澤。成故也。狄人間宋之盟以侵晉。而不設備。


秋。晉人敗狄于交剛。晉郤至如楚聘。且蒞盟。楚子享之。子反相。為地室而縣焉。郤至將登。金奏作於下。驚而走出。子反曰。日云莫矣。寡君須矣。吾子其入也。賓曰。君不忘先君之好。施及下臣。貺之以大禮。重之以備樂。如天之福。兩君相見。何以代此。下臣不敢。子反曰。如天之福。兩君相見。無亦唯是一矢以相加遺。焉用樂。寡君須矣。吾子其入也。賓曰。若讓之以一矢。禍之大者。其何福之為。世之治也。諸侯間於天子之事。則相朝也。於是乎有享宴之禮。享以訓共儉。宴以示慈惠。共儉以行禮。而慈惠以布政。政以禮成。民是以息。百官承事。朝而不夕。此公侯之所以扞城其民也。故詩曰。赳赳武夫。公侯干城。及其亂也。諸侯貪冒。侵欲不忌。爭尋常以盡其民。略其武夫。以為己腹心股肱爪牙。故詩曰。赳赳武夫。公侯腹心。天下有道。則公侯能為民干城。而制其腹心。亂則反之。今吾子之言。亂之道也。不可以為法。然吾子主也。至敢不從。遂入卒事。歸以語范文子。文子曰。無禮必食言。吾死無日矣夫。


冬。楚公子罷如晉聘。且蒞盟。


十二月。晉侯及楚公子罷盟于赤棘。


成公十三年

經

十有三年春。晉侯使郤錡來乞師。


三月。公如京師。


五月。公自京師。遂會晉侯。齊侯。宋公。衛侯。鄭伯。曹伯。邾人。滕人。伐秦。曹伯盧卒于師。


秋。七月。公至自伐秦。


冬。葬曹宣公。


傳

十三年春。晉侯使郤錡來乞師。將事不敬。孟獻子曰。郤氏其亡乎。禮。身之幹也。敬。身之基也。郤子無基。且先君之嗣卿也。受命以求師。將社稷是衛。而惰棄君命也。不亡何為。


三月。公如京師。宣伯欲賜。請先使。王以行人之禮。禮焉。孟獻子從。王以為介。而重賄之。公及諸侯朝王。遂從劉康公。成肅公。會晉侯伐秦。成子受脤于社。不敬。劉子曰。吾聞之。民受天地之中以生。所謂命也。是以有動作禮義威儀之則。以定命也。能者養之以福。不能者敗以取禍。是故君子勤禮。小人盡力。勤禮莫如致敬。盡力莫如敦篤。敬在養神。篤在守業。國之大事。在祀與戎。祀有執膰。戎有受脤。神之大節也。今成子惰棄其命矣。其不反乎。


夏。四月。戊午。晉侯使呂相絕秦。曰。昔逮我獻公。及穆公相好。戮力同心。申之以盟誓。重之以昏姻。天禍晉國。文公如齊。惠公如秦。無祿。獻公即世。穆公不忘舊德。俾我惠公。用能奉祀于晉。又不能成大勳。而為韓之師。亦悔于厥心。用集我文公。是穆之成也。文公躬擐甲冑。跋履山川。踰越險阻。征東之諸侯。虞夏商周之胤。而朝諸秦。則亦既報舊德矣。鄭人怒君之疆場。我文公帥諸侯及秦圍鄭。秦大夫不詢于我寡君。擅及鄭盟。諸侯疾之。將致命于秦。文公恐懼。綏靜諸侯。秦師克還無害。則是我有大造于西也。無祿。文公即世。穆為不弔。蔑死我君。寡我襄公。迭我殽地。奸絕我好。伐我保城。殄滅我費滑。散離我兄弟。撓亂我同盟。傾覆我國家。我襄公未忘君之舊勳。而懼社稷之隕。是以有殽之師。猶願赦罪于穆公。穆公弗聽。而即楚謀我。天誘其衷。成王隕命。穆公是以不克逞志于我。穆襄即世。康靈即位。康公我之自出。又欲闕翦我公室。傾覆我社稷。帥我蝥賊。以來蕩搖我邊疆。我是以有令狐之役。康猶不悛。入我河曲。伐我涑川。俘我王官。翦我羈馬。我是以有河曲之戰。東道之不通。則是康公絕我好也。及君之嗣也。我君景公。引領西望曰。庶撫我乎。君亦不惠稱盟。利吾有狄難。入我河縣。焚我箕郜。芟夷我農功。虔劉我邊陲。我是以有輔氏之聚。君亦悔禍之延。而欲徼福于先君獻穆。使伯車來命我景公曰。吾與女同好棄惡。復脩舊德。以追念前勳。言誓未就。景公即世。我寡君是以有令狐之會。君又不祥。背棄盟誓。白狄及君同州。君之仇讎。而我之昏姻也。君來賜命曰。吾與女伐狄。寡君不敢顧昏姻。畏君之威。而受命于吏。君有二心於狄。曰。晉將伐女。狄應且憎。是用告我。楚人惡君之二三其德也。亦來告我曰。秦背令狐之盟。而來求盟于我。昭告昊天上帝。秦三公。楚三王。曰。余雖與晉出入。余唯利是視。不穀惡其無成德。是用宣之。以懲不壹。諸侯備聞此言。斯是用痛心疾首。暱就寡人。寡人帥以聽命。唯好是求。君若惠顧諸侯。矜哀寡人。而賜之盟。則寡人之願也。其承寧諸侯以退。豈敢徼亂。君若不施大惠。寡人不佞。其不能諸侯退矣。敢盡布之執事。俾執事實圖利之。秦桓公既與晉厲公為令狐之盟。而又召狄與楚。欲道以伐晉。諸侯是以睦於晉。晉欒書將中軍。荀庚佐之。士燮將上軍。郤錡佐之。韓厥將下軍。荀罃佐之。趙旃將新軍。郤至佐之。郤毅御戎。欒鍼為右。孟獻子曰。晉帥乘和。師必有大功。


五月。丁亥。晉師以諸侯之師。及秦師戰于麻隧。秦師敗績。獲秦成差。及不更女父。曹宣公卒于師。師遂濟涇。及侯麗而還。迓晉侯于新楚。成肅公卒于瑕。


六月。丁卯。夜。鄭公子班自訾求入于大宮。不能。殺子印。子羽。反軍于市。己巳。子駟帥國人盟于大宮。遂從而盡焚之。殺子如。子駹。孫叔。孫知。


曹人使公子負芻守。使公子欣時逆曹伯之喪。


秋。負芻殺其大子而自立也。諸侯乃請討之。晉人以其役之勞。請俟他年。


冬。葬曹宣公。既葬。子臧將亡。國人皆將從之。成公乃懼。告罪。且請焉。乃反而致其邑。


成公十四年

經

十有四年春。王正月。莒子朱卒。


夏。衛孫林父自晉歸于衛。


秋。叔孫僑如如齊逆女。鄭公子喜帥師伐許。


九月。僑如以夫人婦姜氏至自齊。


冬。十月。庚寅。衛侯臧卒。秦伯卒。


傳

十四年春。衛侯如晉。晉侯強見孫林父焉。定公不可。


夏。衛侯既歸。晉侯使郤犨送孫林父而見之。衛侯欲辭。定姜曰。不可。是先君宗卿之嗣也。大國又以為請。不許。將亡。雖惡之。不猶愈於亡乎。君其忍之。安民而宥宗卿。不亦可乎。衛侯見而復之。衛侯饗苦成叔。甯惠子相。苦成叔傲。甯子曰。苦成家其亡乎。古之為享食也。以觀威儀。省禍福也。故詩曰。兕觥其觩。旨酒思柔。彼交匪傲。萬福來求。今夫子傲。取禍之道也。


秋。宣伯如齊逆女。稱族。尊君命也。


八月。鄭子罕伐許。敗焉。戊戌。鄭伯復伐許。庚子。入其郛。許人平以叔申之封。


九月。僑如以夫人婦姜氏至自齊。舍族。尊夫人也。故君子曰。春秋之稱微而顯。志而晦。婉而成章。盡而不汙。懲惡而勸善。非聖人誰能脩之。衛侯有疾。使孔成子。甯惠子。立敬姒之子衎。以為大子。


冬。十月。衛定公卒。夫人姜氏既哭而息。見大子之不哀也。不內酌飲。歎曰。是夫也。將不唯衛國之敗。其必始於未亡人。烏呼。天禍衛國也。夫吾不獲鱄也。使主社稷。大夫聞之。無不聳懼。孫文子自是不敢舍其重器於衛。盡寘諸戚。而甚善晉大夫。


成公十五年

經

十有五年春。王二月。葬衛定公。


三月。乙巳。仲嬰齊卒。癸丑。公會晉侯。衛侯。鄭伯。曹伯。宋世子成。齊國佐。邾人。同盟于戚。晉侯執曹伯。歸于京師。公至自會。


夏。六月。宋公固卒。楚子伐鄭。


秋。八月。庚辰。葬宋共公。宋華元。出奔晉。宋華元自晉歸于宋。宋殺其大夫山。宋魚石出奔楚。


冬。十有一月。叔孫僑如會晉士燮。齊高無咎。宋華元。衛孫林父。鄭公子鰌。邾人。會吳于鍾離。許遷于葉。


傳

十五年春。會于戚。討曹成公也。執而歸諸京師。書曰。晉侯執曹伯。不及其民也。凡君不道於其民。諸侯討而執之。則曰。某人執某侯。不然則否。諸侯將見子臧於王。而立之。子臧辭曰。前志有之曰。聖達節。次守節。下失節。為君。非吾節也。雖不能聖。敢失守乎。遂逃奔宋。


夏。六月。宋共公卒。楚將北師。子囊曰。新與晉盟而背之。無乃不可乎。子反曰。敵利則進。何盟之有。申叔時老矣。在申。聞之曰。子反必不免。信以守禮。禮以庇身。信禮之亡。欲免得乎。楚子侵鄭。及暴隧。遂侵衛。及首止。鄭子罕侵楚。取新石。欒武子欲報楚。韓獻子曰。無庸。使重其罪。民將叛之。無民孰戰。


秋。八月。葬宋共公。於是華元為右師。魚石為左師。蕩澤為司馬。華喜為司徒。公孫師為司城。向為人為大司寇。鱗朱為少司寇。向帶為大宰。魚府為少宰。蕩澤弱公室。殺公子肥。華元曰。我為右師。君臣之訓。師所司也。今公室卑而不能正。吾罪大矣。不能治官。敢賴寵乎。乃出奔晉。二華。戴族也。司城。莊族也。六官者。皆桓族也。魚石將止華元。魚府曰。右師反必討。是無桓氏也。魚石曰。右師苟獲反。雖許之討。必不敢。且多大功。國人與之。不反。懼桓氏之無祀於宋也。右師討。猶有戌在。桓氏雖亡。必偏。魚石自止華元于河上。請討。許之。乃反。使華喜。公孫師。帥國人攻蕩氏。殺子山。書曰。宋殺大夫山。言背其族也。魚石。向為人。鱗朱。向帶。魚府。出舍於雎上。華元使止之。不可。


冬。十月。華元自止之。不可。乃反。魚府曰。今不從。不得入矣。右師視速而言疾。有異志焉。若不我納。今將馳矣。登丘而望之。則馳聘而從之。則決睢澨。閉門登陴矣。左師。二司寇。二宰。遂出奔楚。華元使向戌為左師。老佐為司馬。樂裔為司寇。以靖國人。晉三郤害伯宗。譖而殺之。及欒弗忌。伯州犁奔楚。韓獻子曰。郤氏其不免乎。善人。天地之紀也。而驟絕之。不亡何待。初。伯宗每朝。其妻必戒之曰。盜憎主人。民惡其上。子好直言。必及於難。


十一月。會吳于鍾離。始通吳也。許靈公畏偪于鄭。請遷于楚。辛丑。楚公子申遷許于葉。


成公十六年

經

十有六年春。王正月。雨木冰。


夏。四月。辛未。滕子卒。鄭公子喜帥師侵宋。


六月。丙寅朔。日有食之。晉侯使欒黶來乞師。甲午。晦。晉侯及楚子。鄭伯。戰于鄢陵。楚子鄭師敗績。楚殺其大夫公子側。


秋。公會晉侯。齊侯。衛侯。宋華元。邾人。于沙隨。不見公。公至自會。公會尹子。晉侯。齊國佐。邾人。伐鄭。曹伯歸自京師。


九月。晉人執季孫行父。舍之于苕丘。


冬。十月。乙亥。叔孫僑如出奔齊。


十有二月。乙丑。季孫行父及晉郤犨盟于扈。公至自會。乙酉。刺公子偃。


傳

十六年春。楚子自武城使公子成。以汝陰之田。求成于鄭。鄭叛晉。子駟從楚子盟于武城。


夏。四月。滕文公卒。鄭子罕伐宋。宋將鉏。樂懼。敗諸汋陂。退舍於夫渠。不儆。鄭人覆之。敗諸汋陵。獲將鉏樂懼。宋恃勝也。


衛侯伐鄭。至于鳴鴈。為晉故也。晉侯將伐鄭。范文子曰。若逞吾願。諸侯皆叛。晉可以逞。若唯鄭叛。晉國之憂。可立俟也。欒武子曰。不可以當吾世而失諸侯。必伐鄭。乃興師。欒書將中軍。士燮佐之。郤錡將上軍。荀偃佐之。韓厥將下軍。郤至佐新軍。荀罃居守。郤犨如衛。遂如齊。皆乞師焉。欒黶來乞師。孟獻子曰。有勝矣。戊寅。晉師起。


鄭人聞有晉師。使告于楚。姚句耳與往。楚子救鄭。司馬將中軍。令尹將左。右尹子辛將右過申。子反入見申叔時。曰。師其何如。對曰。德。刑。詳。義。禮。信。戰之器也。德以施惠。刑以正邪。詳以事神。義以建利。禮以順時。信以守物。民生厚而德正。用利而事節。時順而物成。上下和睦。周旋不逆。求無不具。各知其極。故詩曰。立我烝民。莫匪爾極。是以神降之福。時無災害。民生敦厖。和同以聽。莫不盡力。以從上命。致死以補其闕。此戰之所由克也。今楚內棄其民。而外絕其好。瀆齊盟。而食話言。奸時以動。而疲民以逞。民不知信。進退罪也。人恤所底。其誰致死。子其勉之。吾不復見子矣。姚句耳先歸。子駟問焉。對曰。其行速。過險而不整。速則失志。不整喪列。志失列喪。將何以戰。楚懼不可用也。


五月。晉師濟河。聞楚師將至。范文子欲反。曰。我偽逃楚。可以紓憂。夫合諸侯。非吾所能也。以遺能者。我若群臣輯睦以事君。多矣。武子曰。不可。


六月。晉楚遇於鄢陵。范文子不欲戰。郤至曰。韓之戰。惠公不振旅。箕之役。先軫不反命。邲之師。荀伯不復從。皆晉之恥也。子亦見先君之事矣。今我辟楚。又益恥也。文子曰。吾先君之亟戰也有故。秦狄齊楚皆彊。不盡力。子孫將弱。今三彊服矣。敵楚而已。唯聖人能外內無患。自非聖人。外寧必有內憂。盍釋楚以為外懼乎。甲午。晦。楚晨壓晉軍而陳。軍吏患之。范匄趨進曰。塞井夷灶。陳於軍中而疏行首。晉楚唯天所授。何患焉。文子執戈逐之。曰。國之存亡。天也。童子何知焉。欒書曰。楚師輕窕。固壘而待之。三日必退。退而擊之。必獲勝焉。郤至曰。楚有六間。不可失也。其二卿相惡。王卒以舊。鄭陳而不整。蠻軍而不陳。陳不違晦。在陳而囂。合而加囂。各顧其後。莫有鬥心。舊不必良。以犯天忌。我必克之。


楚子登巢車以望晉軍。子重使大宰伯州犁侍于王後。王曰。騁而左右。何也。曰。召軍吏也。皆聚於中軍矣。曰。合謀也。張幕矣。曰。虔卜於先君也。徹幕矣。曰。將發命也。甚囂且塵上矣。曰。將塞井夷灶而為行也。皆乘矣。左右執兵而下矣。曰。聽誓也。戰乎。曰。未可知也。乘而左右皆下矣。曰。戰禱也。伯州犁以公卒告王。苗賁皇在晉侯之側。亦以王卒告。皆曰。國士在。且厚。不可當也。苗賁皇言於晉侯曰。楚之良。在其中軍王族而已。請分良以擊其左右。而三軍萃於王卒。必大敗之。公筮之。史曰。吉。其卦遇復。曰。南國蹙。射其元。王中厥目。國蹙王傷。不敗何待。公從之。有淖於前。乃皆左右。相違於淖。步毅御晉厲公。欒鍼為右。彭名御楚共王。潘黨為右。石首御鄭成公。唐苟為右。欒范以其族夾公行。陷於淖。欒書將載晉侯。鍼曰。書退。國有大任。焉得專之。且侵官。冒也。失官。慢也。離局。姦也。有三罪焉。不可犯也。乃掀公以出於淖。癸巳。潘尪之黨。與養由基。蹲甲而射之。徹七札焉。以示王。曰。君有二臣如此。何憂於戰。王怒曰。大辱國。詰朝。爾射死藝。呂錡夢射月。中之。退入於泥。占之曰。姬姓。日也。異姓。月也。必楚王也。射而中之。退入於泥。亦必死矣。及戰。射共王中目。王召養由基。與之兩矢。使射呂錡。中項伏弢。以一矢復命。


郤至三遇楚子之卒。見楚子必下。免冑而趨風。楚子使工尹襄問之以弓。曰。方事之殷也。有韎韋之跗注。君子也。識見不穀而趨。無乃傷乎。郤至見客。免冑承命曰。君之外臣至。從寡君之戎事。以君之靈。間蒙甲冑。不敢拜命。敢告不寧。君命之辱。為事之故。敢肅使者。三肅使者而退。


晉韓厥從鄭伯。其御杜溷羅曰。速從之。其御屢顧。不在馬。可及也。韓厥曰。不可以再辱國君。乃止。郤至從鄭伯。其右茀翰胡曰。諜輅之。余從之乘。而俘以下。郤至曰。傷國君有刑。亦止。石首曰。衛懿公唯不去其旗。是以敗於熒。乃內旌於弢中。唐苟謂石首曰。子在君側。敗者壹大。我不如子。子以君免。我請止。乃死。


楚師薄於險。叔山冉謂養由基曰。雖君有命。為國故。子必射。乃射。再發盡殪。叔山冉搏人以役。中車折軾。晉師乃止。囚楚公子茷。欒鍼見子重之旌。請曰。楚人謂夫旌。子重之麾也。彼其子重也。日臣之使於楚也。子重問晉國之勇。臣對曰。好以眾整。曰。又何如。臣對曰。好以暇。今兩國治戎。行人不使。不可謂整。臨事而食言。不可謂暇。請攝飲焉。公許之。使行人執榼承飲。造于子重曰。寡君乏使。使鍼御持矛。是以不得犒從者。使某攝飲。子重曰。夫子嘗與吾言於楚。必是故也。不亦識乎。受而飲之。免使者而復鼓。


旦而戰。見星未已。子反命軍吏察夷傷。補卒乘。繕甲兵。展車馬。雞鳴而食。唯命是聽。晉人患之。苗賁皇徇曰。蒐乘補卒。秣馬利兵。脩陳固列。蓐食申禱。明日復戰。乃逸楚囚。王聞之。召子反謀。穀陽豎獻飲於子反。子反醉而不能見。王曰。天敗楚也夫。余不可以待。乃宵遁。晉入楚軍。三日穀。范文子立於戎馬之前。曰。君幼。諸臣不佞。何以及此。君其戒之。周書曰。惟命不于常。有德之謂。楚師還。及瑕。王使謂子反曰。先大夫之覆師徒者。君不在。子無以為過。不穀之罪也。子反再拜稽首曰。君賜臣死。死且不朽。臣之卒實奔。臣之罪也。子重復謂子反曰。初隕師徒者。而亦聞之矣。盍圖之。對曰。雖微先大夫有之。大夫命側。側敢不義。側亡君師。敢忘其死。王使止之。弗及而卒。戰之日。齊國佐。高無咎。至于師。衛侯出于衛。公出于壞隤。


宣伯通於穆姜。欲去季孟。而取其室。將行。穆姜送公。而使逐二子。公以晉難告。曰。請反而聽命。姜怒。公子偃。公子鉏。趨過指之曰。女不可。是皆君也。公待於壞隤。申宮儆備。設守而後行。是以後。使孟獻子守于公宮。


秋。會干沙隨。謀伐鄭也。宣伯使告郤犨曰。魯侯待于壞隤。以待勝者。郤犨將新軍。且為公族大夫。以主東諸侯。取貨于宣伯。而訴公于晉侯。晉侯不見公。曹人請于晉曰。自我先君宣公即位。國人曰。若之何。憂猶未弭。而又討我寡君。以亡曹國社稷之鎮公子。是大泯曹也。先君無乃有罪乎。若有罪。則君列諸會矣。君唯不遺德刑。以伯諸侯。豈獨遺諸敝邑。敢私布之。


七月。公會尹武公。及諸侯伐鄭。將行。姜又命公如初。公又申守而行。諸侯之師。次于鄭西。我師次于督揚。不敢過鄭。子叔聲伯使叔孫豹請逆于晉師。為食於鄭郊。師逆以至。聲伯四日不食以待之。食使者。而後食。諸侯遷于制田。知武子佐下軍。以諸侯之師侵陳。至于鳴鹿。遂侵蔡未反。諸侯遷于潁上。戊午。鄭子罕宵軍之宋齊。衛皆失軍。曹人復請于晉。晉侯謂子臧。反。吾歸而君。子臧反。曹伯歸。子臧盡致其邑與卿。而不出。宣伯使告郤犨曰。魯之有季孟。猶晉之有欒范也。政令於是乎成。今其謀曰。晉政多門。不可從也。寧事齊楚。有亡而已。蔑從晉矣。若欲得志於魯。請止行父而殺之。我斃蔑也。而事晉。蔑有貳矣。魯不貳。小國必睦。不然。歸必叛矣。


九月。晉人執季文子于苕丘。公還。待于鄆。使子叔聲伯請季孫于晉。郤犨曰。苟去仲孫蔑而止季孫行父。吾與子國。親於公室。對曰。僑如之情。子必聞之矣。若去蔑與行父。是大棄魯國。而罪寡君也。若猶不棄。而惠徼周公之福。使寡君得事晉君。則夫二人者。魯國社稷之臣也。若朝亡之。魯必夕亡。以魯之密邇仇讎。亡而為讎。治之何及。郤犨曰。吾為子請邑。對曰。嬰齊。魯之常隸也。敢介大國。以求厚焉。承寡君之命以請。若得所請。吾子之賜多矣。又何求。范文子謂欒武子曰。季孫於魯。相二君矣。妾不衣帛。馬不食粟。可不謂忠乎。信讒慝而棄忠良。若諸侯何。子叔嬰齊奉君命無私。謀國家不貳。圖其身不忘其君。若虛其請。是棄善人也。子其圖之。乃許魯平。赦季孫。


冬。十月。出叔孫僑如而盟之。僑如奔齊。


十二月。季孫及郤犨盟于扈。歸刺公子偃。召叔孫豹于齊而立之。齊聲孟子通僑如。使立於高國之閒。僑如曰。不可以再罪。奔衛。亦閒於卿。晉侯使郤至獻楚捷于周。與單襄公語。驟稱其伐。單子語諸大夫曰。溫季其亡乎。位於七人之下。而求掩其上。怨之所聚。亂之本也。多怨而階亂。何以在位。夏書曰。怨豈在明。不見是圖。將慎其細也。今而明之。其可乎。


成公十七年

經

十有七年春。衛北宮括帥師侵鄭。


夏。公會尹子。單子。晉侯。齊侯。宋公。衛侯。曹伯。邾人。伐鄭。


六月。乙酉。同盟于柯陵。


秋。公至自會。齊高無咎出奔莒。


九月。辛丑。用郊。晉侯使荀罃來乞師。


冬。公會單子。晉侯。宋公。衛侯。曹伯。齊人。邾人。伐鄭。十有一月。公至自伐鄭。壬申。公孫嬰卒于貍脤。十有二月丁已朔。日有食之。邾子貜且卒。晉殺其大夫郤錡。郤犨。郤至。楚人滅舒庸。


傳

十七年春。王正月。鄭子駟侵晉虛滑。衛北宮括救晉侵鄭。至于高氏。


夏。五月。鄭大子髡。頑侯獳。為質於楚。楚公子成。公子寅。戍鄭。公會尹武公。單襄公。及諸侯伐鄭。自戲童至于曲洧。晉范文子反自鄢陵。使其祝宗祈死曰。君驕侈而克敵。是天益其疾也。難將作矣。愛我者唯祝我使我速死。無及於難。范氏之福也。


六月。戊辰。士燮卒。乙酉。同盟于柯陵。尋戚之盟也。楚子重救鄭師于首止。諸侯還。齊慶克通于聲孟子。與婦人蒙衣乘輦。而入于閎。鮑牽見之。以告國武子。武子召慶克而謂之。慶克久不出。而告夫人曰。國子謫我。夫人怒。國子相靈公以會高鮑。處守及還。將至。閉門而索客。孟子訴之曰。高鮑將不納君而立公子角。國子知之。


秋。七月。壬寅。刖鮑牽而逐高無咎。無咎奔莒。高弱以盧叛。齊人來召鮑國而立之。初。鮑國去鮑氏而來。為施孝叔臣。施氏卜宰。匡句須吉。施氏之宰。有百室之邑與匡句須邑。使為宰以讓鮑國而致邑焉。施孝叔曰。子實吉。對曰。能與忠良。吉孰大焉。鮑國相施氏忠。故齊人取以為鮑氏。後仲尼曰。鮑莊子之知不如葵。葵猶能衛其足。


冬。諸侯伐鄭。


十月。庚午。圍鄭。楚公子申救鄭。師于汝上。


十一月。諸侯還。初。聲伯夢涉洹。或與己瓊瑰食之。泣而為瓊瑰。盈其懷。從而歌之曰。濟洹之水。贈我以瓊瑰。歸乎歸乎。瓊瑰盈吾懷乎。懼不敢占也。還自鄭。壬申。至于貍脤而占之。曰。余恐死。故不敢占也。今眾繁而從余三年矣。無傷也。言之之莫而卒。齊侯使崔杼為大夫。使慶克佐之。帥師圍盧。國佐從諸侯圍鄭。以難請而歸。遂如盧師。殺慶克以穀叛。齊侯與之盟于徐關而復之。


十二月。盧降。使國勝告難于晉。待命于清。晉厲公侈。多外嬖。反自鄢陵。欲盡去群大夫而立其左右。胥童以胥克之廢也。怨郤氏。而嬖於厲公。郤錡奪夷陽五田。五亦嬖於厲公。郤犨與長魚矯爭田。執而梏之。與其父母妻子同一轅。既矯。亦嬖於厲公。欒書怨郤至。以其不從己而敗楚師也。欲廢之。使楚公子茷告公曰。此戰也。郤至實召寡君。以東師之未至也。與軍帥之不具也。曰此必敗。吾因奉孫周以事君。公告欒書。書曰。其有焉。不然。豈其死之不恤。而受敵使乎。君盍嘗使諸周而察之。郤至聘于周。欒書使孫周見之。公使覘之信。遂怨郤至。厲公田。與婦人先殺而飲酒。後使大夫殺。郤至奉豕。寺人孟張奪之。郤至。射而殺之。公曰。季子欺余。厲公將作難。胥童曰。必先三郤。族大多怨。去大族不偪。敵多怨有庸。公曰。然郤氏聞之。郤錡欲攻公。曰雖死。君必危。郤至曰。人所以立。信知勇也。信不叛君。知不害民。勇不作亂。失茲三者。其誰與我。死而多怨。將安用之。君實有臣而殺之。其謂君何。我之有罪。吾死後矣。若殺不辜。將失其民。欲安得乎。待命而已。受君之祿。是以聚黨。有黨而爭命。罪孰大焉。壬午。胥童。夷羊五。帥甲八百。將攻郤氏。長魚矯請無用眾。公使清沸魋助之。抽戈結衽而偽訟者。三郤將謀於榭。矯以戈殺駒伯苦成叔於其位。溫季曰。逃威也。遂趨。矯及諸其車。以戈殺之。皆尸諸朝。胥童以甲劫欒書中行偃於朝。矯曰。不殺二子。憂必及君。公曰。一朝而尸三卿。余不忍益也。對曰。人將忍君。臣聞亂在外為姦。在內為軌。御姦以德。御軌以刑。不施而殺。不可謂德。臣偪而不討。不可謂刑。德刑不立。姦軌並至。臣請行。遂出奔狄。公使辭於二子曰。寡人有討於郤氏。郤氏既伏其辜矣。大夫無辱。其復職位。皆再拜稽首曰。君討有罪而免臣於死。君之惠也。二臣雖死。敢忘君德。乃皆歸。公使胥童為卿。公遊于匠麗氏。欒書。中行偃。遂執公焉。召士匄。士匄辭。召韓厥。韓厥辭。曰。昔吾畜於趙氏。孟姬之讒。吾能違兵。古人有言曰。殺老牛莫之敢尸。而況君乎。二三子不能事君。焉用厥也。舒庸人以楚師之敗也。道吳人圍巢。伐駕。圍釐虺。遂恃吳而不設備。楚公子橐師襲舒庸。滅之。


閏月。乙卯。晦。欒書中行偃殺胥童。民不與郤氏。胥童道君為亂。故皆書曰。晉殺其大夫。


成公十八年

經

十有八年春。王正月。晉殺其大夫胥童。庚申。晉弒其君州蒲。齊殺其大夫國佐。公如晉。


夏。楚子。鄭伯。伐宋。宋魚石復入于彭城。公至自晉。晉侯使士匄來聘。


秋。杞伯來朝。


八月。邾子來朝。築鹿囿。己丑。公薨于路寢。


冬。楚人鄭人侵宋。晉侯使士魴來乞師。


十有二月。仲孫蔑會晉侯。宋公。衛侯。邾子。齊崔杼。同盟于虛朾。丁未。葬我君成公。


傳

十八年春。王正月。庚申。晉欒書。中行偃。使程滑弒厲公。葬之于翼東門之外。以車一乘。使荀罃。士魴。逆周子于京師而立之。生十四年矣。大夫逆于清原。周子曰。孤始願不及此。雖及此。豈非天乎。抑人之求君。使出命也。立而不從將安用君。二三子用我今日。否亦今日。共而從君。神之所福也。對曰。群臣之願也。敢不唯命是聽。庚午。盟而入。館于伯子同氏辛巳。朝于武宮。逐不臣者七人。周子有兄而無慧。不能辨菽麥。故不可立。齊為慶氏之難故。甲申晦。齊侯使士華免以戈殺國佐于內宮之朝。師逃于夫人之宮。書曰。齊殺其大夫國佐。棄命專殺。以穀叛故也。使清人殺國勝。國弱來奔。王湫奔萊。慶封為大夫。慶佐為司寇。既。齊侯反國弱。使嗣國氏。禮也。


二月。乙酉朔。晉侯悼公即位于朝。始命百官。施舍己責。逮鰥寡。振廢滯。匡乏困。救災患。禁淫慝。薄賦斂。宥罪戾。節器用。時用民。欲無犯。時使魏相。士魴。魏頡。趙武為卿。荀家。荀會。欒黶。韓無忌為公族大夫。使訓卿之子弟。共儉孝弟。使士渥濁為大傅。使脩范武子之法。右行辛為司空。使脩士蒍之法。弁糾御戎。校正屬焉。使訓諸御知義。荀賓為右。司士屬焉。使訓勇力之士。時使卿無共御。立軍尉以攝之。祁奚為中軍尉。羊舌職佐之。魏絳為司馬。張老為候奄。鐸遏寇為上軍尉。籍偃為之司馬。使訓卒乘。親以聽命。程鄭為乘馬御。六騶屬焉。使訓群騶知禮。凡六官之長。皆民譽也。舉不失職。官不易方。爵不踰德。師不陵正。旅不偪師。民無謗言。所以復霸也。公如晉。朝嗣君也。


夏。六月。鄭伯侵宋。及曹門外。遂會楚子伐宋。取朝郟。楚子辛。鄭皇辰。侵城郜。取幽丘。同伐彭城。納宋魚石。向為人。鱗朱。向帶。魚府焉。以三百乘戍之而還。書曰復入。凡去其國。國逆而立之曰入。復其位曰復歸。諸侯納之曰歸。以惡曰復入。宋人患之。西鉏吾曰。何也。若楚人與吾同惡。以德於我。吾固事之也。不敢貳矣。大國無厭。鄙我猶憾。不然。而收吾憎。使贊其政。以間吾釁。亦吾患也。今將崇諸侯之姦。而披其地。以塞夷庚。逞姦而攜服。毒諸侯而懼吳晉。吾庸多矣。非吾憂也。且事晉何為。晉必恤之。公至自晉。晉范宣子來聘。且拜朝也。君子謂晉於是乎有禮。


秋。杞桓公來朝。勞公。且問晉故。公以晉君語之。杞伯於是驟朝于晉。而請為昏。


七月。宋老佐。華喜。圍彭城。老佐卒焉。八月。邾宣公來朝。即位而來見也。築鹿囿。書不時也。己丑。公薨于路寢。言道也。


冬‧十一月。楚子重救彭城伐宋。宋華元如晉告急。韓獻子為政。曰。欲求得人。必先勤之。成霸安彊。自宋始矣。晉侯師于台谷以救宋。遇楚師于靡角之谷。楚師還。晉士魴來乞師。季文子問師數於臧武仲。對曰。伐鄭之役。知伯實來。下軍之佐也。今彘季亦佐下軍。如伐鄭可也。事大國無失班爵。而加敬焉禮也。從之。


十二月。孟獻子會于虛朾。謀救宋也。宋人辭諸侯。而請師以圍彭城。孟獻子請于諸侯而先歸會葬。丁未。葬我君成公。書順也。


春秋左氏傳/襄公


襄公元年

經

元年春．王正月．公即位．仲孫蔑會晉欒黶．宋華元．衛甯殖．曹人．莒人．邾人．滕人．宋人．薛人．圍宋彭城．


夏．晉韓厥帥師伐鄭．仲孫蔑會齊崔杼．曹人．邾人．杞人．次于鄫．


秋．楚公子壬夫帥師侵宋．


九月．辛酉．天王崩．邾子來朝．


冬．衛侯使公孫剽來聘．晉侯使荀罃來聘．


傳

元年春．己亥．圍宋彭城．非宋地．追書也．於是為宋討魚石．故稱宋．且不登叛人也．謂之宋志．彭城降晉．晉人以宋五大夫在彭城者歸．寘諸瓠丘．齊人不會彭城．晉人以為討．二月．齊大子光為質於晉．


夏．五月．晉韓厥．荀偃．帥諸侯之師伐鄭．入其郛．敗其徒兵於洧上．於是東諸侯之師．次于鄫以待晉師．晉師自鄭．以鄫之師侵楚焦夷．及陳．晉侯．衛侯．次于戚．以為之援．


秋．楚子辛救鄭．侵宋呂留．鄭子然侵宋．取犬丘．


九月．邾子來朝．禮也．


冬．衛子叔．晉知武子．來聘．禮也．凡諸侯即位．小國朝之．大國聘焉．以繼好結信．謀事補闕．禮之大者也．


襄公二年

經

二年春．王正月．葬簡王．鄭師伐宋．


夏．五月．庚寅．夫人姜氏薨．


六月．庚辰．鄭伯睔卒．晉師．宋師．衛甯殖．侵鄭．


秋．七月．仲孫蔑會晉荀罃．宋華元．衛孫林父．曹人．邾人．于戚．己丑．葬我小君齊姜．叔孫豹如宋．


冬．仲孫蔑會晉荀罃．齊崔杼．宋華元．衛孫林父．曹人．邾人．滕人．薛人．小邾人．于戚．遂城虎牢．楚殺其大夫公子申．


傳

二年春．鄭師侵宋．楚令也．齊侯伐萊．萊人使正輿子．賂夙沙衛以索馬牛．皆百匹．齊師乃還．君子是以知齊靈公之為靈也．


夏．齊姜薨．初．穆姜使擇美檟．以自為櫬．與頌琴．季文子取以葬．君子曰．非禮也．禮無所逆．婦養姑者也．虧姑以成婦．逆莫大焉．詩曰．其惟哲人．告之話言．順德之行．季孫於是為不哲矣．且姜氏．君之妣也．詩曰．為酒為醴．烝畀祖妣．以洽百禮．降福孔偕．齊侯使諸姜宗婦來送葬．召萊子．萊子不會．故晏弱城東陽以偪之．鄭成公疾．子駟請息肩於晉．公曰．楚君以鄭故．親集矢於其目．非異人任．寡人也．若背之．是棄力與言．其誰暱我．免寡人．唯二三子．


秋．七月．庚辰．鄭伯睔卒．於是子罕當國．子駟為政．子國為司馬．晉師侵鄭．諸大夫欲從晉．子駟曰．官命未改．會于戚．謀鄭故也．孟獻子曰．請城虎牢以偪鄭．知武子曰．善鄫之會．吾子聞崔子之言．今不來矣．滕薛小邾之不至．皆齊故也．寡君之憂．不唯鄭．罃將復於寡君．而請於齊．得請而告．吾子之功也．若不得請．事將在齊．吾子之請．諸侯之福也．豈唯寡君賴之．穆叔聘于宋．通嗣君也．


冬．復會于戚．齊崔武子．及滕薛小邾之大夫皆會．知武子之言故也．遂城虎牢．鄭人乃成．楚公子申為右司馬．多受小國之賂．以偪子重．子辛．楚人殺之．故書曰．楚殺其大夫公子申．


襄公三年

經

三年春．楚公子嬰齊帥師伐吳．公如晉．


夏．四月．壬戌．公及晉侯盟于長樗．公至自晉．


六月．公會單子．晉侯．宋公．衛侯．鄭伯．莒子．邾子．齊世子光．己未．同盟于雞澤．陳侯使袁僑如會．戊寅．叔孫豹．及諸侯之大夫．及陳袁僑盟．


秋．公至自會．


冬．晉荀罃帥師伐許．


傳

三年春．楚子重伐吳．為簡之師．克鳩茲．至于衡山．使鄧廖帥組甲三百．被練三千以侵吳．吳人要而擊之．獲鄧廖．其能免者．組甲八十．被練三百而已．子重歸．既飲至．三日．吳人伐楚．取駕．駕．良邑也．鄧廖．亦楚之良也．君子謂子重於是役也．所獲不如所亡．楚人以是咎子重．子重病之．遂遇心病而卒．


公如晉．始朝也．夏．盟于長樗．孟獻子相．公稽首．知武子曰．天子在．而君辱稽首．寡君懼矣．孟獻子曰．以敝邑介在東表．密邇仇讎．寡君將君是望．敢不稽首．


晉為鄭服故．且欲脩吳好．將合諸侯．使士匄告于齊曰．寡君使匄以歲之不易．不虞之不戒．寡君願與一二兄弟相見．以謀不協．請君臨之使．匄乞盟．齊侯欲勿許．而難為不協．乃盟於耏外．


祁奚請老．晉侯問嗣焉．稱解狐．其讎也．將立之而卒．又問焉．對曰．午也可．於是羊舌職死矣．晉侯曰．孰可以代之．對曰．赤也可．於是使祁午為中軍尉．羊舌赤佐之．君子謂祁奚於是能舉善矣．稱其讎．不為諂．立其子．不為比．舉其偏．不為黨．商書曰．無偏無黨．王道蕩蕩．其祁奚之謂矣．解狐得舉．祁午得位．伯華得官．建一官而三物成．能舉善也．夫唯善．故能舉其類．詩云．惟其有之．是以似之．祁奚有焉．


六月．公會單頃公及諸侯．己未．同盟于雞澤．晉侯使荀會逆吳子于淮上．吳子不至．楚子辛為令尹．侵欲於小國．陳成公使袁僑如會．求成．晉侯使和組父告于諸侯．秋．叔孫豹及諸侯之大夫．及陳袁僑盟．陳請服也．


晉侯之弟揚干．亂行於曲梁．魏絳戮其僕．晉侯怒謂羊舌赤曰．合諸侯以為榮也．揚干為戮．何辱如之．必殺魏絳．無失也．對曰．絳無貳志．事君不辟難．有罪不逃刑．其將來辭．何辱命焉．言終．魏絳至．授僕人書．將伏劍．士魴．張老．止之．公讀其書曰．日君乏使．使臣斯司馬．臣聞師眾以順為武．軍事有死無犯為敬．君合諸侯．臣敢不敬．君師不武．執事不敬．罪莫大焉．臣懼其死．以及揚干．無所逃罪．不能致訓．至於用鉞．臣之罪重．敢有不從．以怒君心．請歸死於司寇．公跣而出．曰．寡人之言．親愛也．吾子之討．軍禮也．寡人有弟．弗能教訓．使干大命．寡人之過也．子無重寡人之過．敢以為請．晉侯以魏絳為能．以刑佐民矣．反役．與之禮食．使佐新軍．張老為中軍司馬．士富為候奄．


楚司馬公子何忌侵陳．陳叛故也．許靈公事楚．不會于雞澤．


冬．晉知武子帥師伐許．


襄公四年

經

四年春．王三月．己酉．陳．侯午卒．


夏．叔孫豹如晉．


秋．七月．戊子．夫人姒氏薨．葬陳成公．八月．辛亥．葬我小君定姒．


冬．公如晉．陳人圍頓．


傳

四年春．楚師為陳叛故．猶在繁陽．韓獻子患之．言於朝曰．文王帥殷之叛國．以事紂．唯知時也．今我易之．難哉．三月．陳成公卒．楚人將伐陳．聞喪乃止．陳人不聽命．臧武仲聞之曰．陳不服於楚必亡．大國行禮焉而不服．在大猶有咎．而況小乎．夏．楚彭名侵陳．陳無禮故也．


穆叔如晉．報知武子之聘也．晉侯享之．金奏肆夏之三．不拜．工歌文王之三．又不拜．歌鹿鳴之三．三拜．韓獻子使行人子員問之．曰．子以君命辱於敝邑．先君之禮．藉之以樂．以辱吾子．吾子舍其大而重．拜其細．敢問何禮也．對曰．三夏．天子所以享元侯也．使臣弗敢與聞．文王．兩君相見之樂也．臣不敢及．鹿鳴．君所以嘉寡君也．敢不拜嘉．四牡．君所以勞使臣也．敢不重拜．皇皇者華．君教使臣曰．必諮於周．臣聞之．訪問於善為咨．咨親為詢．咨禮為度．咨事為諏．咨難為謀．臣獲五善．敢不重拜．


秋．定姒薨．不殯于廟．無櫬．不虞．匠慶謂季文子曰．子為正卿．而小君之喪不成．不終君也．君長．誰受其咎．初．季孫為己樹六檟於蒲圃東門之外．匠慶請木．季孫曰．略．匠慶用蒲圃之檟．季孫不御．君子曰．志所謂多行無禮．必自及也．其是之謂乎．


冬．公如晉聽政．晉侯享公．公請屬鄫．晉侯不許．孟獻子曰．以寡君之密邇於仇讎．而願固事君．無失官命．鄫無賦於司馬．為執事朝夕之命敝邑．敝邑褊小．闕而為罪寡君．寡君是以願借助焉．晉侯許之．楚人使頓間陳．而侵伐之．故陳人圍頓．無終子嘉父使孟樂如晉．因魏莊子納虎豹之皮．以請和諸戎．晉侯曰．戎狄無親而貪．不如伐之．魏絳曰．諸侯新服．陳新來和．將觀於我．我德則睦．否則攜貳．勞師於戎．而楚伐陳．必弗能救．是棄陳也．諸華必叛．戎禽獸也．獲戎失華．無乃不可乎．夏訓有之曰．有窮后羿．公曰．后羿何如．對曰．昔有夏之方衰也．后羿自鉏遷于窮石．因夏民以代夏政．恃其射也．不脩民事．而淫于原獸．棄武羅．伯困．熊髡．尨圉．而用寒浞．寒浞．伯明氏之讒子弟也．伯明后寒棄之．夷羿收之．信而使之．以為己相．浞行媚于內．而施賂于外．愚弄其民．而虞羿于田．樹之詐慝．以取其國家．外內咸服．羿猶不悛．將歸自田．家眾殺而亨之．以食其子．其子不忍食諸．死于窮門．靡奔有鬲氏．浞因羿室．生澆及豷．恃其讒慝詐偽而不德于民．使澆用師．滅斟灌及斟尋氏．處澆于過．處豷于戈．靡自有鬲氏．收二國之燼以滅浞．而立少康．少康滅澆于過．后杼滅豷于戈．有窮由是遂亡．失人故也．昔周辛甲之為大史也．命百官．官箴王闕．於虞人之箴曰．芒芒禹跡．畫為九州．經啟九道．民有寢廟．獸有茂草．各有攸處．德用不擾．在帝夷羿．冒于原獸．忘其國恤．而思其麀牡．武不可重．用不恢于夏家．獸臣司原．取告僕夫．虞箴如是．可不懲乎．於是晉侯好田．故魏絳及之．公曰．然則莫如和戎乎．對曰．和戎有五利焉．戎狄荐居．貴貨易土．土可賈焉．一也．邊鄙不聳．民狎其野．穡人成功．二也．戎狄事晉．四鄰振動．諸侯威懷．三也．以德綏戎．師徒不動．甲兵不頓．四也．鑒于后羿．而用德度．遠至邇安．五也．君其圖之．公說．使魏絳盟諸戎．脩民事．田以時．


冬．十月．邾人．莒人．伐鄫．臧紇救鄫．侵邾．敗于狐駘．國人逆喪者皆髽．魯於是乎始髽．國人誦之曰．臧之狐裘．敗我於狐駘．我君小子．朱儒是使．朱儒朱儒．使我敗於邾．


襄公五年

經

五年春．公至自晉．


夏．鄭伯使公子發來聘．叔孫豹鄫．世子巫．如晉．仲孫蔑．衛孫林父．會吳于善道．


秋．大雩．楚殺其大夫公子壬夫．公會晉侯．宋公．陳侯．衛侯．鄭伯．曹伯．莒子．邾子．滕子．薛伯．齊世子光．吳人．鄫人．于戚．公至自會．


冬．戍陳楚公子貞帥師伐陳．公會晉侯．宋公．衛侯．鄭伯．曹伯．齊世子光．救陳．


十有二月．公至自救陳．辛未．季孫行父卒．


傳

五年春．公至自晉．王使王叔陳生愬戎于晉．晉人執之．士魴如京師．言王叔之貳於戎也．


夏．鄭子國來聘．通嗣君也．穆叔覿鄫大子于晉．以成屬鄫．書曰．叔孫豹．鄫大子巫．如晉．言比諸魯大夫也．吳子使壽越如晉．辭不會于雞澤之故．且請聽諸侯之好．晉人將為之合諸侯．使魯衛先會吳．且告會期．故孟獻子．孫文子．會吳于善道．


秋．大雩．旱也．楚人討陳叛故．曰．由令尹子辛．實侵欲焉．乃殺之．書曰．楚殺其大夫公子壬夫．貪也．君子謂楚共王於是不刑．詩曰．周道挺挺．我心扃扃．講事不令．集人來定．已則無信．而殺人以逞．不亦難乎．夏書曰．成允成功．


九月．丙午．盟于戚．會吳．且命戍陳也．穆叔以屬鄫為不利．使鄫大夫聽命于會．楚子囊為令尹．范宣子曰．我喪陳矣．楚人討貳．而立子囊．必改行．而疾討陳．陳近于楚．民朝夕急．能無往乎．有陳．非吾事也．無之而後可．冬．諸侯戍陳．子囊伐陳．


十一月．甲午．會于城棣以救之．季文子卒．大夫入斂．公在位．宰庀家器為葬備．無衣帛之妾．無食粟之馬．無藏金玉．無重器備．君子是以知季文子之忠於公室也．相三君矣．而無私積．可不謂忠乎．


襄公六年

經

六年春．王三月．壬午．杞伯姑容卒．


夏．宋華弱來奔．


秋．葬杞桓公．滕子來朝．莒人滅鄫．


冬．叔孫豹如邾．季孫宿如晉．


十有二月．齊侯滅萊．


傳

六年春．杞桓公卒．始赴以名．同盟故也．宋華弱與樂轡少相狎．長相優．又相謗也．子蕩怒．以弓梏華弱于朝．平公見之．曰．司武而梏於朝．難以勝矣．遂逐之．


夏．宋華弱來奔．司城子罕曰．同罪異罰．非刑也．專戮於朝．罪孰大焉．亦逐子蕩．子蕩射子罕之門曰．幾日而不我從．子罕善之如初．


秋．滕成公來朝．始朝公也．莒人滅鄫．鄫恃賂也．


冬．穆叔如邾．聘且脩平．晉人以鄫故來討曰．何故亡鄫．季武子如晉見．且聽命．


十一月．齊侯滅萊．萊恃謀也．於鄭子國之來聘也．四月．晏弱城東陽．而遂圍萊．甲寅．堙之．環城．傅於堞．及杞桓公卒之月．乙未．王湫帥師及正輿子．棠人．軍齊師．齊師大敗之．丁未．入萊．萊共公浮柔奔棠．正輿子王湫奔莒．莒人殺之．四月．陳無宇獻萊宗器于襄公．晏弱圍棠．


十一月．丙辰．而滅之．遷萊于郳．高厚．崔杼．定其田．


襄公七年

經

七年春．郯子來朝．


夏．四月．三卜郊不從．乃免牲．小邾子來朝．城費．


秋．季孫宿如衛．


八月．螽．


冬．十月．衛侯使孫林父來聘．壬戌．及孫林父盟．楚公子貞帥師圍陳．


十有二月．公會晉侯．宋公．陳侯．衛侯．曹伯．莒子．邾子．于鄬．鄭伯髡頑如會．未見諸侯．丙戌．卒于鄵．陳侯逃歸．


傳

七年春．郯子來朝．始朝公也．


夏．四月．三卜郊不從．乃免牲．孟獻子曰．吾乃今而後知有卜筮．夫郊祀后稷．以祈農事也．是故啟蟄而郊．郊而後耕．今既耕而卜郊．宜其不從也．


南遺為費宰．叔仲昭伯為隧正．欲善季氏．而求媚於南遺．謂遺請城費．吾多與而役．故季氏城費．


小邾穆公來朝．亦始朝公也．


秋．季武子如衛．報子叔之聘．且辭緩報．非貳也．


冬．十月．晉韓獻子告老．公族穆子有廢疾．將立之．辭曰．詩曰．豈不夙夜．謂行多露．又曰．弗躬弗親．庶民弗信．無忌不才．讓其可乎．請立起也．與田蘇游．而曰好仁．詩曰．靖共爾位．好是正直．神之聽之．介爾景福．恤民為德．正直為正．正曲為直．參和為仁．如是則神聽之．介福降之．立之．不亦可乎．庚戌．使宣子朝．遂老．晉侯謂韓無忌仁．使掌公族大夫．


衛孫文子來聘．且拜武子之言．而尋孫桓子之盟．公登亦登．叔孫穆子相．趨進曰．諸侯之會．寡君未嘗後衛君．今吾子不後寡君．寡君未知所過．吾子其少安．孫子無辭．亦無悛容．穆叔曰．孫子必亡．為臣而君．過而不悛．亡之本也．詩曰．退食自公．委蛇委蛇．謂從者也．衡而委蛇必折．


楚子囊圍陳．會于鄬以救之．鄭僖公之為大子也．於成之十六年．與子罕適晉．不禮焉．又與子豐適楚．亦不禮焉．及其元年．朝于晉．子豐欲愬諸晉而廢之．子罕止之．及將會于鄬．子駟相．又不禮焉．侍者諫．不聽．又諫．殺子．及鄵．子駟使賊夜弒僖公．而以瘧疾赴于諸侯．簡公生五年．奉而立之．陳人患楚．慶虎．慶寅．謂楚人曰．吾使公子黃往而執之．楚人從之．二慶使告陳侯于會曰．楚人執公子黃矣．君若不來．群臣不忍社稷宗廟．懼有二圖．陳侯逃歸．


襄公八年

經

八年春．王正月．公如晉．


夏．葬鄭僖公．鄭人侵蔡．獲蔡公子燮．季孫宿會晉侯．鄭伯．齊人．宋人．衛人．邾人．于邢丘．公至自晉．莒人伐我東鄙．


秋．九月．大雩．


冬．楚公子貞帥師伐鄭．晉侯使士匄來聘．


傳

八年春．公如晉朝．且聽朝聘之數．


鄭群公子以僖公之死也．謀子駟．子駟先之．夏．四月．庚辰．辭殺子狐．子熙．子侯．子丁．孫擊．孫惡．出奔衛．庚寅．鄭子國．子耳．侵蔡．獲蔡司馬公子燮．鄭人皆喜．唯子產不順．曰．小國無文德而有武功．禍莫大焉．楚人來討．能勿從乎．從之．晉師必至．晉楚伐鄭．自今鄭國．不四五年．弗得寧矣．子國怒之．曰．爾何知．國有大命．而有正卿．童子言焉．將為戮矣．


五月．甲辰．會于邢丘．以命朝聘之數．使諸侯之大夫聽命．季孫宿．齊高厚．宋向戌．衛甯殖．邾大夫會之．鄭伯獻捷于會．故親聽命．大夫不書．尊晉侯也．


莒人伐我東鄙．以疆鄫田．


秋．九月．大雩．旱也．


冬．楚子囊伐鄭．討其侵蔡也．子駟．子國．子耳．欲從楚．子孔．子蟜．子展．欲待晉．子駟曰．周詩有之曰．俟河之清．人壽幾何．兆云詢多．職競作羅．謀之多族．民之多違．事滋無成．民急矣．姑從楚以紓吾民．晉師至．吾又從之．敬共幣帛．以待來者．小國之道也．犧牲玉帛．待於二竟．以待彊者．而庇民焉．寇不為害．民不罷病．不亦可乎．子展曰．小所以事大．信也．小國無信．兵亂日至．亡無日矣．五會之信．今將背之．雖楚救我．將安用之．親我無成．鄙我是欲．不可從也．不如待晉．晉君方明．四軍無闕．八卿和睦．必不棄鄭．楚師遼遠．糧食將盡．必將速歸．何患焉．舍之聞之．杖莫如信．完守以老楚．杖信以待晉．不亦可乎．子駟曰．詩云．謀夫孔多．是用不集．發言盈庭．誰敢執其咎．如匪行邁謀．是用不得于道．請從楚．騑也受其咎．乃及楚平．使王子伯駢告于晉曰．君命敝邑．脩而車賦．儆而師徒．以討亂略．蔡人不從．敝邑之人．不敢寧處．悉索敝賦．以討于蔡．獲司馬燮．獻于邢丘．今楚來討曰．女何故稱兵于蔡．焚我郊保．馮陵我城郭．敝邑之眾．夫婦男女．不遑啟處．以相救也．翦焉傾覆．無所控告．民死亡者．非其父兄．即其子弟．夫人愁痛．不知所庇．民知窮困．而受盟于楚．孤也與其二三臣．不能禁止．不敢不告．知武子使行人子員對之曰．君有楚命．亦不使一介行李．告于寡君．而即安于楚．君之所欲也．誰敢違君．寡君將帥諸侯以見于城下．唯君圖之．


晉范宣子來聘．且拜公之辱．告將用師于鄭．公享之．宣子賦摽有梅．季武子曰．誰敢哉．今譬於草木．寡君在君．君之臭味也．歡以承命．何時之有．武子賦角弓．賓將出．武子賦彤弓．宣子曰．城濮之役．我先君文公獻功于衡雍．受彤弓于襄王．以為子孫藏．匄也．先君守官之嗣也．敢不承命．君子以為知禮．


襄公九年

經

九年春．宋災．


夏．季孫宿如晉．


五月．辛酉．夫人姜氏薨．


秋．八月．癸未．葬我小君穆姜．


冬．公會晉侯．宋公．衛侯．曹伯．莒子．邾子．滕子．薛伯．杞伯．小邾子．齊世子光．伐鄭．


十有二月．己亥．同盟于戲．楚子伐鄭．


傳

九年春．宋災．樂喜為司城．以為政．使伯氏司里．火所未至．徹小屋．塗大屋．陳畚挶．具綆缶．備水器．量輕重．蓄水潦．積土塗．巡丈城．繕守備．表火道．使華臣具正徒．令隧正．納郊保．奔火所．使華閱討右官．官庀其司．向戌討左．亦如之．使樂遄庀刑器．亦如之．使皇鄖命校正出馬．工正出車．備甲兵．庀武守．使西鉏吾庀府守．令司宮巷伯儆宮．二師令四鄉正敬享．祝宗用馬于四墉．祀盤庚于西門之外．


晉侯問於士弱曰．吾聞之．宋災．於是乎知有天道．何故．對曰．古之火正．或食於心．或食於咮．以出內火．是故咮為鶉火．心為大火．陶唐氏之火正閼伯．居商丘．祀大火．而火紀時焉．相土因之．故商主大火．商人閱其禍敗之釁．必始於火．是以日知其有天道也．公曰．可必乎．對曰．在道．國亂無象．不可知也．


夏．季武子如晉．報宣子之聘也．穆姜薨於東宮．始往而筮之．遇艮之八．史曰．是謂艮之隨．隨其出也．君必速出．姜曰．亡．是於周易．曰．隨元亨利貞．咎．元．體之長也．亨．嘉之會也．利．義之和也．貞．事之幹也．體仁足以長人．嘉德足以合禮．利物足以和義．貞固足以幹事．然故不可誣也．是以雖隨咎．今我婦人而與於亂．固在下位．而有不仁．不可謂元．不靖國家．不可謂亨．作而害身．不可謂利．棄位而姣．不可謂貞．有四德者．隨而無咎．我皆無之．豈隨也哉．我則取惡．能無咎乎．必死於此．弗得出矣．


秦景公使士雃乞師于楚．將以伐晉．楚子許之．子囊曰．不可．當今吾不能與晉爭．晉君類能而使之．舉不失選．官不易方．其卿讓於善．其大夫不失守．其士競於教．其庶人力於農穡．商工皁隸．不知遷業．韓厥老矣．知罃稟焉．以為政．范匄少於中行偃而上之．使佐中軍．韓起少於欒黶．而欒黶士魴上之．使佐上軍．魏絳多功．以趙武為賢而為之佐．君明臣忠．上讓下競．當是時也．晉不可敵．事之而後可．君其圖之．王曰．吾既許之矣．雖不及晉．必將出師．秋．楚子師于武城．以為秦援．秦人侵晉．晉饑．弗能報也．


冬．十月．諸侯伐鄭．庚午．季武子．齊崔杼．宋皇鄖．從荀罃．士匄．門于鄟門．衛北宮括．曹人．邾人．從荀偃．韓起．門于師之梁．滕人．薛人．從欒黶．士魴．門于北門．杞人．郳人．從趙武．魏絳．斬行栗．甲戌．師于氾．令於諸侯曰．脩器備．盛餱糧．歸老幼．居疾于虎牢．肆眚圍鄭．鄭人恐．乃行成．中行獻子曰．遂圍之．以待楚人之救也．而與之戰．不然無成．知武子曰．許之盟而還師．以敝楚人．吾三分四軍．與諸侯之銳．以逆來者．於我未病．楚不能矣．猶愈於戰．暴骨以逞．不可以爭．大勞未艾．君子勞心．小人勞力．先王之制也．諸侯皆不欲戰．乃許鄭成．


十一月．己亥．同盟于戲．鄭服也．將盟．鄭六卿公子騑．公子發．公子嘉．公孫輒．公孫蠆．公孫舍之．及其大夫門子皆從鄭伯．晉士莊子為載書．曰．自今日既盟之後．鄭國而不唯晉命是聽．而或有異志者．有如此盟．公騑趨進曰．天禍鄭國．使介居二大國之閒．大國不加德音．而亂以要之．使其鬼神不獲歆其禋祀．其民人不獲享其土利．夫婦辛苦墊隘．無所底告．自今日既盟之後．鄭國而不唯有禮與彊．可以庇民者是從．而敢有異志者．亦如之．荀偃曰．改載書．公孫舍之曰．昭大神要言焉．若可改也．大國亦可叛也．知武子謂獻子曰．我實不德．而要人以盟．豈禮也哉．非禮何以主盟．姑盟而退．脩德息師而來．終必獲鄭．何必今日．我之不德．民將棄我．豈唯鄭．若能休和．遠人將至．何恃於鄭．乃盟而還．晉人不得志於鄭．以諸侯復伐之．


十二月．癸亥．門其三門．閏月．戊寅．濟于陰阪．侵鄭．次于陰口而還．子孔曰．晉師可擊也．師老而勞．且有歸志．必大克之．子展曰．不可．公送晉侯．晉侯以公宴于河上．問公年．季武子對曰．會于沙隨之歲．寡君以生．晉侯曰．十二年矣．是謂一終．一星終也．國君十五而生子．冠而生子．禮也．君可以冠矣．大夫盍為冠具．武子對曰．君冠．必以祼享之禮行之．以金石之樂節之．以先君之祧處之．今寡君在行．未可具也．請及兄弟之國．而假備焉．晉侯曰．諾．公還及衛．冠于成公之廟．假鍾磬焉．禮也．楚子伐鄭．子駟將及楚平．子孔．子蟜．曰．與大國盟．口血未乾而背之．可乎．子駟．子展．曰．吾盟固云唯彊是從．今楚師至．晉不我救．則楚彊矣．盟誓之言．豈敢背之．且要盟無質．神弗臨也．所臨唯信．信者言之瑞也．善之主也．是故臨之．明神不蠲要盟．背之可也．乃及楚平．公子罷戎入盟．同盟于中分．楚莊夫人卒．王未能定鄭而歸．晉侯歸．謀所以息民．魏絳請施舍．輸積聚以貸．自公以下．苟有積者．盡出之．國無滯積．亦無困人．公無禁利．亦無貪民．祈以幣更．賓以特牲．器用不作．車服從給．行之期年．國乃有節．三駕而楚不能與爭．


襄公十年

經

十年春．公會晉侯．宋公．衛侯．曹伯．莒子．邾子．滕子．薛伯．杞伯．小邾子．齊世子光．會吳于柤．


夏．五月．甲午．遂滅偪陽．公至自會．楚公子貞．鄭公孫輒．帥師伐宋．晉師伐秦．


秋．莒人伐我東鄙．公會晉侯．宋公．衛侯．曹伯．莒子．邾子．齊世子光．滕子．薛伯．杞．伯．小邾子．伐鄭．


冬．盜殺鄭公子騑．公子發．公孫輒．戍鄭虎牢．楚公子貞帥師救鄭．公至自伐鄭．


傳

十年春．會于柤．會吳子壽夢也．三月．癸丑．齊高厚相大子光．以先會諸侯于鍾離．不敬．士莊子曰．高子相大子以會諸侯．將社稷是衛．而皆不敬．棄社稷也．其將不免乎．夏．四月．戊午．會于柤．


晉荀偃．士匄．請伐偪陽而封宋向戌焉．荀罃曰．城小而固．勝之不武．弗勝為笑．固請．丙寅．圍之．弗克．孟氏之臣秦堇父．輦重如役．偪陽人啟門．諸侯之士門焉．縣門發．郰人紇抉之．以出門者．狄虒彌建大車之輪．而蒙之以甲．以為櫓．左執之．右拔戟．以成一隊．孟獻子曰．詩所謂有力如虎者也．主人縣布．堇父登之．及堞而絕之．隊則又縣之．蘇而復上者三．主人辭焉．乃退．帶其斷以徇於軍三日．諸侯之師．久於偪陽．荀偃．士匄．請於荀罃曰．水潦將降．懼不能歸．請班師．知伯怒．投之以机．出於其間曰．女成二事而後告余．余恐亂命．以不女違．女既勤君而興諸侯．牽帥老夫．以至于此．既無武守．而又欲易余罪．曰是實班師．不然克矣．余羸老也．可重任乎．七日不克．必爾乎取之．五月．庚寅．荀偃．士匄．帥卒攻偪陽．親受矢石．甲午．滅之．書曰．遂滅偪陽．言自會也．以與向戌．向戌辭曰．君若猶辱鎮撫宋國．而以偪陽光啟寡君．群臣安矣．其何貺如之．若專賜臣．是臣興諸侯以自封也．其何罪大焉．敢以死請．乃予宋公．宋公享晉侯于楚丘．請以桑林．荀罃辭．荀偃．士匄．曰．諸侯宋魯．於是觀禮．魯有禘樂．賓祭用之．宋以桑林享君．不亦可乎．舞師題以旌夏．晉侯懼而退．入于房．去旌．卒享而還．及著雍．疾．卜．桑林見．荀偃．士匄．欲奔請禱焉．荀罃不可曰．我辭禮矣．彼則以之．猶有鬼神．於彼加之．晉侯有間．以偪陽子歸．獻于武宮．謂之夷俘．偪陽．妘姓也．使周內史選其族嗣．納諸霍人．禮也．師歸．孟獻子以秦堇父為右．生秦丕茲．事仲尼．


六月．楚子囊．鄭子耳．伐宋．師于訾毋．庚午．圍宋門于桐門．晉荀罃伐秦．報其侵也．衛侯救宋．師于襄牛．鄭子展曰．必伐衛．不然．是不與楚也．得罪於晉．又得罪於楚．國將若之何．子駟曰．國病矣．子展曰．得罪於二大國必亡．病不猶愈於亡乎．諸大夫皆以為然．故鄭皇耳帥師侵衛．楚令也．孫文子卜追之．獻兆於定姜．姜氏問繇曰．兆如山陵．有夫出征．而喪其雄．姜氏曰．征者喪雄．禦寇之利也．大夫圖之．衛人追之．孫蒯獲鄭皇耳于犬丘．


秋．七月．楚子囊．鄭子耳．伐我西鄙．還圍蕭．八月．丙寅．克之．九月．子耳侵宋北鄙．孟獻子曰．鄭其有災乎．師競已甚．周猶不堪競．況鄭乎．有災．其執政之三士乎．


莒人間諸侯之有事也．故伐我東鄙．


諸侯伐鄭．齊崔杼使大子光先至于師．故長於滕．己酉．師于牛首．初子駟與尉止有爭．將禦諸侯之師．而黜其車．尉止獲．又與之爭．子駟抑尉止曰．爾車非禮也．遂弗使獻．初．子駟為田洫．司氏．堵氏．侯氏．子師氏．皆喪田焉．故五族聚群不逞之人．因公子之徒以作亂．於是子駟當國．子國為司馬．子耳為司空．子孔為司徒．冬．十月．戊辰．尉止．司臣．侯晉．堵女父．子師僕．帥賊以入．晨攻執政于西宮之朝．殺子駟．子國．子耳．劫鄭伯．以如北宮．子孔知之．故不死．書曰盜．言無大夫焉．子西聞盜．不儆而出．尸而追盜．盜入於北宮．乃歸授甲．臣妾多逃．器用多喪．子產聞盜為門者．庀群司．閉府庫．慎閉藏．完守備．成列而後出．兵車十七乘．尸而攻盜於北宮．子蟜帥國人助之．殺尉止．子師僕．盜眾盡死．侯晉奔晉．堵女父．司臣．尉翩．司齊．奔宋．子孔當國．為載書．以位序聽政辟．大夫諸司門子弗順．將誅之．子產止之．請為之焚書．子孔不可．曰．為書以定國．眾怒而焚之．是眾為政也．國不亦難乎．子產曰．眾怒難犯．專欲難成．合二難以安國．危之道也．不如焚書以安眾．子得所欲．眾亦得安．不亦可乎．專欲無成．犯眾興禍．子必從之．乃焚書於倉門之外．眾而後定．


諸侯之師．城虎牢而戍之．晉師城梧及制．士魴．魏絳．戍之．書曰．戍鄭虎牢．非鄭地也．言將歸焉．鄭及晉平．楚子囊救鄭．


十一月．諸侯之師還鄭而南．至於陽陵．楚師不退．知武子欲退．曰．今我逃楚．楚必驕．驕則可與戰矣．欒黶曰．逃楚．晉之恥也．合諸侯以益恥．不如死．我將獨進．師遂進．己亥．與楚師夾潁而軍．子蟜曰．諸侯既有成行．必不戰矣．從之將退．不從亦退．退楚必圍我．猶將退也．不如從楚．亦以退之．霄涉潁．與楚人盟．欒黶欲伐鄭師．荀罃不可．曰．我實不能禦楚．又不能庀鄭．鄭何罪．不如致怨焉而還．今伐其師．楚必救之．戰而不克．為諸侯笑
．克不可命．不如還也．丁未．諸侯之師還．侵鄭北鄙而歸．楚人亦還．


王叔陳生與伯輿爭政．王右伯輿．王叔陳生怒而出奔．及河．王復之．殺史狡以說焉．不入．遂處之．晉侯使士匄平王室．王叔與伯輿訟焉．王叔之宰．與伯輿之大夫瑕禽．坐獄於王庭．士匄聽之．王叔之宰曰．篳門閨竇之人．而皆陵其上．其難為上矣．瑕禽曰．昔平王東遷．吾七姓從王．牲用備具．王賴之．而賜之騂旄之盟．曰．世世無失職．若篳門閨竇．其能來東底乎．且王何賴焉．今自王叔之相也．政以賄成．而刑放於寵．官之師旅．不勝其富．吾能無篳門閨竇乎．唯大國圖之．下而無直．則何謂正矣．范宣子曰．天子所右．寡君亦右之．所左亦左之．使王叔氏與伯輿合要．王叔氏不能舉其契．王叔奔晉．不書．不告也．單靖公為卿士．以相王室．


襄公十一年

經

十有一年春．王正月．作三軍．


夏．四月．四卜郊不從．乃不郊．鄭公孫舍之帥師侵宋．公會晉侯．宋公．衛侯．曹伯．齊世子光．莒子．邾子．滕子．薛伯．杞伯．小邾子．伐鄭．


秋．七月．己未．同盟于亳城北．公至自伐鄭．楚子．鄭伯．伐宋．公會晉侯．宋公．衛侯．曹伯．齊世子光．莒子．邾子．滕子．薛伯．杞伯．小邾子．伐鄭．會于蕭魚．公至自會．楚執鄭行人．良霄


冬．秦人伐晉．


傳

十一年春．季武子將作三軍．告叔孫穆子曰．請為三軍．各征其軍．穆子曰．政將及子．子必不能．武子固請之．穆子曰．然則盟諸．乃盟諸僖閎．詛諸五父之衢．正月．作三軍．三分公室．而各有其一．三子各毀其乘．季氏使其乘之人．以其役邑入者無征．不入者倍征．孟氏使半為臣．若子若弟．叔孫氏使盡為臣．不然不舍．


鄭人患晉楚之故．諸大夫曰．不從晉．國幾亡．楚弱於晉．晉不吾疾也．晉疾．楚將辟之．何為而使晉師致死於我．楚弗敢敵．而後可固與也．子展曰．與宋為惡．諸侯必至．吾從之盟．楚師至．吾又從之．則晉怒甚矣．晉能驟來楚將不能．吾乃固與晉．大夫說之．使疆場之司．惡於宋．宋向戌侵鄭．大獲．子展曰．師而伐宋可矣．若我伐宋．諸侯之伐我必疾．吾乃聽命焉．且告於楚．楚師至．吾乃與之盟．而重賂晉師．乃免矣．夏．鄭子展侵宋．


四月．諸侯伐鄭．己亥．齊太子光．宋向戌．先至于鄭．門于東門．其莫．晉荀罃至于西郊．東侵舊許．衛孫林父侵其北鄙．


六月．諸侯會于北林．師于向右．還次于瑣．圍鄭．觀兵于南門．西濟于濟隧．鄭人懼．乃行成．


秋．七月．同盟于亳．范宣子曰．不慎．必失諸侯．諸侯道敝而無成．能無貳乎．乃盟．載書曰．凡我同盟．毋薀年．毋壅利．毋保姦．毋留慝．救災患．恤禍亂．同好惡．獎王室．或間茲命．司慎司盟．名山名川．群神群祀．先王先公．七姓十二國之祖．明神殛之．俾失其民．隊命亡氏．踣其國家．楚子囊乞旅于秦．秦右大夫詹帥師從楚子．將以伐鄭．鄭伯逆之．丙子．伐宋．


九月．諸侯悉師以復伐鄭．鄭人使良霄．大宰石蓖．如楚．告將服于晉．曰．孤以社稷之故．不能懷君．君若能以玉帛綏晉．不然．則武震以攝威之．孤之願也．楚人執之．書曰行人．言使人也．諸侯之師觀兵于鄭東門．鄭人使王子伯駢行成．甲戌．晉趙武入盟鄭伯．


冬．十月．丁亥．鄭子展出盟晉侯．


十二月．戊寅．會于蕭魚．庚辰．赦鄭囚．皆禮而歸之．納斥候．禁侵掠．晉侯使叔肸告于諸侯．公使臧孫紇對曰．凡我同盟．小國有罪．大國致討．苟有以藉手．鮮不赦宥．寡君聞命矣．鄭人賂晉侯以師悝．師觸．師蠲．廣車．軘車．淳十五乘．甲兵備．凡兵車百乘．歌鐘二肆．及其鎛磬．女樂二八．晉侯以樂之半賜魏絳．曰．子教寡人．和諸戎狄．以正諸華．八年之中．九合諸侯．如樂之和．無所不諧．請與子樂之．辭曰．夫和戎狄．國之福也．八年之中．九合諸侯．諸侯無慝．君之靈也．二三子之勞也．臣何力之有焉．抑臣願君安其樂而思其終也．詩曰．樂只君子．殿天子之邦．樂只君子．福祿攸同．便蕃左右．亦是帥從．夫樂以安德．義以處之．禮以行之．信以守之．仁以厲之．而後可以殿邦國．同福祿．來遠人．所謂樂也．書曰．居安思危．思則有備．有備無患．敢以此規．公曰．子之教．敢不承命．抑微子．寡人無以待戎．不能濟河．夫賞．國之典也．藏在盟府．不可廢也．子其受之．魏絳於是乎始有金石之樂．禮也．秦庶長鮑．庶長武．帥師伐晉．以救鄭．鮑先入晉地．士魴禦之．少秦師而弗設備．壬午．武濟自輔氏．與鮑交伐晉師．己丑．秦晉戰于櫟．晉師敗績．易秦故也．


襄公十二年

經

十有二年春．王二月．莒人伐我東鄙．圖台．季孫宿帥師救台．遂入鄆．


夏．晉侯使士魴來聘．


秋．九月．吳子乘卒．


冬．楚公子貞帥師侵宋．公如晉．


傳

十二年春．莒人伐我東鄙．圍台．季武子救台．遂入鄆．取其鐘以為公盤．


夏．晉士魴來聘．且拜師．


秋．吳子壽夢卒．臨於周廟．禮也．凡諸侯之喪．異姓臨於外．同姓於宗廟．同宗於祖廟．同族於禰廟．是故魯為諸姬．臨於周廟．為邢．凡．蔣．茅．胙．祭．臨於周公之廟．


冬．楚子囊．秦庶長無地．伐宋．師于楊梁．以報晉之取鄭也．靈王求后于齊．齊侯問對於晏桓子．桓子對曰．先王之禮辭有之．天子求后於諸侯．諸侯對曰．夫婦所生若而人．妾婦之子若而人．無女而有姊妹．及姑姊妹．則曰．先守某公之遺女若而人．齊侯許昏．王使陰里逆之．公如晉．朝．且拜士魴之辱．禮也．秦嬴歸于楚．楚司馬子庚聘于秦．為夫人寧．禮也．


襄公十三年

經

十有三年春．公至自晉．


夏．取邿．


秋．九月．庚辰．楚子審卒．


冬．城防．


傳

十三年春．公至自晉．孟獻子書勞于廟．禮也．


夏．邿亂．分為三師救邿．遂取之．凡書取．言易也．用大師焉曰滅．弗地曰入．


荀罃．士魴．卒．晉侯蒐于綿上以治兵．使士匄將中軍．辭曰．伯游長．昔臣習於知伯．是以佐之．非能賢也．請從伯游．荀偃將中軍．士匄佐之．使韓起將上軍．辭以趙武．又使欒黶辭曰．臣不如韓起．韓起願上趙武．君其聽之．使趙武將上軍．韓起佐之．欒黶將下軍．魏絳佐之．新軍無帥．晉侯難其人．使其什吏．率其卒乘官屬．以從於下軍．禮也．晉國之民．是以大和．諸侯遂睦．


君子曰．讓．禮之主也．范宣子讓．其下皆讓．欒黶為汰．弗敢違也．晉國以平．數世賴之．刑善也夫．一人刑善．百姓休和．可不務乎．書曰．一人有慶．兆民賴之．其寧惟永．其是之謂乎．周之興也．其詩曰．儀刑文王．萬邦作孚．言刑善也．及其衰也．其詩曰．大夫不均．我從事獨賢．言不讓也．世之治也．君子尚能而讓其下．小人農力以事其上．是以上下有禮．而讒慝黜遠．由不爭也．謂之懿德．及其亂也．君子稱其功以加小人．小人伐其技以馮君子．是以上下無禮．亂虐並生．由爭善也．謂之昏德．國家之敝．恆必由之．


楚子疾．告大夫曰．不穀不德．少主社稷．生十年而喪先君．未及習師保之教訓．而應受多福．是以不德．而亡師于鄢．以辱社稷．為大夫憂．其弘多矣．若以大夫之靈．獲保首領．以歿於地．唯是春秋窀穸之事．所以從先君於禰廟者．請為靈若厲．大夫擇焉．莫對．及五命．乃許．秋．楚共王卒．子囊謀諡．大夫曰．君有命矣．子囊曰．君命以共．若之何毀之．赫赫楚國．而君臨之．撫有蠻夷．奄征南海．以屬諸夏．而知其過．可不謂共乎．請謚之共．大夫從之．


吳侵楚．養由基奔命．子庚以師繼之．養叔曰．吳乘我喪．謂我不能師也．必易我而不戒．子為三覆以待我．我請誘之．子庚從之．戰于康浦．大敗吳師．獲公子黨．君子以吳為不弔．詩曰．不弔昊天．亂靡有定．


冬．城防．書事時也．於是將早城．臧武仲請俟畢農事．禮也．


鄭良霄．大宰石蓖．猶在楚．石蓖言於子囊曰．先王卜征五年．而歲習其祥．祥習則行．不習則增．脩德而改卜．今楚實不競．行人何罪．止鄭一卿．以除其偪．使睦而疾楚．以固於晉焉．用之使歸．而廢其使．怨其君以疾其大夫．而相牽引也．不猶愈乎．楚人歸之．


襄公十四年

經

十有四年春．王正月．季孫宿叔老會晉士匄．齊人．宋人．衛人．鄭公孫蠆．曹人．莒人．邾人．滕人．薛人．杞人．小邾人．會吳于向．


二月．乙未朔．日有食之．


夏．四月．叔孫豹會晉荀偃．齊人．宋人．衛北宮括．鄭公孫蠆．曹人．莒人．邾人．滕人．薛人．杞人．小邾人．伐秦．己未．衛侯出奔齊．莒人侵我東鄙．


秋．楚公子貞帥師伐吳．


冬．季孫宿會晉士匄．宋華閱．衛孫林父．鄭公孫蠆．莒人．邾人．于戚．


傳

十四年春．吳告敗于晉．會于向．為吳謀楚故也．范宣子數吳之不德也．以退吳人．執莒公子務婁．以其通楚使也．將執戎子駒支．范宣子親數諸朝．曰．來．姜戎氏．昔秦人迫逐乃祖吾離于瓜州．乃祖吾離被苫蓋．蒙荊棘．以來歸我先君．我先君惠公有不腆之田．與女剖分而食之．今諸侯之事我寡君．不如昔者．蓋言語漏洩．則職女之由．詰朝之事．爾無與焉．與將執女．對曰．昔秦人負恃其眾．貪于土地．逐我諸戎．惠公蠲其大德．謂我諸戎．是四獄之裔冑也．毋是翦棄．賜我南鄙之田．狐狸所居．豺狼所嗥．我諸戎除翦其荊棘．驅其狐狸豺狼．以為先君不侵不叛之臣．至于今不貳．昔文公與秦伐鄭．秦人竊與鄭盟．而舍戍焉．於是乎有殽之師．晉禦其上．戎亢其下．秦師不復．我諸戎實然．譬如捕鹿．晉人角之．諸戎掎之．與晉踣之．戎何以不免．自是以來．晉之百役．與我諸戎．相繼于時．以從執政．猶殽志也．豈敢離逖．今官之師旅．無乃實有所闕．以攜諸侯．而罪我諸戎．我諸戎飲食衣服．不與華同．贄幣不通．言語不達．何惡之能為．不與於會．亦無瞢焉．賦青蠅而退．宣子辭焉．使即事於會．成愷悌也．於是子叔齊子為季武子介以會．自是晉人輕魯幣．而益敬其使．


吳子諸樊既除喪．將立季札．季札辭曰．曹宣公之卒也．諸侯與曹人不義曹君．將立子臧．子臧去之．遂弗為也．以成曹君．君子曰．能守節．君義嗣也．誰敢奸君．有國非吾節也．札雖不才．願附於子臧．以無失節．固立之．棄其室而耕．乃舍之．


夏．諸侯之大夫從晉侯伐秦．以報櫟之役也．晉侯待于竟．使六卿帥諸侯之師以進．及涇不濟．叔向見叔孫穆子．穆子賦匏有苦葉．叔向退而具舟．魯人．莒人．先濟．鄭子蟜見衛北宮懿子曰．與人而不固．取惡莫甚焉．若社稷何．懿子說．二子見諸侯之師．而勸之濟．濟涇而次．秦人毒涇上流．師入多死．鄭司馬子蟜帥鄭師以進．師皆從之．至于棫林．不獲成焉．荀偃令曰．雞鳴而駕．塞井夷灶．唯余馬首是瞻．欒黶曰．晉國之命．未是有也余馬首欲東．乃歸．下軍從之．左史謂魏莊子曰．不待中行伯乎．莊子曰．夫子命從帥．欒伯吾帥也．吾將從之．從帥所以待夫子也．伯游曰．吾今實過．悔之何及．多遺秦禽．乃命大還．晉人謂之遷延之役．欒鍼曰．此役也．報櫟之敗也．役又無功．晉之恥也．吾有二位於戎路．敢不恥乎．與士鞅馳秦師死焉．士鞅反．欒黶謂士匄曰．余弟不欲往而子召之．余弟死而子來．是而子殺余之弟也．弗逐．余亦將殺之．士鞅奔秦．於是齊崔杼．宋華閱．仲江．會伐秦．不書．惰也．向之會．亦如之．衛北宮括不書於向．書於伐秦．攝也．


秦伯問於士鞅曰．晉大夫其誰先亡．對曰．其欒氏乎．秦伯曰．以其汰乎．對曰．然．欒黶汰虐已甚．猶可以免．其在盈乎．秦伯曰．何故．對曰．武子之德在民．如周人之思召公焉．愛其甘棠．況其子乎．欒黶死．盈之善未能及人．武子所施沒矣．而黶之怨實章．將於是乎在．秦伯以為知言．為之請於晉而復之．


衛獻公戒孫文子．寧惠子食．皆服而朝．日旰不召．而射鴻於囿．二子從之．不釋皮冠而與之言．二子怒．孫文子知戚．孫蒯入使．公飲之酒．使大師歌巧言之卒章．大師辭．師曹請為之．初．公有嬖妾．使師曹誨之琴．師曹鞭之．公怒．鞭師曹三百．故師曹欲歌之．以怒孫子．以報公．公使歌之．遂誦之．蒯懼．告文子．文子曰．君忌我矣．弗先．必死．并帑於戚．而入見蘧伯玉曰．君之暴虐．子所知也．大懼社稷之傾覆．將若之何．對曰．君制其國．臣敢奸之．雖奸之．庸知愈乎．遂行．從近關出．公使子蟜．子伯．子皮．與孫子盟于丘宮．孫子皆殺之．


四月．己未．子展奔齊．公如鄄．使子行於孫子．孫子又殺之．公出奔齊．孫氏追之．敗公徒于河澤．鄄人執之．初．尹公佗學射於庾公差．庾公差學射於公孫丁．二子追公．公孫丁御公．子魚曰．射為背師．不射為戮．射為禮乎．射兩軥而還．尹公佗曰．子為師．我則遠矣．乃反之．公孫丁授公轡而射之．貫臂．子鮮從公及竟．公使祝宗告亡．且告無罪．定姜曰．無神何告．若有．不可誣也．有罪若何告無．舍大臣而與小臣謀．一罪也．先君有冢卿以為師保．而蔑之．二罪也．余以巾櫛事先君．而暴妾使余．三罪也．告亡而已．無告無罪．公使厚成叔弔于衛曰．寡君使瘠聞君不撫社稷．而越在他竟．若之何不弔．以同盟之故．使瘠敢私於執事．曰．有君不弔．有臣不敏．君不赦宥．臣亦不帥職．增淫發洩．其若之何．衛人使大叔儀對曰．群臣不佞．得罪於寡君．寡君不以即刑而悼棄之．以為君憂．君不忘先君之好．辱弔群臣．又重恤之．敢拜君命之辱．重拜大貺．厚孫歸復命．語臧武仲曰．衛君其必歸乎．有大叔儀以守．有母弟鱄以出．或撫其內．或營其外．能無歸乎．齊人以郲寄衛侯．及其復也．以郲糧歸．右宰穀從而逃歸．衛人將殺之．辭曰．余不說初矣．余狐裘而羔袖．乃赦之．衛人立公孫剽．孫林父．甯殖．相之．以聽命於諸侯．衛侯在郲．臧紇如齊唁衛侯．與之言虐．退而告其人曰．衛侯其不得入矣．其言糞土也．亡而不變．何以復國．子展．子鮮．聞之．見臧紇與之言道．臧孫說．謂其人曰．衛君必入．夫二子者．或輓之．或推之．欲無入得乎．師歸自伐秦．晉侯舍新軍．禮也．成國不過半天子之軍．周為六軍．諸侯之大者．三軍可也．於是知朔生盈而死．盈生六年而武子卒．彘裘亦幼．皆未可立也．新軍無帥．故舍之．


師曠侍於晉侯．晉侯曰．衛人出其君．不亦甚乎．對曰．或者其君實甚．良君將賞善而刑淫．養民如子．蓋之如天．容之如地．民奉其君．愛之如父母．仰之如日月．敬之如神明．畏之如雷霆．其可出乎．夫君．神之主也．民之望也．若困民之主．匱神乏祀．百姓絕望．社稷無主．將安用之．弗去何為．天生民而立之君．使司牧之．勿使失性．有君而為之貳．使師保之．勿使過度．是故天子有公．諸侯有卿．卿置側室．大夫有貳．宗士有朋友．庶人工商皂隸牧圉．皆有親暱．以相輔佐也．善則賞之．過則匡之．患則救之．失則革之．自王以下．各有父兄子弟．以補察其政．史為書．瞽為詩．工誦箴諫．大夫規誨．士傳言．庶人謗．商旅于市．百工獻藝．故夏書曰．遒人以木鐸徇于路．官師相規．工執藝事以諫．正月孟春．於是乎有之．諫失常也．天之愛民甚矣．豈其使一人肆於民上．以從其淫．而棄天地之性．必不然矣．


秋．楚子為庸浦之役故．子囊師于棠以伐吳．吳不出而還．子囊殿．以吳為不能而弗儆．吳人自皋舟之隘要而擊之．楚人不能相救．吳人敗之．獲楚公子宜穀．


王使劉定公賜齊侯．命曰．昔伯舅大公．右我先王．股肱周室．師保萬民．世胙大師．以表東海．王室之不壞．繄伯舅是賴．今余命女環．茲率舅氏之典．纂乃祖考．無忝乃舊．敬之哉．無廢朕命．


晉侯問衛故於中行獻子．對曰．不如因而定之．衛有君矣．伐之．未可以得志．而勤諸侯．史佚有言曰．因重而撫之．仲虺有言曰．亡者侮之．亂者取之．推亡固存．國之道也．君其定衛以待時乎．冬．會于戚．謀定衛也．范宣子假羽毛於齊而弗歸．齊人始貳．


楚子囊還自伐吳．卒．將死．遺言謂子庚必城郢．君子謂子囊忠．君薨不忘增其名．將死不忘衛社稷．可不謂忠乎．忠．民之望也．詩曰．行歸于周．萬民所望．忠也．


襄公十五年

經

十有五年春．宋公使同戌來聘．


二月．己亥．及向戌盟于劉．劉夏逆王后于齊．


夏．齊侯伐我北鄙．圍成．公救成．至遇．季孫宿．叔孫豹．帥師城成郛．


秋．八月．丁巳．日有食之．邾人伐我南鄙．


冬．十有一月．癸亥．晉侯周卒．


傳

十五年春．宋向戌來聘．且尋盟．見孟獻子．尤其室曰．子有令聞．而美其室．非所望也．對曰．我在晉．吾兄為之．毀之重勞．且不敢間．


官師從單靖公．逆王后于齊．卿不行．非禮也．


楚公子午為令尹．公子罷戎為右尹．蒍子馮為大司馬．公子橐師為右司馬．公子成為左司馬．屈到為莫敖．公子追舒為箴尹．屈蕩為連尹．養由基為宮廄尹．以靖國人．君子謂楚於是乎能官人．官人．國之急也．能官人．則民無覦心．詩云．嗟我懷人．寘彼周行．能官人也．王及公侯．伯．子．男．甸．采．衛大夫．各居其列．所謂周行也．


鄭尉氏．司氏．之亂其餘盜在宋．鄭人以子西．伯有．子產．之故．納賂于宋．以馬四十乘．與師茷．師慧．三月．公孫黑為質焉．司城子罕以堵女父．尉翩．司齊．與之．良司臣而逸之．託諸季武子．武子寘諸卞．鄭人醢之三人也．師慧過宋朝．將私焉．其相曰．朝也．慧曰．無人焉．相曰．朝也．何故無人．慧曰．必無人焉．若猶有人．豈其以千乘之相．易淫樂之矇．必無人焉故也．子罕聞之．固請而歸之．


夏．齊侯圍成．貳於晉故也．於是乎城成郛．


秋．邾人伐我南鄙．使告于晉．晉將為會．以討邾莒．晉侯有疾．乃止．冬．晉悼公卒．遂不克會．鄭公孫夏如晉奔喪．子蟜送葬．宋人或得玉．獻諸子罕．子罕弗受．獻玉者曰．以示玉人．玉人以為寶也．故敢獻之．子罕曰．我以不貪為寶．爾以玉為寶．若以與我．皆喪寶也．不若人有其寶．稽首而告曰．小人懷璧．不可以越鄉．納此以請死也．子罕寘諸其里．使玉人為之攻之．富而後使復其所．


十二月．鄭人奪堵狗之妻．而歸諸范氏．


襄公十六年

經

十有六年春．王正月．葬晉悼公．


三月．公會晉侯．宋公．衛侯．鄭伯．曹伯．莒子．邾子．薛伯．杞伯．小邾子．于溴梁．戊寅．大夫盟．晉人執莒子．邾子．以歸．齊侯伐我北鄙．


夏．公至自會．


五月．甲子．地震．叔老會鄭伯．晉荀偃．衛甯殖．宋人．伐許．


秋．齊侯伐我北鄙．圍郕．大雩．


冬．叔孫豹如晉．


傳

十六年春．葬晉悼公．平公即位．羊舌肸為傅．張君臣為中軍司馬．祁奚．韓襄．欒盈．士鞅．為公族大夫．虞丘書為乘馬御．改服脩官．烝于曲沃．警守而下．會于溴梁．命歸侵田．以我故．執邾宣公．莒犁比公．且曰．通齊楚之使．晉侯與諸侯宴于溫．使諸大夫舞．曰．歌詩必類．齊高厚之詩不類．荀偃怒．且曰．諸侯有異志矣．使諸大夫盟高厚．高厚逃歸．於是叔孫豹．晉荀偃．宋向戌．衛甯殖．鄭公孫蠆．小邾之大夫．盟曰．同討不庭．許男請遷于晉．諸侯遂遷許．許大夫不可．晉人歸諸侯．鄭子蟜聞將伐許．遂相鄭伯以從諸侯之師．穆叔從公．齊子帥師會晉荀偃．書曰．會鄭伯．為夷故也．夏．六月．次于棫林．庚寅．伐許．次于函氏．晉荀偃．欒黶．帥師伐楚．以報宋揚梁之役．楚公子格帥師．及晉師戰于湛阪．楚師敗績．晉師遂侵方城之外．復伐許而還．


秋．齊侯圍郕．孟孺子速徼之．齊侯曰．是好勇．去之以為之名．速遂塞海陘而還．


冬．穆叔如晉聘．且言齊故．晉人曰．以寡君之未禘祀．與民之未息．不然．不敢忘．穆叔曰．以齊人之朝夕釋憾於敝邑之地．是以大請．敝邑之急．朝不及夕．引領西望曰．庶幾乎比執事之間．恐無及也．見中行獻子賦圻父．獻子曰．偃知罪矣．敢不從執事．以同恤社稷．而使魯及此．見范宣子．賦鴻鴈之卒章．宣子曰．匄在此．敢使魯無鳩乎．


襄公十七年

經

十有七年春．王二月．庚午．邾子牼卒．宋人伐陳．


夏．衛石買帥師伐曹．


秋．齊侯伐我北鄙．圍桃．高厚帥師伐我北鄙．圍防．


九月．大雩．宋華臣出奔陳．


冬．邾人伐我南鄙．


傳

十七年春．宋莊朝伐陳．獲司徒卬．卑宋也．衛孫蒯田于曹隧．飲馬于重丘．毀其瓶．重丘人閉門而詢之．曰．親逐而君．爾父為厲．是之不憂．而何以田為．夏．衛石買．孫蒯．伐曹．取重丘．曹人愬于晉．


齊人以其未得志于我故．秋．齊侯伐我北鄙．圍桃．高厚圍臧紇于防．師自陽關逆臧孫．至于旅松．郰叔紇．臧疇．臧賈．帥甲三百．宵犯齊師．送之而復．齊師去之．齊人獲臧堅．齊侯使夙沙衛唁之．且曰無死．堅稽首曰．拜命之辱．抑君賜不終．姑又使其刑臣禮於士．以杙抉其傷而死．


冬．邾人伐我南鄙．為齊故也．宋華閱卒．華臣弱皋比之室．使賊殺其宰華吳．賊六人以鈹殺諸盧門．合左師之後．左師懼曰．老夫無罪．賊曰．皋比私有討於吳．遂幽其妻．曰．畀余而大璧．宋公聞之．曰．臣也．不唯其宗室是暴．大亂宋國之政．必逐之．左師曰．臣也亦卿也．大臣不順．國之恥也．不如蓋之．乃舍之．左師為己短策．苟過華臣之門．必騁．


十一月．甲午．國人逐瘈狗．瘈狗入於華臣氏．國人從之．華臣懼．遂奔陳．宋皇國父為大宰．為平公築臺．妨於農功．子罕請俟農功之畢．公弗許．築者謳曰．澤門之皙．實興我役．邑中之黔．實慰我心．子罕聞之．親執扑．以行築者．而抶其不勉者．曰吾儕小人．皆有闔廬．以辟燥濕寒暑．今君為一臺而不速成．何以為役．謳者乃止．或問其故．子罕曰．宋國區區．而有詛有祝．禍之本也．齊晏桓子卒．晏嬰麤縗斬．苴絰帶．杖．菅屨．食鬻．居倚廬．寢苫．枕草．其老曰．非大夫之禮也．曰．唯卿為大夫．


襄公十八年

經

十有八年春．白狄來．


夏．晉人執衛行人石買．


秋．齊師伐我北鄙．


冬．十月．公會晉侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．同圍齊．曹伯負芻卒于師．楚公子午帥師伐鄭．


傳

十八年春．白狄始來．


夏．晉人執衛行人石買于長子．執孫蒯于純留．為曹故也．


秋．齊侯伐我北鄙．中行獻子將伐齊．夢與厲公訟．弗勝．公以戈擊之．首隊於前．跪而戴之．奉之以走．見梗陽之巫皋．他日見諸道．與之言同．巫曰．今茲主必死．若有事於東方．則可以逞．獻子許諾．晉侯伐齊．將濟河．獻子以朱絲係玉二榖而禱曰．齊環怙恃其險．負其眾庶．棄好背盟．陵虐神主．曾臣彪將率諸侯以討焉．其官臣偃實先後之．苟捷有功．無作神羞．官臣偃無敢復濟．唯爾有神裁之．沈玉而濟．


冬．十月．會于魯濟．尋溴梁之言．同伐齊．齊侯禦諸平陰．塹防門而守之廣里．夙沙衛曰．不能戰．莫如守險．弗聽．諸侯之士門焉．齊人多死．范宣子告析文子曰．吾知子敢匿情乎．魯人．莒人．皆請以車千乘．自其鄉入．既許之矣．若入．君必失國．子盍圖之．子家以告公．公恐．晏嬰聞之曰．君固無勇．而又聞是．弗能久矣．齊侯登巫山以望晉師．晉人使司馬斥山澤之險．雖所不至．必旆而疏陳之．使乘車者．左實右偽．以施先．輿曳柴而從之．齊侯見之．畏其眾也．乃脫歸．丙寅晦．齊師夜遁．師曠告晉侯曰．鳥烏之聲樂．齊師其遁．邢伯告中行伯曰．有班馬之聲．齊師其遁．叔向告晉侯曰．城上有烏．齊師其遁．


十一月．丁卯．朔．入平陰．遂從齊師．夙沙衛連大車以塞隧而殿．殖綽．郭最．曰．子殿國師．齊之辱也．子姑先乎．乃代之殿．衛殺馬於隘以塞道．晉州綽及之．射殖綽中肩．兩矢夾脰．曰．止．將為三軍獲．不止．將取其衷．顧曰．為私誓．州綽曰．有如日．乃弛弓而自後縛之．其右具丙．亦舍兵而縛郭最．皆衿甲而縛．坐于中軍之鼓下．晉人欲逐歸者．魯衛請攻險．己卯．荀偃．士匄以中軍克京茲．乙酉．魏絳．欒盈．以下軍克邿．趙武．韓起．以上軍圍廬．弗克．


十二月．戊戌．及秦周伐雍門之萩．范鞅門于雍門．其御追喜．以戈殺犬于門中．孟莊子斬其橁．以為公琴．己亥．焚雍門．及西郭．南郭．劉難．士弱．率諸侯之師．焚申池之竹木．壬寅．焚東郭．北郭．范鞅門于揚門．州綽門于東閭．左驂迫．還于東門中．以枚數闔．齊侯駕．將走郵棠．大子與郭榮扣馬曰．師速而疾．略也．將退矣．君何懼焉．且社稷之主．不可以輕．輕則失眾．君必待之．將犯之．大子抽劍斷鞅．乃止．甲辰．東侵及濰．南及沂．鄭子孔欲去諸大夫．將叛晉．而起楚師以去之．使告子庚．子庚弗許．楚子聞之．使楊豚尹宜告子庚曰．國人謂不穀主社稷．而不出師．死不從禮．不穀即位．於今五年．師徒不出．人其以不穀為自逸而忘先君之業矣．大夫圖之．其若之何．子庚歎曰．君王其謂午懷安乎．吾以利社稷也．見使者．稽首而對曰．諸侯方睦於晉．臣請嘗之．若何．君而繼之．不可．收師而退．可以無害．君亦無辱．子庚帥師治兵於汾．於是子蟜．伯有．子張．從鄭伯伐齊．子孔．子展．子西守．二子知子孔之謀．完守入保．子孔不敢會楚師．楚師伐鄭．次於魚陵．右師城上棘．遂涉潁．次于旃然．蒍子馮．公子格．率銳師侵費滑．胥靡．獻于．雍梁．右回梅山．侵鄭東北．至于蟲牢而反．子庚門于純門．信于城下．而還涉於魚齒之下．甚雨及之．楚師多凍．役徒幾盡．晉人聞有楚師．師曠曰．不害．吾驟歌北風．又歌南風．南風不競．多死聲．楚必無功．董叔曰．天道多在西北．南師不時．必無功．叔向曰．在其君之德也．


襄公十九年

經

十有九年春．王正月．諸侯盟于祝柯．晉人執邾子．公至自伐齊．取邾田自漷水．季孫宿如晉．葬曹成公．


夏．衛孫林父帥師伐齊．


秋．七月．辛卯．齊侯環卒．晉士匄帥師侵齊．至穀．聞齊侯卒．乃還．


八月．丙辰．仲孫蔑卒．齊殺其大夫高厚．鄭殺其大夫公子嘉．


冬．葬齊靈公．城西郛．叔孫豹會晉士匄于柯．城武城．


傳

十九年春．諸侯還自沂上．盟于督揚曰．大毋侵小．執邾悼公．以其伐我故．遂次于泗上．疆我田．取邾田．自漷水．歸之于我．晉侯先歸．公享晉六卿于蒲圃．賜之三命之服．軍尉．司馬．司空．輿尉．候奄．皆受一命之服．賄荀偃東錦．加璧乘馬．先吳壽夢之鼎．荀偃癉疽．生瘍於頭．濟河．及著雍．病．目出．大夫先歸者皆反．士匄請見．弗內．請後．曰鄭甥可．


二月．甲寅．卒．而視．不可含．宣子盥而撫之曰．事吳敢不如事主．猶視．欒懷子曰．其為未卒事於齊故也乎．乃復撫之曰．主苟終．所不嗣事于齊者．有如河．乃瞑受含．宣子出曰．吾淺之為丈夫也．晉欒魴帥師從衛孫文子伐齊．季武子如晉拜師．晉侯享之．范宣子為政．賦黍苗．季武子興．再拜稽首曰．小國之仰大國也．如百穀之仰膏雨焉．若常膏之．其天下輯睦．豈唯敝邑．賦六月．季武子以所得於齊之兵．作林鍾．而銘魯功焉．臧武仲謂季孫曰．非禮也．夫銘．天子令德．諸侯言時計功．大夫稱伐．今稱伐．則下等也．計功．則借人也．言時．則妨民多矣．何以為銘．且夫大伐小．取其所得以作彝器．銘其功烈．以示子孫．昭明德而懲無禮也．今將借人之力．以救其死．若之何銘之．小國幸於大國．而昭所獲焉．以怒之．亡之道也．


齊侯娶于魯．曰顏懿姬．無子．其姪鬷聲姬生光．以為大子．諸子．仲子．戎子．戎子嬖．仲子生牙．屬諸戎子．戎子請以為大子．許之．仲子曰．不可．廢常不祥．間諸侯難．光之立也．列於諸侯矣．今無故而廢之．是專黜諸侯．而以難犯不祥也．君必悔之．公曰．在我而已．遂東大子光．使高厚傅牙以為大子．夙沙衛為少傅．齊侯疾．崔杼微逆光．疾病而立之．光殺戎子．尸諸朝．非禮也．婦人無刑．雖有刑．不在朝市．


夏．五月．壬辰．晦．齊靈公卒．莊公即位．執公子牙於句瀆之丘．以夙沙衛易已．衛奔高唐以叛．晉士匄侵齊及穀．聞喪而還．禮也．


於四月．丁未．鄭公孫蠆卒．赴於晉．大夫范宣子言於晉侯．以其善於伐秦也．


六月．晉侯請於王．王追賜之大路．使以行禮也．


秋．八月．齊崔杼殺高厚於灑藍．而兼其室．書曰．齊殺其大夫．從君於昏也．


鄭子孔之為政也專．國人患之．乃討西宮之難．與純門之師．子孔當罪．以其甲及子革．子良氏之甲守．甲辰．子展．子西．率國人伐之．殺子孔而分其室．書曰．鄭殺其大夫．專也．子然．子孔．宋子之子也．士子孔．圭媯之子也．圭媯之班．亞宋子而相親也．士子孔．亦相親也．僖之四年．子然卒．簡之元年．士子孔卒．司徒孔實相子革．子良．之室．三室如一．故及於難．子革．子良．出奔楚．子革．為右尹．鄭人使子展當國．子西聽政．立子產為卿．


齊慶封圍高唐弗克．冬．十一月．齊侯圍之．見衛在城上．號之乃下．問守備焉．以無備告．揖之．乃登．聞師將傅．食高唐也．殖綽．工僂．會．夜縋納師．醢衛于軍．城西郛．懼齊也．齊及晉平．盟于大隧．故穆叔會范宣子于柯．穆叔見叔向．賦載馳之四章．叔向曰．肸敢不承命．穆叔曰．齊猶未也．不可以不懼．乃城武城．衛石共子卒．悼子不哀．孔成子曰．是謂蹙其本．必不有其宗．


襄公二十年

經

二十年春．王正月．辛亥．仲孫速會莒人盟于向．


夏．六月．庚申．公會晉侯．齊侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．盟于澶淵．


秋．公至自會．仲孫速帥師伐邾．蔡殺其大夫公子燮．蔡公子履出奔楚．陳侯之弟黃出奔楚．叔老如齊．


冬．十月．丙辰朔．日有食之．季孫宿如宋．


傳

二十年春．及莒平．孟莊子會莒人．盟于向．督揚之盟故也．


夏．盟于澶淵．齊成故也．邾人驟至．以諸侯之事．弗能報也．


秋．孟莊子伐邾以報之．蔡公子燮欲以蔡之晉．蔡人殺之．公子履其母弟也．故出奔楚．陳慶虎．慶寅．畏公子黃之偪．愬諸楚曰．與蔡司馬同謀．楚人以為討．公子黃出奔楚．初．蔡文侯欲事晉．曰．先君與於踐土之盟．晉不可棄．且兄弟也．畏楚不能行而卒．楚人使蔡無常．公子燮．求從先君以利蔡．不能而死．書曰．蔡殺其大夫公子燮．言不與民同欲也．陳侯之弟黃出奔楚．言非其罪也．公子黃將出奔．呼於國曰．慶氏無道．求專陳國．暴蔑其君．而去其親．五年不滅．是無天也．齊子初聘于齊．禮也．


冬．季武子如宋．報向戌之聘也．褚師段逆之以受享．賦常棣之七章以卒．宋人重賄之．歸復命．公享之．賦魚麗之卒章．公賦南山有臺．武子去所曰．臣不堪也．衛甯惠子疾．召悼子曰．吾得罪於君．悔而無及也．名藏在諸侯之策．曰孫林父．甯殖．出其君．君入則掩之．若能掩之．則吾子也．若不能．猶有鬼神．吾有餒而已．不來食矣．悼子許諾．惠子遂卒．


襄公二十一年

經

二十有一年春．王正月．公如晉．邾庶其以漆閭丘來奔．


夏．公至自晉．


秋．晉欒盈出奔楚．


九月．庚戌朔．日有食之．


冬．十月．庚辰朔．日有食之．曹伯來朝．公會晉侯．齊侯．宋公．衛侯．鄭伯．曹伯．莒子．邾子．于商任．


傳

二十一年春．公如晉拜師．及取邾田也．邾庶其以漆閭丘來奔．季武子以公姑姊妻之．皆有賜於其從者．於是魯多盜．季孫謂臧武仲曰．子盍詰盜．武仲曰．不可詰也．紇又不能．季孫曰．我有四封．而詰其盜．何故不可．子為司寇．將盜是務去．若之何不能．武仲曰子召外盜而大禮焉．何以止吾盜．子為正卿．而來外盜．使紇去之．將何以能．庶其竊邑於邾以來．子以姬氏妻之．而與之邑．其從者皆有賜焉．若大盜禮焉．以君之姑姊與其大邑．其次皁牧輿馬．其小者衣裳劍帶．是賞盜也．賞而去之．其或難焉．紇也聞之．在上位者洒濯其心．壹以待人．軌度其信．可明徵也．而後可以治人．夫上之所為．民之歸也．上所不為．而民或為之．是以加刑罰焉．而莫敢不懲．若上之所為而民亦為之．乃其所也．又可禁乎．夏書曰．念茲在茲．釋茲在茲．名言茲在茲．允出茲在茲．惟帝念功．將謂由已壹也．信由已壹．而後功可念也．庶其非卿也．以地來．雖賤必書．重地也．


齊侯使慶佐為大夫．復討公子牙之黨．執公子買于句瀆之丘．公子鉏來奔．叔孫還奔燕．


夏．楚子庚卒．楚子使薳子馮為令尹．訪於申叔豫．叔豫曰．國多寵而王弱．國不可為也．遂以疾辭．方暑．闕地下冰而床焉．重繭衣裘．鮮食而寢．楚子使醫視之．復曰．瘠則甚矣．而血氣未動．乃使子南為令尹．


欒桓子娶於范宣子．生懷子．范鞅以其亡也．怨欒氏．故與欒盈為公族大夫．而不相能．桓子卒．欒祁與其老州賓通．幾亡室矣．懷子患之．祁懼其討也．愬諸宣子曰．盈將為亂．以范氏為死桓主而專政矣．曰．吾父逐鞅也．不怒．而以寵報之．又與吾同官而專之．吾父死而益富．死吾父而專於國．有死而已．吾蔑從之矣．其謀如是．懼害於主．吾不敢不言．范鞅為之徵．懷子好施．士多歸之．宣子畏其多士也．信之．懷子為下卿．宣子使城著而遂逐之．


秋．欒盈出奔楚．宣子殺箕遺．黃淵．嘉父．司空靖．邴豫．董叔．邴師．申書．羊舌虎．叔羆．囚伯華．叔向．籍偃．人謂叔向曰．子離於罪．其為不知乎．叔向曰．與其死亡若何．詩曰．優哉游哉．聊以卒歲．知也．樂王鮒見叔向曰．吾為子請．叔向弗應．出不拜．其人皆咎叔向．叔向曰．必祁大夫．室老聞之曰．樂王鮒言於君．無不行．求赦吾子．吾子不許．祁大夫所不能也．而曰必由之．何也．叔向曰．樂王鮒．從君者也．何能行．祁大夫外舉不棄讎．內舉不失親．其獨遺我乎．詩曰．有覺德行．四國順之．夫子覺者也．晉侯問叔向之罪於樂王鮒．對曰．不棄其親．其有焉．於是祁奚老矣．聞之．乘馹而見宣子曰．詩曰．惠我無疆．子孫保之．書曰．聖有暮勳．明徵定保．夫謀而鮮過．惠訓不倦者．叔向有焉．社稷之固也．猶將十世宥之．以勸能者．今壹不免其身．其棄社稷．不亦惑乎．鯀殛而禹興．伊尹放大甲而相之．卒無怨色．管蔡為戮．周公右王．若之何其以虎也棄社稷．子為善．誰敢不勉．多殺何為．宣子說．與之乘以言諸公而免之．不見叔向而歸．叔向亦不告免焉而朝．


初．叔向之母妒叔虎之母美而不使．其子皆諫其母．其母曰．深山大澤．實生龍蛇．彼美．余懼其生龍蛇以禍女．女敝族也．國多大寵．不仁人間之．不亦難乎．余何愛焉．使往視寢．生叔虎．美而有勇力．欒懷子嬖之．故羊舌氏之族及於難．欒盈過於周．周西鄙掠之．辭於行人曰．天子陪臣盈．得罪於王之守臣．將逃罪．罪重於郊甸．無所伏竄．敢布其死．昔陪臣書能輸力於王室．王施惠焉．其子黶不能保任其父之勞．大君若不棄書之力．亡臣猶有所逃．若棄書之力．而思黶之罪．臣戮餘也．將歸死於尉氏．不敢還矣．敢布四體．惟大君命焉．王曰．尤而效之．其又甚焉．使司徒禁掠欒氏者．歸所取焉．使候出諸轘轅．


冬．曹武公來朝．始見也．會於商任．錮欒氏也．齊侯．衛侯．不敬．叔向曰．二君者必不免．會朝禮之經也．禮政之輿也．政身之守也．怠禮失政．失政不立．是以亂也．知起．中行喜．州綽．邢蒯．出奔齊．皆欒氏之黨也．樂王鮒謂范宣子曰．盍反州綽．邢蒯．勇士也．宣子曰．彼欒氏之勇也．余何獲焉．王鮒曰．子為彼欒氏．乃亦子之勇也．齊莊公朝指殖綽．郭最．曰．是寡人之雄也．州綽曰．君以為雄．誰敢不雄．然臣不敏．平陰之役．先二子鳴．莊公為勇爵．殖綽．郭最．欲與焉．州綽曰．東閭之役．臣左驂迫．還於門中．識其枚數．其可以與於此乎．公曰．子為晉臣也．對曰．臣為隸新．然二子者．譬於禽獸．臣食其肉．而寢處其皮矣．


襄公二十二年

經

二十有二年春．王正月．公至自會．


夏．四月．


秋．七月．辛酉．叔老卒．


冬．公會晉侯．齊侯．宋公．衛侯．鄭伯．曹伯．莒子．邾子．薛伯．杞伯．小邾子．于沙隨．公至自會．楚殺其大夫公子追舒．


傳

二十二年春．臧武仲如晉．雨．過御叔．御叔在其邑．將飲酒．曰．焉用聖人．我將飲酒而已．雨行．何以聖為．穆叔聞之．曰．不可使也．而傲使人．國之蠹也．令倍其賦．


夏．晉人徵朝于鄭．鄭人使少正公孫僑對曰．在晉先君悼公九年．我寡君於是即位．即位八月．而我先大夫子駟．從寡君以朝于執事．執事不禮於寡君．寡君懼因是行也．我二年六月．朝于楚．晉是以有戲之役．楚人猶競而申禮於敝邑．敝邑欲從執事．而懼為大尤．曰．晉其謂我不共有禮．是以不敢攜貳於楚．我四年三月．先大夫子蟜又從寡君以觀釁於楚．晉於是乎有蕭魚之役．謂我敝邑．邇在晉國．譬諸草木．吾臭味也．而何敢差池．楚亦不競．寡君盡其土．實重之以宗．器以受齊．盟遂帥群．臣隨于執．事以會歲終．貳於楚者．子侯．石盂．歸而討之．溴梁之明年．子蟜老矣．公孫夏從寡君以朝于君．見於嘗酎．與執燔焉．間二年．聞君將靖東夏．


四月．又朝以聽事．期不朝之間．無歲不聘．無役不從．以大國政令之無常．國家罷病．不虞荐至．無日不惕．豈敢忘職．大國若安定之．其朝夕在庭．何辱命焉．若不恤其患．而以為口實．其無乃不堪任命．而翦為仇讎．敝邑是懼．其敢忘君命．委諸執事．執事實重圖之．


秋．欒盈自楚適齊．晏平仲言於齊侯曰．商任之會．受命於晉．今納欒氏．將安用之．小所以事大．信也．失信不立．君其圖之．弗聽．退告陳文子曰．君人執信．臣人執共．忠信篤敬．上下同之．天之道也．君自棄也．弗能久矣．


九月．鄭公孫黑肱有疾．歸邑于公．召室老宗人．立段而使黜官薄祭．祭以特羊．殷以少牢．足以共祀．盡歸其餘邑曰．吾聞之．生於亂世．貴而能貧．民無求焉．可以後亡．敬共事君．與二三子．生在敬戒．不在富也．己巳．伯張卒．君子曰善戒．詩曰．慎爾侯度．用戒不虞．鄭子張其有焉．


冬．會于沙隨．復錮欒氏也．欒盈猶在齊．晏子曰．禍將作矣．齊將伐晉．不可以不懼．楚觀起有寵於令尹子南．未益祿而有馬數十乘．楚人患之．王將討焉．子南之子棄疾為王御士．王每見之必泣．棄疾曰．君三泣臣矣．敢問誰之罪也．王曰．令尹之不能．爾所知也．國將討焉．爾其居乎．對曰．父戮子居．君焉用之．洩命重刑．臣亦不為．王遂殺子南於朝．轘觀起於四竟．子南之臣謂棄疾．請徙子尸於朝．曰君臣有禮．唯二三子．三日．棄疾請尸．王許之．既葬．其徒曰．行乎．曰吾與殺吾父．行將焉入．曰然則臣王乎．曰棄父事讎．吾弗忍也．遂縊而死．復使薳子馮為令尹．公齮子為司馬．屈建為莫敖．有寵於薳子者八人．皆無祿而多馬．他日朝．與申叔豫言．弗應而退．從之．入於人中．又從之．遂歸．退朝見之．曰．子三困我於朝．吾懼不敢不見．吾過．子姑告我．何疾我也．對曰．吾不免是懼．何敢告子．曰．何故．對曰．昔觀起有寵於子南．子南得罪．觀起車裂．何故不懼．自御而歸．不能當道．至．謂八人者曰．吾見申叔夫子．所謂生死而肉骨也．知我者．如夫子則可．不然謂止．辭八人者．而後王安之．


十二月．鄭游販將歸晉．未出竟．遭逆妻者．奪之．以館于邑．丁巳．其夫攻子明殺之．以其妻行．子展廢良而立大叔．曰國卿．君之貳也．民之主也．不可以苟．請舍子明之類．求亡妻者．使復其所．使游氏勿怨．曰．無昭惡也．


襄公二十三年

經

二十有三年春．王二月．癸酉朔．日有食之．


三月．己巳．杞伯匄卒．


夏．邾畀我來奔．葬杞孝公．陳殺其大夫慶虎及慶寅．陳侯之弟黃．自楚歸于陳．晉欒盈復入于晉．入于曲沃．


秋．齊侯伐衛．遂伐晉．


八月．叔孫豹帥師救晉．次于雍榆．己卯．仲孫速卒．


冬．十月．乙亥．臧孫紇出奔邾．晉人殺欒盈．齊侯襲莒．


傳

二十三年春．杞孝公卒．晉悼夫人喪之．平公不徹樂．非禮也．禮為鄰國闕．陳侯如楚．公子黃愬二慶於楚．楚人召之．使慶樂往殺之．慶氏以陳叛．


夏．屈建從陳侯圍陳．陳人城板隊而殺人．役人相命．各殺其長．遂殺慶虎．慶寅．楚人納公子黃．君子謂慶氏不義．不可肆也．故書曰．惟命不于常．晉將嫁女于吳．齊侯使析歸父媵之．以藩載欒盈．及其士．納諸曲沃．欒盈夜見胥午而告之．對曰．不可．天之所廢．誰能興之．子必不免．吾非愛死也．知不集也．盈曰．雖然．因子而死．吾無悔矣．我實不天．子無咎焉．許諾．伏之而觴曲沃人．樂作．午言曰．今也得欒孺子何如．對曰．得主而為之死．猶不死也．皆歎．有泣者．爵行．又言．皆曰．得主何貳之有．盈出．遍拜之．


四月．欒盈帥曲沃之甲．因魏獻子以晝入絳．初．欒盈佐魏莊子於下軍．獻子私焉．故因之．趙氏以原屏之難怨欒氏．韓趙方睦．中行氏以伐秦之役怨欒氏．而固與范氏和親．知悼子少而聽於中行氏．程鄭嬖於公．唯魏氏及七輿大夫與之．樂王鮒侍坐於范宣子．或告曰．欒氏至矣．宣子懼．桓子曰．奉君以走固宮．必無害也．且欒氏多怨．子為政．欒氏自外．子在位．其利多矣．既有利權．又執民柄．將何懼焉．欒氏所得．其唯魏氏乎．而可強取也．夫克亂在權．子無懈矣．公有姻喪．王鮒使宣子墨縗冒絰．二婦人輦以如公．奉公以如固宮．范鞅逆魏舒．則成列既乘．將逆欒氏矣．趨進曰．欒氏帥賊以入．鞅之父與二三子在君所矣．使鞅逆吾子．鞅請驂乘持帶．遂超乘．右撫劍．左援帶．命驅之出．僕請．鞅曰．之公．宣子逆諸階．執其手．賂之以曲沃．初．斐豹隸也．著於丹書．欒氏之力臣曰督戎．國人懼之．斐豹謂宣子曰．苟焚丹書．我殺督戎．宣子喜曰．而殺之．所不請於君焚丹書者．有如日．乃出豹而閉之．督戎從之．踰隱而待之．督戎踰入．豹自後擊而殺之．范氏之徒在臺後．欒氏乘公門．宣子謂鞅曰．矢及君屋死之．鞅用劍以帥卒．欒氏退．攝車從之．遇欒樂曰．樂免之．死將訟女於天．樂射之不中．又注則乘槐本而覆．或以戟鉤之．斷肘而死．欒魴傷．欒盈奔曲沃．晉人圍之．


秋．齊侯伐衛．先驅．穀榮御王孫揮．召揚為右．申驅．成秩御莒恆．申鮮虞之傅摯為右．曹開御戎．晏父戎為右．貳廣．上之登御邢公．盧蒲癸為右．啟．牢成御襄罷師．狼蘧疏為右．胠．商子車御侯朝．桓跳為右．大殿．商子游御夏之御寇．崔如為右．燭庸之越駟乘．自衛將遂伐晉．晏平仲曰．君恃勇力以伐盟主．若不濟．國之福也．不德而有功．憂必及君．崔杼諫曰．不可．臣聞之．小國間大國之敗而毀焉．必受其咎．君其圖之．弗聽．陳文子見崔武子曰．將如君何．武子曰．吾言於君．君弗聽也．以為盟主．而利其難．群臣若急．君於何有．子姑止之．文子退．告其人曰．崔子將死乎．謂君甚．而又過之．不得其死．過君以義．猶自抑也．況以惡乎．齊侯遂伐晉．取朝歌為二隊．入孟門．登大行．張武軍於熒庭．戍郫邵．封少水．以報平陰之役．乃還．趙勝帥東陽之師以追之．獲晏氂．


八月叔孫豹帥師救晉．次于雍榆．禮也．季武子無適子．公彌長．而愛悼子．欲立之．訪於申豐曰．彌與紇．吾皆愛之．欲擇才焉而立之．申豐趨退．歸．盡室將行．他日又訪焉．對曰．其然．將具敝車而行．乃止．訪於臧紇．臧紇曰．飲我酒．吾為子立之．季氏飲大夫酒．臧紇為客．既獻．臧孫命北面重席．新樽絜之．召悼子．降逆之．大夫皆起．及旅．而召公鉏．使與之齒．季孫失色．季氏以公鉏為馬正．慍而不出．閔子馬見之曰．子無然．禍福無門．唯人所召．為人子者．患不孝．不患無所．敬其父命．何常之有．若能孝敬．富倍季氏可也．姦回不軌．禍倍下民可也．公鉏然之．敬共朝夕．恪居官次．季孫喜．使飲己酒．而以具往．盡舍旃．故公鉏氏富．又出為公左宰．孟孫惡臧孫．季孫愛之．孟氏之御騶豐點．好羯也．曰．從余言．必為孟孫．再三云．羯從之．孟莊子疾．豐點謂公鉏．苟立羯．請讎臧氏．公鉏謂季孫曰．孺子秩固其所也．若羯立．則季氏信有力於臧氏矣．弗應．己卯．孟孫卒．公鉏奉羯立于戶側．季孫至．入哭而出．曰．秩焉在．公鉏曰．羯在此矣．季孫曰．孺子長．公鉏曰．何長之有．唯其才也．且夫子之命也．遂立羯．秩奔邾．臧孫入哭．甚哀多涕．出．其御曰．孟孫之惡子也．而哀如是．季孫若死．其若之何．臧孫曰．季之愛我．疾疢也．孟孫之惡我．藥石也．美疢不如惡石．夫石猶生我．疢之美．其毒滋多．孟孫死．吾亡無日矣．孟氏閉門．告於季孫曰．臧氏將為亂．不使我葬．季孫不信．臧孫聞之戒．


冬．十月．孟氏將辟．藉除於臧氏．臧孫使正夫助之．除於東門甲．從已而視之．孟氏又告季孫．季孫怒．命攻臧氏．乙亥．臧紇斬鹿門之關．以出奔．邾．初．臧宣叔娶于鑄．生賈及為而死．繼室以其姪．穆姜之姨子也．生紇．長於公宮．姜氏愛之．故立之．臧賈臧為出在鑄．臧武仲自邾使告臧賈．且致大蔡焉．曰．紇不佞．失守宗祧．敢告不弔．紇之罪不及不祀．子以大蔡納請．其可．賈曰．是家之禍也．非子之過也．賈聞命矣．再拜受龜．使為以納請．遂自為也．臧孫如防．使來告曰．紇非能害也．知不足也．非敢私請．苟守先祀．無廢二勳．敢不辟邑．乃立臧為．臧紇致防而奔齊．其人曰．其盟我乎．臧孫曰．無辭．將盟臧氏．季孫召外史掌惡臣．而問盟首焉．對曰．盟東門氏也．曰．毋或如東門遂．不聽公命．殺適立庶．盟叔孫氏也．曰．毋或如叔孫僑如欲廢國常．蕩覆公室．季孫曰．臧孫之罪．皆不及此．孟椒曰．盍以其犯門斬關．季孫用之．乃盟臧氏曰．無或如臧孫紇．干國之紀．犯門斬關．臧孫聞之曰．國有人焉．誰居．其孟椒乎．晉人克欒盈于曲沃．盡殺欒氏之族黨．欒魴出奔宋．書曰．晉人殺欒盈．不言大夫．言自外也．齊侯還自晉．不入．遂襲莒．門于且于．傷股而退．明日將復戰．期于壽舒．杞．殖華還．載甲夜入且于之隧．宿於莒郊．明日．先遇莒子於蒲侯氏．莒子重賂之．使無死．曰．請有盟．華周對曰．貪貨棄命．亦君所惡也．昏而受命．日未中而棄之．何以事君．莒子親鼓之．從而伐之．獲杞梁．莒人．行成．齊侯歸．遇杞梁之妻於郊．使弔之．辭曰．殖之有罪．何辱命焉．若免於罪．猶有先人之敝廬在．下妾不得與郊弔．齊侯弔諸其室．齊侯將為臧紇田．臧孫聞之．見齊侯．與之言伐晉．對曰．多則多矣．抑君似鼠．夫鼠晝伏夜動．不穴於寢廟．畏人故也．今君聞晉之亂．而後作焉．寧將事之．非鼠如何．乃弗與田．仲尼曰．知之難也．有臧武仲之知．而不容於魯國．抑有由也．作不順而施不恕也．夏書曰．念茲在茲．順事恕施也．


襄公二十四年

經

二十有四年春．叔孫豹如晉．仲孫羯帥師侵齊．


夏．楚子伐吳．


秋．七月．甲子．朔．日有食之．既．齊崔杼帥師伐莒．大水．


八月．癸巳朔．日有食之．公會晉侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．于夷儀．


冬．楚子．蔡侯．陳侯．許男．伐鄭．公至自會．陳鍼宜咎出奔楚．叔孫豹如京師．大饑．


傳

二十四年春．穆叔如晉．范宣子逆之問焉．曰．古人有言曰．死而不朽．何謂也．穆叔未對．宣子曰．昔匄之祖．自虞以上為陶唐氏．在夏為御龍氏．在商為豕韋氏．在周為唐杜氏．晉主夏盟為范氏．其是之謂乎．穆叔曰．以豹所聞．此之謂世祿．非不朽也．魯有先大夫曰臧文仲．既沒．其言立．其是之謂乎．豹聞之．大上有立德．其次有立功．其次有立言．雖久不廢．此之謂不朽．若夫保姓受氏．以守宗祊．世不絕祀．無國無之．祿之大者．不可謂不朽．范宣子為政．諸侯之幣重．鄭人病之．


二月．鄭伯如晉．子產寓書於子西．以告宣子曰．子為晉國．四鄰諸侯．不聞令德．而聞重幣．僑也惑之．僑聞君子長國家者．非無賄之患．而無令名之難．夫諸侯之賄．聚於公室．則諸侯貳．若吾子賴之．則晉國貳．諸侯貳則晉國壞．晉國貳則子之家壞．何沒沒也．將焉用賄．夫令名．德之輿也．德．國家之基也．有基無壞．無亦是務乎．有德則樂．樂則能久．詩云．樂只君子．邦家之基．有令德也．夫上帝臨女．無貳爾心．有令名也．夫恕．思以明德．則令名載而行之．是以遠至邇安．毋寧使人謂子．子實生我．而謂子浚我以生乎．象有齒以焚其身．賄也．宣子說．乃輕幣．是行也．鄭伯朝晉．為重幣故．且請伐陳也．鄭伯稽首．宣子辭．子西相曰．以陳國之介．恃大國而陵虐於敝邑．寡君是以請罪焉．敢不稽首．孟孝伯侵齊．晉故也．


夏．楚子為舟師以伐吳．不為軍政．無功而還．齊侯既伐晉而懼．將欲見楚子．楚子使薳啟彊如齊聘．且請期．齊社蒐軍實．使客觀之．陳文子曰．齊將有寇．吾聞之．兵不戢．必取其族．


秋．齊侯聞將有晉師．使陳無宇從薳啟彊如楚辭．且乞師．崔杼帥師送之．遂伐莒．侵介根．會于夷儀．將以伐齊．水不克．


冬．楚子伐鄭以救齊．門于東門．次于棘澤．諸侯還救鄭．晉侯使張骼．輔躒．致楚師．求御于鄭．鄭人卜宛射犬吉．子大叔戒之曰．大國之人．不可與也．對曰無有眾寡．其上一也．大叔曰．不然．部婁無松柏．二子在幄．坐射犬于外．既食而後食之．使御廣車而行．已皆乘乘車．將及楚師．而後從之乘．皆踞轉而鼓琴．近不告而馳之．皆取冑於櫜而冑．入壘皆下．搏人以投．收禽挾囚．弗待而出．皆超乘．抽弓而射．既免．復踞轉而鼓琴．曰．公孫同乘．兄弟也．故再不謀．對曰．曩者志入而已．今則怯也．皆笑曰．公孫之亟也．楚子自棘澤還．使薳啟彊帥師送陳無宇．吳人為楚舟師之役故．召舒鳩人．舒鳩人叛楚．楚子師于荒浦．使沈尹壽與師祁犁讓之．舒鳩子敬逆二子．而告無之．且請受盟．二子復命．王欲伐之．薳子曰．不可．彼告不叛．且請受盟．而又伐之．伐無罪也．姑歸息民．以待其卒．卒而不貳．吾又何求．若猶叛我．無辭．有庸．乃還．陳人復討慶氏之黨．鍼宜咎出奔楚．齊人城郟．穆叔如周聘．且賀城．王嘉其有禮也．賜之大路．晉侯嬖程鄭．使佐下軍．鄭行人公孫揮如晉聘．程鄭問焉．曰．敢問降階何由．子羽不能對．歸以語然明．然明曰．是將死矣．不然將亡．貴而知懼．懼而思降．乃得其階．下人而已．又何問焉．且夫既登而求降階者．知人也．不在程鄭．其有亡釁乎．不然．其有惑疾．將死而憂也．


襄公二十五年


經

二十有五年春．齊崔杼帥師伐我北鄙．


夏．五月．乙亥．齊崔杼弒其君光．公會晉侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．于夷儀．


六月．壬子．鄭公孫舍之帥師入陳．


秋．八月．己巳．諸侯同盟于重丘．公至自會．衛侯入于夷儀．楚屈建帥師滅舒鳩．


冬．鄭公孫夏帥師伐陳．


十有二月．吳子遏伐楚．門于巢．卒．


傳

二十五年春．齊崔杼帥師伐我北鄙．以報孝伯之師也．公患之．使告于晉．孟公綽曰．崔子將有大志．不在病我．必速歸．何患焉．其來也不寇．使民不嚴．異於他日．齊師徒歸．


齊棠公之妻．東郭偃之姊也．東郭偃臣崔武子．棠公死．偃御武子以弔焉．見棠姜而美之．使偃取之．偃曰．男女辨姓．今君出自丁．臣出自桓．不可．武子筮之．遇困之大過．史皆曰吉．示陳文子．文子曰．夫從風．風隕妻．不可聚也．且其繇曰．困于石．據于蒺梨．入于其宮．不見其妻．凶．困于石．往不濟也．據于蒺梨．可恃傷也．入于其宮．不見其妻．凶．無所歸也．崔子曰．嫠也何害．先夫當之矣．遂取之．莊公通焉．驟如崔氏．以崔子之冠賜人．侍者曰不可．公曰．不為崔子．其無冠乎．崔子因是．又以其間伐晉也．曰晉必將報．欲弒公以說于晉．而不獲間．公鞭侍人賈舉．而又近之．乃為崔子間公．


夏．五月．莒子為且于之役故．莒子朝于齊．甲戌．饗諸北郭．崔子稱疾不視事．乙亥．公問崔子．遂從姜氏．姜入于室．與崔子自側戶出．公拊楹而歌．侍人賈舉止眾從者．而入閉門．甲興．公登臺而請．弗許．請盟．弗許．請自刃於廟．勿許．皆曰．君之臣杼疾病．不能聽命．近於公宮．陪臣干掫有淫者．不知二命．公踰牆．又射之．中股．反隊．遂弒之．賈舉．州綽．邴師．公孫敖．封具．鐸父．襄伊．僂堙．皆死．祝佗父祭於高唐．至復命．不說弁而死於崔氏．申蒯侍漁者．退謂其宰曰．爾以帑免．我將死．其宰曰．免．是反子之義也．與之皆死．


崔氏殺鬷蔑于平陰．晏子立於崔氏之門外．其人曰．死乎．曰．獨吾君也乎哉．吾死也．曰．行乎．曰．吾罪也乎哉．吾亡也．曰．歸乎．曰．君死安歸．君民者．豈以陵民．社稷是主．臣君者．豈為其口實．社稷是養．故君為社稷死．則死之．為社稷亡．則亡之．若為己死而己亡．非其私暱．誰敢任之．且人有君而弒之．吾焉得死之．而焉得亡之．將庸何歸．門啟而入．枕尸股而哭．興．三踊而出．人謂崔子必殺之．崔子曰．民之望也．舍之得民．盧蒲癸奔晉．王何奔莒．


叔孫宣伯之在齊也．叔孫還納其女於靈公．嬖．生景公．丁丑．崔杼立而相之．慶封為左相．盟國人於大宮曰．所不與崔慶者．晏子仰天歎曰．嬰所不唯忠於君．利社稷者是與．有如上帝．乃歃．辛巳．公與大夫及莒子盟．大史書曰．崔杼弒其君．崔子殺之．其弟嗣書．而死者二人．其弟又書．乃舍之．南史氏聞大史盡死．執簡以往．聞既書矣．乃還．


閭丘嬰以帷縳其妻而載之．與申鮮虞乘而出．鮮虞推而下之曰．君昏不能匡．危不能救．死不能死．而知匿其暱．其誰納之．行及弇中．將舍．嬰曰．崔慶其追我．鮮虞曰．一與一．誰能懼我．遂舍．枕轡而寢．食馬而食．駕而行．出弇中．謂嬰曰．速驅之．崔慶之眾．不可當也．遂來奔．


崔氏側莊公于北郭．丁亥．葬諸士孫之里．四翣．不蹕．下車七乘．不以兵甲．晉侯濟自泮．會于夷儀．伐齊以報朝歌之役．齊人以莊公說．使隰鉏請成．慶封如師．男女以班．賂晉侯以宗器樂器．自六正．五吏．三十師．三軍之大夫．百官之正長．師旅．及處守者．皆有賂．晉侯許之．使叔向告於諸侯．公使子服惠伯對曰．君舍有罪．以靖小國．君之惠也．寡君聞命矣．晉侯使魏舒．宛沒．逆衛侯．將使衛與之夷儀．崔子止其帑．以求五鹿．


初．陳侯會楚子伐鄭．當陳隧者．井堙木刊．鄭人怨之六月．鄭子展．子產．帥車七百乘伐陳．宵突陳城．遂入之．陳侯扶其大子偃師奔墓．遇司馬桓子曰．載余．曰將巡城．遇賈獲載其母妻．下之而授公車．公曰．舍而母．辭曰．不祥．與其妻扶其母以奔墓．亦免．子展命師無入公宮．與子產親御諸門．陳侯使司馬桓子賂以宗器．陳侯免．擁社．使其眾男女別而纍．以待於朝．子展執縶而見．再拜稽首．承飲而進獻．子美入．數俘而出．祝祓社．司徒致民．司馬致節．司空致地．乃還．


秋．七月．己巳．同盟于重丘．齊成故也．趙文子為政．令薄諸侯之幣．而重其禮．穆叔見之．謂穆叔曰．自今以往．兵其少弭矣．齊崔慶新得政．將求善於諸侯．武也．知楚令尹．若敬行其禮．道之以文辭．以靖諸侯．兵可以弭．楚薳子馮卒．屈建為令尹．屈蕩為莫敖．舒鳩人卒叛．楚令尹子木伐之．及離城．吳人救之．子木遽以右師先．子彊息桓．子捷．子駢．子盂．帥左師以退．吳人居其間七日．子彊曰．久將墊隘．隘乃禽也．不如速戰．請以其私卒誘之．簡師陳以待我．我克則進．奔則亦視之．乃可以免．不然．必為吳禽．從之．五人以其私卒．先擊吳師．吳師奔．登山以望．見楚師不繼．復逐之．傅諸其軍．簡師會之．吳師大敗．遂圍舒鳩．舒鳩潰．


八月．楚滅舒鳩．衛獻公入于夷儀．鄭子產獻捷于晉．戎服將事．晉人問陳之罪．對曰．昔虞閼父為周陶正．以服事我先王．我先王賴其利器用也．與其神明．之後也．庸以元女大姬．配胡公而封之陳．以備三恪．則我周之自出．至于今是賴．桓公之亂．蔡人欲立其出．我先君莊公奉五父而立之．蔡人殺之．我又與蔡人奉戴厲公．至於莊宣．皆我之自立．夏氏之亂．成公播蕩．又我之自入．君所知也．今陳忘周之大德．蔑我大惠．棄我姻親．介恃楚眾．以憑陵我．敝邑．不可億逞．我是以有往年之告．未獲成命．則有我東門之役．當陳隧者．井堙木刊．敝邑大懼不競．而恥大姬．天誘其衷．啟敝邑之心．陳知其罪．授手于我．用敢獻功．晉人曰．何故侵小．對曰．先王之命．唯罪所在．各致其辟．且昔天子之地一圻．列國一同．自是以衰．今大國多數圻矣．若無侵小．何以至焉．晉人曰．何故戎服．對曰．我先君武莊為平桓卿士．城濮之役．文公布命曰．各復舊職．命我文公．戎服輔王．以授楚捷．不敢廢王命故也．士莊伯不能詰．復於趙文子．文子曰．其辭順．犯順不祥．乃受之．冬．十月．子展相鄭伯如晉．拜陳之功．子西復伐陳．陳及鄭平．仲尼曰．志有之．言以足志．文以足言．不言誰知其志．言之無文．行而不遠．晉為伯鄭入陳．非文辭不為功．慎辭也．


楚蒍掩為司馬．子木使庀賦．數甲兵．甲午．蒍掩書土田．度山林．鳩藪澤．辨京陵．表淳鹵．數疆潦．規偃豬．町原防．牧隰皋．井衍沃．量入脩賦．賦車．籍馬．賦車兵．徒卒．甲楯之數．既成．以授子木．禮也．


十二月．吳子諸樊伐楚．以報舟師之役．門于巢．巢牛臣曰．吳王勇而輕．若啟之．將親門．我獲射之．必殪．是君也死．彊其少安．從之．吳子門焉．牛臣隱於短牆以射之．卒．楚子以滅舒鳩賞子木．辭曰．先大夫蒍子之功也．以與蒍掩．


晉程鄭卒．子產始知然明．問為政焉．對曰．視民如子．見不仁者誅之．如鷹鸇之逐鳥雀也．子產喜以語子大叔．且曰．他日吾見蔑之面而已．今吾見其心矣．子大叔問政於子產．子產曰．政如農功．日夜思之．思其始而成其終．朝夕而行之．行無越思．如農之有畔．其過鮮矣．


衛獻公自夷儀使與甯喜言．甯喜許之．大叔文子聞之曰．烏呼．詩所謂我躬不說．皇恤我後者．甯子可謂不恤其後矣．將可乎哉．殆必不可．君子之行．思其終也．思其復也．書曰．慎始而敬終．終以不困．詩曰．夙夜匪解．以事一人．今甯子視君．不如弈棋．其何．以免乎．弈者舉棋不定．不勝其耦．而況置君．而弗定乎．必不免矣．九世之卿族．一舉而滅之．可哀也哉．傳會于夷儀之歲．齊人城郟．其五月．秦晉為成．晉韓起如秦蒞盟．秦伯車如晉蒞盟．成而不結．





襄公二十六年

經

二十有六年春．王二月．辛卯．衛甯喜弒其君剽．衛孫林父入于戚以叛．甲午．衛侯衎復歸于衛．


夏．晉侯使荀吳來聘．公會晉人．鄭良霄．宋人．曹人．于澶淵．


秋．宋公殺其世子痤．晉人執衛甯喜．


八月．壬午．許男甯卒于楚．


冬．楚子．蔡侯．陳侯．伐鄭．葬許靈公．


傳

二十六年春．秦伯之弟鍼如晉脩成．叔向命召行人子員．行人子朱曰．朱也當御．三云．叔向不應．子朱怒曰．班爵同．何以黜朱於朝．撫劍從之．叔向曰．秦晉不和久矣．今日之事．幸而集．晉國賴之．不集．三軍暴骨．子員道二國之言無私．子常易子．姦以事君者．吾所能御也．拂衣從之．人救之．平公曰．晉其庶乎．吾臣之所爭者大．師曠曰．公室懼卑．臣不心競而力爭．不務德而爭善．私欲已侈．能無卑乎．


衛獻公使子鮮為復．辭．敬姒強命之．對曰．君無信．臣懼不免．敬姒曰．雖然．以吾故也．許諾．初．獻公使與甯喜言．甯喜曰．必子鮮在．不然．必敗．故公使子鮮．子鮮不獲命於敬姒．以公命與甯喜言曰．苟反．政由甯氏．祭則寡人．甯喜告蘧伯玉．伯玉曰．瑗不得聞君之出．敢聞其入．遂行．從近關出．告右宰穀．右宰穀曰．不可．獲罪於兩君．天下誰畜之．悼子曰．吾受命於先人．不可以貳．穀曰．我請使焉而觀之．遂見公於夷儀．反曰．君淹恤在外．十二年矣．而無憂色．亦無寬言．猶夫人也．若不已．死無日矣．悼子曰．子鮮在．右宰穀曰．子鮮在何益．多而能亡．於我何為．悼子曰．雖然．不可以已．孫文子在戚．孫嘉聘於齊．孫襄居守．


二月‧庚寅．甯喜右宰穀伐孫氏．不克．伯國傷．甯子出舍於郊．伯國死．孫氏夜哭國人召甯子．甯子復攻孫氏．克之．辛卯．殺子叔及大子角．書曰．甯喜弒其君剽．言罪之在甯氏也．孫林父以戚如晉書曰．入于戚以叛．罪孫氏也．臣之祿．君實有之．義則進．否則奉身而退．專祿以周旋．戮也．甲午．衛侯入．書曰．復歸國．納之也．大夫逆於竟者．執其手而與之言道．逆者自車揖之．逆於門者頷之而已．公至．使讓大叔．文子曰．寡人淹恤在外．二三子皆使寡人．朝夕聞衛國之言．吾子獨不在寡人．古人有言曰非所怨勿怨寡人怨矣．對曰．臣知罪矣．臣不佞．不能負羈絏以從扞牧圉．臣之罪一也．有出者．有居者．臣不能貳．通外內之言以事君．臣之罪二也．有二罪．敢忘其死．乃行．從近關出．公使止之．衛人侵戚東鄙．孫氏愬于晉．晉戍茅氏．殖綽伐茅氏．殺晉戍三百人．孫蒯追之．弗敢擊．文子曰．厲之不如．遂從衛師．敗之圉雍鉏．獲殖綽．復愬于晉．


鄭伯賞入陳之功．三月．甲寅．朔．享子展．賜之先路三命之服．先八邑．賜子產次路再命之服．先六邑．子產辭邑．曰．自上以下．隆殺．以兩．禮也．臣之位在四．且子展之功也．臣不敢及賞禮．請辭邑．公固予之．乃受三邑．公孫揮曰．子產其將知政矣．讓不失禮．晉人為孫氏故．召諸侯．將以討衛也．


夏．中行穆子來聘．召公也．


楚子．秦人．侵吳．及雩婁．聞吳有備而還．遂侵鄭．五月．至于城麇．鄭皇頡戍之．出與楚師戰．敗．穿封戌囚皇頡．公子圍與之爭之．正於伯州犁．伯州犁曰．請問於囚．乃立囚．伯州犁曰．所爭．君子也．其何不知．上其手曰．夫子為王子圍．寡君之貴介弟也．下其手曰．此子為穿封戌．方城外之縣尹也．誰獲子．囚曰．頡遇王子弱焉．戌怒．抽戈逐王子圍．弗及．楚人以皇頡歸．印堇父與皇頡戍城麇．楚人囚之．以獻於秦．鄭人取貨於印氏以請之．子大叔為令正．以為請．子產曰．不獲．受楚之功．而取貨於鄭．不可謂國．秦不其然．若曰拜君之勤鄭國．微君之惠．楚師其猶在敝邑之城下．其可．弗從．遂行．秦人不予．更幣．從子產．而後獲之．


六月．公會晉趙武．宋向戌．鄭良霄．曹人．于澶淵．以討衛．疆戚田．取衛西鄙懿氏六十．以與孫氏．趙武不書．尊公也．向戌不書．後也．鄭先宋．不失所也．於是衛侯會之．晉人執寧喜．北宮遺．使女齊以先歸．衛侯如晉．晉人執而囚之．於士弱氏．


秋．七月．齊侯．鄭伯．為衛侯故如晉．晉侯兼享之．晉侯賦嘉樂．國景子相齊侯．賦蓼蕭．子展相鄭伯．賦緇衣．叔向命晉侯拜二君．曰．寡君敢拜齊君之安．我先君之宗祧也．敢拜鄭君之不貳也．國子使晏平仲私於叔向．曰．晉君宣其明德於諸侯．恤其患而補其闕．正其違而治其煩．所以為盟主也．今為臣執君．若之何．叔向告趙文子．文子以告晉侯．晉侯言衛侯之罪．使叔向告二君．國子賦轡之柔矣．子展賦將仲子兮．晉侯乃許歸衛侯．叔向曰．鄭七穆．罕氏其後亡者也．子展儉而壹．初．宋芮司徒生女子．赤而毛．棄諸堤下．共姬之妾．取以入．名之曰棄．長而美．平公入夕．共姬與之食．公見棄也而視之尤．姬納諸御．嬖．生佐．惡而婉．大子痤美而很．合左師畏而惡之．寺人惠牆伊戾．為大子內師．而無寵．


秋．楚客聘於晉．過宋．大子知之．請野享之．公使往．伊戾請從之．公曰．夫不惡女乎．對曰．小人之事君子也．惡之不敢遠．好之不敢近．敬以待命．敢有貳心乎．縱有共其外．莫共其內．臣請往也．遣之．至則欿用牲．加書徵之．而騁告公曰．大子將為亂．既與楚客盟矣．公曰．為我子．又何求．對曰．欲速．公使視之．則信有焉．問諸夫人與左師．則皆曰固聞之．公囚大子．大子曰．唯佐也能免我．召而使請．曰日中不來．吾知死矣．左師聞之．聒而與之語．過期．乃縊而死．佐為大子．公徐聞其無罪也．乃亨伊戾．左師見夫人之步馬者問之．對曰．君夫人氏也．左師曰．誰為君夫人．余胡弗知．圉人歸以告夫人．夫人使饋之錦與馬．先之以玉．曰．君之妾棄．使某獻．左師改命曰．君夫人．而後再拜稽首受之．鄭伯歸自晉．使子西如晉聘．辭曰．寡君來煩執事．懼不免於戾．使夏謝不敏．君子曰．善事大國．初楚伍參與蔡太師子朝友．其子伍舉與聲子相善也．伍舉娶於王子牟．王子牟為申公而亡．楚人曰．伍舉實送之．伍舉奔鄭．將遂奔晉．聲子將如晉．遇之於鄭郊．班荊相與食．而言復故．聲子曰．子行也．吾必復子．及宋向戌將平晉楚．聲子通使於晉．還如楚．令尹子木與之語．問晉故焉．且曰．晉大夫與楚孰賢．對曰．晉卿不如楚．其大夫則賢．皆卿材也．如杞梓皮革．自楚往也．雖楚有材．晉實用之．子木曰．夫獨無族姻乎．對曰．雖有．而用楚材實多．歸生聞之．善為國者．賞不僭而刑不濫．賞僭則懼及淫人．刑濫則懼及善人．若不幸而過．寧僭無濫．與其失善．寧其利淫．無善人．則國從之．詩曰．人之云亡．邦國殄瘁．無善人之謂也．故夏書曰．與其殺不辜．寧失不經．懼失善也．商頌有之曰．不僭不濫．不敢怠皇．命于下國．封建厥福．此湯所以獲天福也．古之治民者．勸賞而畏刑．恤民不倦．賞以春夏．刑以秋冬．是以將賞為之加膳．加膳則飫賜．此以知其勸賞也．將刑為之不舉．不舉則徹樂．此以知其畏刑也．夙興夜寐．朝夕臨政．此以知其恤民也．三者禮之大節也．有禮無敗．今楚多淫刑．其大夫逃死於四方．而為之謀主．以害楚國．不可救療．所謂不能也．子儀之亂．析公奔晉．晉人寘諸戎車之殿．以為謀主．繞角之役．晉將遁矣．析公曰．楚師輕窕．易震蕩也．若多鼓鈞聲以夜軍之．楚師必遁晉人從之．楚師宵潰．晉遂侵蔡襲沈．獲其君．敗申息之師於桑隧．獲申麗而還．鄭於是不敢南面．楚失華夏．則析公之為也．雍子之父兄譖雍子．君與大夫不善是也．雍子奔晉．晉人與之鄐．以為謀主．彭城之役．晉楚遇於靡角之谷．晉將遁矣．雍子發命於軍曰．歸老幼．反孤疾．二人役歸一人．簡兵蒐乘．秣馬蓐食．師陳焚次．明日將戰．行歸者．而逸楚囚．楚師宵潰．晉降彭城．而歸諸宋．以魚石歸．楚失東夷．子辛死之．則雍子之為也．子反與子靈爭夏姬．而雍害其事．子靈奔晉．晉人與之邢．以為謀主．扞禦北狄．通吳於晉．教吳叛楚．教之乘車．射御．驅侵．使其子狐庸．為吳行人焉．吳於是伐巢．取駕．克棘．入州來．楚罷於奔命．至今為患．則子靈之為也．若敖之亂．伯賁之子賁皇奔晉．晉人與之苗．以為謀主．鄢陵之役．楚晨壓晉軍而陳．晉將遁矣．苗賁皇曰．楚師之良在其中軍王族而已．若塞井夷灶．成陳以當之．欒范易行以誘之．中行二郤．必克二穆．吾乃四萃於其王族．必大敗之．晉人從之．楚師大敗．王夷師熸．子反死之．鄭叛吳興．楚失諸侯．則苗賁皇之為也．子木曰．是皆然矣．聲子曰．今又有甚於此．椒舉聚於申公子牟．子牟得戾而亡．君大夫謂椒舉．女實遣之．懼而奔鄭．引領南望曰．庶幾赦余．亦弗圖也．今在晉矣．晉人將與之縣．以比叔向．彼若謀害楚國．豈不為患．子木懼．言諸王．益其祿爵而復之．聲子使椒鳴逆之．許靈公如楚．請伐鄭．曰．師不興．孤不歸矣．八月．卒于楚．楚子曰．不伐鄭．何以求諸侯．


冬．十月．楚子伐鄭．鄭人將禦之．子產曰．晉楚將平．諸侯將和．楚王是故昧於一來．不如使逞而歸．乃易成也．夫小人之性．釁於勇．嗇於禍．以足其性．而求名焉者．非國家之利也．若何從之．子展說．不禦寇．


十二月．乙酉．入南里．墮其城．涉於樂氏．門于師之梁．縣門發．獲九人焉．涉于氾而歸．而後葬許靈公．衛人歸衛姬于晉．乃釋衛侯．君子是以知平公之失政也．晉韓宣子聘于周．王使請事對曰．晉士起將歸時事於宰旅．無他事矣．王聞之曰．韓氏其昌阜於晉乎．辭不失舊．齊人城郟之歲．其夏．齊烏餘以廩丘奔晉．襲衛羊角取之．遂襲我高魚．有大雨自其竇入．介于其庫．以登其城．克而取之．又取邑于宋．於是范宣子卒．諸侯弗能治也．及趙文子為政．乃卒治之．文子言於晉侯曰．晉為盟主．諸侯或相侵也．則討而使歸其地．今烏餘之邑．皆討類也．而貪之．是無以為盟主也．請歸之．公曰．諾．孰可使也．對曰．胥梁帶能無用師．晉侯使往．


襄公二十七年

經

二十有七年春．齊侯使慶封來聘．


夏．叔孫豹會晉趙武．楚屈建．蔡公孫歸生．衛石惡．陳孔奐．鄭良霄．許人．曹人．于宋．衛殺其大夫甯喜．衛侯之弟鱄出奔晉．


秋．七月．辛巳．豹及諸侯之大夫盟于宋．


冬．十有二月．乙卯．朔．日有食之．


傳

二十七年春．胥梁帶使諸喪邑者．具車徒以受地．必周使烏餘具車徒以受封．烏餘以眾出使諸侯．偽效烏餘之封者．而遂執之．盡獲之．皆取其邑而歸諸侯．諸侯是以睦於晉．齊慶封來聘．其車美．孟孫謂叔孫曰．慶季之車．不亦美乎．叔孫曰．豹聞之．服美不稱．必以惡終．美車何為．叔孫與慶封食不敬．為賦相鼠．亦不知也．衛甯喜專．公患之．公孫免餘請殺之．公曰．微甯子不及此．吾與之言矣．事未可知．祗成惡名．止也．對曰．臣殺之．君勿與知．乃與公孫無地．公孫臣謀．使攻甯氏．弗克．皆死．公曰．臣也無罪．父子死余矣．


夏．免餘復攻甯氏．殺甯喜及右宰穀．尸諸朝．石惡將會宋之盟．受命而出．衣其尸．枕之股而哭之．欲斂以亡．懼不免．且曰．受命矣．乃行．子鮮曰．逐我者出．納我者死．賞罰無章．何以沮勸．君失其信．而國無刑．不亦難乎．且鱄實使之．遂出奔晉．公使止之．不可．及河．又使止之．止使者而盟於河．託於木門．不鄉衛國而坐．木門大夫勸之仕．不可．曰．仕而廢其事．罪也．從之．昭吾所以出也．將誰愬乎．吾不可以立於人之朝矣．終身不仕．公喪之．如稅服終身．公與免餘邑六十．辭曰．唯卿備百邑．臣六十矣．下有上祿．亂也．臣弗敢聞．且甯子唯多邑故死．臣懼死之速及也．公固與之．受其半以為少師．公使為卿．辭曰．大叔儀不貳．能贊大事．君其命之．乃使文子為卿．宋向戌善於趙文子．又善於令尹子木．欲弭諸侯之兵以為名．如晉．告趙孟．趙孟謀於諸大夫．韓宣子曰．兵．民之殘也．財用之蠹．小國之大菑也．將或弭之．雖曰不可．必將許之．弗許．楚將許之．以召諸侯．則我失為盟主矣．晉人許之．如楚．楚亦許之．如齊．齊人難之．陳文子曰．晉楚許之．我焉得已．且人曰．弭兵．而我弗許．則固攜吾民矣．將焉用之．齊人許之．告於秦．秦亦許之．皆告於小國．為會於宋．


五月甲辰．晉趙武至於宋．丙午．鄭良霄至．


六月丁未朔．宋人享趙文子．叔向為介．司馬置折俎．禮也．仲尼使舉是禮也．以為多文辭．戊申．叔孫豹．齊慶封．陳須無．衛石惡．至．甲寅．晉荀盈從趙武至．丙辰．邾悼公至壬戌．楚公子黑肱先至．成言於晉．丁卯．宋向戌如陳．從子木成言于楚．戊辰．滕成公至．子木謂向戌．請晉楚之從．交相見也．庚午．向戌復于趙孟．趙孟曰．晉．楚．齊．秦．匹也．晉之不能于齊．猶楚之不能于秦也．楚君若能使秦君辱于敝邑．寡君敢不固請于齊．壬申．左師復言于子木．子木使驛謁諸王．王曰．釋齊秦．他國請相見也．


秋．七月．戊寅．左師至．是夜也．趙孟及子皙盟．以齊言．庚辰．子木至自陳．陳孔奐．蔡公孫歸生．至．曹許之大夫皆至．以藩為軍．晉楚各處其偏．伯夙謂趙孟曰．楚氛甚惡．懼難．趙孟曰．吾左還入於宋．若我何．辛巳．將盟於宋西門之外．楚人衷甲．伯州犁曰．合諸侯之師．以為不信．無乃不可乎．夫諸侯望信於楚．是以來服．若不信．是棄其所以服諸侯也．固請釋甲．子木曰．晉楚無信久矣．事利而已．苟得志焉．焉用有信．大宰退告人曰．令尹將死矣．不及三年．求逞志而棄信．志將逞乎．志以發言．言以出信．信以立志．參以定之．信亡何以及三．趙孟患楚衷甲．以告叔向．叔向曰．何害也．匹夫一為不信．猶不可．單斃其死．若合諸侯之卿．以為不信．必不捷矣．食言者不病．非子之患也．夫以信召人．而以僭濟之．必莫之與也．安能害我．且吾因宋以守病．則夫能致死．與宋致死．雖倍楚可也．子何懼焉．又不及是．曰．弭兵以召諸侯．而稱兵以害我．吾庸多矣．非所患也．季武子使謂叔孫以公命曰．視邾滕．既而齊人請邾．宋人請滕．皆不與盟．叔孫曰．邾．滕．人之私也．我列國也．何故視之．宋．衛．吾匹也．乃盟．故不書其族．言違命也．晉楚爭先．晉人曰．晉固為諸侯盟主．未有先晉者也．楚人曰．子言晉楚匹也．若晉常先．是楚弱也．且晉楚狎主諸侯之盟也久矣．豈專在晉．叔向謂趙孟曰．諸侯歸晉之德只．非歸其尸盟也．子務德．無爭先．且諸侯盟．小國固必有尸盟者．楚為晉細．不亦可乎．乃先楚人．書先晉．晉有信也．壬午．宋公兼享晉楚之大夫．趙孟為客．子木與之言．弗能對．使叔向侍言焉．子木亦不能對也．乙酉．宋公及諸侯之大夫盟于蒙門之外．子木問於趙孟曰．范武子之德何如．對曰．夫子之家事治．言於晉國無隱情．其祝史陳信於鬼神．無愧辭．子木歸以語王．王曰．尚矣哉．能歆神人．宜其光輔五君．以為盟主也．子木又語王曰．宜晉之伯也．有叔向以佐其卿．楚無以當之．不可與爭．晉荀寅遂如楚蒞盟．


鄭伯享趙孟于垂隴．子展．伯有．子西．子產．子大叔．二子石．從．趙孟曰．七子從君．以寵武也．請皆賦以卒君貺．武亦以觀七子之志．子展賦草蟲．趙孟曰．善哉．民之主也．抑武也不足以當之．伯有賦鶉之賁賁．趙孟曰．床笫之言不踰閾．況在野乎．非使人之所得聞也．子西賦黍苗之四章．趙孟曰．寡君在．武何能焉．子產賦隰桑．趙孟曰．武請受其卒章．子大叔賦野有蔓草．趙孟曰．吾子之惠也．印段賦蟋蟀．趙孟曰．善哉保家之主也．吾有望矣．公孫段賦桑扈．趙孟曰．匪交匪敖．福將焉往．若保是言也．欲辭福祿得乎．卒享．文子告叔向曰．伯有將為戮矣．詩以言志．志誣其上．而公怨之．以為賓榮．其能久乎．幸而後亡．叔向曰．然．已侈所謂．不及五稔者．夫子之謂矣．文子曰．其餘皆數世之主也．子展其後亡者也．在上不忘降．印氏其次也．樂而不荒．樂以安民．不淫以使之．後亡不亦可乎．


宋左師請賞．曰．請免死之邑．公與之邑六十．以示子罕．子罕曰．凡諸侯小國．晉楚所以兵威之．畏而後上下慈和．慈和而後能安靖其國家．以事大國．所以存也．無威則驕．驕則亂生．亂生必滅．所以亡也．天生五材．民並用之．廢一不可．誰能去兵．兵之設久矣．所以威不軌而昭文德也．聖人以興．亂人以廢．廢興存亡．昏明之術．皆兵之由也．而子求之．不亦誣乎．以誣道蔽諸侯．罪莫大焉．縱無大討．而又求賞．無厭之甚也．削而投之．左師辭邑．向氏欲攻司城．左師曰．我將亡．夫子存我．德莫大焉．又可攻乎．君子曰．彼己之子．邦之司直．樂喜之謂乎．何以恤我．我其收之．向戌之謂乎．齊崔杼生成．及彊．而寡．娶東郭姜．生明．東郭姜以孤入．曰．棠無咎．與東郭偃相崔氏．崔成有病而廢之．而立明．成請老于崔．崔子許之．偃與咎弗予．曰崔宗邑也．必在宗主．成與彊怒．將殺之．告慶封曰．夫子之身．亦子所知也．唯咎與偃是從．父兄莫得進矣．大恐害夫子．敢以告．慶封曰．子姑退．吾圖之．告盧蒲嫳．盧蒲嫳曰．彼君之讎也．天或者將棄彼矣．彼實家亂．子何病焉．崔之薄．慶之厚也．他日又告．慶封曰．苟利夫子．必去之．難吾助女．


九月．庚辰．崔成崔彊殺東郭偃．棠咎．於崔氏之朝．崔子怒而出．其眾皆逃．求人使駕．不得．使圉人駕．寺人御而出．且曰崔氏有福．止余猶可．遂見慶封．慶封曰．崔慶一也．是何敢然．請為子討之．使盧蒲嫳帥甲以攻崔氏．崔氏堞其宮而守之．弗克．使國人助之．遂滅崔氏．殺成與彊而盡俘其家．其妻縊．嫳復命於崔子．且御而歸之．至則無歸矣．乃縊．崔明夜辟諸大墓．辛巳．崔明來奔．慶封當國．楚薳罷如晉蒞盟．晉侯享之．將出．賦既醉．叔向曰．薳氏之有後於楚國也．宜哉．承君命．不忘敏．子蕩將知政矣．敏以事君．必能養民．政其焉往．崔氏之亂．申鮮虞來奔．僕賃於野．以喪莊公．冬．楚人召之．遂如楚為右尹．


十一月．乙亥．朔．日有食之．辰在申．司曆過也．再閏失矣．


襄公二十八年

經

二十有八年春．無冰．


夏．衛石惡出奔晉．邾子來朝．


秋．八月．大雩．仲孫羯如晉．


冬．齊慶封來奔．


十有一月．公如楚．


十有二月甲寅．天王崩．乙未．楚子昭卒．


傳

二十八年春．無冰．梓慎曰．今茲宋鄭其饑乎．歲在星紀．而淫於玄枵．以有時菑．陰不堪陽．蛇乘龍．龍．宋鄭之星也．宋鄭必饑．玄枵．虛中也．枵．秏名也．土虛而民秏．不饑何為．


夏．齊侯．陳侯．蔡侯．北燕伯．杞伯．胡子．沈子．白狄．朝于晉．宋之盟故也．齊侯將行．慶封曰．我不與盟．何為於晉．陳文子曰．先事後賄．禮也．小事大．未獲事焉．從子．如志．禮也．雖不與盟．敢叛晉乎．重丘之盟．未可忘也．子其勸行．衛人討甯氏之黨．故石惡出奔晉．衛人立其從之圃．以守石氏之祀．禮也．邾悼公來朝．時事也．


秋．八月．大雩．旱也．蔡侯歸自晉．入于鄭．鄭伯享之．不敬．子產曰．蔡侯其不免乎．日其過此也．君使子展迋勞於東門之外而傲．吾曰．猶將更之．今還受享而惰．乃其心也．君小國事大國．而惰傲以為己心．將得死乎．若不免．必由其子．其為君也．淫而不父．僑聞之．如是者恆有子禍．孟孝伯如晉．告將為宋之盟故如楚也．蔡侯之如晉也．鄭伯使游吉如楚．及漢．楚人還之．曰．宋之盟．君實親辱．今吾子來．寡君謂吾子姑還．吾將使馹奔問諸晉．而以告．子大叔曰．宋之盟．君命將利小國．而亦使安定其社稷．鎮撫其民人．以禮承天之休．此君之憲令．而小國之望也．寡君是故使吉奉其皮幣．以歲之不易．聘於下執事．今執事有命曰．女何與政令之有．必使而君．棄而封守．跋涉山川．蒙犯霜露．以逞君心．小國將君是望．敢不唯命是聽．無乃非盟載之言．以闕君德．而執事有不利焉．小國是懼．不然．其何勞之敢憚．子大叔歸復命．告子展曰．楚子將死矣．不脩其政德．而貪昧於諸侯．以逞其願．欲久得乎．周易有之．在復之頤曰．迷復凶．其楚子之謂乎．欲復其願．而棄其本．復歸無所．是謂迷復．能無凶乎．君其往也．送葬而歸．以快楚心．楚不幾十年．未能恤諸侯也．吾乃休吾民矣．裨灶曰．今茲周王及楚子皆將死．歲棄其次．而旅於明年之次．以害鳥帑．周楚惡之．


九月．鄭游吉如晉．告將朝于楚．以從宋之盟．子產相鄭伯以如楚．舍不為壇．外僕言曰．昔先大夫相先君適四國．未嘗不為壇．自是至今．亦皆循之．今子草舍．無乃不可乎．子產曰．大適小．則為壇．小適大．苟舍而已．焉用壇．僑聞之．大適小．有五美．宥其罪戾．赦其過失．救其菑患．賞其德刑．教其不及．小國不困．懷服如歸．是故作壇以昭其功．宣告後人．無怠於德．小適大有五惡．說其罪戾．請其不足．行其政事．共其職貢．從其時命．不然則重其幣帛．以賀其福而弔其凶．皆小國之禍也．焉用作壇．以昭其禍．所以告子孫．無昭禍焉可也．齊慶封好田而耆酒．與慶舍政．則以其內實．遷于盧蒲嫳氏．易內而飲酒數日國遷朝焉．使諸亡人得賊者．以告而反之．故反盧蒲癸．癸臣子之．有寵．妻之．慶舍之士．謂盧蒲癸曰．男女辨姓．子不辟宗．何也．曰．宗不余辟．余獨焉辟之．賦詩斷章．余取所求焉．惡識宗．癸言王何而反之．二人皆嬖．使執寢戈而先後之．公膳日雙雞．饔人竊更之以鶩．御者知之．則去其肉．而以其洎饋．子雅．子尾．怒．慶封告盧蒲嫳．盧蒲嫳曰．譬之如禽獸．吾寢處之矣．使析歸父告晏平仲．平仲曰．嬰之眾不足用也．知無能謀也．言弗敢出．有盟可也．子家曰．子之言云．又焉用盟．告北郭子車．子車曰．人各有以事君．非佐之所能也．陳文子謂桓子曰．禍將作矣．吾其何得．對曰．得慶氏之木百車於莊文子曰．可慎守也已．盧蒲癸．王何．卜．攻慶氏．示子之兆．曰．或卜攻讎．敢獻其兆．子之曰．克．見血．


冬．十月．慶封田于萊．陳無宇從．丙辰．文子使召之．請曰．無宇之母疾病．請歸．慶季卜之．示之兆．曰．死．奉龜而泣．乃使歸．慶嗣聞之．曰．禍將作矣．謂子家速歸．禍作必於嘗．歸猶可及也．子家弗聽．亦無悛志．子息曰．亡矣．幸而獲在吳越．陳無宇濟水．而戕舟發梁．盧蒲姜謂癸曰．有事而不告我．必不捷矣．癸告之．姜曰．夫子愎．莫之止．將不出．我請止之．癸曰．諾．


十一月．乙亥．嘗于大公之廟．慶舍蒞事．盧蒲姜告之．且止之．弗聽．曰．誰敢者．遂如公．麻嬰為尸．慶奊為上獻．盧蒲癸．王何．執寢戈．慶氏以其甲環公宮．陳氏．鮑氏．之圉人為優．慶氏之馬善驚．士皆釋甲束馬而飲酒．且觀優．至於魚里．欒高陳鮑之徒．介慶氏之甲．子尾抽桷擊扉三．盧蒲癸自後刺子之．王何以戈擊之．解其左肩．猶援廟桷動於甍．以俎壺投殺人而後死．遂殺慶繩麻嬰．公懼．鮑國曰．群臣為君故也陳須無以公歸．稅服而如內宮．慶封歸．遇告亂者．丁亥．伐西門．弗克．還伐北門．克之．入伐內宮．弗克．反陳于嶽．請戰弗許．遂來奔．獻車於季武子．美澤可以鑑．展莊叔見之．曰．車甚澤．人必瘁．宜其亡也．叔孫穆子食慶封．慶封氾祭．穆子不說．使工為之誦茅鴟．亦不知．既而齊人來讓．奔吳．吳句餘予之朱方．聚其族焉而居之．富於其舊．子服惠伯謂叔孫曰．天殆富淫人．慶封又富矣．穆子曰善人富謂之賞．淫人富謂之殃．天其殃之也．其將聚而殲旃．癸巳．天王崩．未來赴．亦未書．禮也．崔氏之亂．喪群公子．故鉏在魯．叔孫還在燕．賈在句瀆之丘．及慶氏亡．皆召之．具其器用．而反其邑焉．與晏子邶殿．其鄙六十．弗受．子尾曰．富．人之所欲也．何獨弗欲．對曰．慶氏之邑．足欲故亡．吾邑不足欲也．益之以邶殿．乃足欲．足欲．亡無日矣．在外．不得宰吾一邑．不受邶殿．非惡富也．恐失富也．且夫富如布帛之有幅焉．為之制度．使無遷也．夫民生厚而用利．於是乎正德以幅之．使無黜嫚．謂之幅利．利過則為敗．吾不敢貪多．所謂幅也．與北郭佐邑六十．受之．與子雅邑．辭多受少．與子尾邑．受而稍致之．公以為忠．故有寵．釋盧蒲嫳于北竟．求崔杼之尸．將戮之．不得．叔孫穆子曰．必得之．武王有亂臣十人．崔杼其有乎．不十人．不足以葬．既崔氏之臣曰．與我其拱璧．吾獻其柩．於是得之．


十二月．乙亥．朔齊人選莊公殯于大寢．以其棺尸崔杼於市．國人猶知之．皆曰崔子也．為宋之盟故．公及宋公．陳侯．鄭伯．許男．如楚．公過鄭．鄭伯不在伯有迋勞於黃崖．不敬．穆叔曰．伯有無戾於鄭．鄭必有大咎．敬．民之主也．而棄之．何以承守．鄭人不討．必受其辜．濟澤之阿．行潦之蘋藻．寘諸宗室．季蘭尸之．敬也．敬可棄乎．及漢．楚康王卒．公欲反．叔仲昭伯曰．我楚國之為．豈為一人行也．子服惠伯曰．君子有遠慮．小人從邇．飢寒之不恤．誰遑其後．不如姑歸也．叔孫穆子曰．叔仲子．專之矣．子服子．始學者也．榮成伯曰．遠圖者．忠也．公遂行．宋向戌曰．我一人之為．非為楚也．飢寒之不恤．誰能恤楚．姑歸而息民．待其立君而為之備．宋公遂反．楚屈建卒．趙文子喪之如同盟．禮也．王人來告喪．問崩日．以甲寅告．故書之．以徵過也．


襄公二十九年

經

二十有九年春．王正月．公在楚．


夏．五月．公至自楚．庚午．衛侯衎卒．閽弒吳子餘祭．仲孫羯會晉荀盈．齊高止．宋華定．衛世叔儀．鄭公孫段．曹人．莒人．滕人．薛人．小邾人．城杞．晉侯使士鞅來聘．杞子來盟．吳子使札來聘．


秋．九月．葬衛獻公．齊高止出奔北燕．


冬．仲孫羯如晉．


傳

二十九年春．王正月．公在楚．釋不朝．正于廟也．楚人使公親襚．公患之．穆叔曰．袚殯而襚．則布幣也．乃使巫以桃茢先袚殯．楚人弗禁．既而悔之．


二月．癸卯．齊人葬莊公於北郭．


夏．四月．葬楚康王．公及陳侯．鄭伯．許男．送葬．至於西門之外．諸侯之大夫．皆至于墓．楚郟敖即位．王子圍為令尹．鄭行人子羽曰．是謂不宜．必代之昌．松柏之下．其草不殖．公還及方城．季武子取卞．使公冶問．璽書追而與之．曰．聞守卞者將叛．臣帥徒以討之．既得之矣．敢告．公冶致使而退．及舍而後聞取卞．公曰．欲之而言叛．祇見疏也．公謂公冶曰．吾可以入乎．對曰．君實有國．誰敢違君．公與公冶冕服．固辭．強之而後受．公欲無入．榮成伯賦式微．乃歸．


五月．公至自楚．公冶致其邑於季氏．而終不入焉．曰．欺其君．何必使余．季孫見之．則言季氏如他日．不見．則終不言季氏及疾．聚其臣曰．我死．必無以冕服斂．非德賞也．且無使季氏葬我．葬靈王．鄭上卿有事．子展使印段往．伯有曰．弱．不可．子展曰．與其莫往．弱不猶愈乎．詩云．王事靡盬．不遑啟處．東西南北．誰敢寧處．堅事晉楚．以蕃王室也．王事無曠．何常之有．遂使印段如
周．吳人伐楚．獲俘焉．以為閽．使守舟．吳子餘祭觀舟．閽以刀弒之．鄭子展卒．子皮即位．於是鄭饑而未及麥．民病．子皮以子展之命．餼國人粟．戶一鍾．是以得鄭國之民．故罕氏常掌國政．以為上卿．宋司城子罕聞之．曰．鄰於善．民之望也．宋亦饑．請於平公．出公粟以貸．使大夫皆貸．司城氏貸而不書．為大夫之無者貸．宋無飢人．叔向聞之．曰．鄭之罕．宋之樂．其後亡者也．二者其皆得國乎．民之歸也．施而不德．樂氏加焉．其以宋升降乎．晉平公．杞出也．故治杞．


六月．知悼子合諸侯之大夫以城杞．孟孝伯會之．鄭子大叔與伯石往．子大叔見大叔文子．與之語．文子曰．甚乎其城杞也．子大叔曰．若之何哉．晉國不恤周宗之闕．而夏肄是屏．其棄諸姬．亦可知也已．諸姬是棄．其誰歸之．吉也聞之．棄同即異．是謂離德．詩曰．協比其鄰．昏姻孔云．晉不鄰矣．其誰云之．齊高子容．與宋司徒．見知伯．女齊相禮．賓出．司馬侯言於知伯曰．二子皆將不免．子容專．司徒侈．皆亡家之主也．知伯曰．何如．對曰．專則速及．侈將以其力斃．專則人實斃之．將及矣．范獻子來聘．拜城杞也．公享之．展莊叔執幣．射者三耦．公臣不足．取於家臣．家臣．展瑕．展玉父．為一耦．公臣．公巫．召伯仲．顏莊叔．為一耦．鄫鼓父．黨叔．為一耦．晉侯使司馬女叔侯來治杞田．弗盡歸也．晉悼夫人慍曰．齊也取貨．先君若有知也．不尚取之．公告叔侯．叔侯曰．虞．虢．焦．滑．霍．揚．韓．魏．皆姬姓也．晉是以大．若非侵小．將何所取．武獻以下．兼國多矣．誰得治之．杞．夏餘也．而即東夷．魯．周公之後也．而睦於晉．以杞封魯．猶可．而何有焉．魯之於晉也．職貢不乏．玩好時至．公卿大夫．相繼於朝．史不絕書．府無虛月．如是可矣．何必瘠魯以肥杞．且先君而有知也．毋寧夫人．而焉用老臣．杞文公來盟．書曰子．賤之也．吳公子札來聘．見叔孫穆子．說之．謂穆子曰．子其不得死乎．好善而不能擇人．吾聞君子務在擇人．吾子為魯宗卿．而任其大政．不慎舉．何以堪之．禍必及子．請觀於周樂．使工為之歌周南召南．曰．美哉．始基之矣．猶未也．然勤而不怨矣．為之歌邶．鄘．衛．曰．美哉．淵乎．憂而不困者也．吾聞衛康叔武公之德如是．是其衛風乎．為之歌王．曰．美哉思而不懼．其周之東乎．為之歌鄭．曰．美哉．其細已甚．民弗堪也．是其先亡乎．為之歌齊．曰．美哉．泱泱乎．大風也哉．表東海者．其大公乎．國未可量也．為之歌豳．曰．美哉．蕩乎．樂而不淫．其周公之東乎．為之歌秦．曰．此之謂夏聲．夫能夏．則大．大之至乎其周之舊也．為之歌魏．曰．美哉．渢楓乎．大而婉．險而易．行以德輔．此則明主也．為之歌唐．曰．思深哉．其有陶唐氏之遺民乎．不然．何憂之遠也．非令德之後．誰能若是．為之歌陳．曰．國無主．其能久乎．自鄶以下．無譏焉．為之歌小雅曰．美哉．思而不貳．怨而不言．其周德之衰乎．猶有先王之遺民焉．為之歌大雅．曰．廣哉．熙熙乎．曲而有直體．其文王之德乎．為之歌頌．曰．至矣哉．直而不倨．曲而不屈．邇而不偪．遠而不攜．遷而不淫．復而不厭．哀而不愁．樂而不荒．用而不匱．廣而不宣．施而不費．取而不貪．處而不底．行而不流．五聲和．八風平．節有度．守有序．盛德之所同也．見舞象箾南籥者．曰．美哉．猶有憾．見舞大武者．曰．美哉．周之盛也．其若此乎．見舞韶濩者．曰．聖人之弘也．而猶有慚德．聖人之難也．見舞大夏者．曰．美哉．勤而不德．非禹其誰能脩之．見舞韶箾者．曰．德至矣哉．大矣．如天之無不幬也．如地之無不載也．雖甚盛德．其蔑以加於此矣．觀止矣．若有他樂．吾不敢請已．其出聘也．通嗣君也．故遂聘于齊．說晏平仲．謂之曰．子速納邑與政．無邑無政．乃免於難．齊國之政．將有所歸．未獲所歸．難未歇也．故晏子因陳桓子以納政與邑．是以免於欒高之難．聘於鄭．見子產．如舊相識．與之縞帶．子產獻紵衣焉．謂子產曰．鄭之執政侈．難將至矣．政必及子．子為政．慎之以禮．不然．鄭國將敗．適衛．說蘧瑗．史狗．史鰌．公子荊．公叔發．公子朝．曰．衛多君子．未有患也．自衛如晉．將宿於戚．聞鍾聲焉．曰．異哉．吾聞之也．辯而不德．必加於戮．夫子獲罪於君以在此．懼猶不足．而又何樂．夫子之在此也．猶燕之巢於幕上．君又在殯．而可以樂乎．遂去之．文子聞之．終身不聽琴瑟．適晉說趙文子．韓宣子．魏獻子．曰．晉國其萃於三族乎．說叔向．將行．謂叔向曰．吾子勉之．君侈而多良．大夫皆富．政將在家．吾子好直．必思自免於難．


秋九月．齊公孫蠆．公孫灶．放其大夫高止於北燕．乙未出．書曰出奔．罪高止也．高止好以事自為功．且專．故難及之．


冬‧孟孝伯如晉．報范叔也．為高氏之難故．高豎以盧叛．


十月．庚寅．閭丘嬰帥師圍盧．高豎曰．苟請高氏有後．請致邑．齊人立敬仲之曾孫酀．良敬仲也．


十一月．乙卯．高豎致盧而出奔晉．晉人城綿而寘旃．鄭伯有使公孫黑如楚．辭曰．楚鄭方惡而使余往．是殺余也．伯有曰．世行也．子皙曰．可則往．難則已．何世之有．伯有將強使之．子皙怒．將伐伯有氏．大夫和之．


十二月．己巳．鄭大夫盟於伯有氏．裨諶曰．是盟也．其與幾何．詩曰．君子屢盟．亂是用長．今是長．亂之道也．禍未歇也．必三年而後能紓然明曰．政將焉往．裨諶曰．善之代不善．天命也．其焉辟．子產舉不踰等．則位班也．擇善而舉．則世隆也．天又除之．奪伯有魄．子西即世．將焉辟之．天禍鄭久矣．其必使子產息之．乃猶可以戾．不然．將亡矣．


襄公三十年

經

三十年春．王正月．楚子使薳罷來聘．


夏．四月．蔡世子般弒其君固．


五月．甲午．宋災．宋伯姬卒．天王殺其弟佞夫．王子瑕奔晉．


秋．七月．叔弓如宋．葬宋共姬．鄭良霄出奔許．自許入于鄭．鄭人殺良霄．


冬．十月．葬蔡景公．晉人．齊人．宋人．衛人．鄭人．曹人．莒人．邾人．滕人．薛人．杞人．小邾人．會于澶淵．宋災故．


傳

三十年春．王正月．楚子使薳罷來聘．通嗣君也．穆叔問王子之為政何如．對曰吾儕小人．食而聽事．猶懼不給命．而不免於戾．焉與知政．固問焉．不告．穆叔告大夫曰．楚令尹將有大事子蕩將與焉．助之匿其情矣．子產相鄭伯以如晉．叔向問鄭國之政焉．對曰．吾得見與否．在此歲也．駟良方爭．未知所成若有所成．吾得見．乃可知也．叔向曰．不既和矣乎．對曰．伯有侈而愎．子皙好在人上．莫能相下也．雖其和也．猶相積惡也．惡至無日矣．


三月．癸未．晉悼夫人食輿人之城杞者．絳縣人或年長矣．無子．而往與於食．有與疑年．使之年．曰臣小人也．不知紀年．臣生之歲．正月甲子朔．四百有四十五．甲子矣．其季於今．三之一也．吏走問諸朝．師曠曰．魯叔仲惠伯會郤成子于承匡之歲也．是歲也．狄伐魯．叔孫莊叔於是乎敗狄于鹹．獲長狄僑如．及虺也豹也．而皆以名其子．七十三年矣．史趙曰．亥有二首六身．下二如身．是其日數也．士文伯曰．然則二萬二千六百有六旬也．趙孟問其縣大夫．則其屬也．召之而謝過焉．曰．武不才．任君之大事．以晉國之多虞．不能由吾子．使吾子辱在泥塗久矣．武之罪也．敢謝不才．遂仕之．使助為政．辭以老．與之田．使為君復陶．以為絳縣師．而廢其輿尉．於是魯使者在晉．歸以語諸大夫．季武子曰．晉未可媮也．有趙孟以為大夫．有伯瑕以為佐．有史趙師曠而咨度焉．有叔向女齊以師保其君．其朝多君子．其庸可媮乎．勉事之而後可．


夏．四月．己亥．鄭伯及其大夫盟．君子是以知鄭難之不已也．蔡景侯為大子般娶于楚．通焉．大子弒景侯．初．王儋季卒．其子括將見王而歎．單公子愆期為靈王御士．過諸廷．聞其歎而言曰．烏乎．必有此夫．入以告王．且曰．必殺之．不慼而願大．視躁而足高．心在他矣．不殺必害．王曰．童子何知．及靈王崩．儋括欲立王子佞夫．佞夫弗知．戊子．儋括圍蒍．逐成愆．成愆奔平畤．


五月．癸巳．尹言多．劉毅．單蔑．甘過．鞏成．殺佞夫．括瑕廖奔晉．書曰．天王殺其弟佞夫．罪在王也．或呌于宋大廟曰．譆譆出出．鳥鳴于亳社．如曰譆譆．甲午．宋大災．宋伯姬卒．待姆也．君子謂宋共姬女而不婦．女待人．婦義事也．


六月．鄭子產如陳蒞盟．歸復命．告大夫曰．陳亡國也．不可與也．聚禾粟．繕城郭．恃此二者而不撫其民．其君弱植．公子侈．大子卑．大夫敖．政多門．以介於大國．能無亡乎．不過十年矣．


秋．七月．叔弓如宋．葬共姬也．鄭伯有耆酒．為窟室．而夜飲酒．擊鍾焉．朝至未己．朝者曰．公焉在．其人曰．吾公在壑谷．皆自朝布路而罷．既而朝．則又將使子皙如楚．歸而飲酒．庚子．子皙以駟氏之甲．伐而焚之．伯有奔雍梁．醒而後知之．遂奔許．大夫聚謀．子皮曰．仲虺之志云．亂者取之．亡者侮之．推亡固存．國之利也．罕．駟．豐．同生．伯有汏侈．故不免．人謂子產．就直助彊．子產曰．豈為我徒．國之禍難．誰知所儆．或主彊直．難乃不生．姑成吾所．辛丑．子產斂伯有氏之死者而殯之．不及謀而遂行印段從之．子皮止之．眾曰．人不我順．何止焉．子皮曰．夫子禮於死者．況生者乎．遂自止之．壬寅．子產入．癸卯．子石入．皆受盟于子皙氏．乙巳．鄭伯及其大夫盟于大宮．盟國人于師之梁之外．伯有聞鄭人之盟己也．怒．聞子皮之甲．不與攻己也．喜．曰．子皮與我矣．癸丑．晨．自墓門之瀆入．因馬師頡介于襄庫．以伐舊北門．駟帶率國人以伐之．皆召子產．子產曰兄弟而及此．吾從天所與．伯有死於羊肆．子產襚之．枕之股而哭之．斂而殯諸．伯有之臣在市側者．既而葬諸斗城．子駟氏欲攻子產．子皮怒之．曰．禮．國之幹也．殺有禮．禍莫大焉．乃止．於是游吉如晉還．聞難不入．復命于介．八月．甲子．奔晉．駟帶追之．及酸棗．與子上盟．用兩珪質于河．使公孫肸入盟大夫．己巳．復歸．書曰．鄭人殺良霄．不稱大夫．言自外入也．於子蟜之卒也．將葬．公孫揮與裨灶晨會事焉．過伯有氏．其門上生莠．子羽曰．其莠猶在乎．於是歲在降婁．降婁中而旦．裨灶指之曰．猶可以終歲．歲不及此次也已．及其亡也．歲在娵訾之口．其明年．乃及降婁．僕展從伯有．與之皆死．羽頡出奔晉．為任大夫．雞澤之會．鄭樂成奔楚．遂適晉．羽頡因之．與之比而事趙文子．言伐鄭之說焉．以宋之盟故．不可．子皮以公孫鉏為馬師．楚公子圍殺大司馬蒍掩而取其室．申無宇曰．王子必不免．善人．國之主也．王子相楚國．將善是封．殖而虐之．是禍國也．且司馬令尹之偏．而王之四體也．絕民之主．去身之偏．艾王之體．以禍其國．無不祥大焉．何以得免．為宋災故．諸侯之大夫會．以謀歸宋財．


冬．十月．叔孫豹會晉趙武．齊公孫蠆．宋向戌．衛北宮佗．鄭罕虎．及小邾之大夫．會于澶淵．既而無歸於宋．故不書其人．君子曰．信其不可不慎乎．澶淵之會．卿不書．不信也夫．諸侯之上卿．會而不信．寵名皆棄．不信之不可也如是．詩曰．文王陟降．在帝左右．信之謂也．又曰．淑慎爾止．無載爾偽．不信之謂也．書曰．某人某人會于澶淵．宋災故．尤之也．不書魯大夫．諱之也．鄭子皮授子產政．辭曰．國小而偪．族大寵多．不可為也．子皮曰．虎帥以聽．誰敢犯子．子善相之．國無小．小能事大．國乃寬．子產為政．有事伯石．賂與之邑．子大叔曰．國皆其國也．奚獨賂焉．子產曰．無欲實難．皆得其欲．以從其事．而要其成．非我有成．其在人乎．何愛於邑．邑將焉往．子大叔曰．若四國何．子產曰．非相違也．而相從也．四國何尤焉．鄭書有之曰．安定國家．必大焉先．姑先安大．以待其所歸．既伯石懼而歸邑．卒與之．伯有既死．使大史命伯石為卿．辭．大史退．則請命焉．復命之．又辭．如是三．乃受策入拜．子產是以惡其為人也．使次己位．子產使都鄙有章．上下有服．田有封洫．廬井有伍．大人之忠儉者．從而與之．泰侈者因而斃之．豐卷將祭．請田焉．弗許．曰．唯君用鮮．眾給而已．子張怒．退而徵役．子產奔晉．子皮止之．而逐豐卷．豐卷奔晉．子產請其田里．三年而復之．反其田里．及其入焉．從政一年．輿人誦之曰．取我衣冠而褚之．取我田疇而伍之．孰殺子產．吾其與之．及三年．又誦之曰．我有子弟．子產誨之．我有田疇．子產殖之．子產而死．誰其嗣之．


襄公三十一年

經

三十有一年春．王正月．


夏．六月．辛巳．公薨于楚宮．


秋．九月．癸巳．子野卒．己亥．仲孫羯卒．


冬．十月．滕子來會葬．癸酉．葬我君襄公．


十有一月．莒人弒其君密州．


傳

三十一年春．王正月．穆叔至自會．見孟孝伯．語之曰．趙孟將死矣．其語偷．不似民主．且年未盈五十．而諄諄焉如八九十者．弗能久矣．若趙孟死．為政者其韓子乎．吾子盍與季孫言之．可以樹善．君子也．晉君將失政矣．若不樹焉．使早備魯．既而政在大夫．韓子懦弱．大夫多貪．求欲無厭．齊楚未足與也．魯其懼哉．孝伯曰．人生幾何．誰能無偷．朝不及夕．將安用樹．穆叔出而告人曰．孟孫將死矣．吾語諸趙孟之偷也．而又甚焉．又與季孫語晉故．季孫不從．及趙文子卒．晉公室卑．政在侈家．韓宣子為政．不能圖諸侯．魯不堪晉求．讒慝弘多．是以有平丘之會．


齊子尾害閭丘嬰．欲殺之．使帥師以伐陽州．我問師故．夏．五月．子尾殺閭丘嬰以說于我．師工僂．灑渻灶．孔虺．賈寅．出奔莒．出群公子．


公作楚宮．穆叔曰．大誓云．民之所欲．天必從之．君欲楚也夫．故作其宮．若不復適楚．必死是宮也．六月．辛巳．公薨于楚宮．叔仲帶竊其拱璧以與御人．納諸其懷．而從取之．由是得罪．


立胡女敬歸之子子野．次于季氏．秋．九月．癸巳卒．毀也．


己亥．孟孝伯卒．立敬歸之娣齊歸之子公子裯．穆叔不欲．曰．大子死．有母弟則立之．無則長立．年鈞擇賢．義鈞則卜．古之道也．非適嗣．何必娣之子．且是人也．居喪而不哀．在慼而有嘉容．是謂不度．不度之人．鮮不為患．若果立之．必為季氏憂．武子不聽．卒立之．比及葬．三易衰．衰衽如故衰．於是昭公十九年矣．猶有童心．君子是以知其不能終也．


冬．十月．滕成公來會葬．惰而多涕．子服惠伯曰．滕君將死矣．怠於其位．而哀已甚．兆於死所矣．能無從乎．


癸酉．葬襄公．公薨之月．子產相鄭伯以如晉．晉侯以我喪故．未之見也．子產使盡壞其館之垣．而納車馬焉．士文伯讓之曰．敝邑以政刑之不脩．寇盜充斥．無若諸侯之屬．辱在寡君者何．是以令吏人完客所館．高其閈閎．厚其牆垣．以無憂客使．今吾子壞之．雖從者能戒．其若異客何．以敝邑之為盟主．繕完葺牆．以待賓客．若皆毀之．其何以共命．寡君使匄請命．對曰．以敝邑褊小．介於大國．誅求無時．是以不敢寧居．悉索敝賦．以來會時事．逢執之不間．而未得見．又不獲聞命．未知見時．不敢輸幣．亦不敢暴露．其輸之．則君之府實也．非薦陳之．不敢輸也．其暴露之．則恐燥濕之不時．而朽蠹以重敝邑之罪．僑聞文公之為盟主也．宮室卑庳．無觀臺榭．以崇大諸侯之館．館如公寢．庫廄繕脩．司空以時平易道路．圬人以時塓館宮室．諸侯賓至．甸設庭燎．僕人巡宮．車馬有所．賓從有代．巾車脂轄．隸人牧圉．各瞻其事．百官之屬．各展其物．公不留賓．而亦無廢事．憂樂同之．事則巡之．教其不知．而恤其不足．賓至如歸．無寧菑患．不畏寇盜．而亦不患燥濕．今銅鞮之宮數里．而諸侯舍於隸人．門不容車．而不可踰越．盜賊公行．而夭厲不戒．賓見無時．命不可知．若又勿壞．是無所藏幣以重罪也．敢請執事．將何以命之．雖君之有魯喪．亦敝邑之憂也．若獲薦幣．脩垣而行．君之惠也．敢憚勤勞．文伯復命．趙文子曰．信我實不德．而以隸人之垣以贏諸侯．是吾罪也．使士文伯謝不敏焉．晉侯見鄭伯．有加禮．厚其宴好而歸之．乃築諸侯之館．叔向曰．辭之不可以已也如是夫．子產有辭．諸侯賴之．若之何其釋辭也．詩曰．辭之輯矣．民之協矣．辭之繹矣．民之莫矣．其知之矣．


鄭子皮使印段如楚．以適晉告．禮也．


莒犁比公生去疾．及展輿．既立展輿．又廢之．犁比公虐．國人患之．十一月．展輿因國人以攻莒子．弒之．乃立．去疾奔齊．齊出也．展輿吳出也．書曰．莒人弒其君買朱鉏．言罪之在也．


吳子使屈狐庸聘于晉．通路也．趙文子問焉．曰．延州來季子．其果立乎．巢隕諸樊．閽戕戴吳．天似啟之．何如．對曰．不立．是二王之命也．非啟季子也．若天所啟．其在今嗣君乎．甚德而度．德不失民．度不失事．民親而事有序．其天所啟也．有吳國者．必此君之子孫實終之．季子守節者也．雖有國不立．


十二月．北宮文子相衛襄公以如楚．宋之盟故也．過鄭．印段迋勞于棐林．如聘禮而以勞辭．文子入聘．子羽為行人．馮簡子與子大叔逆客．事畢而出．言於衛侯曰．鄭有禮．其數世之福也．其無大國之討乎．詩曰．誰能執熱．逝不以濯．禮之於政．如熱之有濯也．濯以救熱．何患之有．子產之從政也．擇能而使之．馮簡子能斷大事．子大叔美秀而文．公孫揮能知四國之為．而辨於其大夫之族姓．班位貴賤能否．而又善為辭令．裨諶能謀．謀於野則獲．謀於邑則否．鄭國將有諸侯之事．子產乃問四國之為於子羽．且使多為辭令．與裨諶乘以適野．使謀可否．而告馮簡子使斷之．事成．乃授子大叔使行之．以應對賓客．是以鮮有敗事．北宮文子所謂有禮也．


鄭人游于鄉校．以論執政．然明謂子產曰．毀鄉校何如．子產曰．何為．夫人朝夕退而游焉．以議執政之善否．其所善者．吾則行之．其所惡者．吾則改之．是吾師也．若之何毀之．我聞忠善以損怨．不聞作威以防怨．豈不遽止．然猶防川．大決所犯．傷人必多．吾不克救也．不如小決．使道不如．吾聞而藥之也．然明曰．蔑也今而後知吾子之信可事也．小人實不才．若果行此．其鄭國實賴之．豈唯二三臣．仲尼聞是語也．曰．以是觀之．人謂子產不仁．吾不信也．


子皮欲使尹何為邑．子產曰．少．未知可否．子皮曰．愿吾愛之．不吾叛也．使夫往而學焉．夫亦愈知治矣．子產曰．不可．人之愛人．求利之也．今吾子愛人則以政．猶未能操刀而使割也．其傷實多．子之愛人．傷之而已．其誰敢求愛於子．子於鄭國．棟也．棟折榱崩．僑將厭焉．敢不盡言．子有美錦．不使人學製焉．大官大邑．身之所庇也．而使學者製焉．其為美錦．不亦多乎．僑聞學而後入政．未聞以政學者也．若果行此．必有所害．譬如田獵．射御貫．則能獲禽．若未嘗登車射御．則敗績厭覆是懼．何暇思獲．子皮曰．善哉．虎不敏．吾聞君子務知大者遠者．小人務知小者近者．我小人也．衣服附在吾身．我知而慎之．大官大邑．所以庇身也．我遠而慢之．微子之言．吾不知也．他日．我曰子為鄭國．我為吾家．以庇焉其可也．今而後知不足．自今請雖吾家聽子而行．子產曰．人心之不同．如其面焉．吾豈敢謂子面如吾面乎．抑心所謂危．亦以告也．子皮以為忠．故委政焉．子產是以能為鄭國．


衛侯在楚．北宮文子見令尹圍之威儀．言於衛侯曰．令尹似君矣．將有他志．雖獲其志．不能終也．詩云．靡不有初．鮮克有終．終之實難．令尹其將不免．公曰．子何以知之．對曰．詩云．敬慎威儀．惟民之則．令尹無威儀．民無則焉．民所不則．以在民上．不可以終．公曰．善哉．何謂威儀．對曰．有威而可畏．謂之威．有儀而可象．謂之儀．君有君之威儀．其臣畏而愛之．則而象之．故能有其國家．令聞長世．臣有臣之威儀．其下畏而愛之．故能守其官職．保族宜家．順是以下．皆如是．是以上下能相固也．衛詩曰．威儀棣棣．不可選也．言君臣上下．父子兄弟．內外大小．皆有威儀也．周詩曰．朋友攸攝．攝以威儀．言朋友之道．必相教訓．以威儀也．周書數文王之德曰．大國畏其力．小國懷其德．言畏而愛之也．詩云．不識不知．順帝之則．言則而象之也．紂囚文王七年．諸侯皆從之囚．紂於是乎懼而歸之．可謂愛之．文王伐崇．再駕而降為臣．蠻夷帥服．可謂畏之．文王之功．天下誦而歌舞之．可謂則之．文王之行．至今為法．可謂象之．有威儀也．故君子在位可畏．施舍可愛．進退可度．周旋可則．容止可觀．作事可法．德行可象．聲氣可樂．動作有文．言語有章．以臨其下．謂之有威儀也．



春秋左氏傳/昭公



昭公元年

經

元年春．王正月．公即位．叔孫豹會晉趙武．楚公子圍．齊國弱．宋向戌．衛齊惡．陳公子招．蔡公孫歸生．鄭罕虎．許人．曹人．于虢．


三月. 取鄆．


夏．秦伯之弟鍼出奔晉．


六月丁巳．邾子華卒．晉荀吳帥師敗狄于大鹵．


秋．莒去疾自齊入于莒．莒展輿出奔吳．叔弓帥師疆鄆田．葬邾悼公．


冬．十有一月．己酉．楚子麇卒．公子比出奔晉．

傳

元年春．楚公子圍聘于鄭．且娶於公孫段氏．伍舉為介．將入館．鄭人惡之．使行人子羽與之言．乃館於外．既聘．將以眾逆．子產患之．使子羽辭曰．以敝邑褊小．不足以容從者．請墠聽命．令尹命大宰伯州犁對曰．君辱貺寡大夫圍．謂圍將使豐氏．撫有而室．圍布几筵．告於莊共之廟而來．若野賜之．是委君貺於草莽也．是寡大夫不得列於諸卿也．不寧唯是．又使圍蒙其先君．將不得為寡君老,其蔑以復矣．唯大夫圖之．子羽曰．小國無罪．恃實其罪．將恃大國之安靖己．而無乃包藏禍心以圖之．小國失恃．而懲諸侯．使莫不憾者．距違君命．而有所壅塞不行是懼．不然．敝邑館人之屬也．其敢愛豐氏之祧．伍舉知其有備也．請垂櫜而入．許之．正月乙未．入逆而出．遂會於虢．尋宋之盟也．祁午謂趙文子曰．宋之盟．楚人得志於晉．今令尹之不信．諸侯之所聞也．子弗戒．懼又如宋．子木之信．稱於諸侯．猶詐晉而駕焉．況不信之尤者乎．楚重得志於晉．晉之恥也．子相晉國．以為盟主．於今七年矣．再合諸侯．三合大夫．服齊狄．寧東夏．平秦亂．城淳于．師徒不頓．國家不罷．民無謗讟．諸侯無怨．天無大災．子之力也．有令名矣．而終之以恥午也是懼．吾子其不可以不戒．文子曰．武受賜矣．然宋之盟．子木有禍人之心．武有仁人之心．是楚所以駕於晉也．今武猶是心也．楚又行僭．非所害也．武將信以為本．循而行之．譬如農夫．是穮是蔉．雖有饑饉．必有豐年．且吾聞之．能信不為人下．吾未能也．詩曰．不僭不賊．鮮不為則．信也．能為人則者．不為人下矣．吾不能是難．楚不為患．楚令尹圍請用牲．讀舊書．加于牲上而已．晉人許之．


三月．甲辰．盟．楚公子圍設服離衛．叔孫穆子曰．楚公子美矣．君哉．鄭子皮曰．二執戈者前矣．蔡子家曰．蒲宮有前．不亦可乎．楚伯州犁曰．此行也．辭而假之寡君．鄭行人揮曰．假不反矣．伯州犁曰．子姑憂子皙之欲背誕也．子羽曰．當璧猶在．假而不反．子其無憂乎．齊國子曰．吾代二子愍矣．陳公子招曰．不憂何成．二子樂矣．衛齊子曰．苟或知之．雖憂何害．宋合左師曰．大國令．小國共．吾知共而已．晉樂王鮒曰．小旻之卒章善矣．吾從之．退會．子羽謂子皮曰．叔孫絞而婉．宋左師簡而禮．樂王鮒字而敬．子與子家持之．皆保世之主也．齊衛陳大夫．其不免乎．國子代人憂．子招樂憂．齊子雖憂弗害．夫弗及而憂．與可憂而樂．與憂而弗害．皆取憂之道也．憂必及之．大誓曰．民之所欲．天必從之．三大夫兆憂．能無至乎．言以知物．其是之謂矣．


季武子伐莒．取鄆．莒人告於會．楚告於晉曰．尋盟未退．而魯伐莒．瀆齊盟．請戮其使．樂桓子相趙文子．欲求貨於叔孫．而為之請．使請帶焉弗與．梁其脛曰．貨以藩身．子何愛焉．叔孫曰．諸侯之會．衛社稷也．我以貨免．魯必受師．是禍之也．何衛之為．人之有牆．以蔽惡也．牆之隙壞．誰之咎也．衛而惡之．吾又甚焉．雖怨季孫．魯國何罪．叔出季處．有自來矣．吾又誰怨．然鮒也賄．弗與不已．召使者裂裳帛而與之．曰帶其褊矣．趙孟聞之曰．臨患不忘國．忠也．思難不越官．信也．圖國忘死．貞也．謀主三者．義也．有是四者．又可戮乎．乃請諸楚．曰．魯雖有罪．其執事不辟難．畏威而敬命矣．子若免之．以勸左右可也．若子之群吏．處不辟污．出不逃難．其何患之有．患之所生．污而不治．難而不守．所由來也．能是二者．又何患焉．不靖其能．其誰從之．魯叔孫豹可謂能矣．請免之以靖能者．子會而赦有罪．又賞其賢．諸侯其誰不欣焉．望楚而歸之．視遠如邇．疆場之邑．一彼一此．何常之有．王伯之令也．引其封疆．而樹之官．舉之表旗．而著之制令．過則有刑．猶不可壹．於是乎虞有三苗．夏有觀扈．商有姺邳．周有徐奄．自無令王諸侯逐進．狎主齊盟．其又可壹乎．恤大舍小．足以為盟主．又焉用之．封疆之削．何國蔑有．主齊盟者．誰能辯焉．吳濮有釁．楚之執事．豈其顧盟．莒之疆事．楚勿與知．諸侯無煩．不亦可乎．莒魯爭鄆．為日久矣．苟無大害於其社稷．可無亢也．去煩宥善．莫不競勸．子其圖之．固請諸楚．楚人許之．乃免叔孫．令尹享趙孟．賦大明之首章．趙孟賦小宛之二章．事畢．趙孟謂叔向曰．令尹自以為王矣．何如．對曰．王弱．令尹疆．其可哉．雖可不終．趙孟曰．何故．對曰．彊以克弱而安之．彊不義也．不義而彊．其斃必速．詩曰．赫赫宗周．褒姒滅之．彊不義也．令尹為王．必求諸侯．晉少懦矣．諸侯將往．若獲諸侯．其虐滋甚．民弗堪也．將何以終．夫以彊取．不義而克．必以為道．道以淫虐．弗可久已矣．


夏．四月．趙孟．叔孫豹．曹大夫．入于鄭．鄭伯兼享之．子皮戒趙孟．禮終．趙孟賦瓠葉．子皮遂戒穆叔．且告之．穆叔曰．趙孟欲一獻．子其從之．子皮曰．敢乎．穆叔曰．夫人之所欲也．又何不敢．及享．具五獻之籩豆於幕下．趙孟辭．私於子產曰．武請於冢宰矣．乃用一獻．趙孟為客．禮終乃宴．穆叔賦鵲巢．趙孟曰．武不堪也．又賦采蘩．曰．小國為蘩．大國省穡而用之．其何實非命．子皮賦野有死麇之卒章．趙孟賦常棣．且曰吾兄弟比以安．尨也可使無吠．穆叔．子皮．及曹大夫．興拜．舉兕爵曰．小國賴子．知免於戾矣．飲酒樂．趙孟出．曰．吾不復此矣．


天王使劉定公勞趙孟於潁．館於雒汭．劉子曰．美哉禹功．明德遠矣．微禹．吾其魚乎．吾與子弁冕端委．以治民臨諸侯．禹之力也．子盍亦遠績禹功．而大庇民乎．對曰．老夫罪戾是懼．焉能恤遠．吾儕偷食．朝不謀夕．何其長也．劉子歸以語王曰．諺所為老將知而耄及之者．其趙孟之謂乎．為晉正卿．以主諸侯．而儕於隸入．朝不謀夕．棄神人矣．神怒民叛．何以能久．趙孟不復年矣．神怒不歆其祀．民叛不即其事．祀事不從．又何以年．


叔孫歸．曾夭御季孫以勞之．旦及日中．不出．曾夭謂曾阜曰．旦及日中．吾知罪矣．魯以相忍為國也．忍其外．不忍其内．焉用之．阜曰．數月於外．一旦於是．庸何傷．賈而欲贏．而惡囂乎．阜謂叔孫曰．可以出矣．叔孫指楹曰．雖惡是．其可去乎．乃出見之．


鄭徐吾犯之妹美．公孫楚聘之矣．公孫黑又使強委禽焉．犯懼．告子產．子產曰．是國無政．非子之患也．唯所欲與．犯請於二子．請使女擇焉．皆許之．子皙盛飾入．布幣而出．子南戎服入．左右射．超乘而出．女自房觀之．曰．子皙信美矣．抑子南夫也．夫夫婦婦．所謂順也．適子南氏．子皙怒．既而櫜甲以見子南．欲殺之．而取其妻．子南知之．執戈逐之．及衝．擊之以戈．子皙傷而歸．告大夫曰．我好見之．不知其有異志也．故傷．大夫皆謀之．子產曰．直鈞幼賤．有罪．罪在楚也．乃執子南而數之曰．國之大節有五．女皆奸之．畏君之威．聽其政．尊其貴．事其長．養其親．五者所以為國也．今君在國．女用兵焉．不畏威也．奸國之紀．不聽政也．子皙上大夫．女嬖大夫．而弗下之．不尊貴也．幼而不忌．不事長也．兵其從兄．不養親也．君曰．余不女忍殺．宥女以遠．勉速行乎．無重而罪．五月．庚辰．鄭放游楚於吳．將行子南．子產咨於大叔．大叔曰．吉不能亢身．焉能亢宗．彼國政也．非私難也．子圖鄭國．利則行之．又何疑焉．周公殺管叔而蔡蔡叔．夫豈不愛．王室故也．吉若獲戾．子將行之．何有於諸游．


秦后子有寵於桓．如二君於景．其母曰．弗去懼選．癸卯．鍼適晉．其車千乘．書曰．秦伯之弟鍼出奔晉．罪秦伯也．后子享晉侯．造舟于河．十里舍車．自雍及絳．歸取酬幣．終事八反．司馬侯問焉．曰．子之車盡於此而已乎．對曰．此之謂多矣．若能少此．吾何以得見．女叔齊以告公．且曰．秦公子必歸．臣聞君子能知其過．必有令圖．令圖．天所贊也．后子見趙孟．趙孟曰．吾子其曷歸．對曰．鍼懼選於寡君．是以在此．將待嗣君．趙孟曰．秦君何如．對曰．無道．趙孟曰．亡乎．對曰．何為．一世無道．國未艾也．國於天地．有與立焉．不數世淫．弗能斃也．趙孟曰．天乎．對曰．有焉．趙孟曰．其幾何．對曰．鍼聞之．國無道而年穀和熟．天贊之也．鮮不五稔．趙孟視蔭曰．朝夕不相及．誰能待五．后子出而告人曰．趙孟將死矣．主民．翫歲而愒日．其與幾何．


鄭為游楚亂故．六月．丁巳．鄭伯及其大夫盟于公孫段氏．罕虎．公孫僑．公孫段．印段．游吉．駟帶．私盟于閨門之外．實薰隧．公孫黑強與於盟．使大史書其名．且曰七子．子產弗討．


晉中行穆子敗無終及群狄于大原．崇卒也．將戰．魏舒曰．彼徒我車．所遇又阨．以什共車．必克．困諸阨．又克．請皆卒．自我始．乃毀車以為行．五乘為三伍．荀吳之嬖人不肯即卒．斬以徇．為五陳以相離．兩於前．伍於後．專為右角．參為左角．偏為前拒．以誘之．翟人笑之．未陳而薄之．大敗之．


莒展輿立．而奪群公子秩．公子召去疾于齊．秋．齊公子鉏納去疾．展輿奔吳．叔弓帥師疆鄆田．因莒亂也．於是莒務婁．瞀胡．及公子滅明．以大厖．與常儀靡．奔齊．君子曰．莒展之不立．棄人也夫．人可棄乎．詩曰．無競維人．善矣．


晉侯有疾．鄭伯使公孫僑如晉聘．且問疾．叔向問焉．曰．寡君之疾病．卜人曰．實沈臺駘為祟．史莫之知．敢問此何神也．子產曰．昔高辛氏有二子．伯曰閼伯．季曰實沈．居于曠林．不相能也．日尋干戈．以相征討．后帝不臧．遷閼伯于商丘．主辰．商人是因．故辰為商星．遷實沈于大夏．主參．唐人是因．以服事夏商．其季世曰唐叔虞．當武王邑姜．方震大叔．夢帝謂已．余命而子曰虞．將與之唐．屬諸參而蕃育其子孫．及生有文在其手．曰虞．遂以命之．及成王滅唐而封大叔焉．故參為晉星．由是觀之．則實沈．參神也．昔金天氏有裔子曰昧．為玄冥師．生允格．臺駘．臺駘能業其官．宣汾洮．障大澤．以處大原．帝用嘉之．封諸汾川．沈．姒．蓐．黃．實守其祀．今晉主汾而滅之矣．由是觀之．則臺駘．汾神也．抑此二者．不及君身．山川之神．則水旱癘疫之災．於是乎禜之．日月星辰之神．則雪霜風雨之不時．於是乎禜之．若君身．則亦出入飲食哀樂之事也．山川星辰之神．又何為焉．僑聞之．君子有四時．朝以聽政．晝以訪問．夕以脩令．夜以安身．於是乎節宣其气．勿使有所壅閉湫底．以露其體．茲心不爽．而昏亂百度．今無乃壹之．則生疾矣．僑又聞之．内官不及同姓．其生不殖．美先盡矣．則相生疾．君子是以惡之．故志曰．買妾不知其姓．則卜之．違此二者．古之所慎也．男女辨姓．禮之大司也．今君内實有四姬焉．其無乃是也乎．若由是二者．弗可為也已．四姬有省．猶可無則．必生疾矣．叔向曰．善哉．肸未之聞也．此皆然矣．叔向出．行人揮送之．叔向問鄭故焉．且問子皙．對曰．其與幾何．無禮而好陵人．怙富而卑其上．弗能久矣．晉侯聞子產之言曰．博物君子也．重賄之．


晉侯求醫於秦．秦伯使醫和視之．曰．疾不可為也．是謂近女室．疾如蠱．非鬼非食．惑以喪志．良臣將死．天命不祐．公曰．女不可近乎對曰．節之．先王之樂．所以節百事也．故有五節遲速本末以相及．中聲以降．五降之後．不容彈矣．於是有煩手淫聲．慆堙心耳．乃忘平和．君子弗聽也．物亦如之．至於煩．乃舍也已．無以生疾．君子之近琴瑟．以儀節也．非以慆心也．天有六气．降生五味．發為五色．徵為五聲．淫生六疾．六气曰陰．陽．風．雨．晦明也．分為四時．序為五節．過則為菑．陰淫寒疾．陽淫熱疾．風淫末疾．雨淫腹疾．晦淫惑疾．明淫心疾．女陽物而晦時．淫則生内熱惑蠱之疾．今君不節不時能無及此乎．出告趙孟．趙孟曰．誰當良臣．對曰．主是謂矣．主相晉國．於今八年．晉國無亂．諸侯無闕．可謂良矣．和聞之．國之大臣．榮其寵祿．任其寵節．有菑禍興而無改焉．必受其咎．今君至於淫以生疾．將不能圖恤社稷．禍孰大焉．主不能禦．吾是以云也．趙孟曰．何謂蠱．對曰．淫溺惑亂之所生也．於文．皿蟲為蠱．穀之飛亦為蠱．在周易．女惑男．風落山．謂之蠱．皆同物也．趙孟曰．良醫也．厚其禮而歸之．


楚公子圍使公子黑肱．伯州犁．城犨．櫟．郟．鄭人懼．子產曰．不害．令尹將行大事．而先除二子也．禍不及鄭．何患焉．冬．楚公子圍將聘于鄭．伍舉為介．未出竟．聞王有疾而還．伍舉遂聘．十一月．己酉．公子圍至．入問王疾．縊而弒之．遂殺其二子幕及平夏．右尹子干出奔晉．宮廄尹子皙出奔鄭．殺大宰伯州犁于郟．葬王于郟．謂之郟敖．使赴于鄭．伍舉問應為後之辭焉．對曰．寡大夫圍．伍舉更之曰．共王之子圍為長．子干奔晉．從車五乘．叔向使與秦公子同食．皆百人之餼．趙文子曰．秦公子富．叔向曰．底祿以德．德鈞以年．年同以尊．公子以國．不聞以富．且夫以千乘去其國．彊禦已甚．詩曰．不侮鰥寡．不畏彊禦．秦楚匹也．使后子與子干齒辭．曰．鍼懼選．楚公子不獲．是以皆來．亦唯命．且臣與羇齒．無乃不可乎．史佚有言曰．非羇何忌．


楚靈王即位．薳罷為令尹．薳啟彊為大宰．鄭游吉如楚葬郟敖．且聘立君．歸．謂子產曰．具行器矣．楚王汰侈．而自說其事．必合諸侯．吾往無日矣．子產曰．不數年．未能也．


十二月．晉既烝．趙孟適南陽將會孟子餘．甲辰朔．烝于溫．庚戌．卒．鄭伯如晉．弔及雍乃復．


昭公二年

經

二年春．晉侯使韓起來聘．


夏．叔弓如晉．


秋．鄭殺其大夫公孫黑．


冬．公如晉．至河乃復．季孫宿如晉．


傳

二年春．晉侯使韓宣子來聘．且告為政．而來見禮也．觀書於大史氏．見易象與魯春秋．曰．周禮盡在魯矣．吾乃今知周公之德．與周之所以王也．公享之．季武子賦綿之卒章．韓子賦角弓．季武子拜曰．敢拜子之彌縫敝邑．寡君有望矣．武子賦節之卒章．既享．宴于季氏．有嘉樹焉．宣子譽之．武子曰．宿敢不封殖此樹以無忘角弓．遂賦甘棠．宣子曰．起不堪也．無以及召公．宣子遂如齊納幣．見子雅．子雅召子旗．使見宣子．宣子曰．非保家之主也．不臣．見子尾．子尾見彊．宣子謂之如子旗．大夫多笑之．唯晏子信之．曰．夫子君子也．君子有信．其有以知之矣．自齊聘於衛．衛侯享之．北宮文子賦淇澳．宣子賦木瓜．


夏．四月．韓須如齊逆女．齊陳無宇送女．致少姜．少姜有寵於晉侯．晉侯謂之少齊．謂陳無宇非卿．執諸中都．少姜為之請曰．送從逆班．畏大國也．猶有所易．是以亂作．叔弓聘于晉．報宣子也．晉侯使郊勞．辭曰．寡君使弓來繼舊好．固曰．女無敢為賓．徹命於執事．敝邑弘矣．敢辱郊使．請辭．致館．辭曰．寡君命下臣來繼舊好．好合使成．臣之祿也．敢辱大館．叔向曰．子叔子知禮哉．吾聞之曰．忠信．禮之器也．卑讓．禮之宗也．辭不忘國．忠信也．先國後己．卑讓也．詩曰．敬慎威儀．以近有德．夫子近德矣．


秋．鄭公孫黑將作亂．欲去游氏而代其位．傷疾作而不果．駟氏與諸大夫欲殺之．子產在鄙．聞之．懼弗及．乘遽而至．使吏數之．曰．伯有之亂．以大國之事．而未爾討也．爾有亂心無厭．國不女堪．專伐伯有．而罪一也．昆弟爭室．而罪二也．薰隧之盟．女矯君位．而罪三也．有死罪三．何以堪之．不速死．大刑將至．再拜稽首辭曰．死在朝夕．無助天為虐．子產曰．人誰不死．凶人不終．命也．作凶事．為凶人．不助天．其助凶人乎．請以印為褚師．子產曰．印也若才．君將任之．不才．將朝夕從女．女罪之不恤．而又何請焉．不速死．司寇將至．


七月．壬寅．縊．尸諸周氏之衢．加木焉．晉少姜卒．公如晉．及河．晉侯使士．文伯來辭曰．非伉儷也．請君無辱．公還．季孫宿遂致服焉叔．向言陳無宇於晉侯曰．彼何罪．君使公族逆之．齊使上大夫送之．猶曰不共．君求以貪．國則不共．而執其使．君刑已頗．何以為盟主．且少姜有辭．


冬．十月．陳無宇歸．


十一月．鄭印段如晉弔．


昭公三年

經

三年春．王正月．丁未．滕子原卒．


夏．叔弓如滕．


五月．葬滕成公．


秋．小邾子來朝．


八月．大雩．


冬．大雨雹．北燕伯款出奔齊．


傳

三年春．王正月．鄭游吉如晉．至少姜之葬．梁丙與張趯見之．梁丙曰．甚矣哉．子之為此來也．子大叔曰．將得已乎．昔文襄之霸也．其務不煩諸侯．令諸侯三歲而聘．五歲而朝．有事而會．不協而盟．君薨大夫弔．卿共葬事．夫人士弔．大夫送葬．足以昭禮命．事謀闕而已．無加命矣．今嬖寵之喪．不敢擇位．而數於守適．唯懼獲戾．豈敢憚煩．少姜有寵而死．齊必繼室．今茲吾又將來賀．不唯此行也．張趯曰．善哉．吾得聞此數也．然自今子其無事矣．譬如火焉．火中．寒暑乃退．此其極也．能無退乎．晉將失諸侯．諸侯求煩不獲．二大夫退．子大叔告人曰．張趯有知．其猶在君子之後乎．丁未．滕子原卒．同盟．故書名．齊侯使晏嬰請繼室於晉．曰．寡君使嬰曰．寡人願事君．朝夕不倦．將奉質幣．以無失時．則國家多難．是以不獲．不腆先君之適．以備内官．焜燿寡人之望．則又無祿．早世隕命．寡人失望．君若不忘先君之好．惠顧齊國．辱收寡人．徼福於大公丁公．照臨敝邑．鎮撫其社稷．則猶有先君之適．及遺姑姊妹若而人．君若不棄敝邑．而辱使董振擇之．以備嬪嬙．寡人之望也．韓宣子使叔向對曰．寡君之願也．寡君不能獨任其社稷之事．未有伉儷．在縗絰之中．是以未敢請．君有辱命．惠莫大焉．若惠顧敝邑．撫有晉國．賜之内主．豈惟寡君．舉群臣實受其貺其自唐叔以下．實寵嘉之．既成昏．晏子受禮．叔向從之晏．相與語．叔向曰．齊其何如．晏子曰．此季世也．吾弗知．齊其為陳氏矣．公棄其民．而歸於陳氏．齊舊四量．豆．區．釜．鍾．四升為豆．各自其四．以登於釜．釜十則鍾．陳氏三量．皆登一焉．鍾乃大矣．以家量貸．而以公量收之．山木如市．弗加於山．魚鹽蜃蛤．弗加於海．民參其力．二入於公．而衣食其一．公聚朽蠹．而三老凍餒．國之諸市．屨賤踊貴．民人痛疾．而或燠休之．其愛之如父母．而歸之如流水．欲無獲民．將焉辟之．箕伯．直柄．虞遂．伯戲．其相胡公大姬．已在齊矣．叔向曰．然．雖吾公室．今亦季世也．戎馬不駕．卿無軍行．公乘無人．卒列無長．庶民罷敝．而宮室滋侈．道殣相望．而女富溢尤．民聞公命．如逃寇讎．欒．郤．胥．原．狐．續．慶．伯．降在皁隸．政在家門．民無所依．君日不悛．以樂慆憂．公室之卑．其何日之有．讒鼎之銘曰．昧旦丕顯．後世猶怠．況日不悛．其能久乎．晏子曰．子將若何．叔向曰．晉之公族盡矣．肸聞之．公室將卑．其宗族枝葉先落．則公從之．肸之宗十一族．唯羊舌氏在而已．肸又無子．公室無度．幸而得死．豈其獲祀．初．景公欲更晏子之宅．曰．子之宅近市．湫隘囂塵．不可以居．請更諸爽塏者．辭曰．君之先臣容焉．臣不足以嗣之．於臣侈矣．且小人近市．朝夕得所求．小人之利也．敢煩里旅．公笑曰．子近市．識貴賤乎．對曰．既利之．敢不識乎．公曰．何貴何賤．於是景公繁於刑．有鬻踊者．故對曰．踊貴屨賤．既已告於君．故與叔向語而稱之．景公為是省於刑．君子曰．仁人之言．其利博哉．晏子一言而齊侯省刑．詩曰．君子如祉．亂庶遄已．其是之謂乎．及晏子如晉．公更其宅．反則成矣．既拜乃毀之．而為里室．皆如其舊．則使宅人反之．且諺曰．非宅是卜．唯鄰是卜．二三子先卜鄰矣．違卜不祥．君子不犯非禮．小人不犯不祥．古之制也．吾敢違諸乎．卒復其舊宅．公弗許．因陳桓子以請．乃許之．


夏．四月．鄭伯如晉．公孫段相．甚敬而卑．禮無違者．晉侯嘉焉．授之以策．曰．子豐有勞於晉國．余聞而弗忘．賜女州田．以胙乃舊勳．伯石再拜稽首．受策以出．君子曰．禮其人之急也乎．伯石之汏也．一為禮於晉．猶荷其祿．況以禮終始乎．詩曰．人而無禮．胡不遄死．其是之謂乎．初．州縣欒豹之邑也．及欒氏亡．范宣子．趙文子．韓宣子．皆欲之．文子曰．溫吾縣也．二宣子曰．自郤稱以別三傳矣．晉之別縣．不唯州．誰獲治之．文子病之．乃舍之．二子曰．吾不可以正議而自與也．皆舍之．及文子為政．趙獲曰．可以取州矣．文子曰．退．二子之言義也．違義禍也．余不能治余縣．又焉用州．其以徼禍也．君子曰．弗知實難．知而弗從．禍莫大焉．有言州必死．豐氏故主．韓氏伯石之獲州也．韓宣子為之請之．為其復取之之故．


五月．叔弓如滕．葬滕成公．子服椒為介．及郊．遇懿伯之忌．敬子不入．惠伯曰．公事有公利．無私忌．椒請先入．乃先受館．敬子從之．晉韓起如齊逆女．公孫蠆為少姜之有寵也．以其子更公女．而嫁公子．人謂宣子．子尾欺晉．晉胡受之．宣子曰．我欲得齊而遠其寵．寵將來乎．


秋．七月．鄭罕虎如晉．賀夫人．旦告曰．楚人日徵敝邑．以不朝立王之故．敝邑之往．則畏執事．其謂寡君．而固有外心．其不往．則宋之盟云．進退罪也．寡君使虎布之．宣子使叔向對曰．君若辱有寡君．在楚何害．脩宋盟也．君苟思盟．寡君乃知免於戾矣．君若不有寡君．雖朝夕辱於敝邑．寡君猜焉．君實有心．何辱命焉．君其往也．苟有寡君．在楚猶在晉也．張趯使謂大叔曰．自子之歸也．小人糞除先人之敝廬．曰．子其將來．今子皮實來．小人失望．大叔曰．吉賤不獲來．畏大國尊夫人也．且孟曰而將無事．吉庶幾焉．
小邾穆公來朝．季武子欲卑之．穆叔曰．不可．曹滕二邾．實不忘我．好敬以逆之．猶懼其貳．又卑一睦焉．逆群好也．其如舊而加敬焉志曰．能敬無災．又曰．敬逆來者．天所福也．季孫從之．


八月．大雩．旱也．齊侯田於莒．盧蒲嫳見．泣且請曰．余髮如此種種．余奚能為．公曰．諾．吾告二子．歸而告之．子尾欲復之．子雅不可．曰．彼其髮短而心甚長．其或寢處我矣．


九月．子雅放盧蒲嫳于北燕．燕簡公多嬖寵．欲去諸大夫．而立其寵人．冬．燕大夫比以殺公之外嬖．公懼奔齊．書曰．北燕伯款出奔齊．罪之也．


十月．鄭伯如楚．子產相．楚子享之．賦吉日既享．子產乃具田備．王以田江南之夢．齊公孫灶卒．司馬灶見晏子曰．又喪子雅矣．晏子曰．惜也子旗不免．殆哉姜族弱矣．而媯將始昌．二惠競爽．猶可．又弱一個焉．姜其危哉．


昭公四年

經

四年春．王正月．大雨雹．


夏．楚子．蔡侯．陳侯．鄭伯．許男．徐子．滕子．頓子．胡子．沈子．小邾子．宋世子．佐淮夷會于申．楚人執徐子．


秋．七月．楚子．蔡侯．陳侯．許男．頓子．胡子．沈子．淮夷．伐吳．執齊慶封．殺之．遂滅賴．


九月．取鄫．


冬．十有二月．乙卯．叔孫豹卒．


傳

四年春．王正月．許男如楚．楚子止之．遂止鄭伯．復田江南．許男與焉．使椒舉如晉求諸侯．二君待之椒舉致命曰．寡君使舉曰．日君有惠．賜盟于宋．曰．晉楚之從．交相見也．以歲之不易．寡人願結驩於二三君．使舉請間．君若苟無四方之虞．則願假寵以請於諸侯．晉侯欲勿許．司馬侯曰．不可．楚王方侈．天或者欲逞其心．以厚其毒而降之罰．未可知也．其使能終．亦未可知也．晉楚唯天．所相不可與爭．君其許之．而脩德以待其歸．若歸於德．吾猶將事之．況諸侯乎．若適淫虐．楚將棄之．吾又誰與爭．曰．晉有三不殆．其何敵之有．國險而多馬．齊楚多難．有是三者．何鄉而不濟．對曰．恃險與馬．而虞鄰國之難．是三殆也．四獄三塗．陽城大室．荊山中南．九州之險也．是不一姓．冀之北土．馬之所生．無興國焉．恃險與馬．不可以為固也．從古以然．是以先王務脩德音．以亨神人．不聞其務險與馬也．鄰國之難．不可虞也．或多難以固其國．啟其疆土．或無難以喪其國．失其守宇．若何虞難．齊有仲孫之難．而獲桓公．至今賴之．晉有里平之難．而獲文公．是以為盟主．衛邢無難．敵亦喪之．故人之難．不可虞也．恃此三者．而不脩政德．亡於不暇．又何能濟．君其許之．紂作淫虐．文王惠和．殷是以隕．周是以興．夫豈爭諸侯．乃許楚使．使叔向對曰．寡君有社稷之事．是以不獲春秋時見諸侯．君實有之．何辱命焉．椒舉遂請昏．晉侯許之．楚子問於子產曰．晉其許我諸侯乎．對曰．許君．晉君少安．不在諸侯．其大夫多求．莫匡其君．在宋之盟．又曰如一．若不許君．將焉用之．王曰．諸侯其來乎．對曰．必來．從宋之盟．承君之歡．不畏大國．何故不來．不來者．其魯衛曹邾乎．曹畏宋．邾畏魯．魯衛偪於齊而親於晉．唯是不來．其餘君之所及也．誰敢不至．王曰．然則吾所求者．無不可乎．對曰．求逞於人．不可．與人同欲．盡濟．


大雨雹．季武子問於申豐曰．雹可禦乎．對曰．聖人在上．無雹．雖有不為災．古者日在北陸．而藏冰西陸．朝覿而出之．其藏冰也．深山窮谷．固陰沍寒．於是乎取之．其出之也．朝之祿位．賓食喪祭．於是乎用之．其藏之也．黑牡秬黍．以享司寒．其出之也．桃弧棘矢．以除其災．其出入也．時食肉之祿．冰皆與焉．大大命婦．喪浴用冰．祭寒而藏之．獻羔而啟之．公始用之．火出而畢賦．自命夫命婦．至於老疾．無不受冰．山人取之．縣人傳之．輿人納之．隸人藏之．夫冰以風壯．而以風出．其藏之也周．其用之也遍．則冬無愆陽．夏無伏陰．春無凄風．秋無苦雨．雷出不震．無菑霜雹癘疾不降．民不夭札．今藏川池之冰．棄而不用．風不越而殺．雷不發而震．雹之為菑．誰能禦之．七月之卒章．藏冰之道也．


夏．諸侯如楚．魯．衛．曹．邾．不會．曹邾辭以難．公辭以時祭．衛侯辭以疾．鄭伯先待于申．六月丙午．楚子合諸侯于申．椒舉言於楚子曰．臣聞諸侯無歸．禮以為歸．今君始得諸侯．其慎禮矣．霸之濟否．在此會也．夏啟有鈞臺之享．商湯有景亳之命．周武有孟津之誓．成有岐陽之蒐．康有酆宮之朝．穆有塗山之會．齊桓有召陵之師．晉文有踐土之盟．君其何用．宋向戌．鄭公孫僑．在諸侯之良也．君其選焉．王曰．吾用齊桓．王使問禮於左師與子產．左師曰．小國習之．大國用之．敢不薦聞．獻公合諸侯之禮六．子產曰．小國共職．敢不薦守．獻伯子男會公之禮六．君子謂合左師善守先代．子產善相小國．王使椒舉侍於後以規過．卒事不規．王問其故．對曰．禮吾未見者有六焉．又何以規．宋大子佐後至．王田於武城．久而弗見．椒舉請辭焉．王使往曰．屬有宗祧之事於武城．寡君將墮幣焉．敢謝後見．徐子吳出也．以為貳焉．故執諸申．楚子示諸侯侈．椒舉曰．夫六王二公之事．皆所以示諸侯．禮也．諸侯所由用命也．夏桀為仍之會．有緡叛之．商紂為黎之蒐．東夷叛之．周幽為大室之盟．戎狄叛之．皆所以示諸侯．汏也．諸侯所由棄命也．今君以汏．無乃不濟乎．王弗聽．子產見左師曰．吾不患楚矣．汏而愎諫．不過十年．左師曰．然．不十年侈．其惡不遠．遠惡而後棄．善亦如之．德遠而後興．


秋‧七月．楚子以諸侯伐吳．宋大子鄭伯先歸．宋華費遂鄭大夫從．使屈申圍朱方。八月．甲申．克之．執齊慶封而盡滅其族．將戮慶封．椒舉曰．臣聞無瑕者可以戮人．慶封惟逆命．是以在此．其肯從於戮乎．播於諸侯．焉用之．王弗聽．負之釜鉞．以徇於諸侯．使言曰．無或如齊慶封．弒其君．弱其孤．以盟其大夫．慶封曰．無或如楚共王之庶子圍．弒其君兄之子．麇而代之．以盟諸侯．王使速殺之．遂以諸侯滅賴．賴子面縛銜璧．士袒輿櫬．從之．造於中軍．王問諸椒舉．對曰．成王克許．許僖公如是．王親釋其縛．受其璧．焚其櫬．王從之．遷賴於鄢．楚子欲遷許於賴．使鬥韋龜與公子棄疾．城之而還．申無宇曰．楚禍之首．將在此矣．召諸侯而來．伐國而克．城竟莫校．王心不違．民其居乎．民之不處．其誰堪之．不堪王命．乃禍亂也．


九月．取鄫．言易也．莒亂．著丘公立而不撫鄫．鄫叛而來．故曰取．凡克邑．不用師徒曰取．


鄭子產作丘賦．國人謗之．曰．其父死於路．己為蠆尾．以令於國．國將若之何．子寬以告．子產曰．何害．苟利社稷．死生以之．且吾聞為善者不改其度．故能有濟也．民不可逞．度不可改．詩曰．禮義不愆．何恤於人言．吾不遷矣．渾罕曰．國氏其先亡乎．君子作法於涼．其敝猶貪．作法於貪．敝將若之何．姬在列者．蔡及曹滕．其先亡乎．偪而無禮．鄭先衛亡．偪而無法．政不率法．而制於心．民各有心．何上之有．


冬．吳伐楚入．棘．櫟．麻．以報朱方之役．楚沈尹射奔命於夏汭．咸尹宜咎城鍾離．薳啟疆城巢．然丹城州來．東國水．不可以城．彭生罷賴之師．


初．穆子去叔孫氏．及庚宗．遇婦人．使私為食而宿焉．問其行．告之故．哭而送之．適齊娶於國氏．生孟丙仲壬．夢天壓己．弗勝．顧而見人．黑而上僂．深目而豭喙．號之曰．牛助余．乃勝之．旦而皆召其徒．無之．且曰．志之．及宣伯奔齊．饋之．宣伯曰．魯以先子之故．將存吾宗．必召女．召女何如．對曰．願之久矣．魯人召之．不告而歸．既立．所宿庚宗之婦人．獻以雉．問其姓．對曰．余子長矣．能奉雉而從我矣．召而見之．則所夢也．未問其名．號之曰牛．曰唯．皆召其徒．使視之．遂使為豎．有寵．長使為政．公孫明知叔孫於齊．歸．未逆國姜．子明取之．故怒其子．長而後使逆之．田於丘蕕．遂遇疾焉．豎牛欲亂其室而有之．強與孟盟．不可．叔孫為孟鍾曰．爾未際．饗大夫以落之．既具．使豎牛請．日入弗謁．出命之日．及賓至．聞鍾聲．牛曰．孟有北婦人之客．怒將往．牛止之．賓出．使拘而殺諸外．牛又強與仲盟．不可．仲與公御萊書．觀於公．公與之環．使牛入示之．入不示．出命佩之．牛謂叔孫見仲而何．叔孫曰．何為．曰不見．既自見矣．公與之環而佩之矣．遂逐之．奔齊．疾急．命召仲．牛許而不召．杜洩見．告之飢渴．授之戈．對曰．求之而至．又何去焉．豎牛曰．夫子疾病．不欲見人．使寘饋于個而退．牛弗進．則置虛命徹．


十二月．癸丑．叔孫不食．乙卯．卒．牛立昭子而相之．公使杜洩葬叔孫．豎牛賂叔仲昭子與南遺．使惡杜洩於季孫而去之．杜洩將以路葬．且盡卿禮．南遺謂季孫曰．叔孫未乘．路葬焉．用之．且冢卿無路．介卿以葬．不亦左乎．季孫曰．然．使杜洩舍路．不可．曰．夫子受命於朝．而聘于王．王思舊勳為賜之路．復命而致之君．君不敢逆王命．而復賜之．使三官書之．吾子為司徒．實書名．夫子為司馬．與工正書服．孟孫為司空以書勳．今死而弗以．是棄君命也．書在公府而弗以．是廢三官也．若命服．生弗敢服．死又不以．將焉用之．乃使以葬．季孫謀去中軍．豎牛曰．夫子固欲去之．


昭公五年

經

五年春．王正月．舍中軍．楚殺其大夫屈申．公如晉．


夏．莒牟夷以牟婁及防茲來奔．


秋．七月．公至自晉．戊辰．叔弓帥師敗莒師于蚡泉．秦伯卒．


冬．楚子．蔡侯．陳侯．許男．頓子．沈子．徐人．越人．伐吳．


傳

五年春．王正月．舍中軍．卑公室也．毀中軍于施氏．成諸臧氏．初作中軍．三分公室而各有其一．季氏盡征之．叔孫氏臣其子弟．孟氏取其半焉．及其舍之也．四分公室．季氏檡二．二子各一．皆盡征之．而貢于公．以書使杜洩告於殯曰．子固欲毀中軍．既毀之矣．故告杜洩曰．夫子唯不欲毀也．故盟諸僖閎．詛諸五父之衢．受其書而投之．帥士而哭之．叔仲子謂季孫曰．帶受命於子叔孫曰．葬鮮者自西門．季孫命杜洩．杜洩曰．卿喪自朝．魯禮也．吾子為國政．未改禮而又遷之．群臣懼死．不敢自也．既葬而行．仲至自齊．季孫欲立之．南遺曰．叔孫氏厚．則季氏薄．彼實家亂．子勿與知．不亦可乎．南遺使國人助豎牛．以攻諸大庫之庭．司宮射之．中目而死．豎牛取東鄙三十邑．以與南遺．昭子即位．朝其家眾曰．豎牛禍叔孫氏．使亂大從．殺適立庶．又披其邑．將以赦罪．罪莫大焉．必速殺之．豎牛懼．奔齊．孟、仲之子．殺諸塞關之外．投其首於寧風之棘上．仲尼曰．叔孫昭子之不勞．不可能也．周任有言曰．為政者不賞私勞．不罰私怨．詩云．有覺德行．四國順之．初．穆子之生也．莊叔以周易筮之．遇明夷之謙．以示卜楚丘．曰．是將行．而歸為子祀．以讒人入．其名曰牛．卒以餒死．明夷．日也．日之數十．故有十時．亦當十位．自王已下．其二為公．其三為卿．日上其中．食日為二．旦日為三．明夷之謙．明而未融．其當旦乎．故曰為子祀．日之謙當鳥．故曰明夷于飛．明之未融．故曰垂其翼象．日之動．故曰君子于行．當三在旦．故曰三日不食．離．火也．艮．山也．離為火．火焚山．山敗．於人為言．敗言為讒．故曰有攸往．主人有言．言必讒也．純離為牛．世亂讒勝．勝將適離．故曰其名曰牛．謙不足．飛不翔．垂不峻．翼不廣．故曰其為子後乎．吾子亞卿也．抑少不終．


楚子以屈伸為貳於吳．乃殺之．以屈生為莫敖．使與令尹子蕩如晉逆女．過鄭．鄭伯勞子蕩于氾．勞屈生于菟氏．晉侯送女于邢丘．子產相鄭伯．會晉侯于邢丘．


公如晉．自郊勞至于贈賄．無失禮．晉侯謂女叔齊曰．魯侯不亦善於禮乎．對曰．魯侯焉知禮．公曰．何為．自郊勞至于贈賄．禮無違者．何故不知．對曰．是儀也．不可謂禮．禮所以守其國．行其政令．無失其民者也．今政令在家．不能取也．有子家羈．弗能用也．奸大國之盟．陵虐小國．利人之難．不知其私．公室四分．民食於他．思莫在公．不圖其終．為國君．難將及身．不恤其所．禮之本末．將於此乎在．而屑屑焉習儀以亟．言善於禮．不亦遠乎．君子謂叔侯於是乎知禮．


晉韓宣子如楚送女．叔向為介．鄭子皮．子大叔．勞諸索氏．大叔謂叔向曰．楚王汏侈已甚．子其戒之．叔向曰．汏侈已甚．身之災也．焉能及人．若奉吾幣帛．慎吾威儀．守之以信．行之以禮．敬始而思終．終無不復．從而不失儀．敬而不失威．道之以訓辭．奉之以舊法．考之以先王．度之以二國．雖汏侈若我何．及楚．楚子朝其大夫曰．晉．吾仇敵也．苟得志焉．無恤其他．今其來者．上卿上大夫也．若吾以韓起為閽．以羊舌肸為司宮．足以辱晉．吾亦得志矣．可乎．大夫莫對．薳啟彊曰．可．苟有其備．何故不可．恥匹夫不可以無備．況恥國乎．是以聖王務行禮．不求恥人．朝聘有珪．享覜有璋．小有述職．大有巡功．設机而不倚．爵盈而不飲．宴有好貨．飧有陪鼎．入有郊勞．出有贈賄．禮之至也．國家之敗．失之道也．則禍亂興．城濮之役．晉無楚備．以敗於邲．邲之役．楚無晉備．以敗於鄢．自鄢以來．晉不失備．而加之以禮．重之以睦．是以楚弗能報．而求親焉．既獲姻親．又欲恥之．以召寇讎．備之若何．誰其重此．若有其人．恥之可也．若其未有．君亦圖之．晉之事君．臣曰可矣．求諸侯而麇至．求昏而薦女．君親送之．上卿及上大夫致之．猶欲恥之．君其亦有備矣．不然奈何．韓起之下．趙成．中行吳．魏舒．范鞅．知盈．羊舌肸之下．祁午．張趯．籍談．女齊．梁丙．張骼．輔躒．苗賁皇．皆諸侯之選也．韓襄為公族大夫．韓須受命而使矣．箕襄．邢帶．叔禽．叔椒．子羽．皆大家也．韓賦七邑．皆成縣也．羊舌四族．皆彊家也．晉人若喪韓起．楊肸．五卿．八大夫．輔韓須．楊石．因其十家九縣．長轂九百．其餘四十縣．遺守四千．奮其武怒．以報其大恥．伯華謀之．中行伯魏舒帥之．其蔑不濟矣．君將以親易怨．實無禮以速寇．而未有其備．使群臣往遺之禽．以逞君心．何不可之有．王曰．不穀之過也．大夫無辱．厚為韓子禮．王欲敖叔向以其所不知而不能．亦厚其禮．韓起反．鄭伯勞諸圉．辭不敢見．禮也．


鄭罕虎如齊．娶於子尾氏．晏子驟見之．陳桓子問其故．對曰．能用善人．民之主也．


夏．莒牟夷以牟婁及防茲來奔．牟夷非卿而書．尊地也．莒人愬于晉．晉侯欲止公．范獻子曰．不可．人朝而執之．誘也．討不以師．而誘以成之．惰也．為盟主而犯此二者．無乃不可乎．請歸之．間而以師討焉．乃歸公．


秋．七月．公至自晉．莒人來討．不設備．戊辰．叔弓敗諸蚡泉．莒未陳也．


冬．十月．楚子以諸侯及東夷伐吳．以報棘．櫟．麻．之役．薳射以繁揚之師．會於夏汭．越大夫常壽過．帥師會楚子于瑣．聞吳師出．薳啟彊帥師從之．遽不設備．吳人敗諸鵲岸．楚子以馹至於羅汭．吳子使其弟蹶由犒師．楚人執之．將以釁鼓．王使問焉．曰．女卜來吉乎．對曰．吉．寡君聞君將治兵於敝邑．卜之以守龜．曰．余亟使人犒師．請行以觀王怒之疾徐．而為之備．尚克知之．龜兆告吉．曰克可知也．君若驩焉．好逆使臣．滋敝邑休殆而忘其死．亡無日矣．今君奮焉．震電馮怒．虐執使臣．將以釁鼓．則吳知所備矣．敝邑雖羸．若早脩完．其可以息師．難易有備．可謂吉矣．且吳社稷是卜．豈為一人．使臣獲釁軍鼓．而敝邑知備．以禦不虞．其為吉孰大焉．國之守龜．其何事不卜．一臧一否．其誰能當之．城濮之兆．其報在邲．今此行也．其庸有報志．乃弗殺．楚師濟於羅汭．沈尹赤會楚子次於萊山．薳射帥繁揚之師．先入南懷．楚師從之．及汝清．吳不可入．楚子遂觀兵於坻箕之山．是行也．吳早設備．楚無功而還．以蹶由歸．楚子懼吳．使沈尹射待命于巢．薳啟彊待命于雩婁．禮也．


秦后子復歸於秦．景公卒故也．


昭公六年

經

六年春．王正月．杞柏益姑卒．葬秦景公．


夏．季孫宿如晉．葬杞文公．宋華合比．出奔衛．


秋．九月．大雩．楚薳罷帥師伐吳．


冬．叔弓如楚．齊侯伐北燕．


傳

六年春．王正月．杞文公卒．弔如同盟．禮也．大夫如秦葬景公．禮也．


三月．鄭人鑄刑書．叔向使詒子產書曰．始吾有虞於子．今則已矣．昔先王議事以制．不為刑辟．懼民之有爭心也．猶不可禁禦．是故閑之以義．糾之以政．行之以禮．守之以信．奉之以仁．制為祿位．以勸其從．嚴斷刑罰．以威其淫．懼其未也．故誨之以忠．聳之以行．教之以務．使之以和．臨之以敬．蒞之以彊．斷之以剛．猶求聖哲之上．明察之官．忠信之長．慈惠之師．民於是乎可任使也．而不生禍亂．民知有辟．則不忌於上．並有爭心．以徵於書．而徼幸以成之．弗可為矣．夏有亂政而作禹刑．商有亂政而作湯刑．周有亂政而作九刑．三辟之興．皆叔世也．今吾子相鄭國．作封洫．立謗政．制參辟．鑄刑書．將以靖民．不亦難乎．詩曰．儀式刑文王之德．日靖四方．又曰．儀刑文王．萬邦作孚．如是何辟之有．民知爭端矣．將棄禮而徵於書．錐刀之末．將盡爭之．亂獄滋豐．賄賂並行．終子之世．鄭其敗乎．肸聞之．國將亡．必多制．其此之謂乎．復書曰．若吾子之言．僑不才．不能及子孫．吾以救世也．既不承命．敢忘大惠．士文伯曰．火見．鄭其火乎．火未出而作火．以鑄刑器．藏爭辟焉．火如象之．不火何為．


夏．季孫宿如晉．拜莒田也．晉侯享之有加籩．武子退．使行人告曰．小國之事大國也．苟免於討．不敢求貺．得貺不過三獻．今豆有加．下臣弗堪．無乃戾也．韓宣子曰．寡君以為驩也．對曰．寡君猶未敢．況下臣．君之隸也．敢聞加貺．固請徹加．而後卒事．晉人以為知禮．重其好貨．宋寺人柳有寵．大子佐惡之．華合比曰．我殺之．柳聞之．乃坎用牲埋書．而告公曰．合比將納亡人之族．既盟于北郭矣．公使視之．有焉．遂逐華合比．合比奔衛．於是華亥欲代右師．乃與寺人柳比．從為之徵曰．聞之久矣．公使代之．見於左師．左師曰．女夫也必亡．女喪而宗室．於人何有．人亦於女何有．詩曰．宗子維城．毋俾城壞．毋獨斯畏．女其畏哉．


六月．丙戌．鄭災．楚公子棄疾如晉．報韓子也．過鄭．鄭罕虎．公孫僑．游吉．從鄭伯以勞諸柤．辭不敢見．固請見之．見如見王．以其乘馬八匹．私面見子皮．如上卿．以馬六匹．見子產以馬四匹．見子大叔以馬二匹．禁芻牧採樵．不入田．不樵樹．不采蓺．不抽屋．不強匄．誓曰．有犯命者．君子廢．小人降．舍不為暴．主不慁賓．往來如是．鄭三卿皆知其將為王也．韓宣子之適楚也．楚人弗逆．公子棄疾及晉竟．晉侯將亦弗逆．叔向曰．楚辟我衷．若何效辟．詩曰．爾之教矣．民胥效矣．從我而已焉．用效人之辟．書曰．聖作則．無寧以善人為則．而則人之辟乎．匹夫為善．民猶則之．況國君乎．晉侯說．乃逆之．


秋．七月．大雩．旱也．徐儀楚聘于楚．楚子執之．逃歸．懼其叛也．使薳洩伐徐．吳人救之．令尹子蕩帥師伐吳．師于豫章．而次于乾谿．吳人敗其師於房鍾．獲宮廄尹棄疾．子蕩歸罪於薳洩而殺之．


冬．叔弓如楚聘．且弔敗也．


十一月．齊侯如晉．請伐北燕也．士匄相士鞅逆諸河．禮也．晉侯許之．


十二月．齊侯遂伐北燕．將納簡公．晏子曰．不入．燕有君矣．民不貳．吾君賄．左右諂諛．作大事不以信．未嘗可也．


昭公七年

經

七年春．王正月．暨齊平．


三月．公如楚．叔孫婼如齊蒞盟．


夏．四月．甲辰．朔．日有食之．


秋．八月．戊辰．衛侯惡卒．


九月．公至自楚．


冬．十有一月．癸未．季孫宿卒．


十有二月．癸亥．葬衛襄公．


傳

七年春．王正月．暨齊平．齊求之也．癸巳．齊侯次于虢．燕人行成．曰．敝邑知罪．敢不聽命．先君之敝器．請以謝罪公孫皙曰．受服而退．俟釁而動．可也．二月．戊午．盟于濡上．燕人歸燕姬．賂以瑤罋玉櫝斝耳．不克而還．


楚子之為令尹也．為王旌以田．芊尹無宇斷之．曰．一國兩君．其誰堪之．及即位．為章華之宮．納亡人以實之．無宇之閽入焉．無宇執之．有司弗與．曰．執人於王宮．其罪大矣．執而謁諸王．王將飲酒．無宇辭曰．天子經略．諸侯正封．古之制也．封略之内．何非君土．食土之毛．誰非君臣．故詩曰．普天之下．莫非王土．率土之濱．莫非王臣．天有十日．人有十等．下所以事上．上所以共神也．故王臣公．公臣大夫．大夫臣士．士臣皁．皁臣輿．輿臣隸．隸臣僚．僚臣僕．僕臣臺．馬有圉．牛有牧．以待百事．今有司曰．女胡執人於王宮．將焉執之．周文王之法曰．有亡荒閱．所以得天下也．吾先君文王作僕區之法曰．盜所隱器．與盜同罪．所以封汝也．若從有司．是無所執逃臣也．逃而舍之．是無陪臺也．王事無乃闕乎．昔武王數紂之罪．以告諸侯曰．紂為天下逋逃主．萃淵藪．故夫致死焉．君王始求諸侯而則紂．無乃不可乎．若以二文之法取之．盜有所在矣．王曰．取而臣以往．盜有寵．未可得也．遂赦之．


楚子成章華之臺．願以諸侯落之．大宰薳啟彊曰．臣能得魯侯．薳啟彊來召公．辭曰．昔先君成公．命我先大夫嬰齊曰．吾不忘先君之好．將使衡父照臨楚國．鎮撫其社稷．以輯寧爾民．嬰齊受命于蜀．奉承以來．弗敢失隕．而致諸宗祧曰．我先君共王．引領北望．日月以冀．傳序相授．於今四王矣．嘉惠未至．唯襄公之辱臨我喪．孤與其二三臣．悼心失圖．社稷之不皇．況能懷思君德．今君若步玉趾．辱見寡君．寵靈楚國．以信蜀之役．致君之嘉惠．是寡君既受貺矣．何蜀之敢望．其先君鬼神實嘉賴之．豈唯寡君．君若不來．使臣請問行期．寡君將承質幣而見于蜀．以請先君之貺．公將往．夢襄公祖．梓慎曰．君不果行．襄公之適楚也．夢周公祖而行．今襄公實祖．君其不行．子服惠伯曰．行．先君未嘗適楚．故周公祖以道之．襄公適楚矣．而祖以道．君不行何之．三月．公如楚．鄭伯勞于師之梁．孟僖子為介．不能相儀．及楚．不能荅郊勞．


夏．四月．甲辰．朔．日有食之．晉侯問於士文伯曰．誰將當日食．對曰．魯衛惡之．衛大魯小．公曰．何故．對曰．去衛地．如魯地．於是有災．魯實受之．其大咎．其衛君乎．魯將上卿．公曰．詩所謂彼日而食．于何不臧者．何也．對曰．不善政之謂也．國無政．不用善．則自取謫于日月之災．故政不可不慎也．務三而已．一曰擇人．二曰因民．三曰從時．


晉人來治杞田．季孫將以成與之．謝息為孟孫守．不可．曰．人有言曰．雖有挈缾之知．守不假器．禮也．夫子從君．而守臣喪邑．雖吾子亦有猜焉．季孫曰．君之在楚．於晉罪也．又不聽晉．魯罪重矣．晉師必至．吾無以待之．不如與之．間晉而取諸杞．吾與子桃．成反．誰敢有之．是得二成也．魯無憂．而孟孫益邑．子何病焉．辭以無山．與之萊柞．乃遷于桃．晉人為杞取成．


楚子享公于新臺．使長鬣者相．好以大屈．既而悔之．薳啟彊聞之．見公．公語之．拜賀．公曰．何賀．對曰．齊與晉越．欲此久矣．寡君無適與也．而傳諸君．君其備禦三鄰．慎守寶矣．敢不賀乎．公懼．乃反之．


鄭子產聘于晉．晉侯疾．韓宣子逆客．私焉．曰．寡君寢疾．於今三月矣．並走群望．有加而無瘳．今夢黃熊入于寢門．其何厲鬼也．對曰．以君之明．子為大政．其何厲之有．昔堯殛鯀于羽山．其神化為黃熊．以入于羽淵．實為夏郊．三代祀之．晉為盟主．其或者未之祀也乎．韓子祀夏郊．晉侯有間．賜子產莒之二方鼎．子產為豐施歸州田於韓宣子．曰．日君以夫公孫段．為能任其事．而賜之州田．今無祿早世．不獲久享君德．其子弗．敢有不敢以聞於君．私致諸子．宣子辭．子產曰．古人有言曰．其父析薪．其子弗克負荷．施將懼不能任其先人之祿．其況能任大國之賜．縱吾子為政而可．後之人若屬有疆埸之言．敝邑獲戾．而豐氏受其大討．吾子取州．是免敝邑於戾．而建置豐氏也．敢以為請．宣子受之．以告晉侯．晉侯以與宣子．宣子為初言．病有之．以易原縣於樂大心．


鄭人相驚以伯有．曰伯有至矣．則皆走．不知所往．鑄刑書之歲二月．或夢伯有介而行．曰壬子．余將殺帶也．明年壬寅．余又將殺段也．及壬子．駟帶卒．國人益懼．齊燕平之月．壬寅．公孫段卒．國人愈懼．其明月．子產立公孫洩及良止以撫之．乃止．子大叔問其故．子產曰．鬼有所歸．乃不為厲．吾為之歸也．大叔曰．公孫洩何為．子產曰．說也．為身無義而圖說．從政有所反之以取媚也．不媚不信．不信．民不從也．及子產適晉．趙景子問焉．曰．伯有猶能為鬼乎．子產曰．能．人生始化曰魄．既生魄．陽曰魂．用物精多．則魂魄強．是以有精爽．至於神明．匹夫匹婦強死．其魂魄猶能馮依於人．以為淫厲．況良霄．我先君穆公之冑．子良之孫．子耳之子．敝邑之卿．從政三世矣．鄭雖無腆．抑諺曰．蕞爾國．而三世執其政柄．其用物也弘矣．其取精也多矣．其族又大．所馮厚矣．而強死．能為鬼．不亦宜乎．


子皮之族．飲酒無度．故馬師氏與子皮氏有惡．齊師還自燕之月．罕朔殺罕魋．罕朔奔晉．韓宣子問其位於子產．子產曰．君之羈臣．苟得容以逃死．何位之敢擇．卿違．從大夫之位．罪人．以其罪降．古之制也．朔於敝邑．亞大夫也．其官馬師也．獲戾而逃．唯執政所寘之．得免其死．為惠大矣．又敢求位．宣子為子產之敏也．使從嬖大夫．


秋．八月．衛襄公卒．晉大夫言於范獻子曰．衛事晉為睦．晉不禮焉．庇其賊人．而取其地．故諸侯貳．詩曰．鶺鴒在原．兄弟急難．又曰．死喪之威．兄弟孔懷．兄弟之不睦．於是乎不弔．況遠人誰敢歸之．今又不禮於衛之嗣．衛必叛我．是絕諸侯也．獻子以告韓宣子．宣子說．使獻子如衛弔．且反戚田．衛齊惡告喪于周．且請命．王使臣簡公如衛弔．且追命襄公曰．叔父陟恪．在我先王之左右．以佐事上帝．余敢忘高圉．亞圉．


九月．公至自楚．孟僖子病不能相禮．乃講學之．苟能禮者從之．及其將死也．召其大夫曰．禮．人之幹也．無禮無以立．吾聞將有達者．曰孔丘．聖人之後也．而滅於宋．其祖弗父何．以有宋而授厲公．及正考父佐戴．武．宣．三命茲益共．故其鼎銘云．一命而僂．再命而傴．三命而俯．循牆而走．亦莫余敢侮．饘於是．鬻於是．以餬余口．其共也如是．臧孫紇有言曰．聖人有明德者．若不當世．其後必有達人．今其將在孔丘乎．我若獲沒必屬說與何忌於夫子．使事之而學禮焉．以定其位．故孟懿子．與南宮敬叔．師事仲尼．仲尼曰．能補過者．君子也．詩曰．君子是則是效．孟僖子可則效已矣．


單獻公棄親用羈．冬．十月．辛酉．襄頃之族．殺獻公而立成公．


十一月．季武子卒．晉侯謂伯瑕曰．吾所問日食從矣．可常乎．對曰．不可．六物不同．民心不壹．事序不類．官職不則．同始異終．胡可常也．詩曰．或燕燕居息．或憔悴事國．其異終也如是．公曰．何謂六物對曰．歲時日月星辰是謂也．公曰．多語寡人辰．而莫同．何謂辰．對曰．日月之會是謂辰．故以配日．


衛襄公．夫人姜氏無子．嬖人婤姶生孟縶．孔成子夢康叔謂己．立元．余使羈之孫圉與史苟相之．史朝亦夢康叔謂己．余將命而子苟．與孔烝鉏之曾孫圉．相元．史朝見成子．告之夢．夢協．晉韓宣子為政．聘于諸侯之歲．婤姶生子．名之曰元．孟縶之足不良．能行孔成子以周易筮之曰．元尚享衛國．主其社稷．遇屯．又曰．余尚立縶．尚克嘉之．遇屯之比以示史朝．史朝曰．元亨．又何疑焉．成子曰．非長之謂乎．對曰．康叔名之．可謂長矣．孟非人也．將不列於宗．不可謂長．且其繇曰．利建侯．嗣吉．何建．建非嗣也．二卦皆云子其建之．康叔命之．二卦告之．筮襲於夢．武王所用也．弗從何為．弱足者居．侯主社稷．臨祭祀．奉民人．事鬼神．從會朝．又焉得居．各以所利．不亦可乎．故孔成子立靈公．


十二月．癸亥．葬衛襄公．


昭公八年

經

八年春．陳侯之弟招．殺陳世子偃師．


夏．四月．辛丑．陳侯溺卒．叔弓如晉．楚人執陳行人干徵師．殺之．陳公子留．出奔鄭．


秋．蒐于紅．陳人殺其大夫公子過．大雩．


冬．十月．壬午．楚師滅陳．執陳公子招．放之于越．殺陳孔奐．葬陳哀公．


傳

八年春．石言于晉魏榆．晉侯問於師曠曰．石何故言．對曰石不能言．或馮焉．不然．民聽濫也．抑臣又聞之曰．作事不時．怨讟動于民．則有非言之物而言．今宮室崇侈．民力彫盡．怨讟並作．莫保其性．石言不亦宜乎．於是晉侯方築虒祁之宮．叔向曰．子野之言君子哉．君子之言．信而有徵．故怨遠於其身．小人之言僭而無徵．故怨咎及之．詩曰．哀哉不能言．匪舌是出．唯躬是瘁．哿矣能言．巧言如流．俾躬處休．其是之謂乎．是宮也成．諸侯必叛．君必有咎．夫子知之矣．陳哀公元妃鄭姬生悼大子偃師．二妃生公子留．下妃生公子勝．二妃嬖．留有寵．屬諸司徒招與公子過．哀公有廢疾．


三月甲申．公子招．公子過．殺悼大子偃師而立公子留．


夏．四月．辛亥．哀公縊．干徵師赴于楚．且告有立君．公子勝愬之于楚．楚人執而殺之．公子留奔鄭．書曰．陳侯之弟招殺陳世子偃師．罪在招也．楚人執陳行人干徵師殺之．罪不在行人也．叔弓如晉．賀虒祁也．游吉相鄭伯以如晉．亦賀虒祁也．史趙見子大叔曰．甚哉其相蒙也．可弔也而又賀之．子大叔曰．若何弔也．其非唯我賀．將天下實賀．


秋．大蒐于紅．自根牟至于商衛．革車千乘．


七月．甲戌．齊子尾卒．子旗欲治其室．丁丑．殺梁嬰．


八月．庚戌．逐子成．子工．子車．皆來奔．而立子良氏之宰．其臣曰．孺子長矣．而相吾室．欲兼我也．授甲將攻之．陳桓子善於子尾．亦授甲將助之．或告子旗．子旗不信．則數人告將往．又數人告於道．遂如陳氏．桓子將出矣．聞之而還．游服而逆之．請命．對曰．聞彊氏授甲將攻子．子聞諸．曰．弗聞．子盍亦授甲．無宇請從．子旗曰．子胡然．彼孺子也．吾誨之．猶懼其不濟．吾又寵秩之．其若先人何．子盍謂之．周書曰．惠不惠．茂不茂．康叔所以服弘大也．桓子稽顙曰．頃靈福子．吾猶有望．遂和之如初．陳公子招歸罪於公子過而殺之．


九月．楚公子棄疾帥師奉孫吳圍陳．宋戴惡會之．


冬．十一月．壬午．滅陳．輿嬖袁克．殺馬毀玉以葬．楚人將殺之．請寘之．既又請私．私於幄．加絰於顙而逃．使穿封戌．為陳公曰．城麇之役不諂．侍飲酒於王．王曰．城麇之役．女知寡人之及此．女其辟寡人乎．對曰．若知君之及此．臣必致死禮以息楚．晉侯問於史趙曰．陳其遂亡乎．對曰．未也．公曰何故．對曰．陳顓頊之族也．歲在鶉火．是以卒滅．陳將如之．今在析木之津．猶將復由．且陳氏得政于齊．而後陳卒亡．自幕至于瞽瞍．無違命．舜重之以明德．寘德于遂．遂世守之．及胡公不淫．故周賜之姓．使祀虞帝．臣聞盛德必百世祀．虞之世數未也．繼守將在齊．其兆既存矣．


昭公九年

經

九年春．叔弓會楚子于陳．許遷于夷．


夏．四月．陳災．


秋．仲孫貜如齊．


冬．築郎囿．


傳

九年春．叔弓．宋華亥．鄭游吉．衛趙黶．會楚子于陳．


二月．庚申．楚公子棄疾．遷許于夷．實城父．取州來淮北之田以益之．伍舉授許男田．然丹遷城父人於陳．以夷濮西田益之．遷方城外人於許．周甘人與晉閻嘉爭閻田．晉梁丙．張趯．率陰戎伐潁．王使詹桓伯辭於晉曰．我自夏以后稷．魏．駘．芮．岐．畢．吾西土也．及武王克商．蒲姑．商奄．吾東土也．巴濮．楚鄧．吾南土也．肅慎．燕．亳．吾北土也．吾何邇封之有．文武成康之建母弟．以蕃屏周．亦其廢隊是為．豈如弁髦．而因以敝之．先王居檮杌于四裔．以禦螭魅．故允姓之姦．居于瓜州．伯父惠公歸自秦．而誘以來．使偪我諸姬．入我郊甸．則戎焉取之．戎有中國．誰之咎也．后稷封殖天下．今戎制之．不亦難乎．伯父圖之．我在伯父．猶衣服之有冠冕．木水之有本原．民人之有謀主也．伯父若裂冠毀冕．拔本塞原．專棄謀主．雖戎狄其何有余一人．叔向謂宣子曰．文之伯也．豈能改物．翼戴天子．而加之以共．自文以來．世有衰德．而暴滅宗周．以宣示其侈．諸侯之貳．不亦宜乎．且王辭直．子其圖之．宣子說．王有姻喪．使趙成如周弔．且致閻田與襚．反潁俘．王亦使賓滑執甘大夫襄以說於晉．晉人禮而歸之．


夏．四月．陳災．鄭裨灶曰．五年．陳將復封．封五十二年而遂亡．子產問其故．對曰．陳．水屬也．火．水妃也．而楚所相也．今火出而火陳．逐楚而建陳也．妃以五成．故曰五年．歲五及鶉火．而後陳卒亡．楚克有之．天之道也．故曰五十二年．


晉荀盈如齊逆女．還．六月．卒于戲陽．殯于絳．未葬．晉侯飲酒樂．膳宰屠蒯趨入．請佐公使尊．許之．而遂酌以飲．工曰．女為君耳．將司聰也．辰在子卯．謂之疾日．君徹宴樂．學人舍業．為疾故也．君之卿佐．是謂股肱．股肱或虧．何痛如之．女弗聞而樂．是不聰也．又飲外嬖嬖叔曰．女為君目．將司明也．服以旌禮．禮以行事．事有其物．物有其容．今君之容．非其物也．而女不見．是不明也．亦自飲也．曰．味以行气．气以實志．志以定言．言以出令．臣實司味．二御失官．而君弗命．臣之罪也．公說．徹酒．初．公欲廢知氏而立其外嬖．為是悛而止．秋．八月．使荀躒佐下軍以說焉．


孟僖子如齊．殷聘禮也．


冬．築郎囿．書時也．季平子欲其速成也．叔孫昭子曰．詩曰．經始勿亟．庶民子來．焉用速成．其以勦民也．無囿猶可．無民其可乎．

昭公十年

經

十年春，王正月。


夏，齊欒施來奔。


秋，七月．季孫意如、叔弓、仲孫貜帥師伐莒。


戊子，晉侯彪卒。


九月，叔孫婼如晉．葬晉平公。


十有二月，甲子，宋公戌[2]卒。


傳

十年春．王正月．有星出于婺女．鄭裨灶言於子產曰．七月．戊子．晉君將死．今茲歲在顓頊之虛．姜氏任氏．實守其地．居其維首．而有妖星焉．告邑姜也．邑姜．晉之妣也．天以七紀．戊子．逢公以登星斯於是乎出．吾是以譏之．


齊惠欒．高氏．皆耆酒．信内多怨．彊於陳鮑氏而惡之．夏．有告陳桓子曰．子旗．子良．將攻陳鮑．亦告鮑氏．桓子授甲而如鮑氏．遭子良醉而騁．遂見文子．則亦授甲矣．使視二子．則皆從飲酒．桓子曰．彼雖不信．聞我授甲．則必逐我．及其飲酒也．先伐諸．陳鮑方睦．遂伐欒高氏．子良曰．先得公．陳鮑焉往．遂伐虎門．晏平仲端委立于虎門之外．四族召之．無所往．其徒曰．助陳鮑乎．曰．何善焉．助欒高乎．曰．庸愈乎．然則歸乎．曰．君伐焉歸．公召之而後入．公卜使王黑以靈姑銔率．吉．請斷三尺焉而用之．五月．庚辰．戰于稷．欒高敗．又敗諸莊．國人追之．又敗諸鹿門．欒施．高彊．來奔．陳鮑分其室．晏子謂桓子．必致諸公．讓德之主也．謂懿德．凡有血气．皆有爭心．故利不可強．思義為愈．義．利之本也．蘊利生孽．姑使無蘊乎．可以滋長．桓子盡致諸公．而請老于莒．桓子召子山．私具幄幕器用．從者之衣屨．而反棘焉．子商亦如之．而反其邑．子周亦如之．而與之夫于．反子城．子公．公孫捷．而皆益其祿．凡公子公孫之無祿者．私分之邑．國之貧約孤寡者．私與之粟．曰．詩云．陳錫載周．能施也．桓公是以霸．公與桓子莒之旁邑．辭．穆孟姬為之請高唐．陳氏始大．


秋．七月．平子伐莒．取郠．獻俘．始用人於亳社．臧武仲在齊．聞之．曰．周公其不饗魯祭乎．周公饗義．魯無義．詩曰．德音孔昭．視民不佻．佻之謂甚矣．而壹用之．將誰福哉．


戊子．晉平公卒．鄭伯如晉．及河．晉人辭之．游吉遂如晉．九月．叔孫婼．齊國弱．宋華定．衛北宮喜．鄭罕虎．許人．曹人．莒人．邾人．薛人．杞人．小邾人．如晉．葬平公也．鄭子皮將以幣行．子產曰．喪焉用幣．用幣必百兩．百兩必千人．千人至．將不行．不行．必盡用之．幾千人而國不亡．子皮固請以行．既葬．諸侯之大夫欲因見新君．叔孫昭子曰．非禮也．弗聽．叔向辭之．曰．大夫之事畢矣．而又命孤．孤斬焉在衰絰之中．其以嘉服見．則喪禮未畢．其以喪服見．是重受弔也．大夫將若之何．皆無辭以見．子皮盡用其幣．歸．謂子羽曰．非知之實難．將在行之．夫子知之矣．我則不足．書曰．欲敗度．縱敗禮．我之謂矣．夫子知度與禮矣．我實縱欲．而不能自克也．昭子至自晉．大夫皆見．高彊見而退．昭子語諸大夫曰．為人子．不可不慎也哉．昔慶封亡．子尾多受邑而稍致諸君．君以為忠．而甚寵之．將死．疾于公宮．輦而歸．君親推之．其子不能任．是以在此．忠為令德．其子弗能任．罪猶及之．難不慎也．喪夫人之力．棄德曠宗．以及其身．不害乎．詩曰．不自我先．不自我後．其是之謂乎．


冬．十二月．宋平公卒．初．元公惡寺人柳．欲殺之．及喪．柳熾炭于位．將至．則去之．比葬．又有寵．


昭公十一年

經

十有一年春．王二月．叔弓如宋．葬宋平公．


夏．四月．丁巳．楚子虔誘蔡侯般．殺之于申．楚公子杞疾帥師圍蔡．


五月．甲申．夫人歸氏薨．大蒐于比蒲．仲孫貜會邾子盟于祲祥．


秋．季孫意如會．晉韓起．齊國弱．宋華亥．衛北宮佗．鄭罕虎．曹人．杞人．于厥憖．


九月．己亥．葬我小君齊歸．


冬．十有一月．丁酉．楚師滅蔡．執蔡世子有以歸用之．

傳

十一年春．王二月．叔弓如宋．葬平公也．


景王問於萇弘曰．今茲諸侯．何實吉．何實凶．對曰．蔡凶．此蔡侯般弒其君之歲也．歲在豕韋．弗過此矣．楚將有之然壅也．歲及大梁．蔡復楚凶．天之道也．楚子在申．召蔡靈侯．靈侯將往．蔡大夫曰．王貪而無信．唯蔡於感．今幣重而言甘．誘我也．不如無往．蔡侯不可．五月．丙申．楚子伏甲而饗蔡侯於申．醉而執之．


夏．四月．丁巳．殺之．刑其士七十人．公子棄疾帥師圍蔡．韓宣子問於叔向曰．楚其克乎．對曰．克哉．蔡侯獲罪於其君．而不能其民．天將假手於楚以斃之．何故不克．然肸聞之．不信以幸．不可再也．楚王奉孫吳以討於陳曰．將定而國．陳人聽命．而遂縣之．今又誘蔡而殺其君．以圍其國．雖幸而克．必受其咎．弗能久矣．桀克有緡．以喪其國．紂克東夷．而隕其身．楚小位下．而亟暴於二王．能無咎乎．天之假助不善．非祚之也．厚其凶惡．而降之罰也．且譬之如天．其有五材．而將用之．力盡而敝之．是以無拯．不可沒振．


五月．齊歸薨大蒐于比蒲．非禮也．


孟僖子會邾莊公盟于祲祥．脩好．禮也．泉丘人有女．夢以其帷幕孟氏之廟．遂奔僖子．其僚從之．盟于清丘之社．曰有子．無相棄也．僖子使助薳氏之簉．反自祲祥．宿于薳氏．生懿子及南宮敬叔於泉丘人．其僚無子．使字敬叔．
楚師在蔡．晉荀吳謂韓宣子曰．不能救陳．又不能救蔡．物以無親．晉之不能．亦可知也．己為盟主．而不恤亡國．將焉用之．


秋．會于厥憖．謀救蔡也．鄭子皮將行．子產曰．行不遠．不能救蔡也．蔡小而不順．楚大而不德．天將棄蔡以壅楚．盈而罰之．蔡必亡矣．且喪君而能守者鮮矣．三年．王其有咎乎．美惡周必復．王惡周矣．晉人使狐父請蔡于楚．弗許．


單子會韓宣子于戚．視下言徐．叔向曰．單子其將死乎．朝有著定．會有表．衣有襘．帶有結．會朝之言．必聞于表著之位．所以昭事序也．視不過結襘之中．所以道容貌也．言以命之．容貌以明之．失則有闕．今單子為王官伯．而命事於會．視不登帶言不過步．貌不道容．而言不昭矣．不道不共．不昭不從．無守气矣．


九月．葬齊歸．公不慼．晉士之送葬者．歸以語史趙．史趙曰．必為魯郊．侍者曰．何故．曰．歸．姓也．不思親．祖不歸也．叔向曰．魯公室其卑乎．君有大喪．國不廢蒐．有三年之喪．而無一日之慼．國不恤喪．不忌君也．君無慼容．不顧親也．國不忌君．君不顧親．能無卑乎．殆其失國．


冬．十一月．楚子滅蔡．用隱大子于岡山．申無宇曰．不祥．五牲不相為用．況用諸侯乎．王必悔之．


十二月．單成公卒．楚子城陳蔡不羹．使棄疾為蔡公．王問於申無宇曰．棄疾在蔡何如．對曰．擇子莫如父．擇臣莫如君．鄭莊公城櫟而寘子元焉．使昭公不立．齊桓公城穀而寘管仲焉．至于今賴之．臣聞五大不在邊．五細不在庭．親不在外．羈不在内．今棄疾在外．鄭丹在内．君其少戒．王曰．國有大城何如．對曰．鄭亰櫟實殺曼伯．宋蕭亳實殺子游．齊渠丘實殺無知．衛蒲戚實出獻公．若由是觀之．則害於國．末大必折．尾大不掉．君所知也．


昭公十二年

經

十有二年春．齊高偃帥師納北燕伯于陽．


三月．壬申．鄭伯嘉卒．


夏．宋公使華定來聘．公如晉至河乃復．


五月．葬鄭簡公．楚殺其大夫成熊．


秋．七月．


冬．十月．公子憖出奔齊．楚子伐徐．晉伐鮮虞．


傳

十二年春．齊高偃納北燕伯款于唐．因其眾也．


三月．鄭簡公卒．將為葬除．及游氏之廟．將毀焉．子大叔使其除徒執用以立．而無庸毀．曰．子產過女．而問何故不毀．乃曰．不忍廟也．諾．將毀矣．既如是．子產乃使辟之．司墓之室．有當道者．毀之．則朝而塴．弗毀．則日中而塴．子大叔請毀之．曰．無若諸侯之賓何．子產曰．諸侯之賓．能來會吾喪．豈憚日中．無損於賓．而民不害．何故不為．遂弗毀．日中而葬．君子謂子產於是乎知禮．禮無毀人．以自成也．


夏．宋華定來聘．通嗣君也．享之．為賦蓼蕭．弗知．又不荅賦．昭子曰．必亡．宴語之不懷．寵光之不宣．令德之不知．同福之不受．將何以在．


齊侯．衛侯．鄭伯．如晉．朝嗣君也．


公如晉．至河乃復．取郠之役．莒人愬于晉．晉有平公之喪．未之治也．故辭公．公子憖遂如晉．晉侯享諸侯．子產相鄭伯．辭於享．請免喪而後聽命．晉人許之．禮也．晉侯以齊侯宴．中行穆子相．投壺．晉侯先．穆子曰．有酒如淮．有肉如坻．寡君中此．為諸侯師．中之．齊侯舉矢曰．有酒如澠．有肉如陵．寡人中此．與君代興．亦中之．伯瑕謂穆子曰．子失辭．吾固師諸侯矣．壺何為焉．其以中雋也．齊君弱．吾君歸．弗來矣．穆子曰．吾軍帥彊禦．卒乘競勸．今猶古也．齊將何事．公孫傁趨進曰．日旰君勤．可以出矣．以齊侯出．


楚子謂成虎．若敖之餘也．遂殺之．或譖成虎於楚子．成虎知之．而不能行．書曰．楚殺其大夫成虎．懷寵也．


六月．葬鄭簡公．


晉荀吳偽會齊師者．假道於鮮虞．遂入昔陽．秋．八月．壬午．滅肥．以肥子綿皋歸．


周原伯絞虐其輿臣．使曹逃．冬．十月．壬申．朔．原輿人逐絞而立公子跪．尋絞奔郊．


甘簡公無子．立其弟過．過將去成景之族．成景之族賂劉獻公．丙申．殺甘悼公而立成公之孫鰌．丁酉．殺獻太子之傅．庾皮之子過．殺瑕辛于市．及宮嬖綽．王孫沒．劉州鳩．陰忌．老陽子．


季平子立而不禮於南蒯．南蒯謂子仲．吾出季氏．而歸其室於公．子更其位．我以費為公臣．子仲許之．南蒯語叔仲穆子．且告之故．季悼子之卒也．叔孫昭子以再命為卿．及平子伐莒．克之．更受三命．叔仲子欲構二家．謂平子曰．三命踰父兄．非禮也．平子曰．然．故使昭子．昭子曰．叔孫氏有家禍．殺適立庶．故婼也及此．若因禍以斃之．則聞命矣．若不廢君命．則固有著矣．昭子朝而命吏曰．婼將與季氏訟．書辭無頗．季孫懼．而歸罪於叔仲子．故叔仲小．南蒯．公子憖．謀季氏．憖告公．而遂從公如晉．南蒯懼不克．以費叛如齊．子仲還及衛．聞亂．逃介而先．及郊．聞費叛．遂奔齊．南蒯之將叛也．其鄉人或知之．過之而歎．且言曰．恤恤乎．湫乎攸乎．深思而淺謀．邇身而遠志．家臣而君圖．有人矣哉．南蒯枚筮之．遇坤之比曰．黃裳元吉．以為大吉也．示子服惠伯曰．即欲有事何如．惠伯曰．吾嘗學此矣．忠信之事則可．不然必敗．外彊内溫．忠也．和以率貞．信也．故曰黃裳元吉．黃．中之色也．裳．下之飾也．元．善之長也．中不忠．不得其色．下不共．不得其飾．事不善．不得其極．外内倡和為忠．率事以信為共．供養三德為善．非此三者弗當．且夫易．不可以占險．將何事也．且可飾乎．中美能黃．上美為元．下美則裳．參成可筮．猶有闕也．筮雖吉．未也．將適費．飲鄉人酒．鄉人或謌之曰．我有圃．生之杞乎．從我者子乎．去我者鄙乎．倍其鄰者恥乎．已乎已乎．非吾黨之士乎．平子欲使昭子逐叔仲小．小聞之．不敢朝．昭子命吏謂小待政於朝．曰．吾不為怨府．


楚子狩于州來．次于潁尾．使蕩侯．潘子．司馬督．囂尹．午陵．尹喜．帥師圍徐．以懼吳．楚子次于乾谿．以為之援．雨雪．王皮冠．秦復陶．翠被．豹舄．執鞭以出．僕析父從．右尹子革夕．王見之．去冠被舍鞭．與之語曰．昔我先王熊繹．與呂級．王孫牟．燮父．禽父．並事康王．四國皆有分．我獨無有．今吾使人於周．求鼎以為分．王其與我乎．對曰．與君王哉．昔我先王熊繹．辟在荊山．篳路藍縷．以處草莽．跋涉山林．以事天子．唯是桃弧棘矢．以共禦王事．齊王舅也．晉及魯衛．王母弟也．楚是以無分．而彼皆有．今周與四國．服事君王．將唯命是從．豈其愛鼎．王曰．昔我皇祖伯父昆吾．舊許是宅．今鄭人貪賴其田．而不我與我．若求之．其與我乎．對曰．與君王哉．周不愛鼎．鄭敢愛田．王曰．昔諸侯遠我而畏晉．今我大城．陳蔡不羹．賦皆千乘．子與有勞焉．諸侯其畏我乎．對曰．畏君王哉．是四國者．專足畏也．又加之以楚．敢不畏君王哉．工尹路請曰．君王命剝圭以為鏚柲．敢請命．王入視之．析父謂子革．吾子．楚國之望也．今與王言如響．國其若之何．子革曰．摩厲以須．王出．吾刃將斬矣．王出復語．左史倚相趨過．王曰．是良史也．子善視之．是能讀三墳五典．八索九丘．對曰．臣嘗問焉．昔穆王欲肆其心．周行天下．將皆必有車轍馬跡焉．祭公謀父作祈招之詩．以止王心．王是以獲沒於祗宮．臣問其詩而不知也．若問遠焉．其焉能知之．王曰．子能乎．對曰．能．其詩曰．祈招之愔愔．式昭德音．思我王度．式如玉．式如金．形民之力．而無醉飽之心．王揖而入．饋不食．寢不寐．數日不能自克．以及於難．仲尼曰．古也有志．克己復禮．仁也．信善哉．楚靈王若能如是．豈其辱於乾谿．


晉伐鮮虞．因肥之役也．

昭公十三年

經

十有三年春．叔弓帥師圍費．


夏．四月．楚公子比自晉歸于楚．弒其君虔于乾谿．楚公子棄疾殺公子比．


秋．公會劉子．晉侯．齊侯．宋公．衛侯．鄭伯．曹伯．莒子．邾子．滕子．薛伯．杞伯．小邾子．于平丘．八月．甲戌．同盟于平丘．公不與盟．晉人執季孫意如以歸．公至自會．蔡侯廬歸于蔡．陳侯吳歸于陳．


冬．十月．葬蔡靈公．公如晉．至河乃復．吳滅州來．


傳

十三年春．叔弓圍費．弗克敗焉．平子怒．令見費人執之．以為囚俘．冶區夫曰．非也．若見費人．寒者衣之．飢者食之．為之令主．而共其乏困．費來如歸．南氏亡矣．民將叛之．誰與居邑．若憚之以威．懼之以怒．民疾而叛．為之聚也．若諸侯皆然．費人無歸．不親南氏．將焉入矣．平子從之．費人叛南氏．


楚子之為令尹也．殺大司馬薳掩而取其室．及即位．奪薳居田．遷許而質許圍．蔡洧有寵於王．王之滅蔡也．其父死焉．王使與於守．而行申之會．越大夫戮焉．王奪鬥韋龜中犨．又奪成然邑．而使為郊尹．蔓成然故事蔡公．故薳氏之族．及薳居．許圍．蔡洧．蔓成然．皆王所不禮也．因群喪職之族．啟越大夫常壽過作亂．圍固城．克息舟城而居之．觀起之死也．其子從在蔡．事朝吳曰．今不封蔡．蔡不封矣．我請試之．以蔡公之命召子干．子皙．及郊而告之情．強與之盟．入襲蔡．蔡公將食．見之而逃．觀從使子干飲坎用牲．加書而速行．已徇於蔡曰．蔡公召二子．將納之．與之盟而遣之矣．將師而從之．蔡人聚．將執之．辭曰．失賊成軍．而殺余何益．乃釋之．朝吳曰．二三子若能死亡．則如違之．以待所濟．若求安定．則如與之．以濟所欲．且違上何適而可．眾曰與之．乃奉蔡公召二子．而盟于鄧．依陳蔡人以國．楚公子比．公子黑肱．公子棄疾．蔓成然．蔡朝吳．帥陳．楚．不羹．許．葉．之師．因四族之徒以入楚．及郊．陳蔡欲為名．故請為武軍．蔡公知之．曰欲速．且役病矣．請藩而巳．乃藩為軍．蔡公使須務牟與史猈先入．因正僕人殺大子祿．及公子罷敵．公子比為王．公子黑肱為令尹．次于魚陂．公子棄疾為司馬．先除王宮．使觀從從師于乾谿．而遂告之．且曰．先歸復所．後者劓．師及訾梁而潰．王聞群公子之死也．自投于車下．曰．人之愛其子也．亦如余乎．侍者曰．甚焉．小人老而無子．知擠于溝壑矣．王曰．余殺人子多矣．能無及此乎．右尹子革曰．請待于郊．以聽國人．王曰．眾怒不可犯也．曰．若入於大都．而乞師於諸侯．王曰．皆叛矣．曰．若亡於諸侯．以聽大國之圖君也．王曰．大福不再．祇取辱焉．然丹乃歸于楚．王沿夏．將欲入鄢．芊尹無宇之子申亥曰．吾父再奸王命．王弗誅．惠孰大焉．君不可忍．惠不可棄．吾其從王．乃求王．遇諸棘圍．以歸．


夏．五月．癸亥．王縊于芊尹申亥氏．申亥以其二女．殉而葬之．觀從謂子干曰．不殺棄疾．雖得國．猶受禍也．子干曰．余不忍也．子玉曰．人將忍子．吾不忍俟也．乃行．國每夜駭曰．王入矣．乙卯．夜．棄疾使周走而呼曰．王至矣．國人大驚．使蔓成然走告子干．子皙曰．王至矣．國人殺君．司馬將來矣．君若早自圖也．可以無辱．眾怒如水火焉．不可為謀．又有呼而走至者曰．眾至矣．二子皆自殺．丙辰．棄疾即位．名曰熊居．葬子于于訾實．訾敖殺囚．衣之王服．而流諸漢．乃取而葬之．以靖國人．使子旗為令尹．楚師還自徐．吳人敗諸豫章．獲其五帥．平王封陳蔡．復遷邑．致群賂．施舍寬民．宥罪舉職．召觀從王曰．唯爾所欲．對曰．臣之先佐開卜．乃使為卜尹．使枝如子躬聘于鄭．且致犨櫟之田．事畢．弗致．鄭人請曰．聞諸道路．將命寡君以犨櫟．敢請命．對曰．臣未聞命．既復．王問犨櫟．降服而對曰．臣過失命未之致也．王執其手曰．子毋勤．姑歸．不穀有事．其告子也．他年．芊尹申亥以王柩告．乃改葬之．初．靈王卜曰．余尚得天下．不吉．投龜詬天而呼曰．是區區者而不余畀．余必自取之．民患王之無厭也．故從亂如歸．初．共王無．適有寵子五人．無適立焉．乃大有事于群望而祈曰．請神擇於五人者．使主社稷．乃遍以璧見於群望曰．當璧而拜者．神所立也．誰敢違之．既乃與巴姬密埋璧於大室之庭．使五人齊而長入拜．康王跨之．靈王肘加焉．子干子皙皆遠之．平王弱．抱而入．再拜．皆厭紐．鬥韋龜屬成然焉．且曰．棄禮違命．楚其危哉．子干歸．韓宣子問於叔向曰．子干其濟乎．對曰．難．宣子曰．同惡相求．如市賈焉．何難．對曰．無與同好．誰與同惡．取國有五難．有寵而無人．一也．有人而無主．二也．有主而無謀．三也．有謀而無民．四也．有民而無德．五也．子干在晉．十三年矣．晉楚之從．不聞達者．可謂無人．族盡親叛．可謂無主．無釁而動．可謂無謀．為羇終世．可謂無民．亡無愛徵．可謂無德．王虐而不忌．楚君子干涉．五難以殺舊君．誰能濟之．有楚國者．其棄疾乎．君陳蔡．城外屬焉．苛慝不作．盜賊伏隱．私欲不違．民無怨心．先神命之．國民信之．芊姓有亂．必季實立．楚之常也．獲神．一也．有民．二也．令德．三也．寵貴．四也．居常．五也．有五利以去五難．誰能害之．子干之官．則右尹也．數其貴寵．則庶子也．以神所命．則又遠之．其貴亡矣．其寵棄矣．民無懷焉．國無與焉．將何以立．宣子曰．齊桓晉文．不亦是乎．對曰．齊桓．衛姬之子也．有寵於僖．有鮑叔牙．賓須無．隰朋．以為輔佐．有莒．衛．以為外主．有國．高．以為内主．從善如流．下善齊肅．不藏賄．不從欲．施舍不倦．求善不厭．是以有國．不亦宜乎．我先君文公．狐季姬之子也．有寵於獻．好學而不貳．生十七年．有士五人．有先大夫子餘．子犯．以為腹心．有魏犨．賈佗．以為股肱．有齊．宋．秦．楚．以為外主．有欒．郤．狐．先．以為内主．亡十九年．守志彌篤．惠懷棄民．民從而與之．獻無異親．民無異望．天方相晉．將何以代文．此二君者．異於子干．共有寵子．國有奧主．無施於民．無援於外．去晉而不送．歸楚而不逆．何以冀國．晉成虒祁．諸侯朝而歸者．皆有貳心．為取郠故．晉將以諸侯來討．叔向曰．諸侯不可以不示威．乃並徵會告于吳．


秋．晉侯會吳子干良．水道不可．吳子辭．乃還．


七月．丙寅．治兵于邾．南甲車四千乘．羊舌鮒攝司馬．遂合諸侯于平丘．子產．子大叔．相鄭伯以會．子產以幄幕九張行．子大叔以四十．既而悔之．每舍損焉．及會亦如之．次于衛地．叔鮒求貨於衛．淫芻蕘者．衛人使屠伯饋叔向羹．與一篋錦．曰．諸侯事晉．未敢攜貳．況衛在君之宇下．而敢有異志．芻蕘者異於他日．敢請之．叔向受羹．反錦曰．晉有羊舌鮒者．瀆貨無厭．亦將及矣．為此役也．子若以君命賜之．其已．客從之．未退而禁之．晉人將尋盟．齊人不可．晉侯使叔向告劉獻公曰．抑齊人不盟．若之何．對曰．盟以厎信．君苟有信．諸侯不貳．何患焉．告之以文辭．董之以武師．雖齊不許．君庸多矣．天子之老．請帥王賦．元戎十乘．以先啟行．遲速唯君．叔向告于齊曰．諸侯求盟．已在此矣．今君弗利．寡君以為請．對曰．諸侯討貳．則有尋盟．若皆用命．何盟之尋．叔向曰．國家之敗．有事而無業．事則不經．有業而無禮．經則不序．有禮而無威．序則不共．有威而不昭．共則不明．不明棄共百事．不終所由傾覆也．是故明王之制．使諸侯歲聘以志業．間朝以講禮．再朝而會以示威．再會而盟以顯昭明．志業於好．講禮於等．示威於眾．昭明於神．自古以來．未之或失也．存亡之道．恆由是興．晉禮主盟．懼有不治．奉承齊犧．而布諸君．求終事也．君曰余必廢之．何齊之有．唯君圖之．寡君聞命矣．齊人懼．對曰．小國言之．大國制之．敢不聽從．既聞命矣．敬共以往．遲速唯君．叔向曰．諸侯有間矣．不可以不示眾．八月．辛未．治兵．建而不旆．壬申．復旆之．諸侯畏之．邾人．莒人．愬于晉曰．魯朝夕伐我．幾亡矣．我之不共．魯故之以．晉侯不見公．使叔向來辭曰．諸侯將以甲戌盟．寡君知不得事君矣．請君無勤．子服惠伯對曰．君信蠻夷之訴．以絕兄弟之國．棄周公之後．亦惟君．寡君聞命矣．叔向曰．寡君有甲車四千乘在．雖以無道．行之必可畏也．況其率道．其何敵之有．牛雖瘠．僨於豚上．其畏不死．南蒯子仲之憂．其庸可棄乎．若奉晉之眾．用諸侯之師．因邾莒杞鄫之怒．以討魯罪．間其二憂．何求而弗克．魯人懼聽命．甲戌．同盟于平丘．齊服也．令諸侯日中造于除．癸酉退朝．子產命外僕速張於除．子大叔止之．使待．明白．及夕．子產聞其未張也．使速往．乃無所張矣．及盟．子產爭承．曰．昔天子班貢．輕重以列．列尊貢重．周之制也．卑而貢重者．甸服也．鄭伯．男也．而使從公侯之貢．懼弗給也．敢以為請．諸侯靖兵．好以為事．行理之命．無月不至．貢之無藝．小國有闕．所以得罪也．諸侯脩盟存小國也．貢獻無極．亡可待也．存亡之制．將在今矣．自日中以爭．至于昏．晉人許之．既盟．子大叔咎之．曰．諸侯若討．其可瀆乎．子產曰．晉政多門．貳偷之不暇．何暇討國．不競亦陵．何國之為．公不與盟．晉人執季孫意如．以幕蒙之．使狄人守之．司鐸射懷錦奉壺飲冰．以蒲伏焉．守者御之．乃與之錦而入．晉人以平子歸．子服湫從．子產歸．未至．聞子皮卒．哭且曰．吾已無為為善矣．唯夫子知我．仲尼謂子產於是行也．足以為國基矣．詩曰．樂只君子．邦家之基．子產．君子之求樂者也．且曰．合諸侯．藝貢事．禮也．鮮虞人聞晉師之悉起也．而不警邊．且不脩備．晉荀吳自著雍以上軍侵鮮虞．及中人．驅衝競．大獲而歸．
楚之滅蔡也．靈王遷許．胡．沈．道．房．申．於荊焉．平王即位．既封陳蔡．而皆復之．禮也．隱大子之子廬．歸于蔡．禮也．悼大子之子吳．歸于陳．禮也．


冬．十月．葬蔡靈公．禮也．公如晉．荀吳謂韓宣子曰．諸侯相朝．講舊好也．執其卿而朝其君．有不好焉．不如辭之．乃使士景伯辭公于河．吳滅州來．令尹子期請伐吳．王弗許．曰．吾未撫民人．未事鬼神．未脩守備．未定國家．而用民力．敗不可悔．州來在吳．猶在楚也．子始待之．季孫猶在晉．子服惠伯私於中行穆子．曰．魯事晉何以不如夷之小國．魯．兄弟也．土地猶大．所命能具．若為夷棄之．使事齊楚．其何瘳於晉．親親與大．賞共罰否．所以為盟主也．子其圖之．諺曰．臣一主二．吾豈無大國．穆子告韓宣子．且曰．楚滅陳蔡．不能救而為夷執親．將焉用之．乃歸季孫．惠伯曰．寡君未知其罪．合諸侯而執其老．若猶有罪．死命可也．若曰無罪．而惠免之．諸侯不聞．是逃命也．何免之為．請從君惠於會．宣子患之．謂叔向曰．子能歸季孫乎．對曰不能．鮒也能乃使叔魚．叔魚見季孫曰．昔鮒也得罪於晉君．自歸於魯君．微武子之賜．不至於今．雖獲歸骨於晉．猶子則肉之．敢不盡情．歸子而不歸鮒也．聞諸吏將為子除館於西河．其若之何．且泣．平子懼．先歸．惠伯待禮．


昭公十四年

經

十有四年春．意如至自晉．


三月．曹伯滕卒．


夏．四月．


秋．葬曹武公．


八月．莒子去疾卒．


冬．莒殺其公子意恢．


傳

十四年春．意如至自晉．尊晉罪己也．尊晉罪己．禮也．南蒯之將叛也．盟費人．司徒老祁．慮癸．偽廢疾．使請於南蒯曰．臣願受盟而疾興．若以君靈不死．請侍間而盟．許之．二子因民之欲叛也．請朝眾而盟．遂劫南蒯．曰．群臣不忘其君．畏子以及今．三年聽命矣．子若弗圖．費人不忍其君．將不能畏子矣．子何所不逞欲．請送子．請期五日．遂奔齊．侍飲酒於景公．公曰．叛夫．對曰．臣欲張公室也．子韓皙曰．家臣而欲張公室．罪莫大焉．司徒老祁．慮癸來歸費．齊侯使鮑文子致之．


夏．楚子使然丹簡上國之兵於宗丘．且撫其民．分貧振窮．長孤幼．養老疾．收介特．救災患．宥孤寡．赦罪戾．詰姦慝．舉淹滯．禮新敘舊．祿勳合親．任良物官．使屈罷簡東國之兵於召陵．亦如之．好於邊疆息．民五年．而後用師．禮也．


秋．八月．莒著丘公卒．郊公不慼．國人弗順．欲立著丘公之弟庚與．蒲餘侯惡公子意恢．而善於庚與．郊公惡公子鐸．而善於意恢．公子鐸因蒲餘侯而與之謀．曰．爾殺意恢．我出君而納庚與．許之．楚令尹子旗有德於王．不知度與養氏比．而求無厭．王患之．


九月．甲午．楚子殺鬥成然而滅養氏之族．使鬥辛居鄖．以無忘舊勳．


冬．十二月．蒲餘侯茲夫殺莒公子意恢．郊公奔齊．公子鐸逆庚與於齊．齊隰黨．公子鉏．送之．有賂田．晉邢侯與雍子爭鄐田．久而無成．士景伯如楚．叔魚攝理．韓宣子命斷舊獄．罪在雍子．雍子納其女於叔魚．叔魚蔽罪邢侯．邢侯怒．殺叔魚．與雍子於朝．宣子問其罪於叔向．叔向曰．三人同罪．施生戮死．可也．雍子自知其罪．而賂以買直．鮒也鬻獄．邢侯專殺．其罪一也．已惡而掠美為昏．貪以敗官為墨．殺人不忘為賊．夏書曰．昏墨賊殺．皋陶之刑也．請從之．乃施邢侯．而尸雍子．與叔魚於市．仲尼曰．叔向．古之遺直也．治國制刑．不隱於親．三數叔魚之惡．不為末減．曰．義也夫．可謂直矣．平丘之會．數其賄也．以寬衛國．晉不為暴．歸魯季孫．稱其詐也．以寬魯國．晉不為虐．邢侯之獄．言其貪也．以正刑書．晉不為頗．三言而除．三惡加三利．殺親益榮．猶義也夫．


昭公十五年

經

十有五年春．王正月．吳子夷末卒．


二月．癸酉．有事于武宮籥入叔弓卒．去樂卒事．


夏．蔡朝吳出奔鄭．


六月．丁巳．朔日有食之．


秋．晉荀吳帥師伐鮮虞．


冬．公如晉．


傳

十五年春．將禘于武公．戒百官．梓慎曰．禘之日．其有咎乎．吾見赤墨之祲．非祭祥也．喪氛也．其在蒞事乎．二月．癸酉．禘．叔弓蒞事．籥入而卒．去樂卒事．禮也．


楚費無極害朝吳之在蔡也．欲去之．乃謂之曰．王唯信子．故處子於蔡．子亦長矣．而在下位．辱．必求之．吾助子請．又謂其上之人曰．王唯信吳．故處諸蔡．二三子莫之如也．而在其上．不亦難乎．弗圖．必及於難．夏．蔡人逐朝吳．朝吳出奔鄭．王怒曰．余唯信吳．故寘諸蔡．且微吳．吾不及此．女何故去之．無極對曰．臣豈不欲吳．然而前知其為人之異也．吳在蔡．蔡必速飛．去吳．所以翦其翼也．


六月．乙丑．王大子壽卒．


秋．八月．戊寅．王穆后崩．


晉荀吳帥師伐鮮虞，圍鼓，鼓人或請以城叛，穆子弗許。左右曰：師徒不勤．而可以獲城．何故不為？穆子曰．吾聞諸叔向曰．好惡不愆．民知所適．事無不濟．或以吾城叛．吾所甚惡也．人以城來．吾獨何好焉？賞所甚惡．若所好何？若其弗賞．是失信也．何以庇民？力能則進．否則退．量力而行．吾不可以欲城而邇姦．所喪滋多．使鼓人殺叛人而繕守備．圍鼓三月．鼓人或請降．使其民見曰．猶有食色．姑脩而城．軍吏曰．獲城而弗取．勤民而頓兵．何以事君．穆子曰．吾以事君也．獲一邑而教民．怠將焉用邑？邑以賈怠．不如完舊．賈怠無卒．棄舊不祥．鼓人能事其君．我亦能事吾君．率義不爽．好惡不愆．城可獲而民知義．所有死命．而無二心．不亦可乎？鼓人告食竭力盡．而後取之．克鼓而反．不戮一人．以鼓子截鞮歸。


冬．公如晉．平丘之會故也．


十二月．晉荀躒如周葬穆后．籍談為介．既葬除喪．以文伯宴．樽以魯壺．王曰．伯氏．諸侯皆有以鎮撫王室．晉獨無有．何也．文伯揖籍談對曰．諸侯之封也．皆受明器於王室．以鎮撫其社稷．故能薦彝器於王．晉居深山．戎狄之與鄰．而遠於王室．王靈不及．拜戎不暇．其何以獻器．王曰．叔氏而忘諸乎．叔父唐叔．成王之母弟也．其反無分乎．密須之鼓．與其大路．文所以大蒐也．闕鞏之甲．武所以克商也．唐叔受之．以處參虛．匡有戎狄．其後襄之二路．鏚鉞秬鬯．彤弓虎賁．文公受之．以有南陽之田．撫征東夏．非分而何．夫有勳而不廢．有績而載．奉之以土田．撫之以彝器．旌之以車服．明之以文章．子孫不忘．所謂福也．福祚之不登．叔父焉在．且昔而高祖孫伯黶司晉之典籍．以為大政．故曰籍氏．及辛有之二子董之．晉於是乎有董史．女司典之後也．何故忘之．籍談不能對．賓出．王曰．籍父其無後乎．數典而忘其祖．籍談歸以告叔向．叔向曰．王其不終乎．吾聞之．所樂必卒焉．今王樂憂．若卒以憂．不可謂終．王一歲而有三年之喪二焉．於是乎以喪賓宴．又求彝器．樂憂甚矣．且非禮也．彝器之來．嘉功之由．非由喪也．三年之喪．雖貴遂服．禮也．王雖弗遂．宴樂以早．亦非禮也．禮．王之大經也．一動而失二禮．無大經矣．言以考典．典以志經．忘經而多言．舉典將焉用之．


昭公十六年

經

十有六年春．齊侯伐徐．楚子誘戎蠻子殺之．


夏．公至自晉．


秋．八月．己亥．晉侯夷卒．


九月．大雩．季孫意如如晉．


冬．十月．葬晉昭公．


傳

十六年春．王正月．公在晉．晉人止公．不書．諱之也．齊侯伐徐．楚子聞蠻氏之亂也．與蠻子之無質也．使然丹誘戎蠻子嘉．殺之．遂取蠻氏．既而復立其子焉．禮也．


二月．丙申．齊師至于蒲隧．徐人行成．徐子及郯人．莒人．會齊侯盟于蒲隧．賂以甲父之鼎．叔孫昭子曰．諸侯之無伯．害哉．齊君之無道也．興師而伐遠方．會之有成．而還莫之亢也．無伯也夫．詩曰．宗周既滅．靡所止戾．正大夫離居．莫知我肄．其是之謂乎．


二月．晉韓起聘于鄭．鄭伯享之．子產戒曰．苟有位於朝．無有不共恪．孔張後至．立於客間．執政禦之．適客後．又禦之．適縣間．客從而笑之．事畢．富子諫．曰．夫大國之人．不可不慎也．幾為之笑．而不陵我．我皆有禮．夫猶鄙我．國而無禮．何以求榮．孔張失位．吾子之恥也．子產怒曰．發命之不衷．出令之不信．刑之頗類．獄之放紛．會朝之不敬．使命之不聽．取陵於大國．罷民而無功．罪及而弗知．僑之恥也．孔張．君之昆孫．子孔之後也．執政之嗣也．為嗣大夫．承命以使．周於諸侯．國人所尊．諸侯所知．立於朝而祀於家．有祿於國．有賦於軍．喪祭有職．受脤歸賑．其祭在廟．已有著位．在位數世．世守其業．而忘其所僑．焉得恥之．辟邪之人．而皆及執政．是先王無刑罰也．子寧以他規我．


宣子有環．其一在鄭商．宣子謁諸鄭伯．子產弗與．曰．非官府之守器也．寡君不知．子大叔．子羽．謂子產曰．韓子亦無幾求．晉國亦未可以貳．晉國韓子．不可偷也．若屬有讒人．交鬥其間．鬼神而助之．以興其凶怒．悔之何及．吾子何愛於一環．其以取憎於大國也．盍求而與之．子產曰．吾非偷晉而有二心．將終事之．是以弗與．忠信故也．僑聞君子非無賄之難立．而無令名之患．僑聞為國非不能事大．字小之難．無禮以定其位之患．夫大國之人．令於小國．而皆獲其求．將何以給之．一共一否．為罪滋大．大國之求．無禮以斥之．何饜之有．吾且為鄙邑．則失位矣．若韓子奉命以使而求玉焉．貪淫甚矣．獨非罪乎．出一玉以起二罪．吾又失位．韓子成貪．將焉用之．且吾以玉賈罪．不亦銳乎．韓子買諸賈人．既成賈矣．商人曰．必告君大夫．韓子請諸子產曰．日起請夫環．執政弗義．弗敢復也．今買諸商人．商人曰．必以聞．敢以為請．子產對曰．昔我先君桓公．與商人皆出自周．庸次比耦．以艾殺此地．斬之蓬蒿藜藿而共處之．世有盟誓．以相信也．曰爾無我叛．我無強賈．毋或匄奪．爾有利市寶賄．我勿與知．恃此質誓．故能相保．以至于今．今吾子以好來辱．而謂敝邑強奪商人．是教敝邑背盟誓也．毋乃不可乎．吾子得玉而失諸侯．必不為也．若大國令．而共無藝．鄭鄙邑也．亦弗為也僑若獻玉．不知所成．敢私布之．韓子辭玉曰．起不敏．敢求玉以徼二罪．敢辭之．


夏．四月．鄭六卿餞宣子於郊．宣子曰．二三君子請皆賦．起亦以知鄭志．子齹賦野有蔓草．宣子曰．孺子善哉．吾有望矣．子產賦鄭之羔裘．宣子曰．起不堪也．子大叔賦褰裳．宣子曰．起在此．敢勤子．至於他人乎．子大叔拜．宣子曰．善哉．子之言．是不有是事．其能終乎．子游賦風雨．子旗賦有女同車．子柳賦蘀兮．宣子喜曰．鄭其庶乎．二三君子．以君命貺起．賦不出鄭志．皆昵燕好也．二三君子．數世之主也．可以無懼矣．宣子皆獻馬焉．而賦我將．子產拜．使五卿皆拜．曰．吾子靖亂．敢不拜德．宣子私覲於子產．以玉與馬曰．子命起．舍夫玉．是賜我玉而免吾死也．敢藉手以拜．公至自晉．子服昭伯語季平子曰．晉之公室．其將遂卑矣．君幼弱．六卿彊而奢傲．將因是以習．習實為常．能無卑乎．平子曰．爾幼．惡識國．


秋．八月．晉昭公卒．


九月．大雩．旱也．鄭大旱．使屠擊．祝款．竪柎．有事於桑山．斬其木不雨．子產曰．有事於山．蓺山林也．而斬其木．其罪大矣．奪之官邑．


冬．十月．季平子如晉．葬昭公．平子曰．子服回之言猶信．子服氏有子哉．


昭公十七年

經

十有七年春．小邾子來朝．


夏．六月．甲戌．朔．日有食之．


秋．郯子來朝．


八月．晉荀吳帥師滅陸渾之戎．


冬．有星孛于大辰．楚人及吳戰于長岸．


傳

十七年春．小邾穆公來朝．公與之燕．季平子賦采叔．穆公賦菁菁者莪．昭子曰．不有以國．其能久乎．


夏．六月．甲戌．朔．日有食之．祝史請所用幣．昭子曰．日有食之．天子不舉．伐鼓於社．諸侯用幣於社．伐鼓於朝．禮也．平子禦之．曰．止也．唯正月朔．慝未作．日有食之．於是乎有伐鼓用幣．禮也．其餘則否．大史曰．在此月也．日過分而未至．三辰有災．於是乎百官降物．君不舉辟．移時樂奏鼓．祝用幣．史用辭．故夏書曰．辰不集于房．瞽奏鼓．嗇夫馳．庶人走．此月朔之謂也．當夏四月．是謂孟夏．平子弗從．昭子退曰．夫子將有異志．不君君矣．


秋．郯子來朝．公與之宴．昭子問焉．曰．少皞氏鳥名官．何故也．郯子曰．吾祖也．我知之．昔者黃帝氏以雲紀．故為雲師而雲名．炎帝氏以火紀．故為火師而火名．共工氏以水紀．故為水師而水名．大皞氏以龍紀．故為龍師而龍名．我高祖少皞．摯之立也．鳳鳥適至．故紀於鳥．為鳥師而鳥名．鳳鳥氏歷正也．玄鳥氏司分者也．伯趙氏司至者也．青鳥氏司啟者也．丹鳥氏司閉者也．祝鳩氏司徒也．鴡鳩氏司馬也．鳲鳩氏司空也．爽鳩氏司寇也．鶻鳩氏司事也．五鳩．鳩民者也．五雉為五工正．利器用．正度量．夷民者也．九扈為九農正．扈民無淫者也．自顓頊以來．不能紀遠．乃紀於近．為民師而命以民事．則不能故也．仲尼聞之．見於郯子而學之．既而告人曰．吾聞之．天子失官．學在四夷．猶信．晉侯使屠蒯如周．請有事於雒．與三塗．萇弘謂劉子曰．客容猛．非祭也．其伐戎乎．陸渾氏甚睦於楚．必是故也．君其備之．乃警戎備．


九月．丁卯．晉荀吳帥師．涉自棘津．使祭史先用牲于雒．陸渾人弗知．師從之．庚午．遂滅陸渾．數之以其貳於楚也．陸渾子奔楚．其眾奔甘鹿．周大獲．宣子夢文公攜荀吳．而授之陸渾．故使穆子帥師．獻俘于文宮．


冬．有星孛于大辰．西及漢．申須曰．彗所以除舊布新也．天事恆象．今除於火．火出必布焉．諸侯其有火災乎．梓慎曰．往年吾見之．是其徵也．火出而見．今茲火出而章．必火入而伏．其居火也久矣．其與不然乎．火出．於夏為三月於商為四月．於周為五月．夏數得天．若火作．其四國當之．在宋衛陳鄭乎．宋．大辰之虛也．陳．大皞之虛也．鄭．祝融之虛也．皆火房也．星孛天漢．漢．水祥也．衛．顓頊之虛也．故為帝丘．其星為大水．水火之牡也．其以丙子若壬午作乎．水火所以合也．若火入而伏．必以壬午．不過其見之月．鄭裨灶言於子產曰．宋衛陳鄭．將同日火．若我用瓘斝玉瓚．鄭必不火．子產弗與．


吳伐楚．陽匄為令尹．卜戰不吉．司馬子魚曰．我得上流．何故不吉．且楚故．司馬令龜．我請改卜．令曰．魴也．以其屬死之．楚師繼之．尚大克之．吉．戰于長岸．子魚先死．楚師繼之．大敗吳師．獲其乘舟餘皇．使隨人與後至者守之．環而塹之．及泉．盈其隧炭．陳以待命．吳公子光請於其眾曰．喪先王之乘舟．豈唯光之罪．眾亦有焉．請藉取之．以救死．眾許之．使長鬣者三人．潛伏於舟側．曰．我呼皇則對．師夜從之．三呼皆迭對．楚人從而殺之．楚師亂．吳人大敗之．取餘皇以歸．


昭公十八年

經

十有八年春．王三月．曹伯須卒．


夏．五月．壬午．宋．衛．陳．鄭．災．


六月．邾人入鄅．


秋．葬曹平公．


冬．許遷于白羽．


傳

十八年春．王二月．乙卯．周毛得殺毛伯過而代之．萇弘曰．毛得必亡．是昆吾稔之日也．侈故之以．而毛得以濟侈於王都．不亡何待．


三月．曹平公卒．


夏．五月．火始昏見．丙子．風．梓慎曰．是謂融風．火之始也．七日其火作乎．戊寅．風甚．壬午．大甚．宋衛．陳．鄭．皆火．梓慎登大庭氏之庫以望之．曰．宋．衛．陳．鄭．也．數日皆來告火．裨灶曰．不用吾言．鄭又將火．鄭人請用之．子產不可．子大叔曰．寶以保民也．若有火．國幾亡．可以救亡．子何愛焉．子產曰．天道遠．人道邇．非所及也．何以知之．灶焉知天道．是亦多言矣．豈不或信．遂不與．亦不復火．鄭之未災也．里析告子產曰．將有大祥．民震動．國幾亡．吾身泯焉．弗良及也．國遷．其可乎．子產曰．雖可．吾不足以定遷矣．及火．里析死矣．未葬．子產使輿三十人遷其柩．火作．子產辭晉公子公孫于東門．使司寇出新客．禁舊客．勿出於宮．使子寬．子上．巡群屏攝至于大宮．使公孫登徙大龜．使祝史徙主祐於周廟．告於先君．使府人．庫人．各儆其事．商成公．儆司宮．出舊宮人．寘諸火所不及．司馬．司寇．列居火道．行火所焮．城下之人．伍列登城．明日．使野司寇．各保其徵．郊人助祝史除於國北．禳火于玄冥回祿．祈于四鄘．書焚室而寬其征．與之材．三日哭．國不市．使行人告於諸侯．宋衛皆如是．陳不救火．許不弔災．君子是以知陳許之先亡也．


六月．鄅人鄅藉．稻邾人襲．鄅人將閉門．邾人羊羅．攝其首焉．遂入之．盡俘以歸．鄅子曰．余無歸矣．從帑於邾．邾莊公反鄅夫人．而舍其女．


秋．葬曹平公．往者見周原伯魯焉．與之語．不說學．歸以語閔子馬．閔子馬曰．周其亂乎．夫必多有是說．而後及其大人．大人患失而惑．又曰．可以無學．無學不害．不害而不學．則苟而可．於是乎下陵上替．能無亂乎．夫學．殖也．不學將落．原氏其亡乎．


七月．鄭子產為火故．大為社．祓禳於四方．振除火災．禮也．乃簡．兵大蒐．將為蒐除．子大叔之廟．在道南．其寢在道北．其庭小．過期三日．使除徒陳於道南廟北曰．子產過女．而命速除．乃毀於而鄉．子產朝．過而怒之．除者南毀．子產及衝．使從者止之．曰．毀於北方．火之作也．子產授兵登陴．子大叔曰．晉無乃討乎．子產曰．吾聞之．小國忘守則危．況有災乎．國之不可小．有備故也．既晉之邊吏讓鄭曰．鄭國有災．晉君大夫不敢寧居．卜筮走望．不愛牲玉．鄭之有災．寡君之憂也．今執事撊然授兵登陴．將以誰罪．邊人恐懼．不敢不告．子產對曰．若吾子之言．敝邑之災．君之憂也．敝邑失政．天降之災．又懼讒慝之間謀之．以啟貪人．荐為敝邑不利．以重君之憂．幸而不亡．猶可說也．不幸而亡．君雖憂之．亦無及也．鄭有他竟．望走在晉．既事晉矣．其敢有二心．楚左尹王子勝言於楚子曰．許於鄭．仇敵也．而居楚地．以不禮於鄭．晉鄭方睦．鄭若伐許．而晉助之．楚喪地矣．君盍遷許．許不專於楚．鄭方有令政．許曰．余舊國也．鄭曰．余俘邑也．葉在楚國．方城外之蔽也．土不可易．國不可小．許不可俘．讎不可啟．君其圖之．楚子說．


冬．楚子使王子勝遷許於析．實白羽．


昭公十九年

經

十有九年春．宋公伐邾．


夏．五月．戊辰．許世子止弒其君買．己卯．地震．


秋‧齊高發帥師伐莒．


冬．葬許悼公


傳

十九年．春．楚工尹赤遷陰于下陰．令尹子瑕城郟．叔孫昭子曰．楚不在諸侯矣．其僅自完也．以持其世而已．楚子之在蔡也．具陽封人之女奔之．生大子建．及即位．使伍奢為之師．費無極為少師．無寵焉．欲譖諸王．曰．建可室矣．王為之聘於秦．無極與逆．勸王取之．正月．楚夫人嬴氏至自秦．鄅夫人．宋向戌之女也．故向寧請師．


二月．宋公伐邾圍蟲．三月取之．乃盡歸鄅俘．


夏．許悼公瘧．


五月．戊辰．飲大子止之藥．卒．大子奔晉．書曰．弒其君．君子曰．盡心力以事君．舍藥物可也．邾人．郳人．徐人．會宋公．乙亥．同盟于蟲．楚子為舟師以伐濮．費無極言於楚子曰．晉之伯也．邇於諸夏．而楚辟陋．故弗能與爭．若大城城父．而寘大子焉．以通北方．王收南方．是得天下也．王說．從之．故太子建居于城父．令尹子瑕聘于秦．拜夫人也．


秋．齊高發帥師伐莒．莒子奔紀鄣．使孫書伐之．初．莒有婦人．莒子殺其夫．己為嫠婦．及老．託於紀鄣．紡焉以度而去之．及師至．則投諸外．或獻諸子占．子占使師夜縋而登．登者六十人．縋絕．師鼓譟．城上之人亦譟．莒共公懼．啟西門而出．七月．丙子．齊師入紀．是歲也．鄭駟偃卒．子游娶於晉大夫．生絲弱．其父兄立子瑕．子產憎其為人也．且以為不順．弗許．亦弗止．駟氏聳．他日．絲以告其舅．冬．晉人使以幣如鄭．問駟乞之立故．駟氏懼．駟乞欲逃．子產弗遣．請龜以卜．亦弗予．大夫謀對．子產不待而對客曰．鄭國不天．寡君之二三臣．札瘥夭昏．今又喪我先大夫偃．其子幼弱．其一二父兄．懼隊宗主．私族於謀．如立長親．寡君與其二三老曰．抑天實剝亂．是吾何知焉．諺曰．無過亂門．民有亂兵．猶憚過之．而況敢知天之所亂．今大夫將問其故．抑寡君實不敢知．其誰實知之．平丘之會．君尋舊盟曰．無或失職．若寡君之二三臣．其即世者．晉大夫而專制其位．是晉之縣鄙也．何國之為．辭客幣而報其使．晉人舍之．楚人城州來．沈尹戌曰．楚人必敗．昔吳滅州來．子旗請伐之．王曰．吾未撫吾民．今亦如之．而城州來．以挑吳．能無敗乎．侍者曰．王施舍不倦．息民五年．可謂撫之矣．戌曰．吾聞撫民者．節用於内．而樹德於外．民樂其性．而無寇讎．今宮室無量．民人日駭．勞罷死轉．忘寢與食．非撫之也．鄭大水．龍鬥于時門之外洧淵．國人請為禜焉．子產弗許．曰．我鬥．龍不我覿也．龍鬥．我獨何覿焉．禳之則彼其室也．吾無求於龍．龍亦無求於我．乃止也．令尹子瑕言蹶由於楚子曰．彼何罪．諺所謂室於怒．市於色者．楚之謂矣．舍前之忿．可也．乃歸蹶由．


昭公二十年

經

二十年．


春．王正月．


夏．曹公孫會自鄸出奔宋．


秋．盜殺衛侯之兄縶．


冬．十月．宋華亥向寧．華定．出奔陳．


十有一月．辛卯．蔡侯盧卒．


傳

二十年．春．王二月．己丑．日南至．梓慎望氛．曰．今茲宋有亂．國幾亡．三年而後弭．蔡有大喪．叔孫昭子曰．然則戴桓也．汏侈無禮．已甚．亂所在也．


費無極言於楚子曰．建與伍奢．將以方城之外叛．自以為猶宋鄭也．齊晉又交輔之．將以害楚．其事集矣。王信之．問伍奢．伍奢對曰．君一過多矣．何信於讒．王執伍奢．使城父司馬奮揚殺大子．未至而使遣之．三月．大子建奔宋．王召奮揚．奮揚使城父人執己以至．王曰．言出於余口．入於爾耳．誰告建也．對曰．臣告之．君王命臣曰．事建如事余．臣不佞．不能苟貳．奉初以還．不忍後命．故遣之．既而悔之．亦無及．巳．王曰．而敢來．何也？對曰．使而失命．召而不來．是再奸也．逃無所入！王曰．歸．從政如他日．無極曰奢之子材．若在吳必憂楚國．盍以免其父召之．彼仁必來．不然將為患．王使召之．曰．來．吾免而父．棠君尚謂其弟員曰．爾適吳．我將歸死．吾知不逮．我能死．爾能報。聞免父之命，不可以莫之奔也！親戚為戮，不可以莫之報也！奔死免父．孝也．度功而行．仁也．擇任而往．知也．知死不辟．勇也．父不可棄．名不可廢．爾其勉之．相從為愈．伍尚歸．奢聞員不來．曰．楚君大夫其旰食乎．楚人皆殺之．員如吳．言伐楚之利於州于．公子光曰．是宗為戮．而欲反其讎．不可從也．員曰．彼將有他志．余姑為之求士．而鄙以待之．乃見鱄設諸焉．而耕於鄙．


宋元公無信多私而惡．華向．華定．華亥．與向寧謀曰．亡愈於死．先諸華亥．偽有疾以誘群公子．公子問之．則執之．夏．六月．丙申．殺公子寅．公子御戎．公子朱．公子固．公孫援．公孫丁．拘向勝．向行．於其廩．公如華氏請焉．弗許．遂劫之．癸卯．取大子欒．與母弟辰、公子地．以為質．公亦取華亥之子無慼．向寧之子羅．華定之子啟．與華氏盟以為質．


衛公孟縶狎齊豹．奪之司寇與鄄．有役則反之．無則取之．公孟惡北宮喜．褚師圃．欲去之．公子朝通于襄夫人宣姜．懼而欲以作亂．故齊豹．北宮喜．褚師圃．公子朝．作亂．初．齊豹見宗魯於公孟．為驂乘焉．將作亂．而謂之曰．公孟之不善．子所知也．勿與乘．吾將殺之．對曰．吾由子事公孟．子假吾名焉．故不吾遠也．雖其不善．吾亦知之．抑以利故．不能去．是吾過也．今聞難而逃．是僭子也．子行事乎．吾將死之．以周事子．而歸死於公孟．其可也．丙辰．衛侯在平壽．公孟有事於蓋獲之門外．齊子氏帷於門外．而伏甲焉．使祝蛙寘戈於車薪．以當門．使一乘從公孟以出．使華齊御公孟．宗魯驂乘．及閎中．齊氏用戈擊公孟．宗魯以背蔽之．斷肱．以中公孟之肩．殺皆之．公聞亂．乘驅自閱門入．慶比御公．公南楚驂乘．使華寅乘貳車．及公宮．鴻騮魋駟乘于公．公載寶以出．褚師子申．遇公于馬路之衢．遂從．過齊氏．使華寅肉袒執蓋．以當其闕．齊氏射公．中南楚之背．公遂出．寅閉郭門．踰而從公．公如死鳥．析朱鉏宵從竇出．徒行從公．齊侯使公孫青聘于衛．既出．聞衛亂．使請所聘．公曰．猶在竟内．則衛君也．乃將事焉．遂從諸死鳥．請將事．辭曰．亡人不佞．失守社稷．越在草莽．吾子無所辱君命．賓曰．寡君命下臣於朝曰．阿下執事．臣不敢貳．主人曰．君若惠顧先君之好．昭臨敝邑．鎮撫其社稷．則有宗祧在．乃止衛侯．固請見之．不獲命．以其良馬見．為未致使故也．衛侯以為乘馬．賓將掫．主人辭曰．亡人之憂．不可以及．吾子草莽之中．不足以辱從者．敢辭．賓曰．寡君之下臣．君之牧圉也．若不獲扞外役．是不有寡君也．臣懼不免於戾．請以除死．親執鐸．終夕與於燎．齊氏之宰渠子．召北宮子．北官氏之宰．不與聞謀．殺渠子．遂伐齊氏．滅之．丁巳．晦．公入．與北宮喜盟于彭水之上．秋．七月．戊午．朔．遂盟國人．八月．辛亥．公子朝．褚師圃．子玉霄．子高魴．出奔晉．閏月．戊辰．殺宣姜．衛侯賜北宮喜謚曰貞子．賜析朱鉏謚曰成子．而以齊氏之墓予之．衛侯告寧于齊．且言子石．齊侯將飲酒．遍賜大夫曰．二三子之教也．苑何忌辭曰．與於青之賞．必及于其罰．在康誥曰．父子兄弟．罪不相及．況在群臣．臣敢貪君賜．以干先王．琴張聞宗魯死．將往弔之．仲尼曰．齊豹之盜．而孟縶之賊．女何弔焉．君子不食姦．不受亂．不為利疚於回．不以回待人．不蓋不義．不犯非禮．


宋華向之亂．公子城．公孫忌．樂舍．司馬疆．向宜．向鄭．楚建．郳甲．出奔鄭．其徒與華氏戰于鬼閻．敗子城．子城適晉．華亥與其妻．必盥而食所質公子者．而後食．公與夫人．每日．必適華氏．食公子而後歸．華亥患之．欲歸公子．向寧曰．唯不信．故質其子．若又歸之．死無日矣．公請於華費．遂將攻華氏．對曰．臣不敢愛死．無乃求去憂而滋長乎．臣是以懼．敢不聽命．公曰．子死亡有命．余不忍其詢．冬．十月．公殺華向之質而攻之．戊辰．華向奔陳．華登奔吳．向寧欲殺大子．華亥曰．干君而出．又殺其子．其誰納我．且歸之有庸．使少司寇牼以歸．曰．子之齒長矣．不能事人．以三公子為質．必免．公子既入．華牼將自門行．公遽見之．執其手曰．余知而無罪也．入復而所．


齊侯疥．遂痁．期而不瘳．諸侯之賓問疾者多在．梁丘據與裔款言於公曰．吾事鬼神豐．於先君有加矣．今君疾病．為諸侯憂．是祝史之罪也．諸侯不知．其謂我不敬．君盍誅於祝固史嚚．以辭賓．公說．告晏子．晏子曰．日宋之盟．屈建問范會之德於趙武．趙武曰．夫子之家事治．言於晉國．竭情無私．其祝史祭祀．陳信不愧．其家事無猜．其祝史不祈．建以語康王．康王曰．神人無怨．宜夫子之光輔五君．以為諸侯主也．公曰．據與款謂寡人能事鬼神．故欲誅于祝史．子稱是語．何故．對曰．若有德之君．外内不廢．上下無怨．動無違事．其祝史薦信．無愧心矣．是以鬼神用饗．國受其福．祝史與焉．其所以蕃祉老壽者．為信君使也．其言忠信於鬼神．其適遇淫君．外内頗邪．上下怨疾．動作辟違．從欲厭私．高臺深池．撞鍾舞女．斬刈民力．輸掠其聚．以成其違．不恤後人．暴虐淫從．肆行非度．無所還忌．不思謗讟．不憚鬼神．神怒民痛．無悛於心．其祝史薦信．是言罪也．其蓋失數美．是矯誣也．進退無辭．則虛以求媚．是以鬼神不饗其國以禍之．祝史與焉．所以夭昏孤疾者．為暴君使也．其言僭嫚於鬼神．公曰．然則若之何．對曰．不可為也．山林之木．衡鹿守之．澤之萑蒲．舟鮫守之．藪之薪蒸．虞候守之．海之鹽蜃．祈望守之．縣鄙之人．入從其政．偪介之關．暴征其私．承嗣大夫．強易其賄．布常無藝．徵斂無度．宮室日更．淫樂不違．内寵之妾．肆奪於市．外寵之臣．僭令於鄙．私欲養求．不給則應．民人苦病．夫婦皆詛．祝有益也．詛亦有損．聊攝以東．姑尤以西．其為人也．多矣．雖其善祝．豈能勝億兆人之詛．君若欲誅於祝史．脩德而後可．公說．使有司寬政．毀關．去禁．薄斂．已責．


十二月．齊侯田于沛．招虞人以弓．不進．公使執之．辭曰．昔我先君之田也．旃以招大夫．弓以招士．皮冠以招虞人．臣不見皮冠．故不敢進．乃舍之。仲尼曰．守道不如守官．君子同之．


齊侯至自田．晏子侍于遄臺．子猶馳而造焉．公曰．唯據與我和夫．晏子對曰．據亦同也．焉得為和．公曰．和與同異乎．對曰異．和如羹焉．水火醯醢鹽梅．以烹魚肉．燀之以薪．宰夫和之．齊之以味．濟其不及．以洩其過．君子食之．以平其心．君臣亦然．君所謂可．而有否焉．臣獻其否．以成其可．君所謂否．而有可焉．臣獻其可．以去其否．是以政平而不干民無爭心．故詩曰．亦有和羹．既戒既平．鬷假無言．時靡有爭．先王之濟五味．和五聲也．以平其心．成其政也．聲亦如味．一气．二體．三類．四物．五聲．六律．七音．八風．九謌．以相成也．清濁大小．長短疾徐．哀樂剛柔．遲速高下．出入周疏．以相濟也．君子聽之．以平其心．心平德和．故詩曰．德音不瑕．今據不然．君所謂可．據亦曰可．君所謂否．據亦曰否．若以水濟水．誰能食之．若琴瑟之專壹．誰能聽之．同之不可也如是．飲酒樂．公曰．古而無死．其樂若何．晏子對曰．古而無死．則古之樂也．君何得焉．昔爽鳩氏始居此地．季萴因之．有逢伯陵因之．蒲姑氏因之．而後大公因之．古者無死．爽鳩氏之樂．非君所願也．


鄭子產有疾．謂子大叔曰．我死．子必為政．唯有德者．能以寬服民．其次莫如猛．夫火烈．民望而畏之．故鮮死焉．水懦弱．民狎而翫之．則多死焉．故寬難．疾數月而卒．大叔為政．不忍猛而寬．鄭國多盜．取人於萑苻之澤．大叔悔之．曰．吾早從夫子．不及此．興徒兵以攻萑苻之盜．盡殺之．盜少止．仲尼曰．善哉．政寬則民慢．慢則糾之以猛．猛則民殘．殘則施之以寬．寬以濟猛．猛以濟寬．政是以和．詩曰．民亦勞之．汔可小康．惠此中國．以綏四方．施之以寬也．毋從詭隨．以謹無良．式遏寇虐．慘不畏明．糾之以猛也．柔遠能邇．以定我王．平之以和也．又曰．不競不絿．不剛不柔．布政優優．百祿是遒．和之至也．及子產卒．仲尼聞之．出涕曰．古之遺愛也．


昭公二十一年

經

二十有一年春．王三月．葬蔡平公．


夏．晉侯使士鞅來聘．宋華亥．向寧．華定．自陳入于宋南里以叛．


秋．七月．壬午．朔．日有食之．


八月．乙亥．叔輒卒．


冬．蔡侯朱出奔楚．公如晉至河乃復．


傳

二十一年春．天王將鑄無射．泠州鳩曰．王其以心疾死乎．夫樂．天子之職也．夫音．樂之輿也．而鐘．音之器也．天子省風以作樂．器以鐘之．輿以行之．小者不窕．大者不槬．則和於物．物和則嘉成．故和聲入於耳．而藏於心．心億則樂．窕則不咸．總則不容．心是以感．感實生疾．今鐘槬矣．王心弗堪．其能久乎．


三月．葬蔡平公．蔡大子朱失位．位在卑．大夫送葬者．歸見昭子．昭子問蔡．故以告．昭子歎曰．蔡其亡乎．若不亡．是君也必不終．詩曰．不解于位．民之攸塈．今蔡侯始即位．而適卑．身將從之．




夏．晉士鞅來聘．叔孫為政．季孫欲惡諸晉．使有司以齊鮑國歸費之禮為士鞅．士鞅怒曰．鮑國之位下．其國小．而使鞅從其牢禮．是卑敝邑也．將復諸寡君．魯人恐．加四牢焉．為十一牢．


宋華費遂生華貙、華多僚、華登，貙為少司馬．多僚為御士．與貙相惡．乃譖諸公曰：貙將納亡人．亟言之．公曰．司馬以吾故．亡其良子．死亡有命．吾不可以再亡之．對曰．君若愛司馬．則如亡．死如可逃．何遠之有．公懼．使侍人召司馬之侍人宜僚．飲之酒．而使告司馬．司馬歎曰．必多僚也．吾有讒子．而弗能殺．吾又不死．抑君有命．可若何．乃與公謀．逐華貙．將使田孟諸而遣之．公飲之酒．厚酬之．賜及從者．司馬亦如之．張匄尤之．曰．必有故．使子皮承宜僚以劍而訊之．宜僚盡以告．張匄欲殺多僚．子皮曰．司馬老矣．登之謂甚．吾又重之．不如亡也．
五月．丙申．子皮將見司馬而行．則遇多僚．御司馬而朝．張匄不勝其怒．遂與子皮．臼任．鄭翩．殺多僚．劫司馬以叛．而召亡人．壬寅．華向入．樂大心．豐愆．華牼．禦諸橫．華氏居盧門．以南里叛．六月．庚午．宋城舊鄘及桑林之門．而守之．




秋．七月．壬午．朔．日有食之．公問於梓慎曰．是何物也．禍福何為．對曰．二至二分．日有食之．不為災．日月之行也．分同道也．至相過也．其他月則為災．陽不克也．故常為水．於是叔輒哭日食．昭子曰．子叔將死．非所哭也．八月．叔輒卒．




冬．十月．華登以吳師救華氏．齊烏枝鳴戍宋．廚人濮曰．軍志有之．先人有奪人之心．後人有待其衰．盍及其勞．且未定也．伐諸．若入而固．則華氏眾矣．悔無及也．從之．丙寅．齊師．宋師．敗吳師于鴻口．獲其二帥．公子苦雂．偃州員．華登．帥其餘以敗宋師．公欲出．廚人濮曰．吾小人．可藉死而不能送亡．君請待之．乃徇曰．楊徽者．公徒也．眾從之．公自楊門見之．下而巡之．曰．國亡君死．二三子之恥也．豈專孤之罪也．齊烏枝鳴曰．用少莫如齊致死．齊致死莫如去備．彼多兵矣．請皆用劍．從之．華氏北．復即之．廚人濮以裳裹首而荷以走曰．得華登矣．遂敗華氏．于新里．翟僂新居于新里．既戰．說甲于公．而歸華姓居于公里．亦如之．十一月．癸未．公子城以晉師至．曹翰胡會晉荀吳．齊苑何忌．衛公子朝．救宋．丙戌．與華氏戰于赭丘．鄭翩願為鸛．其御願為鵝．子祿御公子城．莊堇為右．于犨御呂封人．華豹張匄為右．相遇．城還．華豹曰．城也．城怒．而反之．將注豹．則關矣．曰．平公之靈．尚輔相余．豹射出其間．將注．則又關矣．曰．不狎鄙．抽矢．城射之．殪．張匄抽殳而下．射之．折股．扶伏而擊之．折軫．又射之．死．干犨請一矢．城曰．余言汝於君．封曰．不死伍乘．軍之大刑也．干刑而從子．君焉用之．子速諸．乃射之．殪．大敗華氏．圍諸南里．華亥搏膺而呼．見華貙曰．吾為欒氏矣．貙曰．子無我迋．不幸而後亡．使華登如楚乞師．華貙以車十五乘．徒七十人．犯師而出．食於睢上．哭而送之．乃復入．楚薳越帥師．將逆華氏．大宰犯諫曰．諸侯唯宋事其君．今又爭國．釋君而臣是助．無乃不可乎．王曰．而告我也．後既許之矣．


蔡侯朱出奔楚．費無極取貨於東國．而謂蔡人曰．朱不用命於楚．君王將立東國．若不先從王欲．楚必圍蔡．蔡人懼．出朱而立東國．朱愬于楚．楚子將討蔡．無極曰．平侯與楚有盟．故封其子．有二心．故廢之．靈王殺隱大子．其子與君同惡．德君必甚．又使立之．不亦可乎．且廢置在君．蔡無他矣．


公如晉．及河鼓叛晉．晉將伐鮮虞．故辭公．


昭公二十二年

經

二十有二年春．齊侯伐莒．宋．華亥．向寧．華定．自宋南里出奔楚．大蒐于昌間．


夏．四月．乙丑．天王崩．六月．叔鞅如亰師葬景王．王室亂．劉子．單子．以王猛居于皇．


秋．劉子．單子．以王猛入于王城．


冬．十月．王子猛卒．


十有二月．癸酉．朔．日有食之．


傳

二十二年春．王二月．甲子．齊北郭啟帥師伐莒．莒子將戰．苑羊牧之諫曰．齊帥賤．其求不多．不如下之．大國不可怒也．弗聽．敗齊師于壽餘．齊侯伐莒．莒子行成．司馬灶如莒蒞盟．莒子如齊蒞盟．盟于稷門之外．莒於是乎大惡其君．


楚薳越使告于宋曰．寡君聞君有不令之臣．為君憂．無寧以為宗羞．寡君請受而戮之．對曰．孤不佞不能媚於父兄．以為君憂．拜命之辱．抑君臣曰戰．君曰．余必臣是助．亦唯命．人有言曰．唯亂門之無過．君若惠保敝邑．無亢不衷．以獎亂人．孤之望也．唯君圖之．楚人患之．諸侯之戍謀曰．若華氏知困而致死．楚恥無功而疾戰．非吾利也．不如出之．以為楚功．其亦能無為也．巳．救宋而除其害．又何求．乃固請出之．宋人從之．己巳．宋華亥．向寧．華定．華貙．華登．皇奄傷．省臧．士平．出奔楚．宋公使公孫忌為大司馬．邊卬為大司徒．樂祁為司馬．仲幾為左師．樂大心為右師．樂輓為大司寇．以靖國人．


王子朝．賓起．有寵於景王．王與賓孟說之．欲立之．劉獻公之庶子伯蚡事單穆公．惡賓孟之為人也．願殺之．又惡王子朝之言．以為亂．願去之．賓孟適郊．見雄雞自斷其尾．問之侍者曰．自憚其犧也．遽歸告王．且曰．雞其憚為人用乎．人異於是．犧者實用人．人犧實難．己犧何害．王弗應．夏．四月．王田北山．使公卿皆從．將殺單子．劉子．王有心疾．乙丑．崩于榮錡氏．戊辰．劉子摯卒．無子．單子立劉蚡．五月．庚辰．見王．遂攻賓起．殺之．盟群王子于單氏．


晉之取鼓也．既獻而反鼓子焉．又叛於鮮虞．六月．荀吳略東陽．使師偽糴者．負甲以息於昔陽之門外．遂襲鼓滅之．以鼓子鳶鞮歸．使涉佗守之．


丁巳葬景王王子朝因舊官百工之喪職秩者．與靈景之族以作亂．帥郊要餞之甲．以逐劉子．壬戌．劉子奔揚．單子逆悼王于莊宮．以歸．王子還．夜取王以如莊宮．癸亥．單子出．王子還與召莊公謀曰．不殺單旗．不捷．與之重盟．必來背盟．而克者多矣．從之．樊頃子曰．非言也．必不克．遂奉王以追單子．及領．大盟而復．殺摯荒以說．劉子如劉．單子亡．乙丑．奔于平畤．群王子追之．單子殺還．姑．發．弱．鬷．延．定．稠．子朝奔亰．丙寅．伐之．亰人奔山．劉子入于王城．辛未．鞏簡公敗績于亰．乙亥．甘平公亦敗焉．叔鞅至自亰師．言王室之亂也．閔馬父曰．子朝必不克．其所與者．天所廢也．單子欲告急於晉．秋．七月．戊寅．以王如平畤．遂如圃車．次于皇．劉子如劉．單子使王子處守于王城．盟百工于平宮．辛卯．鄩肸伐皇．大敗．獲鄩肸．壬辰．焚諸王城之市．八月．辛酉．司徒醜以王師敗績于前城．百工叛．己巳．伐單氏之宮．敗焉．庚午．反伐之．辛未．伐東圉．冬．十月．丁巳．晉籍談．荀躒．帥九州之戎．及焦瑕溫原之帥．以納王于王城．庚申．單子劉蚡以王師敗績于郊前．城人敗陸渾于社．十一月．乙酉．王子猛卒．不成喪也．己丑．敬王即位．館于子旅氏．


十二月．庚戌．晉籍談．荀躒．賈辛．司馬督．帥師軍于陰．于侯氏．于谿泉．次于社．王師軍于氾．于解．次于任人．閏月．晉箕遺．樂徵．右行詭．濟師．取前城．軍其東南．王師軍于亰楚．辛丑．伐亰．毀其西南．


昭公二十三年

經

二十有三年春．王正月．叔孫婼如晉．癸丑．叔鞅卒．晉人執我行人叔孫婼．晉人圍郊．


夏．六月．蔡侯東國卒于楚．


秋．七月．莒子庚輿來奔．戊辰．吳敗頓胡．沈．蔡．陳．許．之師于雞父．胡子髡．沈子逞．滅獲陳夏齧．天王居于狄．泉尹氏立王子朝．


八月．乙未．地震．


冬．公如晉．至河．有疾．乃復．


傳

二十三年春．王正月．壬寅．朔．二師圍郊．癸卯．郊鄩潰．丁未．晉師在平陰．王師在澤邑．王使告間．庚戌還．


邾人城翼．還．將自離姑．公孫鉏曰．魯將御我．欲自武城還．循山而南。徐鉏、丘弱、茅地，曰：道下遇雨．將不出．是不歸也．遂自離姑。武城人塞其前．斷其後之木而弗殊．邾師過之．乃推而蹙之．遂取邾師．獲鉏、弱、地，邾人愬于晉．晉人來討．叔孫婼如晉．晉人執之．書曰．晉人執我行人叔孫婼．言使人也．晉人使與邾大夫坐．叔孫曰．列國之卿．當小國之君．固周制也．邾又夷也．寡君之命介子服回在．請使當之．不敢廢周制故也．乃不果坐．韓宣子使邾人取其眾．將以叔孫與之．叔孫聞之．去眾與兵而朝．士彌牟謂韓宣子曰．子弗良圖．而以叔孫與其讎．叔孫必死之．魯亡叔孫．必亡邾．邾君亡國．將焉歸．子雖悔之．何及．所謂盟主．討違命也．若皆相執．焉用盟主．乃弗與．使各居一館．士伯聽其辭．而愬諸宣子．乃皆執之．士伯御叔孫．從者四人．過邾館以如吏．先歸邾子．士伯曰．以芻蕘之難．從者之病．將館子於都．叔孫旦而立．期焉．乃館諸箕．舍子服昭伯於他邑．范獻子求貨於叔孫．使請冠焉．取其冠法．而與之兩冠．曰．盡矣．為叔孫故．申豐以貨如晉．叔孫曰．見我．吾告女所行貨．見而不出．吏人之與叔孫居於箕者．請其吠狗．弗與．及將歸．殺而與之食之．叔孫所館者．雖一日．必葺其牆屋．去之如始至．


夏．四月．乙酉．單子取訾．劉子取牆人．直人．六月．壬午．王子朝入于尹．癸未．尹圉誘劉佗殺之．丙戌．單子從阪道．劉子從尹道．伐尹．單子先至而敗．劉子還．己丑．召伯奐．南宮極．以成周人戍尹．庚寅．單子．劉子．樊齊．以王如劉．甲午．王子朝入于王城．次于左巷．秋．七月．戊申．鄩羅納諸莊宮．尹辛敗劉師于唐．丙辰．又敗諸鄩．甲子．尹辛取西闈．丙寅．攻蒯．蒯潰．


莒子庚輿虐而好劍．苟鑄劍．必試諸人．國人患之．又將叛．齊烏存帥國人以逐之．庚輿將出．聞烏存執殳而立於道左．懼．將止死．苑羊牧之曰．君過之．烏存以力聞可矣．何必以弒君成名．遂來奔．齊人納郊公．


吳人伐州來．楚薳越帥師．及諸侯之師．奔命救州來．吳人禦諸鍾離．子瑕卒．楚師熸．吳公子光曰．諸侯從於楚者眾．而皆小國也．畏楚而不獲巳．是以來．吾聞之曰．作事威克其愛．雖小必濟．胡沈之君幼而狂．陳大夫齧壯而頑．頓與許蔡疾楚政．楚令尹死．其師熸．帥賤多寵．政令不壹．七國同役而不同心．帥賤而不能整．無大威命．楚可敗也．若分師先以犯胡沈與陳．必先奔．三國敗．諸侯之師乃搖心矣．諸侯乖亂．楚必大奔．請先者去備薄威．後者敦陳整旅．吳子從之．戊辰．晦．戰于雞父．吳子以罪人三千．先犯胡沈與陳．三國爭之．吳為三軍以繫於後．中軍從王．光帥右．掩餘帥左．吳罪之人．或奔或止．三國亂．吳師擊之．三國敗．獲胡沈之君．及陳大夫．舍胡沈之囚．使奔許與蔡頓．曰．吾君死矣．師譟而從之．三國奔．楚師大奔．書曰．胡子髡．沈子逞．滅．獲陳夏齧．君臣之辭也．不言戰．楚未陳也．


八月．丁酉．南宮極震．萇弘謂劉文公曰．君其勉之．先君之力可濟也．周之亡也．其三川震．今西王之大臣亦震．天棄之矣．東王必大克．


楚大子建之母在．召吳人而啟之．冬．十月．甲申．吳大子諸樊入．取楚夫人．與其寶器以歸．楚司馬薳越追之．不及．將死．眾曰．請遂伐吳以徼之．薳越曰．再敗君師．死且有罪．亡君夫人．不可以莫之死也．乃縊於薳澨．


公為叔孫故如晉．及河．有疾而復．


楚囊瓦為令尹．城郢．沈尹戌曰．子常必亡郢．苟不能衛．城無益也．古者天子守在四夷．天子卑．守在諸侯．諸侯守在四鄰．諸侯卑．守在四竟．慎其四竟．結其四援．民狎其野．三務成功．民無内憂．而又無外懼．國焉用城．今吳是懼．而城於郢．守巳小矣．卑之不獲．能無亡乎．昔梁伯溝其公宮而民潰．民棄其上．不亡何待．夫正其疆埸．脩其土田．險其走集．親其民人．明其伍候．信其鄰國．慎其官守．守其交禮．不僭不貪．不懦不耆．完其守備．以待不虞．又何畏矣．詩曰．無念爾祖．聿脩厥德．無亦監乎．若敖蚡冒．至于武文．土不過同．慎其四竟．猶不城郢．今土數圻而郢是城．不亦難乎．


昭公二十四年

經

二十四年春．王三月．丙戌．仲孫貜卒．婼至自晉．


夏．五月．乙未．朔．日有食之．


秋．八月．大雩．丁酉．杞伯郁釐卒．


冬．吳滅巢．葬杞平公．


傳

二十四年春．王正月．辛丑．召簡公．南宮嚚．以甘桓公見王子朝．劉子謂萇弘曰．甘氏又往矣．對曰．何害．同德度義．大誓曰．紂有億兆夷人．亦有離德．余有亂臣十人．同心同德．此周所以興也．君其務德．無患無人．戊午．王子朝入于鄔．


晉士彌牟逆叔孫于箕．叔孫使梁其脛待于門内．曰．余左顧而欬．乃殺之．右顧而笑．乃止．叔孫見士伯．士伯曰．寡君以為盟主之故．是以久子．不腆敝邑之禮．將致諸從者．使彌牟逆吾子．叔孫受禮而歸．二月．婼至自晉．尊晉也．


三月．庚戌．晉侯使士景伯蒞問周故．士伯立于乾祭．而問於介眾．晉人乃辭王子朝．不納其使．


夏．五月．乙未．朔．日有食之．梓慎曰．將水．昭子曰．旱也．日過分．無陽猶不克．克必甚．能無旱乎．陽不克莫．將積聚也．


六月．壬申．王子朝之師．攻瑕及杏．皆潰．鄭伯如晉．子大叔相．見范獻子．獻子曰．若王室何．對曰．老夫其國家不能恤．敢及王室．抑人亦有言曰．嫠不恤其緯．而憂宗周之隕．為將及焉．今王室實蠢蠢焉．吾小國懼矣．然大國之憂也．吾儕何知焉．吾子其早圖之．詩曰．缾之罄矣．惟罍之恥．王室之不寧．晉之恥也．獻子懼．而與宣子圖之．乃徵會於諸侯．期以明年．


秋．八月．大雩．旱也．


冬．十月．癸酉．王子朝用成周之寶珪于河．甲戌．津人得諸河上．陰不佞以溫人南侵．拘得玉者．取其玉．將賣之．則為石．王定而獻之．與之東訾．


楚子為舟師．以略吳疆．沈尹戌曰．此行也．楚必亡邑．不撫民而勞之．吳不動而速之．吳踵楚．而疆埸無備．邑能無亡乎．越大夫胥犴勞王於豫章之汭．越公子倉歸王乘舟．倉及壽夢帥師從王．王及圉陽而還．吳人踵楚．而邊人不備．遂滅巢及鍾離而還．沈尹戌曰．亡郢之始．於此在矣．王壹動而亡二姓之帥．幾如是而不及郢．詩曰．誰生厲階．至今為梗．其王之謂乎．


昭公二十五年

經

二十有五年春．叔孫婼如宋．


夏．叔詣會晉趙鞅．宋樂大心．衛北宮喜．鄭游吉．曹人．邾人．滕人．薛人．小邾人．于黃父．有鴝鵒來巢．


秋．七月．上辛．大雩．季辛．又雩．


九月．巳月己亥．公孫于齊．次于陽州．齊侯唁公于野井．


冬．十月．戊辰．叔孫婼卒．


十有一月．己亥．宋公佐卒于曲棘．


十有二月．齊侯取鄆．


傳

二十五年春．叔孫婼聘于宋．桐門右師見之．語卑宋大夫．而賤司城氏．昭子告其人曰．右師其亡乎．君子貴其身．而後能及人．是以有禮．今夫子卑其大夫．而賤其宗．是賤其身也．能有禮乎．無禮必亡．宋公享昭子．賦新宮．昭子賦車轄．明日宴．飲酒樂．宋公使昭子右坐．語相泣也．樂祁佐退而告人曰．今茲君與叔孫．其皆死乎．吾聞之．哀樂而樂哀．皆喪心也．心之精爽．是謂魂魄．魂魄去之．何以能久．


季公若之姊為小邾夫人．生宋元夫人．生子．以妻季平子．昭子如宋聘．且逆之．公若從．謂曹氏勿與．魯將逐之．曹氏告公．公告樂祁．樂祁曰．與之如是．魯君必出．政在季氏三世矣．魯君喪政四公矣．無民而能逞其志者．未之有也．國君是以鎮撫其民．詩曰．人之云亡．心之憂矣．魯君失民焉．焉得逞其志．靖以待命猶可．動必憂．


夏．會于黃父．謀王室也．趙簡子令諸侯之大夫輸王粟．具戌人．曰．明年將納王．子大叔見趙簡子．簡子問揖讓周旋之禮焉．對曰．是儀也．非禮也．簡子曰．敢問何謂禮．對曰．吉也聞諸先大夫子產曰．夫禮．天之經也．地之義也．民之行也．天地之經．而民實則之．則天之明．因地之性．生其六气．用其五行．气為五味．發為五色．章為五聲．淫則昏亂．民失其性．是故為禮以奉之．為六畜．五牲．三犧．以奉五味．為九文．六采．五章．以奉五色．為九謌．八風．七音．六律．以奉五聲．為君臣上下．以則地義．為夫婦外内．以經二物．為父子．兄弟．姑姊．甥舅．昏媾．姻亞．以象天明．為政事．庸力行務．以從四時．為刑罰．威獄．使民畏忌．以類其震曜殺戮．為溫．慈．惠．和．以效天之生殖．長育．民有好惡喜怒哀樂．生于六气．是故審則宜類．以制六志．哀有哭泣．樂有謌舞．喜有施舍．怒有戰鬥．喜生於好．怒生於惡．是故審行信令．禍福賞罰．以制死生．生．好物也．死．惡物也．好物樂也．惡物哀也．哀樂不失．乃能協于天地之性．是以長久．簡子曰．甚哉禮之大也．對曰．禮上下之紀．天地之經緯也．民之所以生也．是以先王尚之．故人之能自曲直以赴禮者．謂之成人．大不亦宜乎．簡子曰．鞅也．請終身守此言也．


宋樂大心曰．我不輸粟．我於周為客．若之何使客．晉士伯曰．自踐土以來．宋何役之不會．而何盟之不同．曰．同恤王室．子焉得辟之．子奉君命以會大事．而宋背盟．無乃不可乎．右師不敢對．受牒而退．士伯告簡子曰．宋右師必亡．奉君命以使．而欲背盟以干盟主．無不祥大焉．有鴝鵒來巢．書所無也．師己曰．異哉．吾聞文武之世．童謠有之曰．鴝之鵒之．公出辱之．鴝鵒之羽．公在外野．往饋之馬．鴝鵒跦跦．公在乾侯．徵褰與襦．鴝鵒之巢．遠哉遙遙．稠父喪勞．宋父以驕．鴝鵒鴝鵒．往謌來哭．童謠有是．今鴝鵒來巢．其將及乎．


秋．書再雩．旱甚也．


初．季公鳥娶妻於齊．鮑文子．生甲．公鳥死．季公亥．與公思展．與公鳥之臣申夜姑．相其室．及季姒與饔人檀通．而懼．乃使其妾抶己．以示秦遄之妻．曰．公若欲使余．余不可而抶余．又訴於公甫．曰．展與夜姑將要余．秦姬以告公之．公之與公甫告平子．平子拘展於卞．而執夜姑．將殺之．公若泣而哀之．曰．殺是．是殺余也．將為之請．平子使豎勿内．日中不得請．有司逆命．公之使速殺之．故公若怨平子．季郈之雞鬥．季氏介其雞．郈氏為之金距．平子怒．益宮於郈氏．且讓之．故郈昭伯亦怨平子．臧昭伯之從弟會．為讒於臧氏．而逃於季氏．臧氏執旃．平子怒．拘臧氏老．將褅於襄公．萬者二人．其眾萬於季氏．臧孫曰．此之謂不能庸先君之廟．大夫遂怨平子．公若獻弓於公為．且與之出射於外．而謀去季氏．公為告公果．公賁．公果．公賁．使侍人僚柤告公．公寢．將以戈擊之．乃走．公曰．執之．亦無命也．懼而不出．數月不見．公不怒．又使言．公執戈以懼之．乃走．又使言．公曰．非小人之所及也．公果自言．公以告臧孫．臧孫以難．告郈孫．郈孫以可勸．告子家懿伯．懿伯曰．讒人以君徼幸．事若不克．君受其名．不可為也．舍民數世以求克．事不可必也．且政在焉．其難圖也．公退之．辭曰．臣與聞命矣．言若洩．臣不獲死．乃館於公．叔孫昭子如闞．公居於長府．九月．戊戌．伐季氏．殺公之于門．遂入之．平子登臺而請．曰．君不察臣之罪．使有司討臣以干戈．臣請待於沂上以察罪弗許．請囚于費．弗許．請以五乘亡．弗許．子家子曰．君其許之．政自之出久矣．隱民多取食焉．為之徒者眾矣．日入慝作．弗可知也．眾怒不可蓄也．蓄而弗治．將薀．薀蓄民將生心．生心同求將合．君必悔之．弗聽．郈孫曰．必殺之．公使郈孫逆孟懿子．叔孫氏之司馬鬷戾．言於其眾．曰．若之何．莫對．又曰．我家臣也．不敢知國．凡有季氏與無於我孰利．皆曰．無季氏．是無叔孫氏也．鬷戾曰．然則救諸．帥徒以往．陷西北隅以入．公徒釋甲．執冰而踞．遂逐之．孟氏使登西北隅．以望季氏．見叔孫氏之旌．以告．孟氏執郈昭伯．殺之于南門之西．遂伐公徒．子家子曰．諸臣偽劫君者．而負罪以出．君止．意如之事君也．不敢不改．公曰．余不忍也．與臧孫如墓謀．遂行．己亥．公孫于齊．次于陽州．齊侯將唁公于平陰．公先至于野井．齊侯曰．寡人之罪也．使有司待於平陰．為近故也．書曰．公孫于齊次于陽州．齊侯唁公于野井．禮也．將求於人．則先下之．禮之善物也．齊侯曰．自莒疆以西．請致千社．以待君命．寡人將帥敝賦．以從執事．唯命是聽．君之憂．寡人之憂也．公喜．子家子曰．天祿不再．天若胙君．不過周公．以魯足矣．失魯而以千社為臣．誰與之立．且齊君無信．不如早之．晉弗從．臧昭伯率從者將盟．載書曰．戮力壹心．好惡同之．信罪之有無．繾綣從公．無通外内．以公命示子家子．子家子曰．如此．吾不可以盟羈也．不佞．不能與二三子同心．而以為皆有罪．或欲通外内．且欲去君．二三子好亡而惡定．焉可同也．陷君於難．罪孰大焉．通外内而去君．君將速入．弗通何為．而何守焉．乃不與盟．昭子自闞歸．見平子．平子稽顙曰．子若我何．昭子曰．人誰不死．子以逐君成名．子孫不忘．不亦傷乎．將若子何．平子曰．苟使意如得改事君．所謂生死而肉骨也．昭子從公于齊．與公言．子家子命適公館者執之．公與昭子言於幄内．曰．將安眾而納公．公徒將殺昭子．伏諸道．左師展告公．公使昭子自鑄歸．平子有異志．冬．十月．辛酉．昭子齊於其寢．使祝宗祈死．戊辰．卒．左師展將以公乘馬而歸．公徒執之．


壬申．尹文公涉于鞏．焚東訾．弗克．


十一月．宋公元公將為公故如晉．夢大子欒即位於廟．已與平公．服而相之．旦召六卿．公曰．寡人不佞．不能事父兄．以為二三子憂．寡人之罪也．若以群子之靈．獲保首領以歿．唯是楄柎所以藉幹者．請無及先君．仲幾對曰．君若以社稷之故．私降昵宴．群臣弗敢知．若夫宋國之法．死生之度．先君有命矣．群臣以死守之．弗敢失隊．臣之失職．常刑不赦．臣不忍其死．君命祗辱．宋公遂行．己亥．卒于曲棘．


十二月．庚辰．齊侯圍鄆．


初．臧昭伯如晉．臧會竊其寶龜僂句．以卜為信與僭．僭吉．臧氏老將如晉問．會請往．昭伯問家故．盡對．及内子與母弟叔孫．則不對．再三問．不對．歸．及郊．會逆．問．又如初．至．次於外而察之．皆無之．執而戮之．逸奔郈．郈魴假使為賈正焉．計於季氏．臧氏使五人．以戈楯伏諸桐汝之閭．會出逐之．反奔．執諸季氏中門之外．平子怒曰．何故以兵入吾門．拘臧氏老．季臧有惡．及昭伯從公．平子立臧會．會曰．僂句不余欺也．


楚子使薳射城州屈．復茄人焉．城丘皇．遷訾人焉．使熊相禖郭巢．季然郭卷．子大叔聞之．曰．楚王將死矣．使民不安其土．民必憂．憂將及王．弗能久矣．


昭公二十六年

經

二十有六年春．王正月．葬宋元公．


三月．公至自齊．居于鄆．


夏．公圍成．


秋．公會齊侯．莒子．邾子．杞伯．盟于鄟陵．公至自會．居于鄆．


九月．庚申．楚子居卒．


冬．十月．天王入于成周．尹氏．召伯．毛伯．以王子朝奔楚．


傳

二十六年春．王正月．庚申．齊侯取鄆．葬宋元公．如先君．禮也．


三月．公至自齊．處于鄆．言魯地也．


夏．齊侯將納公．命無受魯貨．申豐從女賈．以幣錦二兩．縛一如瑱．適齊師．謂子猶之人高齮．能貨子猶．為高氏後．粟五千庾．高齮以錦示子猶．子猶欲之．齮曰．魯人買之．百兩一布．以道之不通．先入幣財．子猶受之．言於齊侯曰．群臣不盡力于魯君者．非不能事君也．然據有異焉．宋元公為魯君如晉．卒於曲棘．叔孫昭子求納其君．無疾而死．不知天之棄魯耶．抑魯君有罪於鬼神．故及此也．君若待于曲棘．使群臣從魯君以卜焉．若可．師有濟也．君而繼之．茲無敵矣．若其無成．君無辱焉．齊侯從之．使公子鉏帥師從公成大夫．公孫朝謂平子曰．有都以衛國也．請我受師．許之．請納質．弗許．曰．信女足矣．告於齊師曰．孟氏．魯之敝室也．用成已甚．弗能忍也．請息肩于齊．齊師圍成．成人伐齊師之飲馬于淄者．曰．將以厭眾．魯成備而後告．曰．不勝眾．師及齊師戰于炊鼻．齊子淵捷從洩聲子．射之中楯瓦．繇朐汏．輈匕入者三寸．聲子射其馬．斬鞅．殪．改駕人以為鬷戾也．而助之．子車曰．齊人也．將擊子車．子車射之．殪．其御曰．又之．子車曰．眾可懼也．而不可怒也．子囊帶從野洩．叱之．洩曰．軍無私怒．報乃私也．將亢子．又叱之．亦叱之．冉豎射陳武子．中手．失弓而罵．以告平子曰．有君子白皙．鬒鬚眉．甚口．平子曰．必子彊也．無乃亢諸．對曰．謂之君子．何敢亢之．林雍羞為顏鳴右．下．苑何忌取其耳．顏鳴去之．苑子之御曰．視下顧．苑子刜林雍．斷其足．鑋而乘於他車以歸．顏鳴三入齊師．呼曰．林雍乘．


四月．單子如晉告急．


五月．戊午．劉人敗王城之師于尸氏．戊辰．王城人．劉人．戰于施谷．劉師敗績．


秋．盟于剸陵．謀納公也．


七月．己巳．劉子以王出．庚午．次于渠．王城人焚劉．丙子．王宿于褚氏．丁丑．王次于萑谷．庚辰．王入于胥靡．辛巳．王次于滑．晉知躒．趙鞅．帥師納王．使汝寬守關塞．


九月．楚平王卒．令尹子常欲立子西．曰．大子壬弱．其母非適也．王子建實聘之．子西長而好善．立長則順．建善則治．王順國治．可不務乎．子西怒曰．是亂國而惡君王也．國有外援．不可瀆也．王有適嗣．不可亂也．敗親速讎亂嗣不祥．我受其名．賂吾以天下．吾滋不從也．楚國何為．必殺令尹．令尹懼．乃立昭王．


冬．十月．丙申．王起師于滑．辛丑．在郊．遂次于尸．


十一月．辛酉．晉師克鞏．召伯盈逐王子朝．王子朝及召氏之族．毛氏得．尹氏固．南宮嚚．奉周之典籍．以奔楚．陰忌奔莒以叛．召伯逆王于尸．及劉子單子盟．遂軍圉澤．次于隄上．癸酉．王入于成周．甲戌．盟于襄宮．晉師成公般戍周而還．


十二月．癸未．王入于莊宮．王子朝使告于諸侯曰．昔武王克殷．成王靖四方．康王息民．並建母弟．以蕃屏周．亦曰．吾無專享文武之功．且為後人之迷敗傾覆．而溺入于難．則振救之．至于夷王．王愆于厥身．諸侯莫不並走其望．以祈王身．至于厲王．王心戾虐．萬民弗忍．居王于彘．諸侯釋位．以間王政．宣王有志．而後效官．至于幽王．天不弔周．王昏不若．用愆厥位．攜王奸命．諸侯替之．而建王嗣．用遷郟鄏．則是兄弟之能用力於王室也．至于惠王．天不靖周．生頹禍心．施于叔帶．惠襄辟難．越去王都．則有晉鄭．咸黜不端．以綏定王家．則是兄弟之能率先王之命也．在定王六年．秦人降妖．曰．周其有髭王．亦克能脩其職．諸侯服享．二世共職．王室其有間王位．諸侯不圖．而受其亂災．至于靈王．生而有髭．王甚神聖．無惡於諸侯．靈王景王．克終其世．今王室亂．單旗．劉狄．剝亂天下．壹行不若．謂先王何常之有．唯余心所命．其誰敢請之．帥群不弔之人．以行亂于王室．侵欲無厭．規求無度．貫瀆鬼神．慢棄刑法．倍奸齊盟．傲很威儀．矯誣先王．晉為不道．是攝是贊．思肆其罔極．茲不穀震盪播越．竄在荊蠻．未有攸厎．若我一二兄弟甥舅．獎順天法．無助狡猾．以從先王之命．毋速天罰．赦圖不穀．則所願也．敢盡布其腹心．及先王之經．而諸侯實深圖之．昔先王之命曰．王后無適．則擇立長．年鈞以德．德鈞以卜．王不立愛．公卿無私．古之制也．穆后及大子壽．早天即世．單劉贊私立少．以間先王．亦唯伯仲叔季圖之．閔馬父聞子朝之辭曰．文辭以行禮也．子朝干景之命．遠晉之大．以專其志．無禮甚矣．文辭何為．齊有彗星．齊侯使禳之．晏子曰．無益也．祇取誣焉．天道不諂不貳．其命若之何．禳之．且天之有彗也．以除穢也．君無穢德．又何禳焉．若德之穢．禳之何損．詩曰．惟此文王．小心翼翼．昭事上帝．聿懷多福．厥德不回．以受方國．君無違德．方國將至．何患於彗．詩曰．我無所監．夏后及商．用亂之故．民卒流亡．若德回亂．民將流亡．祝史之為．無能補也．公說．乃止．齊侯與晏子坐于路寢．公歎曰．美哉室．其誰有此乎．晏子曰．敢問何謂也．公曰．吾以為在德．對曰．如君之言．其陳氏乎．陳氏雖無大德．而有施於民．豆區釜鍾之數．其取之公也薄．其施之民也厚．公厚斂焉．陳氏厚施焉．民歸之矣．詩曰．雖無德與女．式謌且舞．陳氏之施．民謌舞之矣．後世若少惰陳氏而不亡．則國其國也已．公曰．善哉．是可若何．對曰．唯禮可以已之．在禮家施不及國．民不遷晨．不移工．賈不變士．不濫官．不滔大夫．不收公利．公曰．善哉．我不能矣．吾今而後知禮之可以為國也．對曰．禮之可以為國也久矣．與天地並．君令臣共．父慈子孝．兄愛弟敬．夫和妻柔．姑慈婦聽．禮也．君令而不違．臣共而不貳．父慈而教．子孝而箴．兄愛而友．弟敬而順．夫和而義．妻柔而正．姑慈而從．婦聽而婉．禮之善物也．公曰善哉．寡人今而後聞此．禮之上也．對曰．先王所稟於天地．以為其民也．是以先王上之．


昭公二十七年

經

二十有七年春．公如齊．公至自齊．居于鄆．


夏．四月．吳弒其君僚．楚殺其大夫郤宛．


秋．晉士鞅．宋樂祁犁．衛北宮喜．曹人．邾人．滕人．會于扈．


冬．十月．曹伯午卒．邾快來奔．公如齊．公至自齊．居于鄆．


傳

二十七年春．公如齊．公至自齊．處于鄆．言在外也．吳子欲因楚喪而伐之．使公子掩餘．公子燭庸．帥師圍潛．使延州來季子聘于上國．遂聘于晉．以觀諸侯．楚莠尹然．工尹麇．帥師救潛．左司馬沈尹戌．帥都君子與王馬之屬．以濟師．與吳師遇于窮．令尹子常以舟師及沙汭而還．左尹郤宛．工尹壽．帥師至于潛．吳師不能退．吳公子光曰．此時也．弗可失也．告鱄設諸曰．上國有言曰．不索何獲．我王嗣也．吾欲求之．事若克．季子雖至．不吾廢也．鱄設諸曰．王可弒也．母老子弱．是無若我何．光曰．我爾身也．


夏．四月．光伏甲於堀室而享王．王使甲坐於道．及其門．門階戶席．皆王親也．夾之以鈹．羞者獻體改服於門外．執羞者坐行而入．執鈹者夾承之．及體以相授也．光偽足疾．入于堀室．鱄設諸寘劍於魚中以進．抽劍刺王．鈹交於胸．遂弒王．闔廬以其子為卿．季子至曰．苟先君無廢祀．民人無廢主．社稷有奉．國家無傾．乃吾君也．吾誰敢怨．哀死事生．以待天命．非我生亂．立者從之．先人之道也．復命哭墓．復位而待．吳公子掩餘奔徐．公子燭庸奔鍾吾．楚師聞吳亂而還．郤宛直而和．國人說之．鄢將師為右領．與費無極比而惡之．令尹子常賄而信讒．無極譖郤宛焉．謂子常曰．子惡欲飲子酒．又謂子惡．令尹欲飲酒於子氏．子惡曰．我賤人也．不足以辱令尹．令尹將必來辱．為惠巳甚．吾無以酬之．若何．無極曰．令尹好甲兵．子出之．吾擇焉．取五甲五兵．曰．寘諸門．令尹至．必觀之．而從以酬之．及饗日．帷諸門左．無極謂令尹曰．吾幾禍子．子惡將為子不利．甲在門矣．子必無往．且此役也．吳可以得志．子惡取賂焉而還．又誤群帥．使退其師．曰．乘亂不祥．吳乘我喪．我乘其亂．不亦可乎．令尹使視郤氏．則有甲焉．不往．召鄢將師而告之．將師退．遂令攻郤氏．且爇之．子惡聞之．遂自殺也．國人弗爇．令曰．不爇郤氏．與之同罪．或取一編菅焉．或取一秉稈焉．國人投之．遂弗爇也．令尹炮之．盡滅郤氏之族黨．殺陽令終．與其弟完．及佗．與晉．陳．及其子弟．晉陳之族．呼於國曰．鄢氏費氏．自以為王．專禍楚國．弱寡王室．蒙王與令尹．以自利也．令尹盡信之矣．國將如何．令尹病之．


秋．會于扈．令成周．且謀納公也．宋衛皆利納公．固請之．范獻子取貨於季孫．謂司城子梁與北宮貞子曰．季孫未知其罪．而君伐之．請囚請亡．於是乎不獲．君又弗克．而自出也．夫豈無備而能出君乎．季氏之復．天救之也．休公徒之怒．而啟叔孫氏之心．不然．豈其伐人而說甲執冰以游．叔孫氏懼禍之濫．而自同於季氏．天之道也．魯君守齊．三年而無成．季氏甚得其民．淮夷與之．有十年之備．有齊楚之援．有天之贊．有民之助．有堅守之心．有列國之權．而弗敢宣也．事君如在國．故鞅以為難．二子皆圖國者也．而欲納魯君．鞅之願也．請從二子以圍魯．無成．死之．二子懼．皆辭．乃辭小國．而以難復．孟懿子陽虎伐鄆．鄆人將戰．子家子曰．天命不慆久矣．使君亡者．必此眾也．天既禍之．而自福也．不亦難乎．猶有鬼神．此必敗也．嗚呼．為無望也夫．其死於此乎．公使子家子如晉．公徒敗于且知．楚郤宛之難．國言未已．進胙者莫不謗令尹．沈尹戌言於子常曰．夫左尹與中廄尹．莫知其罪．而子殺之．以興謗讟．至于今不已．戌也惑之．仁者殺人以掩謗．猶弗為也．今吾子殺人以興謗．而弗圖．不亦異乎．夫無極．楚之讒人也．民莫不知．去朝吳．出蔡侯宋．喪太子建．殺連尹奢．屏王之耳目．使不聰明．不然．平王之溫惠共儉．有過成莊．無不及焉．所以不獲諸侯．邇無及也．今又殺三不辜．以興大謗．幾及子矣．子而不圖．將焉用之．夫鄢將師矯子之命．以滅三族．國之良也．而不愆位．吳新有君．疆埸日駭．楚國若有大事．子其危哉．知者除讒以自安也．今子愛讒以自危也．甚矣其惑也．子常曰．是瓦之罪．敢不良圖．


九月．己未．子常殺費無極與鄢將師．盡滅其族．以說于國．謗言乃止．冬．公如齊．齊侯請饗之子家子曰．朝夕立於其朝．又何饗焉．其飲酒也．乃飲酒．使宰獻而請安．子仲之子曰重．為齊侯夫人．曰．請使重見．子家子乃以君出．


十二月．晉籍秦致諸侯之戍于周．魯人辭以難．


昭公二十八年

經

二十有八年春．王三月．葬曹悼公．公如晉．次于乾侯．


夏．四月．丙戌．鄭伯寧卒．


六月．葬鄭定公．


秋．七月．癸巳．滕子寧卒．冬．葬滕悼公．


傳

二十八年春．公如晉．將如乾侯．子家子曰．有求於人．而即其安．人孰矜之．其造於竟．弗聽．使請逆於晉．晉人曰．天禍魯國．君淹恤在外．君亦不使一個．辱在寡人．而即安於甥舅．其亦使逆君．使公復于竟而後逆之．晉祁勝與鄔臧通室．祁盈將執之．訪於司馬叔游．叔游曰．鄭書有之．惡直醜正．實蕃有徒．無道立矣．子懼不免．詩曰．民之多辟．無自立辟．姑已若何．盈曰．祁氏私有討．國何有焉．遂執之．祁勝賂荀躒．荀躒為之言於晉侯．晉侯執祁盈．祁盈之臣曰．鈞將皆死．憖使吾君聞勝與臧之死也以為快．乃殺之．


夏．六月．晉殺祁盈及楊食我．食我．祁盈之黨也．而助亂．故殺之．遂滅祁氏．羊舌氏．初．叔向欲娶於申公巫臣氏．其母欲娶其黨．叔向曰．吾母多而庶鮮．吾懲舅氏矣．其母曰．子靈之妻．殺三夫．一君．一子．而亡一國．兩卿矣．可無懲乎．吾聞之．甚美必有甚惡．是鄭穆少妃．姚子之子．子貉之妹也．子貉早死無後．而天鍾美於是．將必以是．大有敗也．昔有仍氏生女．黰黑．而甚美．光可以鑑．名曰玄妻．樂正后夔取之．生伯封．實有豕心．貪惏無饜．忿纇無期．謂之封豕．有窮后羿滅之．夔是以不祀．且三代之亡．共子之廢．皆是物也．女何以為哉．夫有尤物．足以移人．苟非德義．則必有禍．叔向懼．不敢取．平公強使取之．生伯石．伯石始生．子容之母走謁諸姑．曰．長叔姒生男．姑視之．及堂．聞其聲而還．曰．是豺狼之聲也．狼子野心．非是．莫喪羊舌氏矣．遂弗視．


秋．晉韓宣子卒．魏獻子為政．分祁氏之田．以為七縣．分羊舌氏之田．以為三縣．司馬彌牟為鄔大夫．賈辛為祁大夫．司馬烏為平陵大夫．魏戊為梗陽大夫．知徐吾為塗水大夫．韓固為馬首大夫．孟丙為盂大夫．樂霄為銅鞮大夫．趙朝為平陽大夫．僚安為楊氏大夫．謂賈辛．司馬烏．為有力於王室．故舉之．謂知徐吾．趙朝．韓固．魏戊．餘子之不失職．能守業者也．其四人者．皆受縣而後見於魏子．以賢舉也．魏子謂成鱄．吾與戊也縣．人其以我為黨乎．對曰．何也．戊之為人也．遠不忘君．近不偪同．居利思義．在約思純．有守心而無淫行．雖與之縣不亦可乎．昔武王克商．光有天下．其兄弟之國者．十有五人．姬姓之國者．四十人．皆舉親也．夫舉無他．唯善所在．親疏一也．詩曰．唯此文王．帝度其心．莫其德音．其德克明．克明克類．克長克君．王此大國．克順克比．比于文王．其德靡悔．既受帝祉．施于孫子．心能制義曰度．德正應和曰莫．照臨四方曰明．勤施無私曰類．教誨不倦曰長．賞慶刑威曰君．慈和遍服曰順．擇善而從之曰比．經緯天地曰文．九德不愆．作事無悔．故襲天祿．子孫賴之．主之舉也．近文德矣．所及其遠哉．賈辛將適其縣．見於魏子．魏子曰．辛來．昔叔向適鄭．鬷蔑惡欲觀叔向．從使之收器者．而往立於堂下．一言而善．叔向將飲酒．聞之曰．必鬷明也．下執其手．以上曰．昔賈大夫惡．娶妻而美．三年不言不笑．御以如皋．射雉獲之．其妻始笑而言．賈大夫曰．才之不可以已．我不能射．女遂不言不笑夫．今子少不颺．子若無言．吾幾失子矣．言不可以已也如是．遂如故知．今女有力於王室．吾是以舉女．行乎敬之哉．毋墮乃力．仲尼聞魏子之舉也．以為義．曰．近不失親．遠不失舉．可謂義矣．又聞其命賈辛也．以為忠．詩曰．永言配命．自求多福．忠也．魏子之舉也．義其命也．忠其長有後於晉國乎．


冬．梗陽人有獄．魏戊不能斷．以獄上其大宗．賂以女樂．魏子將受之．魏戊謂閻沒女寬曰．主以不賄．聞於諸侯．若受梗陽．人賄莫甚焉．吾子必諫．皆許諾．退朝待於庭．饋入召之．比置三歎．既食使坐．魏子曰．吾聞諸伯叔諺曰．唯食忘憂．吾子置食之間．三歎何也．同辭而對曰．或賜二小人酒．不夕食．饋之始至．恐其不足．是以歎．中置自咎曰．豈將軍食之．而有不足．是以再歎．及饋之畢．願以小人之腹．為君子之心．屬厭而已．獻子辭梗陽人．


昭公二十九年

經

二十有九年春，公至自乾侯，居于鄆，齊侯使高張來唁公。公如晉，次于乾侯。


夏四月，庚子，叔詣卒。


秋七月。


冬十月，鄆潰。


傳

二十九年春，公至自乾侯，處于鄆。齊侯使高張來唁公，稱主君。子家子曰：「齊卑君矣，君祇辱焉。」公如乾侯。


三月己卯，亰師殺召伯盈，尹氏固及原伯魯之子。尹固之復也，有婦人遇之周郊，尤之，曰：「處則勸人為禍，行則數日而反，是夫也，其過三歲乎？」


夏五月庚寅，王子趙車入于鄻以叛，陰不佞敗之。平子每歲賈馬，具從者之衣屨，而歸之于乾侯。公執歸馬者，賣之，乃不歸馬。衛侯來獻其乘馬曰啟服，塹而死，公將為之櫝。子家子曰：「從者病矣，請以食之。」乃以幃裹之。


公賜公衍羔裘，使獻龍輔於齊侯，遂入羔裘。齊侯喜，與之陽穀。公衍、公為之生也，其母偕出。公衍先生，公為之母曰：「相與偕出，請相與偕告。」三日，公為生。其母先以告，公為為兄。公私喜於陽穀，而思於魯，曰：「務人為此禍也。且後生而為兄，其誣也久矣。」乃黜之，而以公衍為大子。


秋，龍見于絳郊。


魏獻子問於蔡墨曰：「吾聞之，蟲莫知於龍，以其不生得也。謂之知，信乎？」


對曰：「人實不知，非龍實知。古者畜龍，故國有豢龍氏，有御龍氏。」


獻子曰：「是二氏者，吾亦聞之，而（不）知其故，是何謂也？」


對曰：「昔有飂叔安，有裔子曰董父，實甚好龍，能求其耆欲以飲食之，龍多歸之。乃擾畜龍，以服事帝舜。帝賜之姓曰董，氏曰豢龍。封諸鬷川，鬷夷氏其後也。故帝舜氏世有畜龍。及有夏孔甲，擾于有帝。帝賜之乘龍，河、漢各二，各有雌雄，孔甲不能食，而未獲豢龍氏。有陶唐氏既衰，其後有劉累，學擾龍于豢龍氏，以事孔甲，能飲食之。夏后嘉之，賜氏曰御龍，以更豕韋之後。龍一雌死，潛醢以食夏后。夏后饗之，既而使求之。懼而遷于魯縣，范氏其後也。」


獻子曰：「今何故無之？」


對曰：「夫物，物有其官，官脩其方，朝夕思之。一日失職，則死及之。失官不食。官宿其業，其物乃至。若泯棄之，物乃坻伏，鬱湮不育。故有五行之官，是謂五官。實列受氏姓，封為上公，祀為貴神。社稷五祀，是尊是奉。木正曰句芒，火正曰祝融，金正曰蓐收，水正曰玄冥。土正曰后土。龍，水物也。水官棄矣，故龍不生得。不然，《周易》有之，在《乾》之《姤》，曰：『潛龍勿用。』其《同人》曰：『見龍在田。』其《大有》曰：『飛龍在天。』其《夬》曰：『亢龍有悔。』其《坤》曰：「見群龍無首，吉。』《坤》之《剝》曰：『龍戰于野。』若不朝夕見，誰能物之？」


獻子曰：「社稷五祀，誰氏之五官也？」


對曰：「少皞氏有四叔：曰重、曰該、曰脩、曰熙，實能金、木及水。使重為句芒，該為蓐收，脩及熙為玄冥，世不失職，遂濟窮桑，此其三祀也。顓頊氏有子曰犁，為祝融；共工氏有子曰句龍，為后土，此其二祀也。后土為社；稷，田正也。有烈山氏之子曰柱為稷，自夏以上祀之。周棄亦為稷，自商以來祀之。」


冬，晉趙鞅、荀寅帥師城汝濱，遂賦晉國一鼓鐵，以鑄刑鼎，著范宣子所謂刑書焉。


仲尼曰：「晉其亡乎！失其度矣。夫晉國將守唐叔之所受法度，以經緯其民，卿大夫以序守之。民是以能尊其貴，貴是以能守其業。貴賤不愆，所謂度也。文公是以作執秩之官，為被廬之法，以為盟主。今棄是度也，而為刑鼎，民在鼎矣，何以尊貴？貴何業之守？貴賤無序，何以為國？且夫宣子之刑，夷之蒐也，晉國之亂制也，若之何以為法？」


蔡史墨曰：「范氏、中行氏其亡乎？中行寅為下卿，而干上令，擅作刑器，以為國法，是法姦也。又加范氏焉，易之，亡也。其及趙氏，趙孟與焉。然不得已，若德，可以免。」


昭公三十年

經

三十年春．王正月．公在乾侯．


夏．六月．庚辰．晉侯去疾卒．


秋．八月．葬晉頃公．


冬．十有二月．吳滅徐．徐子章羽奔楚．


傳

三十年春．王正月．公在乾侯．不先書鄆與乾侯．非公．且徵過也．


夏．六月．晉頃公卒．


秋．八月．葬鄭游吉弔．且送葬．魏獻子使士景伯詰之．曰．悼公之喪．子西弔．子蟜送葬．今吾子無貳．何故．對曰．諸侯所以歸晉君．禮也．禮也者．小事大．大字小之謂．事大在共其時命．字小在恤其所無．以敝邑居大國之間．共其職貢．與其備御．不虞之患．豈忘共命．先王之制．諸侯之喪．士弔．大夫送葬．唯嘉好聘享．三軍之事．於是乎使卿．晉之喪事．敝邑之間．先君有所．助執紼矣．若其不間．雖士大夫．有所不獲數矣．大國之惠．亦慶其加．而不討其乏．明厎其情．取備而已．以為禮也．靈王之喪．我先君簡公在楚．我先大夫印段實往．敝邑之少卿也．王吏不討．恤所無也．今大夫曰．女盍從舊．舊有豐有省．不知所從．從其豐．則寡君幼弱．是以不共．從其省．則吉在此矣．唯大夫圖之．晉人不能詰．吳子使徐人執掩餘．使鍾吾人執燭庸．二公子奔楚．楚子大封而定其徙．使監馬尹大心逆吳公子．使居養．莠尹然．左司馬沈尹．戌城之．取於城父與胡田以與之．將以害吳也．子西諫曰．吳光新得國而親其民．視民如子．辛苦同之．將用之也．若好吳邊疆．使柔服焉．猶懼其至．吾又疆其讎．以重怒之．無乃不可乎．吳．周之冑裔也．而棄在海濱．不與姬通．今而始大．比于諸華．光又甚文．將自同於先王．不知天將以為虐乎．使翦喪吳國．而封大異姓乎．其抑亦將卒以祚吳乎．其終不遠矣．我盍姑億吾鬼神．而寧吾族姓．以待其歸．將焉用自播揚焉．王弗聽．吳子怒．


冬．十二月．吳子執鍾吳子．遂伐徐．防山以水之．己卯．滅徐．徐子章禹斷其髮．攜其夫人．以逆吳子．吳子唁而送之．使其邇臣從之．遂奔楚．楚沈尹戌帥師救徐．弗及．遂城夷．使徐子處之．吳子問於伍員曰．初而言伐楚．余知其可也．而恐其使余往也．又惡人之有余之功也．今余將自有之矣．伐楚何如．對曰．楚執政眾而乖．莫適任患．若為三師之肄焉．一師至．彼必皆出．彼出則歸．彼歸則出．楚必道敝．亟肄以罷之．多方以誤之．既罷而後以三軍繼之．必大克之．闔廬從之．楚於是乎始病．


昭公三十一年

經

三十有一年春．王正月．公在乾侯．季孫意如會晉荀躒於適歷．


夏．四月．丁巳．薛伯穀卒．晉侯使荀躒唁公于乾侯．


秋．葬薛獻公．


冬．黑肱以濫來奔．


十有二月．辛亥．朔．日有食之．


傳

三十一年春．王正月．公在乾侯．言不能外内也．晉侯將以師納公．范獻子曰．若召季孫而不來．則信不臣矣．然後伐之．若何．晉人召季孫．獻子使私焉．曰．子必來．我受其無咎．季孫意如會晉荀躒于適歷．荀躒曰．寡君使躒謂吾子．何故出君．有君不事．周有常刑．子其圖之．季孫練冠麻衣跣行．伏而對曰．事君．臣之所不得也．敢逃刑命．君若以臣為有罪．請囚于費．以待君之察也．亦唯君．若以先臣之故．不絕季氏．而賜之死．若弗殺弗亡．君之惠也．死且不朽．若得從君而歸．則固臣之願也．敢有異心．


夏．四月．季孫從知伯如乾侯．子家子曰．君與之歸．一慚之不忍．而終身慚乎．公曰．諾．眾曰．在一言矣．君必逐之．荀躒以晉侯之命唁公．且曰．寡君使躒以君命討於意如．意如不敢逃死．君其入也．公曰．君惠顧先君之好．施及亡人．將使歸．糞除宗祧．以事君．則不能見夫人已．所能見夫人者．有如河．荀躒掩耳而走．曰．寡君其罪之恐．敢與知魯國之難．臣請復於寡君．退而謂季孫．君怒未怠．子姑歸祭．子家子曰．君以一乘入于魯師．季孫必與君歸．公欲從之．眾從者脅公不得歸．薛伯穀卒．同盟故書．


秋．吳人侵楚．伐夷．侵潛六．楚沈尹戌帥師救潛．吳師還．楚師遷潛於南岡而還．吳師圍弦．左司馬戌．右司馬稽．帥師救弦．及豫章．吳師還．始用子胥之謀也．




冬．邾黑肱以濫來奔．賤而書名．重地故也．君子曰．名之不可不慎也如是夫．有所有名．而不如其已．以地叛．雖賤必書．地以名其人．終為不義．弗可滅已．是故君子動則思禮．行則思義．不為利回．不為義疚．或求名而不得．或欲蓋而名章．懲不義也．齊豹為衛司寇．守嗣大夫．作而不義．其書為盜．邾庶其．莒牟夷．邾黑肱．以土地出．求食而已．不求其名．賤而必書．此二物者．所以懲肆而去貪也．若艱難其身．以險危大人．而有名章徹．攻難之士．將奔走之．若竊邑叛君．以徼大利．而無名．貪冒之民．將寘力焉．是以春秋書齊豹曰．盜．三叛人名．以懲不義．數惡無禮．其善志也．故曰．春秋之稱．微而顯．婉而辨．上之人能使昭明．善人勸焉．淫人懼焉．是以君子貴之．


十二月．辛亥．朔．日有食之．是夜也．趙簡子夢童子臝而轉以謌．旦占諸史墨曰．吾夢如是．今而日食．何也．對曰．六年．及此月也．吳其入郢乎．終亦弗克．入郢必以庚辰．日月在辰尾．庚午之日．日始有謫．火勝金．故弗克．


昭公三十二年

經

三十有二年春．王正月．公在乾侯取闞．


夏．吳伐越．


秋．七月．


冬．仲孫何忌會晉韓不信．齊高張．宋仲幾．衛世叔申．鄭國參．曹人．莒人．薛人．杞人．小邾人．城成周．


十有二月．己未．公薨于乾侯．


傳

三十二年春．王正月．公在乾侯．言不能外内．又不能用其人也．


夏．吳伐越．始用師於越也．史墨曰．不及四十年．越其有吳乎．越得歲而吳伐之．必受其凶．


秋．八月．王使富辛與石張如晉．請城成周．天子曰．天降禍于周．俾我兄弟．並有亂心．以為伯父憂．我一二親昵甥舅．不皇啟處．於今十年．勤戍五年．余一人無日忘之．閔閔焉如農夫之望歲．懼以待時．伯父若肆大惠．復二文之業．弛周室之憂．徼文武之福．以固盟主．宣昭令名．則余一人有大願矣．昔成王合諸侯．城成周．以為東都．崇文德焉．今我欲徼福假靈于成王．脩成周之城．俾戍人無勤．諸侯用寧．蝥賊遠屏．晉之力也．其委諸伯父．使伯父實重圖之．俾我一人．無徵怨于百姓．而伯父有榮．施先王庸之．范獻子謂魏獻子曰．與其戍周．不如城之．天子實云．雖有後事．晉勿與知可也．從王命以紓諸侯．晉國無憂．是之不務．而又焉從事．魏獻子曰善．使伯音對．曰．天子有命．敢不奉承．以奔告於諸侯．遲速衰序．於是焉在．


冬．十一月．晉魏舒．韓不信．如亰師．合諸侯之大夫于狄泉．尋盟．且令城成周．魏子南面．衛彪徯曰．魏子必有大咎．干位以令大事．非其任也．詩曰．敬天之怒．不敢戲豫．敬天之渝．不敢馳驅．況敢干位．以作大事乎．己丑．士彌牟營成周．計丈數．揣高卑．度厚薄．仞溝洫．物土方．議遠邇．量事期．計徒庸．慮財用．書餱糧．以令役於諸侯．屬役賦丈．書以授帥．而效諸劉子．韓簡子臨之．以為成命．


十二月．公疾．遍賜大夫．大夫不受．賜子家子雙琥．一環．一璧．輕服．受之．大夫皆受其賜．己未．公薨．子家子反賜於府人曰．吾不敢逆君命也．大夫皆反其賜．書曰．公薨于乾侯．言失其所也．趙簡子問於史墨曰．季氏出其君．而民服焉．諸侯與之．君死於外．而莫之或罪也．對曰．物生有兩．有三有五．有陪貳．故天有三辰．地有五行．體有左右．各有妃耦．王有公．諸侯有卿．皆有貳也．天生季氏．以貳魯侯．為日久矣．民之服焉．不亦宜乎．魯君世從其失．季氏世脩其勤．民忘君矣．雖死於外．其誰矜之．社稷無常奉．君臣無常位．自古以然．故詩曰．高岸為谷．深谷為陵．三后之姓．於今為庶．王所知也．在易卦．雷乘乾曰．大壯．天之道也．昔成季友．桓之季也．文姜之愛子也．始震而卜．卜人謁之曰．生有嘉聞．其名曰友．為公室輔．及生如卜人之言．有文在其手．曰友．遂以名之．既而有大功於魯．受費以為上卿．至於文子．武子．世增其業．不費舊績．魯文公薨．而東門遂殺適立庶．魯君於是乎失國．政在季氏．於此君也．四公矣．民不知君．何以得國．是以為君．慎器與名．不可以假人．






斠勘


春秋左氏傳/定公



定公元年

經

元年春．王三月．晉人執宋仲幾于京師．


夏．六月．癸亥．公之喪至自乾侯．戊辰．公即位．


秋．七月．癸巳．葬我君昭公．


九月．大雩．立煬宮．


冬．十月．隕霜殺菽．


傳

元年春．王正月．辛巳．晉魏舒合諸侯之大夫于狄泉．將以城成周．魏子蒞政．衛彪傒曰．將建天子．而易位以令．非義也．大事奸義．必有大咎．晉不失諸侯．魏子其不免乎．是行也．魏獻子屬役於韓簡子．及原壽過．而田於大陸．焚焉．還．卒於甯．范獻子去其柏槨．以其未復命而田也．孟懿子會城成周．庚寅．栽．宋仲幾不受功曰．滕．薛．郳．吾役也．薛宰曰．宋為無道．絕我小國於周．以我適楚．故我常從宋．晉文公為踐土之盟曰．凡我同盟．各復舊職．若從踐土．若從宋亦唯命．仲幾曰．踐土固然．薛宰曰．薛之皇祖奚仲居薛．以為夏車正．奚仲遷于邳．仲虺居薛．以為湯左相．若復舊職．將承王官．何故以役諸侯．仲幾曰．三代各異物．薛焉得有舊．為宋役．亦其職也．士彌牟曰．晉之從政者新．子姑受功歸．吾視諸故府．仲幾曰．縱子忘之．山川鬼神．其忘諸乎．士伯怒謂韓簡子曰．薛徵於人．宋徵於鬼．宋罪大矣．且己無辭而抑我．以神誣我也．啟寵納侮．其此之謂矣．必以仲幾為戮．乃執仲幾以歸．


三月．歸諸京師．城三旬而畢．乃歸．諸侯之戌齊高張後．不從諸侯．晉女叔寬曰．周萇弘．齊高張．皆將不免．萇叔違天．高子違人．天之所壞．不可支也．眾之所為．不可奸也．


夏．叔孫成子逆公之喪于乾侯．季孫曰．子家子亟言於我．未嘗不中吾志也．吾欲與之從政．子必止之．且聽命焉．子家子不見叔孫．易幾而哭．叔孫請見子家子．子家子辭曰．羈未得見．而從君以出．君不命而薨．羈不敢見．叔孫使告之曰．公衍．公為．實使群臣不得事君．若公子宋主社稷．則群臣之願也．凡從君出而可以入者．將唯子是聽．子家氏未有後．季孫願與子從政．此皆季孫之願也．使不敢以告．對曰．若立君．則有卿大夫與守龜在．羈弗敢知．若從君者．則貌而出者．入可也．寇而出者．行可也．若羈也．則君知其出也．而未知其入也．羈將逃也．喪及壞隤．公子宋先入．從公者皆自壞隤反．


六月．癸亥．公之喪至自乾侯．戊辰公即位．季孫使役如闞．公氏將溝焉．榮鴐鵝曰．生不能事．死又離之．以自旌也．縱子忍之．後必或恥之．乃止．季孫問於榮鴐鵝曰．吾欲為君謚．使子孫知之．對曰．生弗能事．死又惡之．以自信也．將焉用之．乃止．


秋．七月．癸巳．葬昭公於墓道南．孔子之為司寇也．溝而合諸墓．昭公出故．季平子禱于煬公．


九月．立煬宮．周鞏簡公棄其子弟而好用遠人．


定公二年

經

二年春．王正月．


夏．五月．壬辰．雉門及兩觀災．


秋．楚人伐吳．


冬．十月．新作雉門及兩觀．


傳

二年夏．四月．辛酉．鞏氏之群子弟賊簡公．桐叛楚．吳子使舒鳩氏誘楚人曰．以師臨我．我伐桐．為我使之無忌．


秋．楚囊瓦伐吳師于豫章．吳人見舟于豫章．而潛師于巢．


冬．十月．吳軍楚師于豫章．敗之．遂圍巢．克之．獲楚公子繁．邾莊公與夷射姑飲酒．私出．閽乞肉焉．奪之杖以敲之．


定公三年

經

三年春．王正月．公如晉．至河乃復．


二月．辛卯．邾子穿卒．


夏．四月．


秋．葬邾莊公．


冬．仲孫何忌及邾子盟于拔．


傳

三年春．二月．辛卯．邾子在門臺．臨廷．閽以缾水沃廷．邾子望見之．怒．閽曰．夷射姑旋焉．命執之．弗得．滋怒．自投于床．廢于鑪炭．爛遂卒．先葬以車五乘．殉五人．莊公卞急而好潔．故及是．


秋．九月．鮮虞人敗晉師于平中．獲晉觀虎．恃其勇也．


冬．盟于郯．脩邾好也．蔡昭侯為兩佩與兩裘以如楚．獻一佩一裘於昭王．昭王服之．以享蔡侯．蔡侯亦服其一．子常欲之．弗與．三年止之．唐成公如楚．有兩肅爽馬．子常欲之．弗與．亦三年止之．唐人或相與謀．請代先從者．許之．飲先從者酒．醉之．竊馬而獻之子常．子常歸唐侯．自拘於司敗．曰．君以弄馬之故．隱君身．棄國家．群臣請相．夫人以償馬．必如之．唐侯曰．寡人之過也．二三子無辱．皆賞之．蔡人聞之．固請而獻佩于子常．子常朝見蔡侯之徒．命有司曰．蔡君之久也．官不共也．明日禮不畢．將死．蔡侯歸及漢．執玉而沈曰．余所有濟漢而南者．有若大川．蔡侯如晉．以其子元．與其大夫之子為質焉．而請伐楚．


定公四年

經

四年春．王二月．癸巳．陳侯吳卒．


三月．公會劉子．晉侯．宋公．蔡侯．衛侯．陳子．鄭伯．許男．曹伯．莒子．邾子．頓子．胡子．滕子．薛伯．杞伯．小邾子．齊國夏．于召陵．侵楚．


夏．四月．庚辰．蔡公孫姓帥師滅沈．以沈子嘉歸．殺之．


五月．公及諸侯盟于皋鼬．杞伯成卒于會．


六月．葬陳惠公．許遷于容城．


秋．七月．公至自會．劉卷卒．葬杞悼公．楚人圍蔡．晉士鞅衛孔圉帥師伐鮮虞．葬劉文公．


冬．十有一月．庚午．蔡侯以吳子及楚人戰于柏舉．楚師敗績．楚囊瓦出奔鄭．庚辰．吳入郢．


傳

四年春．三月．劉文公合諸侯于召陵．謀伐楚也．晉荀寅求貨於蔡侯．弗得．言於范獻子曰．國家方危．諸侯方貳．將以襲敵．不亦難乎．水潦方降．疾瘧方起．中山不服．棄盟取怨．無損於楚．而失中山．不如辭蔡侯．吾自方城以來．楚未可以得志．祗取勤焉．乃辭蔡侯．晉人假羽旄於鄭．鄭人與之．明日或旆以會．晉於是乎失諸侯．將會．衛子行敬子言於靈公曰．會同難．嘖有煩言．莫之治也．其使祝佗從．公曰善．乃使子魚．子魚辭曰．臣展四體．以率舊職．猶懼不給．而煩刑書．若又共二．徼大罪也．且夫祝．社稷之常隸也．社稷不動．祝不出竟．官之制也．君以軍行．祓社釁鼓．祝奉以從．於是乎出竟．若嘉好之事．君行師從．卿行旅從．臣無事焉．公曰行也．及皋鼬．將長蔡於衛．衛侯使祝佗私於萇弘曰．聞諸道路．不知信否．若聞蔡將先衛．信乎．萇弘曰．信．蔡叔．康叔之兄也．先衛．不亦可乎．子魚曰．以先王觀之．則尚德也．昔武王克商．成王定之．選建明德．以藩屏周．故周公相王室以尹天下．於周為睦．分魯公以大路大旂．夏后氏之璜．封父之繁弱．殷民六族．條氏．徐氏．蕭氏．索氏．長勺氏．尾勺氏．使帥其宗氏．輯其分族．將其類醜．以法則周公．用即命于周．是使之職事于魯．以昭周公之明德．分之土田倍敦．祝宗卜史．備物典策．官司彝器．因商奄之民．命以伯禽．而封於少皞之虛．分康叔以大路．少帛．綪茷．旃旌．大呂．殷民七族．陶氏．施氏．繁氏．錡氏．樊氏．饑氏．終葵氏．封畛土略．自武父以南．及圃田之北竟．取於有閻之土．以共王職．取於相土之東都．以會王之東蒐．聃季授土．陶叔授民．命以康誥．而封於殷虛．皆啟以商政．疆以周索．分唐叔以大路密須之鼓．闕鞏沽洗．懷姓九宗．職官五正．命以唐誥．而封於夏虛．啟以夏政．疆以戎索．三者皆叔也．而有令德．故昭之以分物．不然．文武成康之伯猶多．而不獲是分也．唯不尚年也．管蔡啟商．惎間王室．王於是乎殺管叔而蔡蔡叔．以車七乘．徒七十人．其子蔡仲．改行帥德．周公舉之．以為己卿士．見諸王．而命之以蔡．其命書云．王曰．胡．無若爾考之違王命也．若之何其使蔡先衛也．武王之母弟八人．周公為太宰．康叔為司寇．聃季為司空．五叔無官．豈尚年哉．曹．文之昭也．晉．武之穆也．曹為伯甸．非尚年也．今將尚之．是反先王也．晉文公為踐土之盟．衛成公不在．夷叔．其母弟也．猶先蔡．其載書云．王若曰．晉重．魯申．衛武．蔡甲午．鄭捷．齊潘．宋王臣．莒期．藏在周府．可覆視也．吾子欲復文武之略．而不正其德．將如之何．萇弘說．告劉子．與范獻子謀之．乃長衛侯於盟．反自召陵．鄭子大叔未至而卒．晉趙簡子為之臨甚哀．曰．黃父之會．夫子語我九言曰．無始亂．無怙富．無恃寵．無違同．無敖禮．無驕能．無復怒．無謀非德．無犯非義．沈人不會于召陵．晉人使蔡伐之．


夏．蔡滅沈．秋楚為沈故圍蔡．伍員為吳行人以謀楚．楚之殺郤宛也．伯氏之族出．伯州犁之孫嚭．為吳大宰以謀楚．楚自昭王即位．無歲不有吳師．蔡侯因之．以其子乾與其大夫之子為質於吳．


冬．蔡侯．吳子．唐侯．伐楚．舍舟于淮汭．自豫章與楚夾漢．左司馬戌謂子常曰．子沿漢而與之上下．我悉方城外以毀其舟．還塞大隧．直轅．冥阨．子濟漢而伐之．我自後擊之．必大敗之．既謀而行．武城黑謂子常曰．吳用木也．我用革也．不可久也．不如速戰．史皇謂子常．楚人惡子而好司馬．若司馬毀吳舟于淮．塞城口而入．是獨克吳也．子必速戰．不然不免．乃濟漢而陳．自小別至于大別．三戰．子常知不可．欲奔．史皇曰．安求其事．難而逃之．將何所入．子必死之．初罪必盡說．


十一月．庚午．二師陳于柏舉．闔廬之弟夫概王．晨請於闔廬曰．楚瓦不仁．其臣莫有死志．先伐之．其卒必奔．而後大師繼之．必克．弗許．夫概王曰．所謂臣義而行．不待命者．其此之謂也．今日我死．楚可入也．以其屬五千．先擊子常之卒．子常之卒奔．楚師亂．吳師大敗之．子常奔鄭．史皇以其乘廣死．吳從楚師．及清發．將擊之．夫概王曰．困獸猶鬥．況人乎．若知不免．而致死．必敗我．若使先濟者知免．後者慕之．蔑有鬥心矣．半濟而後可擊也．從之．又敗之．楚人為食．吳人及之．奔食而從之．敗諸雍澨．五戰及郢．己卯．楚子取其妹季芊．畀我．以出．涉雎．鍼尹固與王同舟．王使執燧象以奔吳師．庚辰．吳入郢．以班處宮．子山處令尹之宮．夫概王欲攻之．懼而去之．夫概王入之．左司馬戌及息而還．敗吳師于雍澨．傷．初．司馬臣闔廬．故恥為禽焉．謂其臣曰．誰能免吾首．吳句卑曰臣賤可乎．司馬曰．我實失子．可哉．三戰皆傷．曰．吾不用也已．句卑布裳．剄而裹之．藏其身而以其首免．楚子涉睢濟江．入于雲中．王寢．盜攻之．以戈擊王．王孫由于以背受之．中肩．王奔鄖．鍾建負季芊以從．由于徐蘇而從．鄖公辛之弟懷．將弒王曰．平王殺吾父．我殺其子．不亦可乎．辛曰．君討臣．誰敢讎之．君命天也．若死天命．將誰讎．詩曰．柔亦不茹．剛亦不吐．不侮矜寡．不畏彊禦．唯仁者能之．違彊陵弱．非勇也．乘人之約．非仁也．滅宗廢祀．非孝也．動無令名．非知也．必犯是．余將殺女．鬥辛與其弟巢．以王奔隨．吳人從之．謂隨人曰．周之子孫．在漢川者．楚實盡之．天誘其衷．致罰於楚．而君又竄之．周室何罪．君若顧報周室．施及寡人．以獎天衷．君之惠也．漢陽之田．君實有之．楚子在公宮之北．吳人在其南．子期似王．逃王．而己為王．曰．以我與之．王必免．隨人卜與之．不吉．乃辭吳曰．以隨之辟小．而密邇於楚．楚實存之．世有盟誓．至于今未改．若難而棄之．何以事君．執事之患．不唯一人．若鳩楚竟．敢不聽命．吳人乃退．鑪金初官於子期氏．實與隨人耍言．王使見辭曰．不敢以約為利．王割子期之心．以與隨人盟．初．伍員與申包胥友．其亡也．謂申包胥曰．我必復楚國．申包胥曰．勉之．子能復之．我必能興之．及昭王在隨．申包胥如秦乞師．曰．吳為封豕長蛇．以荐食上國．虐始於楚．寡君失守社稷．越在草莽．使下臣告急曰．夷德無厭．若鄰於君．疆場之患也．逮吳之未定．君其取分焉．若楚之遂亡．君之土也．若以君靈．撫之．世以事君．秦伯使辭焉．曰．寡人聞命矣．子姑就館．將圖而告．對曰．寡君越在草莽．未獲所伏．下臣何敢即安．立依於庭牆而哭．日夜不絕聲．勺飲不入口．七日．秦哀公為之賦無衣．九頓首而坐．秦師乃出．


定公五年

經

五年春．王三月．辛亥．朔．日有食之．


夏．歸粟于蔡．於越入吳．


六月．丙申．季孫意如卒．


秋．七月．壬子．叔孫不敢卒．


冬．晉士鞅帥師圍鮮虞．


傳

五年春．王人殺子朝于楚．


夏．歸粟於蔡．以周亟．矜無資．越入吳．吳在楚也．


六月．季平子行東野．還．未至．丙申．卒于房．陽虎將以璵璠斂．仲梁懷弗與．曰．改步改玉．陽虎欲逐之．告公山不狃．不狃曰．彼為君也．子何怨焉．既葬．桓子行東野．及費子洩為費宰．逆勞於郊．桓子敬之．勞仲梁懷．仲梁懷弗敬．子洩怒．謂陽虎．子行之乎．申包胥以秦師至．秦子蒲．子虎．帥車五百乘以救楚．子蒲曰．吾未知吳道．使楚人先與吳人戰．而自稷會之．大敗夫概王于沂．吳人獲薳射於柏舉．其子帥奔徒以從．子西敗吳師于軍祥．秋．


七月．子期．子蒲．滅唐．


九月．夫概王歸．自立也．以與王戰而敗．奔楚為堂谿氏．吳師敗楚師于雍澨．秦師又敗吳師．吳師居麇．子期將焚之．子西曰．父兄親暴骨焉．不能收．又焚之．不可．子期曰．國亡矣．死者若有知也．可以歆舊祀．豈憚焚之．焚之而又戰．吳師敗．又戰于公婿之谿．吳師大敗．吳子乃歸．囚闉輿罷．闉輿罷請先．遂逃歸．葉公諸梁之弟后臧．從其母於吳．不待而歸．葉公終不正視．乙亥．陽虎囚季桓子．及公父文伯．而逐仲梁．懷．


冬．十月．丁亥．殺公何藐．己丑．盟桓子于稷門之內．庚寅．大詛逐公父歜及秦遄．皆奔齊．楚子入于郢．初．鬥辛聞吳人之爭宮也．曰．吾聞之．不讓則不和．不和不可以遠征．吳爭於楚．必有亂．有亂則必歸．焉能定楚．王之奔隨也．將涉於成臼．藍尹亹涉其帑．不與王舟．及寧．王欲殺之．子西曰．子常唯思舊怨以敗．君何效焉．王曰．善．使復其所．吾以志前惡．王賞鬥辛．王孫由于．王孫圉．鍾建．鬥巢．申包胥．王孫賈．宋木．鬥懷．子西曰．請舍懷也．王曰．大德滅小怨．道也．申包胥曰．吾為君也．非為身也．君既定矣．又何求．且吾尤子旗．其又為諸．遂逃賞．王將嫁季芊．季芊辭曰．所以為女子．遠丈夫也．鍾建負我矣．以妻鍾建．以為樂尹．王之在隨也．子西為王輿服．以保路．國于脾洩．聞王所在．而後從王．王使由于城麇．復命子西問高厚焉．弗知．子西曰．不能如辭．城不知高厚小大．何知．對曰．固辭不能．子使余也．人各有能有不能．王遇盜於雲中．余受其戈．其所猶在．袒而示之背．曰．此余所能也．脾洩之事．余亦弗能也．晉士鞅圍鮮虞．報觀虎之役也．


定公六年

經

六年春．王正月．癸亥．鄭游速帥師滅許．以許男歸．


二月．公侵鄭公．至自侵鄭．


夏．季孫斯．仲孫何忌．如晉．


秋．晉人執宋行人樂祁犁．


冬．城中城．季孫斯．仲孫忌．帥師圍鄆．


傳

六年春．鄭滅許．因楚敗也．


二月．公侵鄭．取匡．為晉討鄭之伐胥靡也．往不假道於衛．及還．陽虎使季孟自南門入．出自東門．舍於豚澤．衛侯怒．使彌子瑕追之．公叔文子老矣．輦而如公．曰．尤人而效之．非禮也．昭公之難．君將以文之舒鼎．成之昭兆．定之鞶鑑．苟可以納之．擇用一焉．公子與二三臣之子．諸侯苟憂之．將以為之質．此群臣之所聞也．今將以小忿蒙舊德．無乃不可乎．大姒之子．唯周公康叔為相睦也．而效小人以棄之．不亦誣乎．天將多陽虎之罪以斃之．君姑待之．若何．乃止．


夏．季桓子如晉．獻鄭俘也．陽虎強使孟懿子．往報夫人之幣．晉人兼享之．孟孫立于房外．謂范獻子曰．陽虎若不能居魯．而息肩於晉所．不以為中軍司馬者．有如先君．獻子曰．寡君有官．將使其人．鞅何知焉．獻子謂簡子曰．魯人患陽虎矣．孟孫知其釁．以為必適晉．故強為之請．以取入焉．


四月．己丑．吳大子終纍敗楚舟師．獲潘子臣．小惟子．及大夫七人．楚國大惕．懼亡子期．又以陵師敗于繁揚．令尹子西喜曰．乃今可為矣．於是乎遷郢於鄀．而改紀其政．以定楚國．周儋翩率王子朝之徒．因鄭人將以作亂于周．鄭於是乎伐馮．滑．胥靡．負黍．狐人．闕外．


六月．晉閻沒戍周．且城胥靡．


秋．八月．宋樂祁言於景公曰．諸侯唯我事晉．今使不往．晉其憾矣．樂祁告其宰陳寅．陳寅曰．必使子往．他日．公謂樂祁曰．唯寡人說子之言．子必往．陳寅曰．子立後而行．吾室亦不亡．唯君亦以我為知難而行也．見溷而行．趙簡子逆而飲之酒於綿上．獻楊楯六十於簡子．陳寅曰．昔吾主范氏．今子主趙氏．又有納焉．以楊楯賈禍．弗可為也已．然子死．晉國子孫．必得志於宋．范獻子言於晉侯曰．以君命越疆而使．未致使而私飲酒．不敬二君．不可不討也．乃執樂祁．陽虎又盟公及三桓於周社．盟國人于亳社．詛于五父之衢．


冬．十二月．天王處于姑蕕．辟儋翩之亂也．


定公七年

經

七年春．王正月．


夏．四月．


秋．齊侯．鄭伯．盟于鹹．齊人執衛行人．北宮結．以侵衛．齊侯．衛侯．盟于沙．大雩．齊國夏帥師伐我西鄙．


九月．大雩．


冬．十月．


傳

七年春．二月．周儋翩入于儀栗以叛．齊人歸鄆陽關．陽虎居之以為政．


夏．四月．單武公．劉桓公．敗尹氏于窮谷．


秋．齊侯．鄭伯．盟于鹹．徵會于衛．衛侯欲叛晉．諸大夫不可．使北宮結如齊．而私於齊侯．曰．執結以侵我．齊侯從之．乃盟于瑣．齊國夏伐我．陽虎御季桓子．公斂處父御孟懿子．將宵軍齊師．齊師聞之．墮伏而待之．處父曰．虎不圖禍．而必死．苫夷曰．虎陷二子於難．不待有司．余必殺女．虎懼．乃還．不敗．


冬．十一月．戊午．單子．劉子．逆王于慶氏．晉籍秦逆王．己巳．王入于王城．館于公族黨氏．而後朝于莊宮．


定公八年

經

八年春．王正月．公侵齊．公至自侵齊．


二月．公侵齊．


三月．公至自侵齊．曹伯露卒．


夏．齊國夏帥師伐我西鄙．公會晉師于瓦．公至自瓦．


秋．七月．戊辰．陳侯柳卒．晉士鞅帥師侵鄭．遂侵衛．葬曹靖公．


九月．葬陳懷公．季孫斯．仲孫何忌．帥師侵衛．


冬．衛侯．鄭伯．盟于曲濮．從祀先公．盜竊寶玉大弓．


傳

八年春．王正月．公侵齊．門于陽州．士皆坐列．曰．顏高之弓六鈞．皆取而傳觀之．陽州人出．顏高奪人弱弓．籍丘子鉏擊之．與一人俱斃．偃且射子鉏．中頰．殪．顏息射人中眉．退曰．我無勇．吾志其目也．師退．冉猛偽傷足而先．其兄會乃呼曰．猛也殿．


三月．己丑．單子伐穀城．劉子伐儀栗．辛卯．單子伐簡城．劉子伐盂．以定王室．趙鞅言於晉侯曰．諸侯唯宋事晉．好逆其使．猶懼不至．今又執之．是絕諸侯也．將歸樂祁．士鞅曰．三年止之．無故而歸之．宋必叛晉．獻子私謂子梁曰．寡君懼不得事宋君．是以止子．子姑使溷代子．子梁以告陳寅．陳寅曰．宋將叛晉．是棄溷也．不如待之．樂祁歸卒於大行．士鞅曰．宋必叛．不如止其尸．以求成焉．乃止諸州．公侵齊．攻廩丘之郛．主人焚衝．或濡馬褐以救之．遂毀之．主人出．師奔．陽虎偽不見冉猛者．曰．猛在此必敗．猛逐之．顧而無繼．偽顛．虎曰．盡客氣也．苫越生子．將待事而名之．陽州之役獲焉．名之曰陽州．夏．齊國夏．高張．伐我西鄙．晉士鞅．趙鞅．荀寅．救我．公會晉師于瓦．范獻子執羔．趙簡子．中行文子．皆執鴈．魯於是始尚羔．晉師將盟衛侯于鄟澤．趙簡子曰．群臣誰敢盟衛君者．涉佗成何曰．我能盟之．衛人請執牛耳．成何曰．衛．吾溫原也．焉得視諸侯．將歃．涉佗捘衛侯之手及捥．衛侯怒．王孫賈趨進曰．盟以信禮也．有如衛君．其敢不唯禮是事．而受此盟也．衛侯欲叛晉．而患諸大夫．王孫賈使次于郊．大夫問故．公以晉詬語之．且曰．寡人辱社稷．其改卜嗣．寡人從焉．大夫曰．是衛之禍．豈君之過也．公曰．又有患焉．謂寡人必以而子．與大夫之子為質．大夫曰．苟有益也．公子則往．群臣之子．敢不皆負羈絏以從．將行．王孫賈曰．苟衛國有難．工商未嘗不為患．使皆行而後可．公以告大夫．乃皆將行之．行有日．公朝國人．使賈問焉．曰．若衛叛晉．晉五伐我．病何如矣．皆曰．五伐我．猶可以能戰．賈曰．然則如叛之．病而後質焉．何遲之有．乃叛晉．晉人請改盟．弗許．


秋．晉士鞅會成桓公侵鄭．圍蟲牢．報伊闕也．遂侵衛．


九月．師侵衛．晉故也．季寤．公鉏極．公山不狃．皆不得志於季氏．叔孫輒無寵於叔孫氏．叔仲志不得志於魯．故五人因陽虎．陽虎欲去三桓．以季寤更季氏．以叔孫輒更叔孫氏．己更孟氏．


冬．十月．順祀先公而祈焉．辛卯．禘于僖公．壬辰．將享季氏于蒲圃而殺之．戒都車曰．癸巳至．成宰公斂處父告孟孫曰．季氏戒都車．何故．孟孫曰．吾弗聞．處父曰．然則亂也．必及於子．先備諸．與孟孫以壬辰為期．陽虎前驅．林楚御桓子．虞人以鈹盾夾之．陽越殿．將如蒲圃．桓子咋謂林楚曰．而先皆季氏之良也．爾以是繼之．對曰．臣聞命後．陽虎為政．魯國服焉．違之徵死．死無益於主．桓子曰．何後之有．而能以我適孟氏乎．對曰．不敢愛死．懼不免主．桓子曰．往也．孟氏選圉人之壯者三百人．以為公期築室於門外．林楚怒．馬及衢而騁．陽越射之不中．築者闔門．有自門間射陽越．殺之．陽虎劫公與武叔以伐孟氏．公斂處父．帥成人．自上東門入與陽氏戰于南門之內．弗勝．又戰于棘下．陽氏敗．陽氏說甲如公宮．取寶玉大弓以出．舍于五父之衢．寢而為食其徒曰．追其將至．虎曰．魯人聞余出．喜於徵死．何暇追余．從者曰．嘻．速駕．公斂陽在．公斂陽請追之．孟孫弗許．陽欲殺桓子．孟孫懼而歸之．子言辨舍爵於季氏之廟而出．陽虎入于讙陽關以叛．鄭駟歂嗣子大叔為政．


定公九年

經

九年春．王正月．


夏．四月．戊申．鄭伯蠆卒．得寶玉大弓．


六月．葬鄭獻公．


秋．齊侯．衛侯．次于五民．秦伯卒．


冬．葬秦哀公．


傳

九年春．宋公使樂大心盟于晉．且逆樂祁之尸．辭．偽有疾．乃使向巢如晉盟．且逆子梁之尸．子明謂桐門．右師出曰．吾猶衰絰．而子擊鍾．何也．右師曰．喪不在此故也．既而告人曰．已衰絰而生子．余何故舍．鍾子明聞之．怒言於公曰．右師將不利戴氏．不肯適晉．將作亂也．不然無疾．乃逐桐門右師．鄭駟歂殺鄧析．而用其竹刑．君子謂子然於是不忠．苟有可以加於國家者．棄其邪可也．靜女之三章．取彤管焉．竿旄何以告之．取其忠也．故用其道不棄其人．詩云．蔽芾甘棠．勿翦勿伐．召伯所茇．思其人．猶愛其樹．況用其道．而不恤其人乎．子然無以勸能矣．


夏．陽虎歸寶玉大弓．書曰得．器用也．凡獲器用曰得．得用焉曰獲．


六月．伐陽關．陽虎使焚萊門．師驚．犯之而出．奔齊．請師以伐魯．曰．三加必取之．齊侯將許之．鮑文子諫曰．臣嘗為隸於施氏矣．魯未可取也．上下猶和．眾庶猶睦．能事大國．而無天菑．若之何取之．陽虎欲勤齊師也．齊師罷．大臣必多死亡．已於是乎奮其詐謀．夫陽虎有寵於季氏．而將殺季孫．以不利魯國而求容焉．親富不親仁．君焉用之．君富於季氏．而大於魯國．茲陽虎所欲傾覆也．魯免其疾．而君又收之．無乃害乎．齊侯執陽虎．將東之．陽虎願東．乃囚諸西鄙．盡借邑人之車．鍥其軸．麻約而歸之．載蔥靈．寢於其中而逃．追而得之．囚於齊．又以蔥靈逃．奔宋．遂奔晉．適趙氏．仲尼曰．
趙氏其世有亂乎．


秋．齊侯伐晉夷儀．敝無存之父將室之．辭．以與其弟．曰．此役也．不死．反必取於高國．先登．求自門出．死於霤下．東郭書讓登．犁彌從之．曰．子讓而左．我讓而右．使登者絕而後下．書左．彌先下．書與王猛息．猛曰．我先登．書斂甲曰．曩者之難．今又難焉．猛笑曰．吾從子．如驂之靳．晉車千乘．在中牟．衛侯將如五氏．卜過之．龜焦．衛侯曰．可也．衛車當其半．寡人當其半．敵矣．乃過中牟．中牟人欲伐之．衛褚師圃亡在中牟．曰．衛雖小．其君在焉．未可勝也．齊師克城而驕．其帥又賤．遇必敗之．不如從齊．乃伐齊師．敗之．齊侯致禚．媚．杏．於衛．齊侯賞犁彌．犁彌辭曰．有先登者．臣從之．皙幘而衣貍製．公使視東郭書．曰．乃夫子也．吾貺子．公賞東郭書．辭曰．彼賓旅也．乃賞犁彌．齊師之在夷儀也．齊侯謂夷儀人曰．得敝無存者．以五家免．乃得其尸．公三襚之．與之犀軒．與直蓋而先歸之．坐引者以師哭之．親推之三．


定公十年

經

十年春．王三月．及齊平．


夏．公會齊侯于夾谷．公至自夾谷．晉趙鞅帥師圍衛．齊人來歸鄆．讙．龜陰．田．叔孫州仇．仲孫何忌．帥師圍郈．


秋．叔孫州仇．仲孫何忌．帥師圍郈．宋樂大心出奔曹．宋公子地出奔陳．


冬．齊侯．衛侯．鄭游速．會于安甫．叔孫州仇如齊．宋公之弟辰．暨仲佗．石彄．出奔陳．


傳

十年春．及齊平．


夏．公會齊侯于祝其．實夾谷．孔丘相．犁彌言於齊侯曰．孔丘知禮而無勇．若使萊人以兵劫魯侯．必得志焉．齊侯從之．孔丘以公退．曰．士兵之．兩君合好．而裔夷之俘．以兵亂之．非齊君所以命諸侯也．裔不謀夏．夷不亂華．俘不干盟．兵不偪好．於神為不祥．於德為愆義．於人為失禮．君必不然．齊侯聞之．遽辟之．將盟．齊人加於載書曰．齊師出竟．而不以甲車三百乘從我者．有如此盟．孔丘使茲無還揖對曰．而不反我汶陽之田．吾以共命者．亦如之．齊侯將享公．孔丘謂梁丘．據．曰．齊魯之故．吾子何不聞焉．事既成矣．而又享之．是勤執事也．且犧象不出門．嘉樂不野合．饗而既具．是棄禮也．若其不具．用秕稗也．用秕稗君辱．棄禮名惡．子盍圖之．夫享所以昭德也．不昭不如其已也．乃不果享．齊人來歸鄆讙龜陰之田．晉趙鞅圍衛．報夷儀也．初．衛侯伐邯鄲午於寒氏．城其西北而守之．宵熸．及晉圍衛．午以徒七十人門於衛西門．殺人於門中．曰．請報寒氏之役．涉佗曰．夫子則勇矣．然我往．必不敢啟門．亦以徒七十人．旦門焉．步左右．皆至而立．如植．日中不啟門．乃退．反役．晉人討衛之叛故．曰．由涉佗成何．於是執涉佗以求成於衛．衛人不許．晉人遂殺涉佗．成何奔燕．君子曰．此之謂棄禮．必不鈞．詩曰．人而無禮．胡不遄死．涉佗亦遄矣哉．初．叔孫成子欲立武叔．公若藐固諫曰．不可．成子立之而卒．公南使賊射之．不能殺．公南為馬正．使公若為郈宰．武叔既定．使郈馬正侯犯．殺公若．不能．其圉人曰．吾以劍過朝．公若必曰．誰之劍也．吾稱子以告．必觀之．吾偽固．而授之未．則可殺也．使如之．公若曰．爾欲吳王我乎．遂殺公若．侯犯以郈叛．武叔懿子圍郈．弗
克．


秋．二子及齊師復圍郈．弗克．叔孫謂郈工師駟赤曰．郈非唯叔孫氏之憂．社稷之患也．將若之何．對曰．臣之業．在揚水卒章之四言矣．叔孫稽首．駟赤謂侯犯曰．居齊魯之際而無事．必不可矣．子盍求事於齊以臨民．不然．將叛．侯犯從之．齊使至．駟赤與郈人為之宣言於郈中．曰．侯犯將以郈易于齊．齊人將遷郈民．眾兇懼．駟赤謂侯犯曰．眾言異矣．子不如易於齊．與其死也．猶是郈也．而得紓焉．何必此．齊人欲以此偪魯．必倍與子地．且盍多舍甲於子之門．以備不虞．侯犯曰．諾．乃多舍甲焉．侯犯請易於齊．齊有司觀郈將至．駟赤使周走呼曰．齊師至矣．郈人大駭．介侯犯之門甲．以圍侯犯．駟赤將射之．侯犯止之．曰．謀免我．侯犯請行．許之．駟赤先如宿．侯犯殿．每出一門．郈人閉之．及郭門．止之曰．子以叔孫氏之甲出．有司若誅之．群臣懼死．駟赤曰．叔孫氏之甲有物．吾未敢以出．犯謂駟赤曰．子止而與之數．駟赤止而納魯人．侯犯奔齊．齊人乃致郈．宋公子地嬖蘧富臘．十一分其室．而以其五與之．公子地有白馬四．公嬖向魋．魋欲之．公取而朱其尾鬣以與之．地怒．使其徒抶魋而奪之．魋懼將走．公閉門而泣之目盡腫．母弟辰曰．子分室以與獵也．而獨卑魋．亦有頗焉．子為君禮．不過出竟．君必止子．公子地出奔陳．公弗止．辰為之請．弗聽．辰曰．是我迋吾兄也．吾以國人出．君誰與處．


冬．母弟辰．暨仲佗．石彄．出奔陳．武叔聘于齊．齊侯享之．曰．子叔孫．若使郈在君之他竟．寡人何知焉．屬與敝邑際．故敢助君憂之．對曰．非寡君之望也．所以事君．封疆社稷是以．敢以家隸．勤君之執事．夫不令之臣．天下之所惡也．君豈以為寡君賜．


定公十一年

經

十有一年春．宋公之弟辰．及仲佗．石彄．公子地．自陳入于蕭以叛．


夏．四月．


秋．宋樂大心自曹入于蕭．


冬．及鄭平．叔還如鄭蒞盟．


傳

十一年春．宋公母弟辰．暨仲佗．石彄．公子地．入于蕭以叛．


秋．樂大心從之．大為宋患．寵向魋故也．


冬．及鄭平．始叛晉也．


定公十二年

經

十有二年春．薛伯定卒．


夏．葬薛襄公．叔孫州仇帥師墮郈．衛公孟彄帥師伐曹．季孫斯．仲孫何忌．帥師墮費．


秋．大雩．


冬．十月．癸亥．公會齊侯盟于黃．


十有一月．丙寅．朔．日有食之．公至自黃．


十有二月．公圍成．公至自圍成．


傳

十二年夏．衛公孟彄伐曹．克郊還．滑羅殿．未出．不退于列．其御曰．殿而在列．其為無勇乎．羅曰．與其素厲．寧為無勇．仲由為季氏宰．將墮三都．於是叔孫氏墮郈．季氏將墮費．公山不狃．叔孫輒．帥費人以襲魯．公與三子入于季氏之宮．登武子之臺．費人攻之弗克．入及公側．仲尼命申句須．樂頎．下伐之．費人北．國人追之．敗諸姑蔑．二子奔齊．遂墮費．將墮成．公斂處父謂孟孫．墮成．齊人必至于北門．且成．孟氏之保障也．無成是無孟氏也．子
偽不知．我將不墜．


冬．十二月．公圍成弗克．


定公十三年

經

十有三年春．齊侯．衛侯．次于垂葭．


夏．築蛇淵囿．大蒐于比蒲．衛公孟彄帥師伐曹．晉趙鞅入于晉陽以叛．


冬．晉荀寅．士吉射．入于朝歌以叛．晉趙鞅歸于晉．薛弒其君比．


傳

十三年春．齊侯．衛侯．次于垂葭．實郥氏．使師伐晉．將濟河．諸大夫皆曰不可．邴意茲曰可．銳師伐河內．傳必數日而後及絳．絳不三月．不能出河．則我既濟水矣．乃伐河內．齊侯皆斂諸大夫之軒．唯邴意茲乘軒．齊侯欲與衛侯乘．與之宴．而駕乘廣．載甲焉．使告曰．晉師至矣．齊侯曰．比君之駕也．寡人請攝．乃介而與之乘．驅之．或告曰．無晉師．乃止．晉趙鞅謂邯鄲午曰．歸我衛貢五百家．吾舍諸晉陽．午許諾．歸告其父兄．父兄皆曰．不可．衛是以為邯鄲．而寘諸晉陽．絕衛之道也．不如侵齊而謀之．乃如之．而歸之于晉陽．趙孟怒．召午而囚諸晉陽．使其從者說劍而入．涉賓不可．乃使告邯鄲人曰．吾私有討於午也．二三子唯所欲立．遂殺午．趙稷．涉賓．以邯鄲叛．


夏．六月．上軍司馬籍秦圍邯鄲．邯鄲午荀寅之甥也．荀寅范吉射之姻也．而相與睦．故不與圍．邯鄲將作亂．董安于聞之．告趙孟曰．先備諸．趙孟曰．晉國有命．始禍者死．為後可也．安于曰．與其害於民．寧我獨死．請以我說．趙孟不可．


秋．七月．范氏中行氏伐趙氏之宮．趙鞅奔晉陽．晉人圍之．范皋夷無寵於范吉射．而欲為亂於范氏．梁嬰父嬖於知文子．文子欲以為卿．韓簡子與中行文子相惡．魏襄子亦與范昭子相惡．故五子謀將逐荀寅．而以梁嬰父代之．逐范吉射而以范皋夷代之．荀躒言於晉侯曰．君命大臣．始禍者死．載書在河．今三臣始禍．而獨逐鞅．刑已不鈞矣．請皆逐之．


冬．十一月．荀躒．韓不信．魏曼多．奉公以伐范氏．中行氏．弗克．二子將伐公．齊高彊曰．三折肱知為良醫．唯伐君為不可．民弗與也．我以伐君在此矣．三家未睦．可盡克也．克之．君將誰與．若先伐君．是使睦也．弗聽．遂伐公．國人助公．二子敗．從而伐之．丁未．荀寅．士吉射．奔朝歌．韓魏以趙氏為請．


十二月．辛未．趙鞅入于絳．盟于公宮．初．衛公叔文子朝而請享靈公．退見史鰌而告之．史鰌曰．子必禍矣．子富而君貪．其及子乎．文子曰．然．吾不先告子．是吾罪也．君既許我矣．其若之何．史鰌曰．無害．子臣．可以免．富而能臣．必免於難．上下同之．戌也驕．其亡乎．富而不驕者．鮮．吾唯子之見．驕而不亡者．未之有也．戌必與焉．及文子卒．衛侯始惡於公叔戌．以其富也．公叔戌又將去夫人之黨．夫人愬之曰．戌將為亂．


定公十四年

經

十有四年春．衛公叔戌來奔．衛趙陽出奔宋．


二月．辛巳．楚公子結．陳公孫佗人．帥師滅頓．以頓子牂歸．


夏．衛北宮結來奔．五月．於越敗吳于檇李．吳子光卒．公會齊侯．衛侯．于牽．公至自會．


秋．齊侯．宋公．會于洮．天王使石尚來歸脤．衛世子蒯瞶出奔宋．衛公孟彄出奔鄭．宋公之弟辰．自蕭來奔．大蒐于比蒲．邾子來會公．城莒父及霄．


傳

十四年春．衛侯逐公叔戌與其黨．故趙陽奔宋．戌來奔．梁嬰父惡董安于謂知文子曰．不殺安于．使終為政於趙氏．趙氏必得晉國．盍以其先發難也．討於趙氏．文子使告於趙孟曰．范中行氏雖信為亂．安于則發之．是安于與謀亂也．晉國有命．始禍者死．二子既伏其罪矣．敢以告．趙孟患之．安于曰．我死而晉國寧．趙氏定．將焉用生．人誰不死．吾死莫矣．乃縊而死．趙孟尸諸市．而告於知氏曰．主命戮罪人．安于既伏其罪矣．敢以告．知伯從趙孟盟．而後趙氏定．祀安于於廟．頓子牂欲事晉．背楚而絕陳好．


二月．楚滅頓．


夏．衛北宮結來奔．公叔戌之故也．吳伐越．越子勾踐禦之．陳于檇李．勾踐患吳之整也．使死士再禽焉．不動．使罪人三行．屬劍於頸．而辭曰．二君有治．臣奸旗鼓．不敏於君之行前．不敢逃刑．敢歸死．遂自剄也．師屬之目．越子因而伐之．大敗之．靈姑浮以戈擊闔廬．闔廬傷將指．取其一屨還．卒於陘．去檇李七里．夫差使人立於庭．苟出入．必謂己曰．夫差．而忘越王之殺而父乎．則對曰．唯不敢忘．三年乃報越．晉人圍朝歌．公會齊侯．衛侯．于脾上梁之間．謀救范中行氏．析成鮒．小王桃甲．率狄師以襲晉．戰于絳中．不克而還．士鮒奔周．小王桃甲入于朝歌．


秋．齊侯．宋公．會于洮．范氏故也．衛侯為夫人南子召宋朝．會于洮．大子蒯聵獻盂于齊．過宋野．野人歌之曰．既定爾婁豬．盍歸吾艾豭．大子羞之．謂戲陽速曰．從我而朝少君．少君見我．我顧乃殺之．速曰諾．乃朝夫人．夫人見大子．大子三顧．速不進．夫人見其色．啼而走曰．蒯聵將殺余．公執其手以登臺．大子奔宋．盡逐其黨．故公孟彄出奔鄭．自鄭奔齊．大子告人曰．戲陽速禍余．戲陽速告人曰．大子則禍余．大子無道．使余殺其母．余不許．將戕於余．若殺夫人．將以余說．余是故許而弗為．以紓余死．諺曰．民保於信．吾以信義也．


冬．十二月．晉人敗范中行氏之師於潞．獲籍秦．高彊又敗鄭師．及范氏之師于百泉．


定公十五年

經

十有五年春．王正月．邾子來朝．鼷鼠食郊牛．牛死．改卜牛．


二月．辛丑．楚子滅胡．以胡子豹歸．


夏．五月．辛亥郊．壬申．公薨于高寢．鄭罕達帥師伐宋．齊侯．衛侯．次于渠蒢．邾子來奔喪．


秋．七月．壬申．姒氏卒．


八月．庚辰．朔．日有食之．


九月．滕子來會葬．丁巳．葬我君定公．雨不克葬．戊午．日下吳．乃克葬．辛巳．葬定姒．


冬．城漆．


傳

十五年春．邾隱公來朝．子貢觀焉．邾子執玉高．其容仰．公受玉卑．其容俯．子貢曰．以禮觀之．二君者皆有死亡焉．夫禮．死生存亡之體也．將左右周旋．進退俯仰．於是乎取之．朝祀喪戎．於是乎觀之．今正月相朝．而皆不度．心巳亡矣．嘉事不體．何以能久．高仰．驕也．卑俯．替也．驕近亂．替近疾．君為主．其先亡乎．吳之入楚也．胡子盡俘楚邑之近胡者．楚既定．胡子豹又不事楚．曰．存亡有命．事楚何為．多取費焉．二月．楚滅胡．


夏．五月．壬申．公薨．仲尼曰．賜不幸言而中．是使賜多言者也．鄭罕達敗宋師于老丘．齊侯．衛侯．次于蘧挐．謀救宋也．


秋．七月．壬申．姒氏卒．不稱夫人．不赴且不祔也．葬定公．雨．不克襄事．禮也．葬定姒．不稱小君．不成喪也．


冬．城漆．書不時告也．



春秋左氏傳/哀公



哀公元年

經

元年春，王正月，公即位。楚子、陳侯、隨侯、許男圍蔡。鼷鼠食郊牛，改卜牛。


夏，四月，辛巳郊。


秋，齊侯、衛侯伐晉。


冬，仲孫何忌帥師伐邾。


傳

元年春，楚子圍蔡，報柏舉也。里而栽，廣丈，高倍。夫屯，晝夜九日，如子西之素。蔡人男女以辨，使疆于江汝之間，而還。蔡於是乎請遷于吳，吳王夫差敗越于夫椒，報檇李也，遂入越。越子以甲楯五千，保于會稽，使大夫種因吳大宰嚭以行成。吳子將許之，伍員曰：「不可。臣聞之：『樹德莫如滋，去疾莫如盡。』昔有過澆，殺斟灌以伐斟鄩，滅夏后相。后緡方娠，逃出自竇，歸于有仍，生少康焉，為仍牧正，惎澆能戒之。澆使椒求之，逃奔有虞，為之庖正，以除其害。虞思於是妻之以二姚，而邑諸綸，有田一成，有眾一旅，能布其德，而兆其謀，以收夏眾，撫其官職；使女艾諜澆，使季杼誘豷，遂滅過戈，復禹之績，祀夏配天，不失舊物。今吳不如過，而越大於少康，或將豐之，不亦難乎！句踐能親而務施，施不失人，親不棄勞，與我同壤，而世為仇讎，於是乎克而弗取，將又存之，違天而長寇讎，後雖悔之，不可食巳。姬之衰也，日可俟也；介在蠻夷，而長寇讎，以是求伯，必不行矣。」弗聽，退而告人曰：「越十年生聚，而十年教訓；二十年之外，吳其為沼乎！」


三月，越及吳平，吳入越不書。吳不告慶，越不告敗也。


夏，四月，齊侯、衛侯救邯鄲，圍五鹿。吳之入楚也，使召陳懷公，懷公朝國人而問焉，曰：「欲與楚者右，欲與吳者左。陳人從田，無田從黨。」逢滑當公而進曰：「臣聞國之興也以福，其亡也以禍。今吳未有福，楚未有禍，楚未可棄，吳未可從；而晉盟主也，若以晉辭，吳若何？」公曰：「國勝君亡，非禍而何？」對曰：「國之有是多矣，何必不復？小國猶復，況大國乎？臣聞國之興也，視民如傷，是其福也；其亡也，以民為土芥，是其禍也。楚雖無德，亦不艾殺其民；吳日敝於兵，暴骨如莽，而未見德焉。天其或者正訓楚也，禍之適吳，其何日之有？」陳侯從之，及夫差克越，乃脩先君之怨。


秋，八月，吳侵陳，脩舊怨也。齊侯、衛侯會于乾侯，救范氏也。師及齊師，衛孔圉鮮虞人伐晉，取棘蒲。吳師在陳，楚大夫皆懼曰：「闔廬惟能用其民，以敗我於柏舉，今聞其嗣又甚焉，將若之何？」子西曰：「二三子恤不相睦，無患吳矣。昔闔廬食不二味，居不重席，室不崇壇，器不彤鏤，宮室不觀，舟車不飾，衣服財用，擇不取費；在國，天有菑癘，親巡其孤寡，而共其乏困；在軍，熟食者分而後敢食，其所嘗者，卒乘與焉，勤恤其民，而與之勞逸：是以民不罷勞，死不知曠，吾先大夫子常易之，所以敗我也。今聞夫差，次有臺榭陂池焉，宿有妃嬙嬪御焉，一日之行，所欲必成，玩好必從，珍異是聚，觀樂是務，視民如讎，而用之日新，夫先自敗也已，安能敗我？」


冬，十一月，晉趙鞅伐朝歌。


哀公二年

經

二年春．王二月．季孫斯．叔孫州仇．仲孫何忌．帥師伐邾．取漷東田及沂西田．癸巳．叔孫州仇．仲孫何忌．及邾人盟于句繹．


夏．四月．丙子．衛侯元卒．滕子來朝．晉趙鞅帥師納衛世子蒯瞶于戚．


秋．八月．甲戌．晉趙鞅帥師．及鄭罕達帥師．戰于鐵．鄭師敗績．


冬．十月．葬衛靈公．


十有一月．蔡遷于州來．蔡殺其大夫公子駟．


傳

二年春．伐邾．將伐絞．邾人愛其土．故賂以漷沂之田而受盟．初．衛侯遊于郊．子南僕．公曰．余無子．將立女．不對．他日又謂之．對曰．郢不足以辱社稷．君其改圖．君夫人在堂．三揖在下．君命祇辱．


夏．衛靈公卒．夫人曰．命公子郢為大子．君命也．對曰．郢異於他子．且君沒於吾手．若有之．郢必聞之．且亡人之子輒在．乃立輒．


六月．乙酉．晉趙鞅納衛大子于戚．宵迷．陽虎曰．右河而南必至焉．使大子絻．八人衰絰．偽自衛逆者．告於門．哭而入．遂居之．


秋．八月．齊人輸范氏粟．鄭子姚．子般．送之．士吉射逆之．趙鞅禦之．遇于戚．陽虎曰．吾車少．以兵車之旆．與罕駟兵車．先陳．罕駟自後隨而從之．彼見吾貌．必右懼心．於是乎會之．必大敗之．從之．卜戰．龜焦．樂丁曰．詩曰．爰始爰謀．爰契我龜．謀協以故．兆詢可也．簡子誓曰．范氏中行氏反易天明．斬艾百姓．欲擅晉國而滅其君．寡君恃鄭而保焉．今鄭為不道．棄君助臣．二三子順天明．從君命．經德義．除詬恥．在此行也．克敵者．上大夫受縣．下大夫受郡．士田十萬．庶人工商遂．人臣隸圉免．志父無罪．君實圖之．若其有罪．絞縊以戮．桐棺三寸．不設屬辟．素車樸馬．無入于兆．下卿之罰也．甲戌．將戰．郵無恤御簡子．衛太子為右．登鐵上．望見鄭師眾．大子懼．自投于車下．子良授大子綏而乘之．曰．婦人也．簡子巡列．曰．畢萬匹夫也．七戰皆獲．有馬百乘．死於牖下．群子勉之．死不在寇．繁羽御趙羅．宋勇為右．羅無勇麇之．吏詰之．御對曰．痁作而伏．衛大子禱曰．曾孫蒯聵．敢昭告皇祖文王．烈祖康叔．文祖襄公．鄭勝亂從．晉午在難．不能治亂．使鞅討之．蒯聵不敢自佚．備持矛焉．敢告無絕筋．無折骨．無面傷．以集大事．無作三祖羞．大命不敢請．佩玉不敢愛．鄭人擊簡子中肩．斃于車中．獲其蜂旗．大子救之以戈．鄭師北．獲溫大夫趙羅．大子復伐之．鄭師大敗．獲齊粟千車．趙孟喜曰．可矣．傅傁曰．雖克鄭．猶有知在．憂未艾也．初．周人與范氏田．公孫尨稅焉．趙氏得而獻之．吏請殺之．趙孟曰．為其主也．何罪．止而與之田．及鐵之戰．以徒五百人．宵攻鄭師．取蜂旗於子姚之幕下．獻曰．請報主德．追鄭師．姚．般．公孫林．殿而射．前列多死．趙孟曰．國無小．既戰．簡子曰．吾伏弢嘔血．鼓音不衰．今日我上也．大子曰．吾救主於車．退敵於下．我右之上也．郵良曰．我兩靷將絕．吾能止之．我御之上也．駕而乘材．兩靷皆絕．吳洩庸如蔡納聘．而稍納師．師畢入．眾知之．蔡侯告大夫殺公子駟以說．哭而遷墓．冬．蔡遷于州來．


哀公三年

經

三年春．齊國夏．衛石曼姑．帥師圍戚．


夏．四月．甲午．地震．


五月．辛卯．桓宮僖宮災．季孫斯．叔孫州仇．帥師城啟陽．宋樂髡帥師伐曹．


秋．七月．丙子．季孫斯卒．蔡人放其大夫公孫獵于吳．


冬．十月．癸卯．秦伯卒．叔孫州仇．仲孫何忌．帥師圍邾．


傳

三年春．齊衛圍戚．求援于中山．


夏．五月．辛卯．司鐸火．火踰公宮．桓僖災．救火者皆曰顧府．南宮敬叔至．命周人出御書．俟於宮曰．庀女而不在死．子服景伯至．命宰人出禮書．以待命．命不共．有常刑．校人乘馬．巾車脂轄．百官官備．府庫慎守．官人肅給．濟濡帷幕．鬱攸從之．蒙茸公屋．自大廟始．外內以悛．助所不給．有不用命．則有常刑．無赦．公父文伯至．命校人駕乘車．季桓子至．御公立于象魏之外．命救火者．傷人則止．財可為也．命藏象魏．曰．舊章不可亡也．富父槐至．曰．無備而官辦者．猶拾瀋也．於是乎去表之稿．道還公宮．孔子在陳．聞火．曰．其桓僖乎．劉氏．范氏．世為婚姻．萇弘事劉文公．故周與范氏．趙鞅以為討．


六月．癸卯．周人殺萇弘．


秋．季孫有疾．命正常曰．無死．南孺子之子．男也．則以告而立之．女也．則肥也可．季孫卒．康子即位．既葬．康子在朝．南氏生男正常．載以如朝．告曰．夫子有遺言．命其圉臣曰．南氏生男．則以告於君．與大夫．而立之．今生矣．男也．敢告．遂奔衛．康子請退．公使共劉視之．則或殺之矣．乃討之．召正常．正常不反．


冬．十月．晉趙鞅圍朝歌．師于其南．荀寅伐其郛．使其徒自北門入．己犯師而出．癸丑．奔邯鄲．


十一月．趙鞅殺士皋夷．惡范氏也．


哀公四年

經

四年春．王二月．庚戌．盜殺蔡侯申．蔡公孫辰出奔吳．葬秦惠公．宋人執小邾子．


夏．蔡殺其大夫公孫姓．公孫霍．晉人執戎蠻子赤歸于楚．城西郛．


六月．辛丑．亳社災．


秋．八月．甲寅．滕子結卒．


冬．十有二月．葬蔡昭公．葬滕頃公．


傳

四年春．蔡昭侯將如吳．諸大夫恐其又遷也．承．公孫翩逐而射之．入於家人而卒．以兩矢門之．眾莫敢進．文之鍇後至．曰．如牆而進．多而殺二人．鍇執弓而先．翩射之．中肘．鍇遂殺之．故逐公孫辰．而殺公孫姓．公孫盱．


夏．楚人既克夷虎．乃謀北方．左司馬販．申公壽餘．葉公諸梁．致蔡於負函．致方城之外於繒關．曰．吳將泝江入郢．將奔命焉．為一昔之期．襲梁及霍．單浮餘圍蠻氏．蠻氏潰．蠻子赤奔晉陰地．司馬起豐析與狄戎．以臨上雒．左師軍于菟和．右師軍于倉野．使謂陰地之命大夫士蔑曰．晉楚有盟．好惡同之．若將不廢．寡君之願也．不然．將通於少．習以聽命．士蔑請諸趙孟．趙孟曰．晉國未寧．安能惡於楚．必速與之．士蔑乃致九州之戎．將裂田以與蠻子而城之．且將為之卜．蠻子聽卜．遂執之．與其五大夫．以畀楚師于三戶．司馬致邑立宗焉．以誘其遺民．而盡俘以歸．


秋．七月．齊陳乞．弦施．衛甯跪．救范氏．庚午．圍五鹿．


九月．趙鞅圍邯鄲．


冬．十一月．邯鄲降．荀寅奔鮮虞．趙稷奔臨．


十二月．弦施逆之．遂墮臨．國夏伐晉．取邢．任．欒．鄗．逆畤．陰人．盂．壺口．會鮮虞．納荀寅于柏人．


哀公五年

經

五年春．城毗．


夏．齊侯伐宋．晉趙鞅帥師伐衛．


秋．九月．癸酉．齊侯杵臼卒．


冬．叔還如齊．


閏月．葬齊景公．


傳

五年春．晉圍柏人．荀寅．士吉射．奔齊．初．范氏之臣王生．惡張柳朔．言諸昭子．使為柏人．昭子曰．夫非而讎乎．對曰．私讎不及公．好不廢過．惡不去善．義之經也．臣敢違之．及范氏出．張柳朔謂其子．爾從主．勉之．我將止死．主生授我矣．吾不可以僭之．遂死於柏人．


夏．趙鞅伐衛．范氏之故也．遂圍中牟．齊燕姬生子．不成而死．諸子．鬻姒之子荼嬖．諸大夫恐其為大子也．言於公曰．君之齒長矣．未有大子．若之何．公曰．二三子間於憂虞．則有疾疢．亦姑謀樂．何憂於無君．公疾．使國惠子．高昭子．立荼．寘群公子於萊．


秋．齊景公卒．


冬．十月．公子嘉．公子駒．公子黔．奔衛．公子鉏．公子陽生．來奔．萊人歌之曰．景公死乎不與埋．三軍之事乎不與謀．師乎師乎．何黨之乎．鄭駟秦富而侈．嬖大夫也．而常陳卿之車服於其庭．鄭人惡而殺之．子思曰．詩曰．不解于位．民之攸塈．不守其位．而能久者鮮矣．商頌曰．不僭不濫．不敢怠皇．命以多福．


哀公六年

經

六年春．城邾瑕．晉趙鞅帥師伐鮮虞．吳伐陳．
夏．齊國夏及高張來奔．叔還會吳于柤．


秋．七月．庚寅．楚子軫卒．齊陽生入于齊．齊陳乞弒其君荼．


冬．仲孫何忌帥師伐邾．宋向巢帥師伐曹．


傳

六年春．晉伐鮮虞．治范氏之亂也．吳伐陳．復脩舊怨也．楚子曰．吾先君與陳有盟．不可以不救．乃救陳．師于城父．齊陳乞偽事高國者．每朝必驂乘焉．所從必言．諸大夫曰．彼皆偃蹇．將棄子之命．皆曰．高國得君．必偪我．盍去諸．固將謀子．子早圖之．圖之莫如盡滅之．需事之下也．及朝．則曰．彼虎狼也．見我在子之側．殺我無日矣．請就之位．又謂諸大夫曰．二子者禍矣．恃得君而欲謀二三子．曰．國之多難．貴寵之由．盡去之而後君定．既成謀矣．盍及其未作也．先諸作而後悔．亦無及也．大夫從之．


夏．六月．戊辰．陳乞鮑牧及諸大夫以甲入于公宮．昭子聞之．與惠子乘如公．戰于莊．敗．國人追之．國夏奔莒．遂及高張晏圉．弦施來奔．


秋．七月．楚子在城父．將救陳．卜戰不吉．卜退不吉．王曰．然則死也．再敗楚師．不如死．棄盟逃讎．亦不如死．死一也．其死讎乎．命公子申為王．不可．則命公子結．亦不可．則命公子啟．五辭而後許．將戰．王有疾．庚寅．昭王攻大冥．卒于城父．子閭退曰．君王舍其子而讓．群臣敢忘君乎．從君之命．順也．立君之子．亦順也．二順不可失也．與子西．子期．謀潛師閉塗．逆越女之子章立之．而後還．是歲也．有雲如眾．赤鳥夾日以飛．三日．楚子使問諸周大史．周大史曰．其當王身乎．若禜之．可移於令尹．司馬王曰．除腹心之疾．而寘諸股肱何益．不穀不有大過．天其夭諸．有罪受罰．又焉移之．遂弗禜．初．昭王有疾．卜曰．河為祟．王弗祭．大夫請祭諸郊．王曰．三代命祀．祭不越望．江漢雎章．楚之望也．禍福之至．不是過也．不穀雖不德．河非所獲罪也．遂弗祭．孔子曰．楚昭王知大道矣．其不失國也宜哉．夏書曰．惟彼陶唐．帥彼天常．有此冀方．今失其行．亂其紀綱．乃滅而亡．又曰．允出茲在茲．由己率常可矣．


八月．齊邴意茲來奔．陳僖子使召公子陽生．陽生駕而見南郭且于．曰．嘗獻馬於季孫．不入於上乘．故又獻此．請與子乘之．出萊門而告之故．闞止知之．先待諸外．公子曰．事未可知．反與壬也處．戒之．遂行．逮夜至於齊．國人知之．僖子使子士之母養之．與饋者皆入．


冬．十月．丁卯．立之．將盟．鮑子醉而往．其臣差車鮑點．曰．此誰之命也．陳子曰．受命于鮑子．遂誣鮑子曰．子之命也．鮑子曰．女忘君之為孺子牛．而折其齒乎．而背之也．悼公稽首曰．吾子奉義而行者也．若我可．不必亡一大夫．若我不可．不必亡一公子．義則進．否則退．敢不唯子是從．廢興無以亂．則所願也．鮑子曰．誰非君之子．乃受盟．使胡姬以安孺子如賴．去鬻姒．殺王甲．拘江說．囚王豹于句竇之丘．公使朱毛告於陳子曰．微子則不及此．然君異於器．不可以二．器二不匱．君二多難．敢布諸大夫．僖子不對而泣．曰．君舉不信群臣乎．以齊國之困．困又有憂．少君不可以訪．是以求長君．庶亦能容群臣乎．不然．夫孺子何罪．毛復命．公悔之．毛曰．君大訪於陳子．而圖其小．可也．使毛遷孺子於駘．不至．殺諸野幕之下．葬諸殳冒淳．


哀公七年

經

七年春．宋皇瑗帥師侵鄭．晉魏曼多帥師侵衛．


夏．公會吳于鄫．


秋．公伐邾．八月．己酉．入邾．以邾子益來．宋人圍曹．


冬．鄭駟弘帥師救曹．


傳

七年春．宋師侵鄭．鄭叛晉故也．晉師侵衛．衛不服也．


夏．公會吳于鄫．吳來徵百牢．子服景伯對曰．先王未之有也．吳人曰．宋百牢我．魯不可以後宋．且魯牢晉大夫過十．吳王百牢．不亦可乎．景伯曰．晉范鞅貪而棄禮．以大國懼敝邑．故敝邑十一牢之．君若以禮命於諸侯．則有數矣．若亦棄禮．則有淫者矣．周之王也．制禮上物．不過十二．以為天之大數也．今棄周禮．而曰必百牢．亦唯執事．吳人弗聽．景伯曰．吳將亡矣．棄天而背本．不與．必棄疾於我．乃與之．太宰嚭召季康子．康子使子貢辭．大宰嚭曰．國君道長．而大夫不出門．此何禮也．對曰．豈以為禮．畏大國也．大國不以禮命於諸侯．苟不以禮．豈可量也．寡君既共命焉．其老豈敢棄其國．大伯端委以治周禮．仲雍嗣之．斷髮文身．臝以為飾．豈禮也哉．有由然也．反自鄫．以吳為無能為也．季康子欲伐邾．乃饗大夫以謀之．子服景伯曰．小所以事大．信也．大所以保小．仁也．背大國不信．伐小國不仁．民保於城．城保於德．失二德者．危將焉保．孟孫曰．二三子以為何如．惡賢而逆之．對曰．禹合諸侯於塗山．執玉帛者萬國．今其存者．無數十焉．唯大不字小．小不事大也．知必危．何故不言．魯德如邾．而以眾加之．可乎．不樂而出．


秋‧伐邾．及范門．猶聞鍾聲．大夫諫．不聽．茅成子請告於吳．不許．曰．魯擊柝聞於邾．吳二千里．不三月不至．何及於我．且國內豈不足．成子以茅叛．師遂入邾．處其公宮．眾師晝掠．邾眾保于繹．師宵掠．以邾子益來．獻于亳社．囚諸負瑕．負瑕故有繹．邾茅夷鴻以束帛乘韋．自請救於吳．曰．魯弱晉而遠吳．馮恃其眾而背君之盟．辟君之執事．以陵我小國．邾非敢自愛也．懼君威之不立．君威之不立．小國之憂也．若夏盟於鄫衍．秋而背之．成求
而不違．四方諸侯．其何以事君．且魯賦八百乘．君之貳也．邾賦六百乘．君之私也．以私奉貳．唯君圖之．吳子從之．宋人圍曹．鄭桓子思曰．宋人有曹．鄭之患也．不可以不救．


冬．鄭師救曹．侵宋．初．曹人或夢眾君子立于社宮．而謀亡曹．曹叔振鐸請待公孫彊．許之．旦而求之曹．無之．戒其子曰．我死．爾聞公孫彊為政．必去之．及曹伯陽即位．好田弋．曹鄙人公孫彊好弋．獲白鴈．獻之．且言田弋之說．說之．因訪政事．大說之．有寵使為司城以聽政．夢者之子乃行．彊言霸說於曹伯．曹伯從之．乃背晉而奸宋．宋人伐之．晉人不救．築五邑於其郊．曰．黍丘．揖丘．大城．鍾．邘．


哀公八年

經

八年春．王正月．宋公入曹．以曹伯陽歸．吳伐我．


夏．齊人取讙及闡．歸邾子益于邾．


秋．七月．


冬．十有二月．癸亥．杞伯過卒．齊人歸讙及闡．


傳

八年春．宋公伐曹．將還．褚師子肥殿．曹人詬之．不行．師待之．公聞之怒．命反之．遂滅曹．執曹伯．及司城彊以歸．殺之．吳為邾故．將伐魯．問於叔孫輒．叔孫輒對曰．魯有名而無情．伐之必得志焉．退而告公山不狃．公山不狃曰．非禮也．君子違不適讎國．未臣而有伐之．奔命焉．死之可也．所託也則隱．且夫人之行也．不以所惡廢鄉．今子以小惡而欲覆宗國．不亦難乎．若使子率．子必辭．王將使我子張疾之．王問於子洩．對曰．魯雖無與立．必有與斃．諸侯將救之．未可以得志焉．晉與齊楚輔之．是四讎也．夫魯．齊晉之脣．脣亡齒寒．君所知也．不救何為．三月．吳伐我．子洩率．故道險．從武城．初武城人或有因於吳竟田焉．拘鄫人之漚菅者．曰．何故使吾水滋．及吳師至．拘者道之．以伐武城．克之．王犯嘗為之宰．澹臺子羽之父好焉．國人懼．懿子謂景伯．若之何．對曰．吳師來．斯與之戰．何患焉．且召之而至．又何求焉．吳師克東陽而進．舍於五梧．明日．舍於蠶室．公賓庚．公甲叔子．與戰于夷．獲叔子與析朱鉏．獻於王．王曰．此同車．必使能．國未可望也．明日舍于庚宗．遂次于泗上．微虎欲宵攻王舍．私屬徒七百人．三踊於幕庭．卒三百人．有若與焉．及稷門之內．或謂季孫曰．不足以害吳．而多殺國士．不如已也．乃止之．吳子聞之．一夕三遷．吳人行成．將盟．景伯曰．楚人圍宋．易子而食．析骸而爨．猶無城下之盟．我未及虧．而有城下之盟．是棄國也．吳輕而遠．不能久．將歸矣．請少待之．弗從．景伯負載．造於萊門．乃請釋子服何於吳．吳人許之．以王子姑曹當之．而後止．吳人盟而還．齊悼公之來也．季康子以其妹妻之．即位而逆之．季魴侯通焉．女言其情．弗敢與也．齊侯怒．


夏．五月．齊鮑牧帥師伐我．取讙及闡．或譖胡姬於齊侯．曰．安孺子之黨也．


六月．齊侯殺胡姬．齊侯使如吳請師．將以伐我．乃歸邾子．邾子又無道．吳子使大宰子餘討之．囚諸樓臺栫之以棘．使諸大夫奉大子革以為政．


秋．及齊平．


九月．臧賓如如齊蒞盟．齊閭丘明來蒞盟．且逆季姬以歸．嬖．鮑牧又謂群公子曰．使女有馬千乘乎．公子愬之．公謂鮑子．或譖子．子姑居於潞以察之．若有之．則分室以行．若無之．則反子之所．出門．使以三分之一行．半道．使以二乘．及潞．麇之以入．遂殺之．


冬．十二月．齊人歸讙及闡．季姬嬖故也．


哀公九年

經

九年春．王二月．葬杞僖公．宋皇瑗帥師取鄭師于雍丘．


夏．楚人伐陳．


秋．宋公伐鄭．


冬．十月．


傳

九年春．齊侯使公孟綽辭師于吳．吳子曰．昔歲寡人聞命．今又革之．不知所從．將進受命於君．鄭武子賸之嬖．許瑕求邑．無以與之．請外取．許之．故圍宋雍丘．宋皇瑗圍鄭師．每日遷舍．壘合．鄭師哭．子姚救之．大敗．


二月．甲戌．宋取鄭師于雍丘．使有能者無死．以郟張與鄭羅歸．


夏．楚人伐陳．陳即吳故也．宋公伐鄭．


秋．吳城邗．溝通江淮．晉趙鞅卜救鄭．遇水適火．占諸史趙．史墨．史龜．史龜曰．是謂沈陽．可以興兵．利以伐姜．不利子商．伐齊則可．敵宋不吉．史墨曰．盈．水名也．子．水位也．名位敵．不可干也．炎帝為火師．姜姓其後也．水勝火．伐姜則可．史趙曰．是謂如川之滿．不可游也．鄭方有罪．不可救也．救鄭則不吉．不知其他．陽虎以周易筮之．遇泰之需曰．宋方吉不可與也．微子啟．帝乙之．元子也．宋．鄭．甥舅也．祉．祿也．若帝乙之元子．歸妹而有吉祿．我安得吉焉．乃止．


冬．吳子使．來儆師伐齊．


哀公十年

經

十年春．王二月．邾子益來奔．公會吳伐齊．


三月．戊戌．齊侯陽生卒．


夏．宋人伐鄭．晉趙鞅帥師侵齊．


五月．公至自伐齊．葬齊悼公．衛公孟彄自齊歸于衛．薛伯夷卒．


秋．葬薛惠公．


冬．楚公子結帥師伐陳．吳救陳．


傳

十年春．邾隱公來奔．齊甥也．故遂奔齊．公會吳子．邾子．郯子．伐齊南鄙．師于鄎．齊人弒悼公．赴于師．吳子三日哭于軍門之外．徐承帥舟師．將自海入齊．齊人敗之．吳師乃還．


夏‧趙鞅帥師伐齊．大夫請卜之．趙孟曰．吾卜於此起兵．事不再令．卜不襲吉．行也．於是乎取犁及轅．毀高唐之郭．侵及賴而還．


秋．吳子使來復儆師．


冬．楚子期伐陳．吳延州來季子救陳．謂子期曰．二君不務德．而力爭諸侯．民何罪焉．我請退．以為子名務德而安．民乃還．


哀公十一年

經

十有一年春．齊國書帥師伐我．


夏．陳轅頗出奔鄭．


五月．公會吳伐齊．甲戌．齊國書帥師及吳戰于艾陵．齊師敗績獲齊國書．


秋．七月．辛酉．滕子虞母卒．


秋．十有一月．葬滕隱公．衛世叔齊出奔宋．


傳

十一年春．齊為鄎故．國書．高無平．帥師伐我．及清．季孫謂其宰冉求．曰．齊師在清．必魯故也．若之何．求曰．一子守．二子從．公禦諸竟．季孫曰．不能．求曰．居封疆之間．季孫告二子．二子不可．求曰．若不可．則君無出．一子帥師．背城而戰．不屬者．非魯人也．魯之群室．眾於齊之兵車．一室敵車．優矣．子何患焉．二子之不欲戰也．宜政在季氏．當子之身．齊人伐魯．而不能戰．子之恥也．大不列於諸侯矣．季孫使從於朝．俟於黨氏之溝．武叔呼而問戰焉．對曰．君子有遠慮．小人何知．懿子強問之．對曰．小人慮材而言．量力而共者也．武叔曰．是謂我不成丈夫也．退而蒐乘．孟孺子洩帥右師．顏羽御．邴洩為右．冉求帥左師．管周父御．樊遲為右．季孫曰．須也弱．有子曰．就用命焉．季孫之甲七千．冉有以武城人三百．為己徒卒．老幼守宮．次于雩門之外．五日．右師從之．公叔務人見保者而泣曰．事充政重．上不能謀．士不能死．何以治民．吾既言之矣．敢不勉乎．師及齊師戰于郊．齊師自稷曲．師不踰溝．樊遲曰．非不能也．不信子也．請三刻而踰之．如之．眾從之．師入齊軍．右師奔．齊人從之．陳瓘．陳莊．涉泗．孟之側後入．以為殿．抽矢策其馬曰．馬不進也．林不狃之伍曰．走乎．不狃曰．誰不如．曰．然則止乎．不狃曰．惡賢．徐步而死．師獲甲首八十．齊人不能師．宵諜曰．齊人遁．冉有請從之．三季孫弗許．孟孺子語人曰．我不如顏羽．而賢於邴洩．子羽銳敏．我不欲戰而能默．洩曰．驅之．公為與其嬖僮汪錡乘．皆死皆殯．孔子曰．能執干戈以衛社稷．可無殤也．冉有用矛於齊師．故能入其軍．孔子曰．義也．


夏．陳轅頗出奔鄭．初轅頗為司徒．賦封田．以嫁公女．有餘．以為己大器．國人逐之．故出道渴．其族轅咺．進稻醴．粱糗．腶脯焉．喜曰．何其給也．對曰．器成而具．曰．何不吾諫．對曰．懼先行．為郊戰．故公會吳子伐齊．


五月．克博．壬申．至于嬴．中軍從王．胥門巢將上軍．王子姑曹將下軍．展如將右軍．齊國書將中軍．高無平將上軍．宗樓將下軍．陳僖子謂其弟書．爾死．我必得志．宗子陽與閭丘明相厲也．桑掩胥御國子．公孫夏曰．二子必死．將戰．公孫夏命其徒歌虞殯．陳子行命其徒具含玉．公孫揮命其徒曰．人尋約．吳髮短．東郭書曰．三戰必死．於此三矣．使問弦多以琴．曰．吾不復見子矣．陳書曰．此行也．吾聞鼓而已．不聞金矣．甲戌．戰于艾陵．展如敗高子．國子敗胥門巢．王卒助之．大敗齊師．獲國書．公孫夏．閭丘明．陳書．東郭書．革車八百乘．甲首三千．以獻于公．將戰．吳子呼叔孫曰．而事何也．對曰．從司馬王賜之甲劍鈹．曰．奉爾君事．敬無廢命．叔孫未能對．衛賜進曰．州仇奉甲從君而拜．公使大史固．歸國子之元．寘之新篋．褽之以玄纁．加組帶焉．寘書于其上．曰．天若不識不衷．何以使下國．吳將伐齊．越子率其眾以朝焉．王及列士．皆有饋賂．吳人皆喜．唯子胥懼曰．是豢吳也夫．諫曰．越在我．心腹之疾也．壤地同面有欲於我．夫其柔服．求濟其欲也．不如早從事焉．得志於齊．猶獲石田也．無所用之．越不為沼．吳其泯矣．使醫除疾．而曰必遺類焉者．未之有也．盤庚之誥曰．其有顛越不共．則劓殄無遺育．無俾易種于茲邑．是商所以興也．今君易之．將以求大．不亦難乎．弗聽．使於齊．屬其子於鮑氏．為王孫氏．反役．王聞之．使賜之屬鏤以死．將死．曰．樹吾墓檟．檟可材也．吳其亡乎．三年．其始弱矣．盈必毀．天之道也．


秋．季孫命脩守備．曰．小勝大．禍也．齊至無日矣．


冬．衛大叔疾出奔宋．初疾娶于宋子朝．其娣嬖．子朝出．孔文子使疾出其妻而妻之．疾使侍人誘其初妻之娣．寘於犁．而為之一宮．如二妻．文子怒．欲攻之．仲尼止之．遂奪其妻．或淫于外州．外州人奪之軒以獻．恥是二者．故出．衛人立遺．使室孔姞．疾臣向魋．納美珠焉．與之城鉏．宋公求珠．魋不與．由是得罪．及桓氏出．城鉏人攻大叔疾．衛莊公復之．使處巢．死焉．殯於鄖．葬於少禘．初．晉悼公子憖亡在衛．使其女僕而田．大叔懿子止而飲之酒．遂聘之．生悼子．悼子即位．故夏戊為大夫．悼子亡．衛人翦夏戊．孔文子之將攻大叔也．訪於仲尼．仲尼曰．胡簋之事．則嘗學之矣．甲兵之事．未之聞也．退命駕而行．曰．鳥則擇木．木豈能擇鳥．文子遽止之．曰．圉豈敢度其私．訪衛國之難也．將止．魯人以幣召之．乃歸．季孫欲以田賦．使冉有訪諸仲尼．仲尼曰．丘．不識也．三發．卒曰．子為國老．待子而行．若之何子之不言也．仲尼不對．而私於冉有曰．君子之行也．度於禮．施取其厚．事舉其中．斂從其薄．如是則以丘亦足矣．若不度於禮．而貪冒無厭．則雖以田賦．將又不足．且子季孫若欲行而法．則周公之典在．若欲苟而行．又何訪焉．弗聽．


哀公十二年

經

十有二年春．用田賦．


夏．五月．甲辰．孟子卒．公會吳于橐皋．


秋．公會衛侯．宋皇瑗．于鄖．宋向巢帥師伐鄭．


冬．十有二月．螽．


傳

十二年春．王正月．用田賦．


夏．五月．昭夫人孟子卒．昭公娶于吳．故不書姓．死不赴．故不稱夫人．不反哭．故言不葬小君．孔子與弔．適季氏．季氏不絻．放絰而拜．公會吳于橐皋．吳子使大宰嚭請尋盟．公不欲使．子貢對曰盟．所以周信也．故心以制之．玉帛以奉之．言以結之．明神以要之．寡君以為苟有盟焉．弗可改也巳．若猶可改．日盟何益．今吾子曰．必尋盟．若可尋也．亦可寒也．乃不尋盟．吳徵會于衛．初．衛人殺吳行人且姚而懼．謀於行人子羽．子羽曰．吳方無道．無乃辱吾君．不如止也．子木曰．吳方無道．國無道．必棄疾於人．吳雖無道．猶足以患衛．往也．長木之．斃無不摽也．國狗之瘈．無不噬也．而況大國乎．


秋．衛侯會吳于鄖．公及衛侯．宋皇瑗盟．而卒辭吳盟．吳人藩衛侯之舍．子服景伯謂子貢曰．夫諸侯之會．事既畢矣．侯伯致禮地主歸餼．以相辭也．今吳不行禮於衛．而藩其君舍以難之．子盍見大宰．乃請束錦以行．語及衛故．大宰嚭曰．寡君願事衛君．衛君之來也緩．寡君懼．故將止之．子貢曰．衛君之來．必謀於其眾．其眾或欲或否．是以緩來．其欲來者．子之黨也．其不欲來者．子之讎也．若執衛君．是墮黨而崇讎也．夫墮子者．得其志矣．且合諸侯而執衛君．誰敢不懼．墮黨崇讎．而懼諸侯．或者難以霸乎．大宰嚭說．乃舍衛侯．衛侯歸．效夷言．子之尚幼．曰．君必不免．其死於夷乎．執焉．而又說其言．從之固矣．


冬．十二月．螽．季孫問諸仲尼．仲尼曰．丘聞之．火伏而後蟄者畢．今火猶西流．司厤過也．宋鄭之間．有隙地焉．曰．彌作．頃丘．玉暢．喦戈．鍚．子產與宋人為成曰．勿有是．及宋平元之族．自蕭奔鄭．鄭人為之城喦戈鍚．


九月．宋向巢伐鄭．取鍚．殺元公之孫．遂圍喦．


十二月．鄭罕達救喦．丙申．圍宋師．


哀公十三年

經

十有三年春．鄭罕達帥師取宋師于喦．


夏．許男成卒．公會晉侯及吳子于黃池．楚公子申帥師伐陳．於越入吳．


秋．公至自會．晉魏曼多帥師侵衛．葬許元公．


九月．螽．


冬．十有一月．有星孛于東方．盜殺陳夏區夫．


十有二月．螽．


傳

十三年春．宋向魋救其師．鄭子賸使徇曰．得桓魋者有賞．魋也逃歸．遂取宋師于喦．獲成讙．郜延．以六邑為虛．


夏．公會單平公．晉定公．吳夫差于黃池．


六月．丙子．越子伐吳．為二隧．疇無餘．謳陽．自南方先及郊．吳大子友．王子地．王孫彌庸．壽於姚．自泓上觀之．彌庸見姑蔑之旗．曰．吾父之旗也．不可以見讎而弗殺也．大子曰．戰而不克．將亡國．請待之．彌庸不可．屬徒五千．王子地助之．乙酉．戰．彌庸獲疇無餘．地獲謳陽．越子至．王子地守．丙戌．復戰．大敗吳師．獲大子友．王孫彌庸．壽於姚．丁亥．入吳．吳人告敗于王．王惡其聞也．自剄七人於幕下．


秋．七月．辛丑．盟．吳晉爭先．吳人曰．於周室．我為長．晉人曰．於姬姓．我為伯．趙鞅呼司馬寅曰．日旰矣．大事未成．二臣之罪也．建鼓整列．二臣死之．長幼必可知也．對曰．請姑視之．反曰．肉食者無墨．今吳王有墨．國勝乎．大子死乎．且夷德輕．不忍久．請少待之．乃先晉人．吳人將以公見晉侯．子服景伯對使者曰．王合諸侯．則伯帥侯牧以見於王．伯合諸侯．則侯帥子男以見於伯．自王以下．朝聘玉帛不同．故敝邑之職貢於吳．有豐於晉．無不及焉．以為伯也．今諸侯會．而君將以寡君見晉君．則晉成為伯矣．敝邑將改職貢．魯賦於吳八百乘．若為子男．則將半邾．以屬於吳．而如邾以事晉．且執事以伯召諸侯．而以侯終之．何利之有焉．吳人乃止．既而悔之．將囚景伯．景伯曰．何也．立後於魯矣．將以二乘．與六人從．遲速唯命．遂囚以還．及戶牖．謂大宰曰．魯將以十月上辛．有事於上帝先王．季辛而畢．何．世有職焉．自襄以來．未之改也．若不會．祝宗將曰．吳實然．且謂魯不共．而執其賤者七人．何損焉．大宰嚭言於王曰．無損於魯．而祗為名．不如歸之．乃歸景伯．吳申叔儀．乞糧於公孫有山氏．曰．佩玉繠兮．余無所繫之．旨酒一盛兮．余與褐之父睨之．對曰．梁則無矣．麤則有之．若登首山以呼曰．庚癸乎．則諾王．欲伐宋殺其丈夫．而囚其婦人．大宰嚭曰．可勝也．而弗能居也．乃歸．


冬．吳及越平．


哀公十四年

經

十有四年春．西狩獲麟．小邾射以句繹來奔．


夏‧四月．齊陳恆執其君．寘于舒州．庚戌叔還卒．


五月．庚申朔．日有食之．陳宗豎出奔楚．宋向魋入于曹以叛．莒子狂卒．


六月．宋向魋自曹出奔衛．宋向巢來奔．齊人弒其君壬于舒州．


秋．晉趙鞅帥師伐衛．


八月．辛丑．仲孫何忌卒．


冬．陳宗豎自楚復入于陳．陳人殺之．陳轅買出奔楚．有星孛．饑．


傳

十四年春．西狩于大野．叔孫氏之車子鉏商獲麟．以為不祥．以賜虞人．仲尼觀之．曰．麟也．然後取之．小邾射以句繹來奔．曰使季路要我．吾無盟矣．使子路．子路辭．季康子使冉有謂之曰．千乘之國．不信其盟．而信子之言．子何辱焉．對曰．魯有事于小邾．不敢問故．死其城下可也．彼不臣而濟其言．是義之也．由弗能．齊簡公之在魯也．闞止有寵焉．及即位．使為政．陳成子憚之．驟顧諸朝．諸御鞅言於公曰．陳闞不可並也．君其擇焉．弗聽．子我夕．陳逆殺人．逢之．遂執以入．陳氏方睦．使疾．而遺之潘沐．備酒肉焉．饗守囚者．醉而殺之．而逃．子我盟諸陳於陳宗．初．陳豹欲為子我臣．使公孫言已．已有喪而止．既而言之．曰．有陳豹者．長而上僂．望視．事君子必得志．欲為子臣．吾憚其為人也．故緩以告．子我曰．何害．是其在我也．使為臣．他日．與之言政．說遂有寵．謂之曰．我盡逐陳氏．而立女．若何．對曰．我遠於陳氏矣．且其違者．不過數人．何盡逐焉．遂告陳氏．子行曰．彼得君．弗先．必禍子．子行舍於公宮．


夏．五月．壬申．成子兄弟．四乘如公．子我在幄．出逆之．遂入．閉門．侍人禦之．子行殺侍人．公與婦人飲酒於檀臺．成子遷諸寢．公執戈．將擊之．大史子餘曰．非不利也．將除害也．成子出舍于庫．聞公猶怒．將出曰．何所無君．子行抽劍曰．需．事之賊也．誰非陳宗．所不殺子者．有如陳宗．乃止．子我歸．屬徒攻闈與大門．皆不勝．乃出．陳氏追之．失道於弇中．適豐丘．豐丘人執之以告．殺諸郭關．成子將殺大陸子方．陳逆請而免之．以公命取車於道．及耏．眾知而東之．出雍門．陳豹與之車．弗受．曰．逆為余請．豹與余車．余有私焉．事子我．而有私於其讎．何以見魯衛之士．東郭賈奔衛．庚辰．陳恆執公于舒州．公曰．吾早從鞅之言．不及此．宋桓魋之寵．害於公．公使夫人驟請享焉．而將討之．未及．魋先謀公．請以鞍易薄．公曰．不可．薄．宗邑也．乃益鞍七邑．而請享公焉．以日中為期．家備盡往．公知之．告皇野曰．余長魋也．今將禍余．請即救．司馬子仲曰．有臣不順．神之所惡也．而況人乎．敢不承命．不得左師不可．請以君命召之．左師每食擊鍾．聞鍾聲．公曰．夫子將食．既食．又奏．公曰．可矣．以乘車往．曰．跡人來告．曰．逢澤有介麇焉．公曰．雖魋未來．得左師吾與之田．若何．君憚告子．野曰．嘗私焉．君欲速．故以乘車逆子．與之乘．至．公告之故．拜不能起．司馬曰．君與之言．公曰．所難子者．上有天．下有先君．對曰．魋之不共．宋之禍也．敢不唯命是聽．司馬請瑞焉．以命其徒攻桓氏．其父兄故臣曰．不可．其新臣曰．從吾君之命．遂攻之子．頎騁而告桓司馬．司馬欲入．子車止之．曰．不能事君．而又伐國．民不與也．祇取死焉．向魋遂入于曹．以叛．


六月．使左師巢伐之．欲質大夫以入焉．不能．亦入于曹取質．魋曰．不可．既不能事君．又得罪于民．將若之何．乃舍之．民遂叛之．向魋奔衛．向巢來奔．宋公使止之．曰寡人與子有言矣．不可以絕向氏之祀．辭曰．臣之罪大．盡滅桓氏可也．若以先臣之故．而使有後．君之惠也．若臣則不可以入矣．司馬牛致其邑與珪焉．而適齊．向魋出於衛地．公文氏攻之．求夏后氏之璜焉．與之他玉．而奔齊．陳成子使為次卿．司馬牛又致其邑焉．而適吳．吳人惡之而反．趙簡子召之．陳成子亦召之．卒於魯郭門之外．阬氏葬諸丘輿．甲午．齊陳恆弒其君壬于舒州．孔丘三日齊．而請伐齊．三．公曰．魯為齊弱久矣．子之伐之．將若之何．對曰．陳恆弒其君．民之不與者半．以魯之眾．加齊之半．可克也．公曰．子告季孫．孔子辭．退而告人曰．吾以從大夫之後也．故不敢不言．初．孟孺子洩將圉馬於成．成宰公孫宿不受．曰孟孫為成之病．不圉馬焉．孺子怒．襲成．從者不得入．乃反．成有司使．孺子鞭之．


秋．八月．辛丑．孟懿子卒．成人奔喪．弗內．袒免哭于衢．聽共．弗許．懼．不歸．


哀公十五年

經

十有五年春．王正月．成叛．


夏．五月．齊高無平出奔北燕．鄭伯伐宋．


秋．八月．大雩．晉趙鞅帥師伐衛．


冬．晉侯伐鄭．及齊平．衛公孟彄出奔齊．


傳

十五年春．成叛于齊．武伯伐成．不克．遂城輸．


夏．楚子西．子期．伐吳．及桐汭．陳侯使公孫貞子弔焉．及良而卒．將以尸入．吳子使大宰嚭勞．且辭曰．以水潦之不時．無乃廩然隕大夫之尸．以重寡君之憂．寡君敢辭上介．芋尹蓋對曰．寡君聞楚為不道．荐伐吳國．滅厥民人．寡君使蓋備使．弔君之下吏．無祿．使人逢天之慼．大命隕隊．絕世于良．廢日共積．一日遷次．今君命逆使人曰．無以尸造于門．是我寡君之命委于草莽也．且臣聞之．曰事死如事生．禮也．於是乎有朝聘而終．以尸將事之禮．又有朝聘而遭喪之禮．若不以尸將命．是遭喪而還也．無乃不可乎．以禮防民．猶或踰之．今大夫曰．死而棄之．是棄禮也．其何以為諸侯主．先民有言曰．無穢虐士．備使奉尸將命．苟我寡君之命．達于君所．雖隕于深淵．則天命也．非君與涉人之過也．吳人內之．


秋．齊陳瓘如楚．過衛．仲由見之．曰．天或者以陳氏為斧斤．既斲喪公室．而他人有之．不可知也．其使終饗之．亦不可知也．若善魯以待時．不亦可乎．何必惡焉．子玉曰．然．吾受命矣．子使告我弟．


冬．及齊平．子服景伯如齊．子贛為介．見公孫成．曰人皆臣人．而有背人之心．況齊人雖為子役．其有不貳乎．子．周公之孫也．多饗大利．猶思不義．利不可得．而喪宗國．將焉用之．成曰．善哉．吾不早聞命．陳成子館客．曰．寡君使恆告曰．寡君願事君如事衛君．景伯揖子贛而進之．對曰．寡君之願也．昔晉人伐衛．齊為衛故．伐晉冠氏．喪車五百．因與衛地．自濟以西．禚媚杏．以南．書社五百．吳人加敝邑以亂．齊因其病．取讙與闡．寡君是以寒心．若得視衛君之事君也．則固所願也．成子病之．乃歸成．公孫宿以其兵甲入于嬴．衛孔圉取大子蒯聵之姊．生悝．孔氏之豎渾良夫．長而美．孔文子卒．通於內．大子在戚．孔姬使之焉．大子與之言曰．苟使我入獲國．服冕乘軒．三死無與．與之盟．為請於伯姬．


閏月．良夫與大子入．舍於孔氏之外圃．昏．二人蒙衣而乘．寺人羅御．如孔氏．孔氏之老欒寧問之．稱姻妾以告．遂入．適伯姬氏．既食．孔伯姬杖戈而先．大子與五人介．輿豭從之．迫孔悝於廁強盟之．遂劫以登臺．欒寧將飲酒．炙未熟．聞亂．使告季子．召獲駕乘車．行爵食炙．奉衛侯輒來奔．季子將入．遇子羔將出．曰．門已閉矣．季子曰．吾姑至焉．子羔曰．弗及．不踐其難．季子曰．食焉．不辟其難．子羔遂出．子路入．及門．公孫敢門焉．曰．無入為也．季子曰．是公孫也．求利焉而逃其難．由．不然．利其祿．必救其患．有使者出．乃入．曰大子焉用孔悝．雖殺之．必或繼之．且曰．大子無勇．若燔臺半．必舍孔叔大子聞之懼．下石乞．盂黶敵子路．以戈擊之．斷纓．子路曰．君子死．冠不免．結纓而死．孔子聞衛亂．曰．柴也．其來由也死矣．孔悝立莊公．莊公害故政．欲盡去之．先謂司徒瞞成曰．寡人離病於外久矣．子請亦嘗之．歸告褚師比．欲與之伐公．不果．


哀公十六年

經

十有六年春．王正月．己卯．衛世子蒯聵自戚入于衛．衛侯輒來奔．


二月．衛子還成出奔宋．


夏．四月．己丑．孔丘卒．


傳

十六年春．瞞成．褚師比．出奔宋．衛侯使鄢武子告于周．曰蒯聵得罪于君父君母．逋竄于晉．晉以王室之故．不棄兄弟．寘諸河上．天誘其衷．獲嗣守封焉．使下臣肸．敢告執事．王使單平公對曰．肸以嘉命．來告余一人．往謂叔父．余嘉乃成世．復爾祿次．敬之哉．方天之休．弗敬弗休．悔其可追．


夏．四月．己丑．孔丘卒．公誄之曰．旻天不弔．不憖遺一老．俾屏余一人以在位．煢煢余在疚．嗚呼．哀哉．尼父無自律．子贛曰．君其不沒於魯乎．夫子之言曰．禮失則昏．名失則愆．失志為昏．失所為愆．生不能用．死而誄之．非禮也．稱一人．非名也．君兩失之．


六月．衛侯飲孔悝酒於平陽．重酬之．大夫皆有納焉．醉而送之．夜半而遣之．載伯姬於平陽而行．及西門．使貳車反祏於西圃．子伯季子．初為孔氏臣．新登于公．請追之．遇載祏者．殺而乘其車．許公為．反祏．遇之曰．與不仁人爭．明無不勝．必使先射．射三發．皆遠許為．許為射之．殪．或以其車從．得祏於橐中．孔悝出奔宋．楚大子建之遇讒也．自城父奔宋．又辟華氏之亂於鄭．鄭人甚善之．又適晉．與晉人謀襲鄭．乃求復焉．鄭人復之如初．晉人使諜於子木．請行而期焉．子木暴虐於其私邑．邑人訴之．鄭人省之．得晉諜焉．遂殺子木．其子曰勝．在吳．子西欲召之．葉公曰．吾聞勝也．詐而亂．無乃害乎．子西曰．吾聞勝也．信而勇．不為不利．舍諸邊竟．使衛藩焉．葉公曰．周仁之謂信．率義之謂勇．吾聞勝也．好復言．而求死士．殆有私乎．復言非信也．期死非勇也．子必悔之．弗從．召之使處吳竟．為白公．請伐鄭．子西曰．楚未節也．不然．吾不忘也．他日又請．許之．未起師．晉人伐鄭．楚救之．與之盟．勝怒曰．鄭人在此．讎不遠矣．勝自厲劍．子期之子平見之．曰．王孫何自厲也．曰．勝以直聞．不告女．庸為直乎．將以殺爾父．平以告子西．子西曰．勝如卵．余翼而長之．楚國第．我死．令尹司馬．非勝而誰．勝聞之曰．令尹之狂也．得死乃非我．子西不悛．勝謂石乞．曰王與二卿士．皆五百人當之．則可矣．乞曰．不可得也．曰．市南有熊宜僚者．若得之．可以當五百人矣．乃從白公而見之．與之言．說．告之故．辭．承之以劍．不動．勝曰．不為利諂．不為威惕．不洩人言．以求媚者．去之．吳人伐慎．白公敗之．請以戰備獻．許之．遂作亂．


秋．七月．殺子西．子期．于朝．而劫惠王．子西以袂掩面而死．子期曰．昔者吾以力事君．不可以弗終．抉豫章以殺人．而後死．石乞曰．焚庫弒王．不然不濟．白公曰．不可．殺王不祥．焚庫無聚．將何以守矣．乞曰．有楚國而治其民．以敬事神．可以得祥．且有聚矣．何患弗從．葉公在蔡．方城之外皆曰．可以入矣．子高曰．吾聞之．以險徼幸者．其求無饜．偏重必離．聞其殺齊管脩也．而後入．白公欲以子閭為王．子閭不可．遂劫以兵．子閭曰．王孫若安靖楚國．匡正王室．而後庇焉．啟之願也．敢不聽從．若將專利．以傾王室．不顧楚國．有死不能．遂殺之．而以王如高府．石乞尹門．圉公陽穴宮．負王以如昭夫人之宮．葉公亦至．及北門．或遇之曰．君胡不冑．國人望君．如望慈父母焉．盜賊之矢若傷君．是絕民望也．若之何不冑．乃冑而進．又遇一人曰．君胡冑．國人望君．如望歲焉．日日以幾．若見君面．是得艾也．民知不死．其亦夫有奮心．猶將旌君以徇於國．而反掩面以絕民望．不亦甚乎．乃免冑而進．遇箴尹固．帥其屬將與白公．子高曰．微二子者．楚不國矣．棄德從賊．其可保乎．乃從葉公．使與國人以攻白公．白公奔山而縊．其徒微之生拘石乞．而問白公之死焉．對曰．余知其死所．而長者使余勿言．曰．不言將烹．乞曰．此事克則為卿．不克則烹．固其所也．何害．乃烹石乞．王孫燕奔頯黃氏．諸梁兼二事．國寧．乃使寧為令尹．使寬為司馬．而老於葉．衛侯占夢嬖人．求酒於大叔僖子．不得．與卜人比．而告公曰．君有大臣在西南隅．弗去．懼害．乃逐大叔遺．遺奔晉．衛侯謂渾良夫曰．吾繼先君．而不得其器．若之何．良夫代執火者而言．曰．疾與亡君．皆君之子也．召之．而擇材焉．可也．若不材．器可得也．豎告大子．大子使五人輿豭從己．劫公而強盟之．且請殺良夫．公曰．其盟免三死．曰．請三之後．有罪殺之．公曰．諾哉．


哀公十七年

傳

十七年春．衛侯為虎幄於藉圃．成求令名者．而與之始食焉．大子請使良夫．良夫乘衷甸．兩牡．紫衣狐裘．至．袒裘不釋劍而食．大子使牽以退．數之以三罪．而殺之．


三月．越子伐吳．吳子禦之笠澤．夾水而陳．越子為左右句卒．使夜或左或右．鼓譟而進．吳師分以御之．越子以三軍潛涉．當吳中軍而鼓之．吳師大亂．遂敗之．晉趙鞅使告于衛曰．君之在晉也．志父為主．請君若大子來．以免志父．不然．寡君其曰．志父之為也．衛侯辭以難．大子又使椓之．


夏．六月．趙鞅圍衛．齊國觀．陳瓘．救衛．得晉人之致師者．子玉使服而見之．曰．國子實執齊柄．而命瓘曰．無辟晉師．豈敢廢命．子又何辱．簡子曰．我卜伐衛．未卜與齊戰．乃還．楚白公之亂．陳人恃其聚而侵楚．楚既寧．將取陳麥．楚子問帥於大師子穀．與葉公諸梁．子穀曰．右領差車．與左史老．皆相令尹司馬以伐陳．其可使也．子高曰．率賤．民慢之．懼不用命焉．子穀曰．觀丁父．鄀俘也．武王以為軍率．是以克州蓼．服隨唐．大啟群蠻．彭仲爽．申俘也．文王以為令尹．實縣申息．朝陳蔡．封畛於汝．唯其任也．何賤之有．子高曰．天命不諂．令尹有憾於陳．天若亡之．其必令尹之子是與．君盍舍焉．臣懼右領與左史．有二俘之賤．而無其令德也．王卜之．武城尹吉．使帥師取陳麥．陳人御之．敗．遂圍陳．


秋．七月．己卯．楚公孫朝帥師滅陳．王與葉公枚卜子良．以為令尹．沈尹朱曰．吉．過於其志．葉公曰．王子而相國．過將何為．他日改卜子國．而使為令尹．衛侯夢于北宮．見人登昆吾之觀．被髮北面而譟曰．登此昆吾之虛．綿綿生之瓜．余為渾良夫．叫天無辜．公親筮之．胥彌赦占之．曰．不害．與之邑．寘之．而逃奔宋．衛侯貞卜．其繇曰．如魚竀尾．衡流而方羊裔焉．大國滅之．將亡闔門塞竇．乃自後踰．


冬．十月．晉復伐衛．入其郛．將入城．簡子曰．止．叔向有言曰．怙亂滅國者無後．衛人出莊公．而與晉平．晉立襄公之孫般師而還．


十一月．衛侯自鄄入．般師出．初．公登城以望．見戎州．問之．以告．公曰．我姬姓也．何戎之有焉．翦之．公使匠久．公欲逐石圃．未及而難作．辛巳．石圃因匠氏攻公．公闔門而請．弗許．踰于北方而隊．折股．戎州人攻之．大子疾．公子青．踰從公．戎州人殺之．公入于戎州己氏．初．公自城上．見己氏之妻髮美．使髡之．以為呂姜鬄．既入焉．而示之璧．曰．活我．吾與女璧．己氏曰．殺女．璧其焉往．遂殺之．而取其璧．衛人復公孫般師而立之．


十二月．齊人伐衛．衛人請平．立公子起．執般師以歸．舍諸潞．公會齊侯盟于蒙．孟武伯相．齊侯稽首．公拜．齊人怒．武伯曰．非天子．寡君無所稽首．武伯問於高柴曰．諸侯盟．誰執牛耳．季羔曰．鄫衍之役．吳公子姑曹．發陽之役．衛石魋．武伯曰．然則彘也．宋皇瑗之子麇．有友曰田丙．而奪其兄劖般邑．以與之．劖般慍而行．告桓司馬之臣子儀克．子儀克適宋．告夫人曰．麇將納桓氏．公問諸子仲．初．子仲將以杞姒之子．非我為子．麇曰．必立伯也．是良材．子仲怒．弗從．故對曰．右師則老矣．不識麇也．公執之．皇瑗奔晉．召之．


哀公十八年

傳

十八年春．宋殺皇瑗．公聞其情．復皇氏之族．使皇緩為右師．巴人伐楚．圍鄾．初．右司馬子國之卜也．觀瞻曰．如志．故命之．及巴師至．將卜師．王曰．寧如志．何卜焉．使帥師而行．請承．王曰．寢尹工尹．勤先君者也．


三月．楚公孫寧．吳由于．薳固．敗巴師于鄾．故封子國於析．君子曰．惠王知志．夏書曰．官占．唯能蔽志．昆命于元龜．其是之謂乎．志曰．聖人不煩卜筮．惠王其有焉．


夏．衛石圃逐其君起．起奔齊．衛侯輒自齊復歸．逐石圃．而復石魋．與大叔遺．


哀公十九年

傳

十九年春．越人侵楚．以誤吳也．


夏．楚公子慶．公孫寬．追越師．至冥．不及．乃還．


秋．楚沈諸梁伐東夷．三夷男女．及楚師盟于敖．


冬．叔青如京師．敬王崩故也．


哀公二十年

傳

二十年春．齊人來徵會．夏．會于廩丘．為鄭故．謀伐晉．鄭人辭諸侯．


秋．師還．吳公子慶忌驟諫吳子曰．不改必亡．弗聽．出居于艾．遂適楚．聞越將伐吳．


冬．請歸平越．遂歸欲除不忠者以說于越．吳人殺之．


十一月．越圍吳．趙孟降於喪食．楚隆曰．三年之喪．親暱之極也．主又降之．無乃有故乎．趙孟曰．黃池之役．先主與吳王有質．曰．好惡同之．今越圍吳．嗣子不廢舊業．而敵之．非晉之所能及也．吾是以為降．楚隆曰．若使吳王知之．若何．趙孟曰．可乎．隆曰．請嘗之．乃往．先造于越軍曰．吳犯間上國多矣．聞君親討焉．諸夏之人．莫不欣喜．唯恐君志之不從．請入視之．許之．告于吳王曰．寡人之老無恤．使陪臣隆．敢展謝其不共．黃池之役．君之先臣志父．得承齊盟．曰．好惡同之．今君在難．無恤不敢憚勞．非晉國之所能及也．使陪臣敢展布之．王拜稽首曰．寡人不佞．不能事越．以為大夫憂．拜命之辱．與之一簞珠．使問趙孟．曰．句踐將生憂寡人．寡人死之不得矣．王曰．溺人必笑．吾將有問也．史黯何以得為君子．對曰．黯也．進不見惡．退無謗言．王曰．宜哉．


哀公二十一年

傳

二十一年夏．五月．越人始來．


秋．八月．公及齊侯．邾子．盟于顧．齊人責稽首．因歌之．曰．魯人之皋．數年不覺．使我高蹈．唯其儒書．以為二國憂．是行也．公先至于陽穀．齊閭丘息曰．君辱舉玉趾．以在寡君之軍．群臣將傳遽以告寡君．比其復也．君無乃勤．為僕人之未次．請除館於舟道．辭曰．敢勤僕人．


哀公二十二年

傳

二十二年夏．四月．邾隱公自齊奔越．曰．吳為無道．執父立子．越人歸之．大子革奔越．


冬．十一月．丁卯．越滅吳．請使吳王居甬東．辭曰．孤老矣．焉能事君．乃縊．越人以歸．


哀公二十三年

傳

二十三年春．宋景曹卒．季康子使冉有弔．且送葬．曰．敝邑有社稷之事．使肥與有職競焉．是以不得助執紼．使求從輿人．曰．以肥之得備彌甥也．有不腆先人之產馬．使求薦諸夫人之宰．其可以稱旌繁乎．


夏．六月．晉荀瑤伐齊．高無平帥師御之．知伯視齊師．馬駭遂驅之．曰．齊人知余旗．其謂余畏而反也．及壘而還．將戰．長武子請卜．知伯曰．君告於天子．而卜之以守龜於宗祧．吉矣．吾又何卜焉．且齊人取我英丘．君命瑤．非敢耀武也．治英丘也．以辭伐罪足矣．何必卜．壬辰．戰于犁丘．齊師敗績．知伯親禽顏庚．


秋．八月．叔青如越．始使越也．越諸鞅來聘．報叔青也．


哀公二十四年

傳

二十四年夏．四月．晉侯將伐齊．使來乞師．曰．昔臧文仲以楚師伐齊取穀．宣叔以晉師伐齊．取汶陽．寡君欲徼福於周公．願乞靈於臧氏．臧石帥師會之．取廩丘．軍吏令繕．將進．萊章曰．君卑政暴．往歲克敵．今又勝都．天奉多矣．又焉能進．是躗言也．役將班矣．晉師乃還．餼臧石牛．大史謝之．曰．以寡君之在行．牢禮不度．敢展謝之．邾子又無道．越人執之以歸．而立公子何．何亦無道．公子荊之母嬖．將以為夫人．使宗人釁夏獻其禮．對曰．無之．公怒曰．女為宗司．立夫人．國之大禮也．何故無之．對曰．周公及武公娶於薛．孝．惠．娶於商．自桓以下娶於齊．此禮也．則有若以妾為夫人．則固無其禮也．公卒立之．而以荊為大子．國人始惡之．


閏月．公如越．得大子適郢．將妻公．而多與之地．公孫有山．使告于季孫．季孫懼．使因大宰嚭．而納賂焉．乃止．


哀公二十五年

傳

二十五年夏．五月．庚辰．衛侯出奔宋．衛侯為靈臺于藉圃．與諸大夫飲酒焉．褚師聲子襪而登席．公怒．辭曰．臣有疾異於人．若見之．君將嘔之．是以不敢．公愈怒．大夫辭之．不可．褚師出．公戟其手．曰．必斷而足．聞之．褚師與司寇亥乘．曰．今日幸而後亡．公之入也．奪南氏邑．而奪司寇亥政．公使侍人納公文懿子之車于池．初．衛人翦夏丁氏．以其帑賜彭封彌子．彌子飲公酒．納夏戊之女．嬖．以為夫人．其弟期大叔疾之從孫甥也．少畜於公．以為司徒．夫人寵衰．期得罪公使三匠久．公使優狡盟拳彌．而甚近信之．故褚師比．公孫彌牟．公文要．司寇亥．司徒期．因三匠與拳彌以作亂．皆執利兵．無者執斤．使拳彌入于公宮．而自大子疾之宮．譟以攻公．鄄子士請禦之．彌援其手曰．子則勇矣．將若君何．不見先君乎．君何所不逞欲．且君嘗在外矣．豈必不反．當今不可．眾怒難犯．休而易間也．乃出．將適蒲．彌曰．晉無信．不可．將適鄄．彌曰．齊晉爭我．不可．將適泠．彌曰．魯不足與．請適城鉏．以鉤越．越有君．乃適城鉏．彌曰．衛盜不可知也．請速．自我始．乃載寶以歸．公為支離之卒．因祝史揮以侵衛．衛人病之．懿子知之．見子之．請逐揮．文子曰．無罪．懿子曰．彼好專利而妄．夫見君之入也．將先道焉．若逐之．必出於南門．而適君所．夫越新得諸侯．將必請師焉．揮在朝．使吏遣諸其室．揮出．信弗內．五日．乃館諸外里．遂有寵．使如越請師．


六月．公至自越．季康子．孟武伯．逆於五梧．郭重僕．見二子曰．惡言多矣．君請盡之．公宴於五梧．武伯為祝．惡郭重曰．何肥也．季孫曰．請飲彘也．以魯國之密邇仇讎．臣是以不獲從君．克免於大行．又謂重也肥．公曰．是食言多矣．能無肥乎．飲酒不樂．公與大夫始有惡．


哀公二十六年

傳

二十六年夏．五月．叔孫舒帥師會越皋如．后庸．宋樂茷．納衛侯．文子欲納之．懿子曰．君愎而虐．少待之．必毒於民．乃睦於子矣．師侵外州．大獲．出禦之．大敗．掘褚師定子之墓．焚之于平莊之上．文子使王孫齊私於皋如．曰．子將大滅衛乎．抑納君而已乎．皋如曰．寡君之命無他．納衛君而已．文子致眾而問焉．曰．君以蠻夷伐國．國幾亡矣．請納之．眾曰．勿納．曰．彌牟亡而有益．請自北門出．眾曰．勿出．重賂越人．申開守陴而納公．公不敢入．師還．立悼公．南氏相之．以城鉏與越人．公曰．期則為此．令苟有怨於夫人者報之．司徒期聘於越．公攻而奪之幣．期告王．王命取之．期以眾取之．公怒．殺期之甥之為大子者．遂卒于越．宋景公無子．取公孫周之子得．與啟．畜諸公宮．未有立焉．於是皇緩為右師．皇非我為大司馬．皇懷為司徒．靈不緩為左師．樂茷為司城．樂朱鉏為大司寇．六卿三族降聽政．因大尹以達．大尹常不告．而以其欲．稱君命以令．國人惡之．司城欲去大尹．左師曰．縱之．使盈其罪．重而無基．能無敝乎．


冬十月．公游于空澤．辛巳．卒于連中．大尹興空澤之士千甲．奉公自空桐入．如沃宮．使召六子曰．聞下有師．君請六子畫．六子至．以甲劫之．曰君有疾病．請二三子盟．乃盟于少寢之庭．曰無為公室不利．大尹立啟．奉喪殯于大宮．三日而後國人知之．司城茷使宣言于國曰．大尹惑蠱其君而專其利．令君無疾而死．死又匿之．是無他矣．大尹之罪也．得夢啟．北首而寢於廬門之外．已為鳥而集於其上．咮加於南門．尾加於桐門．曰．余夢美．必立．大尹謀．曰．我不在盟．無乃逐我．復盟之乎．使祝為載書．六子在唐孟．將盟之．祝襄以載書告皇非我．皇非我因子潞．門尹得．左師謀曰．民與我．逐之乎．皆歸授甲．使徇于國曰．大尹惑蠱其君．以陵虐公室．與我者．救君者也．眾曰．與之．大尹徇曰．戴氏．皇氏．將不利公室．與我者．無憂不富．眾曰．無別．戴氏皇氏欲伐公．樂得曰．不可．彼以陵公有罪．我伐公．則甚焉．使國人施于大尹．大尹奉啟以奔楚．乃立得司城為上卿．盟曰．三族共政．無相害也．衛出公自城鉏．使以弓問子贛．且曰．吾其入乎．子贛稽首受弓．對曰．臣不識也．私於使者曰．昔成公孫於陳．甯武子．孫莊子．為宛濮之盟．而君入．獻公孫於衛齊．子鮮．子展．為夷儀之盟．而君入．今君再在孫矣．內不聞獻之親．外不聞成之卿．則賜不識所由入也．詩曰．無競惟人．四方其順之．若得其人．四方以為主．而國於何有．


哀公二十七年

傳

二十七年春．越子使后庸來聘．且言邾田．封于駘上．


二月．盟于平陽．三子皆從．康子病之．言及子贛．曰．若在此．吾不及此夫．武伯曰．然何不召．曰．固將召之．文子曰．他日請念．


夏．四月．己亥．季康子卒．公弔焉．降禮．晉荀瑤帥師伐鄭．次于桐丘．鄭駟弘請救于齊．齊師將興．陳子屬孤子．三日朝．設乘車兩馬．繫五邑焉．召顏涿聚之子晉．曰．隰之役．而父死焉．以國之多難．未女恤也．今君命女以是邑也．服車而朝．毋廢前勞．乃救鄭．及留舒．違穀七里．穀人不知．及濮．雨不涉．子思曰．大國在敝邑之宇下．是以告急．今師不行．恐無及也．成子衣製杖戈．立於阪上．馬不出者．助之鞭之．知伯聞之．乃還．曰．我卜伐鄭．不卜敵齊．使謂成子曰．大夫陳子．陳之自出．陳之不祀．鄭之罪也．故寡君使瑤察陳衷焉．謂大夫其恤陳乎．若利本之顛．瑤何有焉．成子怒曰．多陵人者皆不在．知伯其能久乎．中行文子告成子．曰．有自晉師告寅者．將為輕車千乘．以厭齊師之門．則可盡也．成子曰．寡君命恆曰．無及寡．無畏眾．雖過千乘．敢辟之乎．將以子之命告寡君．文子曰．吾乃今知所以亡．君子之謀也．始衷終皆舉之．而後入焉．今我三不知而入之．不亦難乎．公患三桓之侈也．欲以諸侯去之．三桓亦患公之妄也．故君臣多間．公游于陵阪．遇孟武伯於孟氏之衢．曰．請有問於子．余及死乎．對曰．臣無由知之．三問．卒辭不對．公欲以越伐魯．而去三桓．


秋．八月．甲戌．公如公孫有陘氏．因孫於邾．乃遂如越．國人施公孫有山氏．


悼公

悼之四年，晉荀瑤帥師圍鄭，未至鄭駟弘曰：「知伯愎而好勝，早下之，則可行也。」乃先保南里以待之。知伯入南里，門于桔柣之門，鄭人俘酅魁壘，賂之以知政，閉其口而死。將門，知伯謂趙孟，入之，對曰：「主在此。」知伯曰：「惡而無勇，何以為子？」對曰：「以能忍恥，庶無害趙宗乎？」知伯不悛，趙襄子由是惎知伯，遂喪之。知伯貪而愎，故韓魏反而喪之。


	↑ 傳世本『亖』作『三』。『賜馬三匹』不合禮制。《書・周書・文矦之命》有『用賚爾秬鬯一卣、彤弓一、彤矢百、盧弓一、盧矢百、馬亖匹。』，《儀禮・覲禮》有『天子賜矦氏以車服。迎于外門外，再拜。路先設，西上，路下亖』，《昭公六秂》有『見如見王，以其乘馬八匹私面。見子皮如上卿，以馬六匹。見子產，以馬亖匹。見子大叔，以馬二匹。』，《竹書紀秂・武乙》有『卅亖年，周王季歴來朝，王賜地卅里、玉十瑴、馬八匹。』，應矦見工鐘銘有『唯正二月初吉。王歸自成周。應矦見工遺王于周。辛未，王格于康宫，榮伯入右應矦見工。賜彤弓一、彤矢百、馬亖匹。』，應矦見工簋銘有『唯正月初吉丁亥，王在某，饗酒，應矦見工友，賜玉五瑴、馬亖匹。』，尹姞鬲銘有『君蔑尹姞曆，賜玉五品、馬亖匹。』。塙明傳世本作『三』爲訛誤。

